
Partea întâi 
Serbii pământului 


Capitolul 1 


Anul 1320 
Masia! lui Bernat Estanyol 
Navarcles, Principatul Cataloniei 


Când nimeni nu părea să-i dea vreo atenție, Bernat şi-a ridicat 
privirile la cerul senin şi albastru. Soarele lingav al sfârşitului de 
septembrie mângâia chipurile oaspeţilor. Atâtea ceasuri după 
ceasuri se străduise să pregătească petrecerea, că numai vremea 
lipsită de îndurare mai putea să i-o tulbure. A surâs cerului de 
toamnă şi, când a plecat ochii, zâmbetul i s-a luminat şi mai abitir 
la auzul zarvei care umplea curtea de piatră din fața porţii ce 
dădea în cele două ogrăzi, de lângă catul de jos al casei. 

Cei vreo treizeci de oaspeți se bucurau cu asupra de măsură: 
culesul viilor din acel an n-avea pereche. Cu toții, bărbați, femei şi 
copii, trudiseră din zori până-n zori, întâi adunând strugurii, apoi 
zdrobindu-i cu tălpile, neîngăduindu-şi nici măcar un strop de 
răgaz. 

Abia acum, cu vinul fierbând în butoaie şi boasca la povarnă, 
pentru tescovina de distilat în urâtul zilelor de iarnă, petreceau 
țăranii din Catalonia sărbătorile din septembrie. lar Bernat 
Estanyol hotărâse să nuntească tocmai în acele zile. 

Gazda şi-a măsurat oaspeţii din priviri. Trebuiseră să se scoale 
cu noaptea în cap şi să meargă pe jos, uneori pe drumuri 
nesfârşite, de la casele lor până la cea a lui Estanyol. Sporovăiau 
cu însuflețire, poate despre nuntă, poate despre recoltă, poate 
despre amândouă; unii, precum ceata din jurul verilor Estanyol şi 
a familiei Puig, rudele cumnatului său, au izbucnit în râs, şi, 
hohotind, l-au privit parşiv. Bernat a simțit că se îmbujorează şi s- 
a făcut că nu pricepe ce-i dădeau ei de înțeles; n-a vrut nici măcar 
să-şi închipuie de ce râdeau în hohote. Risipiţi pe esplanada casei, 
i-a zărit pe alde Fontani, Vila, Joaniquet şi, fireşte, rudele miresei — 
familia Esteve. 

Bernat şi-a privit socrul cu coada ochiului. Pere Esteve nu făcea 
decât să-şi plimbe burdihanul uriaş, zâmbindu-le unora şi 
adresându-se de îndată altora. Apoi, când Pere şi-a întors chipul 
mulțumit către el, Bernat s-a văzut silit să-l salute pentru a nu 


1 În lb. cat., „fermă, gospodărie”. (n.tr.) 

ştiu câta oară. Şi-a căutat cu privirea cumnații şi i-a zărit printre 
oaspeţi. Încă de la început îl trataseră cu oarece neîncredere, oricât 
se străduise Bernat să-i câştige de partea lui. 

Şi-a ridicat iar privirea la cer. Dar recolta şi vremea hotărâseră 
să fie de partea lui la petrecere. S-a uitat la masia, apoi iar la lume 
şi a strâns uşor din buze. Deodată, în ciuda vuietului înstăpânit 
peste tot, s-a simțit stingher. Nu trecuse anul de când tată-său 
trecuse la cele veşnice; cât despre soră-sa Guiamona, strămutată 
la Barcelona după măritiş, nu răspunsese darurilor pe care i le 
trimisese, deşi el tare ar fi vrut s-o revadă. Era singura rudă de 
sânge care-i mai rămăsese după ce răposase tătâne-său. 

Plecarea lui pe lumea cealaltă făcuse din gospodăria familiei 
Estanyol buricul preocupării arătate de întregul ținut: fete de 
măritat şi taţi cu fete neajunse la majorat se perindaseră fără 
preget pe acolo. Înainte, nu venea nici ţipenie în ospeţie, dar 
moartea tatălui, căruia i se mai zicea şi „bolândul de Estanyol” din 
pricina acceselor lui de răzvrătire, trezise iar nădejdile celor care 
visau să-şi dea fata după cel mai înstărit catalan de pe acele 
meleaguri. 

— Eşti destul de matur ca să te însori, îl iscodeau. Câţi ani ai? 

— Cred că douăzeci şi şapte, răspundea. 

— La vârsta asta aproape că ar trebui să ai nepoți, îl luau la 
rost. Ce-ai să faci singur în toată masia? Ai nevoie de-o muiere. 

Bernat primea sfaturile răbduriu, ştiind că mai mult ca sigur 
aveau să fie urmate de numele vreunei amatoare, ale cărei virtuți 
depăşeau forța boului şi splendoarea celei mai roze aurore. 

Povestea nu era nouă. Chiar şi Estanyol, beteag la minte şi 
văduv după naşterea Guiamonei, încercase să-i găsească o 
pereche, dar toți părinţii cu fete de măritat plecaseră din masía 
bombănind: nimeni nu se ridica la înălțimea pretențiilor ridicate de 
bolândul Estanyol cu privire la zestrea viitoarei nurori. Aşa că lui 
Bernat îi slăbise tot interesul. Cu vârsta, sănătatea bătrânului 
scăpătase, iar mofturile răzvrătirilor lui deveniseră deliruri. Bernat 
trezise fulgerător, la douăzeci şi şapte de ani, stingher şi luat cu 
asalt. 

Primul care îl vizitase, încă înainte de a-şi duce tatăl la groapă, 
a fost vechilul cavalerului din Navarcles, seniorul său. „Ce dreptate 
aveai, tată!” îşi zisese Bernat în sinea lui, văzând că vechilul era 
înconjurat de niscaiva oşteni călare. 

— Când am să plec pe lumea cealaltă, îi repeta bătrânul fără 

preget, ori de câte ori îşi venea în minţi, ai să te trezeşti cu ei aici; 
atunci va trebui să le arăţi testamentul. 

Şi arăta piatra sub care, învelit într-o bucată de piele, stătea 
hrisovul în care Estanyol cel beteag la minte îşi adunase ultimele 
vreri. 

— De ce, tată? îl întrebase Bernat, când i-l arătase întâia oară. 

— După cum bine ştii, îi răspunsese bătrânul, avem 
pământurile în emfiteoză, dar eu sunt văduv şi, de n-aş fi făcut 
testament, la moartea mea seniorul ar avea dreptul să primească 
jumătate din toate mobilele şi vitele noastre. Acest drept se 
numeşte de intestie; seniorii au duium de drepturi şi trebuie să le 
ştii pe toate. Au să vină, Bernat; au să vină să ia ce-i al nostru, şi 
doar dacă ai să le arăţi testamentul ai să poți scăpa de ei. 

— Şi dacă mi-l iau? întrebase Bernat. Doar îi ştii cum sunt. 

— Chiar de-ar săvârşi aşa ceva, testamentul e înregistrat în 
catastife. 

Furia vechilului şi a seniorului dădu ocol ținutului, făcând şi 
mai de râvnit starea bietului orfan, moştenitor al avutului lăsat de 
țăranul beteag la minte. 

Bernat îşi aducea foarte bine aminte de vizita pe care i-o făcuse 
socrul lui de azi, înainte de începutul culesului. Cinci simbrii, o 
saltea şi o cămaşă albă de in: aceea era zestrea pe care o oferea 
pentru fiica sa, Francesca. 

— De ce-aş vrea o cămaşă albă de in? îl întrebase Bernat, 
scormonind neîncetat paiele de la catul de jos al casei. 

— Uite, îi răspunsese Pere Esteve. 

Sprijinit în furcă, Bernat se uită încotro arătase Pere Esteve: 
intrarea în staul. Furca îi căzuse pe paie. În lumină i se înfățişase 
Francesca, purtând cămaşa albă de in. Tot boiul ei i se dăruia prin 
cămaşa aceea! 

Pe Bernat îl luase cu fiori pe tot spatele. Pere Esteve zâmbise. 

Şi se învoise cu zestrea. Chiar atunci, acolo în hambar, fără să 
se apropie măcar de codană, dar şi fără să-şi ia ochii de la ea. 

Fusese o hotărâre pripită. Bernat îşi dădea seama, dar nu-şi 
mai putuse lua vorba înapoi; Francesca era tânără, nurlie, 
viguroasă. Răsuflarea i se iuțise. Şi azi... Ce-o fi gândind copila? O 
fi simțind ca şi el? Francesca nu lua parte la sporovăiala veselă a 
femeilor; tăcea lângă mamă-sa, fără să râdă, surâzând silnic la 
glumele şi hohotele celorlalți. O clipă, privirile li s-au încrucişat. Ea 
s-a îmbujorat şi a lăsat ochii în pământ, dar Bernat a zărit cum 
pieptul îi trăda neastâmpărul. Cămaşa albă de in s-a aliat iar cu 

închipuirea şi vrerile lui Bernat. 

— Primeşte urările noastre! a auzit cum îi spuneau din spate, 
bătându-l cu putere pe umeri. 

Socrul s-a apropiat de el. 

— Ai mare grijă de ea, a adăugat, urmărind privirea lui Bernat 
şi arătând-o pe fată, care nu mai ştia unde să se pitească. Deşi, 
dacă ai să-i faci o viață ca petrecerea asta... E cea mai făloasă 
masă pe care am văzut-o vreodată. Neîndoios, nici seniorul de 
Navarcles n-a gustat asemenea bunătăți! 

Bernat voise să-şi cinstească oaspeţii şi pregătise patruzeci şi 
şapte de pâini mari şi bălaie din făină de grâu; nici nu se gândise 
la orz, secară ori chiar secară albă, obişnuite pe mesele țăranilor 
catalani. Făină din grâul cel mai bun, albă precum cămaşa 
nevesti-sii. Şi-a cărat pâinile mari la cuptorul seniorului din 
castelul Navarcles, chibzuind că două dintre ele aveau să ajungă, 
precum îndeobşte, drept plată pentru copt. Ochii pitarului s-au 
făcut cât roata carului în fața pâinilor de grâu şi s-au închis de 
îndată în două crăpături prin care nu putea vedea nimic. De astă 
dată, plata a urcat la şapte pâini, iar Bernat a plecat de la castel, 
blestemând legiuirea ce nu-ți îngăduia să ai acasă propriul cuptor 
de pâine, o forjă ori un atelier pentru hamuri. 

— Fără nicio şovăială, i-a răspuns socrului său, gonindu-şi din 
minte amintirea hidoasă. 

Amândoi s-au uitat spre curtea gospodăriei. Poate că i-or fi 
furat nişte pâini, şi-a zis Bernat, dar în niciun caz vinul din care 
sorbeau acum oaspeţii (cel mai bun, pritocit de taică-său şi lăsat 
ani la rând să se învechească), nici carnea de porc sărată, nici 
supa din două găini cu zarzavat, nici, fireşte, cei patru miei care, 
spintecațţi în lung şi legaţi cu lemne, se frigeau potolit pe jăratic, 
sfârâind şi împrăştiind o aromă căreia nu-i puteai ține piept. 

Brusc, femeile s-au pus în mişcare. Supa era gata, aşa că 
blidele aduse de oaspeți au început să se umple. Pere şi Bernat s- 
au aşezat la singura masă din curte, iar femeile au venit să-i 
servească; nimeni nu s-a aşezat pe cele patru scaune rămase. 

În picioare, pe trunchiuri de copac ori pe jos, oamenii au 
început să vină de hac bucatelor, cu ochii pironiți pe mieii păziți 
neîntrerupt de câteva femei, pe când beau vin, tăifăsuiau, strigau 
şi hohoteau. 

— O petrecere mare, da, domnule, a declarat Pere Esteve între 
două îmbucături. 

Cineva a toastat pentru miri. Şi cu toţii i s-au alăturat. 

— Francesca! a strigat-o tatăl, ridicând potirul şi toastând 
pentru mireasă, care stătea printre femei, lângă miei. 

Bernat s-a uitat la codană, care şi-a ascuns iar chipul. 

— E speriată, a dezvinovăţit-o Pere, făcându-i cu ochiul. 
Francesca, fata tatii! a strigat din nou. Vino să ciocneşti cu noi o 
ulcică! Profită acum, că peste puțin plecăm aproape cu toţii. 

Hohotele au zăpăcit-o şi mai şi pe Francesca. Fătuca a ridicat 
pe jumătate ulcica pe care i-o puseseră în mână; nesorbind din ea 
şi întorcând spatele hohotelor, şi-a îndreptat din nou atenția către 
miei. 

Pere Esteve a ciocnit cu Bernat, făcând vinul să salte în potir. 
Oaspeții l-au imitat. 

— O să ai tu grijă să-i treacă sfiala, i-a grăit ginerelui cu glas 
tare, ca să-l audă toți cei de față. 

S-au auzit alte hohote, de astă dată însoţite de vorbe parşive, 
dar Bernat a preferat să nu le dea nicio atenţie. 

Printre râsete şi glume, veneau de hac vinului, porcului şi supei 
de găină cu zarzavat. Tocmai când femeile dădeau să ia mieii de pe 
jăratic, unii dintre oaspeţi au amuţit, îndreptându-şi privirile spre 
pădurea care străjuia pământurile lui Bernat, la capătul ogoarelor 
întinse, chiar acolo unde se afla o costişă blândă pe care alde 
Estanyol plantaseră butucii din care scoteau vinul acela atât de 
bun. 

În câteva clipe, toţi au tăcut mâlc. 

Trei călăreţi se iviră dintre copaci. Îi urmau pe jos mai mulți 
bărbați în uniformă. 

— Ce caută aici? a şoptit Pere Esteve. 

Bernat i-a urmărit cu privirea pe cei care se apropiau, dând 
ocol ogorului. Oaspeţii şuşoteau între ei. 

— Nu pricep, a rostit Bernat în cele din urmă, tot în şoaptă, 
nicicând n-a trecut pe aici. Drumeagul ăla nu coboară de la castel. 

— Nu-mi miroase a bine venirea lor, a mai adăugat Pere Esteve. 

Ceata se apropia domol. Pe măsură ce călăreții înaintau, 
hohotele şi vorbele lor luau locul zarvei ce domnise până atunci în 
curte; toți i-au putut auzi. Bernat s-a uitat la oaspeţi; unii nu-i 
mai priveau şi-şi lăsaseră capetele în țărână. S-a uitat după 
Francesca, printre muieri. Vocea grea a seniorului de Navarcles a 
ajuns până la el şi Bernat s-a simțit cuprins de mânie. 

— Bernat! Bernat! îl strigă Pere, scuturându-i brațul. Ce tot 
faci? leşi în calea lui! 

Bernat s-a ridicat dintr-un salt şi s-a dus să-şi întâmpine 


11 


seniorul. 

— Fiţi bine-venit în casa Înălțimii Voastre, l-a salutat, gâfâind, 
odată ajuns în fața lui. 

Llorenç de Bellera, senior de Navarcles, a tras de căpăstrul 
bidiviului şi s-a postat în fața lui Bernat. 

— Tu eşti Estanyol, fiul bolândului? l-a iscodit sec. 

— Da, seniore. 

— Întorcându-ne de la vânătoare, în drum spre castel, ne-a 
uimit petrecerea voastră. Cu ce prilej? 

Printre cai, Bernat i-a întrezărit pe oştenii care purtau trofeele: 
iepuri de casă, iepuri de câmp, cocoşi sălbatici. „De fapt, vizita 
Înălțimii Voastre ar avea nevoie de lămuriri, ar fi poftit să-i 
răspundă. Ori poate că pitarul v-a vorbit de pâinea mea din grâul 
cel mai bun?” 

Până şi caii potoliți, care îl priveau cu ochi mari şi rotunzi, 
păreau să-i aştepte răspunsul. 

— Mă căsătoresc, seniore. 

— Şi cine-i mireasa? 

— Fiica lui Pere Esteve, seniore. 

Llorenç de Bellera a tăcut mâlc, privindu-l pe Bernat pe 
deasupra bidiviului. Trăpaşii au bătut cu mare larmă cu copitele în 
pământ. 

— Şi? a lătrat seniorul. 

— Soția mea şi cu mine, a glăsuit Bernat, încercând să-şi 
ascundă scârba, am fi onorați dacă Înălțimea Voastră şi cei care vă 
însoțesc ați binevoi să vă alăturați nouă. 

— Ne e sete, Estanyol, a bolmojit seniorul de Bellera în loc de 
orice alt răspuns. 

Caii s-au pus în mişcare fără ajutorul pintenilor. Cu capul în 
pământ, Bernat s-a îndreptat spre masia, alături de senior. La 
capătul drumeagului, toți oaspeţii se adunaseră ca să-l întâmpine; 
muierile priveau în țărână, iar bărbaţii îşi scoseseră cuşmele. Un 
zvon neînțeles s-a ridicat când Llorenç de Bellera s-a oprit în fața 
lor. 

— Haide, haide, le-a poruncit, descălecând; dațţi-i înainte cu 
petrecerea! 

Oamenii i-au dat ascultare şi s-au întors în tăcere. Oştenii s-au 
dus la cai şi i-au luat în primire. Bernat şi-a călăuzit noii oaspeți la 
masa unde stătuse cu Pere. Blidele şi potirele lor se făcuseră 
nevăzute. 

Seniorul de Bellera şi cei doi ciraci ai lui s-au aşezat. Bernat s-a 


12 


dat câțiva paşi înapoi, iar cei trei s-au pus la taifas. Femeile au 
venit în graba mare, aducând urcioare cu vin, potire, pâini, blide 
cu supă de găină, talgere cu carne sărată de porc şi miel abia fript. 
Bernat a căutat-o cu privirea pe Francesca, dar n-a aflat-o. Nu era 
printre muieri. Privirea i s-a încrucişat cu a socrului său, care 
stătea printre oaspeţi, şi acela i-a făcut semn cu bărbia înspre 
femei. Cu o mişcare aproape neobservată, Pere Esteve a dat din 
cap şi s-a întors. 

— Daţi-i înainte! a strigat Llorenç de Bellera, cu o pulpă de miel 
în mână. Haideţi, haideţi, dați-i înainte! 

Oaspeţii s-au îndreptat pe muteşte către grătarele cu miei fripți. 
Doar câțiva au rămas neclintiți, departe de privirile seniorului şi 
ciracilor lui: Pere Esteve, fiii lui şi alți câțiva oaspeţi. Bernat a zărit 
albul cămăşii de in printre ei şi s-a apropiat. 

— Pleacă de aici, prostule! a lătrat socru-său. 

Înainte să poată spune ceva, mama Francescăi i-a pus un talger 
cu miel în mâini şi i-a şoptit: 

— Slujeşte-l pe senior şi nu te apropia de fata mea. 

În tăcere, țăranii au început să înfulece mielul, trăgând cu 
coada ochiului la masă. În curte nu se auzeau decât hohotele şi 
strigătele seniorului de Navarcles şi ale ciracilor lui. Oştenii se 
odihneau departe de petrecere. 

— Înainte hohoteaţi atât de tare, a strigat seniorul de Bellera, 
că ne-ați gonit vânatul. Haide, râdeți, blestemaţilor! 

— Vite de ţară, le-a dat lămuriri ciracilor, care i-au primit 
vorbele cu alte hohote de râs. 

Cei trei şi-au potolit foamea cu miel şi pâine albă. Carnea 
sărată de porc şi blidele cu supă de găină le-au făcut uitate pe 
colțul mesei. Bernat a îmbucat ceva în picioare, mai încolo, privind 
pieziş la ceata de femei între care se pitise Francesca. 

— Aduceți vin! a poruncit seniorul de Bellera, ridicând urciorul. 
Estanyol, a strigat deodată, căutându-l printre oaspeţi, când ai să- 
mi plăteşti iar arenda pentru pământul meu, să-mi aduci soiul 
ăsta de vin, nu poşirca şi lăturile cu care tătâne-tu m-a tot dus de 
nas. Bernat l-a auzit din spate. Mama Francescăi venea cu 
urciorul. Estanyol, unde mi-eşti? 

Cavalerul a dat cu pumnul în masă chiar când femeia se 
pregătea să-i umple potirul cu urciorul. Câţiva stropi de vin au 
zburat pe veşmintele lui. 

Bernat era de-acum lângă Llorenç de Bellera. Ciracii seniorului 
râdeau de pățanie, iar Pere Esteve îşi acoperise fața cu mâinile. 

— Baborniță toantă! Cum cutezi să verşi vinul? Muierea a lăsat 
ochii în jos, a supunere, şi, când seniorul a dat s-o plesnească, s-a 
depărtat, prăvălindu-se în țărână. Cavalerul s-a întors spre soții 
lui, şi bătrâna s-a depărtat de-a buşilea în hohotele lui de râs. Apoi 
seniorul s-a făcut iar serios şi i-a zis lui Bernat: Ce spui, chiar eşti 
aici, Estanyol! Uite ce fac babele nepricepute! Vrei oare să-ți faci 
seniorul de ocară? Doar n-oi fi chiar atât de slab de minte, ca să 
nu ştii că pe oaspeți trebuie să-i slujească stăpâna casei. Unde-i 
mireasa? a întrebat, rotindu-şi privirile peste curte. Unde-i 
mireasa? a strigat în fața tăcerii celorlalți. 

Pere Esteve a luat-o pe Francesca de braț şi s-a apropiat de 
masă, încredințându-i-o lui Bernat. Codana tremura toată. 

— Înălțimea Voastră, a zis Bernat, aceasta e soția mea, 
Francesca. 

— Asta-i ceva mai bine, s-a răstit Llorenc, privind-o de sus în 
jos fără urmă de respect. Mult mai bine. De acum înainte, tu să ne 
torni vinul. 

Seniorul de Navarcles s-a aşezat iar pe scaun şi s-a întors către 
fată, ridicând potirul. Francesca a căutat un urcior şi a dat fuga să 
i-l umple. A încercat să-i toarne vinul în potir, dar mâna îi 
tremura. Llorenç de Bellera a prins-o de încheietură şi i-a ținut-o 
strâns până ce vinul a curs în potir. Apoi a tras-o de braț şi a silit- 
o să-i slujească şi pe soții lui. Sânii copilei au atins uşor fața lui 
Llorenç de Bellera. 

— Aşa se toarnă vinul! a strigat seniorul de Navarcles, iar lângă 
el Bernat a strâns din pumni şi din dinți. 

Llorenç de Bellera şi ciracii lui i-au dat înainte cu băutura, 
cerând în gura mare să vină iar Francesca, şi să facă tot la fel. 

Soldaţii râdeau alături de senior şi de prietenii lui, ori de câte 
ori codana era silită să se plece peste masă ca să toarne vinul. 
Francesca încerca să-şi ţină lacrimile, iar Bernat vedea cum 
sângele îi curgea şuvoi din palmele în care îşi iînfipsese unghiile. 
Tăcuţi, oaspeţii întorceau privirile ori de câte ori fata era silită să 
toarne vinul. 

— Estanyol, a strigat Llorenç de Bellera, ridicându-se în 
picioare, dar tot ţinând-o pe Francesca de încheietura mâinii. Ca 
senior al tău, am hotărât să-mi arog dreptul primei nopţi cu soața 
ta. 

Ciracii seniorului de Bellera au aplaudat gălăgios spusele 
prietenului. Bernat s-a avântat spre masă, dar, înainte să ajungă 
el acolo, cei doi prieteni, care păreau beţi, s-au ridicat în capul 

oaselor şi au dus mâinile la spade. Bernat s-a oprit brusc. Llorenç 
de Bellera l-a privit, a zâmbit, apoi a râs gălăgios. Fata şi-a ațintit 
privirile asupra lui Bernat, implorându-l s-o ajute. 

Bernat a făcut un pas înainte, dar spada unui cirac de-al 
nobilului a dat să-i intre în pântece. Neputincios, s-a oprit din nou. 
Cât au tras-o spre scara din afara casei, Francesca l-a urmărit fără 
preget cu privirea. Şi, când seniorul domeniului a luat-o de 
cingătoare, punându-i o mână pe-un umăr, fata a început să urle. 

Ciracii seniorului de Navarcles s-au aşezat la loc, bând şi 
hlizindu-se fără habar, iar soldaţii s-au postat la picioarele scării, 
nelăsându-l pe Bernat să urce. 

De acolo, din fața lor, Bernat n-auzea hohotele seniorului de 
Bellera, nici plânsetele femeilor. N-a amuţit ca musafirii, dar nici 
n-a auzit glumele soldaţilor, care dădeau din mâini, cu ochii pe 
casă; n-auzea decât urletele de durere ce coborau de la fereastra 
primului cat. 

Bolta azurie tot mai strălucea. 

După o vreme, care lui Bernat i-a părut nesfârşită, Llorenç de 
Bellera s-a ivit asudat pe scară, încheindu-şi tunica de vânătoare. 

— Estanyol, a strigat cu vocea lui tunătoare, trecând pe lângă 
Bernat şi îndreptându-se spre masă, acum e rândul tău. Donei 
Caterina, a adăugat pentru ciraci, vorbind despre tânăra şi 
proaspăta lui soţie, îi e de-acum lehamite de copiii mei din flori, şi 
nu-i mai sufăr smiorcăielile. Fă-ţi datoria de bun soț creştin! l-a 
îndemnat, întorcându-se iar spre el. 

Bernat a lăsat iar capul în jos şi, sub privirea neclintită a 
tuturor, a urcat istovit scara laterală. A suit la primul cat, o 
încăpere mare, cuhnia în care se şi mânca, unde peste căminul 
mare de lângă un perete domnea un impresionant grilaj din fier 
forjat, pe post de vatră. Îndreptându-se spre scara cu balustradă 
ce ducea la catul al doilea, unde erau iatacul şi hambarul, Bernat 
şi-a auzit sunetul paşilor pe duşumeaua de lemn. Şi-a ițit capul 
prin borta din podelele catului de sus şi a privit înăuntru, 
necutezând să urce de tot. Nu se auzea nici cel mai mic zgomot. 

Cu capul plecat în podea şi trupul încă pe scară, a desluşit 
veşmintele Francescăi risipite prin odaie; cămaşa ei albă de in, 
mândria familiei, era ruptă şi făcută zdrenţe. În sfârşit, a urcat. 

A găsit-o pe Francesca ghemuită ca un făt, cu privirea pierdută, 
goală puşcă pe salteaua nouă din paie, acum pătată cu sânge. 
Trupul ei asudat, acoperit de zgârieturi şi vânătăi, împietrise. 

— Estanyol, l-a auzit strigând de jos pe Llorenç de Bellera, 

seniorul tău aşteaptă. 

Icnind scuturat, Bernat a vomitat peste grânele puse acolo la 
adăpost, până când matele i-au fost gata-gata să iasă pe nas. 
Francesca nici nu mişca. Bernat a luat-o la goană. Când a ajuns 
jos, alb ca varul, capul îi era un vârtej de simțăminte care de care 
mai rele. Cum stătea orbit pe vine, s-a lovit de imensitatea 
cavalerului, care stătea în picioare la începutul scării. 

— Nu s-ar părea că noul soț şi-a consumat căsătoria, le-a 
limpezit acela ciracilor. 

Bernat a trebuit să ridice capul, ca să-l înfrunte pe seniorul de 
Navarcles. 

— Nu, n-am putut, Înălțimea Voastră, a bâiguit. 

Llorenç de Bellera a tăcut câteva clipe. 

— Păi, dacă n-ai putut, sunt sigur că unul dintre ciracii ori 
oştenii mei are să poată. Doar ţi-am dat de ştire că nu mai poftesc 
şi alți bastarzi. 

— N-aveţi dreptul! 

La vederea înfruntării, ţăranii s-au cutremurat cu toții, 
închipuindu-şi urmările unei atari obrăznicii. Seniorul de 
Navarcles l-a luat pe Bernat de gât cu o singură mână şi l-a strâns 
din răsputeri, pe când acela căsca gura căutând aer. 

— Cum îndrăzneşti? N-oi fi având de gând să invoci dreptul 
legitim al seniorului de a se culca primul cu soţia ta, ca să-mi vii 
pe urmă plângând cu un bastard în braţe? Llorenç l-a scuturat pe 
Bernat înainte de a-l pune jos. Asta ai de gând? Drepturile 
vasalului le hotărăsc doar eu, te-ai dumirit? Uiţi că pot să te 
pedepsesc când şi cât poftesc? 

Llorenç de Bellera l-a izbit pe Bernat din toate puterile, 
trântindu-l la pământ. 

— Biciul! a urlat, înfuriat. 

Biciul! Bernat era mic copil când, alături de o droaie de alții ca 
el, fusese silit să asiste laolaltă cu părinţii la pedepsirea în fața 
tuturor, din porunca seniorului de Bellera, a unui biet nefericit a 
cărui vină nimeni nu izbutise s-o afle sigur nicicând. Amintirea 
plesnetelor de bici pe spatele acelui om i-a răsunat în urechi la fel 
în ziua aceea ca şi, noapte de noapte, în mare parte din copilărie. 
Niciunul dintre cei de față nu cutezase să mişte atunci, cum nu 
îndrăznea nici acum. Bernat a început să se târâie şi a ridicat 
privirea la seniorul său, care stătea în picioare, o namilă uriaşă, ca 
din piatră, cu mâna întinsă, aşteptând ca un slujitor să-i aducă 
biciul. Şi-a amintit carnea vie de pe spatele acelui nenorocit: 

sângera şuvoi şi nici chiar întreaga duşmănie a seniorului nu mai 
putea smulge vreo fărâmă de carne de pe el. Bernat s-a tras în 
patru labe spre scară: nu i se vedea decât albul ochilor şi tremura 
ca în copilărie când cădea pradă coşmarurilor. Nimeni n-a clintit. 
Nimeni n-a scos o vorbă. Soarele tot mai dogorea. 

— Îmi pare rău, Francesca, a bolborosit odată ajuns lângă ea, 
după ce suise scara din greu, urmat de un soldat. 

Şi-a slăbit brăcinarii şi a îngenuncheat lângă nevastă. Copila 
nici nu se clintise. Bernat şi-a privit mădularul stins şi s-a întrebat 
cum s-ar putea supune poruncii seniorului. Cu un singur deget, a 
mângâiat domol trupul despuiat al Francescăi. 

Dar codana n-a răspuns. 

— Eu trebuie, noi trebuie s-o facem, i-a cerut Bernat, luând-o 
de încheietura mâinii, ca s-o tragă la el. 

— Nu mă atinge! i-a strigat Francesca, ieşind din tăcere. 

— Mă omoară în bătăi! 

Bernat şi-a întors năprasnic nevasta, dezvelindu-i trupul. 

— Lasă-mă! 

S-au bătut până ce Bernat a izbutit s-o apuce de amândouă 
mâinile şi s-o ridice în capul oaselor. Dar Francesca tot se lupta. 

— O să vină altul! i-a şoptit. O să te siluiască altul! Ochii copilei 
s-au întors în lume şi s-au deschis, învinovățindu-l. O să mă 
omoare în bătăi, o să mă omoare în bătăi, se apără Bernat. 

Francesca se tot zbătea, dar Bernat s-a aruncat năprasnic peste 
ea. Lacrimile copilei n-au putut mistui vrerea trezită în Bernat de 
trupul ei, şi el a intrat în ea, în vreme ce Francesca striga la tot 
universul. 

Urletele ei l-au mulțumit pe soldatul care îl urmase pe Bernat şi 
care, fără nicio urmă de ruşine, îi privea aşezat cu jumătate de 
trup pe podea. 

Bernat nu sfârşise încă, dar Francesca nu-i mai ţinea piept. 
Puțin câte puțin, urletele i s-au topit, în suspine. Plânsul soției l-a 
însoţit pe Bernat la zenit. 

Llorenç de Bellera auzise urletele disperate ce veneau de la 
fereastra celui de-al doilea cat şi, când cel care trăsese cu ochiul i- 
a adeverit consumarea căsătoriei, a cerut să fie aduşi caii, şi a 
plecat împreună cu siniştrii lui ciraci. Cea mai mare parte a 
oaspeților l-au imitat, abătuți. 

Liniştea s-a înstăpânit peste tot. Urcat pe nevastă-sa, Bernat 
nu mai ştia ce să facă. Şi-a dat seama că o ţinea strâns de umeri; 
i-a dat drumul şi şi-a sprijinit mâinile pe salteaua din paie, lângă 

capul ei, dar trupul i s-a prăvălit peste al ei. Dintr-o pornire, s-a 
ridicat în capul oaselor, întinzând braţele, ca să se sprijine pe ele, 
dar a dat de ochii Francescăi, care îl priveau nevăzători. Stând aşa, 
oricum s-ar fi mişcat, iar şi-ar fi atins soția cu trupul. Voia să nu 
mai simtă aşa ceva, dar nu ştia cum să ocolească, fără s-o 
rănească iar pe codană. Ar fi vrut să leviteze, ca să se despartă de 
Francesca fără s-o mai atingă. 

În cele din urmă, după nesfârşite şovăieli, s-a depărtat de fată 
şi a îngenuncheat în fața ei; nici acum nu ştia ce să facă: să se 
ridice, să se întindă lângă ea, să iasă din odaie, să încerce s-o 
dumirească. Şi-a luat privirea de pe trupul Francescăi, culcat cu 
fața în sus, aproape necuviincios. I-a căutat chipul, la mai puțin 
de două palme de al lui, dar n-a fost în stare să-l vadă. A coborât 
privirea şi, zărindu-şi fulgerător membrul descoperit, s-a ruşinat. 

— Îmi pa... 

L-a surprins mişcarea neaşteptată a Francescăi. Fata era acum 
cu fața la el. A încercat să găsească înțelegere în ochii ei, dar erau 
cum nu se putea mai pustii. 

— Îmi pare rău, a stăruit. Francesca a continuat să-l privească, 
nedând însă nici cel mai mic semn de viaţă. Îmi pare rău, îmi pare 
rău. M-ar fi omorât în bătăi, a bolborosit. 

Lui Bernat i-a răsărit în minte seniorul din Navarcles, în 
picioare, aşteptând biciul cu mâna întinsă. A căutat iar privirea 
Francescăi: pustie. A încercat să găsească un răspuns în ochii ei şi 
l-a luat spaima: aceştia țipau pe muteşte, urlau aşa cum făcuse şi 
ea. 

Fără nicio chibzuială, ca şi cum voia să-i dea de înțeles că el 
ştia ce simțea ea, ca şi cum codana ar fi fost o fetiță, Bernat a 
apropiat o mână de obrazul Francescăi. 

— Eu... a dat să-i spună. 

N-a ajuns s-o atingă. Când a apropiat mâna de ea, toți muşchii 
Francescăi s-au încordat. Bernat şi-a acoperit propriul chip cu 
mâna aceea şi a plâns. 

Francesca a stat tot neclintită, cu privirea pierdută nicăieri. 

În cele din urmă, Bernat a stat din plâns, şi-a pus nădragii şi s- 
a mistuit prin borta care ducea la catul de jos. Când i s-au stins 
paşii, Francesca s-a ridicat şi s-a apropiat de cufăr, singura mobilă 
din iatac, ca să-şi ia straiele. Înveşmântată, şi-a adunat blând 
zdrențele, printre ele şi cămaşa albă de in atât de prețioasă; a 
împăturit-o cu grijă, încercând s-o dosească, şi a pus-o în cufăr. 

Capitolul 2 


Francesca rătăcea prin masía ca sufletele chinuite prin 
Purgatoriu. Împlinea treburile casei în cea mai deplină tăcere, în 
care picura tristețea ce n-a zăbovit prea mult să se înstăpânească 
până şi în cel mai ascuns cotlon din casa familiei Estanyol. 

Bernat încercase de nenumărate ori să-şi şteargă vinovăția 
pentru cele petrecute. Departe acum de groaza trăită în ziua 
nunții, el fusese în stare să limpezească totul mai în amănunt: 
teama de cruzimea seniorului, urmările grave pe care le-ar fi avut 
încercarea de a nu-i da ascultare şi pentru ea, şi pentru el. Şi „îmi 
pare rău”, miile de „imi pare rău” rostite de Bernat în fața 
Francescăi, care îl privea şi-i asculta mută spusele, de parcă 
aştepta clipa când vorbele lui Bernat ar fi ajuns neîndoios la miez: 
„Ar fi venit altul, de n-o făceam eu”. Dar tocmai când să ajungă la 
miez, Bernat tăcea; orice dezvinovăţire îşi pierdea tăria, siluirea se 
proțăpea între ei, ca o stavilă de netrecut. Toate acele „îmi pare 
rău”, dezvinovățirile şi tăcerile ca răspuns au şters rana nevestii pe 
care soțul voia să i-o tămăduiască, iar remuşcarea s-a stins în 
treburile de zi cu zi ale casei, până ce Bernat s-a împăcat cu 
nepăsarea Francescăi. 

Dis-de-dimineaţă, ori de câte ori se trezea ca să se apuce de 
truda grea de țăran, Bernat se ducea la fereastra din iatac. Aşa 
făcuse şi cu taică-său, şi chiar în ultimii lui ani se propteau 
amândoi în glaful gros din piatră. Priveau cerul, ca să afle ce zi îi 
aştepta. Îşi priveau pământurile mănoase, cu haturi brăzdate 
desluşit între ogoarele ce se întindeau în valea uriaşă, deschisă la 
poalele gospodăriei. Priveau păsările şi ascultau cu băgare de 
seamă mugetele vitelor din ograda de lângă catul de jos. Erau 
clipele apropierii dintre tată şi fiu, dintre ei doi şi ogoarele lor, 
momentele fugare când tatăl părea să-şi vină în fire. Bernat visase 
să le trăiască şi cu soţia, în loc s-o facă de unul singur, auzind-o 
trebăluind la catul de jos, şi să-i istorisească tot ce auzise de la 
tătâne-său, şi acela de la al lui, şi tot aşa, generaţie după 
generație. 

Visase să-i poată istorisi că acele ogoare mănoase fuseseră 
cândva alodiale, aparținuseră familiei Estanyol, iar strămoşii lui le 
lucraseră cu bucurie şi iubire, culegându-le roadele, neplătind dări 
ori dăjdii, şi neînchinându-se seniorilor nedrepți şi trufaşi. Visase 

să împartă şi cu ea, soața lui, viitoarea mamă a celor care aveau să 
moştenească acele ogoare, tristețea pe care o împărțise cu tată- 
său, când îi lămurea pricinile pentru care, trei sute de ani mai 
târziu, fiii pe care ea avea să-i nască urmau să fie şerbii altuia. l-ar 
fi plăcut să-i istorisească mândru, aşa cum şi tatăl lui îi povestise 
lui, că în urmă cu trei sute de ani alde Estanyol şi o droaie de alți 
ca ei îşi țineau armele acasă, ca oameni slobozi ce erau, ca să 
poată sări, la ordinul contelui Ramon Borrell şi al fratelui său, 
Ermengol d'Urgell, în apărarea vechii Catalonii, ce înfrunta 
incursiunile sarazinilor; i-ar fi plăcut să-i spună şi cum, la 
porunca dată de contele Ramon, o droaie de Estanyoli făcuseră 
parte din oastea ce-i biruise pe sarazinii din califatul Cordobei la 
Albesa, dincolo de Balaguer, în plana? Urgel. Tatăl său îi istorisea 
totul cu emoție, când avea vreme, dar emoția i se topea în nostalgie 
când pomenea de moartea contelui Ramon Borrell în anul 1017. 
După el, moartea aceluia făcuse din ei nişte şerbi ca toţi şerbii: fiul 
contelui Ramon Borrell, de doar cincisprezece ani, îi urmase 
tatălui; iar mama lui, Ermessenda de Carcassonne, fusese numită 
regentă; de cum deveniseră sigure fruntariile principatului, baronii 
de Catalonia - chiar cei care luptaseră cot la cot cu țăranii catalani 
- se folosiseră de golul de putere, prigonindu-i pe ţărani, 
căsăpindu-i pe cei care nu se supuneau, găbjind pământuri, 
oferindu-le foştilor proprietari în schimb dreptul de a le lucra şi 
îndatorirea de a plăti noului stăpân parte din roadele trudei lor. 
Alde Estanyol se învoiseră ca atâţia alții, dar duium de familii de 
țărani fuseseră ucise cu sălbăticie şi cruzime. 

— Eram slobozi, îi spunea tatăl lui, aşa că noi, țăranii, ne-am 
bătut alături de cavaleri, pedestru, fireşte, cu arapii, dar n-am 
putut nicicând să luptăm contra cavalerilor, iar când conții de 
Barcelona au vrut rând pe rând să ia din nou în mâini frâiele 
principatului catalan, s-au lovit de nobilimea cu dare de mână şi 
puternică, cu care au trebuit să cadă la pace, mereu pe spinările 
noastre. Întâi pământurile, cele din Catalonia veche, apoi 
neatârnarea, viața şi cinstea noastră. Bunicii tăi, îi povestea cu 
glas tremurat, neluându-şi ochii de pe ogoare, au fost primii care 
şi-au pierdut slobozia. Au fost opriți să-şi părăsească pământurile, 
au ajuns şerbi legați de glie, de care aveau să rămână legați şi fiii 
lor, ca mine, şi nepoții lor, ca tine. Viața noastră, a ta, e în mâinile 
seniorului, care hotărăşte ce-i şi ce nu-i drept, şi e îndrituit să ne 


2 În Ib. cat., „câmpie” (n.tr.) 

facă viața un iad, şi să ne calce cinstea în picioare. Nici măcar nu 
ne putem apăra! Dacă unul îţi face vreun rău, trebuie să mergi la 
seniorul tău, ca el să ceară despăgubiri, şi, dacă le obține, lui îi 
revine jumătate din ele. 

Apoi îi recita nesmintit sumedenia de drepturi ale seniorului, 
care se întipăriseră în mintea lui Bernat, fiindcă nicicând nu 
cuteza să pună stavilă vorbirii furioase a tatălui. Seniorul putea 
să-şi pună oricând şerbul să-i juruiască supunere. Putea să ia o 
parte din avutul şerbului, dacă acela murea fără să fi făcut 
testament ori, când îl moştenea fiul, dacă acela nu putea face 
copii; dacă soția lui preacurvea; dacă îi lua foc masía; dacă o 
ipoteca; dacă se căsătorea cu vasala altui senior, şi, fireşte, dacă 
voia să-l părăsească. Seniorul se bucura de dreptul primei nopți; le 
putea cere femeilor să le alăpteze fiii, ori fiicelor să fie slujnice la 
castel. Şerbii aveau îndatorirea de a trudi pe degeaba pe ogoarele 
seniorului; de a apăra castelul; de a plăti cu parte din roadele 
gospodăriilor; de a da găzduire acasă la ei seniorului ori solilor lui, 
hrănindu-i pe durata şederii; de a plăti pentru folosirea pădurilor 
ori a păşunilor; de a folosi, plătind mai înainte, fierăria, cuptorul 
ori moara seniorului, şi de a-i trimite daruri de Crăciun şi de alte 
sărbători. 

Şi ce să mai zicem de Biserică? Când tatăl lui punea acea 
întrebare, în glas i se simțea o mânie ce se făcea tot mai mare. 

— Monahi, prelați, popi, diaconi, arhidiaconi, canonici, stareți, 
episcopi, rostea el: oricare dintre ei e aidoma seniorilor care ne 
năpăstuiesc! Nu ne mai lasă pe noi, țăranii catalani, să ne 
hirotonim, ca să nu ne rupem de pământ, asta doar ca să 
perpetuăm şerbia! Bernat, îi atrăgea el atenția cu seriozitate când 
Biserica devenea ţinta atacurilor lui furioase, să n-ai niciodată 
încredere în cei care spun că-L servesc pe Domnul Dumnezeu. 
Glăsuiesc senini, cu vorbe alese şi culte, că nici nu le pricepi. 
Încearcă să te înduplece cu spuse pe care doar ei ştiu să le toarcă, 
până pun stăpânire pe mintea şi pe gândul tău. Vin în fața ta ca 
bărbați cumsecade, spun că au de gând să te scape de rău şi de 
ispită, dar părerea lor despre noi e ştiută în realitate, şi cu toţii, ca 
soldați ai lui Hristos cum îşi zic, sunt credincioşi celor înscrise în 
terfeloagele lor. Spusele lor sunt dezvinovățiri, iar lămuririle lor 
leit-poleite cu cele pe care şi tu le-ai putea aduce unui mucos. 

— Tată, şi-a amintit Bernat că-l întrebase cândva, ce spun 
ceasloavele lor despre noi, țăranii? 

Tatăl privise ogoarele până unde se uneau cu cerul, tocmai 

acolo, căci nu voia să privească locul în numele căruia vorbeau 
rasele şi sutanele. 

— Spun că suntem vite, că nu ne dumirim ce-i curtenia. Spun 
că suntem  respingători,  mitocani  nesimţiţi, neruşinaţi şi 
neştiutori. Spun că suntem cruzi şi îndărătnici, că nu merităm 
nicio cinste, fiindcă nu ştim s-o respectăm, şi nu înțelegem decât 
cu sila. Spun că...3 

— Şi chiar suntem aşa, tată? 

— Fiule, asta vor ei să facă din noi. 

— Dar tu te rogi zi de zi, şi la moartea mamei... 

— Mă rog Fecioarei, fiule, Fecioarei. Maica Preacurată n-are 
nimic de-a face cu monahii şi popii. Numai în ea putem să mai 
credem. 

Lui Bernat Estanyol i-ar fi plăcut să se sprijine din nou 
dimineață de dimineață de glaful ferestrei, stând de vorbă cu 
tânăra-i soţie; să-i spună tot ce-i istorisise tătâne-său, şi să 
privească ogoarele împreună cu ea. 

În ce mai rămăsese din septembrie şi în cursul întregii luni 
octombrie, Bernat a înjugat boii şi a arat ogoarele, brăzdând şi 
spărgând crusta cea tare care le acoperea, pentru ca soarele, aerul 
şi bălegarul să înnoiască pământul. Apoi, cu ajutorul Francescăi, a 
semănat grâne; ea arunca semințe dintr-o coşarcă mare, iar el ara 
cu boii înjugaţi, apoi netezea pământul deja semănat cu o foaie 
grea de fier. Trudeau într-o tăcere spartă doar de „hăisurile” şi 
„ceaurile” cu care Bernat mâna boii, şi care răsunau în toată valea. 
Bernat credea că truda laolaltă avea să-i mai apropie puţin. Dar 
nu. Francesca era tot nepăsătoare; îşi lua coşarca şi arunca 
seminţe fără ca măcar să se uite la el. 

A sosit noiembrie, şi Bernat a făcut tot ce îndeobşte se făcea în 
luna aceea: a scos la păscut porcii de tăiat, a strâns lemne pentru 
masia şi bălegar pentru îngrăşatul pământului, a pregătit pometul 
şi ogoarele ce-aveau să fie însămânțate în primăvara următoare, a 
copilit şi a curățat podgoriile. Când Bernat se întorcea la masia, 


3 Lo crestiă, de Francesc Eiximenis (n.a.). Scriitorul catalan Francesc 
Eiximenis (1340-1409) a fost călugăr franciscan şi a locuit la Valencia 
mai bine de 20 de ani. Lucrarea sa cea mai cunoscută este Creştinul, 
vastă enciclopedie în treisprezece volume, din care se păstrează doar 
patru; dintre cele mai însemnate lucrări ale sale menționăm: Cartea 
îngerilor (1329), Cartea femeilor (1396) şi Viaţa Mântuitorului Hristos (1397 
sau 1398). (n.tr.) 

Francesca terminase toate treburile prin casă şi pomet şi se 
ocupase de găini şi iepuri. Seară de seară, îi dădea să îmbuce în 
tăcere, apoi se ducea la culcare; se deştepta înaintea lui, odată cu 
găinile, şi, când Bernat cobora, găsea pe masă micul dejun şi 
desaga cu merindea pentru amiază. Pe când mânca, o auzea 
îngrijind vitele din staul. 

Crăciunul a trecut cât ai zice peşte, iar în ianuarie s-a sfârşit 
culesul măslinelor. Bernat n-avea prea mulți măslini, doar cât să 
acopere nevoile gospodăriei şi să plătească dijma seniorului. 

Apoi a trebuit să taie porcii. Pe vremea când trăia taică-său, 
megieşii, care abia de dădeau pe la masia familiei Estanyol, nu 
lipseau niciodată de Ignat. Bernat îşi amintea de acele zile ca 
despre nişte petreceri sadea; erau sacrificați porcii, apoi puneau pe 
masă bucate şi băutură, iar muierile pregăteau carnea. 

Alde Esteve, tata, mama şi doi dintre frați au sosit într-o bună 
dimineață. Bernat i-a salutat din curtea gospodăriei; Francesca 
adăsta în spatele lui. 

— Cum îți merge, fata mamii? a întrebat-o maică-sa. 

Francesca n-a răspuns, dar i-a lăsat s-o îmbrățişeze. Bernat i-a 
privit: mama, nerăbdătoare, îşi strângea fiica în brațe, aşteptând 
ca şi aceea să facă deopotrivă. Dar nu; ea a stat nemişcată. Bernat 
s-a uitat la socru-său. 

— Francesca, s-a mărginit să zică Pere Esteve, privindu-şi fiica 
fără s-o vadă. 

Frații au salutat-o, ridicând braţul. 

Francesca s-a dus la cocină, să caute porcul; ceilalți au rămas 
în curte. Nimeni n-a scos nicio vorbă; doar un suspin sufocat al 
mamei a spart tăcerea. Bernat era ispitit s-o mângâie, dar s-a 
abținut, văzând că nici bărbatul, nici fiii ei n-o făceau. 

Francesca a adus porcul, care nu voia s-o urmeze, de parcă îşi 
cunoştea soarta, şi i l-a dat soțului, cu mutismul ei obişnuit. 
Bernat şi cei doi frați ai Francescăi au pus porcul la pământ, şi au 
sărit pe el. Guițatul lui ascuţit a răsunat în toată valea familiei 
Estanyol. Pere Esteve l-a descăpăţânat cu o spintecătură sigură şi 
toți au adăstat în tăcere ca sângele să-i curgă şuvoi în blidele pe 
care femeile le schimbau pe măsură ce se umpleau. Nimeni nu 
privea pe nimeni. 

Nici măcar n-au băut un urcior cu vin pe când mama şi fiica 
pregăteau porcul de-acum hăcuit. 

La căderea serii, odată treaba dusă la bun sfârşit, mama a 
încercat să-şi îmbrățişeze iar fiica. Bernat le-a privit, doritor să 

vadă ce făcea nevastă-sa. Dar degeaba. Tatăl şi fraţii şi-au luat 
rămas-bun de la ea, cu capul plecat şi privirea în țărână. Mama s- 
a apropiat de Bernat. 

— Când ai să crezi că vine copilul, l-a povăţuit, luându-l 
deoparte, trimite după mine. Nu cred ca ea s-o facă. 

Alde Esteve au plecat acasă. În noaptea aceea, când Francesca 
urca scara spre iatac, Bernat nu s-a putut ţine să nu-i privească 
pântecele. 


La sfârşitul lunii mai, în prima zi de recoltat, Bernat şi-a privit 
ogoarele cu secera pe umeri. Cum să strângă singur ditamai 
grânele? Cu cincisprezece zile în urmă, o oprise pe Francesca să 
mai trudească, fiindcă se pierduse de două ori cu firea. Ea îi 
ascultase porunca în tăcere şi-i dăduse ascultare. De ce o oprise 
oare? Bernat s-a uitat iar la ogoarele ce-l aşteptau. La urma 
urmelor, se întreba, dacă nici nu era copilul lui? Femeile năşteau 
pe câmp, trudind, dar după primul şi al doilea leşin, îl luaseră, 
totuşi, grijile. 

Bernat a pus mâna pe unealtă şi a început să secere viguros. 
Spicele săltau în văzduh. Apoi soarele a ajuns sus, la amiază. 
Bernat nici măcar n-a stat să îmbuce. Ogorul era nesfârşit. 
Secerase întotdeauna laolaltă cu tatăl lui, chiar şi când sănătatea 
aceluia scăpătase. Grânele păreau să-i dea viață. „Hai, fiule! îl 
îndemna, să nu ni le strice bătaia furtunii ori grindina.” Şi 
secerau. Când unul ostenea, cerea ajutorul celuilalt. Prânzeau la 
umbră şi beau vin din cel bun, de-al lui taică-său, vechi, 
tăifăsuiau şi râdeau, iar acum n-auzea decât şuierul secerii când 
tăia vântul şi lovea spicul; nimic altceva, secera, secera, secera, şi 
părea să pună întrebări văzduhului despre cine era tatăl viitorului 
copil. 

În zilele care au urmat, Bernat a secerat până la scăpătatul 
soarelui; într-o zi a trudit chiar până la răsăritul lunii. Când se 
întorcea la masia, găsea bucatele pe masă. Se spăla în lighean şi 
îmbuca fără niciun chef. Până când, într-o noapte, leagănul pe 
care îl cioplise în cursul iernii, când burta Francescăi nu mai 
putea fi ținută sub obroc, s-a mişcat. Bernat l-a privit cu coada 
ochiului, dar şi-a sorbit zeama mai departe. Francesca îşi făcea 
somnul la catul de sus. S-a uitat iar la leagăn. O lingură, două, 
trei. Leagănul din lemn a mişcat iar. Bernat a rămas cu ochii pe el, 
cu a patra lingură de zeamă în aer. A măturat cu privirea tot 
etajul, căutând vreo urmă de-a soacră-sii. Dar nu. Nevastă-sa 

născuse de una singură. Şi se dusese la culcare. 

A pus jos lingura şi s-a ridicat, dar înainte de a ajunge la leagăn 
s-a oprit, s-a întors, şi s-a aşezat iar. Şovăielile cu privire la copil l- 
au lovit mai rău ca niciodată. „Alde Estanyol au toţi o aluniță lângă 
ochiul drept”, îi zisese tătâne-său. Amândoi o aveau. „Şi bunicul 
tău avea, îl încredințase, şi tatăl bunicului tău.” 

Bernat era sfârşit: trudise din zori până-n zori. Făcea aşa de zile 
întregi. S-a uitat din nou la leagăn. 

S-a ridicat iar şi s-a apropiat de copil. Picotea liniştit, cu 
mânuțţele deschise, acoperit cu un cearşaf făcut din resturile unei 
cămăşi albe de in. Şi Bernat l-a răsucit, ca să-i vadă chipul. 

Capitolul 3 


Francesca nici măcar nu se uita la copil. Ducea băiatul - căruia 
îi puseseră numele Arnau - la un sân apoi la celălalt. Dar nu se 
uita la el. Bernat văzuse cum dădeau țărăncile sân, şi, de la cea 
mai chiabură la cea mai umilă, toate surâdeau lin, ori lăsau 
pleoapele în jos, ori îşi mângâiau copiii pe când aceia sugeau. 
Francesca nu. Îl spăla şi-l hrănea, dar în cele două luni de când 
copilul venise pe lume, Bernat nici n-o auzise vorbindu-i dulce, 
nici n-o văzuse jucându-se cu el, ridicându-i mânuţele, 
muşcându-l, sărutându-l ori pur şi simplu mângâindu-l. „Ce vină 
are el, Francesca?” se întreba Bernat când îl lua pe Arnau în brațe. 
Îl lua de lângă mamă şi-l ducea acolo unde putea să-i vorbească şi 
să-l mângâie, departe de nepăsarea Francescăi. 

Fiindcă băiatul era al lui. „Toată familia Estanyol o avem”, îşi 
spunea Bernat când săruta alunița pe care Arnau o avea lângă 
sprânceana dreaptă. „Toți o avem, tată”, repeta apoi, înălțând 
copilul spre cer. 

Alunița a fost curând ceva mai mult decât un temei de linişte 
pentru Bernat. Când Francesca mergea să coacă pâine la castel, 
femeile ridicau păturica cu care era acoperit Arnau, ca să-l vadă. 
Francesca le lăsa, iar ele zâmbeau una la alta în fața pitarului şi 
soldaților. Când Bernat se ducea să lucreze ogoarele seniorului, 
țăranii îl băteau pe spate şi îi făceau urări, tot în fața vechilului 
care îi supraveghea. 

Mulţi dintre ei erau copii din flori ai lui Llorenç de Bellera, dar 
nicio plângere n-avusese vreodată izbutire; îşi impunea vorba în 
faţa spuselor oricărei ţărănci neştiutoare, deşi apoi, printre ai lui, 
se împăuna neîncetat cu bărbățţia lui. Era vădit că Arnau Estanyol 
nu-i era fiu, iar seniorul de Navarcles începuse să bage de seamă 
zâmbetele tăioase ale țărăncilor care veneau la castel; din odăile 
lui, le desluşise şopocăind între ele, chiar şi cu oştenii, când o 
întâlneau pe muierea lui Estanyol. Zvonul trecuse dincolo de 
țărani, iar Llorenç de Bellera era ținta glumelor făcute de egalii lui. 

— Mănâncă, Bellera, i-a îndrugat, zâmbitor, un baron în vizită 
la castel; mi-a ajuns la urechi că ai nevoie de vigoare. 

Toţi comesenii seniorului de Navarcles au râs în cor de vorba de 
duh. 

— Pe domeniile mele, a arătat altul, nu îngădui ca vreun țăran 

să-mi pună sub semnul întrebării bărbăţia. 

— Oare ai poprit alunițele? a replicat primul, cam dus de vin, 
stârnind hohote sonore, cărora Llorenç de Bellera le-a răspuns cu 
un zâmbet silnic. 


A fost pe la începutul lui august. Arnau era în leagăn, la umbra 
unui smochin, în ograda de la intrarea în gospodărie; mama lui se 
ducea şi venea de la pomet la ogradă, iar tatăl lui, mereu cu un 
ochi pe leagănul de lemn, îşi silea boii să calce de nenumărate ori 
peste grânele întinse în ogradă, pentru ca de spice să se desprindă 
boabele mult prețuite cu care aveau să se hrănească tot anul. 

Nu i-au auzit venind. Trei călăreți au intrat galopând în masia; 
vechilul lui Llorenç de Bellera şi încă doi bărbaţi, înarmați şi călare 
pe nişte roibi straşnici, crescuţi pentru războaie. Pesemne că nu 
crezuseră că era nevoie să le dea arme pentru a înfricoşa un țăran 
oarecare. Vechilul a rămas ceva mai încolo, dar ceilalți doi, 
mergând de-acum la pas, şi-au îmboldit caii spre Bernat. Dresaţi 
pentru luptă, caii n-au stat în cumpănă şi s-au năpustit asupra 
lui. Bernat s-a tras înapoi, împiedicându-se, şi s-a prăvălit în 
țărână, chiar lângă copitele bidiviilor agitați. Doar atunci le-au 
poruncit călăreţii să stea în loc. 

— Seniorul tău, Llorenç de Bellera, a strigat vechilul, are nevoie 
de muierea ta, ca să-l alăpteze pe don Jaume, fiul seniorei tale, 
doña Caterina. Bernat a dat să se ridice, dar un călăreț a dat iar 
pinteni armăsarului. 

Vechilul s-a dus la Francesca: 

— Ia-ţi fiul şi vino cu noi! i-a poruncit. 

Ea l-a luat pe Arnau din leagăn şi a pornit cu capul plecat, în 
urma bidiviului călărit de vechil. Bernat a strigat, a dat să se salte 
în picioare, dar, înainte de a izbuti, unul dintre călăreți s-a 
năpustit cu bidiviul asupra lui şi l-a trântit iar jos. A încercat din 
nou, de câteva ori, dar de fiecare dată cu aceeaşi izbândă: cei doi 
călăreți s-au jucat cu el, urmărindu-l, trântindu-l la pământ, 
hohotind. La urmă, gâfâind şi plin de vânătăi, a rămas la pământ, 
la picioarele trăpaşilor, care îşi muşcau neîntrerupt căpestrele. 
Când vechilul s-a mistuit în zare, Bernat s-a uitat la vârtejul de 
praf ridicat de călăreţi, apoi şi-a îndreptat privirile spre cei doi boi, 
ce păşteau spicele pe care atâta le călcaseră în picioare. 


Din acea zi, Bernat se îngrijea în neştire de vite şi de treburile 
câmpului, cu mintea doar la fiu-său. Noaptea hălăduia printre 

acareturi, amintindu-şi de şoaptele copilului, care vorbeau de viață 
şi viitor, de trosnetul leagănului de lemn când Arnau se mişca, de 
plânsetul ascuţit cu care băieţelul cerea să sugă. Pe pereţii casei, 
în cotloane, căuta aroma nevinovăției copilăreşti. Unde îşi făcea 
somnul acum? Aici era leagănul lui, pe care îl întocmise cu 
propriile mâini. Când izbutea să pună geană peste geană, îl 
deştepta tăcerea. Atunci se chircea pe salteaua din paie şi asculta 
ore în şir, în loc de orice alți tovarăşi, mugetele vitelor de jos. 

Bernat mergea regulat la castelul lui Llorenç de Bellera ca să 
coacă pâinea pe care acum n-o mai aducea Francesca, încuiată la 
porunca doñei Caterina şi a capricioasei pofte de mâncare a fiului 
ei. Aşa cum îi povestise tatăl lui, când merseseră laolaltă acolo, 
castelul nu fusese la început decât un turn de strajă durat pe un 
mic promontoriu. Strămoşii lui Llorenç de Bellera profitaseră de 
golul de putere ivit după ce răposase contele Ramon Borrell şi îl 
întăriseră, punându-i la trudă pe țăranii catalani de pe domeniile 
lor tot mai întinse. În jurul turnului mare, fuseseră zidite în 
dezordine şi fără nicio armonie un cuptor, o forjă, grajduri noi şi 
mai mari, hambare, cuhnii şi alte acareturi. 

Castelul lui Llorenç de Bellera era la mai mult de o leghe 
depărtare de masia familiei Estanyol. La primele drumuri, n-a 
putut afla nicio veste despre băiat. Pe oricine întreba, răspunsul 
era mereu acelaşi: soția şi fiul lui erau în apartamentul dornei 
Caterina. Singura deosebire era că, răspunzându-i, unii râdeau 
cinic, iar alții lăsau capul în țărână, de parcă n-ar fi vrut să-l aibă 
în față pe tatăl micuțului. Bernat a înghițit asemenea lămuriri mai 
bine de o lună, până când într-o zi, după ce luase de la copt două 
pâini din făină de bob, a dat nas în nas cu un ucenic sfrijit de la 
fierărie, pe care îl întreba uneori despre băiețel. 

— Ce ştii de Arnau al meu? l-a iscodit. 

Nici țipenie nu era de față. Băiatul a încercat să-l ocolească, de 
parcă nu l-ar fi auzit, dar Bernat l-a apucat de braț. 

— Te-am întrebat ce ştii de Arnau al meu. 

— Muierea şi fiul tău... a început să murmure acela cu privirea 
în pământ. 

— Ştiu unde sunt, l-a oprit Bernat. Eu te întreb dacă Arnau al 
meu e bine. 

Flăcăiaşul, tot cu privirea plecată, şi-a jucat picioarele în 
nisipul de pe jos. Bernat l-a scuturat. 

— E bine? 

Ucenicul n-a ridicat ochii, iar Bernat a devenit năprasnic. 

— Nu! a strigat băiatul. Bernat s-a oprit şi l-a înfruntat. Nu, a 
repetat. 

Ochii lui Bernat erau întrebători. 

— Ce-i cu copilul? 

— Nu pot. Avem poruncă să nu-ţi zicem. 

Vocea băiatului s-a întrerupt. 

Bernat l-a scuturat iar din răsputeri şi a tunat, fără să-i pese că 
putea atrage luarea-aminte a străjii. 

— Ce-i cu fiul meu? Ce-i cu el? Răspunde-mi! 

— Nu pot. Nu putem. 

— Asta te va face să-ți schimbi părerea? l-a întrebat, 
întinzându-i o pâine. 

Ochii ucenicului s-au holbat. Mut, a smucit pâinea din mâinile 
lui Bernat şi a muşcat din ea de parcă n-ar fi pus nimic în gură de 
zile întregi. Bernat l-a tras departe de priviri. 

— Ce-i cu Arnau al meu? l-a iscodit iar, îngrijorat. 

Flăcăiaşul l-a privit cu gura plină şi i-a făcut semn să-l urmeze. 
Au mers tăcuţi, una cu pereţii, până la forjă. Au intrat, apoi au 
ieşit pe uşa din dos. Flăcăiaşul a deschis uşița unei ghimirlii lipite 
de fierărie, unde se păstrau fiare şi unelte, şi a intrat urmat de 
Bernat. De cum au ajuns, flăcăul s-a pus pe jos şi s-a năpustit 
asupra pâinii. Bernat a privit prin chilie. Dogoarea era 
înăbuşitoare. N-a desluşit nimic care să-i dea de înțeles de ce îl 
dusese băiatul acolo: în acel loc nu erau decât unelte şi fiare vechi. 

Bernat l-a întrebat pe flăcău din priviri. Mestecând cu poftă, 
băiatul i-a răspuns arătându-i un ungher, îndemnându-l să se 
ducă acolo. 

Pe nişte lemne, părăsit şi nemâncat, într-o coşarcă mare şi 
grosolană din alfă, băiatul lui îşi aştepta moartea. Cămaşa albă de 
in era murdară şi zdrențăroasă. Bernat nu şi-a putut înăbuşi 
strigătul pornit din inimă. Un strigăt surd, un suspin abia 
omenesc. L-a luat pe Arnau şi l-a strâns la piept. Copilul abia dacă 
a răspuns, foarte slab, dar a făcut-o. 

— Seniorul a dat poruncă să stea aici, l-a auzit Bernat pe 
ucenic. La început nevastă-ta venea de mai multe ori pe zi şi-i 
dădea să sugă din plin. Cu lacrimi în ochi, Bernat strângea la piept 
trupşorul copilaşului, vrând parcă să-i insufle viață. Întâi a venit 
vechilul, a urmat flăcăuaşul; muierea ta s-a luptat şi a strigat. Eu 
l-am zărit, din fierărie. A arătat scobitura dintre stinghiile de lemn 
ce alcătuiau peretele. Dar vechilul e foarte puternic. Când a 
terminat, a venit seniorul, cu niscai soldați. Muierea ta zăcea în 

țărână şi seniorul şi-a râs de ea. Apoi au râs cu toții. Începând de 
atunci, de câte ori venea nevastă-ta să-şi alăpteze copilul, soldații 
o aşteptau la uşă. Ea nu le putea ține piept. De câteva zile abia de 
mai vine. Soldaţii, oricare dintre ei, o prind de cum iese din odăile 
donei Caterina. Nici nu mai ajunge aici. Uneori seniorul îi vede, 
dar nu face decât să râdă. 

Fără să mai stea pe gânduri, Bernat şi-a ridicat cămaşa şi a 
pitit sub ea trupşorul fiului; apoi, ca să nu se vadă, şi-a acoperit 
cămaşa cu pâinea ce-i mai rămăsese. Micuţul nici măcar nu s-a 
mişcat. Ucenicul s-a ridicat fulgerător, dar Bernat se apropia de 
uşă. 

— Seniorul a oprit aşa ceva. N-ai voie! 

— Dă-mi pace, băiete! 

Flăcăul a încercat să i-o ia înainte. Bernat a fost mai iute. 
Ţinând într-o mână pâinea şi pe micuțul Arnau, a luat cu cealaltă 
un drug de fier rezemată de perete şi a făcut o mişcare 
deznădăjduită. Drugul l-a izbit pe flăcăuaş în cap, chiar când 
dădea să iasă din ghimirlie. S-a prăvălii şi n-a mai spus nici cârc. 
Bernat nici măcar nu l-a privit. A ieşit, închizând uşa după el. 

Nu i-a venit greu să plece de la castelul lui Llorenç de Bellera. 
Nimeni nu şi-ar fi putut închipui că Bernat ascundea sub pâine 
trupul chinuit al fiului său. Doar când a ieşit pe poarta castelului 
s-a gândit la Francesca şi la soldați. Revoltat, i-a cerut socoteală în 
minte că nu încercase să ia legătura cu el, să-i atragă luarea- 
aminte despre primejdia în care era fiul lor, să nu se bătuse pentru 
Arnau. Bernat a strâns trupşorul fiului şi s-a gândit la maica lui, 
pângărită de soldați, pe când Arnau îşi aştepta moartea pe butucii 
soioşi. 


Cât avea să dureze până îl găseau pe flăcăul în care dăduse? 
Era mort? Închisese uşa odăiței? Făcând cale întoarsă, pe Bernat îl 
luau cu asalt întrebările. Da, o închisese. Îşi amintea vag că o 
făcuse. 

De cum a trecut de primul cot al drumeagului şerpuit ce cobora 
de la castel, iar acesta s-a pierdut pentru o clipă din vedere, 
Bernat şi-a dezvelit fiul; ochii lui stinşi păreau pierduţi. Era mai 
uşor ca pâinea! Braţele şi picioruşele lui. I s-a întors stomacul pe 
dos, i-a urcat un nod în gât. L-au podidit lacrimile. Ştia că aveau 
să-i ia urma, să pună câinii pe el, dar... La ce să fugă dacă 
băiețaşul nu supraviețuia? Bernat s-a depărtat de drumeag şi s-a 
pitit printre tufe. A îngenuncheat, a pus pâinea jos, l-a luat pe 

Amau în mâini şi l-a ridicat în dreptul ochilor. Copilul nu s-a 
clintit, capul îi atârna într-o parte. „Arnau! a şoptit Bernat. L-a 
scuturat blând de câteva ori. Ochişorii lui s-au mişcat, l-au privit. 
Cu fața plină de lacrimi, Bernat şi-a dat seama că băiețaşul n-avea 
nici măcar putere să plângă. L-a întins pe un braț de-al lui. A luat 
niscai fărâmituri de pâine, le-a muiat în salivă şi le-a dus la gura 
micuțului. Arnau n-a răspuns, dar Bernat l-a momit, până a 
izbutit să i le bage în guriță. A adăstat. „Înghite, fiule” l-a implorat. 
Buzele lui Bernat au tremurat când gura lui Arnau a părut să 
mişte abia simţit. A luat alte fărâme şi a repetat temător mişcările. 
Arnau a înghițit de încă şapte ori. 

— leşim noi din belea, i-a zis. Îţi făgăduiesc. 

Bernat a făcut cale întoarsă pe drumeag. Totul era liniştit. 
Neindoios, încă nu-l aflaseră pe flăcău; altfel, ar fi auzit zarvă. O 
clipă, s-a gândit la Llorenç de Bellera; crâncen, mârşav, 
neîndurător. Ce încântare pentru el să vâneze un Estanyol! 

— leşim noi din belea, Arnau, a repetat, luând-o la fugă spre 
masia. 

A făcut tot drumul neprivind deloc înapoi. Nici măcar când a 
ajuns nu şi-a îngăduit o clipă de răgaz: l-a pus pe Arnau în leagăn, 
a luat un sac şi l-a umplut cu grâu măcinat şi legume uscate, un 
burduf cu apă şi altul cu lapte, carne sărată, un blid, o lingură şi 
veşminte, ceva firfirici pe care îi dosise, un cuțit de vânătoare şi 
arbaleta. „Ce mândru mai era tata de arbaleta lui!” şi-a amintit, 
cântărind-o în mână. „Am luptat alături de contele Ramon Borrell 
când alde Estanyol erau slobozi”, îi repeta ori de câte ori îl învăța 
s-o folosească. Slobozi! Bernat şi-a legat băiatul la piept şi a luat 
tot. Avea să fie întotdeauna şerb, doar dacă nu... 

— Pentru moment vom fi fugari, i s-a destăinuit băiatului, 
înainte de a lua drumul pădurii. Nimeni nu ştie codrii ăştia mai 
bine ca aceia din neamul Estanyol, l-a-ncredințat odată ajunşi 
printre copaci. Am vânat mereu pe aceste domenii, aşa să ştii. A 
mers prin frunziş până la un torent, a intrat în pârâu şi, cu el 
până la genunchi, a luat-o în sus pe firul apei. Arnau închisese 
ochii şi moțăia, dar Bernat i-a dat înainte: Câinii seniorului nu-s 
isteți, sunt prea chinuiți. O să ajungem sus, unde codrul se 
îndeseşte şi-i greu de mers călare. Seniorii vânează doar călare, n- 
ajung nicicând acolo. Iar soldații, la ce bun să vâneze? Ne iau nouă 
bucatele, şi le e destul. O să ne ascundem, Arnau. Nimeni n-are să 
ne afle, mă leg. 

Bernat a mângâiat căpşorul fiului său, urcând înainte pe firul 

apei. 

Pe la jumătatea după-amiezii, a făcut popas. Codrul era atât de 
stufos, că arborii ocupaseră şi malurile torentului, şi acopereau tot 
cerul. S-a aşezat pe un bolovan, privindu-şi picioarele, albe şi 
zbârcite din pricina apei. Doar atunci a simţit durerea, dar nici că 
i-a păsat. A lăsat jos boccelele şi l-a desfăşat pe Arnau. Fiişorul a 
deschis ochii. A amestecat lapte cu apă, a adăugat grâu măcinat, a 
mestecat totul şi a dus blidul la buzele micuțului. Arnau a respins 
totul cu o strâmbătură. Bernat a muiat un deget în torent, l-a 
băgat în mâncare şi s-a silit iar. După câteva încercări, Arnau a 
răspuns, lăsându-şi tatăl să-l hrănească cu degetul; apoi a închis 
ochii şi a ațipit. Bernat n-a gustat decât ceva carne sărată. l-ar fi 
plăcut să se odihnească, dar mai era mult până atunci. 

Grota familiei Estanyol, aşa îi spunea tătâne-său. Au ajuns 
acolo când nici nu se întunecase bine, după ce mai făcuseră un 
popas ca să mănânce Arnau. În grotă se intra printr-o bortă săpată 
în stâncă, pe care Bernat, tatăl şi bunicul lui o astupau pe 
dinăuntru cu trunchiuri de copac, ca să doarmă feriți de vreme rea 
şi de jivine, când ieşeau la vânătoare. 

A aprins focul la gura peşterii şi a intrat cu o torță în mână, să 
vadă de nu cumva le-o ocupase cine ştie ce dihanie; apoi l-a pus pe 
Arnau într-un culcuş întocmit din sac şi crengi uscate şi i-a dat iar 
să mănânce. Micuţul a primit hrana şi a adormit adânc, ca şi 
Bernat, care n-a putut nici măcar să-şi mântuie carnea sărată. 
Acolo aveau să fie la adăpost de senior, a chibzuit înainte de a 
închide ochii şi a-şi potrivi suflarea cu a fiului. 


Llorenç de Bellera a sărit cât colo odată cu oamenii lui când 
meşterul fierar şi-a găsit ucenicul mort într-o baltă de sânge. 
Dispariţia lui Arnau chiar când tatăl lui fusese zărit la castel l-a 
învinovățit nesmintit pe Bernat. Seniorul de Navarcles, care adăsta 
călare chiar la intrarea în masia familiei Estanyol, a zâmbit când 
oamenii lui i-au zis că înăuntru era mare harababură şi că, după 
cât se părea, Bernat fugise luându-şi fiul. 

— După moartea tatălui tău, ai ales neatârnarea, a bombănit, 
dar acum totul are să fie al meu. Căutaţi-l! le-a strigat oamenilor. 
S-a întors către vechil. Fă inventarul avutului, uneltelor şi vitelor 
de pe proprietate, şi ai grijă să nu lipsească nicio livră de grâu. 
Apoi caută-l pe Bernat. 

După câteva zile, vechilul s-a înfățişat seniorului, în turnul de 
onoare al castelului. 

— Am căutat prin celelalte gospodării, în codri şi pe câmpii. Nici 
urmă de Estanyol. Şi-o fi luat tălpăşița spre vreo cetate, poate la 
Manresa ori... 

Llorenç de Bellera i-a tăiat vorba, dând din mână. 

— Cade el în ghearele noastre! Anunţă-i pe ceilalți seniori şi pe 
oamenii noştri din alte cetăți. Spune-le că un şerb a fugit de pe 
domeniile mele şi trebuie prins. Atunci şi-au făcut apariția 
Francesca şi doña Caterina, cu Jaume, fiul ei, în brațele primeia. 
Llorenç de Bellera s-a uitat la ea şi a schimbat mişcarea; nu mai 
avea nevoie de doică. Doamnă, i-a cerut socoteală soției, nu pricep 
cum de îngădui ca o stricată să-mi alăpteze fiul. Doña Caterina s-a 
arătat surprinsă. Oare chiar nu ştii că doica Domniei Tale e târfa 
tuturor oştenilor? 

Dofia Caterina şi-a smuls fiul din mâinile Francescăi. 

Când ea a aflat că Bernat fugise cu Arnau, s-a întrebat ce s-o fi 
ales de fiu-său. Ogoarele şi avutul familiei Estanyol erau de-acum 
ale seniorului de Bellera. N-avea la cine să se ducă şi estimp 
soldaţii se tot înfruptau din ea. Un codru de pâine uscată, o 
legumă putredă, uneori câte-un os de ros: ăsta era prețul trupului 
ei. 

Niciunul dintre țăranii catalani care veneau la castel cu 
nemiluita n-a catadicsit nici măcar să-i arunce o privire. Francesca 
a dat să se apropie de unul, dar au gonit-o. N-a îndrăznit să se 
întoarcă acasă la ai ei, mama ar fi renegat-o pe față, în fața 
cuptorului de pâine, aşa că s-a văzut silită să rămână lângă castel, 
ca o cerşetoare din droaia de cerşetori care se apropiau de ziduri, 
căutând prin gunoaie. Nu părea să poată avea altă soartă decât 
cea de a trece de la unul la altul dintre soldații rămaşi acolo, de-ar 
fi ales-o într-o zi, în schimbul unor resturi de mâncare. 


A sosit septembrie. Bernat îşi vedea fiul zâmbind şi umblând 


de-a bugşilea în jurul peşterii şi prin împrejurimi. Dar proviziile 
erau tot mai mici, şi iarna tot mai aproape. Venise clipa plecării. 

Capitolul 4 


Cetatea se întindea la picioarele lui. 

— Priveşte, Arnau, i-a înfățişat Bernat copilului, care picotea 
liniştit, aciuat la pieptul lui, acolo-i Barcelona. Acolo vom fi slobozi. 

De când fugise cu Arnau, Bernat chibzuise fără preget la acea 
cetate, marea nădejde a tuturor şerbilor. Îi auzise vorbind despre 
ea când trudeau pe ogoarele seniorului, reparau zidurile castelului 
ori făceau tot ce avea nevoie seniorul de Bellera. Prevăzători 
neîncetat, să nu-i audă cumva vechilul ori oştenii, şoaptele lor îi 
treziseră la început lui Bernat doar simpla curiozitate. El era fericit 
cu ogoarele lui şi niciodată nu şi-ar fi părăsit tatăl. Dar, după ce-şi 
pierduse pământul, când noaptea îşi privea fiul adormit, spusele 
lor prinseseră viață, răsunând în peştera familiei. 

„Dacă reuşeşti să trăieşti acolo un an şi-o zi fără ca potera să 
pună mâna pe tine, îşi amintea că auzise, primeşti o carte cum că 
eşti de-acolo, şi devii slobod.” Toți şerbii tăcuseră. Bernat se uitase 
la ei: unii ţineau ochii închişi şi buzele strânse, alții dădeau din 
cap în semn că nu, ceilalți zâmbeau, uitându-se la cer. 

— Nu trebuie decât să locuieşti în acea cetate? spărsese tăcerea 
un băiat dintre cei care se uitase la cer, visând neşovăielnic să-şi 
rupă lanțurile ce-l legau de pământ. De ce-ţi poți dobândi 
neatârnarea la Barcelona? 

Cel mai vârstnic îi răspunsese măsurat: 

— Da, nu mai e nevoie de nimic. Doar să locuieşti acolo estimp. 
Cu ochii strălucitori, băiatul îl îndemnase să urmeze. Barcelona e 
putred de avută. Ani la rând, de la Jaime Cuceritorul+ până la 
Pedro cel Mares, regii au cerut bani cetății pentru războaiele ori 
curţile lor. În toţi aceşti ani, locuitorii Barcelonei au dat parale, dar 
pe privilegii alese, până când însuşi Pedro cel Mare, care se războia 
cu Sicilia, le-a rânduit într-un cod. Bătrânul a stat în cumpănă: 


+ Jaime Cuceritorul (1208-1276), rege al Coroanei Aragonului, fiul lui 
Pedro I de Aragon şi al Mariei de Montpellier. îşi începe domnia în 1227. 
Cucereşte Mallorca, Menorca, Ibiza şi Valencia în 1238. (n.tr.) 

5 Pedro III cel Mare (1240-1285), rege al Coroanei de Aragon (1276- 
1285), fiul lui Jaime I, care îl numeşte moştenitor în 1262. Prin căsătoria 
cu Constanza, fiica regelui Siciliei, devine moştenitor al tronului din acest 
regat. În timpul domniei sale s-au pus bazele constituționalismul 
medieval în Catalonia. (n.tr.) 

Recognoverunt proceres, cred că se cheamă. În el se zice că ne 
putem dobândi slobozia. Barcelona are nevoie de truditori, de 
lucrători slobozi. 

A doua zi, băiatul n-a venit la ceasul cerut de senior. Şi nici a 
treia zi. Tatăl lui, în schimb, a trudit mai departe în tăcere. După 
trei luni, l-au adus înapoi în lanțuri, păşind în fața gârbaciului; 
dar toți au crezut că-i desluşeau în ochi un licăr de mândrie. 

Din înaltul munților Collserola, de pe bătrâna via romană care 
unea Ampurias cu Tarragona, Bernat a privit neatârnarea şi 
marea! N-o mai văzuse nicicând, nici nu şi-o închipuise, marea era 
o imensitate ce părea să nu se mai mântuie. Ştia că dincolo de 
marea aceea erau ţinuturi catalane, aşa ziceau neguțătorii, dar 
întâlnea prima oară ceva căruia nu-i putea întrezări sfârşitul. „În 
spatele acelui munte. După ce trec râul.” Întotdeauna putea arăta 
un loc ori barem un punct străinului care-i punea vreo întrebare. 
A scrutat zarea care se unea cu apele. Câteva clipe, a țintuit cu 
privirea depărtarea, mângâind creştetul lui Arnau şi părul rebel 
care îi crescuse în pădure. 

Apoi şi-a îndreptat privirea spre locul unde marea se făcea una 
cu pământul. Cinci nave se zăreau la țărm, lângă ostrovul Maians. 
Până în acea zi, Bernat văzuse doar ambarcaţiuni desenate. La 
dreapta lui, se întindea Montjuïc, muntele care lingea marea; la 
picioarele lui, ogoare şi câmpii, apoi Barcelona. Din inima cetății, 
unde creştea mons” Taber, micul promontoriu, sute de clădiri se 
răsfirau în jur; unele scunde, înghiţite de cele megieşe, altele 
maiestuoase: palate, biserici, mănăstiri. Bernat se întreba câți 
oameni or fi locuind oare acolo. Fiindcă Barcelona se isprăvea 
dintr-odată. Era ca un stup apărat de ziduri, cu excepția părții 
dinspre mare, iar dincolo de ziduri erau doar ogoare. 

— Cum să ne găsească între patruzeci de mii de oameni? a 
şoptit, privindu-l pe Arnau. Tu eşti slobod, fiule. 

Acolo se puteau ascunde. Avea să-şi caute sora. Dar Bernat ştia 
că mai întâi trebuia să treacă pragul. Şi dacă seniorul de Bellera îi 
răspândise descrierea? Alunița... Chibzuise la toate în cele trei 
nopți de când ieşise din pădure. S-a aşezat în țărână şi a pus 
mâna pe iepurele de câmp pe care îl vânase cu arbaleta. I-a tăiat 
capul, lăsându-i sângele să-i curgă şuvoi în palmă, unde ținea o 


6Drept local acordat Barcelonei de Pedro III de Aragon (1283), o 
compilație de drept consuetudinar. (n.tr.) 
7 In lb. cat., „deal, munte” (n.tr.) 

grămăjoară de nisip. A amestecat nisipul cu sângele şi, când 
amestecul a început să se usuce, şi l-a întins pe ochiul drept. Apoi 
a băgat iepurele în sac. 

Când pasta s-a uscat şi nu mai putea ține ochiul deschis, a 
început să coboare spre arcada Sfânta Anna, locul cel mai nordic 
al zidului de apus. Oamenii stăteau la coadă în drum, ca să intre 
în cetate. Bernat s-a aşezat în urma lor, târându-şi discret 
picioarele şi mângâindu-şi neîncetat copilul, care se deşteptase. Un 
țăran desculț şi gheboşat sub un sac uriaş cu napi a întors capul 
la el. Bernat a zâmbit. 

— Lepră! a strigat țăranul, lăsând să-i cadă sacul în țărână şi 
făcând un salt, cât mai departe de drum. 

Bernat a desluşit că toată coada, care se întindea până în 
poartă, se mistuia către marginile drumului, unii de-o parte, alții 
de cealaltă; fugeau de el, împestrițând poteca de intrare în cetate 
cu boccele şi merinde, cărucioare şi catârci. Iar orbii care cereau 
îndeobşte de pomană lângă arcada Sfânta Anna alergau urlând 
printre ei. 

Arnau a început să plângă, iar Bernat a văzut că soldații îşi 
scoteau spadele din teci şi închideau porțile. 

— Du-te la leprozerie! i-a strigat cineva de departe. 

— Nu-i lepră! s-a împotrivit Bernat. Mi-a intrat o creangă în 
ochi. Uitaţi-vă! Bernat a ridicat mâinile şi le-a mişcat. Uitaţi-vă! a 
repetat, arătându-şi tot trupul, viguros, nevătămat şi fără pată, 
rană ori semn. Uitaţi-vă! Nu-s decât un țăran, dar am nevoie de un 
medic care să-mi tămăduiască ochiul; de nu, n-am să mai pot 
lucra. 

Unul dintre soldați s-a apropiat de el. Ofițerul a trebuit să-l 
împingă dindărăt. A stat în loc la câțiva paşi de Bernat şi l-a privit. 

— Întoarce-te, i-a poruncit, sucindu-şi degetul. 

Bernat i-a dat ascultare. Soldatul s-a întors la ofițer, făcând cu 
capul semn că nu. Din poartă, i-a arătat cu spada buclucurile de 
la picioare. 

— Şi copilul? 

Bernat s-a aplecat să-l ia pe Arnau. L-a dezbrăcat cu partea 
dreaptă a trupului lipită de piept şi l-a înfățişat culcat, de parcă îl 
oferea, ținându-l de cap; cu degetele, a acoperit alunița. 

Privind spre poartă, soldatul a făcut iar semn că nu. 

— Acoperă-ţi rana, ţărane, a poruncit; de nu, n-ai să faci nici 
măcar un pas în cetate. 

Oamenii s-au întors pe potecă. Porţile de la Sfânta Anna s-au 

deschis iar şi ţăranul cu napii şi-a luat sacul, fără să se uite la 
Bernat. 

El a trecut de arcadă, acoperindu-şi ochiul drept cu o cămăşuță 
a lui Arnau. Soldații l-au urmărit cu privirea, dar cum să nu fi 
atras luarea-aminte având jumătate de față acoperită cu cămaşa? 
A lăsat în urmă biserica Sfânta Anna pe stânga şi a mers în urma 
oamenilor care intrau în cetate. A cotit a dreapta şi a ajuns în 
piața Sfânta Anna. Mergea cu capul în pământ. Ţăranii s-au risipit 
prin cetate; picioarele desculțe, opincile şi sandalele lor s-au 
mistuit rând pe rând, iar Bernat s-a trezit cu ochii pe nişte picioare 
acoperite cu ciorapi din mătase purpurie ca focul, care se ițeau din 
nişte pantofi verzi de pânză fină, fără pingele, ajustaţi pe picior, cu 
vârful ascuţit, atât de ascuţit că ieşea din el un lănțug de aur care 
înconjura glezna. 

Fără să stea pe gânduri, a ridicat ochii, desluşind un bărbat cu 
pălărie. Purta un costum negru, impodobit cu fire de aur şi argint, 
o cingătoare brodată tot cu aur, şi cureluşe cu perle şi nestemate. 
Bărbatul s-a întors la tânăr, dar a privit dincolo de el, ca şi cum 
acesta nici n-ar fi existat. 

Bernat a stat în cumpănă, a lăsat iar ochii în ţărână şi a oftat 
uşurat văzând că nu-i dăduse nici cea mai mică atenţie. A mers pe 
uliţă până la catedrală, care încă se mai dura, şi a ridicat domol 
privirile. Nu se uita nimeni la el. O bună bucată de vreme, a privit 
cum trudeau ciocănarii la seo: sfărâmau piatra, umblau pe 
schelele înalte din jurul ei, ridicau blocuri uriaşe de piatră cu 
scripeţii. Dar Arnau i-a atras luarea-aminte, izbucnind în plâns. 

— Om bun, l-a iscodit pe un salahor care trecea pe lângă el, 
cum pot să dau de mahalaua olarilor? 

Sora lui, Guiamona, era măritată cu unul dintre ei. 

— Mergi înainte pe ulița asta, i-a răspuns bărbatul în graba 
mare, şi ai să ajungi într-o piață, Sant Jaume. Acolo ai să vezi o 
fântână; dă colțul la dreapta şi du-te la zidul cel nou, la arcada 
care dă în Boqueria?. Nu ieşi pe Raval. Mergi pe lângă zid, spre 


=» 


1 În Ib. cat., „catedrală”. Cele mai vechi urme ale Catedralei sau „Seu”, 
consacrată Sfintei Eulàlia, patroana cetăţii, au fost descoperite în 
subsolul din strada Comptes şi datează din secolul IX. Construcţia 
actualului edificiu, ridicat pe maidanul unei vechi catedrale romanice, a 
început sub domnia lui Jaime II (sfârşitul sec. XIII) şi a durat până în 
1450. (n.tr.) 

9 Piață din centrul Barcelonei. 

mare, până la următoarea arcadă, din Trentaclaus. Acolo e 
mahalaua olarilor. 

Bernat s-a dat de ceasul morții să țină minte toate acele nume, 
dar când să-l întrebe din nou bărbatul se făcuse nevăzut. 

— Mergem înainte pe ulița asta până în piața Sant Jaume, i-a 
repetat lui Arnau. De asta îmi aduc aminte. Şi, odată ajunşi în 
piaţă, o luăm la dreapta, şi de asta ne amintim, aşa-i, băiete? 

Arnau se oprea din plâns ori de câte ori auzea vocea tatălui 
său. 

— Şi acum? a cuvântat cu glas tare. Era într-o altă piață, Sant 
Miquel. Bărbatul vorbise de o singură piață, dar nu putem să ne fi 
amăgit. Bernat a dat să întrebe vreo doi bărbați. Dar niciunul n-a 
stat în loc. Toţi sunt grăbiţi, i-a spus Bernat băiatului, tocmai când 
a zărit un bărbat oprit în faţa intrării... un castel? Ăla nu pare să 
fie grăbit; poate că... 

— Om bun, a îngăimat de la spate, atingându-i aceluia 
chilaba!0 neagră. 

Chiar şi Arnau, strâns lipit de pieptul lui, a tresărit când 
bărbatul s-a întors, atât de tare s-a speriat Bernat. 

Bătrânul evreu a clătinat ostenit din cap. Asta izbuteau 
propovăduielile avântate ale preoților creştini. 

— Spune, a zis. 

Bernat nu-şi putea lua ochii de pe emblema stacojie cu galben 
care acoperea pieptul bătrânului. Apoi s-a uitat la ceea ce-i păruse 
un castel apărat de ziduri. Toţi cei care intrau şi ieşeau de acolo 
erau evrei! Toţi purtau acel semn. Era, oare, voie să li te adresezi? 

— Voiai ceva? a stăruit bătrânul. 

— Cum se ajunge în mahalaua olarilor? 

— Mergi drept înainte pe ulița asta, i-a arătat bătrânul cu 
mâna, şi ai să ajungi la arcada care dă în Boqueria. Mergi pe lângă 
zid până la mare şi la următoarea poartă e mahalaua pe care o 
cauţi. 

La urma urmelor, preoții nu pretindeau decât că nu se putea 
preacurvi cu ei; de aceea îi şi sileşte Biserica să poarte emblema, 
pentru ca nimeni să nu poată spune că nu ştia că erau evrei. Popii 
vorbeau mereu cu ardoare despre ei, dar mogul acela... 

— Îţi mulțumesc, om bun, a răspuns Bernat, schițând un 
surâs. 

— Eu îți mulțumesc ţie, i-a răspuns bătrânul, dar pe viitor ai 


10 Numele spaniol al unui strai cu glugă, folosit de mauri. (n.tr.) 

grijă să nu fii zărit vorbind cu unul dintre noi, şi cu atât mai mult 
nu ne zâmbi. Moşul a strâns din buze, strâmbându-se mohorât. 

În arcada care dădea în Boqueria, Bernat a întâlnit o ceată 
mare de femei, care târguiau carne: măruntaie şi carne de țap. 
Câteva clipe, le-a privit cum cercetau marfa şi se gâlceveau cu 
vânzătorii. „Asta-i carnea care îl supără cu asupra de măsură pe 
seniorul nostru”, i-a atras luarea-aminte copilului. Apoi a râs cu 
gândul la Llorenç de Bellera. De câte ori nu-l văzuse încercând să 
bage spaima în păstorii şi crescătorii de vite care aprovizionau cu 
carne Barcelona, cetatea contelui! Dar nu cuteza decât să-i sperie 
cu caii şi oştenii lui; cei care duceau vitele la Barcelona, unde ele 
nu puteau intra decât vii, aveau drept de păşune în tot principatul. 

Bernat a dat ocol întregii piețe şi a coborât spre Trentaclaus. 
Ulițele erau mai late şi, pe măsură ce se apropia de arcadă, a 
observat că în fața caselor erau puse la uscat duzini de vase de lut: 
talgere, blide, oale, ulcele, dar şi cărămizi. 

— Caut casa lui Grau Puig, i-a dezvăluit unuia dintre soldații 
care păzeau arcada. 


Cei din neamul Puig fuseseră megieşi cu cei din neamul 
Estanyol. Bernat şi-l amintea pe Grau, al patrulea dintre opt frați 
hămesiţi, care n-aveau pe ogoarele lor sărmane destulă hrană 
pentru toți. Mama lui îi ținea pe toți la mare preț, fiindcă mama 
Puig o ajutase să-i nască pe el şi pe sora lui. Grau era cel mai isteț 
şi harnic dintre toți opt; de aceea, când Josep Puig izbutise ca o 
rudă de-a lui să-i primească un fiu ca ucenic de olar la Barcelona, 
tocmai el fusese ales, deşi avea doar zece ani. 

Dar dacă Josep Puig nici măcar nu-şi putea hrăni familia, cu şi 
mai mare greutate avea să poată plăti cele două măsuri de grâu 
alb şi cele zece sueldos pe care îi cerea rubedenia ca să-l țină pe 
Grau vreme de cinci ani, cât dura ucenicia. La toate acelea se mai 
adăugau şi cei doi sueldos pe care îi ceruse Llorenc de Bellera ca 
să lase slobod un şerb, şi paralele pentru veşmintele pe care avea 
să le poarte în primii doi ani; în înțelegerea de ucenicie, meşterul 
făgăduia să-l îmbrace doar în ultimii trei. 

Aşa că tata Puig se dusese la masia familiei Estanyol întovărăşit 
doar de fiul său, Grau, ceva mai mare decât Bernat şi sora lui. 
Bolândul de Estanyol îl ascultase pe Josep Puig cu luare-aminte: 
dacă îi dădea toți banii aceia drept zestre pentru Guiamona şi 
dinainte lui Grau, fiul lui avea să se însoare cu ea la optsprezece 
ani, când avea să fie calfă de olar. Estanyol cel beteag la minte se 

uitase la Grau; de câteva ori, când familia băiatului nu putuse să 
se descurce, se dusese să-i ajute la muncile câmpului. Nicicând nu 
le ceruse nimic, dar mereu venise acasă cu niscaiva legume ori 
grâu. Avea încredere în el. Şi bolândul de Estanyol consimţise. 

După cinci ani în care trudise din greu ca ucenic, Grau fusese 
înălțat calfă. Rămăsese la porunca meşterului, care, mulțumit de 
priceperea lui, începuse să-i plătească o simbrie. La optsprezece 
ani, se ținuse de făgăduială şi se însurase cu Guiamona. 

— Fiule, îi dezvăluise tatăl lui Bernat, am hotărât să-i dau încă 
o zestre Guiamonei. Suntem doar noi doi şi avem cele mai bune, 
mai întinse şi mai mănoase ogoare din ținut. Poate că ei au nevoie 
de aceşti gologani. 

— Tată, îl oprise Bernat, de ce îmi dai lămuriri? 

— Fiindcă soru-tii i-am mai dat o zestre, şi tu ai să mă 
moşteneşti. Paralele astea sunt ale tale. 

— Fă cum ţi se pare nimerit. 

Patru ani mai târziu, când împlinise douăzeci şi doi, Grau se 
înfățişase la proba ce avea loc în fața celor patru mai-mari ai 
breslei. Făcuse primele lucrări: o ulcea, două talgere şi un blid, 
sub privirile atente ale acelor bărbaţi, care îl declaraseră meşter, 
ceea ce îi îngăduia să-şi deschidă atelierul lui la Barcelona, şi, ca 
atare, să poarte pecetea de meşter, ce trebuia pusă, pentru a o lua 
înaintea posibilelor plângeri, pe toate piesele de lut care ieşeau din 
atelierul lui. Onorându-şi numele de familie, Grau a ales 
imaginea unui munte. 

Grau şi Guiamona, care căzuse grea, se mutaseră într-o căsuță 
cu un singur cat din mahalaua olarilor, aflată din porunca regelui 
la granița de apus a Barcelonei, între zidul ridicat de regele Jaime 
[2 şi vechiul hotar fortificat al cetăţii. Ca să cumpere casa, 
folosiseră zestrea Guiamonei, de care nu se atinseseră, făcându-şi 
visuri în aşteptarea acelei zile. 

Atelierul şi locuința împărțeau locul cu cuptorul şi iatacul. 
Grau ajunsese meşter chiar când avântul negoțului catalan 
schimba meşteşugul olarilor, silindu-i să învețe altul, fapt cu care, 
o droaie dintre ei, ancorațţi în datini, nu se învoiau. 

— O să facem urcioare şi chiupuri, hotărâse Grau; numai 
urcioare şi chiupuri. Guiamona îşi îndreptase privirile spre operele 


1! În Ib. cat., puig — „(vârf de) munte”. (n.tr.) 
12 Jaime I Cuceritorul (1208-1276), rege al Coroanei Aragonului 
(1213-1276), fiul lui Pedro II al Aragonului şi al Mariei de Montpellier. 

măiestre ale soțului. Ştiu o sumedenie de neguțători care, i-a dat 
înainte, cerşesc chiupuri ca să vândă ulei, miere ori vin, şi meşteri 
olari care îi gonesc fără să stea la gânduri, fiindcă au cuptoarele 
pline ochi cu lespezi de gresie împodobite, pentru case noi, talgere 
multicolore pentru cine ştie ce nobil, şi bocaluri pentru spițeri. 

Guiamona îşi trecuse degetele peste acele opere minunate. Ce 
netede erau la pipăit! Când Grau i le dăruise, înflăcărat, după ce 
trecuse de încercări, ea îşi închipuise că avea să fie mereu 
înconjurată de vase ca acelea. Chiar şi căpeteniile breslei îi 
făcuseră urări. Cu cele patru lucrări, Grau arătase tuturor 
meşterilor câte ştia din acel meşteşug: ulceaua, cele două talgere şi 
blidul, împodobite cu linii în zigzag, frunze de palmier, rozete şi 
flori de crin, împreunau pe albul cositorului aplicat dinainte toate 
culorile: arama verde a Barcelonei, nelipsită în lucrările oricărui 
meşter din cetate, purpura ori vinețiul manganului, tuciuriul 
fierului, albastrul cobaltului ori galbenul antimoniului. Fiecare 
linie şi fiecare desen erau de altă culoare. Guiamona abia de se 
îndurase să aştepte, de teamă să nu le zgârie. La sfârşit, Grau 
pusese pe ele un strat transparent de lac din plumb vitrificat, prin 
care era cu neputinţă să se treacă. Cu buricele degetelor, 
Guiamona le pipăise iar netezimea. Şi acum n-avea să-i dea decât 
chiupurile. 

Grau se apropiase de soţia lui. 

— Nu te necăji, o liniştise; pentru tine, am să mai fac asemenea 
oale. 

Şi nimerise la ţanc. Umpluse uscătoria umilului său atelier cu 
urcioare şi chiupuri, iar neguțătorii aflaseră pe loc că în atelierul 
lui Grau Puig puteau găsi de îndată tot ce voiau. Niciunul nu mai 
trebuia să umble cu sărut mâna pe la meşterii fuduli. 

De aceea şi era atât de diferită de prima casă-atelier locuinţa în 
faţa căreia au adăstat Bernat şi Arnau, care se trezise şi-şi cerea 
hrana. Bernat a desluşit cu ochiul stâng o casă mare, cu trei 
caturi. La catul de jos, deschis spre uliţă, era atelierul, iar la cele 
două caturi de sus locuiau meşterul cu familia. De-o parte a casei, 
erau un pomet şi o grădină, iar de cealaltă, felurite acareturi care 
dădeau spre cuptor şi o curte mare, unde se grămădeau sub 
dogoarea soarelui o mare nesfârşită de ulcele şi chiupuri de toate 
soiurile, mărimile şi culorile. În spate se întindea, după cum 
cereau legiuirile cetăţii, un loc menit descărcării şi înmagazinării 
argilei şi altor materiale. Tot acolo se păstrau cenuşa şi alte 
rămăşiţe de la copt, pe care olarii n-aveau voie să le arunce pe 

ulițele din cetate. 

Din uliţă se putea zări că în atelier trudeau de zor zece bărbați. 
După cum se înfățişau, niciunul nu era Grau. Bernat a văzut că 
lângă uşa de intrare, alături de un car cu boi plin de chiupuri noi, 
îşi luau rămas-bun doi bărbaţi. Unul a urcat în car şi a plecat. 
Celălalt era bine îmbrăcat şi, înainte să intre în atelier, l-a zărit pe 
Bernat. 

— Aşteptaţi! Bărbatul a privit cum se apropia Bernat. Îl caut pe 
Grau Puig, l-a lămurit. 

Bărbatul l-a cercetat de sus până jos. 

— Dacă eşti în căutare de-o slujbă, n-avem nevoie de nimeni. 
Meşterul nu-şi poate pierde vremea, i-a răspuns, răstit, şi nici eu, 
a adăugat, dând să-i întoarcă spatele. 

— Sunt rudă cu meşterul. 

Bărbatul s-a oprit ca fulgerat, apoi s-a întors năprasnic. 

— Oare meşterul nu ţi-a plătit destul? La ce mai stărui? a 
bombănit printre dinţi, înghiontindu-l pe Bernat. Arnau a scâncit. 
Ţi-am dat de ştire că, de mai vii pe-aici, o să ne plângem. Grau 
Puig e bărbat însemnat, ştii asta? 

Bernat se dădea înapoi pe măsură ce omul îl împingea, 
neînțelegând despre ce-i vorbea. 

— Ascultați-mă, s-a apărat, eu... 

Arnau behăia. 

— N-ai priceput? a strigat pentru a nu ştiu câta oară bărbatul, 
acoperind scâncetul lui Arnau. 

— Bernat! Bernat! 

Bernat şi bărbatul s-au întors la o femeie care, cu trupul pe 
jumătate aplecat pe fereastră, îşi flutura brațele. 

— Guiamona! a strigat Bernat, salutând-o la rândul lui. 

Femeia s-a făcut nevăzută; Bernat s-a întors la bărbatul cu ochi 
mijiți. 

— Doamna Guiamona te cunoaşte? l-a iscodit acesta. 

— E sora mea, a răspuns Bernat sec, şi să ştii că mie nimeni 
nu mi-a plătit niciodată nimic. 

— Îmi pare rău, s-a dezvinovăţit bărbatul, acum speriat. 
Vorbeam despre frații meşterului: mai întâi unul, apoi altul, şi 
altul, şi altul. 

Când şi-a zărit sora răsărind din casă, Bernat l-a lăsat cu vorba 
pe buze şi s-a dus în goana mare s-o îmbrățişeze. 


— Şi Grau? şi-a întrebat Bernat sora, odată aşezaţi, după ce-şi 

curățase sângele de pe ochi, îl dăduse pe Arnau roabei arape care 
se îngrijea de copiii Guiamonei şi văzuse cum fiul lui hăpăia dintr- 
un blid cu terci cu lapte. Mi-ar plăcea să-l îmbrățişez. 

Guiamona nu s-a prea arătat încântată. 

— S-a întâmplat ceva? s-a mirat Bernat. 

— Grau s-a schimbat mult. E bărbat cu dare de mână şi 
însemnat. Sora lui arătă spre numeroasele cufere de lângă pereţi, 
dulapul şi mobila cum altele Bernat nu mai văzuse, în care erau 
cărți şi vase de lut, spre covoarele ce făceau podeaua mai făloasă, 
micile tapiserii de pe pereţi, perdelele atâmate la ferestre şi la 
tavane. Aproape că nu se mai ocupă nici de atelier, nici de socoteli; 
asta face Jaume, prima calfă, cu care te-ai întâlnit în uliţă. Grau 
face neguțătorie: nave, vin, ulei. Acum e una dintre căpeteniile 
breslei, ca atare, după usatges!3, bărbat de vază şi cavaler, şi e pe 
cale să fie numit în Sfatul Celor o Sută din cetate. Guiamona şi-a 
plimbat privirea prin încăpere. Nu mai e acelaşi, Bernat. 

— Şi tu te-ai schimbat mult, i-a curmat vorba Bernat. 
Guiamona şi-a admirat înfăţişarea de matroană şi a încuviințat, 
surâzând. Jaume ăla, a urmat Bernat, mi-a pomenit de rudele lui 
Grau. Despre ce vorbea? 

Guiamona a făcut semn cu capul că nu, înainte de a răspunde. 

— Păi, ştie că, de cum au auzit că fratele lor e cu dare de mână, 
cu toţii, frați, veri şi nepoți, au început să dea pe la atelier. Toţi fug 
de pe pământurile lor şi vin să ceară sprijinul lui Grau. Guiamona 
a citit pe fața fratelui ei. Şi tu deopotrivă? Bernat a încuviințat. Dar 
tu aveai nişte ogoare de toată frumusețea! 

Guiamona nu şi-a putut ține lacrimile auzind povestea lui 
Bernat. Când el i-a pomenit şi de flăcăuaşul din fierărie, s-a ridicat 
şi a îngenuncheat lângă scaunul fratelui ei. 

— Să nu spui nimănui nimic din toate astea, i-a dat povaţă. 
Apoi l-a ascultat mai departe, cu capul sprijinit de piciorul lui. Nu- 
ți face griji, a suspinat când Bernat şi-a isprăvit povestea, o să te 
ajutăm. 

— Surioară, a întrebat-o Bernat, mângâind-o pe creştetul 
capului, cum să mă ajutați, când Grau nu şi-a ajutat nici propriii 
frați? 


— Fiindcă fratele meu e altfel! a strigat Guiamona, făcându-l pe 


13 Numele catalan al codului care consemna obiceiuri şi drepturi 
consuetudinare. (n.tr.) 

Grau să dea un pas înapoi. 

Bărbatul ei venise acasă după ce se lăsase noaptea. Micul şi 
costelivul Grau, tot numai snagă, a urcat scara, bodogănind 
sudalmă după sudalmă. Guiamona îl aştepta, aşa că l-a auzit când 
a sosit. Jaume îi dăduse în vileag lui Grau cele pățite: „Cumnatul 
doarme în şopron, laolaltă cu ucenicii, iar băiatul cu fiii Domniei 
Voastre”. 

Grau s-a repezit la nevastă-sa, de cum a zărit-o. 

— Cum de-ai îndrăznit? i-a strigat după primele lămuriri. E un 
şerb fugar! Ştii ce-am păți de ne-ar găsi cu un fugar în casă? 
Năpasta mea! Nenorocirea mea! 

Cu un cap mai înaltă ca el, Guiamona l-a ascultat fără să-l 
oprească, lăsându-l să se sucească şi să dea din mâini în jurul ei. 

— Eşti beteagă la minte! Mi-am trimis propriii frați peste mare, 
în lume! Le-am dat zestre femeilor din familia mea, ca să se mărite 
cu străini, totul pentru ca nimeni să nu ne poată învinovăţi de 
nimic, şi acum vii tu şi... De ce-aş trebui să mă port altfel cu 
fratele tău? 

— Fiindcă el e altfel! i-a strigat Guiamona, spre uimirea lui. 

Grau a şovăit. 

— Ce? Ce vrei să zici? 

— Ştii foarte bine. Nu cred că trebuie să-ți mai aduc aminte. 

Grau a lăsat privirea în podea. 

— Tocmai azi, a şoptit, am vorbit cu unul dintre cei cinci 
sfetnici ai cetăţii, pentru ca, drept căpetenie a breslei, să fiu ales 
membru în Sfatul Celor O Sută. Se pare că am reuşit să-i atrag de 
partea mea pe trei dintre cei cinci sfetnici, şi nu-mi mai rămân 
decât un jude şi un vegueri+. Îţi închipui ce-ar zice despre mine de- 
ar afla că am ajutat un şerb fugar? 

Guiamona i-a vorbit soțului ei cu blândeţe. 

— Lui îi datorăm totul. 

— Sunt doar meşter, Guiamona. Chiabur, dar meşter. Nobilii 
mă disprețuiesc, iar neguțătorii mă duşmănesc, oricât s-ar asocia 
cu mine. Dacă ar şti că am dat adăpost unui fugar... Ştii ce-ar 
spune nobilii cu domenii? 

— Lui îi datorăm totul, a repetat Guiamona. 

— Bine, atunci să-i dăm bani şi să se ducă. 

— Are nevoie să fie slobod. Un an şi o zi. 

Grau s-a agitat iar prin odaie. Apoi şi-a acoperit fața cu mâinile. 


14 În 1b. cat., „consilier”. (n.tr.) 

— Nu putem, a zis printre degete. Nu putem, Guiamona, a 
repetat privind-o. Îţi închipui? 

— Îți închipui! Îţi închipui! l-a oprit ea, ridicând iar glasul. Îţi 
închipui ce s-ar întâmpla dacă l-am goni de aici, l-ar umfla 
oamenii lui Llorenç de Bellera ori proprii tăi vrăjmaşi, şi ar afla că-i 
datorezi totul lui, un şerb fugar care s-a învoit să primesc o zestre 
ce nu mi se cuvenea? 

— Mă ameninţi? 

— Nu, Grau, nu. Dar stă scris. Totul e scris. De nu vrei s-o faci 
drept mulțumire, fă-o pentru tine. E mai bine să-l ai sub ochi. 
Bernat n-are să plece din Barcelona, vrea să nu atârne de nimeni. 
Dacă nu-l primeşti, un fugar şi un copil, cu câte o aluniță lângă 
ochiul drept, ca mine, o să umble hoinari prin Barcelona, la 
cheremul vrăjmaşilor tăi, de care te temi atât! 

Grau Puig şi-a țintuit nevasta cu privirea. Voia să-i răspundă, 
dar n-a făcut decât o mişcare cu mâna. A ieşit din odaie şi 
Guiamona l-a auzit urcând scara spre iatac. 

Capitolul 5 


— Fiul tău va rămâne în casa mare; doña Guiamona se va 
îngriji de el. Când are să împlinească vârsta de cuviință, va merge 
la atelier, ca ucenic. 

Bernat n-a mai ascultat ce-i spunea Jaume. Calfa venise la 
sculatul găinilor în odaie. Robii şi ucenicii săriseră din culcuşuri 
de parcă li se arătase Necuratul, şi ieşiseră izbindu-se unul de 
altul. Bernat l-a ascultat şi a crezut că Arnau va fi bine îngrijit şi 
va ajunge ucenic, apoi bărbat slobod şi cu meşteşug. 

— Ai înţeles? l-a întrebat calfa. În fața tăcerii lui Bernat, Jaume 
a tras o sudalmă: Ţărani blestemaţi! 

Bernat a dat să-i răspundă năprasnic, dar zâmbetul de pe 
chipul lui Jaume l-a împiedicat. 

— Încearcă numai, l-a provocat. Fă-o, şi soră-ta nu va mai avea 
de ce să se lege. Am să-ți repet ce-i mai însemnat, țărane: vei trudi 
din zori până-n noapte, ca toți ceilalți, pentru culcuş, de-ale gurii, 
straie şi pentru ca doña Guiamona să-i poarte de grijă fiului tău. 
N-ai voie să intri în casă; sub niciun temei n-o poţi face. N-ai voie 
să intri nici în atelier, decât după acel un an şi o zi de care ai 
nevoie ca să fii slobod, şi ori de câte ori un străin are să intre în 
atelier ai să te ascunzi. Nu trebuie să vorbeşti nimănui despre 
starea ta, nici măcar celor de aici, deşi cu alunița ta... Jaume a 
făcut semn din cap că nu. Aşa s-a înțeles meşterul cu dona 
Guiamona. Ţi se pare bine? 

— Când am să-mi pot vedea fiul? a întrebat Bernat. 

— Asta nu mă priveşte pe mine. 

Bernat a închis ochii. Când văzuse Barcelona întâia oară, îi 
făgăduise lui Arnau că aveau să fie slobozi. Că fiul lui nu urma să 
mai aibă stăpân. 

— Ce trebuie să fac? a întrebat în cele din urmă. 

Să care lemne. Să tot care trunchiuri, sute de trunchiuri, mii de 
trunchiuri, câte trebuiau ca să duduie cuptoarele. Să aibă grijă ca 
ele să ardă fără răgaz. Să care argilă şi să curețe lutul, praful de 
argilă şi cenuşa din hornuri. La nesfârşit, asudând, cărând cenuşa 
şi praful îndărătul casei. lar când se întorcea, plin de praf şi 
cenuşă, atelierul era din nou slinos, şi trebuia s-o ia de la capăt. 
Să ducă oalele sub dogoarea soarelui, ajutat de alți robi, sub ochii 
atenți ai lui Jaume, care veghea neîncetat asupra atelierului, 

plimbându-se printre ei, strigând, plesnindu-i pe ucenicii tineri şi 
lovindu-i din greu pe robi, pe spinarea cărora nu stătea în 
cumpănă să folosească gârbaciul, atunci când ceva nu-i era pe 
plac. 

Odată, o oală mare le scăpase din mâini pe când o cărau la 
soare şi se dusese de-a dura în țărână, iar Jaume îi pedepsise pe 
vinovaţi cu lovituri de gârbaci. Oala nici măcar nu se spărsese, dar 
calfa, urlând ca un posedat de Necuratul, îi biciuise fără milă pe 
cei trei robi care o strămutau laolaltă cu Bernat; chiar ridicase 
gârbaciul şi la Bernat. 

— Cutează şi te căsăpesc, îl amenințase fratele Guiamonei, 
stând neclintit în fața lui. 

Jaume stătuse în cumpănă; îndată după aceea, se roşise la față 
şi plesnise din bici către ceilalți, care avuseseră mare grijă să stea 
departe de el. Jaume fugise cât îl țineau picioarele după ei. Văzând 
că se depărta, Bernat răsuflase uşurat. 

Dar Bernat a trudit mai departe din greu, fără îndemnul cuiva. 
Băga în gură ce-i puneau în față. l-ar fi plăcut să-i vorbească 
grăsanei care îi servea despre câinii lui, care fuseseră mai bine 
hrăniţi, dar văzând că ucenicii şi robii se aruncau nesățioşi asupra 
blidelor, a preferat să tacă. Îşi făcea somnul în odaia comună, într- 
un culcuş din paie, sub care îşi păstra puţinul avut şi paralele pe 
care le putuse pune la adăpost. Totuşi, înfruntarea cu Jaume 
părea să-i fi adus respectul robilor şi ucenicilor, ca şi al celorlalte 
calfe, aşa că Bernat se odihnea liniştit, în ciuda puricilor, duhorii 
de sudoare şi sforăielilor. 

Totul îl îndura pentru cele două prilejuri pe săptămână când 
roaba arapă i-l aducea jos pe Arnau, de obicei adormit, atunci 
când Guiamona nu mai avea nevoie de ea. Bernat îl lua în brațe și- 
i simțea aroma de straie curate şi săpun pentru copii. Apoi, 
îngrijindu-se să nu-l trezească, îi dădea hăinuţele la o parte ca să-i 
vadă picioruşele, braţele şi burtica bine pusă la cale. Creştea şi se 
întrema. Bernat îi punea hăinuțele la loc şi i-l înapoia Habibei, 
tânăra arăpoaică, cerându-i din priviri încă puţin răgaz. Uneori 
încerca să-l mângâie, dar mâinile lui aspre zgâriau pielea copilului, 
iar Habiba i-l înşfăca fără să şovăie. Cu trecerea zilelor, a ajuns pe 
tăcute la o înţelegere cu arăpoaica (ea nu-i vorbea nicicând), şi 
Bernat mângâia obrăjorii îmbujoraţi ai micuțului cu dosul 
degetelor; atingerea pielii lui îl făcea să tremure. Când, în cele din 
urmă, fata îi făcea semn să-i înapoieze copilul, Bernat îl săruta 
întâi pe frunte, apoi i-l dădea. 

După luni de zile, Jaume şi-a dat seama că Bernat putea lucra 
cu mai mult folos în atelier. Amândoi învățaseră să se respecte 
unul pe celălalt. 

— Cu robii n-avem ce face, i-a dat de înțeles calfa lui Grau 
Puig; trudesc doar de frica gârbaciului, nu se îngrijesc de nimic. 
Dar cumnatul Domniei Voastre... 

— Să nu mai spui că-i cumnatul meu! i-a tăiat vorba Grau încă 
o dată, dar aceea era formula pe care Jaume se dădea în vânt să 
şi-o îngăduie cu meşterul. 

— Țăranul, s-a îndreptat calfa, simulând stinghereala, ţăranul e 
altcum; ia seama chiar şi la îndatoririle cele mai puţin însemnate. 
Curăţă cuptoarele cu o grijă pe care nicicând mai înainte... 

— Şi ce mă sfătuieşti? i-a curmat vorba Grau încă o dată, 
neridicându-şi privirile din înscrisurile pe care le cerceta. 

— Păi, să-l pun la treburi mai însemnate, şi cu cât de ieftin ne 
vine... 

Auzindu-i vorbele, Grau a ridicat privirea la calfă. 

— Să nu greşeşti, i-a spus. Nu ne-o fi costat cât un rob, nici n-o 
fi având înţelegere de ucenicie, nici n-o fi trebuind să-l plătim ca 
pe-o calfă, dar e cel mai scump lucrător al meu. 

— Eu spuneam că... 

— Ştiu ce spuneai. Grau şi-a întors înscrisurile. Fă ce crezi că-i 
mai potrivit, dar ține minte: ţăranul să nu uite nicicând care-i e 
locul în atelier la noi. Dacă pățim aşa ceva, te dau afară de aici şi 
n-ai să fii nicicând meşter. M-ai înțeles? 

Jaume s-a învoit, dar din ziua aceea Bernat le-a ajutat direct pe 
calfe; a luat-o chiar înaintea a doi ucenici, care nu puteau să 
mânuiască matrițele mari şi grele din argilă refractară, singurele 
care îndurau temperaturi potrivite pentru coptul faianţei ori 
lutului. Cu ele făceau nişte chiupuri mari şi pântecoase, cu gura 
mică, gâtul foarte scurt, fundul drept şi mic, unde încăpeau chiar 
şi două sute optzeci de litri!5, folosite la strămutarea vinului. Până 
atunci, Jaume trebuise să folosească pentru ridicarea lor barem 
două calfe; cu Bernat, era de ajuns doar una pentru tot: pregătirea 
matriței, coacerea, întinderea pe chiup a straturilor de oxid de 
cositor şi oxid de plumb ca fondant, şi băgarea chiupului în al 
doilea cuptor, la o temperatură ceva mai mică, pentru ca plumbul 
şi cositorul să se topească şi să se amestece, oferind chiupului un 


15 Pentru o mai uşoară înţelegere, s-au folosit unități de măsură din 
sistemul metric zecimal, care fireşte că nu existau în epocă. (n. ed. sp.) 

strai impermeabil şi alb, sticlos. 

Jaume a urmărit cu băgare de seamă roadele hotărârii pe care 
o luase, până când s-a simțit mulțumit: roadele trudei din atelier 
sporiseră din plin, iar Bernat era la fel de grijuliu cu tot ce făcea. 
„Chiar mai mult decât unele calfe!” s-a văzut silit să recunoască 
odată, când s-a apropiat de Bernat şi de calfa căreia îi venise 
rândul să pună pecetea meşterului acolo unde se sfârşea gâtul 
unui chiup nou. 

Jaume încerca să-i citească gândurile ascunse în ochii de ţăran 
ai lui Bernat. Dar în ei nu părea să fie nici ură, nici pică. Se 
întreba de ce ajunsese țăranul tocmai la ei. Nu era ca alte rude ale 
meşterului venite la atelier: toți se supuseseră doar pentru câțiva 
firfirici. Dar Bernat... Cum îşi mai mângâia fiul când i-l lua 
arăpoaica! Îşi dorea să nu atârne de nimeni şi trudea pentru 
slobozia lui din greu, mai mult ca oricine. 

Înțelegerea dintre cei doi bărbaţi a dat şi alte roade pe lângă 
sporul muncii. Odată, când Jaume s-a apropiat de el tot ca să 
pună pecetea meşterului, Bernat a mijit ochii şi s-a uitat la fundul 
chiupului. 

„N-ai să fii niciodată meşter!” îl amenințase Grau. Acele vorbe 
roiau în mintea lui Jaume ori de câte ori se gândea să fie mai 
prietenos cu Bernat. 

Jaume s-a prefăcut fulgerător că-l apucă tusea. A plecat de 
lângă chiup, nepunându-i pecetea, şi a privit ce-i arătase țăranul: 
o fisură mică, din pricina căreia oala avea să crape la copt. S-a 
înfuriat pe calfă, dar şi pe Bernat. 

A trecut acel un an şi o zi de care aveau nevoie Bernat şi fiul 
său ca să fie slobozi. Cât despre cumnatul său, Grau Puig obținuse 
mult râvnitul loc în Sfatul Celor o Sută. Dar nu observase nicio 
schimbare la țăran. Altul ar fi cerut cartea de cetățean şi s-ar fi 
aruncat pe ulițele Barcelonei în căutare de distracţii şi femei, dar 
Bernat nici vorbă. Ce era, oare, cu acel țăran? 

Bernat trăia cu amintirea nesmintită a flăcăuaşului din fierărie. 
Nu se simțea vinovat; nenorocitul se pusese în drumul fiului său. 
Dar dacă murise... Putea obține slobozia de la seniorul său, dar 
chiar şi după un an şi o zi n-avea să scape de osânda pentru 
omucidere. Guiamona îl sfătuise să nu spună nimănui, şi aşa 
făcuse. Nu putea cuteza; poate că Llorenç de Bellera poruncise să 
fie prins nu doar ca fugar, ci şi ca ucigaş. Ce pățea Arnau dacă pe 
el îl popreau? Omuciderea se osândea cu moartea. 

Fiul lui creştea puternic şi sănătos. Încă nu vorbea, deşi mergea 

în patru labe şi gângurea de-i sălta inima lui Bernat. Măcar că 
Jaume nu-i vorbea, locul nou pe care îl avea în atelier — pe care 
Grau, preocupat de treburile şi cinurile lui, nu-l cunoştea - îi 
făcuse pe ceilalți să simtă pentru el tot mai mult respect, dacă se 
putea, iar arăpoaica îi aducea copilul mai des, treaz de cele mai 
multe ori, cu încuviințarea tacită a Guiamonei, şi ea tot mai 
ocupată datorită noului cin al soțului. 

Bernat nu trebuia să se arate prin Barcelona, fiindcă putea 
prăpădi tot viitorul fiului său. 

Partea a doua 
Şerbii nobilimii 

Capitolul 6 


Crăciunul anului 1329 
Barcelona 


Arnau împlinise opt ani şi era un băiețel potolit şi isteț. Părul 
castaniu, lung şi buclat, îi cădea pe umeri, încadrând un obraz 
atrăgător, pe care străluceau doi ochi mari, limpezi, de culoarea 
mierii. 

Casa lui Grau Puig era împodobită pentru sărbătorirea 
Crăciunului. Băiatul care la zece ani putuse părăsi pământurile 
tatălui datorită unui vecin generos izbândise la Barcelona, iar 
acum aştepta alături de soție sosirea oaspeților. 

— Vin să mă cinstească, i s-a fălit Guiamonei. Unde s-a mai 
aflat ca nobili şi neguțători să vină în casa unui meşter? 

Ea s-a mărginit să-l asculte. 

— Chiar regele mă sprijină. Te-ai dumirit? Chiar regele! Regele 
Alfonso!s! 

În acea zi atelierul era închis, iar Bernat şi Arnau, îndurând 
frigul pe podea, priveau din curtea plină ochi cu chiupuri cum 
robii, calfele şi ucenicii intrau şi ieşeau fără preget din casă. În cei 
opt ani care se scurseseră, Bernat nu mai pusese piciorul în casa 
lui Puig, dar nici că-i păsa, s-a socotit, ciufulind părul lui Arnau: 
era cu fiul lui, îl îmbrățişa, ce-i mai trebuia? Băiatul mânca şi 
dormea în casa Guiamonei şi chiar lua lecții de la preceptorul fiilor 
lui Grau: deprinsese să citească, să scrie şi să socotească odată cu 
verii lui. Dar ştia că Bernat îi era tată, deoarece Guiamona nu-l 
lăsase să uite. Cât despre Grau, el îşi trata nepotul cu desăvârşită 
nepăsare. 

Arnau se purta cuviincios în casă; Bernat se ruga mereu de el 
să fie la locul lui. Când băiatul intra râzând în atelier, chipul lui 
Bernat se lumina. Robii şi calfele, chiar şi Jaume, se uitau cum 


16 Alfonso IV cel Bun [III al Cataloniei] (1299-1336), rege al Aragonului 
şi Sardiniei (1327-1336). Al doilea fiu al lui Jaime II şi al Blancăi de 
Anjou, a ajuns rege după ce frate-său, Jaime a renunţat la tron în 1319. 
În 1314, s-a căsătorit cu Teresa de Entenza şi a obținut comitatul Urgel, 
iar în 1327, cu Leonor de Castilia. A condus cucerirea Sardiniei (1323- 
1324). Între 1329 şi 1336 s-a războit cu Genova, de la care a cucerit 
fortăreața Sassari, loc-cheie pentru stăpânirea Sardiniei. (n.tr.) 

alerga cu zâmbetul pe buze în curte, şi se punea jos, aşteptând ca 
Bernat să-şi dovedească treaba, apoi se repezea la el şi-l îmbrățişa 
din răsputeri. După aceea se aşeza iar, hăt-departe de vânzoleala 
lor, îşi privea tatăl şi zâmbea tuturor celor care i se adresau. În 
câte o noapte, la închiderea atelierului, când Habiba îl lăsa să iasă, 
tatăl şi fiul sporovăiau şi râdeau. 

Treburile se schimbaseră încă de pe când Jaume mai juca rolul 
cerut de amenințarea neîntreruptă a stăpânului. Pe Grau nu-l 
preocupau câştigurile aduse de truda lor şi cu atât mai puțin alte 
treburi legate de el. Dar nici nu se putea lipsi de atelier, fiindcă 
doar mulțumită lui ajunsese la cinul de căpetenie a breslei din 
Barcelona şi membru în Sfatul Celor o Sută. Cu toate acestea, 
odată depăşite primele demersuri, Grau Puig intrase adânc în 
politica şi finanțele înalte, fapt nu prea încâlcit pentru un bărbat 
de vază din Barcelona. 

De la începutul domniei sale, în 1291, Jaime II!7 poftise să se 
impună în fața seniorilor catalani, fapt pentru care căutase să 
obțină sprijinul cetăților slobode şi al locuitorilor lor, începând cu 
Barcelona. Sicilia aparținea Coroanei încă din vremea lui Pedro cel 
Mare; de aceea, când papa îi dăduse dreptul de a cuceri Cerdaña, 
Barcelona şi locuitorii ei i-au dat bani. 

Alăturarea la Coroană a celor două insule mediteraneene 
aducea foloase tuturor părților, era chezăşia grânelor cu care se va 
aproviziona Catalonia, a dominaţiei catalane în Mediterana 
Occidentală şi, odată cu ea, a controlului exercitat pe rutele 
maritime ale negoțului; iar Coroana îşi păstra folosirea minelor de 
argint şi a salinelor din insulă. 

Grau Puig nu trăise acele evenimente. Norocul lui venise odată 
cu moartea lui Jaime II şi încoronarea lui Alfonso III. În anul 1329, 
corsicanii se răzvrătiseră în cetatea Sassari. Şi tot atunci, 
temându-se de puterea neguțătorească a Cataloniei, genovezii 
declaraseră război, atacând navele sub pavilionul principatului. 


17 Jaime II cel Drept (1267-1327), rege al Aragonului (1291-1327), 
Siciliei (1286-1296) şi Sardiniei (1324-1327). Fiul lui Pedro III cel Mare şi 
al Constanzei de Suevia. La moartea tatălui său a fost proclamat rege al 
Siciliei (1286), în vreme ce domeniile peninsulare i-au revenit fratelui său 
Alfonso III. La moartea acestuia, a moştenit Coroana Aragonului şi a 
semnat cu Sancho IV de Castilia Tratatul de la Monteagudo (1291), prin 
care stabilea relații cordiale cu Castilia. A respectat instituţiile catalane şi 
i-a sprijinit pe negustorii catalani. (n.tr.) 

Nici regele, nici neguțătorii n-au stat nicio clipă în cumpănă: 
campania de înăbuşire a răscoalei din Cerdaña, ca şi războiul cu 
Genova trebuiau susținute de burghezia din Barcelona. Zis şi 
făcut, îmboldiți cu precădere de un bărbat de vază din cetate: Grau 
Puig, care a contribuit generos la cheltuielile de război şi, prin 
vorbiri înflăcărate, i-a convins şi pe cei mai reținuți să nu stea 
deoparte. Chiar regele i-a mulțumit pe față pentru sprijin. 

Grau se ducea a nu ştiu câta oară la fereastră ca să-şi vadă 
oaspeții sosind, iar Bernat îşi lua rămas-bun de la fiul său, 
sărutându-l pe obraz. 

— E foarte frig, Arnau. Mai bine du-te în casă. Băiatul a dat să 
se plângă. Azi o să aveţi o cină bună, nu-i aşa? 

— Cocoş, turrân!8 şi corăbioare, i-a răspuns băiatul în grabă. 

Bernat l-a bătut iubitor peste coapse. 

— Fugi în casă! Mai vorbim noi. 


Arnau a sosit la vremea cinei; el şi cei doi copii mai mici ai lui 
Grau, Guiamon, chiar de vârsta lui, şi Margarida, cu un an şi 
jumătate mai mare, gustau câte ceva la cuhnie; cei doi fii mai 
mari, Josep şi Genis erau sus, cu părinții. 

Sosirea oaspeţilor l-a făcut pe Grau şi mai nervos. 

— Mă ocup eu de tot, îşi prevenise soața, care pregătea 
petrecerea; tu să te ocupi doar de femei. 

— Cum adică, te ocupi tu? dăduse să-i țină piept Guiamona; 
dar Grau dădea deja porunci bucătăresei Estranya, roaba mulatră, 
grasă şi neobrăzată, care asculta spusele stăpânului, trăgând cu 
coada ochiului la stăpână. 

„Cum ai vrea să răspund? s-a întrebat Guiamona. Doar nu 
vorbeşti cu aprodul de la breaslă, nici la Sfatul Celor o Sută. Nu 
mă crezi în stare să mă ocup de oaspeţii tăi, nu-i aşa? Nu-s la 
înălțimea lor, asta-i?” 

Pe ascuns de bărbat, Guiamona a pus la punct slugile şi s-a 
străduit ca pregătirea Crăciunului să fie o izbândă, dar în ziua 
petrecerii, cu Grau care se ocupa de toate, inclusiv de pelerinele 
fastuoase ale oaspeților, a trebuit să se tragă în planul doi pe care 
soțul i-l conferise, mărginindu-se să surâdă femeilor, care o 
priveau peste umăr. Estimp, Grau părea un general de oaste în 


18 Desert asemănător cu nugaua, din migdale, alune, fisticuri prăjite şi 
amestecate cu miere şi zahăr, la care se adaugă ouă, cocos, marțipan şi 
alte ingrediente. In Spania, este desertul tradițional de Crăciun. (n.tr.) 

dârdora bătăliei; sporovăia cu unii şi cu alţii, dar le şi arăta robilor 
ce aveau de făcut şi de cine trebuiau să se îngrijească; totuşi, 
oricâte semne le făcea, slugile erau tot mai tulburate. La sfârşit, 
toți robii — fără Estranya, care pregătea cina la cuhnie - au ales să 
asculte de Grau prin casă, atenţi la poruncile lui nestăvilite. 

Nevegheaţi de nimeni (fiindcă Estranya şi ajutoarele ei, cu 
spatele la aceştia, dădeau zor printre oale şi sobe), Margarida, 
Guiamon şi Arnau au făcut un amestec din cocoş, corăbioare şi 
turrón, şi au ciugulit când una, când alta, glumind neostoit. La un 
moment dat, Margarida a luat o ulcea cu vin neîndoit cu apă şi a 
tras o duşcă zdravănă. S-a imbujorat pe loc, obrajii i s-au făcut 
stacojii, dar fata a trecut peste încercare şi n-a dat afară vinul. 
Apoi şi-a îndemnat fratele şi vărul să facă aşijderea. Arnau şi 
Guiamon au băut, încercând să-şi țină firea aidoma Margaridei, 
dar până la urmă au început să tuşească şi să caute pe pipăite apa 
de pe masă, cu ochii în lacrimi. Toţi trei au început să râdă doar 
fiindcă se uitau unul la celălalt: de ulceaua cu vin, de fundul 
Estranyei. 

— Afară cu voi! a strigat roaba după ce le înghițise o vreme 
glumele. 

Cei trei copii au luat-o la goană din cuhnie, strigând şi râzând. 

— Ssst! i-a luat la rost un rob, aproape de scară. Stăpânul nu 
vrea să aibă copii pe-aici. 

— Dar... a început să spună Margarida. 

— Niciun „dar”, a stăruit robul. 

Chiar atunci, Habiba a coborât să mai ia vin. Stăpânul o privise 
cu mânie în ochi, fiindcă, vrând să se servească, un musafir 
dăduse doar de câțiva stropi. 

— Ai grijă de copii, i-a poruncit Habiba robului de pe scară şi a 
trecut mai departe. Vin! i-a strigat Estranyei, înainte de a intra în 
cuhnie. 

Grau, temându-se ca arăpoaica să nu aducă vin din cel 
obişnuit în locul celui ce trebuia servit, a ieşit în goană după ea. 

Copiii nu râdeau. La picioarele scării, priveau toată babilonia la 
care acum lua parte şi Grau. 

— Ce căutați aici? i-a întrebat, văzându-i lângă rob. Şi tu? Ce 
te-ai poticnit aici? Du-te şi spune-i Habibei să aducă vin din 
chiupurile cele vechi. Ţine minte, că de n-ai grijă te jupoi de viu. 
Copii, la culcare. 

Robul a zburat la cuhnie. Copiii s-au uitat unul la altul 
zâmbind, cu ochii sclipind din pricina vinului. Când Grau a luat-o 

la goană în susul scărilor, au pufnit în râs. La culcare? Margarida 
s-a uitat la uşa larg deschisă, a strâns din buze şi a ridicat din 
sprâncene. 

— Şi copiii? a întrebat Habiba când l-a zărit pe rob. 

— Adu vin de la chiupurile cele vechi, a început să-i spună 
acela. 

— Şi copiii? 

— Cele vechi. De la cele vechi. 

— Şi copiii? a stăruit Habiba. 

— La culcare. Stăpânul i-a trimis la culcare. Sunt cu el. De la 
chiupurile vechi, da, că altfel ne jupoaie. 


Era Crăciun, şi Barcelona avea să fie pustie până la liturghia de 
la miezul nopţii, când lumea sacrifica un cocoş. Luna se oglindea 
în mare, de parcă ulița pe care păşeau mergea până în zare. Cei 
trei au privit brazda argintie de pe apă. 

— Azi nu-i nici țipenie pe plajă, a şoptit Margarida. 

— Nimeni nu se duce pe malul mării de Crăciun, a ripostat 
Guiamon. 

Amândoi s-au întors la Arnau, care a făcut cu capul semn că 
nu. 

— Nimeni n-are să-şi dea seama, a stăruit Margarida. Ne 
ducem şi ne întoarcem la iuțeală. E doar la câțiva paşi. 

— Laşule, l-a provocat Guiamon. 

Au alergat până la Framenors, mănăstirea franciscană ce se 
înălța în capătul de răsărit al zidului ce apăra cetatea, chiar lângă 
mare. De cum au ajuns, au privit plaja, care se întindea până la 
mănăstirea Santa Clara, în capătul de apus al Barcelonei. 

— Ia te uită! a exclamat Guiamon. Flota cetății! 

— N-am mai văzut plaja aşa, a spus şi Margarida. 

Arnau, cu ochii cât cepele, încuviința, dând din cap. 

De la Framenors la Santa Clara, plaja era plină ochi cu 
ambarcațiuni de toate soiurile. Nicio clădire nu ştirbea cu prezența 
ei bucuria acelei privelişti magnifice. Trecuse aproape un veac de 
când regele Jaime Cuceritorul oprise ridicarea de clădiri pe plaja 
Barcelonei, le povestise Grau fiilor lui când, laolaltă cu 
preceptorul, îl însoțiseră în port, ca să vadă cum se încărcau şi se 
descărcau navele al căror proprietar era în parte şi el. Plaja trebuia 
să fie pustie, pentru ca năierii să-şi poată ancora corăbiile. Dar 
copiii nu dăduseră nicio atenție lămuririlor lui Grau. Nu era, oare, 
firesc ca navele să fie pe plajă? Fuseseră mereu acolo. Grau 

schimbase o privire cu preceptorul. 

— În porturile vrăjmaşilor ori concurenţilor noştri întru 
negoțuri, îi dumirise preceptorul, navele nu ancorează pe plajă. 

Cei patru fii ai lui Grau se întorseseră fulgerător spre preceptor. 
Vrăjmaşi! Asta da, chiar îi interesa. 

— Desigur, se băgase Grau în vorbă, izbutind în sfârşit să le 
trezească luarea-aminte. Preceptorul zâmbise. Genova, duşmana 
noastră, are un port natural minunat, la adăpost de mare, 
mulțumită căruia navele n-au nevoie să ancoreze pe plajă. Veneţia, 
aliata noastră, are o lagună mare unde se intră prin canale 
înguste; bătaia furtunilor nu-i face niciun rău şi navele pot sta fără 
nicio grijă. Portul din Pisa este legat de mare prin râul Arno, chiar 
şi Marsilia are un port natural, la adăpost de asprimile mării. 

— Grecii din Focea foloseau deja portul Marsiliei, adăugase 
preceptorul. 

— Vrăjmaşii noştri au porturi mai bune? întrebase Josep, fiul 
cel mare. Dar noi îi batem, suntem stăpânii Mediteranei! strigase, 
repetând vorbele auzite de atâtea ori din gura tatălui. Ceilalți 
încuviințaseră. Cum de e cu putință? 

Grau reluase lămurirea preceptorului. 

— Fiindcă Barcelona a avut mereu cei mai buni năieri. Dar 
acum n-avem port şi, cu toate acestea... 

— Cum adică, n-avem port? sărise Genis cu gura. Şi ăsta? 
adăugase, arătând spre plajă. 

— Ăsta nu-i port. Un port trebuie să fie un loc ferit, la adăpost 
de mare, şi ce spui tu... Preceptorul dăduse din mână, arătând 
marea deschisă, care mătura plaja. Ascultaţi, le arătase, Barcelona 
a fost mereu o cetate de năieri. Înainte, în urmă cu o droaie de ani, 
aveam un port, ca toate cetăţile de care v-a vorbit tatăl vostru. Pe 
vremea romanilor, navele se refugiau la adăpostul lui mons Taber, 
cam pe-aici, şi arătase spre interiorul cetăţii, dar uscatul s-a întins 
în mare, şi portul s-a dus. Apoi am avut portul Comtal, ce s-a 
mistuit şi el, şi în fine portul lui Jaime I, la adăpostul altui mic 
refugiu natural, pe care îl numeam Puig de les Falsies. Ştiţi unde-i 
acum acel Puig de les Falsies? 

Cei patru se priviseră unul pe altul, apoi se întorseseră la Grau, 
care, cu o mişcare vicleană, ca şi cum nu voia să afle şi 
preceptorul, le arătase cu degetul țărâna. 

— Aici? întrebaseră copiii într-un glas. 

— Da, răspunsese preceptorul, stăm deasupra lui. Şi el s-a 
făcut nevăzut, iar Barcelona a rămas fără port; pe atunci eram 

deja cei mai buni năieri, iar azi suntem la fel, dar fără port. 

— Atunci, sărise Margarida, ce însemnătate mai are portul? 

— Asta ţi-o poate lămuri mai bine tatăl tău, răspunsese 
preceptorul, iar Grau se învoise. 

— Mare, foarte mare însemnătate, Margarida. Vezi nava aceea? 
o întrebase, arătându-i o galeră înconjurată de bărci micuţe. Dacă 
am avea un port, ea ar putea descărca pe cheiuri, nemaiavând 
nevoie de barcagiii care preiau mărfurile. În plus, dacă acum s-ar 
porni să ne bată vreo furtună, nava ar fi în mare primejdie, fiindcă 
nu pluteşte şi-i foarte aproape de plajă, aşa că ar trebui să 
părăsească Barcelona. 

— De ce? stăruise fata. 

— Fiindcă aici n-ar putea să scape de bântuirea furtunii, în 
schimb ar putea să naufragieze. E atât de adevărat, că însăşi 
legea, legiuirile cu privire la mare pe țărmul Barcelonei, cer ca pe 
vijelie navele să se adăpostească în portul Salou ori la Taragona. 

— N-avem port, se plânsese Guiamon de parcă i se luase ceva 
de cea mai mare însemnătate. 

— Nu, adeverise Grau, râzând şi îmbrățişându-l, dar suntem 
tot cei mai buni năieri, Guiamon. Suntem stăpânii Mediteranei! Şi 
avem plaja. Acolo ne ancorăm navele când se isprăveşte sezonul de 
navigație, acolo le reparăm şi le ridicăm, în fața acelor arcade. 

— Putem să urcăm pe galere? îl iscodise Guiamon. 

— Nu, îi răspunsese tatăl cu gravitate. Navele sunt sacre, fiule. 

Arnau nu ieşea niciodată cu Grau şi fiii lui, şi cu atât mai puţin 
cu Guiamona. Rămânea acasă cu Habiba, dar apoi verii lui îi 
povesteau tot ce văzuseră şi auziseră. Şi-i lămuriseră totul şi 
despre nave. 

lar acum erau toate aici în noaptea de Crăciun. Toate! Cele 
mici: feluci, schifuri şi gondole; cele mijlocii: luntre, bărci 
castiliene, corăbii pentru cai, caravele, bărci cu trei vele şi o 
singură covertă, galiote şi barquants!9, şi chiar unele ambarcațiuni 
mari: corăbii, navetes, coci medievale şi galere pe care, în ciuda 
mărimii lor, regele le oprise să mai navigheze între octombrie şi 
aprilie. 

— Ce spui?! a exclamat iar Guiamon. 

Pe şantierele navale, vizavi de Regomir, ardeau niscai focuri în 
jurul cărora se stătea de strajă. De la Regomir la Framenors navele 
se înălțau tăcute, sub lumina lunii, strânse ciorchine pe plajă. 


19 În 1b. cat., „barcazuri”. (n.tr.) 

— Urmați-mă, năieri! a poruncit Margarida, ridicând brațul 
drept. 

Între furtuni şi corsari, abordaje şi bătălii, căpitana Margarida 
şi-a dus oamenii de la o navă la alta, sărind de pe un travers pe 
altul, biruindu-i pe genovezi şi pe arapi, recucerind cu urlete 
Cerdaña pentru regele Alfonso. 

— Cine mai e în viață? 

Cei trei au împietrit pe o luntre. 

Margarida şi-a ițit pe jumătate capul la bord. Trei torţe se iviră 
între corăbii. 

— Cine mai e în viață? 

— Haideţi, a şoptit Guiamon, întins pe luntre, trăgând de 
rochia surorii. 

— Nu putem, a răspuns Margarida; ne-au tăiat calea. 

— Nici spre şantierul naval? a întrebat Arnau. 

Margarida s-a uitat spre Regomir. Alte două torţe s-au pus în 
mişcare. 

— Nici, a şoptit. 

„Navele sunt sacre!” Vorbele lui Grau au răsunat în sufletele 
copiilor. Guiamon a început să plângă cu sughițuri. Margarida l-a 
făcut să tacă. Un nor a acoperit luna. 

— Pe mare, a cuvântat căpitana. 

Au sărit peste bord şi au intrat în apă. Margarida şi Arnau s-au 
ghemuit, Guiamon s-a întins cât era de lung; toți trei erau atenți la 
torțele ce se mişcau printre nave. Când torțele s-au apropiat de 
navele de pe mal, toți trei au dat înapoi. Margarida a privit luna, 
rugându-se pe muteşte să rămână între nori. 

Rondul a durat o veşnicie, dar nici țipenie n-a privit marea, şi, 
de-o fi făcut-o cineva, era Crăciunul, şi, la urma urmelor, erau trei 
copii speriați şi destul de uzi. Era nespus de frig. 

Când s-au întors acasă, Guiamon nici nu mai putea să meargă. 
Îi clănțăneau dinţii, îi tremurau genunchii, avea convulsii. 
Margarida şi Arnau l-au apucat de subsuori, şi aşa au mers pe 
drumeagul scurt. 

Când au ajuns, oaspeţii abia plecaseră. Grau şi robii, după ce 
descoperiseră escapada celor mici, erau gata să plece în căutarea 
lor. 

— Arnau a fost, l-a învinovățit Margarida, pe când Guiamona şi 
roaba arăpoaică îl băgau pe cel mic în apă fierbinte. El ne-a 
convins să mergem pe plajă. Eu nu voiam. 

Fata şi-a îndrugat minciunile printre lacrimile ce aveau mare 

izbândă cu tatăl ei. 

Nici baia fierbinte, nici păturile, nici supa dată în fiert n-au 
izbutit să-i facă bine lui Guiamon. Febra i-a crescut. Grau a trimis 
după medicul lui, dar nici îngrijirile aceluia n-au dus la nimic; 
febra era din ce în ce mai rea, Guiamon a început să tuşească, iar 
răsuflarea i s-a făcut un fluierat văicăreț. 

— Nu mai pot face nimic, a recunoscut resemnat medicul 
Sebastiă Font, după a treia noapte. 

Albă ca varul, trasă la chip, Guiamona şi-a acoperit fața cu 
mâinile şi au podidit-o lacrimile. 

— Nu-i cu putinţă! a strigat Grau. Trebuie să fie o cale. 

— Ar putea fi, dar... 

Medicul îl ştia bine pe Grau şi vrăjmăşiile lui. Dar clipa cerea 
măsuri disperate. Trebuiau să-l cheme pe Jafudă Bonsenyor. 

Grau a amuţit. 

— Cheamă-l, l-a grăbit Guiamona printre sughițuri. 

„Un jidov!” a replicat în sinea lui Grau. Cine bate un jidov îl 
bate pe Necuratul, îi spuseseră în tinereţe. Încă de mic copil, Grau 
şi alți ucenici alergau după jidoavce ca să le spargă urcioarele 
când mergeau să ia apă de la fântânile publice. Şi făcuse tot aşa 
până când, la stăruințele evreimii din Barcelona, regele oprise 
ocările. Îi ura pe jidovi. Toată viaţa îi prigonise ori scuipase pe 
purtătorii emblemei. Erau eretici; îl uciseseră pe Mântuitorul Isus 
Hristos. Cum să intre unul de-ai lor în casa lui? 

— Cheamă-l! a urlat Guiamona. 

Ţipătul i-a răsunat în toată mahalaua. Bernat şi ceilalți l-au 
auzit, şi s-au ghemuit mai bine în culcuşuri. În ultimele trei zile 
Bernat nu izbutise sa-i vadă nici pe Arnau, nici pe Habiba, dar 
Jaume îi aducea veşti despre tot ce se petrecea. 

Fiul tău e bine, îi adeverise când nimeni nu-i vedea. 

Jafudă Bonsenyor a venit de cum l-au chemat. Purta o chilaba 
simplă, neagră, cu emblemă şi glugă, şi avea barba sură. Grau îl 
privea de departe, din sufragerie, cum asculta, gârbovit, lămuririle 
lui Sebastiă în fața Guiamonei. „Vindecă-l, jidovule!” l-a implorat 
din ochi, când privirile li s-au încrucişat. Jafudă Bonsenyor şi-a 
plecat capul către el. Era un erudit care îşi dedicase toată viața 
filosofiei şi scrierilor sfinte. Din porunca regelui Jaime II, scrisese 
Libre de paraules de savis y filosafs20, dar era şi medic, cel mai 
însemnat medic al comunității evreieşti. De cum l-a zărit pe 


20 În Ib. cat., Cartea vorbelor spuse de învățați şi filosofi. (n.tr.) 

Guiamon, Jafudă Bonsenyor s-a mărginit să facă semn cu capul 
că nu. 

Grau a auzit urletele nevestei. A fugit spre scară. Guiamona a 
coborât din alcov însoțită de Sebastiă. Jafudă venea în urma lor. 

— Jidov ce eşti! a țipat Grau, scuipându-l. 

Guiamon şi-a dat sufletul după două zile. 


Cum au intrat în casă, toți în doliu, după înmormântarea 
băiețelului, Grau i-a făcut semn lui Jaume, chemându-l lângă el şi 
Guiamona. 

— Poftesc să-l iei chiar acum pe Arnau şi ai grijă să nu mai 
pună nicicând piciorul aici în casă. 

Guiamona l-a ascultat în tăcere. 

Grau i-a povestit spusele Margaridei: Arnau îi ațâțase. Fiul lui 
ori o fetiță ca ea n-ar fi putut plănui atare aventură. Pe Guiamona 
a învinuit-o că le dăduse adăpost fratelui şi nepotului. Măcar că în 
fundul inimii ştia că totul nu fusese decât o ispravă cu urmări 
distrugătoare, moartea fiului cel mic îi tăiase Guiamonei bravura 
de a-şi înfrunta soțul, iar chipul în care Margarida îl învinovăţise 
pe Arnau o împiedica să stea de vorbă cu băiatul. Era fiul fratelui 
ei, nu-i voia răul, dar prefera să nu-l mai vadă. 

— Leag-o pe arăpoaică de o bârnă din atelier, i-a poruncit Grau 
calfei, înainte ca Grau să plece în căutarea lui Arnau, şi adu toate 
slugile în jurul ei, chiar şi pe băiat. 

Grau se socotise în timpul înmormântării: roaba purta toată 
vina, ar fi trebuit să le poarte de grijă. Apoi, pe când Guiamona 
plângea, iar preotul îşi urma rugăciunile, a mijit ochii şi s-a 
întrebat ce osândă să-i dea. Legiuirea nu-l oprea decât s-o omoare 
ori s-o mutileze, dar nimeni nu-i putea cere socoteală dacă murea 
în urma osândei date. Grau nu se înfruntase nicicând cu o vină 
atât de gravă. A chibzuit la schingiuirile despre care auzise 
vorbindu-se: să-i ungă trupul cu untură încinsă - oare Estranya 
avea destulă untură la cuhnie? s-o pună în lanțuri şi s-o 
întemnițeze - prea lesne; s-o bată şi să-i pună cătuşe la picioare 
ori s-o biciuiască. 

„Ai grijă cum te foloseşti de el, îi atrăsese luarea-aminte 
căpitanul uneia dintre navele lui, după ce i-l dăruise, fiindcă dintr- 
o singură lovitură poți să iei pielea de pe om.” De atunci îl țţinuse 
ascuns: un gârbaci oriental care izbea precis, împletit din piele, 
gros, dar uşor, lesne de mânuit, care sfârşea în cozi ce aveau toate 
la capăt bucățele tăioase din fier. 

Când preotul a tăcut o clipă, nişte băieți au cădelnițat în jurul 
sicriului. Guiamona a tuşit, Grau a răsuflat din adâncul bojocilor. 

Arăpoaica aştepta cu mâinile legate de o grindă, atingând 
pământul cu vârfurile degetelor. 

— Nu vreau ca fiul meu să vadă aşa ceva, i-a atras luarea- 
aminte Bernat lui Jaume. 

— Nu-i momentul acum, Bernat, l-a povăţuit Jaume. Nu ţi-o 
căuta cu lumânarea. 

Bernat a făcut cu capul semn că nu. 

— Ai lucrat din răsputeri, Bernat, nu-i face necazuri fiului tău! 

Grau, în doliu, a intrat în cercul alcătuit de robi, ucenici şi calfe 
în jurul Habibei. 

— Dezbrac-o! i-a poruncit lui Jaume. 

Arăpoaica a dat să ridice picioarele, simțind că-i scoteau 
cămaşa. Trupul ei despuiat, ca tuciul, lucios de sudoare, s-a 
înfățişat celor siliți să stea acolo, în fața gârbaciului pus jos de 
Grau. Bernat strângea din răsputeri umerii lui Arnau, pe care l-a 
podidit plânsul. 

Grau şi-a tras brațul în spate şi a lovit cu gârbaciul pieptul 
despuiat; pielea lui a sunat pe spatele femeii, iar cozile cu bucățele 
tăioase din fier au dat ocol trupului ei, apoi i s-au înfipt în sâni. Un 
firicel subţire de sânge s-a ivit pe pielea ei neagră, iar sânii 
arăpoaicei s-au făcut carne vie. Durerea i-a intrat în trup. Habiba 
a ridicat privirea la cer şi a urlat. Arnau a început să tremure 
înfricoşat şi a tipat, rugându-l pe Grau să se oprească. 

Grau şi-a tras iar brațul în spate. 

— Trebuia să le fi purtat de grijă copiilor mei! 

Plesnetul pielii l-a făcut pe Bernat să-şi întoarcă fiul la sine şi 
să-i îndese capul în pântece. Fata a urlat din nou. Arnau şi-a 
îngropat tipetele în trupul tatălui. Grau a biciuit-o fără preget, 
până ce spatele, umerii, sânii, coapsele şi picioarele arăpoaicei au 
fost doar carne şi sânge. 


— Spune-i meşterului tău că plec. 

Jaume a strâns din buze. O clipă, s-a simțit ispitit să-l 
îmbrățişeze pe Bernat, dar îi priveau ucenicii. 

Bernat l-a privit cum mergea spre casă. Încercase să vorbească 
cu Guiamona, dar soră-sa nu se învoise ori de câte ori încercase. 
Arnau nu se mai ridicase de multe zile din culcuşul tatălui; stătea 
cât era ziulica de lungă pe salteaua de paie al lui Bernat, pe care o 
împărțeau acum, şi când tatăl intra să-l vadă îl găsea țintuind 

neîncetat cu privirea locul unde încercaseră s-o tămăduiască pe 
arăpoaică. 

O dezlegaseră de cum ieşise Grau din atelier, dar nici măcar nu 
ştiuseră de unde s-o apuce. Estranya dăduse fuga din atelier cu 
ulei şi unsori, dar când dăduse de amestecul de carne şi sânge, se 
mărginise să facă semn din cap că nu. Arnau privise totul de la 
oarece distanță, potolit, cu lacrimi în ochi; Bernat încercase să-l 
facă să plece, dar băiatul se împotrivise. Habiba murise chiar în 
noaptea aia. Arăpoaica îşi anunţase moartea oprindu-se din acel 
vaiet neîntrerupt, aidoma cu al unui nou-născut, care îi urmărise 
întreaga zi. 

Grau a ascultat mesajul cumnatului din gura lui Jaume. Asta îi 
mai lipsea: cei doi Estanyol, cu alunițele lor de lângă ochi, 
străbătând Barcelona în căutarea unei slujbe, vorbind despre el cu 
oricine voia să-i asculte; şi erau puzderie de oameni dispuşi s-o 
facă, acum, când ajunsese aproape de vârf. A simțit un junghi în 
inimă şi i s-a uscat gura: Grau Puig, bărbat de vază din Barcelona, 
căpetenia breslei olarilor, membru al Sfatului Celor o Sută, 
oblăduia țărani catalani fugari. Nobilii erau împotriva lui. Cu cât îl 
ajuta Barcelona mai mult, cu atât mai puțin depindea regele 
Alfonso de vasalii săi, seniorii, şi cu atât mai mici erau câştigurile 
pe care nobilii le puteau obține de la monarh. Şi cine fusese cel 
mai însemnat susținător al ajutorului dat regelui? El. Şi cui îi 
aducea prejudicii fuga şerbilor de pe domenii? Nobililor care le 
aveau. Grau a dat din cap în semn că nu şi a oftat. Blestemat fie 
ceasul când îl primise pe țăran în casa lui! 

— Adu-l aici! i-a poruncit lui Jaume. 

— Mi-a dezvăluit Jaume, i-a spus Grau cumnatului de cum i s- 
a înfățişat, că vrei să ne laşi. 

Bernat a încuviințat, dând din cap. 

— Şi ce-ai de gând să faci? 

— Am să-mi caut o slujbă, ca să-mi pot creşte fiul. 

— N-ai niciun meşteşug. Barcelona e plină de oameni ca tine: 
țărani care n-au putut trăi din roadele pământului lor, care nu 
găsesc nicio slujbă şi până la urmă mor de foame. Peste toate, a 
adăugat, nici măcar n-ai carte de cetățean; măcar că eşti de mult 
în cetate. 

— Ce-i aia carte de cetățean? a întrebat Bernat. 

— Un înscris care dovedeşte că locuieşti de un an şi o zi în 
Barcelona, şi, ca atare, eşti cetățean slobod, nesupus niciunui 
senior. 

— Şi de unde se ia înscrisul? 

— ÎI semnează oamenii de vază din cetate. 

— Am să-l cer. 

Grau s-a uitat la Bernat. Era murdar, purta o cămaşă simplă, 
ponosită, şi opinci. Şi-l închipuia în fața mai-marilor cetății, după 
ce-şi istorisise soarta zecilor de aprozi: cumnatul şi nepotul lui 
Grau Puig, om de frunte din cetate, ascunşi în atelier ani în şir. 
Vestea avea să treacă din gură în gură. Chiar şi el profitase de 
asemenea clipe ca să-şi atace vrăjmaşii. 

— Stai jos, l-a poftit. Când Jaume mi-a vorbit despre ce-ai de 
gând, am vorbit cu sora ta, Guiamona, l-a minţit ca să-i 
lămurească de ce-şi schimbase purtarea, şi m-a rugat să mă 
milostivesc de tine. 

— N-am nevoie de milă, l-a oprit Bernat, gândindu-se la Arnau, 
care stătea în culcuş cu privirea pustie. Trudesc din greu de ani la 
rând pe... 

— Asta ne-a fost înțelegerea, i-a tăiat-o Grau, şi tu te-ai învoit. 
Aia voiai atunci. 

— Se prea poate, a recunoscut Bernat, dar nu m-am vândut 

rob, iar acum nu-mi mai pasă. 
Să uităm de milă. Nu cred să găseşti vreo slujbă în toată 
cetatea, şi cu atât mai puțin dacă nu poți dovedi că eşti slobod. 
Fără înscris n-ai să-i faci decât să profite de tine. Ştii câți şerbi 
legaţi de pământ, fără un copil în spate, hălăduiesc pe-aici, se 
învoiesc să lucreze pe veresie, numai şi numai ca să poată sta un 
an şi-o zi în Barcelona? Nu poţi să le faci față. Înainte să primeşti 
cartea de cetățean, o să muriţi de foame şi tu, şi fiu-tău, şi, în 
ciuda celor întâmplate, nu putem îngădui ca micul Arnau să aibă 
aceeaşi soartă ca micul nostru Guiamon. De ajuns. Soră-ta n-ar 
mai putea îndura. Bernat a amuţit, aşteptându-şi cumnatul să 
spună mai departe. Dacă te interesează, a consimțit Grau, 
apăsând pe vorba aceea, poţi să lucrezi tot aici, la fel, plătit 
deopotrivă cu orice lucrător fără niciun meşteşug, iar din plată ţi 
se vor scădea culcuşul şi mâncarea, pentru tine şi fiul tău. 

— Şi Arnau? 

— Ce-i cu băiatul? 

— Ai făgăduit să-l iei ucenic. 

— Aşa am să şi fac, atunci când o să aibă anii. 

— Vreau să-mi dai în scris. 

— Aşa voi face, s-a juruit Grau. 

— Şi cartea de cetățean? 

Grau a încuviințat. Lui nu avea să-i fie greu s-o obţină... în 
taină. 

Capitolul 7 


„... Îi declarăm cetăţeni slobozi ai Barcelonei pe Bernat Estanyol 
şi pe fiul lui, Arnau.” În sfârşit! Bernat s-a înfiorat auzind spusele 
şovăielnice ale bărbatului care citea înscrisurile. Îl găsise la 
şantierul naval, după ce întrebase unde putea să dea de cineva 
care să ştie să citească şi îi dăruise un blid micuţ în schimbul 
hatârului. În vuietul şantierului, al mirosului de catran şi 
mângâiat de briza mării pe obraji, Bernat a ascultat cum i se citea 
şi cel de-al doilea înscris: Grau avea să-l ia ucenic pe Arnau când 
băiatul va împlini zece ani şi promitea să-l învețe meşteşugul de 
olar. Fiul lui era slobod şi într-o zi va putea să-şi câştige pâinea şi 
să se apere în cetate. 

Bernat şi-a luat surâzător rămas-bun de la blidul făgăduit şi a 
plecat iar la atelier. Primirea cărții de cetățean însemna că Llorenç 
de Bellera nu îi pârâse stăpânirii, că nu intentase nicio judecată 
penală contra lui. Oare supraviețuise flăcăul de la fierărie? s-a 
întrebat. Chiar şi aşa... „Rămâi cu ogoarele noastre, senior de 
Bellera; noi rămânem cu neatârnarea noastră”, a şoptit Bernat, 
sfidător. Robii lui Grau şi însuşi Jaume şi-au curmat truda şi au 
venit să-l vadă de Bernat, radios de fericire. Încă se mai vedeau pe 
jos urmele sângelui vărsat de Habiba. Grau dăduse poruncă să nu 
fie şterse. Bernat a încercat să nu calce pe ele şi s-a schimbat la 
față. 

— Arnau, i-a şoptit fiului în noaptea aceea, pe când stăteau 
întinşi pe saltea. 

— Spune, tată. 

— Suntem cetățeni slobozi ai Barcelonei. 

Amau n-a răspuns. Bernat a căutat capul băiatului şi l-a 
mângâiat pe creştet; ştia ce puţin însemna aşa ceva pentru un 
copil căruia îi fusese luată bucuria. Bernat a ascultat suflarea 
robilor şi a urmat să-şi mângâie fiul pe creştet, dar l-a cuprins 
îndoiala: oare băiatul o să ajungă într-o zi să lucreze pentru Grau? 
În acea noapte, Bernat a pus nespus de târziu geană pe geană. 

În fiecare dimineață, când se crăpa de ziuă şi oamenii îşi 
începeau truda, Arnau pleca din atelierul lui Grau. În fiecare 
dimineață, Bernat încerca să-i vorbească şi să-i dea curaj. „Trebuie 
să-ți faci prieteni”, a vrut să-i spună o dată, dar înainte de a o 
putea face, Arnau i-a întors spatele şi a ieşit liniştit în uliţă. 

„Bucură-te de slobozie, fiule”, a vrut să-i spună altă dată, când 
băiatul a adăstat cu ochii pe el, după ce-i făcuse semn că voia să-i 
vorbească. Dar, chiar când s-o facă, o lacrimă îi cursese pe obrazul 
de copil. Bernat îngenunchease şi nu putuse decât să-l 
îmbrățişeze. Apoi îl zărise cum traversa ograda, târşâindu-şi 
picioarele. Când, altă dată, Arnau a ocolit petele de sânge rămase 
de la Habiba, gârbaciul lui Grau a răsunat iar în mintea lui 
Bernat. Şi-a făgăduit că n-avea nicicând să mai dea înapoi din fața 
biciului: o singură dată îi fusese prea destul. 

Bernat a alergat după Arnau, care s-a întors, auzindu-i paşii. 
Când a ajuns în dreptul lui, a început să râcâie cu piciorul 
pământul întărit, în care rămăseseră la vedere petele de sânge ale 
arăpoaicei. Chipul lui Arnau s-a luminat, iar Bernat râcâia şi mai 
abitir. 

— Ce faci? a strigat Jaume din celălalt capăt al ogrăzii. 

Bernat a împietrit. Gârbaciul i-a sunat iar în amintire. 

— Tată! 

Cu vârful încălțării, Arnau a împins domol pământul înnegrit pe 
care Bernat tocmai îi râcâise. 

— Ce faci, Bernat? a repetat Jaume. 

Bernat n-a răspuns. După câteva clipe, calfa s-a întors şi a 
văzut că toți robii, liniştiţi, îl ţintuiau cu privirea. 

— Adu-mi apă, fiule, i-a cerut Bernat, profitând de cumpăna lui 
Jaume. 

Arnau a plecat ca din puşcă şi, pentru prima oară în ultimele 
luni, Bernat l-a văzut alergând. Jaume a încuviințat. 

În genunchi, pe muteşte, tatăl şi fiul au râcâit pământul până 
au şters urmele nedreptății. 

— Du-te la joacă, fiule, i-a dat povață Bernat în dimineaţa când 
au isprăvit truda. 

Arnau a lăsat ochii în pământ. l-ar fi plăcut să-l întrebe cu cine 
trebuia să se joace. Bernat i-a ciufulit părul, apoi l-a împins spre 
uşă. Ajuns în uliţă, Arnau s-a mărginit, ca în fiece zi, să dea ocol 
casei lui Grau şi să se caţere într-un copac stufos care se apleca 
peste ostrețe şi dădea în grădină. Pitit acolo, a adăstat să iasă verii 
lui, însoțiți de Guiamona. 

— De ce nu mă mai iubeşti? a şoptit. Eu n-am nicio vină. 

Verii lui păreau mulțumiți. Moartea lui Guiamon se mistuia în 
timp, şi doar pe chipul mamei se mai citea tristețea amintirii. 
Josep şi Genis se făceau că se bat, iar Margarida îi privea stând jos 
lângă maică-sa, care abia de se dezlipea de ea. Pitit în copac, 

Arnau simțea ghimpele dorului, aducându-şi aminte de 
îmbrățişările ei. 

În fiecare dimineaţă, Arnau se urca în acelaşi copac. 

— Pe tine nu te iubeşte nimeni? a auzit că era întrebat într-o zi. 

De spaimă, şi-a pierdut o clipă cumpăna şi a fost gata să cadă. 

Arnau s-a uitat jur împrejurul lui, căutându-l pe cel care-i 
vorbise, dar n-a desluşit pe nimeni. 

— Aici, a auzit. 

S-a uitat în copac, de unde plecase vocea, dar nici aşa n-a 
desluşit nimic. În fine, a zărit mişcându-se niscaiva crengi, iar 
printre ele l-a întrezărit pe un băiețel care îl saluta dând din mână, 
foarte serios, şi aşezat călare pe o creangă noduroasă a copacului. 

— Ce faci aici... de ce stai în... copacul meu? l-a întrebat sec 
Arnau. 

Copilul, murdar şi slinos, nu s-a sinchisit. 

— Ca şi tine, i-a răspuns. Mă uit. 

— Tu nu poţi să te uiţi, a declarat Arnau. 

— De ce? Fac asta de mult. Şi înainte te vedeam. Copilul 
murdar a tăcut câteva clipe. Nu te mai iubesc? De ce plângi atât? 

Arnau şi-a dat seama că începuse să-i curgă o lacrimă pe obraz 
şi s-a înfuriat: băieţelul trăsese cu ochiul. 

— Dă-te jos de acolo! i-a poruncit după ce a coborât. 

Băiatul s-a desprins cu iscusință şi a venit în fața lui. Arnau 
prinse curaj, dar puştiul n-a părut speriat. 

— Ai tras cu ochiul la mine! l-a învinovățit. 

— Şi tu ai iscodit, s-a apărat copilul. 

— Da, dar sunt verii mei şi eu pot s-o fac. 

— Atunci, de ce nu te joci cu ei ca mai înainte? 

Arnau nu s-a mai putut ține şi scoase un suspin. Când a dat să 
răspundă la întrebare, vocea i-a tremurat. 

— Nu-ţi face griji, l-a potolit băiețaşul, încercând să-l 
liniştească, şi eu plâng de multe ori. 

— Dar tu de ce plângi? l-a iscodit Arnau, bâlbâindu-se. 

— Nu ştiu. Plâng uneori, când mă gândesc la mama. 

— Ai mamă? 

— Da, dar... 

— Şi ce cauţi aici dacă ai mamă? De ce nu te joci cu ea? 

— Nu pot să stau cu ea. 

— De ce? Nu-i acasă la tine? 

— Nu, a răspuns copilul, şovăielnic. Sigur că e acasă. 

— Atunci, de ce nu stai cu ea? 

Băiețaşul murdar şi slinos nu răspunse. 

— E bolnavă? a stăruit Arnau. 

A făcut semn cu capul că nu. 

— E bine, a zis. 

— Atunci? a stăruit Arnau. 

Băieţelul l-a privit, nefericit. Şi-a muşcat de câteva ori buza de 
jos şi în cele din urmă s-a hotărât. 

— Vino, s-a rugat, trăgându-l pe Arnau de mânecă. Vino cu 
mine! 

Micuţul necunoscut a luat-o la goană cu o sprinteneală 
neobişnuită pentru cât era de scund. Arnau l-a urmat, încercând 
să nu-l piardă din ochi, fapt uşor, de altfel, fiindcă au traversat 
mahalaua deschisă şi întinsă a olarilor, care se încâlcea pe măsură 
ce pătrundeau în inima Barcelonei; ulicioarele înguste din cetate, 
pline ochi de oameni şi tarabe ale meşteşusgarilor, erau ca nişte 
capcane, prin care era cu neputinţă de trecut. 

Arnau nu ştia unde era, dar nici că-şi făcea vreo grijă. Singurul 
lui ţel era să nu-şi piardă din ochi noul prieten, sprinten şi ager, 
care alerga printre oameni şi mesele meşteşugarilor spre 
indignarea multora. Arnau, mai greoi la ocolitul trecătorilor, 
îndura urmările, căci aceia țipau la el şi-l mustrau. Unul l-a pocnit 
în scăfârlie, altul a dat să-l ţină, luându-l de cămaşă, dar Arnau a 
scăpat de amândoi, deşi, de atâta împiedicat, a pierdut urma 
prietenului, şi deodată se pomeni stingher, la intrarea într-o piață 
mare şi plină ochi cu oameni. 

Cunoştea piața. Fusese cândva acolo cu tatăl lui. „Asta-i piața 
Blat, îi spusese, miezul Barcelonei. Vezi piatra din inima ei?” 
Arnau se uitase unde îi arăta tatăl. „Ei bine, piatra arată că de 
acolo cetatea se împarte în patru sferturi: al Mării, al lui 
Framenors, al lui Pi şi al Saladei ori Tatălui Sfânt.” Arnau ajunsese 
în piață urmând ulița mătăsarilor şi, oprit sub arcada castelului 
unde lucra domnul veguer, a încercat să-l zărească pe băiatul 
murdar, dar norodul strâns acolo l-a împiedicat. Lângă el, într-o 
parte a arcadei, era cea mai mare parlagerie a cetăţii, iar în 
cealaltă niscaiva mese unde se vindea pâine coaptă. Arnau s-a 
străduit să-l găsească pe micuț printre băncile de piatră aşezate 
de-o parte şi de alta a pieței, prin fața cărora trecea lumea. „Asta-i 
piaţa de grâne, îl lămurise Bernat. Într-o parte, pe băncile acelea, 
vând grâu mijlocitorii şi tarabagiii din cetate, iar pe cealaltă, pe 
celelalte bănci, îşi vând recolta țăranii din afara cetăţii.” Arnau nu 
dădea de puştiul murdar care îl adusese aici nici într-un loc, nici 

într-altul, nici printre oamenii care se târguiau la prețuri ori 
cumpărau grâu. 

Pe când încerca să-l găsească, stând în picioare sub arcada cea 
mare, pe Arnau l-au împins oamenii care încercau să intre în 
piață. A încercat să-i ocolească, apropiindu-se de mesele pitarilor, 
dar de cum a atins cu spatele o masă, a şi primit o palmă fioroasă 
peste grumaz. 

— Cară-te de aici, mucosule! i-a strigat pitarul. 

Arnau a nimerit iar în gloata, hărmălaia şi ţipetele pieţei 
nemaiştiind unde să se ducă, împins când într-o parte, când într- 
alta de bărbați mai înalți ca el şi care, cărându-şi sacii cu grâne, 
nu-i dădeau nicio atenţie. 

Începea să-l ia cu amețeli când în cale i s-a ivit din senin 
fețişoara şmecheră şi murdară pe care o urmărise prin toată 
Barcelona. 

— Ce stai? l-a întrebat băieţelul, ridicând glasul, ca să se facă 
auzit. 

Arnau nu i-a răspuns. A ales să se țină zdravăn de cămaşa 
băiatului şi a traversat piața, tras de el, până în ulița Boria. Pe 
acolo au ajuns în mahalaua căldărarilor, pe ale cărei ulicioare 
sunau ciocane care izbeau în aramă şi fier. Pe acolo n-au mai 
fugit. Sfârşit şi încă ţinându-se strâns de mâneca băiețaşului, 
Amau şi-a silit călăuza neatentă şi nerăbdătoare să rărească 
pasul. 

— Asta-i casa mea, i-a dezvăluit în cele din urmă puştiul, 
arătându-i o căscioară cu un singur cat. În fața porţii era o masă 
plină cu cazane din aramă de toate soiurile, unde lucra un bărbat 
zdravăn, care nici măcar nu s-a uitat la ei. Acela-i tata, a adăugat 
după ce s-au depărtat de fațada căscioarei. 

— De ce nu...? a dat să-l întrebe Arnau, întorcând ochii spre 
casă. 

— Aşteaptă, l-a oprit băieţelul murdar. 

Au mers pe ulicioară în sus, au dat ocol altor căscioare şi au 
ieşit îndărătul lor, unde începeau pometurile lor. Când au ajuns la 
căsuţa unde locuia copilul, Arnau l-a văzut cățărându-se pe 
ostrețele dindărătul pometului şi invitându-l să facă la fel. 

— De ce...? 

— Urcă! i-a poruncit băieţelul, călare pe uluci. 

Au sărit împreună în acel pomet mititel, dar băiețaşul a stat pe 
loc, țintuind cu privirea o ghimirlie de lângă căsuță, o chilie care 
avea în peretele ce dădea în pomet, destul de sus, o bortă mică în 

formă de ferestruică. După câteva clipe, copilul tot n-a mişcat. 

— Şi acum? a întrebat Arnau în cele din urmă. 

Băieţelul s-a întors la el. 

aa cuie 

Dar ştrengarul nici nu i-a dat atenție. Arnau a stat liniştit, iar 
tovarăşul lui a luat un scrin de lemn şi l-a pus sub ferestruică; 
apoi s-a cocoțat pe el, privind drept prin bortă. 

— Mamă, a şoptit băieţelul. 

Brațul palid al unei femei s-a ivit cu mare greutate pe marginea 
ferestruicii; cotul a rămas pe glaf, iar mâna, nemaipipăind, a 
început să mângâie părul micuţului. 

— Joanet, a auzit Arnau un glas blând, azi ai venit mai 
devreme; soarele n-a suit încă la amiază. 

Joanet s-a mulțumit să încuviințeze, dând din cap. 

— S-a întâmplat ceva? a stăruit vocea. 

Joanet şi-a luat un răgaz de câteva clipe înainte de a răspunde. 
A tras aer în piept şi a mărturisit: 

— Am venit cu un prieten. 

— Mă bucur că ai prieteni. Cum îl cheamă? 

— Arnau. 

„De unde ştie cum mă...? Fireşte! Mă iscodea”, şi-a zis Arnau. 

E aici? 

— Da, mamă. 

— Bună ziua, Arnau. 

Arnau s-a uitat la ferestruică. Joanet s-a întors la el. 

— Bună ziua, doamnă, a şoptit, neştiind prea bine ce trebuia să 
spună unei voci care ieşea pe o ferestruică. 

— Câţi ani ai? l-a întrebat femeia. 

— Opt ani, doamnă. 

— Eşti cu doi ani mai mare decât Joanet al meu, dar sper să vă 
aveți bine şi să rămâneți prieteni. Nimic nu-i mai bun pe lumea 
asta decât un bun prieten; să ţineţi seamă de asta mereu. 

Vocea n-a mai iscodit nimic. Mâna mamei lui Joanet îi tot 
mângâia părul, iar Arnau a văzut cum băieţelul sprijinit de perete, 
căruia îi atârnau picioarele de pe scrinul din lemn, stătea neclintit 
sub mângâieri. 

— Duceţi-vă la joacă, le-a poruncit deodată femeia, trăgându-şi 
mâna. Mergi sănătos, Arnau! Ai mare grijă de fiul meu, doar eşti 
mai mare decât el. Arnau a îngăimat un salut, abia auzit. La 
revedere, fiule, a adăugat vocea. Ai să mai vii să mă vezi? 

— Fireşte, mamă. 

— Hai, duceți-vă. 


Cei doi băiețaşi s-au întors în hărmălaia ulițelor barceloneze, 
hoinărind la voia întâmplării. Arnau a aşteptat ca Joanet să-i dea 
vreo lămurire, dar cum n-a făcut-o, până la urmă a îndrăznit să-l 
întrebe: 

— De ce nu iese mama ta în pomet? 

— E încuiată, i-a răspuns Joanet. 

— De ce? 

— Nu ştiu. Ştiu numai că stă acolo. 

— Şi de ce nu intri tu prin bortă? 

— M-a oprit Ponç. 

— Cine-i Ponç? 

— Ponç e tatăl meu. 

— Şi de ce te-a oprit? 

— Nu ştiu de ce. 

— Şi de ce-i spui Ponc şi nu tată? 

— Fiindcă şi asta m-a oprit. 

Arnau s-a oprit brusc în loc şi l-a tras spre el pe Joanet, până 
au ajuns față în față. 

— Şi nici asta nu ştiu de ce, i-a luat-o înainte băieţelul. 

S-au plimbat mai departe; Arnau încerca să înțeleagă întreaga 
aiureală, iar Joanet aştepta următoarea întrebare a noului său 
prieten. 

— Cum e mama ta? s-a hotărât Arnau în cele din urmă. 

— Întotdeauna a stat încuiată acolo, a răspuns Joanet, 
străduindu-se să zâmbească. Odată, când Ponç nu era în cetate, 
am încercat să mă strecor pe ferestruică, dar nu m-a lăsat ea. A zis 
că nu voia s-o văd. 

— De ce zâmbeşti? 

Joanet a mai făcut câțiva paşi, înainte de a-i răspunde: 

— Ea îmi spune mereu că trebuie să zâmbesc. 

Tot restul dimineţii, Arnau a umblat cu capul plecat pe ulițele 
din Barcelona după copilul murdar care nu văzuse nicicând chipul 
mamei lui. 


— Mama lui îl mângâie pe cap prin ferestruica odăii, i-a şoptit 
Arnau tatălui său chiar în acea seară, pe când stăteau întinşi pe 
saltea. N-a văzut-o nicicând. Nici tatăl, nici mama lui nu-l lasă. 

Bernat îşi mângâia fiul pe creştet, cum îi povestise Arnau că 
făcea mama noului prieten. Sforăitul robilor şi ucenicilor care 


72 


locuiau laolaltă cu ei le-a spart tăcerea. Bernat s-a întrebat ce vină 
avea femeia ca să merite asemenea pedeapsă. 

Ponç căldărarul n-ar fi stat în cumpănă să-i răspundă: 
„Preacurvie!”. Povestise totul de zeci de ori oricui dorise să afle. 

— Am surprins-o preacurvind cu ibovnicul, tinerel ca şi ea; 
foloseau ceasurile când eu trudeam în fierărie. M-am dus la jude, 
desigur, ca să cer dreptatea pe care o cer legiuirile noastre. Apoi, 
namila de căldărar se distra pomenind de legiuirea ce-i îngăduise 
să-şi facă dreptate. Principii noştri sunt bărbați înţelepţi şi cunosc 
răutatea muierii. Numai nobilele pot să scape de osânda de 
preacurvie prin legământ; celelalte, ca şi Joana mea, trebuie să 
lupte şi să se supună judecății lui Dumnezeu. 

Cei care asistaseră la înfruntare îşi aminteau că Ponç îl făcuse 
mici fărâme pe tânărul ibovnic al Joanei; iar Dumnezeu nu prea 
avusese ce să facă între căldărarul călit în truda de la forjă şi 
tinerelul blând, dăruit iubirii. 

Hotărârea regală a fost dată după usatges: „De va câştiga 
femeia, soțul o va păstra în mare cinste şi va plăti toate cheltuielile 
făcute de ea şi prietenii ei în judecată şi înfruntare, ca şi în dauna 
adversarului. Dar dacă va pierde, ea va trece în mâinile soțului cu 
tot ce are.” Ponç nu ştia să citească, dar recita pe de rost hotărârea 
de câte ori arăta înscrisul oricui voia să-l vadă: 


Hotărâm ca numitul Ponç, de vrea să-i fie încredințată Joana, să dea 
bună şi dreaptă chezăşie, ca şi încredințări că vrea s-o ţină la el acasă 
într-un loc de douăsprezece palme lungime, şase lățime şi doi stânjeni 
înălțime. Trebuie să-i dea un sac de paie pe care să doarmă şi o pătură 
cu care să se acopere, să sape în acel loc o gaură, unde ea să-şi facă 
nevoile, şi să lase o bortă prin care aceleiaşi Joana să i se împingă de-ale 
gurii: numitul Ponç trebuie să-i dea zilnic optsprezece uncii de pâine bine 
coaptă şi oricâtă apă voieşte ea, şi să nu-i dea, nici să nu facă nimic ce i- 
ar atrage ori grăbi în vreun fel, moartea numitei Joana. Despre toate 
acelea să dea bună şi dreaptă seamă, ca şi chezăşii înainte de a-i fi 
încredințată numita Joana. 


Ponç a înfățişat chezăşia cerută de jude, care i-a încredințat-o 
pe Joana. A ridicat la el în pomet o ghimirlie de doi metri şi 
jumătate pe un metru şi douăzeci, a făcut o gaură pentru ca 
femeia să-şi poată face nevoile, a scobit ferestruica prin care 
Joanet, venit pe lume la nouă luni după judecată, şi niciodată 
recunoscut de Ponç, îşi lăsa mângâiat părul, şi şi-a zidit pe viață 
tânăra soţie. 

— Tată, i-a şoptit Arnau lui Bernat, cum era mama, de ce nu- 
mi vorbeşti nicicând despre ea? 

„Ce vrei să-ți spun? Că şi-a pierdut fecioria cu un nobil beat 
turtă? Că a ajuns târfă la toți în castelul seniorului de Bellera?” s-a 
întrebat Bernat. 

— Mama ta, i-a răspuns, n-a avut noroc. A fost o nefericită. 

Bernat l-a auzit pe Arnau trăgând aer în piept, înainte de a-i 
vorbi iar: 

— Mă iubea? a stăruit copilul cu glas răguşit. 

— N-a avut când. S-a săvârşit la naştere. 

— Habiba mă iubea. 

— Şi eu te iubesc. 

— Dar tu nu eşti mama. Chiar şi Joanet are una care îl 
mângâie pe cap. 

— Nu toți copiii au, a dat să-l îndrepte. 

„Mama tuturor creştinilor!” Vorbele prelaților i-au sunat în 
minte. 

— Ce spuneai, tată? 

— Sigur că ai o mamă. Fireşte că ai. Bernat a observat ce 
liniştit îi era fiul. Tuturor copiilor orfani de mamă, ca tine, 
Dumnezeu le dă altă mamă: pe Fecioara Maria. 

— Şi unde-i Maria asta? 

— Fecioara Maria, l-a îndreptat, e în cer. 

Arnau a tăcut câteva clipe, înainte de a vorbi din nou: 

— Şi la ce-i de folos o mamă în cer? N-o să mă mângâie, n-o să 
se joace cu mine, n-o să mă sărute, n-o... 

— Ba da, are să facă toate astea. Bernat şi-a amintit limpede 
lămuririle pe care i le dădea tatăl lui când punea aceleaşi întrebări: 
trimite păsările să te mângâie. Când vezi o pasăre, trimite-i o solie 
mamei tale şi ai să vezi că ele zboară la cer, ca să i-o ducă 
Fecioarei Maria; apoi îşi vor povesti una alteia, şi o pasăre are să 
vină să ciripească şi să zboare vesel în jurul tău. 

— Dar eu nu înțeleg pasările. 

— Ai să înveţi să le înţelegi. 

— Dar n-o pot vedea niciodată. 

— Ba da, sigur că o poți vedea. O poţi vedea în biserici şi chiar 
îi poți vorbi. 

— În biserici? 

— Da, fiule, da. E în cer şi în unele biserici, şi îi poți vorbi cu 
ajutorul păsărilor, ori în biserici. Ea are să-ți răspundă prin păsări, 
sau noaptea, în somn, şi are să te iubească şi să te răsfeţe mai 

mult ca orice mamă dintre cele pe care le vezi. 
— Mai mult decât Habiba? 
— Mult mai mult. 
— Şi în noaptea asta? a întrebat băiatul. Azi n-am vorbit cu ea. 
— Nu te îngriji, am făcut-o eu pentru tine. Dormi şi ai să vezi. 

Capitolul 8 


Cei doi noi prieteni se întâlneau zi de zi şi alergau laolaltă la 
plajă, ca să vadă corăbiile, ori hoinăreau şi se jucau pe ulițele 
Barcelonei. De câte ori se jucau în spatele zidului, de câte ori 
glasurile lui Josep, Genís ori Margarida răsunau dincolo de 
grădina familiei Puig, Joanet vedea că prietenul lui ridica privirea 
la cer, ca şi cum căuta ceva ce plutea peste nori. 

— La ce te uiţi? l-a întrebat într-o zi. 

— La nimic, i-a răspuns Arnau. 

Râsetele se auzeau tot mai tare, iar Arnau s-a uitat din nou la 
cer. 

— Ne urcăm în copac? a întrebat Joanet, crezând că pe 
prietenul lui îl preocupau crengile. 

— Nu, a răspuns Arnau, căutând cu privirea o pasăre căreia să- 
i dea o solie pentru mama lui. 

Ce putea să-i spună Fecioarei Maria? Ce i se zicea unei mame? 
Joanet nu-i spunea nimic mamei lui; doar o asculta, încuviința ori 
nu se învoia, dar fireşte, el putea să audă vocea mamei lui, să-i 
simtă mângâierile, s-a gândit Arnau. 

— Ne urcăm? 

— Nu, a strigat Arnau, ştergându-i lui Joanet zâmbetul de pe 
față. Tu ai o mamă care te iubeşte, n-ai nevoie să tragi cu ochiul la 
ceilalți. 

— Dar tu n-ai, i-a răspuns Joanet; dacă urcăm... 

Că o iubea! Asta îi spuneau Guiamonei copiii ei. „Spune-i aşa, 
păsăruico! Arnau a văzut-o cum zbura pe cer. Spune-i c-o iubesc.” 

— Ce? Urcăm? a stăruit Joanet cu mâna deja pe o creangă de 
jos. 

— Nu. Şi nici n-am nevoie. Joanet a coborât din copac şi şi-a 
întrebat prietenul din priviri. Şi eu am o mamă. 

— O altă mamă? 

Arnau a stat în cumpănă. 

— Nu ştiu. O cheamă Fecioara Maria. 

— Fecioara Maria? Cine mai e şi asta? 

— E în unele biserici. Ei, a urmat, arătând ostrețele, mergeau la 
biserici, dar nu mă luau şi pe mine. 

— Eu ştiu unde-i. Arnau a căscat ochii. Dacă vrei, te duc. La 
cea mai mare biserică din Barcelona. 

Ca întotdeauna, Joanet a fugit cât îl ţineau picioarele, 
nemaiaşteptând răspunsul prietenului, dar Arnau îşi luase de- 
acum măsuri de prevedere şi l-a ajuns de îndată din urmă. 

Au alergat până în ulița Boqueria şi au dat ocol mahalalei 
evreieşti, numită juderia, apoi au luat-o pe ulița Bisbe, până au dat 
de catedrală. 

— Tu crezi că înăuntru e Fecioara Maria? şi-a întrebat Arnau 
prietenul, arătând roiul de schele care suia pe pereții neterminați. 

A urmărit cu privirea o piatră mare ce se ridica prin strădaniile 
mai multor bărbați care trăgeau de un scripete. 

— Sigur că da, a răspuns Joanet convins. Asta-i o biserică. 

— Asta nu-i biserică! au auzit amândoi că le spunea cineva din 
spate. S-au întors şi s-au izbit de un bărbat aspru, cu un ciocan şi 
o daltă în mână. Asta-i catedrala, le-a făcut cunoscut, mândru de 
truda lui de ajutor al meşterului cioplitor; să n-o luați niciodată 
drept o biserică. 

Arnau s-a uitat furios la Joanet. 

— Unde-i o biserică? l-a întrebat Joanet pe bărbat, când acela 
dădea să plece. 

— Chiar aici, le-a răspuns spre surprinderea lor, arătând cu 
dalta chiar ulița pe care veniseră, în piața Sant Jaume. 

În graba mare, au făcut cale întoarsă pe ulița Bisbe, până în 
piața Sant Jaume, unde au zărit un mic lăcaş, diferit de celelalte, 
cu o sumedenie de figuri în basorelief, sculptate în timpanul uşii, 
la care se ajungea urcând pe o scăriță. Niciunul dintre ei n-a stat 
la gânduri. Au intrat cât au putut de iute. Înăuntru era întuneric 
şi răcoare, şi înainte ca ochii să li se fi deprins cu penumbra, nişte 
mâini puternice i-au luat de umeri, şi aşa cum intraseră i-au 
aruncat pe scări în jos. 

— Mi-e lehamite să vă tot spun că n-am poftă de alergături prin 
biserica Sant Jaume! 

Amau şi Joanet s-au uitat unul la celălalt, şi nu i-au dat 
atenție preotului. Biserica Sant Jaume! Nici aia nu era biserica 
Fecioarei Maria, a recunoscut fiecare în tăcere, în sinea lui. 

Când preotul a plecat, s-au ridicat; erau înconjurați de şase 
băieți desculți, zdrențăroşi şi murdari ca şi Joanet. 

— E tare acru, a recunoscut unul dintre ei, arătând cu bărbia 
uşile bisericii. 

— Dacă vreți, vă putem arăta pe unde se intră pe neobservate, 
le-a zis celălalt, dar după aia trebuie să ieşiţi singuri la liman. 
Dacă vă prind... 

— Nu, n-are nicio însemnătate, a răspuns Arnau. Ştiţi şi altă 
biserică? 

— N-au să vă lase să intrați în niciuna, a răspuns al treilea. 

— Asta-i treaba noastră, a răspuns Joanet. 

— la te uită la piciul ăsta! a râs cel mai în vârstă dintre toți, 
apropiindu-se de Joanet. Era de două ori cât el, şi Arnau s-a temut 
pentru prietenul său. Tot ce mişcă pe aici ne priveşte, e treaba 
noastră, te-ai dumirit? l-a întrebat, îmbrâncindu-l. 

Când Joanet s-a infuriat, gata să se repeadă la băiatul cel 
mare, ceva a atras luarea-aminte tuturor celor aflați de cealaltă 
parte a pieţei. 

— Un jidov! a strigat alt băiat. 

Toată ceata a luat-o la fugă spre un puşti pe pieptul căruia 
strălucea emblema stacojie cu galben şi care a tulit-o de cum a 
văzut că se năpustiseră asupra lui. Micuţul evreu a ajuns la 
intrarea în cartierul evreiesc înainte ca ei să-l fi prins. Băieţii au 
stat fulgerător în loc, chiar la intrare. Lângă Arnau şi Joanet 
rămăsese, totuşi, un băiețel şi mai mic decât Joanet, cu ochii mari 
de uimire în fața încercării lui de a se răzvrăti împotriva celui mai 
mare. 

— Aveţi chiar aici o altă biserică, e în spatele lui Sant Jaume, 
le-a arătat. Profitați şi duceți-vă, fiindcă Pau, a adăugat, arătând 
cu capul ceata care se întorcea la ei, o să vină foarte supărat şi are 
să se răzbune pe voi. Se supără ori de câte ori îi scapă vreun 
evreu. 

Arnau l-a smucit pe Joanet care, neîncrezător, îl aştepta pe 
Pau. În cele din urmă, când a desluşit că băieţii o luau la goană 
spre ei, Joanet i-a dat ascultare prietenului. 

Au fugit pe uliţă în jos, spre mare, dar când şi-au dat seama că 
Pau şi ai lui — pesemne mai preocupaţi de jidovii care forfoteau 
prin piață - nu-i urmăreau, şi-au reluat pasul obişnuit. Abia 
trecuseră de o uliţă care pleca din piața Sant Jaume, că au şi dat 
de altă biserică. Au adăstat la picioarele scării, şi s-au privit. 
Joanet a făcut un semn din ochi şi din cap spre uşi. 

— O să stăm, s-a învoit Arnau. 

O bătrână a ieşit din biserică şi a coborât scara fără grabă. 
Arnau n-a stat pe gânduri. 

— Femeie bună la suflet, a iscodit-o când ea a coborât de pe 
trotuar, ce biserică e asta? 

— Sant Miquel, i-a răspuns bătrâna, nemaistând în loc. 

Arnau a oftat. Acum şi Sant Miquel. 

— Şi unde găsim altă biserică? s-a băgat şi Joanet în vorbă, 
văzând privirea prietenului. 

— Chiar la capătul uliței. 

— Şi a cui e? a stăruit, trezind pentru întâia oară atenţia femeii. 

— Aia e a lui Sant Just Pastor. Dar de ce vă interesează? La ce 
atâta curiozitate? 

Copiii nu i-au răspuns şi au plecat de lângă femeie, care i-a 
privit cum se depărtau cu capul în pământ. 

— Toate bisericile sunt pentru bărbați, a observat Arnau. 
Trebuie să găsim una pentru femei; sigur că acolo are să fie şi 
Fecioara Maria. 

Joanet a mers mai departe pe drum, gânditor. 

— Ştiu un loc, a recunoscut în cele din urmă. Numai cu femei. 
E la capătul zidului, lângă mare. 1 se zice... a căutat Joanet să-şi 
aducă aminte. I se zice Santa Clara. 

— Nici asta nu-i Fecioara. 

— Dar e femeie. Sigur că mama ta e cu ea. Oare ar sta cu alt 
bărbat decât cu tatăl tău? 

Au coborât pe ulița Ciutat, până la Arcada Mar, care dădea în 
vechiul zid roman, chiar lângă castelul Regomir, de unde pleca 
drumeagul mănăstirii Santa Clara, ce închidea noile ziduri pe la 
capătul de răsărit, lângă mare. După ce au trecut de castelul 
Regomir, au cotit la stânga şi au mers mai departe până au ajuns 
la ulița care duce de la piața Blat la biserica Maria a Mării, unde se 
risipea în ulicioare, toate paralele, dând spre plajă. De acolo, 
traversând piețele Born şi Pla d'en Llull ajungeai, urmând ulița 
Santa Clara, la mănăstirea cu acelaşi nume. 

Deşi nerăbdători să afle biserica pe care o căutau, amândoi 
copiii n-au putut să nu facă popas la mesele argintarilor care 
adăstau pe ambele laturi ale uliței Mar. Barcelona era o cetate 
prosperă şi avută, şi dovada acelui fapt erau obiectele de valoare 
adunate cu nemiluita pe acele mese: veselă din argint, carafe şi 
ulcele din metale prețioase încrustate cu nestemate, coliere, 
brățări şi inele, cingători, nenumărate opere meşteşugite care 
sclipeau sub lumina soarelui de vară, şi pe care Arnau şi Joanet 
încercau să le privească înainte ca meşterul să-i trimită cu 
sudalme şi înghionteli să-şi vadă de drum. 

Astfel, alergând în fața unui ucenic de argintar, au ajuns în 
piața Sfânta Maria; la dreapta lor era un cimitir, fossar Mayor?!, şi 


2! În Ib. sp. şi cat., „Cimitirul Mare”. (n.tr.) 

la stânga - biserica. 

— Santa Clara e pe... a dat să spună Joanet, dar a tăcut de 
îndată. 

Aia, aia era impresionantă! 

— Cum or fi făcut-o? s-a întrebat Arnau şi a rămas cu gura 
căscată. 

În faţa lor se înălța o biserică, robustă şi trainică, gravă, severă, 
scundă, fără ferestre, cu ziduri foarte groase. În jurul ei, maidanul 
era curat şi neted. Era înconjurată de o sumedenie de țţăruşi înfipți 
în pământ, legaţi eu frânghii, care formau figuri geometrice. 

Înconjurând absida bisericuţei, zece coloane zvelte, înalte de 
şaisprezece metri, străluceau printre lemnele schelei care le dădea 
ocol. 

Schelele din lemn, sprijinite de biserică, urcau neîncetat, ca 
nişte trepte uriaşe. Chiar de unde era, Arnau a trebuit să ridice 
privirea ca să întrezărească locul unde se isprăvea schela, mult 
deasupra coloanelor. 

— Hai, l-a îndemnat Joanet, când a ostenit să tot privească 
primejdiosul du-te-vino al lucrătorilor pe schelă; sigur că asta-i 
altă catedrală. 

— Asta nu-i o catedrală, au auzit în spatele lor. Arnau şi Joanet 
s-au privit şi au zâmbit. S-au întors şi l-au întrebat din priviri pe 
bărbatul puternic şi asudat, care căra o piatră mare în spate. Şi 
ce-i? părea să-l iscodească Joanet, surâzând. Catedrala o plătesc 
nobilii şi cetatea; dar biserica asta, care va fi mai însemnată şi mai 
făloasă decât catedrala, o plăteşte şi o durează tot norodul. 

Bărbatul nici măcar nu se oprise. Povara pietrei părea să-l 
împingă înainte; şi totuşi, le zâmbise. 

Cei doi copii l-au urmat până pe-o latură a bisericii, alături de 
alt cimitir, fossar Menor?2. 

— Vreţi să vă dăm o mână de ajutor? a întrebat Arnau. 

Bărbatul şi-a tras sufletul înainte de a se întoarce zâmbind. 

— Îți mulțumesc, băiete, dar ar fi mai bine să n-o faceți. 

În fine, s-a lăsat pe vine şi a pus piatra jos. Copiii au privit-o, 
iar Joanet s-a apropiat de ea, încercând s-o clintească, dar n-a 
putut. Bărbatul a hohotit şi Joanet i-a răspuns surâzând. 

— Dacă nu-i catedrală, s-a băgat în vorbă Arnau, arătând 
înaltele coloane octogonale, atunci ce-i? 

— Asta e noua biserică pe care o durează mahalaua Ribera 


22 În Ib. sp. şi cat., „Cimitirul Mic”. (n.tr.) 

aducând mulțumire şi arătându-şi devotamentul față de Doamna 
Noastră, Fecioara... 

— ... Maria? a sărit în sus Arnau, tăindu-i vorba cu ochii cât 
cepele. 

— Fireşte, băiete, i-a răspuns bărbatul, ciufulindu-i părul. 
Fecioara Maria, Doamna Mării noastre. 

— Şi unde-i Fecioara Maria? a întrebat iar Arnau, cu ochii pe 
biserică. 

— Acolo înăuntru, în bisericuţă, dar când o vom dovedi, va fi cel 
mai mare templu pe care l-a putut avea vreodată o Fecioară. 

Acolo înăuntru! Arnau nici n-a mai ascultat restul. Acolo 
înăuntru era Fecioara lui. Deodată, un vuiet i-a silit pe toți să 
ridice ochii: un stol de păsări îşi luase zborul din înaltul schelelor. 


81 


Capitolul 9 


Mahalaua Ribera de Mar33 din Barcelona, unde se dura biserica 
având hramul Fecioarei Maria, crescuse ca o suburbie a Barcelonei 
carolingiene, înconjurată şi fortificată de vechi ziduri romane. La 
început, fusese o simplă mahala de pescari, cărăuşi şi tot soiul de 
oameni modeşti. Încă de atunci era acolo o bisericuţă, cu hramul 
Sfintei Maria a Nisipurilor, înălțată pe locul unde se presupunea că 
fusese martirizată Sfânta Eulàlia în anul 303. Bisericuța Sfintei 
Maria a Nisipurilor primise acel nume pentru că fusese ridicată 
chiar pe nisipurile de pe plaja Barcelonei, dar aceleaşi depuneri de 
nisip, care făcuseră de nefolosit porturile cetăţii, duseseră biserica 
departe de nisipurile care configurau țărmul, până îşi pierduse 
primul nume, şi îl schimbase în Sfânta Maria a Mării, fiindcă, deşi 
țărmul se depărtase de ea, nu se întâmplase deopotrivă şi cu 
veneraţia pe care i-o arătau toți oamenii care trăiau de pe urma 
mării. 

Trecerea timpului, care izbutise să mute nisipurile din jurul 
bisericuţei, silise şi cetatea să-şi caute maidane noi dincolo de 
ziduri, unde să-şi afle adăpost prima burghezie a Barcelonei, care 
nu mai putea să se stabilească în incinta romană. Dintre cele trei 
fruntare ale Barcelonei, burghezia îl alesese pe cel de răsărit, al 
traficului din port către cetate. Acolo, chiar pe ulița Mar, se 
instalaseră argintarii; celelalte ulițe îşi luaseră numele de la zarafi, 
torcători, parlagii, pitari, negustori de vin, brânzari, pălărieri, 
armurari şi o droaie de alți meşteşugari. Apăruse tot aici şi un 
caravanserai unde trăgeau neguțătorii aflați în trecere prin cetate, 
care fusese durat în piața Born, în spatele Sfintei Maria, şi unde se 
țineau lupte şi turniruri. Dar nu numai meşteşugarii bogați 
fuseseră atraşi de noua mahala Ribera; o puzderie de nobili se 
strămutaseră aici, laolaltă cu mai-marele nobilimii, Guilem 
Ramon de Montcada, căruia contele de Barcelona, Ramon 
Berenguer IV, îi dăduse maidanele unde se deschisese ulița ce-i 
purta numele şi care dădea în piața Born, laolaltă cu Sfânta Maria 
a Mării, pe care se ridicaseră palate mari şi făloase. 

Când mahalaua Ribera del Mar din Barcelona ajunsese 
îmbelşugată şi avută, vechea bisericuță romană căreia pescarii şi 
năierii veneau să-i venereze hramul ajunsese să le pară 


23 În lb. sp., „Malul Mării”. (n.tr.) 

neîncăpătoare şi săracă enoriaşilor prosperi şi bogați. Dar 
strădaniile băneşti ale bisericii din Barcelona şi ale regalității 
urmăreau doar refacerea catedralei din cetate. 

Enoriaşii Sfintei Maria a Mării, atât bogaţi, cât şi sărmani, uniți 
în devotamentul față de Fecioară, nu-şi pierduseră nădejdea în fața 
lipsei de sprijin şi, laolaltă cu de curând numitul arhidiacon al 
Mării, Bernat Llull, ceruseră mai-marilor bisericeşti îngăduința de 
a dura ceea ce ei doreau să fie cel mai mare monument închinat 
Fecioarei Maria. Şi o obținuseră. 

Înălțarea Sfintei Maria a Mării începuse, aşadar, prin şi pentru 
popor, fapt de care dădea mărturie piatra de temelie a templului, 
pusă chiar unde avea să crească marele altar şi pe care, spre 
deosebire de clădirile ce se bucurau de sprijinul stăpânirii, s-au 
sculptat doar însemnele parohiei, drept dovadă că lucrarea, cu 
toate drepturile ce decurgeau din ea, era numai şi numai a 
enoriaşilor care o ridicaseră: bogătanii — cu paralele; sărmanii — cu 
truda. De când se pusese piatra de temelie, un grup de enoriaşi şi 
bărbați de vază din cetate, numiți Cei Douăzeci şi Cinci, trebuiau 
să se întâlnească în fiece an cu parohul pentru ca, în fața 
notarului, să-i înmâneze cheile bisericii pentru acel an. 

Arnau îl privea pe bărbatul cu piatra. Încă asudat, gâfâind, 
acela surâdea, cu ochii pe clădire. 

— Aş putea-o vedea? 

— Pe Fecioară? a întrebat la rândul lui bărbatul, zâmbindu-i 
băiatului. 

Şi dacă micuţii nu puteau intra singuri în biserici? s-a întrebat 
Arnau. Şi dacă trebuiau să vină cu părinții? Ce le spusese preotul 
de la Sant Jaume? 

— Fireşte. Fecioarei îi place să fie vizitată de copii ca voi. 

Arnau a râs, speriat. Apoi s-a uitat la Joanet. 

— Mergem? l-a îndemnat. 

— Ei! O clipă, le-a atras luarea-aminte bărbatul; trebuie să mă 
întorc la treabă. S-a uitat la lucrătorii care ciopleau în piatră. 
Angel, i-a strigat unui flăcăuaş de vreo doisprezece ani, care s-a 
apropiat în fugă, mergi cu copiii în biserică. Spune-i preotului că 
vor s-o vadă pe Fecioară. 

Bărbatul a mai ciufulit o dată părul lui Arnau şi s-a mistuit în 
direcția mării. Arnau şi Joanet au rămas cu Angel, dar când 
băiatul s-a uitat la ei, şi-au lăsat amândoi capul în pământ. 

— Vreţi s-o vedeți pe Fecioară? 

Glasul îi suna sincer. 

Arnau a încuviințat şi a întrebat: 

— Tu o ştii? 

— Fireşte, a râs Angel. E Fecioara Maria a Mării, Fecioara mea. 
Tatăl meu e barcagiu! a adăugat cu mândrie. Haideţi! 

Cei doi l-au urmat până la intrarea în biserică, Joanet cu ochii 
cât cepele, Arnau cu capul plecat. 

— Ai mamă? a întrebat deodată. 

— Da, fireşte, a răspuns Angel, mergând în faţa lor. 

În spatele lui, Arnau i-a zâmbit lui Joanet. Au intrat pe uşile 
Sfintei Maria, iar Arnau şi Joanet au stat în loc până ce ochii li s- 
au deprins cu bezna. Mirosea a ceară şi a tămâie. Amau a 
comparat coloanele zvelte şi înalte, care se ridicau afară, cu acelea 
din biserică: scunde, pătrate, groase. Lumina pătrundea doar prin 
nişte ferestre înguste, alungite, adâncite în zidurile clădirii, ce 
aruncau dreptunghiuri chihlimbarii ici şi colo pe podea. Atârnate 
de acoperiş, pe pereți, peste tot, erau mici corăbii: unele lucrate 
îngrijit, altele — mai grosolan. 

— Să mergem, le-a şoptit Angel. 

În drum spre altar, Joanet i-a arătat oameni îngenuncheaţi, pe 
care nu-i zăriseră la început. Trecând pe lângă ei, şoaptele rugilor 
pe care le spuneau i-au mirat pe copii. 

— Ce fac? l-a întrebat Joanet la ureche pe Arnau. 

— Se roagă, i-a răspuns băiatul. 

Când au ajuns în fața altarului, un preot subțirel s-a apropiat 
de ei. Joanet s-a aşezat în fața lui Arnau. 

— Ce te aduce pe-aici, Angel? a întrebat preotul în şoaptă, dar 
cu privirile îndreptate spre cei doi băiețaşi. 

Preotul i-a întins mâna lui Angel şi băiatul s-a plecat în faţa ei. 

— Sunt doi băiețaşi, părinte. Vor s-o vadă pe Fecioară. 

Ochii preotului au licărit în beznă, când s-au îndreptat spre 
Arnau. 

— Priviți-o, le-a destăinuit, făcând semn către altar. 

Arnau a privit unde arăta preotul, până ce ochii lui au dat de 
silueta mică şi simplă a unei femei tăiate în piatră, cu un copilaş 
pe brațul drept şi o barcă de lemn la picioare. A mijit ochii; 
trăsăturile femeii erau senine. Mama lui! 

— Cum vă cheamă? a întrebat preotul. 

— Arnau Estanyol, a răspuns primul. 

— Joan, dar mi se zice Joanet, a dezvăluit al doilea. 

— Şi după tată? 

Zâmbetul s-a dus de pe fața lui Joanet. Nu-şi cunoştea numele 

după tată. Mama îl povățuise să nu-l ia pe al lui Ponç căldărarul, 
fiindcă, de afla acela, se supăra peste poate, dar să nu-l ia nici pe 
al ei. Nu trebuise să spună nimănui până acum numele lui de 
familie. Oare de ce voia să i-l ştie preotul? Dar acela stăruia din 
priviri. 

— Ca şi el, s-a învoit în cele din urmă, Estanyol. 

Arnau s-a întors la el şi ochii prietenului l-au implorat. 

— Atunci sunteți frați. 

— Da, a bolborosit Joanet în fața complicităţii tăcute a lui 
Arnau. 

— Ştiţi să vă rugaţi? 

— Da, a răspuns Arnau. 

— Eu nu ştiu încă, a răspuns Joanet. 

— Păi, să te înveţe fratele tău mai mare, i-a dat povaţă preotul. 
Puteţi să vă rugaţi Fecioarei. Vino, Angel, vreau să-ți dau ceva 
pentru meşterul tău. Sunt aici nişte pietre... 

Glasul preotului se pierdea pe măsură ce se îndepărta; cei doi 
copii au rămas în fața altarului. 

— Trebuie să ne rugăm în genunchi? l-a iscodit în şoaptă 
Joanet pe Arnau. 

Băiatul a întors privirea la umbrele pe care i le arăta Joanet şi, 
când puştiul se îndrepta spre scaunele de rugăciune acoperite cu 
mătase purpurie din fața marelui altar, l-a luat de braț. 

— Lumea stă în genunchi, l-a învăţat tot şoptit, înfățişându-i 
enoriaşii, dar ei se roagă. 

— Şi tu ce-ai să faci? 

— Eu nu mă rog. Vorbesc cu mama mea. Tu nu stai în 
genunchi când vorbeşti cu mama ta, nu-i aşa? 

Joanet s-a uitat la el. Da, nu se aşeza în genunchi... 

— Dar preotul nu ne-a adeverit că putem vorbi cu ea; doar că 
ne putem ruga. 

— Nici să nu-ți treacă prin minte să-i spui ceva preotului. De 
nu, am să-i spun că ai minţit şi că nu mi-eşti frate. 

Joanet a rămas lângă Arnau, privind numeroasele corăbii care 
împodobeau biserica. I-ar fi plăcut să aibă una. S-a întrebat dacă 
ele puteau pluti. Sigur că da; de nu, la ce bun să fi fost sculptate? 
Ar putea pune una dintre ele pe malul mării şi... 

Amau nu-şi lua ochii de la figura din piatră. Ce să-i spună? 
Oare păsările duseseră solia? Le spusese că o iubea, le-o 
mărturisise de multe ori. 

„Tata mi-a istorisit că, deşi arăpoaică, ea stă lângă mine, dar să 


85 


nu spun nimănui, fiindcă lumea zice că arapii nu merg la cer, a 
urmat în şoaptă. Era foarte bună. Şi n-a avut nicio vină. Margarida 
a fost”. 

Arnau o pironea cu privirea pe Fecioară. Era înconjurată de zeci 
de lumânări aprinse. Aerul vibra în jurul figurii din piatră. 

„Habiba e cu tine? Dacă o vezi, spune-i că o iubesc şi pe ea. Nu 
te superi că o iubesc, da, măcar că e arăpoaică.” 

Prin întuneric, aer şi tremurul zecilor de lumânări, Arnau a 
desluşit cum buzele micuţei figuri din piatră se rotunjeau într-un 
surâs. 

— Joanet! şi-a chemat prietenul. 

— Ce? 

Arnau i-a arătat-o pe Fecioară, dar de astă dată buzele ei... 
Poate că Fecioara nu voia s-o mai vadă şi altcineva surâzând? 
Poate că era o taină. 

— Ce? a stăruit Joanet. 

— Nimic, nimic. 

— Ei, v-aţi rugat? 

Prezenţa lui Angel şi a preotului i-a surprins. 

— Da, a răspuns Arnau. 

— Eu nu, a început să se dezvinovățească Joanet. 

— Ştiu, ştiu, l-a oprit iubitor preotul, mângâindu-i părul. Şi tu 
ce te-ai rugat? 

— Ave Maria, a răspuns Arnau. 

— Frumoasă rugăciune! Haidem, a adăugat preotul, însoțindu-i 
până la uşă. 

— Părinte, l-a întrebat Arnau după ce au ieşit afară, mai putem 
veni? 

Preotul a zâmbit. 

— Desigur, dar sper că până atunci ai să-ți înveți fratele să se 
roage. Joanet a primit cu seriozitate cele două pălmuţe date de 
preot pe obrajii lui. Veniți când vreţi, a adăugat; veți fi oricând 
bine-veniți. 

Angel s-a îndreptat spre locul unde se grămădeau pietrele. 
Arnau şi Joanet l-au însoțit. 

— Şi acum unde vă duceţi? i-a întrebat, întorcându-se la ei. Cei 
doi băiețaşi s-au uitat unul la celălalt şi au dat din umeri. Nu 
puteți rămâne pe şantier. Dacă meşterul... 

— Omul cu piatra? l-a întrerupt Arnau. 


86 


— Nu, a răspuns Angel, râzând. Acela e Ramon, un bastaix24. 
Joanet a luat şi el aerul de inchizitor al prietenului său. Bastaixos 
sunt un soi de cărăuşi; strămută mărfuri de la plajă la magaziile 
neguţătorilor ori invers. Încarcă şi descarcă mărfuri aduse de 
barcagii pe plajă. 

— Atunci nu lucrează la Sfânta Maria? l-a iscodit Arnau. 

— Ba da. Cei mai mulţi lucrează aici. Angel a râs de feţele lor. 
Sunt modeşti, n-au nicio lețcaie, dar sunt devotați Sfintei Maria a 
Mării, mai devotați decât toți. Cum nu pot să dea parale pentru 
durarea ei, breasla lor s-a juruit să aducă pe veresie piatra de la 
cariera regelui, din Montjuïc, până la şantier. Şi cară cu cârca, a 
lămurit Angel cu privirile pierdute, poartă mile întregi în spate 
pietre pe care mai apoi abia de le urnesc doi bărbați. 

Amau şi-a amintit de piatra enormă pe care acel bastaix o 
pusese jos. 

— Fireşte că lucrează pentru Fecioara lor! a stăruit Angel, mai 
mult ca oricine. Duceţi-vă la joacă, a mai adăugat, înainte de a-şi 
relua drumul. 


24 În lb. cat., „cărăuş”. (n.tr.) 

Capitolul 10 


— De ce tot suie schelele? 

Arnau a arătat spatele bisericii Sfânta Maria. Angel a înălțat 
privirea şi, cu gura plină de pâine şi brânză, a bâiguit o lămurire 
greu de priceput. Pe Joanet l-a podidit râsul, Arnau i s-a alăturat 
şi, la sfârşit, chiar şi Angel nu s-a mai putut ţine, până s-a înecat, 
iar râsul i s-a prefăcut în tuse. 

Zi de zi, Arnau şi Joanet se duceau la Sfânta Maria, intrau în 
biserică, îngenuncheau. Îndemnat de maică-sa, Joanet hotărâse să 
se roage şi repeta la nesfârşit rugăciunile pe care Arnau îl învăța 
să le spună. Apoi, când cei doi prieteni se despărțeau, micuțul 
fugea la ferestruica ei şi îi istorisea cât se rugase în acea zi. Arnau 
vorbea cu mama lui, doar până când părintele Albert, aşa se 
numea preotul, se apropia de ei; atunci se alătura şopotelor lui 
Joanet. 

Când ieşeau de la Sfânta Maria şi mereu de la ceva distanţă, 
Arnau şi Joanet priveau lucrările, dulgherii, cioplitorii în piatră şi 
zidarii; apoi se aşezau pe jos în piață, aşteptând ca Angel să-şi 
curme truda şi să li se alăture, ca să îmbuce pâine şi brânză. 
Părintele Albert îi privea duios, lucrătorii îi salutau zâmbind şi 
chiar unii bastaixos, care cărau pietre cu nemiluita în cârcă, îşi 
întorceau privirile la cei doi micuţi din fața Sfintei Maria. 

— De ce tot suie schelele? a întrebat iar Arnau. 

Cei trei au privit spatele bisericii, unde se înălțau cele zece 
coloane; opt în semicerc, două mai departe. Îndărătul lor începuse 
ridicarea contraforților şi a zidurilor ce aveau să alcătuiască 
absida. Dar, dacă acele coloane suiau mai sus decât bisericuța 
romanică, schelele urcau la nesfârşit, fără niciun temei părelnic, 
fără coloane în interior, de parcă lucrătorii înnebuniseră şi voiau 
să urce cu scara la cer. 

— Nu ştiu, a răspuns Angel. 

— Toate schelele astea nu sprijină nimic, s-a băgat în vorbă 
Joanet. 

— Dar au să fie un sprijin, a rostit, neşovăielnică, vocea unui 
bărbat. 

Toţi trei s-au întors. Hohotind şi tuşind, nu-şi dăduseră seama 
că îndărătul lor se adunaseră niscaiva bărbați, unii gătiți, alţii cu 
haine preoțeşti, dar purtând cruci de aur şi nestemate pe piept, ca 

şi inele mari şi cingători brodate cu fir de aur şi argint. 

Din uşa bisericii, părintele Albert s-a grăbit să le iasă în 
întâmpinare. Angel s-a ridicat dintr-un salt şi s-a înecat iar. Nu era 
întâia oară că-l vedea pe bărbatul care le dăduse răspuns, dar 
arareori îl văzuse înconjurat de atâta fast. Îl chema Berenguer de 
Montagut?5 şi stătea în fruntea şantierului de la biserica Sfintei 
Maria a Mării. 

Arnau şi Joanet s-au ridicat şi ei. Padre Albert a venit lângă 
ceata care îl înconjura pe bărbat şi i-a salutat pe episcopi, 
sărutându-le inelele. 

— Şi ce-o să sprijine? 

Întrebarea lui Joanet l-a oprit pe părintele Albert în loc, 
înaintea altui salut; cum stătea acolo stingherit, s-a uitat la copil; 
„nu vorbi şi nu întreba”, i-a poruncit din priviri. Un staroste a dat 
să se ducă la biserică, dar Berenguer de Montagut l-a luat de 
umeri pe Joanet şi s-a aplecat asupra lui. 

— Copiii pot adesea să vadă ceea ce nouă ne scapă, le-a 
adeverit cu glas tare celor care-l însoțeau, aşa că nu m-ar mira ca 
băieţii să fi văzut ceva ce nouă ne-a scăpat. Vrei să ştii de ce tot 
suie schelele? Joanet a încuviințat, nu înainte de a se uita la 
părintele Albert. Vezi capătul coloanelor? Păi, de acolo în sus, de la 
capătul fiecăreia, vor porni şase arcade, iar pe cea mai însemnată 
dintre ele se va sprijini absida noii biserici. 

— Ce-i o absidă? a întrebat Arnau. 

Berenguer a zâmbit, şi s-a uitat îndărăt. Unii dintre cei de acolo 
erau la fel de atenți la lămuriri ca şi copiii. 

— O absidă e ceva asemănător cu asta. Maestrul şi-a adunat 
degetele de la mâini deasupra palmelor. Copiii i-au privit atent 
mâinile vrăjite; unii dintre cei dindărăt au luat şi ei seama la el, ca 
şi părintele Albert. Ei bine, deasupra întregii clădiri, cel mai sus, i- 
a dat înainte maestrul, depărtând o mână şi arătând cu ea vârful 
degetului arătător, va sta o piatră mare, numită bolțar. Întâi 
trebuie să suim bolțarul în vârful schelei, aici sus, vedeți? Toţi au 
privit la cer. După ce-l vom fi suit, vom înălța nervurile arcadelor, 
până ce se vor uni cu bolțarul. De aceea avem nevoie de schele 
atât de înalte. 


25 Berenguer de Montagut (sec. XIV), arhitect care a activat în 
Catalonia, construind catedrala din Manresa (1328) şi, laolaltă cu R. 
Despuig, proiectul bisericii Sfintei Maria a Mării din Barcelona (1329). 
(n.tr.) 

— Dar la ce-s bune atâtea strădanii? a întrebat iar Arnau. 
Auzindu-l pe copil, preotul a tresărit, deşi începea să se deprindă 
cu întrebările şi spusele lui. Nu se va vedea totul din biserică, ci va 
rămâne dincolo de tavan. 

Berenguer a râs şi odată cu el şi câțiva dintre însoțitorii lui. 
Părintele Albert a oftat. 

— Ba se va vedea, băiete, fiindcă tavanul bisericii de acum se 
duce pe măsură ce durăm noua alcătuire. Va fi ca şi cum din 
bisericuță s-ar naşte o nouă biserică, mai mare, mai... 

Aerul indignat al lui Joanet l-a uimit. El era deprins cu 
singurătatea din bisericuță, cu mirosul, bezna şi liniştea de care se 
bucura atunci când se ruga. 

— O vrei pe Fecioara Mării? l-a întrebat Berenguer. 

Joanet s-a uitat la Arnau. Amândoi s-au învoit. 

— Ei bine, când o să-i isprăvim noua biserică, Fecioara pe care 
o iubiți atât de mult va avea mai multă lumină decât oricare alta 
de pe lume. Nu va mai sta pe întuneric ca acum şi va avea templul 
cel mai frumos pe care ni-l putem închipui; nu va mai fi închisă 
între ziduri groase şi scunde, ci între unele subțiri şi înalte, zvelte, 
cu coloane şi abside până la cer, unde şi trebuie să stea Fecioara. 

Toţi au privit la cer. 

— Da, a urmat Berenguer de Montagut, până acolo are să 
ajungă noua biserică al cărei hram va fi Fecioara Mării. 

Apoi s-a îndreptat spre Sfânta Maria, laolaltă cu însoțitorii; i-au 
lăsat în urmă pe copii şi pe părintele Albert. 

— Părinte, a întrebat Arnau când nimeni nu-i mai putea auzi, 
ce se va alege de Fecioară când bisericuța are să fie dărâmată, iar 
cea nouă n-are să fie încă dovedită? 

— Vezi acei contraforți? i-a răspuns preotul, arătând doi dintre 
cei pe care îi durau ca să închidă deambulatoriul, în spatele 
marelui altar. Ei bine, între ei se va dura prima capelă, cea a 
Preasfântului Mântuitor, unde provizoriu şi alături de trupul lui 
Hristos, ca şi de racla unde adăpostim moaştele preasfintei 
Eulălia, vom da adăpost Fecioarei, ca să nu sufere nicio 
stricăciune. 

— Şi cine are s-o vegheze? 

— Nu-ţi face griji, i-a răspuns prelatul, de astă dată zâmbind, 
Fecioara va fi bine păzită. Capela Preasfântului Mântuitor aparține 
breslei în care s-au unit bastaixos; ei vor avea cheia grilajului şi o 
vor străjui pe Sfânta Fecioară. 

Arnau şi Joanet îi ştiau deja pe bastaixos. Angel le spusese 

numele când mergeau în şir, ducând în cârcă pietre uriaşe: 
Ramon, primul pe care îl cunoscuseră; Guillem, tare ca pietrele pe 
care le ducea în spate, ars de dogoarea soarelui, cu fața 
desfigurată groaznic de un accident, dar cu purtări blânde şi 
iubitoare; alt Ramon, căruia i se zicea „Băiatul”, mai scund decât 
primul şi îndesat; Miquel, bărbat vânos, care părea neputincios să- 
şi care povara, dar izbutea prin forța tuturor nervilor şi 
tendoanelor din trup, care păreau gata să i se rupă în orice 
moment; Sebastiă, cel mai nesuferit şi taciturn, împreună cu fiul 
lui, Bastianet; Pere, Jaume şi alte nesfârşite nume ale truditorilor 
din Ribera, care îşi asumaseră îndatorirea personală de a duce de 
la cariera regelui din Roca la Sfânta Maria a Mării miile de pietre 
necesare pentru a dura biserica. 

Arnau s-a gândit la bastaixos: la cum zâmbeau după ce-şi luau 
pietrele din cârcă; la puterea de care dădeau dovadă umerii lor. 
Era sigur că urmau să aibă mare grijă de Fecioară. 


N-au trecut nici şapte zile până ca spusele lui Berenguer de 
Montagut să se împlinească. 

— Mâine să veniți în zori, i-a povățuit Angel; o să ridicăm 
bolțarul. 

Şi iată, copiii erau acolo, fugind prin spatele lucrătorilor 
adunați la picioarele schelelor. Erau mai bine de o sută de bărbați, 
lucrători, bastaixos şi chiar preoţi; părintele Albert îşi scosese 
sutana şi era acum îmbrăcat ca toţi ceilalți, legat cu o bucată de 
pânză la cingătoare, în loc de brâu. 

Arnau şi Joanet s-au băgat printre ei, salutându-i pe unii, 
zâmbind altora. 

— Copii, i-a avertizat un meşter zidar, când începem să ridicăm 
bolțarul, nu vreau să vă văd pe-aici. 

Cei doi s-au învoit. 

— Şi bolțarul unde-i? l-a iscodit Joanet, ridicând mâna spre 
meşter. 

Au luat-o la goană către locul arătat de el, la picioarele primei 
schele, cea mai scundă dintre toate. 

— Sfântă Fecioară! au exclamat într-un glas, când au ajuns 
lângă uriaşa piatră circulară. 

Mulţi bărbaţi se uitau la ea, ca şi ei, dar în tăcere; ştiau că ziua 
aceea era de mare însemnătate. 

— Are peste şase mii de kilograme, i-a dumirit cineva. 

Cu ochii cât cepele, Joanet s-a uitat la Ramon, primul bastaix, 

pe care îl văzuse lângă piatră. 

— Nu, îi răspunse el, ghicindu-i gândurile, pe asta n-am adus-o 
noi. 

Spusele lui au provocat ceva hohote nestăpânite, curmate 
totuşi de îndată. Arnau şi Joanet i-au privit pe bărbați trecând în 
şir pe acolo, privind piatra şi ridicând privirile în vârful schelelor; 
trebuiau să ridice peste şase mii de kilograme la vreo treizeci de 
metri, trăgând de funii! 

— Dacă dă greş ceva... au auzit că spunea unul dintre ei, 
făcându-şi cruce. 

— ... ne prinde dedesubt, a terminat altul, strângând din buze. 

Nimeni nu stătea în loc; până şi părintele Albert, cu straiele lui 
fistichii, umbla agitat printre ei, dându-le curaj, bătându-i pe 
spate, vorbind iute. Biserica veche se înălța între oameni şi schele. 
O droaie dintre ei priveau la construcție. Barcelonezii au început 
să se îmbulzească nu prea departe de şantier. 

În sfârşit, s-a ivit Berenguer de Montagut şi, nemailăsându-i pe 
oameni să stea în loc ori să se salute, a urcat pe schela cea mai 
scundă şi le-a vorbit celor strânşi acolo. În timpul ăsta, câţiva 
dintre zidarii care îl însoțeau au legat de piatră roata mare a unui 
scripete. 

— După cum veţi vedea, a strigat, în vârful schelei s-au montat 
mai multe palane, cu ajutorul cărora vom ridica bolțarul. Roţile 
scripeţilor, cele de sus şi cele pe care le leagă de bolțar, sunt 
alcătuite din trei soiuri de scripeţi, alcătuiți la rândul lor din trei 
scripeţi fiecare. După cum ştiţi de-acum, nu vom folosi nici trolii, 
fiindcă va trebui neîncetat să îndreptăm bolțarul dintr-o parte. Trei 
frânghii, care trec prin scripeți, urcă până sus şi coboară la 
pământ. Urmărit de vreo sută de capete, maestrul a arătat drumul 
frânghiei. Vreau să vă împărțiți în trei cete, în jurul meu. 

Meşterii zidari au început să împartă oamenii. Arnau şi Joanet 
s-au fofilat îndărătul bisericii şi de acolo, cu spatele aciuat la 
perete, au urmărit pregătirile. Când Berenguer a văzut că în jurul 
lui se alcătuiseră cele trei cete, a urmat, adăugând: 

— Fiecare dintre cele trei grupuri va trage de o frânghie. Voi, a 
adăugat adresându-se unuia dintre ei, veți fi Sfânta Maria. 
Repetaţi odată cu mine: Sfânta Maria! Oamenii au strigat: „Sfânta 
Maria”. Voi, Sfânta Clara. Cea de-a doua ceată a strigat în cor: 
„Sfânta Clara”. Şi voi, Sfânta Eulălia. Aşa vă voi numi. Când am să 
spun: „toţi!”, le voi vorbi tuturor celor trei cete. Trebuie să trageţi 
drept, după cum veţi sta aşezaţi, fără să vă rupeți de spatele celui 

de dinaintea voastră, la porunca meşterului din fruntea fiecărei 
cete. Amintiți-vă: trebuie să staţi tot timpul drepți! Puneţi-vă în 
rând. 

Pe fiecare ceată a pus-o în şir un meşter zidar. Funiile erau deja 
pregătite, iar bărbații le-au apucat de jos. Berenguer de Montagut 
nu i-a lăsat să gândească. 

— Toţi! Începeţi să trageţi când vi se zice „gata”, mai întâi 
încetişor, până simțiţi funiile încordate. Gata! 

Arnau şi Joanet au văzut cum s-au mişcat rândurile până când 
funiile au început să se încordeze. 

— Toţi! Cu forță! 

Copiii şi-au ținut răsuflarea. Bărbaţii şi-au înfipt călcâiele în 
țărână, au început să tragă, iar brațele, spatele şi chipurile li s-au 
încordat. 

— Toţi! Mai tare! 

Porunca a răsunat în toată curtea. Chipurile bărbaților au 
început să se îmbujoreze. Lemnul schelelor a scârțâit şi bolțarul s- 
a ridicat o palmă de la pământ. Şase mii de kilograme! 

— Şi mai tare! a hăulit Berenguer, neluându-şi ochii de pe 
boltar. 

Încă o palmă. Copiii uitaseră chiar şi să răsufle. 

— Sfânta Maria! Mai tare! Şi mai tare! 

Arnau şi Joanet şi-au îndreptat privirile spre şirul Sfintei Maria. 
Acolo era părintele Albert, care închisese ochii şi trăgea de funie. 

— Aşa! Sfânta Maria, aşa! Toţi! Mai cu putere! 

Lemnul era tot numai scrâşnet. Arnau şi Joanet s-au uitat la 
schele, apoi la Berenguer de Montagut, care nu privea decât la 
bolțarul care suia pe îndelete, foarte domol. 

— Mai! Mai! Mai! Cu toții! Cu putere! 

Când bolțarul a ajuns la înălțimea primei schele, Berenguer a 
poruncit celor trei şiruri să nu mai tragă, să ţină piatra în văzduh. 

— Sfânta Maria şi Sfânta Eulàlia, staţi aşa! a poruncit apoi. 
Sfânta Clara, trage! Bolțarul s-a mişcat dintr-o parte chiar spre 
schela de pe care dădea porunci Berenguer. Acum cu toții! Daţi-i 
drumul puțin câte puțin. 

Toţi, chiar şi cei care trăgeau de funii, şi-au ţinut răsuflarea 
când bolțarul a fost lăsat pe schelă, la picioarele lui Berenguer. 

— Încet! a strigat meşterul de lucrări. 

Platforma s-a îndoit sub povara bolțarului. 

— Şi dacă nu ţine? i-a şoptit Arnau lui Joanet. 

Dacă nu ţine, Berenguer... 

Dar a ţinut. Totuşi, schela nu era pregătită să îndure prea 
multă vreme povara bolțarului. El trebuia să ajungă sus, unde, 
după socotelile lui Berenguer, schelele aveau să țină. Zidarii au 
urcat funiile la al doilea palan, iar bărbații au început iar să tragă 
de ele. A doua schelă şi următoarea; cele şase mii de kilograme de 
piatră suiau acolo unde urmau să întâlnească nervurile arcadelor, 
deasupra lumii, în cer. 

Bărbaţii asudau, muşchii li se încordaseră. Din când în când, 
câte unul cădea, iar căpetenia şirului fugea să-l ia de sub 
picioarele celor din fața lui. Niscai orăşeni zdraveni se apropiaseră 
şi, când un lucrător nu mai putea, meşterul alegea pe câte unul 
dintre ei ca să-i ia locul. 

De sus, Berenguer dădea porunci, pe care le trecea oamenilor 
alt meşter, aflat cu o schelă mai jos. Când bolțarul a ajuns pe 
ultima schelă, pe buzele strânse din răsputeri s-au ivit câteva 
zâmbete, dar aceea era clipa cea mai grea. Berenguer de Montagut 
socotise locul precis unde trebuia pus bolțarul, aşa încât nervurile 
arcadelor să se întrepătrundă negreşit. Zile la rând, întocmise între 
cele zece coloane triunghiuri din frânghii şi țăruşi, aruncase bucăți 
de plumb de pe schelă, întinsese frânghii după frânghii de la 
țăruşii de jos până sus pe schelă. Zile în şir întocmise schițe pe 
pergamente, le răzuise şi scrisese iar pe ele. Dacă bolțarul n- 
ajungea la locul precis, n-avea să poată îndura apăsarea arcadelor, 
iar absida se putea prăbuşi. 

La urmă, după mii de socoteli şi schițe fără număr, înscrisese 
locul precis pe platforma ultimei schele. Acolo trebuia să fie pus 
bolțarul, nici o palmă mai încoace, nici o palmă mai încolo. Pe 
bărbați i-a apucat deznădejdea când, spre deosebire de celelalte 
platforme, Berenguer de Montagut nu i-a lăsat să pună bolțarul jos 
şi i-a dat înainte cu poruncile: 

— Încă niţel, Sfânta Maria. Nu. Sfânta Clara, trageţi, acum 
staţi. Sfânta Eulàlia! Sfânta Clara! Sfânta Maria! Jos, sus! Acum! a 
strigat deodată. Opriţi-vă cu toţii! Jos! Puțin câte puţin. Încet! 

Brusc, frânghiile şi-au pierdut greutatea. În tăcere, toți bărbații 
au privit la cer, unde Berenguer de Montagut se lăsase pe vine, ca 
să cerceteze locul bolțarului. A dat ocol pietrei, care avea un 
diametru de doi metri, s-a ridicat în capul oaselor şi i-a salutat pe 
cei de jos, înălțând braţele. 

Arnau şi Joanet au crezut că aud îndărătul lor, lipit de zidul 
bătrânei biserici, mugetul zvâcnit din gâtlejurile bărbaţilor care 
ceasuri la rând trăseseră de funii. O sumedenie dintre ei s-au 


94 


trântit pe jos. Alţii, mai puţini, s-au îmbrățişat şi au sărit în sus de 
bucurie. Sutele de privitori care urmăriseră totul aclamau şi 
aplaudau, iar Arnau a simţit că-i urcă un nod în gât şi s-a înfiorat 
teribil. 


— Mi-ar plăcea să fiu mare, i-a şoptit Arnau în noaptea aceea 
tatălui său, pe când stăteau întinşi în culcuşul de paie, între robii 
şi ucenicii care tuşeau şi sforăiau. 

Bernat a încercat să ghicească de unde până unde îi venea 
vrerea aceea. În acea zi, Arnau venise avântat şi povestise de mii 
de ori cum se ridicase bolțarul absidei la Sfânta Maria. Jaume îl 
ascultase cu atenție. 

— De ce, fiule? 

— Toți fac câte ceva. La Sfânta Maria sunt o droaie de copii care 
îşi ajută taţii ori meşterii, dar Joanet şi cu mine... 

Bernat şi-a petrecut brațul pe după umerii băiatului şi l-a tras 
la piept. Nu se putea tăgădui, când nu-i dădea câte ceva de făcut, 
băiatul îşi petrecea toată ziua acolo. Cu ce putea fi şi el de folos? 

— Te dai în vânt după bastaixos, e drept? 

Bernat simțise înflăcărarea cu care băiatul povestea cum cărau 
bărbații aceia pietre până la biserică. Copiii se ţineau după ei până 
la porţile cetăţii, îi aşteptau acolo şi îi însoțeau la întoarcere, de-a 
lungul plajei, de la Framenors la Sfânta Maria. 

— Da, i-a răspuns Arnau, pe când taică-său scormonea cu 
celălalt braț sub saltea. 

— la asta, i-a zis, dându-i vechiul burduf pentru apă, care îi 
însoțise pe când fugeau. Arnau l-a luat pe întuneric. Dă-le apă 
proaspătă; ai să vezi că n-au să te respingă, ci au să-ți 
mulțumească. 

A doua zi, în zori, Joanet îl aştepta în uşa atelierului lui Grau. 
Arnau i-a arătat burduful, şi l-a atârnat de gât, pe urmă au dat 
fuga pe plajă, la fântâna Îngerului, lângă Encantes, singura de pe 
drumul urmat de bastaixos. Următoarea fântână era la Sfânta 
Maria. 

Când au zărit cum şirul de bastaixos se apropia mergând 
domol, fiecare copleşit de povara pietrei sale, copiii s-au urcat pe 
una dintre bărcile ancorate pe plajă. Când primul bastaix a ajuns 
la ei, Arnau i-a arătat burduful. Bărbatul a zâmbit şi a adăstat 
lângă barcă, lăsându-l pe Arnau să-i picure apa drept în gură. 
Ceilalți au aşteptat ca primul să stea din băut; a urmat al doilea. 
Întorcându-se la cariera regelui, de astă dată fără povară, toți 

bastaixos se opreau la barcă, mulțumindu-le pentru apa 
proaspătă. 

Începând din acea zi, Arnau şi Joanet au devenit sacagiii cetei 
de bastaixos. Îi aşteptau în față la fântâna Îngerului, iar când 
trebuia descărcată vreo navă şi cărăuşii nu se duceau la Sfânta 
Maria, îi urmau prin cetate şi le dădeau mereu apă, iar ei nu mai 
erau nevoiți să-şi lase poverile din cârcă. 

Au venit iar şi iar la Sfânta Maria, şi au tot privit, stând la 
taifas cu părintele Albert ori, aşezându-se pe jos, s-au uitat cum îşi 
îmbuca Angel merindea la prânz. Oricine îi privea putea desluşi în 
ochii lor alte luciri când priveau biserica. Şi ei ajutau la înălțarea 
ei, le spuseseră unii bastaixos şi chiar părintele Albert. 

Cu bolțarul aproape de cer, copiii s-au dumirit cum din cele 
zece coloane care înconjurau biserica porneau nervurile arcadelor; 
zidarii au ridicat cofraje de lemn, pe care au înşirat în chip de arc 
piatră după piatră, alcătuind cheia de boltă. Prin spatele 
coloanelor, înconjurându-le pe primele opt, se ridicaseră deja 
zidurile deambulatoriului, cu contraforții întorşi spre interior, 
cuprinşi în biserică. Între acei doi contraforți, le-a lămurit părintele 
Albert, arătându-le alți doi, se va afla capela Preasfântului 
Mântuitor, care va fi a tuturor bastaixos, şi acolo o vor duce pe 
Fecioară. 

Fiindcă, pe măsură ce creşteau zidurile deambulatoriului şi se 
durau noile bolți, sprijinite pe nervurile care răsăreau din coloane, 
se dărâma vechea bisericuță. 

— Deasupra absidei, le-a lămurit tot preotul, pe când Angel îi 
încuviința spusele, se va dura acoperişul. Ştiţi din ce se va face? 
Băieţii au dat din cap că nu. Din toate oalele de lut prăpădite pe 
care le vor găsi în cetate. Întâi se vor pune moloane şi peste ele 
toate blidele, unul lângă altul, în rânduri. lar peste toate, 
acoperişul bisericii. 

Arnau văzuse cioburile grămădite lângă pietrele de la Sfânta 
Maria. Îl întrebase pe taică-său ce căutau acolo, dar Bernat nu 
ştiuse să-i răspundă. 

— Nu ştiu decât că, toate blidele cu beteşug sunt puse claie 
peste grămadă, aşteptând să fie luate. Nu ştiam că-s pentru 
biserică, îi dezvăluise. 

Aşa a prins formă noua biserică, în spatele absidei celei vechi, 
pe care începuseră s-o dărâme cu grijă, ca să-i poată folosi 
pietrele. Mahalaua Riberta din Barcelona nu voia să rămână fără 
biserică, nici măcar până se dura noul şi mărețul templu marianic, 

iar slujbele religioase n-au fost oprite nicicând. Dar senzaţia era 
ciudată. Ca toată lumea, Arnau intra în biserică pe uşa mare 
prăvălită lângă bisericuța romanică şi, odată înăuntru, bezna în 
care se cufunda ca să stea la taifas cu Fecioara se mistuia, lăsând 
loc luminii care pătrundea prin ferestrele mari ale noii abside. 
Vechea biserică era ca o răcliță înconjurată de măreția alteia mai 
mari, menită să dispară pe măsură ce creştea cealaltă, o răcliță la 
capătul căreia se deschidea preasfânta absidă deja acoperită. 

Capitolul 11 


Dar viața lui Arnau nu era doar Sfânta Maria şi apa de băut 
pentru bastaixos. Printre îndatoririle lui, pentru culcuş şi de-ale 
gurii, era şi aceea de a da ajutor bucătăresei la cumpărăturile din 
cetate. 

La fiecare două sau trei zile, Arnau pleca din atelierul lui Grau 
în zorii zilei, însoțind-o pe Estranya, roaba mulatră care mergea cu 
picioarele crăcănate, şovăielnic, legănându-şi primejdios cărnurile 
înfloritoare. De cum Arnau se punea în uşa cuhniei, roaba îi dădea 
pe muteşte primele poveri: două coşărci cu pâini mari, care 
trebuiau duse la copt în ulița Ollers Blancs. Într-una erau pâinile 
pentru Grau şi familie, frământate cu făină din grâul cel mai bun, 
care aveau să devină pâini albe şi alese; în cealaltă, pâinile pentru 
ceilalți, din făină de orz, mei, chiar bob şi năut, o pâine care ieşea 
neagră, neafânată şi tare. 

După ce lăsau aluatul la cuptor, Estranya şi Arnau plecau din 
mahalaua olarilor, treceau de ziduri şi mergeau spre buricul 
Barcelonei. La începutul drumului, Arnau o urma pe roabă cu 
uşurinţă, râzând de cum îşi sălta şi legăna ea în mers cărnurile 
tuciurii. 

— De ce râzi? îl întrebase mulatra de câteva ori. 

Arnau îi privise chipul, rotund şi turtit, şi se oprise din râs. 

— Vrei să râzi? Râzi acum, îi spunea în piața Blat, punându-i în 
cârcă un sac cu grâu. Unde ţi-e râsul? îl întreba când coborau pe 
ulița Llet şi-i dădea laptele pentru verii lui; apoi repeta întrebarea 
în piațeta Cols, de unde cumpărau verze, legume şi verdețuri, ori 
în piața Oli, de unde cumpărau ulei, vânat ori păsări. 

De acolo, Arnau o urma pe roabă prin toată Barcelona. În zilele 
de post, o sută şaizeci la număr, aproape jumătate din an, 
cărnurile mulatrei se legănau în drum spre plajă, lângă Sfânta 
Maria, şi acolo, în oricare din cele două pescării ale cetăţii, cea 
nouă şi cea veche, Estranya se bătea să cumpere cei mai buni 
delfini, toni, sturioni, palomides, neros, reigs ori corballs26. 

— Acum mergem după peştele tău, îi spunea surâzătoare, după 
ce târguise tot ce voia. 

Şi se duceau în dos, unde mulatra cumpăra rămăşiţe. Era 
duium de lume îndărătul oricărei pescării, însă acolo Estranya nu 


26 În lb. cat., „stavrizi, meru, bibani, moace”. (n. red.) 

se mai bătea cu nimeni. 

Dar Arnau prefera zilele de post celor în care Estranya trebuia 
să cumpere carne, deoarece, dacă pentru cumpăratul rămăşițelor 
de peşte nu făceau decât doi paşi până în spate, pentru cele de 
carne Arnau trebuia să traverseze jumătate din Barcelona, cu toate 
cumpărăturile mulatrei în cârcă. 

În parlageriile de lângă abatoarele cetății cumpărau carne 
pentru Grau şi familia lui. Era de primă mână, cum se vindea doar 
în cetate; în Barcelona nu primeau jivine moarte. În cetate se 
cumpărau doar animale vii, care abia apoi erau sacrificate. 

Iar ca să cumperi resturi de carne pentru slugi şi robi trebuia 
să mergi hăt dincolo de ziduri, şi să treci prin Portaferrisa, până la 
piața unde vindeau cu grămada vite moarte şi tot soiul de cărnuri 
necunoscute. Târguind carnea aceea, Estranya îi zâmbea lui 
Arnau, dar îl punea s-o care; apoi, după ce treceau pe la cuptor şi 
luau pâinile, se întorceau acasă la Grau; Estranya tot legănându- 
se, Arnau târându-şi picioarele. 


Într-o dimineață, când Estranya şi Arnau făceau târguieli la cel 
mai mare abator, lângă piața Blat au început să sune clopotele la 
biserica Sant Jaume. Nu era nici duminică, nici sărbătoare. 
Estranya a stat în loc, cât era de mare, cu picioarele crăcănate. În 
piață, cineva a scos un strigăt. Arnau n-a priceput ce spunea, dar 
strigătului i s-au alăturat multe altele, iar oamenii au luat-o la 
goană în toate direcțiile. Băiatul s-a întors spre Estranya, cu o 
întrebare pe buze, dar n-a putut zice nimic. A scăpat jos 
târguielile. Neguţătorii de grâu îşi strângeau în graba mare 
tarabele. Oamenii strigau şi alergau fără oprire, iar dangătele 
clopotelor de la Sant Jaume nu se mai opreau. Arnau a dat s-o ia 
spre piața bisericii, dar oare nu se auzeau şi clopotele de la Santa 
Clara? A ciulit urechile, încercând să audă ceva dinspre 
mănăstirea de maici, dar au început să bată şi cele de la Sant 
Pere, de la Framenors, de la Sant Just. Băteau toate clopotele din 
cetate! Arnau a stat în loc, cu gura căscată, asurzit, privind cum 
fugeau oamenii. 

Brusc, a dat nas în nas cu Joanet. Scos din fire, prietenul lui 
nu putea să stea locului. 

— Via fora! Via fora!? tipa. 

— Ce-i? a întrebat Arnau. 


27 În Ib. cat., „Ieşiţi (veniţi) afară!” (n.tr.) 

— Via fora! i-a țipat Joanet în ureche. 

— Ce înseamnă asta? 

Joanet i-a făcut semn să tacă şi a arătat bătrâna arcadă Mayor, 
de lângă palatul domnului veguer. 

Arnau şi-a îndreptat privirea spre ele tocmai când ieşea un 
locotenent de alguazili din palat, îmbrăcat ca pentru război, în 
platoşă argintie şi cu o spadă mare atârnată de centiron. În mâna 
dreaptă, prins de o lance aurie, purta stindardul lui Sant Jordi28: 
crucea purpurie pe fond alb. În urma lui, alt locotenent de 
alguazili, şi el pregătit să-şi măsoare puterile în luptă, ducea 
stindardul cetății. Cei doi locotenenţi de alguazili s-au dus în 
buricul pieţei, la piatra ce împărțea cetatea în mahalale. Ajunşi 
acolo, au ridicat stindardele lui Sant Jordi şi ale Barcelonei, şi au 
strigat într-un glas: 

— Via fora! Via fora! 

Clopotele băteau nestăvilit, iar pe ulițe Via fora! era pe buzele 
tuturor cetățenilor. 

Joanet, care privise spectacolul într-o tăcere respectuoasă, a 
început să strige neobişnuit de tare. 

În cele din urmă, Estranya a părut să priceapă şi i-a strigat lui 
Arnau că trebuiau să plece de acolo. Cu ochii pironiți pe cei doi 
alguazili care stăteau în poziţie de drepți în buricul pieței, în 
platoşe strălucitoare şi cu spade mari, nemişcaţi sub stindardele în 
culori, băiatul s-a smuls din mâna mulatrei. 

— Hai, Arnau! i-a poruncit Estranya. 

— Nu, s-a împotrivit el, îmboldit de Joanet. 

Estranya l-a luat de umăr şi l-a scuturat bine. 

— Haide! Asta nu-i treaba noastră. 

— Ce zici, roabo? a repezit-o o tânără care, laolaltă cu altele, 
fermecate ca şi ei, privea ce se petrecea şi auzise discuția dintre 
Arnau şi mulatră. Băiatul e rob? Estranya a făcut semn cu capul 
că nu. E cetățean? Arnau a încuviințat. Atunci, cum de cutezi să 
spui că Via fora! nu-i treaba lui? 

Estranya a stat în cumpănă şi a mişcat din picioare ca o rață 
care nu vrea să umble. 

— Şi cine eşti tu, roabo, a întrebat-o altă femeie, de nu-i 
recunoşti băiatului cinstea de a apăra drepturile Barcelonei? 

Estranya a lăsat capul în jos. Ce-avea să zică stăpânul dacă 
afla? El, care avea atâtea pretenții la onorurile cetăţii. Clopotele nu 


28 În Ib. cat., „Sfântul Gheorghe”. (n.tr.) 

se mai opreau. Joanet se apropiase de femei şi-l îmboldea pe 
Arnau să li se alăture. 

— Femeile nu însoțesc nicio hosť, i-a amintit prima femeie 
Estranyei. 

— Şi robii cu atât mai puţin, a adăugat alta. 

— Cine crezi că trebuie să le poarte de grijă soților noştri, dacă 
nu băieți ca ei? 

Estranya n-a îndrăznit să ridice privirile. 

— Cine credeţi că le fac de-ale gurii ori alte treburi, le scot 
cizmele ori le curăță arbaletele? 

— Vezi-ţi de drum! i-au poruncit. Ăsta nu-i loc pentru roabe. 

Estranya şi-a luat sacii pe care până atunci îi cărase Arnau şi a 
plecat dând din şunci. Zâmbind încântat, Joanet a privit cu 
admiraţie ceata femeilor. Arnau nu s-a clintit din loc. 

— Plecaţi, băieţi, i-au îndemnat muierile, şi aveți grijă de soții 
noştri. 

— Să-i spui tatei! i-a strigat Arnau Estranyei, care nu făcuse 
decât trei sau patru metri. 

Joanet a văzut că Arnau nu-şi lua ochii de pe roaba care 
mergea domol şi i-a ghicit îndoielile. 

— Nu le-ai auzit pe femei? l-a întrebat. Noi trebuie să le purtăm 
de grijă oştenilor din Barcelona. Tatăl tău are să priceapă. 

Arnau s-a învoit, întâi mai reținut, apoi mai avântat. Fireşte că 
avea să priceapă! Oare nu luptase el pentru ca ei doi să fie cetățeni 
ai Barcelonei? 

Când s-au întors către piață, au desluşit că lângă cele două 
stindarde ale  locotenenţilor de alguazili mai era unul: al 
neguțătorilor. Stegarul nu purta straie de război, ci o arbaletă în 
spate şi o spadă atârnată de centiron. Nu mult după aceea, a sosit 
alt stindard, al argintarilor şi, aşa, pe îndelete, piața s-a umplut de 
flamuri colorate, cu tot soiul de blazoane şi steme: ale blănarilor, 
chirurgilor ori bărbierilor, dulgherilor, căldărarilor, olarilor. 

Sub stindarde se grupau treptat, după meşteşuguri, cetățenii 
slobozi ai Barcelonei; aşa cum cerea legiuirea, toți purtau o 
arbaletă, o tolbă cu o sută de săgeți, o spadă ori o suliță. În mai 
puţin de două ceasuri, fiece sagramental30 al Barcelonei era gata 
să plece în apărarea privilegiilor cetății. 

În cele două ceasuri, Arnau a aflat ce fusese. Chiar Joanet l-a 


29 În lb. cat., „oştire”. (n.tr.) 
30 [n lb. cat., „membru al unei bresle”. (n.tr.) 

dumirit. 

— Barcelona nu numai că se apără la nevoie, i-a lămurit, dar îi 
şi atacă pe cei care se pun cu noi. Micuţul vorbea înfocat, arătând 
soldații şi stindardele, mândru de portul tuturor. E nemaiauzit! Ai 
să vezi şi tu. Dacă avem noroc, stăm câteva zile pe-afară. Când 
cineva se poartă urât cu un cetățean ori încalcă drepturile cetății, 
se face o plângere... păi, nu ştiu la cine se face, dacă la veguer ori 
la Sfatul Celor o Sută, dar, dacă stăpânirea crede că tot ce spune 
acela e de netăgăduit, atunci cheamă întreaga host sub stindardul 
lui Sant Jordi; e acolo, îl vezi? În buricul pieţei, deasupra tuturor 
celorlalte. Clopotele bat, iar oamenii se reped în uliţă strigând Via 
fora!, ca să afle toată Barcelona. Căpeteniile confreriilor scot 
stindardele în uliţă, iar breslaşii se adună în jurul lor, gata de 
bătălie. 

Cu ochii cât cepele, urmându-l pe Joanet printre cetele 
alcătuite în piața Blat, Arnau privea totul în jur. 

— Şi ce trebuie făcut? E primejdios? a întrebat Arnau în fața 
mulțimii de arme, aduse în piață. 

— De obicei, nu-i cu primejdie, a răspuns Joanet, zâmbindu-i. 
Gândeşte-te că, dacă un veguer se arată gata să încuviințeze o 
asemenea chemare la bătălie, o face în numele lui, şi al cetății şi al 
regelui, şi de aceea nu trebuie luptat nicicând cu oastea regelui. 
Totul depinde de cine-i vrăjmaşul, dar dacă un senior, vasalul 
regelui, vede apropiindu-se o host din Barcelona, îndeobşte îi 
acceptă vrerile. 

— Deci, nu se dă o bătălie? 

— După cum hotărăsc stăpânirea şi acel senior. Ultima dată, o 
fortăreață a fost rasă de pe fața pământului; atunci chiar că a fost 
bătălie, şi morți, şi atacuri, şi... Uite! Ăla trebuie să fie unchiul tău, 
i-a atras luarea-aminte Joanet, arătând stindardul olarilor, haide! 

Sub stindard, alături de ceilalți trei bărbaţi de vază ai breslei, 
era Grau Puig, îmbrăcat de război, cu cizme, o platoşă din fier care 
îi acoperea pieptul şi jumătatea de sus a pulpelor, şi încins cu o 
spadă. În jurul celor patru oameni de frunte, se înghesuiau olarii 
din cetate. Grau l-a zărit pe băiat, şi i-a făcut un semn lui Jaume, 
care a ieşit în calea celor doi băieți. 

— Încotro? i-a întrebat. 

Arnau a cerut din priviri sprijinul lui Joanet. 

— Ne ducem să-i dăm o mână de ajutor meşterului, a răspuns 
Joanet. I-am putea căra desaga cu merinde ori ce-o mai vrea el. 

— Îmi pare rău, s-a mărginit să spună Jaume. 

— Şi acum ce facem? a întrebat Arnau când Jaume le-a întors 
spatele. 

— Tot aia! i-a răspuns Joanet. Nu-ţi face griji, aici e plin cu 
bărbați care ar fi încântați să le dăm o mână de ajutor; şi nici n-au 
să-şi dea seama că mergem cu ei. 

Cei doi băieți s-au pus în rând cu lumea; se uitau la spade, 
arbalete şi sulițe, se minunau privindu-i pe cei care purtau armuri 
ori încercau să prindă vorbele înflăcărate. 

— Ce se întâmplă cu apa? au auzit strigându-se îndărătul lor. 

Arnau şi Joanet s-au răsucit. Chipul li s-a luminat la vederea 
lui Ramon, care zâmbea. De lângă el, îi priveau mai bine de 
douăzeci de macips5!, impunători şi înarmați. 

Arnau s-a pipăit la spate, căutându-şi burduful, şi a fost atât 
de dezamăgit că nu l-a găsit, că sumedenie de bastaixos s-au 
apropiat de el râzând, şi i l-au dat pe al lor. 

— Trebuie să fii mereu gata pentru chemarea cetăţii, au glumit. 

Întregul sagramental a ieşit din Barcelona, mergând în urma 
crucii purpurii de pe stindardul lui Sant Jordi, către târgul Creixell 
de lângă Tarragona. Locuitorii lui opriseră turma unui parlagiu din 
Barcelona. 

— Asta-i ceva grav? l-a întrebat Arnau pe Ramon, pe care cei 
doi copii hotărâseră să-l însoțească. 

— Fireşte.  Vitele  parlagiilor  barcelonezi au privilegiul 
transhumanței şi păşunatului în toată Catalonia. Nimeni, nici 
chiar regele, nu poate opri o turmă care trebuie să ajungă la 
Barcelona. Fiii noştri trebuie să aibă cea mai bună carne din 
principat, a adăugat, ciufulindu-i pe amândoi. Seniorul din 
Creixell a oprit o turmă şi îi cere păstorului să plătească drepturi 
de trecere şi păşunat pe domeniile lui. Vă închipuiți ce-ar fi dacă 
de la Tarragona la Barcelona toți nobilii şi baronii ar cere plată 
pentru trecere şi păşunat? N-am mai putea băga nimic în gură! 

Dacă ai şti tu ce carne ne dă Estranya să mâncăm, gândi Arnau 
în sinea lui. Joanet a ghicit gândul prietenului său, şi s-a strâmbat 
scârbit. Arnau nu-i spusese decât lui. Fusese ispitit să-i dezvăluie 
tatălui său de unde venea carnea care plutea în oală în zilele de 
dulce. Dar când îl vedea îmbucând cu atâta plăcere, când îi vedea 
pe toți robii şi lucrătorii lui Grau cum se năpusteau asupra ei, îşi 
făcea curaj, tăcea şi înghițea laolaltă cu ei. 

— Mai sunt şi alte pricini pentru care se ridică un sagramental 


31 În 1b. cat., „zdrahoni”. (n.tr.) 

la luptă? a întrebat Arnau cu gura amară. 

— Fireşte. Orice ştirbire adusă privilegiilor Barcelonei ori ale 
unui cetățean. De pildă, dacă cineva răpeşte un cetățean din 
cetate, întregul sagramental dă fuga să-l scape. 

Sporovăind şi mergând tot înainte, Arnau şi Joanet au parcurs 
țărmul (Sant Boi, Castelldefels şi Garraf), sub privirea ageră a 
oamenilor cu care se încrucişau, care se fereau din calea lor, muţi 
la vederea întregului sagramental. Până şi marea părea să-şi arate 
respectul pentru toată host din Barcelona, iar vuietul i se stingea 
la trecerea sotniilor de bărbați înarmaţi, care mărşăluiau sub 
stindardul lui Sant Jordi. Dogoarea soarelui i-a însoţit întreaga zi 
şi, când marea a început să se acopere de argint, au mas pentru 
noapte în târgul Sitges. Seniorul de Fonollar i-a găzduit în castelul 
său pe oamenii de frunte ai cetăţii, şi întregul sagramental şi-a 
ridicat tabăra la porțile burgului. 

— Are să fie război? a întrebat Arnau. 

Toată ceata de bastaixos i-a aruncat o privire. Trosnetul focului 
a spart tăcerea. Joanet adormise cu capul pe una din coapsele lui 
Ramon. Niscai bastaixos au schimbat între ei priviri la auzul 
întrebării lui Arnau. Are să fie război? 

— Nu, a răspuns Ramon. Seniorul de Creixell nu se poate pune 
cu noi. 

Arnau părea dezamăgit. 

— Poate că da, a dat să-l aline unul dintre mai-marii breslei, 
care stătea de cealaltă parte a focului. Cu o droaie de ani în urmă, 
când eram tânăr, aşa, cam ca tine (Arnau era gata să se ardă, doar 
l-o auzi mai bine), a fost chemat întregul sagramental să meargă la 
Castellbisbal, al cărui senior oprise şi el o turmă de vite, precum 
cel din Creixell. Seniorul de Castellbisbal nu s-a dat bătut, şi a 
înfruntat întregul sagramental; poate credea că barcelonezii, 
neguțători, meşteşugari ori bastaixos ca noi, nu erau în stare să se 
măsoare în luptă. Barcelona a cucerit castelul, l-a făcut una cu 
pământul şi i-a luat ostatici pe senior şi soldații lui. 

Arnau se şi vedea cu spada în mână, urcând o scară ori 
strigând biruitor de pe crenelurile castelului Creixell: „Cine cutează 
să se pună cu viteazul sagramental din Barcelona?” Toţi bastaixos 
s-au uitat la chipul lui: un băiat cu privirile pierdute în vâlvătăile 
focului, încordat, cu mâinile crispate pe bățul cu care înainte se 
jucase, iar acum fremăta, ațâțând focul. „Eu, Arnau Estanyol...” 
Râsetele l-au readus la Sitges. 

— Du-te la culcare, l-a povățuit Ramon, ridicându-se, cu 

Joanet în spate. Arnau s-a strâmbat. Aşa ai să poți visa la război, 
l-a ogoit cărăuşul. 

Noaptea era răcoroasă şi cineva le-a dat pătura lui celor doi 
băieți. 

A doua zi dis-de-dimineață, au mărşăluit mai departe, spre 
Creixell. Au trecut prin Geltrù, Vilanova, Cubelles, Segur şi Bară, 
toate târguri cu câte un castel, şi, de la Barà, s-au depărtat de 
mare, luând-o către Creixell. Era un târg stingher, la ceva mai 
puțin de o milă de mare, aşezat pe o culme în vârful căreia se 
înălța castelul seniorului de Creixell, durat şi fortificat pe un taluz 
din pietre cu unsprezece laturi, cu felurite turnuri de apărare, în 
jurul căruia se îmbulzeau casele târgului. 

Mai erau doar câteva ceasuri până să lunece noaptea peste ei. 
Căpeteniile breslelor au fost chemate la sfetnici şi veguer. Oastea 
Barcelonei s-a aliniat în formaţiune de luptă în fața Creixellului, cu 
stindardele în frunte. Arnau şi Joanet mergeau în urma trupei, cu 
apă pentru bastaixos, dar cei mai mulți dintre ei nu primeau; erau 
cu ochii pironiți pe castel. Nici țipenie nu deschidea gura, iar copiii 
nu îndrăzneau să spargă tăcerea. Oamenii de vază ai breslelor s-au 
întors fiecare la ai lui. Întreaga oaste a aflat că trei soli ai 
Barcelonei se duceau la Creixell; tot atâţia plecaseră din castel şi 
s-au întâlnit la mijlocul drumeagului. 

Ca toți cetățenii Barcelonei, Arnau şi Joanet i-au privit în tăcere 
pe negociatori. 

N-a fost război. Seniorul de Creixell izbutise să fugă printr-o 
trecere de taină care unea castelul cu plaja, prin spatele oştii. În 
fața barcelonezilor şi în poziție de luptă, primarul a poruncit 
târgului să împlinească toate cererile cetăţii. Locuitorii burgului au 
dat vitele înapoi, l-au slobozit pe păstor, s-au învoit să plătească o 
despăgubire însemnată, s-au legat să țină seama şi să respecte în 
viitor privilegiile cetăţii, şi i-au predat pe doi dintre ei, pe care îi 
considerau vinovaţi de afrontul adus, şi care au fost luați pe loc 
ostatici. 

— Creixell s-a predat, au vestit sfetnicii în fața oştii. 

Din rândurile barcelonezilor s-a ridicat un vuiet. Soldații de-o zi 
au băgat spadele în teacă, au pus deoparte arbaletele şi sulițele, şi 
şi-au scos straiele de luptă. Printre luptători au început să răsune 
râsete, strigăte şi glume. 

— Vinul, băieți! i-a îmboldit Ramon pe băieți. Ce-i cu voi? a 
întrebat, văzându-i opriți în drum. V-ar fi plăcut să priviți un 
război, aşa-i? 

A citit pe fețele lor că acela era răspunsul. 

— Oricare dintre noi ar fi putut fi rănit ori chiar ucis. V-ar fi 
plăcut aşa ceva? Arnau şi Joanet s-au grăbit să dea din cap că nu. 
Altfel ar fi trebuit să-l vedeţi: veniți din cea mai mare şi mai 
puternică cetate a principatului, şi tuturor le e teamă să se bată cu 
noi. Arnau şi Joanet l-au ascultat pe Ramon cu ochii cât roata 
carului. Duceţți-vă după vin, copii! Şi veți ciocni şi voi un potir 
pentru biruința noastră. 

Stindardul lui Sant Jordi s-a întors cu mare cinste la Barcelona 
şi, odată cu el, şi cei doi băieți, mândri de cetatea şi concetățenii 
lor, mândri că erau barcelonezi. Cei doi bărbați luaţi de la Creixell 
au intrat în cetate în lanţuri şi au fost înfățişaţi tuturor pe ulițele 
Barcelonei. Femeile şi toți cei care se înghesuiau să-i privească au 
aclamat oastea şi i-au scuipat pe ostatici. Arnau şi Joanet au 
însoțit convoiul, serioşi şi mândri, la fel cum, după ce ostaticii au 
fost definitiv întemnițați în palatul domnului veguer, s-au dus la 
Bernat care, uşurat că-şi vede fiul teafăr şi nevătămat, a uitat de 
perdaful pe care avea de gând să i-l tragă, şi a ascultat zâmbind 
povestea noilor lor încercări. 

Capitolul 12 


Trecuseră de-acum câteva luni de la aventura care îi purtase 
până la Creixell, dar viața lui Arnau nu se prea schimbase estimp. 
Aşteptând să împlinească zece ani, când urma să fie primit ucenic 
în atelierul unchiului Grau, hoinărea neîntrerupt, laolaltă cu 
Joanet, prin Barcelona ispititoare şi mereu uimitoare; aducea apă 
pentru bastaixos, se bucura nespus de Sfânta Maria a Mării, care 
creştea sub ochii lui, şi se ruga Fecioarei, căreia îi istorisea 
păsurile lui, bucurându-se de surâsul pe care îl descoperea pe 
figura din piatră. 

Aşa cum îi lămurise părintele Albert, când marele altar al 
bisericii romanice s-a dus şi el, Fecioara a fost strămutată în 
capela micuță a Preasfântului Mântuitor, din deambulatoriu, prin 
spatele noului altar principal din Sfânta Maria, între doi contraforți 
ai alcătuirii, şi încuiată în spatele unui grilaj înalt şi gros. Capela 
Preasfântului Mântuitor nu se bucura de niciun folos, decât că 
bastaixos aveau misiunea să-i poarte de grijă, s-o ocrotească, s-o 
curețe, să facă curat şi să țină neîncetat aprinse lumânările care o 
luminau. Era capela lor, cea mai însemnată din întreaga biserică, 
unde se păstra trupul lui Hristos, şi, totuşi, parohia o dăduse unor 
cărăuşi umili. Puzderie de nobili şi neguțători bogați, le-a istorisit 
părintele Albert, voiau să dea gologani pentru amenajare şi apoi să 
ia parte la câştigurile băneşti de pe urma celorlalte treizeci şi trei 
de capele ce aveau să fie în Sfânta Maria a Mării, toate durate 
printre contraforții din deambulatoriu ori din navele laterale, dar 
capela Preasfântului Mântuitor era a cărăuşilor, iar micul sacagiu 
n-a întâmpinat nicicând greutăți când a vrut să se apropie de 
Fecioara lui. 

Într-o dimineață, când Bernat îşi potrivea avutul sub saltea, 
unde dosise şi punga în care ţinea paralele puse la adăpost când 
fugise în graba mare din masia, în urmă cu aproape nouă ani, şi 
puținii gologani pe care i-i dădea cumnatul lui (bani cu care avea 
de gând să-l ajute pe Arnau să răzbească după ce va fi învăţat 
meşteşugul), Jaume a intrat în încăperea robilor. Uimit, Bernat s-a 
uitat la calfă. Acela nu obişnuia să intre astfel. 

E CE? 

— Sora ta a murit, i-a curmat vorba Jaume. 

Lui Bernat i s-au tăiat picioarele şi s-a prăvălit în culcuş, cu 

punga şi banii în mână. 

— Cum adică? Ce-a păţit? Ce s-a întâmplat? a bolborosit. 

— Meşterul nu ştie. În zori era rece. 

Lăsând să-i cadă punga, Bernat şi-a acoperit fața cu mâinile. 
Când şi le-a luat de pe chip şi a ridicat privirile, Jaume nu mai era. 
Cu un nod în gât, Bernat şi-a amintit de fetița care lucra la câmp 
laolaltă cu tatăl lui şi cu el, cântând fără zăgaz când îngrijea de 
vite. Adeseori îşi văzuse tatăl oprindu-se din trudă, şi închizând 
ochii câteva clipe, lăsându-se fermecat de vocea ei veselă şi fără 
griji. lar acum... 

Chipul lui Arnau a rămas neclintit când, la masă, a primit 
vestea de la tatăl lui. 

— M-ai auzit, fiule? a stăruit Bernat. 

Arnau a dat din cap că da. Era un an de când n-o mai văzuse 
pe Guiamona decât în rarele prilejuri când se urca în copaci ca să- 
şi privească verii jucându-se; el era acolo, trăgând cu ochiul, 
plângând pe muteşte, iar ei râdeau, alergau şi nimeni... S-a simțit 
ispitit să-i spună tatălui că nu-i păsa, că Guiamona nu-l iubea, 
dar ochii trişti ai lui Bernat l-au oprit. 

— Tată, l-a chemat Arnau, apropiindu-se de el. 

Bernat şi-a îmbrăţişat fiul. 

— Nu plânge, i-a şoptit cu capul aciuat la pieptul lui. 

Bernat l-a strâns la piept, iar el i-a răspuns strângându-şi 
brațele în jurul lui. 


Îmbucau pe tăcute, laolaltă cu robii şi ucenicii, când s-a auzit 
primul strigăt. Un urlet sfâşietor, care părea să zgârie văzduhul. 
Toţi s-au uitat la casă. 

— Bocitoare, i-a dumirit un ucenic; şi mama mea e bocitoare. 
Poate-i chiar ea. Boceşte cel mai bine din toată cetatea, a adăugat 
cu mândrie. 

Arnau s-a uitat la taică-său; s-a auzit alt țipăt, iar Bernat şi-a 
văzut băiatul încovoindu-se. 

— O să tot auzim, i-a dat de veste. Mi-au povestit că Grau a 
tocmit duium de bocitoare. 

Aşa a şi fost. Toată după-amiaza şi toată noaptea, în vreme ce 
lumea venea la casa familiei Puig ca să-şi arate părerile de rău, 
sumedenie de femei au plâns moartea Guiamonei. Nici Bernat, nici 
fiul lui n-au putut închide ochii din pricina lor. 

— Ştie toată Barcelona, i-a vestit Joanet lui Arnau, când l-a 
întâlnit de dimineaţă, în gloata ce se îmbulzea la porțile casei lui 

Grau. Arnau a dat din umeri. Toţi au venit la îngropăciune, a 
adăugat Joanet, văzând semnul pe care i-l făcea prietenului său. 

— De ce? 

— Fiindcă Grau e bărbat cu dare de mână şi oricui va veni la 
îngropăciune îi va dărui câteva straie. Joanet i-a arătat lui Arnau o 
cămaşă neagră şi lungă. Ca asta - a arătat zâmbind. 

Pe la prânz, când tot norodul era în straie cernite, cortegiul 
funebru a plecat la biserica Nazaret, unde se afla capela lui Hipolit, 
sfântul care ocrotea breasla olarilor. Bocitoarele mergeau lângă 
coşciusg, plângând, țipând şi smulgându-şi părul. 

Biserica era plină ochi cu bărbați de vază: oameni de frunte ai 
feluritelor bresle, sfetnici ai cetăţii şi cea mai mare parte dintre 
membrii Sfatului Celor o Sută. Acum, că Guiamona îşi dăduse 
sufletul, nimănui nu-i mai păsa de alde Estanyol, dar Bernat, 
trăgându-l pe fiu-său, a izbutit să se apropie de locul unde 
odihnea trupul surorii lui, unde straiele simple dăruite de Grau se 
amestecau cu mătăsuri şi biss6s, pânze scumpe din în negru ca 
tuciul. Nici măcar nu l-au lăsat să-şi ia rămas-bun de la soră-sa. 

Pe când preoţii țineau slujba de îngropăciune, Arnau a zărit 
fețele roşii de plâns ale verilor lui: Josep şi Genís se țineau tari, 
Margarida stătea dreaptă, dar nu-şi putea stăpâni tremurul buzei 
de jos. Îşi pierduseră mama, ca şi el. Ştiau, oare, de Fecioară? s-a 
întrebat; apoi şi-a întors privirea la unchiul lui, împietrit. Nu se 
îndoia că Grau Puig n-avea să le vorbească despre ea copiilor lui. 
Bogătanii sunt altfel, i se arătase mereu; poate că ei aveau altă 
cale de a-şi găsi o mamă nouă. 

Şi chiar aveau. Un văduv cu dare de mână, care năzuia să urce 
tot mai sus, din Barcelona... Nici nu trecuse încă doliul, că Grau şi 
începuse să primească propuneri de căsătorie. Nu l-a stânjenit 
târguiala. În cele din urmă, a ales-o ca viitoare mamă pentru fiii 
Guiamonei pe Isabel, o tânără nu prea frumuşică, dar nobilă. 
Cântărind însuşirile tuturor pretendentelor, Grau se hotărâse 
pentru singura nobilă dintre ele. Avea ca zestre un titlu fără bani, 
domenii ori alte bunuri, dar care lui îi îngăduia să intre în lumea 
ce-i fusese oprită. Ce-i păsa de zestrea mare pe care i-o promiteau 
unii neguțători, dornici să-şi unească avutul cu al lui? Marilor 
familii nobile din cetate nu le păsa de văduvia unui olar oarecare, 
oricât de chiabur ar fi fost; doar tatăl Isabelei, rămas fără niciun 
sfanț, a desluşit în firea lui Grau putinţa unei uniri mulțumitoare 
pentru ambele părți, şi n-a greşit. 

— Va trebui să pricepi, i-a cerut viitorul socru, că fiica mea nu 

poate trăi printre oale. Grau a încuviințat. Şi nici nu se poate 
căsători cu un olar oarecare. De astă dată, Grau a dat să 
răspundă, dar socrul a făcut o mişcare de dispreț cu mâna. Grau, 
a adăugat, noi, nobilii, nu putem fi meşteşusgari, te-ai dumirit? 
Poate nu suntem bogați, dar n-o să fim nicicând meşteşugari. 

„Noi, nobilii, nu putem...” Grau şi-a ascuns încântarea de a fi 
inclus. Şi avea dreptate: ce nobil din cetate mai avea atelier de 
olărit? Domnul baron; avea să i se spună „domnule baron” la 
târguielile dintre neguţători, la Sfatul Celor o Sută. Domnule 
baron! Cum să aibă un baron din Catalonia atelier de olărit? 

Dinspre partea lui Grau, om de frunte al breslei, Jaume n-a 
întâmpinat nicio greutate ca să fie avansat meşter. Au vorbit 
despre asta mânați de graba lui Grau de a se căsători cu Isabel, 
căci îl chinuia teama că nobilii aceia, mereu capricioşi, să nu-şi 
schimbe părerea. Viitorul baron nu mai avea vreme pentru piață. 
Astfel că Jaume avea să fie meşter, iar Grau urma să-i vândă 
atelierul şi casa, în cote. Mai era doar ceva: 

— Am patru fii, i-a arătat Jaume. O să-mi fie greu să-ți plătesc 
prețul. Grau l-a îndemnat să-i dea înainte. Nu-mi pot asuma toate 
îndatoririle de aici: robi, calfe, ucenici. Nici măcar nu le-aş putea 
da de mâncare! Dacă vreau să răzbesc, trebuie să ies la liman doar 
cu cei patru fii ai mei. 

Data nunții era hotărâtă. Laolaltă cu tatăl lui Isabel, Grau a 
cumpărat un palat mic, dar scump, pe ulița Montcada, unde 
locuiau familiile nobile din Barcelona. 

— Ţine minte, i-a atras luarea-aminte socrul, la ieşirea din 
palatul abia cumpărat; nu intra în biserică având în spate un 
atelier. 

Au căutat până şi prin ultimul cotlon al casei; baronul 
încuviința superior, iar Grau socotea în minte cât îl va costa să 
umple toată casa. În spatele arcadelor uriaşe care dădeau în ulița 
Montcada, se deschidea un patio podit cu piatră; în față, 
grajdurile, care ocupau cea mai mare parte a catului de jos, alături 
de cuhnii şi încăperile unde îşi făceau robii somnul. La dreapta, o 
scară mare din piatră, în aer liber, urca la primul cat nobil, unde 
se aflau saloane şi alte odăi; deasupra, la al doilea cat erau 
iatacurile. Micul palat era cu totul şi cu totul din piatră; cele două 
caturi nobile, cu ferestre care se trăgeau, ogivale, dădeau în patio. 

— Bine, i-a arătat bărbatului care îi fusese primă calfă ani la 
rând, eşti slobod de orice legământ. 

Au semnat înțelegerea chiar în acea zi, iar Grau s-a dus la 

socru-său, fudulindu-se cu înscrisul. 

— Am vândut atelierul, i-a dat de veste. 

— Domnule baron, l-a salutat acesta, întinzându-i mâna. 

„Şi acum? s-a întrebat Grau deodată. Cu robii n-am nicio grijă; 
îi păstrez pe cei de folos, iar ceilalți, la piață. Cât despre calfe şi 
ucenici...” 

Grau a vorbit cu membrii breslei şi i-a vândut pe mai nimic. Nu 
i-au mai rămas decât cumnatul şi băiatul. Bernat n-avea niciun 
cin în breaslă; nu era nici măcar calfă. Nimeni n-avea să-l 
primească într-un atelier, cu precădere fiindcă nu era voie. Băiatul 
nici măcar nu-şi începuse ucenicia, dar exista o înțelegere, şi în 
orice caz, cum să ceară cuiva să primească nişte Estanyoli? Toți 
aveau să afle că fugarii aceia doi îi erau rude. Îi chema Estanyol, 
ca şi pe Guiamona. Asta mai lipsea acum, când să fie înnobilat, să 
afle toți că dăduse adăpost unor şerbi legați de pământ. Oare nu 
tocmai nobilii erau cei mai înverşunați vrăjmaşi ai şerbilor fugari? 
Oare nu tocmai ei îl băteau la cap pe rege să anuleze legiuirile care 
le îngăduiau şerbilor legați de pământ să fugă? Cum să devină el 
nobil cu alde Estanyol pe buzele tuturor? Ce-avea să zică socru- 
său? 

— Veţi veni cu mine, i-a arătat lui Bernat, care era încă de 
câteva zile îngrijorat de tot ce se întâmpla. 

Jaume, noul stăpân al atelierului, care nu se mai supunea 
poruncilor lui Grau, stătuse cinstit de vorbă cu el: „Nu va cuteza 
să facă nimic cu voi. Eu ştiu, mi-a dezvăluit; nu vrea să intrați în 
gura tuturor. Bernat, eu am ieşit cu bine la liman. E grăbit, îi arde 
buza să rânduiască totul înainte de a se căsători cu Isabel. Ai o 
înțelegere semnată pentru fiu-tău. Foloseşte-te de ea, Bernat. 
Strânge-l cu uşa pe câinos. Ameninţă-l cu judecata. Eşti om bun. 
Pricepe că tot ce s-a întâmplat în anii ăştia...” 

Bernat i-a dat ascultare. Şi, convins de spusele fostei calfe, a 
îndrăznit să-i ţină piept cumnatului. 

— Ce zici? a ţipat Grau, când Bernat i-a răspuns cu un simplu 
„Unde şi la ce?”. Unde şi la ce poftesc eu, striga neîncetat, dând 
nestăpânit din mâini. 

— Nu suntem robii tăi, Grau. 

— N-ai prea mult de ales. 

Bernat şi-a dres glasul ca să poată urma sfaturile lui Jaume. 

— Pot să te chem la judecată. 

Încordat, tremurând, scund şi slăbănog, Grau s-a ridicat din 
jilt. Dar Bernat nici n-a clipit, oricât voia s-o ia la fugă; 

amenințarea cu judecata a răsunat în urechile văduvului. 


Aveau să îngrijească de caii pe care Grau se văzuse silit să-i 
cumpere odată cu micul palat. „Cum să ţii grajdurile goale?” îl 
provocase socrul în treacăt, de parcă vorbea cu un copil neştiutor. 
Grau se tot socotea în minte. „Fata mea, Isabel, călăreşte de când 
se ştie”, a adăugat nobilul. 

Dar cea mai însemnată a fost pentru Bernat simbria bună pe 
care a câştigat-o pentru el şi Arnau, care urma şi el să trudească 
la cai. Puteau locui în afara palatului, într-o odaie numai a lor, 
fără robi, fără ucenici; el şi fiul lui urmau să aibă destule parale ca 
să răzbească. 

Însuşi Grau l-a grăbit pe Bernat să anuleze înțelegerea pentru 
Arnau şi să semneze una nouă. 


De când fusese recunoscut cetățean, Bernat pleca arareori din 
atelier şi mereu singur ori cu Arnau. Nu părea să se fi făcut vreo 
pâră contra lui; numele îi era în catastifele cu cetățeni. De nu, ar fi 
venit să-l caute, se gândea ori de câte ori păşea pe uliţă. Obişnuia 
să se amestece pe plajă cu zeci de năieri şi să privească neîncetat 
departe în zare, lăsându-se mângâiat de briză, savurând văzduhul 
sărat ce învăluia plaja, navele, catranul. 

Trecuseră aproape zece ani de când il lovise pe flăcăuaşul din 
fierărie. Nădăjduia să nu fi murit. Arnau şi Joanet săltau în jurul 
lui. I-o luau înainte, fugind deopotrivă de iute, şi-l priveau 
zâmbitori, cu ochi strălucitori. 

— Casa noastră! a strigat Arnau. Să stăm în mahalaua Ribera, 
te rog! 

— Mă tem că o să avem doar o odaie, a dat Bernat să-l 
lămurească, dar copilul zâmbea de parcă vorbeau despre cel mai 
frumos palat din Barcelona. 

— Nu-i rău, i-a spus Jaume, când Bernat i-a pomenit sfatul 
fiului. Acolo găseşti odăi. 

Acolo s-au şi dus toți trei. Cei doi copii în fugă, Bernat cărând 
câteva buclucuri. Trecuseră aproape zece ani de când sosiseră în 
cetate. 

Până la Sfânta Maria, Arnau şi Joanet i-au tot salutat pe 
oamenii cu care se încrucişau. 

— E tatăl meu, a strigat Arnau unui bastaix care căra un sac 
cu grâne, arătându-i-l pe Bernat, căruia i-o luase înainte cu vreo 
douăzeci de metri. 

Bărbatul a zâmbit fără să stea în loc, îndoit sub povară. Arnau 
s-a întors către Bernat şi a luat-o la goană spre el, dar după câțiva 
paşi a stat în loc. Joanet nu l-a urmat. 

— Haide, l-a îndemnat, dând din mâini. 

Dar Joanet a dat din cap în semn că nu. 

— Ce-i cu tine, Joanet? l-a întrebat, întorcându-se la el. 

Micuţul a lăsat ochii în țărână. 

— E tatăl tău, a şoptit. Acum ce-o să se aleagă de mine? 

Avea dreptate. Toţi îi credeau frați. Arnau nu se gândise. 

— Hai! Vino cu mine! i-a poruncit, trăgând de el. 

Bernat i-a zărit apropiindu-se; Arnau trăgea de Joanet, care 
părea să se împotrivească. „Cele mai bune urări pentru fiii pe care 
îi ai”, rostise acel bastaix, trecând pe lângă ei. A zâmbit. Alergau 
laolaltă de mai bine de un an. Şi mama micuțului Joanet? Bernat 
şi l-a închipuit aşezat pe scrin, lăsându-se mângâiat de brațul fără 
chip. I s-a pus un nod în gât. 

— Tată... a început să spună Arnau, când au ajuns lângă el. 

Joanet s-a pitit în spatele prietenului său. 

— Copii, l-a oprit Bernat, cred că... 

— Tată, te-ar supăra să fii şi tatăl lui Joanet? a întrebat Arnau 
dintr-o singură suflare. 

Bernat a văzut cum micuțul îşi itea capul dindărătul lui Arnau. 

— Vino aici, Joanet, a zis Bernat. Vrei să fii băiatul meu? l-a 
întrebat când puştiul a ieşit din ascunzătoare. 

Chipul lui Joanet s-a luminat. 

— Asta înseamnă că da? l-a iscodit Bernat. 

Băiatul i-a îmbrățişat piciorul. Arnau i-a surâs tatălui său. 

— Duceţi-vă la joacă, le-a poruncit Bernat cu glas întretăiat. 


Copiii l-au dus pe Bernat la părintele Albert. 

— Sigur că el ne va ajuta, a zis Arnau, iar Joanet a făcut semn 
că da. 

— Tatăl nostru! a rostit micuțul, luând-o înaintea lui Arnau şi 
repetând vorbele pe care le tot repetase pe drum, chiar şi celor pe 
care nu-i cunoştea decât din vedere. 

Părintele Albert le-a cerut copiilor să-i lase singuri, l-a poftit pe 
Bernat la o ulcea cu vin dulce şi i-a ascultat lămuririle. 

— Ştiu unde puteți locui, i-a grăit; sunt oameni buni. Spune- 
mi, Bernat. Ai găsit o îndeletnicire bună pentru Arnau; va avea o 
simbrie bună şi va învăța un meşteşug, fiindcă de rândaşi e mereu 
nevoie. Dar ce-ai să faci cu celălalt fiu? Ce-ai de gând să faci cu 

Joanet? 

Bernat a şovăit, apoi i-a dezvăluit totul părintelui Albert. 

Părintele i-a dus pe toți la casa lui Pere şi a Marionei, doi 
bătrâni fără copii, care viețuiau într-o căsuță cu două caturi, chiar 
lângă plajă: ei locuiau la catul de jos, dar mai aveau trei odăi la cel 
de sus, şi el ştia că doreau să dea cu chirie una dintre ele. 

Pe drum, şi chiar atunci când i-a înfățişat pe Estanyol tatăl şi 
fiul lui Pere şi soaței lui, uitându-se cum Bernat le arăta gologanii, 
părintele Albert l-a tot ținut pe Joanet pe după umeri. Cum de 
putuse fi atât de orb? Cum de nu-şi dăduse seama de calvarul 
micuțului? De câte ori nu-l văzuse căzând pe gânduri, cu privirea 
pierdută departe în zare? 

Părintele Albert l-a strâns pe puşti la piept. Joanet s-a întors la 
el, şi i-a zâmbit. 

Odaia era simplă, dar curată, cu două saltele pe jos în loc de 
orice alt mobilier, cu vuietul nesfârşit al mării drept orice altă 
tovărăşie. Arnau a ciulit urechile, încercând să-i audă pe lucrătorii 
de la Sfânta Maria, chiar în spatele lor. Au sorbit din bine- 
cunoscuta supă a nevestei lui Pere. Arnau s-a uitat în blid, a 
ridicat ochii şi i-a zâmbit tatălui său. Ce hăt-departe erau acum 
lăturile Estranyei! Toţi trei au sorbit cu plăcere, sub privirile 
bătrânei, gata în orice clipă să le umple încă o dată blidele. 

— La culcare, le-a poruncit Bernat, sătul; mâine avem treabă. 

Joanet a stat în cumpănă. S-a uitat la Bernat şi, când toţi se 
ridicaseră de la masă, s-a întors spre uşă. 

— Asta nu-i oră de ieşit, fiule, l-a dojenit Bernat de față cu cei 
doi bătrâni. 

Capitolul 13 


— Sunt fratele mamei şi fiul lui, a dumirit-o Margarida pe 
mama vitregă, care s-a mirat că Grau mai tocmise doi oameni 
pentru cei şapte cai. 

Grau îi arătase că nu voia să ştie nimic de cai şi, de fapt, nici 
măcar n-a coborât să vadă splendidele grajduri de la catul de jos al 
palatului. Ea se îngrijise de tot: alesese trăpaşii şi adusese cu ea 
un comis, pe Jesus care, la rândul lui, o povățuise să tocmească 
un rândaş priceput: Tomás. 

Dar patru bărbaţi la şapte cai erau mult prea mulți, chiar şi 
pentru gusturile baronesei, şi aşa l-a şi mustrat când a mers întâia 
oară la grajd, după ce veniseră şi alde Estanyol. 

Isabel a îndemnat-o pe Margarida să-i dea înainte. 

— Erau țărani, şerbi legați de pământ. 

Isabel n-a zis nimic, dar în minte i s-a trezit o bănuială. 

Fata a vorbit mai departe: 

— Fiul, Arnau, poartă vina pentru moartea fratelui meu mai 
mic, Guiamon. Îi urăsc! Nu ştiu de ce i-o fi tocmit tata. 

Ştim noi, a bombănit baroneasa, țintuindu-l cu privirea pe 
Bernat, care tocmai atunci țesăla un armăsar. 

În noaptea aceea, Grau n-a luat, totuşi, în seamă vorbele soaței. 

— Aşa am crezut eu de cuviință, s-a mărginit să zică, după ce-i 
adeverise bănuielile că erau doi fugari. 

— Dacă află tata... 

— Dar n-are să afle, aşa-i, Isabel? Grau şi-a privit soția, care se 
îmbrăcase de-acum pentru cină, una dintre noile deprinderi pe 
care ea le adusese în viața lui Grau şi a familiei. Abia de avea 
douăzeci de ani, şi era nespus de firavă, ca şi Grau. Prea puţin 
drăguță şi fără niciuna dintre rotunjimile ispititoare pe care la 
vremea ei i le dăruise Guiamona, ea era, cu toate acestea, nobilă, 
aşa cum trebuia să-i fie şi firea, a chibzuit Grau. Nu ti-ar plăcea ca 
tatăl tău să afle că locuieşti laolaltă cu doi fugari. 

Baroneasa l-a privit mânioasă şi a ieşit din încăpere. 

Cu toată scârba pe care o arătau baroneasa şi fiii ei vitregi, 
Bernat le-a dovedit că se pricepea la cai. Ştia să se poarte cu ei, să- 
i hrănească, să le spele copitele şi furcuțele, să-i lecuiască, la 
nevoie, şi să umble printre ei; dar se putea spune că nu prea ştia 
cum să-i impodobească pentru a-i face mai frumoşi. 

— Vor să strălucească, i-a lămurit într-o zi lui Arnau, în drum 
spre casă, şi n-aibă niciun fir de praf. Trebuie pieptănați neîncetat, 
ca să le scoţi nisipul ce le intră în păr şi apoi ţesălați până 
strălucesc. 

— Şi coama şi coada? 

— Scurtate, împletite şi împodobite. 

— La ce le trebuie cai cu atâtea zorzoane? 

Arnau n-avea voie să se apropie de cai. Îi admira în grajd; vedea 
cum îi răspundeau tatălui său pentru îngrijiri, şi se bucura când, 
singur cu el, Bernat îl lăsa să-i mângâie. Pe nepregătite, de vreo 
două ori, feriți de priviri indiscrete, Bernat îl urcase pe unul dintre 
cai, chiar în grajd. Truda nu-i îngăduia să plece din magazia cu 
hamuri; Acolo le curăța la nesfârşit; ungea pieile de pe gâtare şi 
fruntare, le freca apoi cu o cârpă, până trăgeau toată unsoarea, iar 
fața şeilor şi hamurilor lucea; curăța frâiele şi pintenii, peria 
păturile şi alte podoabe, până se făcea nevăzut şi ultimul păr de 
cal, treabă pe care o încheia folosind degetele şi unghiile drept 
pense, ca să scoată acele fine care se înfigeau în pânză, formând 
un tot cu aceasta. Iar când îi rămânea timp, lustruia fără preget 
careta cumpărată de Grau. 

Cu trecerea lunilor, chiar şi comisul Jesus trebuise să 
recunoască priceperea acelui țăran catalan. Când Bernat intra 
într-un grajd, caii nici măcar nu clinteau, şi de cele mai multe ori 
întorceau capul la el. Îi atingea, îi mângâia şi le şoptea ceva 
liniştitor. Însă, când intra Tomâs, trăpaşii plecau urechile, iar când 
acela striga la ei fugeau la un perete cât mai departe de rândaş. 
Ce-avea bărbatul ăla? Până atunci fusese un rândaş fără cusur, se 
gândea Jesus ori de câte ori auzea un nou strigăt. 


În fiece dimineaţă, când tatăl şi fiul plecau la treabă, Joanet se 
ducea să-i dea ajutor Marionei, soția lui Pere. Făcea curat şi 
rânduia, apoi o însoțea la târguieli. Când ea se apuca de gătit, 
Joanet fugea cât îl țineau picioarele la plajă, în căutarea lui Pere. 
Acesta pescuise toată viața şi, pe lângă ceva parale date de 
breaslă, mai primea şi niscai sfanți pentru că dădea ajutor la 
reparatul uneltelor; Joanet îl însoțea, luând seama la lămuririle lui 
şi alerga dintr-un loc într-altul când bătrânul pescar avea nevoie 
de câte ceva. 

De cum putea, fugea să-şi vadă mama. 

— Azi-dimineaţă, i-a istorisit într-o zi, când Bernat s-a dus să-i 
plătească, Pere îi dăduse înapoi ceva parale. l-a povestit că 

micuțul... Micuţul sunt eu, ştii, mamă? Îmi spun „micuțul”. Ei 
bine, i-a dezvăluit că micuțul dădea ajutor în casă şi pe plajă, aşa 
că nu trebuia să-i plătească partea mea. 

Ostatica asculta, cu mâna pe creştetul băiatului. Cum se mai 
schimbase totul! De când viețuia cu alde Estanyol, micuțul ei nu 
mai stătea jos, suspinând, aşteptându-i mângâierile tăcute şi câte 
o vorbă drăgăstoasă şi oarbă. Acum vorbea, îi istorisea câte ceva, 
chiar râdea! 

— Bernat m-a îmbrățişat, i-a dezvăluit Joanet, iar Arnau m-a 
lăudat. 

Mâna mamei s-a strâns pe creştetul băiatului. 

Şi Joanet i-a dat înainte. Vorbea împiedicat. Despre Arnau şi 
Bernat, despre Mariona şi Pere, despre plajă, pescari, uneltele pe 
care le reparau, dar femeia nu-l mai asculta, mulțumită că fiul ştia 
în sfârşit ce era o îmbrățişare, că micuțul era fericit. 

— Fugi, fiule, i-a curmat mama vorba, încercând să-şi ascundă 
tremurul vocii. Te-or fi aşteptând. 

Din temnița ei, Joana şi-a auzit băiatul sărind de pe scrin şi 
luând-o la fugă; şi l-a închipuit sărind peste ostrețele care se 
luptau să dispară din amintirile ei. 

Ce rost mai avea acum? Îndurase atâția ani de pâine şi apă 
între cei patru pereți ale căror mici unghere degetele ei le pipăiseră 
de sute de ori. Luptase cu singurătatea şi nebunia, privind cerul 
prin ferestruica pe care i-o dăruise regele, monarhul grandios! 
Învinsese febra şi boala, şi toate le făcuse pentru micuțul ei, ca să- 
i mângâie creştetul capului, să-i dea curaj, să-l facă să simtă că nu 
era, totuşi, singur pe lume. 

Acum nu mai era. Bernat îl îmbrăţişa! lar ei i se părea că-l 
cunoştea. Îl visase în ceasurile care se veşniceau. „Ai grijă de el, 
Bernat!”, spunea văzduhului. Acum Joanet era fericit, râdea, 
alerga şi... 

Joana s-a aşezat în țărână şi a rămas acolo. În acea zi nu s-a 
atins nici de pâine, nici de apă; nu mai avea nevoie de ele. 

Joanet a venit a doua zi şi a treia, şi a patra, şi ea l-a ascultat 
cum râde, vorbind despre lume, făcându-şi visuri. Pe fereastră 
ieşeau doar sunete tot mai stinse: da, nu, du-te, fugi, du-te să 
trăieşti. 

— Du-te să te bucuri de viața pe care din vina mea n-ai avut-o, 
a şoptit Joana, când băiatul a sărit peste zăplaz. 

Pâinea se aduna grămadă în temnița Joanei. 

— Ştii ce-a fost, mamă? Joanet a sprijinit scrinul de perete şi s- 
a pus pe el; picioarele încă nu-i ajungeau până jos. Nu. Cum să 
ştii? Aşezat, ghemuit, şi-a aciuat spatele la zid, acolo unde ştia că 
mâna mamei o să-i caute creştetul capului. Stai să-ți spun. E 
foarte vesel. Ieri, unul dintre caii lui Grau... 

Dar pe ferestruică n-a ieşit niciun braț. 

— Mamă? Ascultă. Îți spun că-i vesel. Unul dintre cai... 

Joanet şi-a întors privirea la ferestruică. 

— Mamă? 

A adăstat. 

— Mamă? 

A ciulit urechile, încercând să treacă peste loviturile de ciocan 
ale căldărarilor, ce răsunau în toată mahalaua. Nimic. 

— Mamă! a strigat. 

A îngenuncheat pe scrin. Ce să facă? Ea nu-l lăsase niciodată 
să se apropie de ferestruică. 

— Mamă! a strigat, înălțându-se până la borta ferestruicii. 

Ea îi ceruse mereu să nu privească înăuntru, să nu încerce s-o 
vadă. Dar nu răspundea! Joanet s-a aplecat pe ferestruică. 
Înăuntru era beznă. 

S-a ridicat până acolo şi a băgat un picior. Nu încăpea. Nu 
putea încăpea decât pe-o parte. 

— Mamă? a repetat. 

Atârnat pe partea de sus a ferestruicii, şi-a pus amândouă 
picioarele pe glaful ei şi, stând pe-o parte, a sărit înăuntru. 

— Mamă? a şoptit pe când ochii i se deprindeau cu întunericul. 

A stat până a zărit o gaură din care ieşea o duhoare îngrozitoare 
şi de cealaltă parte, în stânga lui, lângă perete, făcut ghem pe o 
saltea de paie, un trup. 

Joanet a aşteptat. Trupul nu se clintea. Bătăile ciocanelor de 
aramă rămăseseră afară. 

— Voiam să-ți povestesc ceva vesel, a zis, apropiindu-se. 
Lacrimile au început să-i curgă pe obraji. Ai fi râs, a bolborosit 
când a ajuns lângă ea. 

Joanet s-a aşezat lângă leşul mamei. Joana îşi ascunsese 
chipul între braţe, ca şi cum ştiuse dinainte că fiul ei avea să-i 
intre în temniță, ca şi cum voise ca el să n-o vadă nici după 
moarte. 

— Pot să te ating? 

Micuţul a mângâiat părul mamei, murdar, încurcat, uscat, 
aspru. 

— A trebuit să mori ca să fim laolaltă. 
Joanet a izbucnit în plâns. 


Bernat nu s-a îndoit nicio clipă când, la întoarcerea acasă, 
vorbind unul peste altul, chiar în poartă, Pere şi nevastă-sa i-au 
dat de veste că Joanet nu venise acasă. Nu-l întrebaseră niciodată 
unde mergea când se făcea nevăzut; îşi închipuiau că la Sfânta 
Maria, dar nimeni nu-l zărise pe-acolo în acea după amiază. 
Mariona şi-a dus o mână la gură. 

— Şi dacă a păţit ceva? a suspinat. 

— Îl găsim noi, a încercat s-o liniştească Bernat. 

Joanet a rămas lângă mama lui; întâi a mângâiat-o pe păr, apoi 
şi-a trecut degetele prin el, descurcându-l. N-a încercat să-i vadă 
fața. S-a ridicat şi s-a uitat la ferestruică. 

S-a lăsat seara. 

— Joanet? 

Joanet s-a uitat iar pe ferestruică. 

— Joanet? a auzit iar din partea cealaltă a peretelui. 

— Arnau? 

— Ce s-a întâmplat? 

I-a răspuns dinăuntru: 

— A murit. 

— De ce nu...? 

— Nu pot. Aici n-am scrinul. E prea sus. 

„Miroase înfiorător”, s-a speriat Arnau. Bernat a bătut iar la uşa 
casei lui Ponç căldărarul. Ce făcuse băiatul înăuntru toată ziulica? 
A bătut iar, cu putere. De ce nu răspundea? Uşa s-a deschis şi un 
uriaş a acoperit aproape tot cadrul uşii. Arnau a dat înapoi. 

— Ce vreți? a mugit căldărarul, desculț şi purtând, drept orice 
alt strai, o cămaşă ponosită, care îi ajungea până la genunchi. 

— Sunt Bernat Estanyol, el e fiul meu, s-a înfățişat, luându-l pe 
Amau de umeri şi împingându-l înainte, prietenul fiului 
dumneavoastră Joa... 

— N-am niciun fiu, i-a curmat vorba Ponç, dând să închidă 
uşa. 

— Dar aveţi o soție, a răspuns Bernat, împingând uşa cu 
brațul. Ponç a dat înapoi. Sau mai curând, a lămurit în fața privirii 
căldărarului, aveaţi. S-a stins. 

Ponc n-a tresărit. 

— Şi? l-a iscodit, dând uşor din umeri. 

— Joanet e înăuntru cu ea. Bernat a încercat să se uite la el cât 

putea de aspru. Nu poate ieşi. 

— Acolo ar fi trebuit să stea puiul ăsta de lele toată viața. 

Bernat a înfruntat ochii căldărarului, strângând umerii fiului 
său. Arnau era gata să cadă, dar, când căldărarul l-a privit, l-a 
înfruntat țeapăn. 

— Ce-aveţi de gând să faceți? a stăruit Bernat. 

— Nimic, a răspuns căldărarul. Mâine, când am să dărâm 
coşmelia, băiatul va putea ieşi. 

— Nu puteți lăsa un copil noaptea întreagă... 

— În casa mea pot să fac ce poftesc. 

— O să-l anunț pe veguer, l-a amenințat Bernat, ştiind cât de 
zadarnice îi erau spusele. 

Ponç a mijit din ochi şi, nemaiscoțând o vorbă, s-a dus în casă, 
lăsând uşa deschisă. Bernat şi Arnau au aşteptat până s-a întors 
cu o funie, pe care i-a dat-o direct lui Arnau. 

— Scoate-l de acolo, i-a poruncit, şi spune-i că, acum că mă-sa- 
i moartă, nu poftesc să-l mai văd pe aici. 

— Cum...? a dat să-l întrebe Bernat. 

— Prin locul pe unde s-a strecurat în toți aceşti ani, i-a luat-o 
Ponç înainte; sărind peste îngrăditură. Prin casa mea n-o să 
treceţi. 

— Şi mama? a întrebat Bernat înainte ca el să închidă uşa. 

— Mama mi-a dat-o regele, poruncindu-mi să n-o ucid, şi 
regelui am să i-o înapoiez acum că s-a dus, i-a spus Ponç pe loc. 
Am dat bani buni drept gaj şi Dumnezeu mi-e martor că n-am de 
gând să-i pierd pentru o târfă. 


Numai părintele Albert, care cunoştea povestea lui Joanet, 
laolaltă cu bătrânul Pere şi muierea lui, cărora Bernat se văzuse 
silit să le-o spună, au ştiut de nenorocirea micuțului. Cei trei s-au 
apropiat de el. Dar tăcerea grea a copilului dăinuia şi mişcările lui, 
înainte atât de sprintene şi agere, erau acum mai încete, ca şi cum 
umerii lui purtau o povară de neîndurat. 

— Timpul tămăduieşte totul, l-a alinat într-o bună dimineață 
Bernat pe Arnau. Trebuie să aşteptăm şi să-i dăm iubire şi ajutor. 

Dar Joanet a rămas mut printre crizele de plâns din fiece 
noapte. Tatăl şi fiul stăteau nemişcați, ascultându-l chirciți în 
culcuşuri, până părea să-şi piardă puterile, şi somnul, nicicând 
potolit, îl biruia. 

— Joanet, a auzit Bernat cum îl chema într-o noapte Arnau, 
Joanet. 

Nu i-a răspuns. 

— Dacă vrei, o pot ruga pe Fecioară să fie şi mama ta. 

„Bine, fiule!”, şi-a grăit în sinea lui Bernat. Nu voise să-l 
sfătuiască aşa ceva. Era Fecioara lui, taina lui. I-o împărtăşise 
tatălui: dar el trebuia să fie cel care lua asemenea hotărâre. 

Şi o făcuse, dar Joanet n-a răspuns. Peste odaie s-a înstăpânit 
o tăcere uriaşă. 

— Joanet? a stăruit Arnau. 

— Aşa îmi spunea mama. Erau primele lui vorbe, după zile 
întregi, şi Bernat a stat nemişcat în culcuş. Şi nu mai e. Acum 
sunt Joan. 

— Cum vrei. Ai auzit ce ţi-am destăinuit despre Fecioară, 
Joanet... Joan? s-a îndreptat Arnau. 

— Dar mama ta nu-ți vorbeşte, pe când a mea aşa făcea. 

— Spune-i despre păsări, i-a şoptit Bernat. 

— Eu o pot vedea pe Fecioară, dar tu n-o puteai vedea pe mama 
ta. 

Băiatul a amuţit iar. 

— De unde ştii că te ascultă? l-a iscodit în cele din urmă. E 
doar o statuie din piatră şi statuile din piatră nu aud. 

Bernat şi-a ținut răsuflarea. 

— Dacă-i drept că nu ascultă, a răspuns, atunci de ce îi vorbesc 
cu toții? Chiar şi părintele Albert îi vorbeşte. Doar l-ai văzut. Ori 
crezi că părintele Albert se înşală? 

— Dar ea nu-i mama părintelui Albert, a stăruit micuțul. El m- 
a dumirit că are una. Cum să ştiu dacă Fecioara vrea să-mi fie 
mamă, când nici nu-mi vorbeşte? 

— O să-ţi spună noaptea, în somn, prin păsări. 

— Păsări? 

— Păi, a stat Arnau în cumpănă, e drept că nu înțelesese 
niciodată ce era cu păsările, dar nici nu cutezase să-i spună 
tatălui său. Asta-i mai încâlcit. O să te dumirească tatăl meu... 
adică al nostru. 

Bernat a simțit cum i se punea un nod în gât. Peste încăpere s- 
a lăsat iar tăcerea, până ce Joan a vorbit iar: 

— Arnau, am putea să mergem chiar acum s-o întrebăm pe 
Fecioară? 

— Acum? 

„Da. Acum, fiule, acum. Are nevoie”, s-a învoit Bernat în sinea 
lui. 

— Te rog. 

— Ştii că nu-i voie să se între noaptea în biserică. Părintele 
Albert... 

— N-o să facem gălăgie. N-are să afle nimeni. Te rog! 

Arnau s-a învoit şi cei doi copii au plecat pe muteşte din casa 
lui Pere, şi au făcut câțiva paşi până la Sfânta Maria a Mării. 

Bernat s-a ghemuit în culcuş. Ce puteau păți? Toţi îi iubeau la 
biserică. 

Luna dănțuia printre zidurile pe jumătate ridicate, pe schele, 
contraforți, arcade, abside. Sfânta Maria tăcea şi doar câte un foc îi 
trăda ici şi colo pe paznici. Arnau şi Joanet au dat ocol bisericii 
până în ulița Born; intrarea mare era închisă, iar cimitirul 
Moreres, lângă care erau puse la adăpost materialele de 
construcție, era cel mai păzit. Un foc stingher lumina şantierul 
fațadei. Nu era greu de intrat: zidurile şi contraforții coborau din 
absidă până la poarta dinspre Born, unde o placă din lemn arăta 
locul scării de la intrare. Au călcat peste desenele maestrului 
Montagut, pe care apărea locul precis al uşii şi al treptelor, au 
intrat în Sfânta Maria, şi s-au dus pe muteşte la capela 
Preasfântului Mântuitor din deambulatoriu, unde îndărătul unui 
grilaj întărit din fier forjat frumos împodobit îi aştepta Fecioara, 
luminată fără preget de lumânările pe care bastaixos le înlocuiau 
mereu. 

Şi-au făcut cruce. „Aşa trebuie să faceți de câte ori veniți la 
biserică”, le dăduse povaţă părintele Albert şi şi-au pus mâinile pe 
grilajul capelei. 

— Vrea să-i fii mamă, i-a cerut domol Fecioarei. A lui s-a stins 
din viață, a zis Arnau, şi pe mine nu mă supără să te împart cu el. 

Cu mâinile pe grilaj, Joan s-a uitat de mai multe ori când la 
Fecioară, când la Arnau. 

— Ce? i-a tăiat el vorba. 

— Taci! 

— Părintele ştie că a suferit mult. Mama lui era închisă, ştii? 
Nu scotea decât un braț pe o ferestruică mică de tot şi el n-o 
vedea, până când ea s-a săvârşit din viață, dar mi-a dezvăluit că 
nici atunci n-a privit-o. Ea nu-i dădea voie. 

Fumul lumânărilor din ceară curată de albine, care urca din 
sfeşnic, chiar lângă icoană, a înnourat iar vederea lui Arnau şi 
buzele de piatră au surâs. 

— O să fie mama ta, a hotărât el, întorcându-se la Joan. 

— Cum ştii, dacă ai povestit că-ți răspunde prin...? 

— Ştiu şi gata, l-a oprit Arnau, tăios. 

— Şi dacă aş întreba-o? 

— Nu, i-a curmat din nou vorba Arnau. 

Joan s-a uitat la statuia din piatră; voia să-i poată vorbi, ca 
Arnau. De ce pe el nu-l asculta, iar pe fratele lui da? Cum putea şti 
Arnau? Chiar când Joan îşi promitea în sinea lui că într-o zi avea 
să fie vrednic ca ea să-i vorbească, s-a auzit un sunet. 

— Ssst! a şoptit Arnau, privind spărtura mare din portalul 
Moreres. 

— Cine-i acolo? 

Şi-a făcut apariția lumina unui opaiț ridicat. 

Arnau a luat-o către ulița Born, pe unde intraseră, dar Joan a 
stat nemişcat, ţintuind cu privirea opaițul ce se apropia de 
deambulatoriu. 

— Haide! i-a şoptit Arnau, trăgând de el. 

Când au ieşit în ulița Born, au desluşit mulțime de opaițe 
venind drept la ei. Arnau a privit îndărăt; în Sfânta Maria, alte 
lumini se alăturaseră celei dintâi. 

N-aveau nicio scăpare. Paznicii strigau, vorbind între ei. Ce 
puteau face? Podeaua! L-a împins pe Joan în țărână; micuțul 
înlemnise. Pe margini nu erau scânduri. L-a împins iar pe Joan şi 
amândoi s-au târât până la fundația bisericii. Joan s-a lipit de zid. 
Luminile au urcat pe scândurile groase. Paşii paznicilor au răsunat 
pe parchet în auzul lui Arnau, iar vocile lor i-au acoperit bătăile 
inimii. 

Au aşteptat ca oamenii să cerceteze biserica. O veşnicie! Arnau 
privea în sus, încercând să vadă ce se petrecea, şi, ori de câte ori 
lumina se strecura prin îmbinările scândurilor, se făcea mic, şi se 
ascundea şi mai tare. 

Până la urmă, paznicii s-au lăsat păgubaşi. Doi dintre ei au 
rămas pe loc şi au luminat podeaua din jur câteva clipe. Cum de 
nu-i auzeau bătăile inimii? Şi ale lui Joan. Bărbaţii au coborât de 
pe scândurile groase. Şi ale lui Joan? Arnau a întors capul spre 
locul unde stătuse micuțul. Unul din paznici a atârnat un opaiț 
lângă scândurile groase, celălalt s-a pierdut în depărtate. Nu era! 
Unde se băgase, oare? Arnau s-a apropiat de locul unde fundația 
se unea cu scândurile groase. A pipăit cu mâna şi a dat peste o 
bortă, o mină care se deschisese printre zidurile fundației. 

Împins de Arnau, Joan se târâse printre scânduri; nimic nu-i 
tăiase drumul, iar micuțul se tot târâse prin bortă şi prin mină, 
care cobora molcom către marele altar. Arnau îl făcuse să se 
târască. „[ine-ţi gura!”, îi poruncise de câteva ori. Atingerea dintre 

trupul său şi pământul din mină nu-l lăsa să audă nimic, dar 
Arnau trebuia să fie în urma lui. A auzit că intra sub scândurile 
groase. Doar când tunelul s-a lărgit, îngăduindu-i să se întoarcă şi 
chiar să stea în genunchi, şi-a dat seama Joan că era singur. Unde 
se afla? Putea tăia bezna cu cuțitul, atât era de groasă. 

— Arnau? l-a strigat. 

Vocea i-a răsunat în jur. Era ca o peşteră. Sub biserică! 

A strigat iar, de multe ori încă. Mai întâi a vorbit încet, apoi a 
urlat, dar s-a speriat de propriile sunete. Putea încerca să se 
întoarcă, dar unde era tunelul? Joan a întins brațele, dar mâinile 
lui n-au atins nimic; se târâse prea mult. 

— Arnau! a strigat iar. 

Nimic. S-a pus pe plâns. Ce era acolo? Monştri? Dacă era 
iadul? Era sub o biserică; nu spuneau că iadul era dedesubt? 
Dacă venea Necuratul? 

Arnau s-a târât prin mină. Joan n-o putuse lua decât pe acolo. 
Nu ieşise de sub scândurile groase. După ce a mers niţel, şi-a 
strigat prietenul; era cu neputinţă să fie auzit în afara tunelului. 
Nimic. S-a mai târât puţin. 

— Joanet! a strigat. Joan! s-a îndreptat. 

— Aici, i s-a răspuns. 

— Unde aici? 

— La capătul tunelului. 

— Eşti bine? 

Joan şi-a curmat tremuratul. 

— Da. 

— Atunci vino înapoi. 

— Nu pot. Arnau a oftat. Aici e ca o peşteră şi nu ştiu unde-i 
ieşirea. 

— Pipăie pereții până când... Nu! s-a îndreptat Arnau pe loc. Să 
nu faci aşa ceva, auzi, Joan? Ar putea să mai fie şi alte tuneluri. 
Dacă eu ajung până acolo... Se vede ceva, Joan? 

— Nu, a răspuns micuțul. 

Putea merge înainte, până dădea de el, dar dacă se pierdea şi 
el? De ce era o grotă acolo jos? Aha, acum ştia cum să ajungă. 
Avea nevoie de lumină. Cu un opaiț se puteau întoarce. 

— Aşteaptă! Mă auzi, Joan? Stai potolit şi aşteaptă-mă acolo, 
nemişcat! Mă auzi? 

— Da, te aud. Ce-ai să faci? 

— Mă duc să caut o lumină şi mă întorc. Stai acolo, nemişcat, 
da? 

— Da, a şovăit Joan. 

— Gândeşte-te că eşti sub Fecioară, mama ta. Arnau n-a auzit 
niciun răspuns. Joan, m-ai auzit? 

Cum să nu-l audă? s-a întrebat micuțul. Zisese „mama ta”. El 
n-o auzea. Arnau, da. Dar nici nu-l lăsase să stea de vorbă cu ea. 
Dar dacă Arnau nu voia să-şi împartă mama cu el şi-l închisese în 
iad? 

— Joan? a stăruit Arnau. 

— Ce? 

— Aşteaptă-mă nemişcat. 

Arnau a făcut cu greu cale întoarsă, târându-se până a ajuns 
iar sub podeaua din ulița Born. Nemaistând mult în cumpănă, a 
luat opaițul pe care paznicul îl atârnase acolo şi a intrat iar în 
tunel. 

Joan a desluşit apropierea luminii. Arnau a mărit flacăra abia 
când pereții galeriei s-au lățit. Micuţțul stătea în genunchi la doi 
paşi de ieşirea din tunel. Joan l-a privit speriat. 

— Nu-ţi fie frică, a încercat să-l ogoiască Arnau. 

Băiatul a ridicat opaițul şi a mărit iar flacăra. Ce era acolo? Un 
cimitir! Erau într-un cimitir. Din cine ştie ce pricină, sub Sfânta 
Maria se păstrase o grotă mică, asemenea unei bule de aer. 
Tavanul era atât de scund, că nici măcar nu se puteau ridica în 
picioare. Arnau a îndreptat lumina spre nişte amfore mari, aidoma 
chiupurilor pe care le văzuse în atelierul lui Grau, dar mai 
grosolane. Unele erau sparte şi lăsau la vedere leşurile din ele, dar 
altele nu: amfore mari, cu pântecele spintecat, unite între ele, şi 
pecetluite în mijloc. 

Joan tremura; țintuia cu privirea un leş. 

— Stai potolit, a stăruit Arnau, apropiindu-se de el. 

Dar Joan s-a depărtat ca fulgerat. 

— Ce...? a dat să-l întrebe Arnau. 

— Să plecăm, i-a cerut Joan, oprindu-l. 

Fără să-i mai aştepte răspunsul, a intrat în tunel. Arnau l-a 
urmat şi, ajunşi sub scânduri, a stins opaițul. Nu se vedea nici 
țipenie. A pus opaițul la loc şi s-au întors acasă la Pere. 

— Să nu spui nimic nimănui, i-a cerut lui Joan pe drum. Da? 

Joan nu i-a răspuns. 

Capitolul 14 


De când Arnau îl încredințase că Fecioara era şi mama lui, 
Joan alerga până la biserică ori de câte ori avea o clipă liberă, şi, 
cu mâinile pe grilajul capelei Preasfântului Mântuitor, îşi băga 
capul printre zăbrele, şi rămânea cu privirile pe statuia din piatră, 
care îşi ținea copilul pe un umăr, şi avea o navă la picioare. 

— Într-o zi n-ai să-ți mai poţi scoate capul dintre ele, i-a atras 
luarea-aminte odată părintele Albert. 

Joan a scos capul şi i-a zâmbit. Preotul l-a ciufulit şi s-a lăsat 
pe vine lângă el. 

— O iubeşti? l-a întrebat, arătând spre capelă. 

Joan a stat în cumpănă. 

— Acum e şi mama mea, a răspuns, mânat mai mult de vrere 
decât de credință. 

Părintele Albert a simţit că i se urcă un nod în gât. Câte i-ar fi 
putut istorisi despre Maica Domnului! A încercat să vorbească, dar 
n-a putut. L-a îmbrățişat pe micuţ, aşteptând să-i revină glasul. 

— Te rogi la ea? l-a întrebat când a putut vorbi. 

— Nu. Doar îi vorbesc. Părintele Albert l-a întrebat din priviri. 
Da, îi vorbesc de-ale mele. 

Preotul s-a uitat la Fecioară. 

— Dă-i înainte, fiule, dă-i înainte, a adăugat, lăsându-l singur. 


Nu i-a fost greu s-o facă. Părintele Albert s-a gândit la trei sau 
patru bărbaţi şi în cele din urmă a ales un argintar cu dare de 
mână. La ultima spovedanie anuală, meşterul se pocăise destul cu 
privire la unele preacurvii. 

— Tu eşti şi mama lui, şoptise părintele Albert ridicând privirea 
la cer, nu te superi dacă folosesc acel mic şiretlic spre folosul fiului 
tău, e drept, Maică Preacurată? 

Argintarul nu îndrăznise să spună nu. 

— Nu-i decât o mică danie pentru şcoala de pe lângă catedrală, 
s-a învoit preotul; cu ea ai să ajuţi un copil, iar Dumnezeu te va 
răsplăti. 

Nu-i mai rămânea decât să-i spună lui Bernat, aşa că părintele 
Albert s-a dus să-l caute. 

— Am izbutit ca Joanet să fie primit la şcoala de pe lângă 
catedrală, l-a anunțat pe când se plimbau pe plajă, pe lângă casa 

lui Pere. 

Bernat s-a întors la preot. 

— N-am destule parale, părinte, s-a dezvinovăţit. 

— N-are să te coste niciun gologan. 

— Ştiam că la şcoli... 

— Da, dar numai la cele din cetate. La cea de pe lângă 
catedrală e de ajuns... La ce să-l mai limpezească? Ei bine, am 
izbutit. S-au plimbat înainte. Va învăța să scrie şi să citească, mai 
întâi pe abecedar, apoi pe psalmi şi rugăciuni. De ce oare nu 
spunea Bernat nimic? Când va împlini treisprezece ani, va putea 
merge la şcoala secundară, ca să studieze latina şi cele şapte arte 
liberale: gramatica, retorica, dialectica, aritmetica, geometria, 
muzica şi astronomia. 

— Părinte, i-a dezvăluit Bernat, Joanet dă ajutor în casă şi de 
aceea Pere nu mă pune să plătesc pentru el. Dacă băiatul învaţă... 

— O să-i dea de mâncare la şcoală. Bernat s-a uitat la el şi a 
dat din cap, ca şi cum se gândea. În afară de asta, a adăugat 
preotul, am şi vorbit cu Pere, şi se învoieşte să nu-ți ceară mai 
mult. 

— V-aţi îngrijit mult de băiat. 

— Da, te superi? Bernat a tăgăduit, zâmbind. Închipuieşte-ţi că, 
mai târziu, Joanet ar putea merge la universitate, la cea din Lerida 
ori chiar la vreuna din alte țări, la Bologna, la Paris... 

Bernat a izbucnit în hohote. 

— Dacă v-aş zice că nu, aţi fi dezamăgit, aşa-i? Părintele Albert 
a încuviințat. Nu-i fiul meu, părinte, a urmat Bernat. De-ar fi, n-aş 
îngădui ca unul să trudească pentru celălalt, dar dacă nu mă 
costă parale, de ce nu? Băiatul merită. Poate că într-o zi chiar are 
să meargă la una dintre universitățile pe care le-aţi pomenit. 


— Eu aş prefera să stau cu caii ca tine, i-a recunoscut Joanet 
lui Arnau, când se plimbau pe plajă, chiar pe unde părintele Albert 
şi Bernat îi hotărâseră viitorul. 

— E tare greu. Joanet... Joan. Nu fac decât să rânesc şi să tot 
rânesc, şi când totul străluceşte, iese un bidiviu, şi o iau de la 
capăt. Asta când nu vine Tomâs urlând şi-mi dă vreun dârlog ori 
vreo curea să le repar. Prima dată mi-a dat una zdravănă peste 
ceafă, dar atunci a apărut tata şi... De l-ai fi văzut! Avea o furcă şi 
l-a înghesuit la perete, cu vârfurile în piept, iar el a început să 
bolborosească, cerând iertare. 

— Tocmai de-aia mi-ar plăcea să rămân cu voi. 

— Vai de mine, nu! a răspuns Arnau. De atunci nu se mai 
atinge de mine, e drept, dar mereu găseşte câte ceva prost făcut. 
Le murdăreşte el, ştii? L-am zărit. 

— De ce nu-i spui comisului Jesus? 

— Tata zice că să nu-i spun, că nu m-ar crede, fiindcă Tomâs e 
prietenul lui şi are să-i ia oricând apărarea, iar baroneasa s-ar 
folosi de orice ca să se ia de noi; ne duşmăneşte. Aşa că vezi, tu 
înveți cu duiumul la şcoală, iar eu rânesc tot ce murdăresc alții şi 
înghit tot soiul de urlete. Au tăcut o vreme, călcând nisipul şi 
privind marea. Profită, Joan, profită, îl povățuise Arnau deodată, 
repetând vorbele auzite din gura lui Bernat. 

Joan n-a zăbovit să se bucure de şcoală. A făcut-o chiar din 
ziua în care preotul învățător l-a lăudat de față cu toți. Băiatul a 
simțit un gâdilat plăcut şi s-a lăsat privit de colegii de clasă. De-ar 
fi trăit maică-sa! Ar fi fugit imediat la scrin şi i-ar fi spus cum 
fusese lăudat: cel mai bun, recunoscuse învățătorul, şi-l priviseră 
cu toții. Nicicând nu fusese cel mai bun la ceva! 

În acea noapte, Joan s-a întors acasă învăluit într-un nor de 
fericire. Pere şi Mariona l-au ascultat zâmbind şi făcându-şi visuri, 
şi i-au cerut să repete vorbele pe care băiatul credea că le folosise, 
pierdute printre strigăte şi mişcări. Când au sosit Arnau şi Bernat, 
toți trei s-au uitat la uşă. Joan a dat să fugă la ei, dar fața fratelui 
l-a împiedicat: se vedea că plânsese, iar Bernat, ținându-l cu mâna 
pe după umeri, îl tot strângea la piept. 

— Ce...? a întrebat Mariona, apropiindu-se de Arnau ca să-l 
îmbrățişeze. 

Dar Bernat a oprit-o cu mâna. 

— Trebuie să înduri, a adăugat, nevorbind cuiva în chip 
deosebit. 

Joan a căutat privirea fratelui, dar Arnau se uita la Mariona. 

Şi au îndurat. Rândaşul Tomâs nu cuteza să se ia de Bernat, 
dar de Arnau da. 

— Caută sămânță de zâzanie, fiule, încerca să-l aline Bernat 
când Arnau izbucnea iar, furios. 

— Dar nu putem trăi aşa toată viața, tată, s-a plâns Arnau într- 
o zi. 

— Nici n-o s-o facem. Am auzit că Jesus i-a atras de 
nenumărate ori luarea-aminte. Nu munceşte bine şi comisul Jesus 
ştie. De caii pe care el îi îngrijeşte nu te mai poți atinge: sunt 
nărăvaşi şi muşcă. Îi vine lui rândul, fiule, nu mai e mult. 

lar urmările, cum prevăzuse Bernat, nu s-au lăsat aşteptate. 

Baroneasa se îndărătnicea ca fiii lui Grau să înveţe să călărească. 
Că Grau nu ştia să călărească, mai îndura ea, dar cei doi fii ai lui 
trebuiau să învețe negreşit. De aceea, de câteva ori pe săptămână, 
după lecţii, Isabel şi Margarida în trăsura mânată de Jesus, iar 
băieţii, preceptorul şi rândaşul Tomâs pe jos, ducând un bidiviu de 
dârlogi, ieşeau din cetate, ducându-se la un maidan de dincolo de 
ziduri, unde luau rând pe rând lecții de la comisul Jesus. 

El apuca cu dreapta frânghia lungă pe care o legase de frâul 
bidiviul, iar trăpaşul se vedea silit să meargă în cerc în jurul lui; în 
mâna stângă ţinea biciul cu care îl îmboldea, iar ucenicii lui 
încălecau rând pe rând, dând ocol mai-marelui peste rândaşi şi 
respectându-i poruncile şi sfaturile. 

În acea zi, din trăsura de unde îi urmărea, Tomâs nu-şi lua 
ochii de la botul bidiviului; n-avea nevoie decât să tragă de el mai 
mult decât îndeobşte, doar o singură dată. Era întotdeauna un 
moment când bidiviul se speria. 

Genis Puig încălecase. 

Grăjdarul şi-a întors privirea la chipul băiatului. Frică. 
Băiatului îi era frică de cai şi stătea țeapăn. Era mereu un moment 
când armăsarul se speria. 

Jesus a plesnit din bici, îmboldind bidiviul la galop. Calul a dat 
tare cu capul înainte şi a tras de funie. 

Tomâs nu şi-a putut ascunde zâmbetul, dar acesta i s-a şters 
pe loc de pe buze, când cârligul s-a desprins de funie şi armăsarul 
a rămas slobod. Nu fusese greu să intre pe ascuns în magazia cu 
hamuri şi să taie pe dinăuntru funia, abia prinsă în cârlig. 

Isabel şi Margarida şi-au înăbuşit un țipăt. Jesus a aruncat 
biciul la pământ şi a încercat să oprească trăpaşul, dar în zadar. 

Văzând că funia se rupsese, Genis a urlat şi s-a prins de 
grumazul calului. Şi-a înfipt picioarele în coastele trăpaşului care, 
dezlănțuit, a pornit întins în galop, spre porţile cetăţii, cu Genís 
bălăbănindu-se în şa. Când bidiviul a sărit peste o mică înălțime, 
băiatul a fost aruncat în văzduh şi, după ce s-a dus de câteva ori 
de-a dura prin țărână, s-a prăvălit cu burta peste nişte tufişuri. 

Din grajduri, Bernat a auzit mai întâi copitele cailor pe pavelele 
din patio, acela pe unde se intra în palat, apoi imediat urletele 
baronesei. În loc să vină la pas, liniştiţi, cum făceau îndeobşte, caii 
izbeau puternic în dale. Când Bernat s-a îndreptat spre ieşirea din 
grajduri, Tomâs a intrat cu armăsarul. Calul era fioros, plin de 
sudoare, şi scotea aburi pe nări. 

— Ce...? a dat să întrebe Bernat. 

— Baroneasa vrea să-l vadă pe fiu-tău, a strigat Tomâs, lovind 
calul. 

Țipetele femeii sunau fără oprire dincolo de grajduri. Bernat s-a 
uitat iar la bietul cal, care bătea cu picioarele în pământ. 

— Doamna vrea să te vadă, a urlat iar Tomás, când Arnau a 
ieşit din magazie. 

Băiatul şi-a privit tatăl, iar Bernat a dat din umeri. Au ieşit în 
patio. Mânioasă şi mânuind biciul pe care îl lua cu ea ori de câte 
ori ieşea la călărit, baroneasa țipa la comis, la preceptor, la toți 
robii care se apropiaseră. Margarida şi Josep erau îndărătul ei. 
Alături de ea, plin de lovituri, Genis sângera cu veşmintele rupte. 
Când au apărut Bernat şi Arnau, baroneasa s-a apropiat de copil 
şi l-a izbit cu biciul peste față. Arnau şi-a acoperit gura şi obrajii 
cu mâinile. Bernat a dat să riposteze, dar Jesus s-a băgat între ei: 

— Priveşte aici, a tunat mai-marele peste rândaşi, dându-i lui 
Bernat funia ruptă şi cârligul. Aşa trudeşte fiu-tău. 

Bernat a privit funia şi cârligul; Arnau, cu mâinile pe față, s-a 
uitat şi el. Le încercase cu o zi mai înainte. Îşi ridicase privirea la 
tatăl lui tocmai când acesta se uita la uşa grajdurilor, de unde 
Tomâs privea la toate. 

— Erau bune, a strigat Arnau, luând funia şi cârlisul, şi 
fluturându-le în fața lui Jesus. S-a uitat iar la uşa grajdurilor. 
Erau bune, a repetat şi pe față i s-au ivit primele lacrimi. 

— Uită-te la el cum mai plânge, s-a auzit îndată. Margarida îl 
arăta pe Arnau. El poartă vinovăția pentru accident şi mai şi 
plânge, a spus, adresându-se fratelui său, Genis. Tu n-ai plâns 
când te-ai prăbuşit de pe armăsar din vina lui, a mințit. 

Josep şi Genis n-au ripostat de îndată, dar şi-au râs de Arnau. 

— Fetița dă apă la şoareci. 

— Da, asta face fetița. 

Arnau a zărit cum îl arătau cu degetul şi-şi râdeau de el. Nu 
putea sta din plâns! Lacrimile îi curgeau pe obraji, pieptul îi 
tresărea la fiece suspin. De unde stătea, a întins mâinile şi a arătat 
iar tuturor, chiar şi robilor, funia şi cârligul. 

— În loc să boceşti, ar trebui să ceri iertare că n-ai avut grijă, i- 
a cerut baroneasa după ce le zâmbise neobrăzat fiilor vitregi. 

Iertare? Arnau şi-a privit tatăl cu un „de ce” în ochi. Bernat nu- 
şi lua ochii de la baroneasă. Margarida împungea neîncetat cu 
degetul spre el, şopocăind cu frații ei. 

— Nu, a ţipat. Erau bune, a mai zis, aruncând funia şi cârlisul 
jos. 

Baroneasa a început să dea din mâini, dar s-a oprit când 
Bernat a făcut un pas spre ea. Jesus l-a apucat pe Bernat de braț. 

— E nobilă, i-a şoptit la ureche. 

Arnau s-a uitat la toți şi a ieşit din palat. 


— Nu! a tipat Isabel când, după ce aflase tot, Grau a hotărât să 
se descotorosească şi de tată, şi de fiu. Poftesc ca tatăl să rămână 
aici şi să-ți slujească fiii. Poftesc să-şi amintească neîncetat că 
aşteptăm ca fiul său să-şi ceară iertare. Poftesc ca băiatul să-şi 
ceară iertare de față cu toți în fața fiilor tăi! Şi n-am să obțin 
nicicând aşa ceva dacă îi dai afară. Dă-i de veste că fiu-său n-are 
să mai vină la treabă de nu-şi cere iertare. Isabel țipa şi dădea din 
mâini neobosită. Spune-i că până atunci va primi doar jumătate 
din simbrie şi că, de-şi caută altă slujbă, dăm de veste întregii 
Barcelone ce-a fost aici, ca să nu aibă din ce trăi. Poftesc să-mi 
ceară iertare! cerea, cuprinsă de isterie. 

„Dăm de veste întregii Barcelone.” Grau a simţit cum i se 
strângea inima. Încercase atâţia ani să-şi ascundă cumnatul, iar 
acum nevastă-sa voia ca toată Barcelona să afle de el! 

— Te rog să fii discretă, a fost tot ce i-a dat prin minte să-i 
spună. 

Isabel s-a uitat la el cu ochii injectaţi. 

— Poftesc să se umilească! 

Grau a vrut să spună ceva, dar a amuţit fulgerător şi a strâns 
din buze. 

— Discreţie, Isabel, discreţie, i-a cerut în cele din urmă. 

Grau s-a supus vrerii nevestei. La urma urmelor, Guiamona nu 
mai trăia; nu mai erau alte aluniţe în familie, iar ei toți erau 
cunoscuți drept Puig, nu Estanyol. Când Grau a plecat de la 
grajduri, Bernat a ascultat cu ochii întredeschişi noile cerințe ale 
slujbei, despre care i-a dat de veste comisul. 


— Tată, dârlogii erau buni, s-a dezvinovățit Arnau în timpul 
nopții, când erau toți trei în odăița lor. Mă leg! a stăruit în fața 
tăcerii lui Bernat. 

— Dar n-o poţi dovedi, s-a băgat în vorbă Joan, ştiind ce se 
petrecuse. 

„Nu-i nevoie să mi te juruieşti, şi-a zis în gând Bernat, dar cum 
pot să te lămuresc?” Tatăl a simţit că i se rupea inima, amintindu- 
şi cum răspunsese fiul în grajdurile lui Grau: „N-am nicio vină, n- 
am de ce să cer iertare”. 

— Tată, a repetat Arnau, vă jur. 

— Dar... 

Bernat i-a poruncit lui Joan să tacă. 

— Te cred, fiule. Şi acum, la culcare. 

— Dar... a încercat încă o dată Arnau. 

— La culcare! 

Arnau şi Joan au stins opaițul, dar Bernat a stat treaz până 
târziu în noapte şi, abia când le-a auzit răsuflarea cadențată, s-a 
convins că dormeau. Cum să-i spună că aceia voiau ca el să le 
ceară iertare? 


— Arnau... Vocea i-a tremurat când a văzut că fiul său se oprise 
din îmbrăcat şi se uita la el: Grau, Grau vrea să-ţi ceri iertare; 
altfel... 

Arnau l-a întrebat din priviri. 

— ... altfel nu-ţi va îngădui să te întorci la slujbă... 

Nici nu-şi sfârşise bine vorba, că a şi văzut cum ochii băiatului 
se făceau mai serioşi ca niciodată până atunci. Bernat a întors 
privirea la Joan, şi l-a zărit că se oprise şi el, pe jumătate 
dezbrăcat, cu gura căscată. A încercat să lege iar vorba, dar n-a 
putut. 

— Şi atunci? a întrebat Joan, spărgând tăcerea. 

— Credeţi că trebuie să cer iertare? 

— Arnau, eu am lăsat tot ce aveam doar ca tu să fii slobod. Mi- 
am părăsit ogoarele, care erau de veacuri ale familiei Estanyol, 
pentru ca nimeni să nu-ți poată face ţie ceea ce îmi făcuseră mie, 
tatălui meu şi tatălui tatălui meu, iar acum o luăm de la capăt, la 
cheremul celor care-şi spun nobili; dar nu cu o deosebire: putem 
spune nu. Fiule, învață să-ți foloseşti slobozia pe care ne-am 
dobândit-o cu atâtea strădanii. Numai tu poți să hotărăşti. 

— Dar ce povaţă îmi dai, tată? 

Bernat a tăcut o clipă. 

— În loc tău, eu nu m-aş supune. 

Joan a încercat să se bage în vorbă. 

— Nu-s decât nişte baroni catalani! De iertat nu iartă decât 
Domnul. 

— Şi cum avem să trăim? a întrebat Arnau. 

— Nu-ţi face griji, fiule. Am ceva bani puşi deoparte şi cu ei 
ieşim noi la liman. O să căutăm alt loc unde să trudim. Nu numai 
Grau Puig are cai. 

Bernat n-a mai adăstat nicio zi. Chiar în acea după-amiază, 

când şi-a isprăvit truda, a început să caute slujbe pentru el şi 
Arnau. A găsit o casă nobilă, cu grajduri, şi a fost bine primit de 
chelar. În Barcelona o droaie de case pizmuiau caii lui Grau Puig 
şi, când Bernat a spus că el îi îngrijise, chelarul şi-a arătat vrerea 
să-i tocmească. Dar a doua zi, când Bernat s-a dus iar acolo, ca să 
i se adeverească vestea pe care deja o sărbătorise cu fiii lui, nici 
măcar nu l-au primit. „Nu plătesc îndestulător”, a minţit seara, la 
cină. A mai încercat şi la alte case nobile cu grajduri, dar toți 
păreau dispuşi să-i tocmească, iar doua zi se răzgândeau. 

— N-ai să găseşti nicio slujbă, l-a dumirit până la urmă un 
rândaş, mişcat de deznădejdea de pe chipul lui Bernat care, cu 
capul în țărână, privea dalele de piatră ale al nu ştiu câtelea grajd 
unde nu-l primeau. Baroneasa se va pune mereu de-a latul, i-a 
lămurit. După ce ai fost la noi, stăpânul meu a primit un răvaş de 
la baroneasă, care îl ruga să nu-ți dea nicio slujbă. Îmi pare rău. 


— Fecior de lele ce-mi eşti, i-a spus la ureche, în şoaptă, dar 
ferm, lungind sunetele. Rândaşul Tomâs a sărit în sus, încercând 
s-o ia la goană, dar Bernat l-a luat de gât pe la spate, strângându-l 
până ce s-a îndoit de şale. Abia atunci a slăbit strânsoarea. „Dacă 
nobilii primesc răvaşe, a chibzuit Bernat, cineva trebuie că mă 
iscodeşte.” „Lasă-mă să ies pe altă poartă”, l-a rugat pe celălalt 
rândaş. Tomás, care stătea de pândă la colțul din fața porții de la 
grajduri, nu l-a zărit ieşind; Bernat s-a apropiat de el pe la spate: 
„Tu ai potrivit dârlogii ca să se rupă, aşa-i? Acum ce mai vrei?” 
Bernat l-a strâns iar de gât. 

— Ce? Şi ce mai contează? a îngăimat Tomás. 

— Ce vrei să zici? Bernat a strâns cu putere. Rândaşul a dat 
din mâini, dar n-a scăpat. După câteva clipe, Bernat a crezut că 
Tomâs stătea să leşine. I-a dat drumul şi l-a întors spre el. Ce vrei 
să zici? l-a iscodit iar. 

Tomás a tras aer în piept de câteva ori, înainte de a răspunde. 
De cum i-a revenit sângele în obraji, un zâmbet parşiv i s-a ivit pe 
buze. 

— Omoară-mă de vrei, i-a cerut, vorbind întretăiat, dar ştii 
foarte bine că, de nu erau dârlogii, era orice altceva. Nu eşti decât 
un şerb fugar, iar băiatul tău, fiu de şerb fugar. N-ai să găseşti 
nicio slujbă în Barcelona. Aşa a poruncit baroneasa şi, de nu-s eu, 
altuia i se va porunci să tragă cu ochiul la tine. 

Bernat l-a scuipat între ochi. Tomás nu numai că nu s-a clintit, 
dar zâmbetul i s-a lățit şi mai şi pe chip. 

— N-ai nicio ieşire, Bernat Estanyol. Fiul tău va trebui să ceară 
iertare. 


— Am să cer iertare, a dat înapoi Arnau în acea noapte, cu 
pumnii strânşi şi ținându-şi lacrimile, după ce a ascultat 
lămuririle tatălui său. Nu putem să ne măsurăm puterile cu nobilii 
şi trebuie să trudim. Porcii! Porcii, porcii! 

Bernat şi-a privit fiul. „Acolo vom fi slobozi”, şi-a amintit că-i 
făgăduise când avea doar câteva luni, la vederea Barcelonei. La ce 
bun atâtea strădanii şi atâta sărăcie? 

— Nu, fiule! Stai! O să căutăm alt... 

— Ei poruncesc, tată. Nobilii poruncesc. Pe câmp, pe 
pământurile tale, în cetate. 

Joanet îi privea mut. „Trebuie să dai ascultare, să te supui 
principilor, îl învățaseră profesorii. Omul va fi slobod în împărăția 
Domnului, nu aici.” 

— Nu pot să poruncească în toată Barcelona. Numai nobilii au 
cai, dar putem învăța alt meşteşug. Găsim noi ceva, fiule. 

Bernat a întrezărit o rază de nădejde în ochii fiului, care păreau 
să se facă tot mai mari, pentru a sorbi încurajarea ultimelor lui 
vorbe. „Ţi-am făgăduit slobozia, Arnau. Trebuie să ţi-o dăruiesc şi 
o voi face. Nu renunţa la ea atât de repede, băiete.” 

În zilele care au urmat, Bernat a ieşit în uliţă, în căutarea 
sloboziei. La început, când îşi sfârşea truda la grajdurile lui Grau, 
Tomâs îl urma, acum o făcea cu neobrăzare, dar rândaşul s-a lăsat 
păgubaş când baroneasa a priceput că nu-i putea înrâuri pe 
meşteşugari, mici negustori ori zidari. 

— Tare greu are să găsească ceva, a încercat s-o liniştească 
Grau, când nevastă-sa a venit la el strigând cât o ţinea gura, 
revoltată de purtarea țărănoiului. 

— Ce vrei să spui? a întrebat baroneasa. 

— Că n-are să găsească nicio slujbă. Barcelona culege acum 
roadele lipsei sale de prevedere. Isabel l-a îndemnat să urmeze; 
Grau nu prețăluia nicicând ceva în chip greşit. Recoltele din ultimii 
ani au fost o nenorocire, i-a dumirit soțul mai departe; satele sunt 
prea pline şi recoltele mici n-ajung la cetăţi. Le bagă în burtă 
țăranii. 

— Dar Catalonia e foarte mare, a observat baroneasa. 

— Mă tem că greşeşti, draga mea. Catalonia e foarte mare, e de 
netăgăduit, dar de o puzderie de ani țăranii nu mai cresc grâne, 
cum s-ar zice bucate. Acum pun in, struguri, măsline ori fructe pe 


134 


care apoi le usucă, dar nu grâne. Schimbarea i-a îmbogăţit pe 
seniorii ţăranilor şi ne-a picat nespus de bine şi nouă, 
neguțătorilor, dar e greu de ţinut totul în cumpănă. Până acum, ne 
hrăneam cu grâne din Sicilia şi Sardinia, dar din pricina războiului 
cu Genova nu mai putem să le cumpărăm de acolo. Bernat nu va 
găsi nicio slujbă, dar toți, chiar şi noi, vom da de greutăți, şi totul 
din vina acelor nobili neghiobi. 

— Cum de vorbeşti aşa? i-a curmat spusele baroneasa, simțind 
că el vorbea şi despre ea. 

— Ai să vezi tu, iubito, a răspuns Grau, serios. Din negoțul pe 
care îl facem, noi câştigăm parale bune. Parte din ele le băgăm în 
propriul nostru negoț. Azi nu mai navigăm ca acum zece ani; de 
aia şi căutăm fără preget să câştigăm bani. Dar moşierii nobili n- 
au băgat un sfanț nici în ogoare, nici în unelte; de fapt, le folosesc 
tot pe alea rămase de la romani; ogoarele trebuie să se odihnească 
la doi ori trei ani odată, când, bine lucrate, scoatem din ele de 
două sau trei ori mai mult. Nobililor proprietari, pe care îi aperi 
atât de tare, puţin le pasă de viitor; nu vor decât bani uşor 
câştigaţi şi duc principatul de râpă. 

— Ei, că n-o fi chiar aşa, a stăruit baroneasa. 

— Păi, ştii tu la cât a ajuns cuartera3? de grâu? Soaţa nu i-a 
răspuns, iar Grau a tăgăduit, dând din cap, înainte de a urma: 
cam la o sută de sueldos. Ştii care-i prețul obişnuit? N-a mai 
aşteptat răspuns. Zece sueldos fără măcinat şi şaisprezece cu 
măcinat. Cuartera s-a scumpit de zece ori! 

— Dar noi putem mânca? a întrebat  baroneasa, 
nemaiascunzând îngrijorarea ce o lovise. 

— Nu pricepi, femeie? Putem plăti grâul, dacă există, fiindcă e 
cu putință nici să nu existe, dacă nu cumva clipa aia a şi venit. 
Dar treaba e că, deşi grâul s-a scumpit de zece ori, norodul câştigă 
tot la fel. 

— Atunci, nu ne va lipsi grâul, i-a curmat vorba nevasta. 

— Nu, dar... 

— ... Şi Bernat nu va găsi nicio slujbă. 

— Nu cred, dar... 

— Mie doar de asta-mi pasă, i-a mărturisit Isabel înainte de a-i 
întoarce spatele, cu lehamite de atâtea lămuriri. 

— ... dar se apropie ceva teribil, a rostit Grau, când baroneasa 
nici nu-l mai auzea. 


32 Veche unitate de măsură, egală cu 69,5 ori 74 decimetri cubi. (n.tr.) 

Un an prost. Lui Bernat îi era silă să tot audă la nesfârşit 
aceeaşi desluşire. Anul prost era pomenit ori de câte ori se ducea 
să caute o slujbă. „A trebuit să dau afară jumătate din ucenici, 
cum vrei să-ți dau ţie o slujbă?” i-a recunoscut unul. „E un an 
prost, n-am nici ce da de mâncare copiilor”, i-a recunoscut altul. 
„N-ai aflat? i-a trântit al treilea: e un an prost; mi-am cheltuit mai 
bine de jumătate din ce pusesem sub saltea pe burta copiilor, când 
altădată mi-ar fi ajuns a douăzecea parte.” „Cum să nu fi aflat?” s- 
a mirat Bernat. Dar a tot căutat până au sosit iarna şi frigul. În 
unele locuri nici n-a mai îndrăznit să întrebe. Copiilor le era foame, 
părinţii posteau ca să-i hrănească, iar vărsatul de vânt, tifosul ori 
difteria secerau în stânga şi-n dreapta. 

Când Bernat nu era acasă, Arnau îi căuta în pungă. Întâi 
săptămânal, acum zi de zi; uneori, controla punga de trei ori, 
ştiind că banii din ea erau tot mai îndoielnici. 

— Care-i prețul libertăţii? l-a întrebat într-o zi pe Joan, când se 
rugau împreună la statuia Fecioarei. 

— Sfântul Grigorie spune că la început toți s-au născut egali şi, 
ca atare, toți erau slobozi. Joan vorbea domol, potolit, de parcă 
recita o lecție. Spre propriul lor bine, chiar cei născuți slobozi s-au 
supus unui senior, care să le poarte de grijă. Şi-au pierdut parte 
din slobozie, dar au dobândit un senior care să se îngrijească de ei. 

Amau a ascultat spusele fratelui, privind la Fecioară. „De ce 
nu-mi surâzi? Sfinte Grigorie... Oare avea şi el punga pustie ca 
tata?” 

— Joan. 

— Spune. 

— Tu ce crezi că trebuie să fac? 

— Trebuie să iei singur hotărârea. 

— Dar tu ce crezi? 

— Ţi-am mai spus. Chiar oamenii născuți slobozi au hotărât ca 
un senior să le poarte de grijă. 

Chiar în acea zi, fără ştirea tatălui, Arnau s-a dus acasă la 
Grau Puig. A intrat prin cuhnie, ca să nu fie zărit dinspre grajduri. 
Acolo a întâlnit-o pe Estranya, la fel de grasă, ca şi cum pe ea n-o 
chinuia foamea, stând ca o rață în fața cazanului de pe foc. 

— Spune-le stăpânilor tăi că am venit să-i văd, a înştiințat-o, 
când bucătăreasa l-a văzut acolo. 

Un zâmbet prostesc s-a ivit pe buzele roabei. Estranya l-a 
înştiințat pe majordomul lui Grau, iar acela pe seniorul său. L-au 
lăsat să aştepte în picioare ceasuri la rând. Între timp, toate slugile 

casei s-au perindat prin cuhnie, vrând să-l vadă: unii zâmbeau; 
alții, cei mai puţini dintre ei, lăsau să se întrezărească tristețea 
trezită de capitularea lui. Arnau a înfruntat privirile tuturor, a 
răspuns trufaş celor care surâdeau, dar n-a izbutit să le şteargă 
batjocura de pe chipuri. 

N-a lipsit decât Bernat, deşi rândaşul Tomâs n-a stat în 
cumpănă să-i spună că fiul lui venise să-şi ceară iertare. „Îmi pare 
rău, Arnau, îmi pare rău”, îngăimase Bernat la nesfârşit, țesălând 
un cal. 

Aşteptând, au început să-l doară picioarele de la nemişcarea 
silită (încercase să se aşeze, dar Estranya nu-i îngăduise), apoi a 
fost călăuzit în marele salon. Arnau n-a dat nicio atenţie fastului 
din încăpere. De cum a intrat, s-a uitat la cei cinci membri ai 
familiei, care îl aşteptau în fundul salonului: baronii în jilț, iar cei 
trei veri ai lui în picioare, alături de ei; bărbaţii purtau ciorapi 
frumoşi, din mătase de felurite culori, pieptare până mai jos de 
genunchi şi cingători daurite; femeile aveau rochii împodobite cu 
perle şi nestemate. 

Majordomul l-a dus pe Arnau până în mijlocul încăperii, la 
câțiva paşi de familie. Apoi s-a întors la uşă unde, din porunca lui 
Grau, a aşteptat. 

— Te ascultăm, a zis Grau, hieratic ca întotdeauna. 

— Am venit să vă cer iertare. 

— Atunci, fă-o! i-a poruncit Grau. 

Arnau a dat să vorbească, dar baroneasa nu l-a lăsat. 

— Aşa vrei să ceri iertare? În picioare? 

Arnau a stat câteva clipe la îndoială, dar până la urmă a pus un 
genunchi pe podea. Hlizeala prostească a Margaridei a răsunat în 
tot salonul. 

— Vă cer iertare tuturor, a spus Arnau răspicat, privind drept 
la baroneasă. 

Femeia l-a străpuns cu privirile. 

„N-o fac decât pentru tata, i-a răspuns Arnau din ochi, scârbă.” 
Picioarele! a cârâit baroneasa. Sărută-ne picioarele! Arnau a 
dat să se ridice, dar baroneasa l-a oprit. În genunchi! a ţipat de a 
răsunat tot salonul. 

Arnau i-a dat ascultare şi s-a dus spre ei în genunchi. „Doar 
pentru tata. Doar pentru tata. Doar pentru tata.” Baroneasa i-a 
arătat condurii ei din mătase, iar Arnau i-a sărutat, mai întâi 
stângul, apoi dreptul. Neridicând privirile, s-a dus către Grau, care 
a şovăit când copilul a ajuns în faţa lui, în genunchi, pironindu-i 

picioarele cu ochii, dar nevastă-sa l-a privit, scoasă din fire, şi 
atunci şi le-a ridicat până la gura băiatului, unul după altul. Verii 
lui Arnau şi-au imitat tatăl. Arnau a dat să sărute condurul de 
mătase arătat de Margarida, dar chiar când să-l atingă cu buzele, 
ea şi l-a tras şi s-a hlizit iar. Arnau a încercat din nou, dar vară-sa 
a mai râs o dată de el. Până la urmă, a aşteptat ca fata să-i atingă 
gura cu condurul o dată, şi încă o dată. 

Capitolul 15 


Barcelona 
15 aprilie 1334 


Bernat a numărat paralele pe care i le plătise Grau şi le-a 
azvârlit în pungă, bodogănind. Ar fi trebuit să-i ajunsă, dar... 
blestemațţi fie genovezii! Când aveau să pună capăt asediului la 
care supuneau principatul? Barcelona era hămesită. 

Bernat şi-a atârnat punga la cingătoare şi s-a dus să-l caute pe 
Arnau. Băiatul era nemâncat. L-a privit cu îngrijorare. Fusese o 
iarnă grea. Dar barem ieşiseră din ea. Câţi puteau spune 
aşijderea? Bernat a strâns din buze şi a ciufulit părul lui Arnau, 
înainte de a-i pune o mână pe umăr. Câţi nu muriseră de frig, 
foame şi boleşnițe? Câţi taţi îşi mai puteau pune mâna pe creştetul 
fiilor? „Cel puţin eşti viu”, s-a bucurat. 

În acea zi, în portul Barcelonei a sosit un barcaz cu grâne, unul 
dintre puţinele ce izbutiseră să spargă încercuirea genoveză. 
Grânele pe care le-a adus le-a cumpărat chiar cetatea, la prețuri 
nemaiauzit de mari, ca să le revândă apoi barcelonezilor la preţuri 
pe care aceia le puteau cât de cât îndura. În acea vineri, în piața 
Blat, unde se găsea grâul, oamenii s-au adunat încă de la primele 
ceasuri ale dimineţii, gata să se păruiască pentru a vedea cum 
pregăteau grâul măsurătorii cetăţii. 

De câteva luni, în ciuda strădaniilor depuse de sfetnicii cetăţii 
pentru a-i închide gura, un monah carmelit tuna şi fulgera 
împotriva celor puternici, aruncându-le în cârcă relele foametei, şi 
învinovățindu-i că dosiseră grâu. Enoriaşii luau în serios 
propovăduielile monahului, iar zvonurile umblau prin toată 
cetatea; aşa că, în acea vineri, tot mai mulți se agitau în piața Blat, 
se gâlceveau şi se apropiau, dând ghionţi, de mesele unde slujbaşii 
cetății măsurau grâul. 

Stăpânirea socotise cât grâu se cuvenea fiecărui barcelonez şi 
poruncise negustorului de stofe Pere Juyol, supraveghetorul oficial 
al pieții Blat, să urmărească vânzările. 

— Mestre n-are pe nimeni! a țipat, la câteva minute după 
începutul vânzării, un bărbat zdrențăros, însoțit de un copil şi mai 
zdrențăros încă. S-au dus cu toții astă-iarnă, a adăugat. 

Măsurătorii i-au luat grâul lui Mestre, dar pârele au sporit: ăla 

are un fiu la altă masă; a cumpărat deja; n-are familie; nu-i fiul 
lui, l-a adus doar ca să ceară mai mult... 

Piața s-a făcut furnicar de zvonuri. Oamenii au lăsat baltă 
cozile, s-au pus pe gâlceavă, iar vorbele au ajuns sudălmi. Unul a 
cerut stăpânirii în gura mare să le scoată la vânzare grâul pe care 
aceea îl dosise, iar prostimea furioasă a zis la fel. Măsurătorii 
cetății n-au putut să țină piept norodului, care s-a bulucit la 
tarabe; alguazilii regelui i-au înfruntat pe mațe-fripte şi doar 
hotărârea luată la iuțeală de Pere Juyol a mai salvat ici-colo câte 
ceva. Pere a dat poruncă să se ducă grâul la veguer, în palatul din 
celălalt capăt al pieței, şi a curmat vânzarea din zorii acelei zile. 

Bernat şi Arnau s-au întors acasă la Grau, ca să-şi urmeze 
truda, dezamăgiți că nu primiseră grâul atât de preţios, şi de cum 
au intrat, în fața grajdurilor din patio, le-au povestit comisului şi 
celor care-au vrut să-i asculte cele întâmplate în piața Blat; toţi au 
aruncat cu sudălmi în stăpânire şi s-au plâns de foamea care îi 
chinuia. 

Atrasă de strigăte, baroneasa s-a bucurat de la una dintre 
ferestrele ce dădeau în patio de sărăcia şerbului fugar şi a fiului 
său neobrăzat. Privindu-i, un zâmbet i-a înflorit pe buze, la 
amintirea poruncilor date de Grau înainte de a pleca în călătorie. 
Nu voia ca datomicii lui să mănânce? 

Baroneasa a luat punga cu gologanii pentru hrana datornicilor 
popriți în numele soțului ei, a chemat majordomul şi i-a poruncit 
să i-o încredințeze lui Bernat Estanyol, pe care trebuia să-l 
însoțească fiul său Arnau, dacă se ivea ceva neplăcut. 

— Adu-le aminte, i-a poruncit în faţa zâmbetului complice al 
aceluia, că paralele sunt ca să plătească merindele pentru 
datornicii soțului meu. 

Majordomul a urmat porunca stăpânei, râzându-şi de 
neîncrederea tot mai mare cu care tatăl şi fiul au luat punga şi au 
cântărit monedele din ea. 

— Pentru datornici? şi-a iscodit Arnau tatăl, la ieşirea din 
palatul familiei Puig. 

— Da. 

— De ce pentru ei, tată? 

— Păi, îi datorează parale lui Grau, iar el e silit să-i ţină pe 
demâncare. 

— Şi dacă n-o face? 

Se duceau la plajă. 

— Ar fi sloboziți, dar Grau nu vrea. Plăteşte birul cerut de rege, 

pe primar şi hrana datornicilor. Asta-i legea. 

— Dar... 

— Lasă-l, fiule, lasă-l! 

Tăcuţi, s-au întors amândoi acasă. 

În acea după-amiază, Arnau şi Bernat s-au dus la temniță să-şi 
împlinească acea ciudată îndatorire. Aflaseră de la Joan, care în 
drumul de la şcoala de pe lângă catedrală la casa lui Pere traversa 
piața, că spiritele nu se liniştiseră şi, când au ajuns în ulița Mar, 
care dădea în piață, venind dinspre Sfânta Maria, au auzit 
strigătele prostimii. Norodul se strânsese la palatul domnului 
veguer, unde era dosit grâul de dimineaţă şi popriți datormicii lui 
Grau. 

Oamenii voiau grâul, iar mai-marii Barcelonei n-aveau oameni 
care să-l poată împărți cu rânduială. Cei cinci sfetnici căutau o 
cale laolaltă cu domnul veguer. 

— Să se juruiască, a cerut unul dintre ei. Fără legământ nu 
primesc grâu. Să jure fiecare că ne cere doar cât are trebuință 
familia lui, şi nu mai mult decât se cuvine. 

— Va fi îndestulător? s-a îndoit unul dintre ei. 

— Legământul e sfânt! i-a răspuns primul. Oare nu se juruieşte 
pentru înscrisuri, nevinovăție ori îndatoriri? Oare nu se duc la 
altarul lui Sant Felix, să se juruiască pentru testamentele 
sacramentale? 

Aşa au anunțat dintr-un balcon al palatului unde lucra domnul 
veguer. Oamenii au dus cerința din gură în gură până la cei care 
nu putuseră s-o audă, iar preacuvioşii creştini au hotărât să se 
mai juruiască o dată în viață. 

Grâul s-a întors în piață, unde foametea nu se mistuise. Unii s- 
au juruit. Alții s-au îndoit şi învinuiri, țipete şi dispute s-au auzit 
din nou. Prostimea s-a înflăcărat iar şi a cerut grâul pe care, după 
monahul carmelit, stăpânirea îl dosise. 

Arnau şi Bernat tocmai ieşeau din ulița Mar, pe diagonală cu 
palatul domnului veguer, unde începuse vânzarea grâului. În jurul 
lor oamenii strigau cât îi țineau băierile inimii. 

— Tată, a întrebat Arnau, o să ajungă grâul şi pentru noi? 

— Aşa cred, fiule. 

Bernat nu s-a uitat la Arnau. Cum să mai ajungă grâul şi 
pentru ei? Că doar n-ajungea nici pentru un sfert dintre cetățeni. 

— Tată, l-a iscodit băiatul, de ce datornicii au grâul asigurat, şi 
noi nu? 

Profitând de hărmălaie, Bernat s-a făcut că nu-l auzea; dar n-a 

putut să nu-l privească: era peste poate de hămesit, cu braţele şi 
picioarele numai piele şi os, iar pe faţa jigsărită îi străluceau ochii 
neastâmpărați, care altădată zâmbeau fără nicio grijă. 

— Tată, m-ai auzit? 

„Da, a recunoscut Bernat în sinea lui, dar ce să-ți răspund?” Că 
noi, sărmanii, suntem frați cu foamea? Că doar bogătanii pot să 
mănânce? Că numai ei îşi pot hrăni datornicii? Că lor nici nu le 
pasă de sărăntoci? Că fiul unui om sărman nu face nici cât cel din 
urmă dintre datornicii închişi în palatul domnului veguer?” Bernat 
nu i-a răspuns. 

— E grâu în palat! a tipat, alăturându-se zarvei făcute de norod. 
E grâu în palat! a repetat şi mai tare, când cei din apropierea lui 
au amuţit şi s-au întors la el. La iuțeală, a sporit numărul celor ce 
se uitau atent la bărbatul care îi încredința că era grâu în palat. 
De n-ar fi, cum de pot hrăni datornicii? a strigat, ridicând punga 
cu paralele lui Grau. Nobilii şi bogătanii plătesc merindele 
datornicilor! De unde scot mai-marii temnițelor grâu pentru 
datornici? Oare îl cumpără ca şi noi? 

Scos din minţi, Bernat şi-a croit drum prin mulțime. Arnau l-a 
urmat, încercând să-i atragă luarea-aminte. 

— Ce faci, tată? 

— Oare şi cei din fruntea temnițelor trebuie să se jure 
asemenea nouă? 

— Ce-i cu tine, tată? 

— De unde scot mai-marii temniţelor grâu pentru datornici? De 
ce nu le putem da de-ale gurii fiilor noştri, dar acelora da? 

Prostimea şi-a ieşit din fire şi mai abitir după vorbele lui 
Bernat. De astă dată, măsurătorii oficiali n-au putut să mai 
pitească grâul la vreme, iar norodul i-a luat cu asalt. A fost gata 
să-i ucidă pe domnul veguer şi Pere Juyol. Au scăpat cu viață doar 
mulțumită unor alguazili, care i-au apărat şi i-au escortat până la 
palat. 

Doar puţini şi-au văzut mulțumite nevoile, căci grâul s-a 
spulberat prin piață, iar gloata l-a călcat în picioare, pe când doar 
câțiva încercau zadarnic să-l adune înainte de a fi şi ei călcaţi în 
picioare de concetăţenii lor. 

Cineva a țipat că vinovați erau sfetnicii, iar prostimea s-a risipit 
în căutarea oamenilor de vază ai cetăţii, pitiți prin casele lor. 

Bernat s-a lăsat cuprins de furia norodului şi a strigat mai 
abitir ca toți, lăsându-se purtat de viitura celor ce se pierduseră cu 
firea. 

— Tată, tată! 

Bernat şi-a privit fiul. 

— Ce cauţi aici? l-a întrebat mergând înainte, între două urlete. 

— Eu... ce ţi-a venit, tată? 

— Pleacă de aici! Ăsta nu-i loc pentru copii. 

— Unde să mă...? 

— la. Bernat i-a dat cele două pungi cu gologani: a lui şi cea 
pentru datornici şi mai-marii puşcăriilor. 

— Ce trebuie să fac cu...? l-a întrebat Arnau. 

— Pleacă, fiule, du-te! 

Băiatul şi-a văzut tatăl mistuindu-se în mulțime. Ultima oară i- 
a zărit ura din privire. 

— Unde te duci, tată? a strigat când deja îl pierduse din vedere. 

— Să caute slobozia, i-a răspuns o femeie, privind revărsarea 
mulțimii pe ulițele cetății. 

— Dar suntem slobozi, a cutezat să-i răspundă Arnau. 

— Slobozia nu poate fi soră cu foamea, băiete, l-a îndreptat 
femeia. 

Plângând, băiatul a luat-o la fugă prin gloată, lovindu-se de 
oameni. 


Tărăboiul a durat două zile în şir. Casa sfetnicilor şi multe alte 
reşedințe nobile au fost prădate, iar norodul mânios, cu creierul 
înfierbântat şi mânios, a hălăduit dintr-un loc într-altul, căutând 
mai întâi merinde, apoi răzbunare. 

Două zile în şir, Barcelona s-a cufundat în haos, din pricina 
neputinței dovedite a stăpânirii, până ce un sol al regelui Alfonso, 
însoțit de trupe, a pus capăt încăierărilor. O sută de bărbaţi au 
fost întemnițați, iar alți zece spânzurați după o judecată foarte 
sumară. Dintre cei chemaţi să dea mărturie în fața judelui, doar 
puțini n-au recunoscut în Bernat Estanyol, bărbatul cu o aluniță 
la ochiul drept, pe una dintre cele mai însemnate căpetenii a 
răzvrătirii din piața Blat. 

Capitolul 16 


Amau a fugit pe toată ulița Mar până la casa lui Pere, 
nearuncând nici măcar o privire Sfintei Maria. Pe retină avea 
întipăriți ochii tatălui său, iar în urechi îi mai răsunau strigătele 
lui. Nu-l văzuse nicicând aşa. „Ce ţi-a venit, tată? E drept că nu 
suntem slobozi, cum zice femeia?” A intrat în casa lui Pere, 
neluând seama la nimeni şi nimic, şi s-a închis în odaia lui. Joan 
l-a găsit plângând. 

— A înnebunit cetatea, a spus Joan de cum a deschis uşa odăii. 
Ce-i cu tine? 

Arnau nu i-a răspuns. Frate-său a privit în doi timpi şi trei 
mişcări de jur împrejur. 

— Şi tata? Arnau şi-a tras nasul şi a împuns cu mâna spre 
cetate. E acolo? 

— Da, a bolborosit Arnau. 

Joan a retrăit încăierările pe care trebuise să le ocolească de la 
palatul episcopal până acasă. Oştenii încuiaseră porțile de la 
cartierul evreiesc şi stăteau de strajă lângă ele, ca să nu le ia cu 
asalt norodul, care prăda acum casele creştinilor. Cum să fie 
Bernat cu ei? Imaginea cetelor de înfierbântaţi care scoteau din 
țâţâni uşile de la casele oamenilor de bine ori ieşeau cărând 
unelte, a revenit în memoria lui Joan. Era cu neputinţă. 

— Nu-i cu putinţă, a repetat cu glas tare. Arnau l-a privit din 
culcuş. Bernat nu-i ca ei. Cum se poate? 

— Nu ştiu. Era lume cu duiumul. Toţi urlau. 

— Dar, Bernat? El nu-i în stare, poate că doar... Nu ştiu, poate 
că doar caută pe cineva! 

Arnau s-a uitat la Joan. „Cum vrei să-ți spun că el urla cel mai 
tare, că el i-a întărâtat pe oameni? Cum vrei să-ți spun, dacă nici 
măcar mie nu-mi vine să cred?” 

— Nu ştiu, Joan. Era lume cu duiumul. 

— Fură, Arnau! Îi atacă pe oamenii de frunte din cetate. 

O privire a fost de ajuns. 


În noaptea aceea, cei doi copii şi-au aşteptat tatăl în deşert. A 
doua zi, Joan s-a pregătit să meargă la şcoală. 

— N-ar trebui să te duci, i-a dat povaţă Arnau. 

De astă dată, Joan i-a răspuns dintr-o privire. 

— Soldații regelui Alfonso au înăbuşit zavera, s-a mărginit Joan 
să spună când s-a întors acasă la Pere. 

Nici în noaptea aceea Bernat n-a venit să doarmă acasă. 

De dimineață, Joan şi-a luat iar rămas-bun de la Arnau. 

— Ar trebui să ieşi, i-a dat o idee. 

— Şi dacă se întoarce? Nu se poate întoarce decât aici, a 
adăugat Arnau cu glas întretăiat. 

Cei doi frați s-au imbrățişat. „Unde eşti, tată?” 

Pere a ieşit după veşti şi i-a fost mai lesne să le afle decât să 
vină acasă. 

— Îmi pare rău, băiete, i-a dat în vileag lui Arnau. Pe taică-tău 
l-au poprit. 

— Unde-i? 

— În palat la domnul veguer, dar... 

Amau fugea deja la palat. Pere s-a uitat la nevastă-sa şi a 
tăgăduit, dând din cap; bătrâna şi-a acoperit fața cu mâinile. 

— Au fost judecaţi cât ai zice peşte, a lămurit-o Pere. O 
grămadă de martori au recunoscut că Bernat, cu alunița lui, a fost 
cea mai însemnată căpetenie a zaverei. De ce-o fi făcut-o? Părea... 

— Fiindcă are două guri de hrănit, l-a oprit nevastă-sa, cu 
lacrimi în ochi. 

— Avea, a îndreptat-o Pere, vorbind încetişor; l-au spânzurat în 
piața Blat lângă alți nouă scandalagii. 

Mariona şi-a acoperit iar fața cu mâinile, dar şi le-a tras brusc. 

— Arnau! a exclamat, îndreptându-se spre uşă, dar a rămas în 
drum, la vorbele soțului: 

— Lasă-l, femeie! Începând de azi nu mai e copil. 

Mariona a dat din cap în semn că da. Pere a luat-o în brațe. 


Execuţiile s-au săvârşit pe loc din porunca deosebită a regelui. 
Nici măcar n-a fost vreme să se ridice un eşafod, iar vinovaţii au 
fost executați pe simple căruțe. 

Amau a rămas ca fulgerat din fugă la intrarea în piața Blat. 
Gâfâia. Piața gemea de oameni, în picioare cu toții şi cu spatele la 
el, liniştiți, cu privirile pe... Deasupra oamenilor, lângă palat, se 
ridicau zece trupuri neînsuflețite. 

— Nu! Tată! 

Urletul a răsunat în toată piața şi oamenii s-au întors să-l vadă. 
Arnau a traversat piața încet, iar oamenii i-au făcut loc. Căuta 
printre cei zece... 

— Lasă-mă barem să-l anunț pe preot, l-a rugat soția pe Pere. 

— L-am lămurit eu. Vine îndată. 

Amau a vomitat la vederea leşului. Oamenii s-au dat dintr-un 
salt la o parte. Băiatul a privit iar fața de nerecunoscut, atât de 
vineție că părea neagră, lăsată pe-o parte, ochii tatălui, deschişi 
într-o luptă ce urma să fie veşnică, ieşiţi din orbite, limba lungă, 
atârnând nemişcată din gură. A doua şi a treia oară când l-a privit 
a dat afară doar fiere. 

Arnau a simțit un braț pe umeri. 

— Haide, fiule, i-a cerut Albert. 

Preotul l-a tras spre Sfânta Maria, dar Arnau nu s-a clintit. Şi-a 
privit iar tatăl, apoi a închis ochii. N-avea să-i mai fie foame. 
Băiatul s-a ghemuit, cutremurându-se înfiorător. Părintele Albert a 
tras de el, ca să-l scoată din acea lume macabră. 

— Lasă-mă, părinte! Te rog! 

Sub privirea preotului şi a celor de acolo, Arnau a făcut, 
clătinându-se, cei câțiva paşi ce-l despărțeau de eşafodul din 
căruțe. Se ținea de pântece cu mâinile, tremurând. Când a ajuns 
în dreptul tatălui său, s-a uitat la unul dintre soldaţii care făceau 
de gardă lângă spânzurați. 

— Pot să-l iau de acolo? l-a întrebat. 

Ostaşul a stat în cumpănă sub ochii copilului oprit drept în fața 
leşului ce-i fusese tată, arătându-l. Ce-ar fi făcut fiii lui dacă 
spânzuratul ar fi fost el? 

— Nu, s-a văzut silit să răspundă. 

Îşi dorea să nu fie acolo. Prefera să se măsoare în luptă cu un 
batalion de arapi, să fie alături de fiii lui. Ce soi de moarte mai era 
şi aia? Bărbatul nu făcuse decât să se bată pentru fiii lui, pentru 
copilul care îl întreba acum din priviri, aidoma celor din piață. De 
ce nu era aici domnul veguer? Doar el poruncise ca leşurile să fie 
înfăţişate vreme de trei zile în piață. 

— Am să aştept. 

— Au să-i ducă la porţile cetăţii, ca pe toţi cei executaţi în 
Barcelona, pentru ca oricine trece pe acolo să ştie care-i legea 
domnului veguer. 

Soldatul s-a întors cu spatele la Arnau şi a pornit să-şi facă 
rondul, care începea şi se încheia mereu cu câte un spânzurat. 

— Foame, a auzit în urma lui. Nu-i era decât foame. 

Când rondul fără rost l-a dus din nou la Bernat, copilul stătea 
pe jos, în dreptul tatălui; plângea cu capul în mâini. Ostaşul n-a 
îndrăznit să se uite la el. 

— Hai, Arnau, a stăruit părintele, din nou lângă el. 

Amau a dat din cap a tăgadă. Părintele Albert era gata să 
spună ceva, dar l-a oprit un țipăt. Soseau rudele celorlalți 
spânzurați. Mame, soții, fii şi frați s-au imbulzit lângă leşuri, într-o 
tăcere fioroasă, spartă doar de câte un strigăt de durere. Soldatul 
şi-a văzut de rond, răscolind în minte după ţipătul de luptă al 
necredincioşilor. Joan, care trecea prin piață, întorcându-se acasă, 
s-a apropiat de hoituri şi a leşinat în fața imaginii lor 
înfricoşătoare. Nici măcar n-a avut timp să vadă că Arnau, aflat tot 
în acelaşi loc, se legăna acum în față şi-n spate. Chiar colegii lui 
Joan l-au ridicat şi l-au dus la palatul episcopal. Arnau nici măcar 
nu şi-a zărit fratele. 

Ceasurile treceau, iar Arnau nici nu-i vedea pe cei care soseau 
în piața Blat, mânați de milă, curiozitate ori porniri morbide. Doar 
cizmele oşteanului care îşi făcea rondul în faţa lui îi întrerupeau 
cadențat gândurile. 

„Arnau, am lăsat tot ce aveam doar ca tu să fii slobod, îi 
amintise nu de mult tatăl lui. Mi-am lăsat ogoarele, care erau ale 
familiei Estanyol de veacuri, pentru ca nimeni să nu-ți poată face 
ție tot ce-mi făcuseră mie, tatălui meu şi tatălui tatălui meu, iar 
acum o luăm de la capăt, la cheremul celor care-şi spun nobili; dar 
cu o deosebire: putem spune nu. Fiule, învață să te foloseşti de 
neatârnarea pe care ne-am dobândit-o cu atâtea strădanii. Numai 
tu trebuie să hotărăşti.” 

„Într-adevăr putem să zicem nu, tată? Cizmele soldatului i-au 
trecut din nou prin fața ochilor. Slobozia nu poate fi soră cu 
foamea. Dar ţie n-are să-ți mai fie foame, tată. Şi libertatea ta?” 

— Uitaţi-vă bine la ei, copii! 

Vocea aceea... 

— Sunt călcători de lege. Uitaţi-vă bine la ei. 

Pentru prima oară, Arnau şi-a îngăduit să privească la cei ce se 
îmbulzeau în fața leşurilor. Baroneasa şi cei trei copii vitregi ai ei 
priveau chipul chinuit al lui Bernat Estanyol. Ochii lui Arnau s-au 
înfipt în picioarele Margaridei; apoi i-a privit fața. Verii lui erau albi 
ca varul, dar baroneasa zâmbea şi se uita la el, drept la el. Arnau 
s-a ridicat, tremurând. Nu meritau să fie cetățeni ai Barcelonei, a 
auzit-o spunând pe Isabel. Şi-a înfipt unghiile în palmă; faţa i se 
îmbujorase, şi buza de jos îi tremura. Baroneasa zâmbea neostoit. 
Ce puteai aştepta de la un şerb fugar? 

Arnau a dat să se arunce asupra baronesei, dar soldatul s-a 
pus între ei. Arnau s-a izbit de el. 

— Ce-i cu tine, băiete? Oşteanul a urmărit privirea lui Arnau. 
Eu n-aş face-o, l-a povăţuit. Arnau a încercat să-l ocolească, dar 
soldatul l-a apucat de braț. Isabel nu mai zâmbea; stătea ţeapănă, 
trufaşă, sfidătoare. Eu n-aş face-o, ai să te nenoroceşti, l-a auzit 
spunând. Arnau a ridicat ochii. El s-a săvârşit din viață, a stăruit 
oşteanul, tu nu. Stai jos, băiete! Ostaşul a simțit că Arnau dădea 
uşor înapoi. Stai jos, a stăruit. 

Băiatul s-a lăsat păgubaş, soldatul a rămas de strajă lângă el. 

— Uitaţi-vă bine la ei, copii. Baroneasa zâmbea din nou. O să 
venim şi mâine. Spânzuraţii au să stea aici până vor putrezi, aşa 
cum merită răufăcătorii fugari. 

Arnau nu şi-a putut stăpâni tremurul buzei de jos. A stat cu 
ochii pe familia Puig, până când baroneasa s-a hotărât să-i 
întoarcă spatele. 

„Într-o zi, într-o zi am să te văd moartă. Am să vă văd morţi pe 
toți”, şi-a făgăduit. Ura lui Arnau i-a urmărit pe baroneasă şi pe fiii 
ei vitregi prin toată piața Blat. Ea făgăduise să se întoarcă a doua 
zi. Arnau a ridicat privirile către tatăl său. 

„Jur pe bunul Dumnezeu că n-au să se bucure a doua oară de 
leşul tatălui meu, dar cum? Cizmele ostaşului i-au trecut iar pe 
sub ochii. Tată, n-am să îngădui să putrezeşti atârnat de-o funie.” 

În ceasurile ce-au urmat, Arnau s-a tot chibzuit cum să fure 
leşul tatălui, dar orice i se năzărea se izbea de cizmele care treceau 
pe lângă el. Nici măcar nu-l putea da jos fără să fie văzut, iar 
noaptea aveau să aprindă torţe, torţe aprinse, torţe aprinse. Chiar 
atunci s-a ivit în piață Joan, palid, aproape alb la față, cu ochii 
umflați şi roşii, ostenit. Arnau s-a ridicat, iar Joan i s-a aruncat la 
piept, de cum a ajuns lângă el. 

Arnau, eu... a bolborosit. 

— Ascultă-mă bine, l-a oprit Arnau, îmbrățişându-l. Nu sta din 
plâns. „Nici n-aş putea, Arnau”, a recunoscut Joan în sinea lui, 
uimit de tonul fratelui. În noaptea asta, la zece, aşteaptă-mă 
ascuns la colțul unde ulița Mar dă în piață; să nu te vadă nici 
țipenie de om. Adu o pătură, cea mai mare peste care dai acasă la 
Pere. Şi acum, pleacă. 

— Dar... 

— Pleacă, Joan. Nu vreau să te vadă soldații. 

Arnau a trebuit să-şi îmboldească fratele ca să se desprindă din 
îmbrățişare. Ochii lui Joan au zăbovit pe chipul lui; apoi s-au mai 
uitat o dată la Bernat. Băiatul s-a cutremurat. 

— Pleacă, Joan, i-a şoptit Arnau. 

În noaptea aceea, când prin piață nu mai trecea nici țipenie şi 
doar rudele mai stăteau la picioarele spânzuraților, s-a schimbat 
garda şi noii soldați n-au mai trecut prin fața leşurilor, aşezându- 
se în jurul focului pe care îl aprinseseră la un capăt al şirului de 
căruțe. Domnea liniştea şi noaptea era răcoroasă. Arnau s-a ridicat 
şi a trecut pe lângă oşteni, încercând să-şi ascundă chipul. 

— Mă duc să caut o pătură, i-a lămurit. 

Unul dintre ei l-a privit cu coada ochiului. 

A traversat piața Blat până la colțul cu ulița Mar şi a rămas 
acolo câteva clipe, întrebându-se unde era Joan. Era ora 
convenită, trebuia să fi sosit. Arnau l-a chemat pe muteşte. Dar nu 
i-a răspuns decât tăcerea. 

— Joan? a cutezat să-l cheme. 

Din poarta unei case s-a strecurat o umbră. 

— Arnau? a auzit în beznă. 

— Fireşte că-s eu. Suspinul lui Joan s-a auzit la câțiva metri. 
Cine credeai că era? De ce n-ai răspuns? 

— E foarte întuneric, s-a mărginit să zică Joan. 

— Ai adus pătura? Umbra a arătat ceva. Bine, le-am spus că 
mă duceam după o pătură. Vreau să te acoperi cu ea şi să-mi iei 
locul. Mergi în vârful picioarelor, ca să pari mai înalt. 

— Ce vrei să faci? 

— O să-i pun foc, i-a răspuns când Joan ajunsese lângă el. 
Vreau să-mi iei locul. Să creadă soldații că tu eşti eu. Numai să 
stai jos, să stai unde am stat eu şi să nu faci nimic; doar acoperă- 
ți fața. Să nu te mişti. Să nu faci nimic, orice ai vedea sau orice-ar 
fi, ai priceput? Arnau n-a aşteptat răspunsul lui Joan. La sfârşit, 
tu vei fi eu, tu vei fi Arnau Estanyol şi tatăl tău n-avea niciun alt 
fiu. Ai priceput? Dacă soldații te întreabă... 

— Arnau. 

— Ce? 

— N-am curaj. 

— Cum? 

— N-am curaj. Au să mă afle. Când au să-l vadă pe tata... 

— Vrei să-l vezi putrezind? Vrei să-l vezi spânzurat la porțile 
cetății, iar corbii şi viermii să-i mănânce leşul? 

Arnau a stat câteva clipe, lăsându-și fratele să-şi închipuie 
toate acelea. 

— Poate vrei ca baroneasa să ne mai batjocorească tatăl şi 
mort? 

— Nu-i un păcat? a întrebat deodată Joan. 

Arnau a încercat să-şi privească fratele în noapte, dar n-a zărit 
decât o umbră. 

— Îi era foame! Nu ştiu dacă o fi păcat, dar nu vreau ca tatăl 
nostru să putrezească atârnat de o funie. Eu o fac. Dacă vrei să 
mă ajuţi, pune-ți pătura pe tine şi mărgineşte-te să nu faci nimic. 
Dacă nu vrei s-o faci... 

Fără să mai zică ceva, Arnau a făcut cale întoarsă pe ulița Mar, 
iar Joan s-a dus în piața Blat, învelit în pătură, neluându-şi ochii 
de pe Bernat: o fantomă printre cei zece spânzurați din căruțe, 
uşor luminată de flăcările focului aprins de oşteni. Joan nu voia 
să-i vadă fața, nici limba vineţie care îi atârna, dar ochii îi trădau 
vrerea şi mergea pironindu-l cu privirea pe Bernat. Soldaţii l-au 
desluşit apropiindu-se. Estimp, Arnau a fugit acasă la Pere; şi-a 
luat burduful şi l-a golit de apă; apoi l-a umplut cu ulei de opaiţ. 
De lângă vatră, Pere şi nevastă-sa se uitau la el. 

— Eu nu exist, le-a dumirit Arnau cu un firicel de voce, 
îngenunchind în fața lor şi luând mâna bătrânei care l-a privit, 
iubitoare. Joan va fi eu. Tatăl meu n-are decât un fiu. Aveţi grijă de 
el, dacă se întâmplă ceva. 

— Dar, Arnau... a dat să spună Pere. 

— Ssst, a zis Arnau. 

— Ce-ai de gând să faci, fiule? a stăruit bătrânul. 

— Trebuie s-o fac, i-a răspuns Arnau, ridicându-se. 


Eu nu exist. Sunt Arnau Estanyol. Soldaţii erau cu ochii pe el. 
„Arderea unui leş trebuie să fie un păcat”, şi-a limpezit Joan în 
sinea lui. Bernat îl privea! Joan a stat nemişcat la câțiva metri de 
spânzurătoare. Îl privea! „Asta-i gândul lui Arnau.” 

— Ai ceva, băiete? 

Unul dintre soldați a dat să se ridice. 

— Nu, a răspuns Joan, înainte de a privi mai departe, la ochii 
întrebători ai morților. 

Arnau a luat un opaiţ şi a ieşit în goana mare. A căutat noroi şi 
s-a frecat cu el pe față. De câte ori nu-i povestise tatăl lui de 
sosirea lor în cetatea care acum îl ucisese! A ocolit piața Blat pe 
ulițele Llet şi Corretgeria până pe Tapineria, chiar lângă şirul 
căruțelor cu spânzurați. Joan stătea jos, în dreptul tatălui lor, 
încercând să-şi stăpânească tremurul, care îl dădea de gol. 

Arnau a ascuns opaițul pe ulicioară, şi-a pus burduful în spate 
şi a început să înainteze târâş, încercând să ajungă îndărătul 
căruţelor, aciuate la zidurile palatului unde lucra domnul veguer. 

Bernat era în cea de-a patra căruță, iar soldații sporovăiau 
neobosiți în jurul focului, în celălalt capăt. S-a târât până la 
primele căruțe. Când a ajuns la a doua, l-a zărit o femeie; avea 
ochii umflați de plâns. Arnau a stat în loc, dar femeia şi-a luat 
privirea de pe el, adâncită în durerea ei. Băiatul a urcat în căruța 
unde atârna tatăl lui. Joan l-a auzit şi s-a întors. 

— Nu te uita! Fratele n-a mai privit în beznă. Încearcă să nu 
mai tremuri atât, i-a şoptit Arnau. 

S-a întins să atingă trupul lui Bernat, dar un zgomot l-a făcut 
să se trântească la loc. A stat câteva clipe şi a repetat mişcările; alt 
zgomot l-a speriat, dar Arnau a adăstat în picioare. Oştenii tot mai 
tăifăsuiau. A ridicat burduful şi a început să toarne ulei pe leşul 
tătâne-său. Capul era destul de sus, aşa că s-a întins cât a putut 
şi a ţinut strâns burduful, astfel încât uleiul să țâşnească. Un 
şuvoi vâscos a curs pe părul lui Bernat. Când a rămas fără ulei, a 
făcut cale întoarsă în ulicioara Tapineria. 

N-avea decât o singură şansă. Arnau ținea opaițul la spate, ca 
să-i ascundă flăcăruia. „Trebuie să nimeresc din prima.” S-a uitat 
la soldați. Acum tremura el. A răsuflat din adâncul bojocilor şi, 
nemaistând la gânduri, a intrat în piață. Bernat şi Joan erau la 
vreo zece paşi. A ațâțat flăcăruia, lăsându-se descoperit. Acolo, în 
piața Blat, lumina opaițului i-a părut asemenea zorilor unei zile 
fără nori. Oştenii s-au uitat la el. Arnau era gata s-o ia la goană, 
dar şi-a dat seama că niciunul dintre ei n-avea de gând să se 
mişte. „De ce-ar fi făcut-o? Pot oare ei să ştie că am de gând să-i 
pun foc tatei? Să-i dau foc tatei!” Opaiţul i-a tremurat în mână. 
Urmărit cu privirile de ostaşi, a ajuns la Joan. Nimeni n-a făcut 
nimic. Arnau a adăstat în dreptul tatălui său şi i-a privit leşul 
pentru ultima oară. Luminița de ulei îi ascundea teama şi durerea 
care i se citiseră mai înainte pe chip. 

Arnau a aruncat cu opaițul în leş şi i-a dat foc lui Bernat. 
Soldaţii s-au ridicat dintr-un singur salt, s-au întors către vâlvătăi 
şi s-au îndreptat spre Arnau. Cioburile opaițului au căzut în 
căruță, unde curgea uleiul de pe trupul lui Bernat, care începuse 
să ardă. 

— Hei! a auzit băiatul că strigau oştenii în urma lui. 

Arnau a dat s-o ia la goană, dar l-a văzut pe Joan tot lângă 
căruță, împietrit sub pătură. Îndureraţi, ceilalți priveau muţi 
vâlvătăile, cufundațţi în propria durere. 

— Stai! Stai, în numele regelui! 

— Mişcă-te, Joan. Arnau s-a întors la soldații care fugeau de- 

acum spre el. Mişcă-te! Ai să arzi! 

Nu-l putea lăsa pe Joan acolo. Uleiul răspândit pe jos se 
apropia de trupul tremurător al fratelui său. Voia să-l scoată de 
acolo, când femeia care îl zărise mai înainte s-a aşezat între ei. 

— Fugi! l-a grăbit. 

S-a smuls din mâna primului soldat şi a luat-o la goană. A fugit 
pe ulița Bòria către arcadele Nou, urmărit de strigătele ostaşilor. 
Cu cât aveau să-l urmărească mai mult, cu atât urmau să se 
întoarcă mai târziu la tatăl lui şi să stingă focul, şi-a zis în sinea 
lui, fugind. Oştenii, bătrâni şi încărcaţi cu tot echipamentul, nu 
puteau să ajungă din urmă un puşti ale cărui picioare le mişca 
focul însuşi. 

— În numele regelui! a auzit în spate. 

Un fluierat i-a atins urechea dreaptă. A auzit cum lancea se 
rupea în pământ, în fața lui. A traversat ca fulgerul piața Llana, pe 
când mai multe sulițe nu nimereau ţinta, a alergat prin fața 
capelei Bernat Marcus şi a ajuns în ulița Carders. Strigătele 
oştenilor se pierdeau în depărtare. Nu mai putea să alerge până la 
arcadele Nou, unde negreşit se postaseră sumedenie de ostaşi. În 
jos, spre mare, putea să ajungă la Sfânta Maria; în sus, spre 
munte, la San Pere de les Puelles, dar apoi avea să dea iar de 
ziduri. 

A ales marea şi a fugit într-acolo. A ocolit mănăstirea Sant 
Augustin şi s-a pierdut în babilonia ulicioarelor care se deschideau 
dincolo de mahalaua Mercadal; sărea peste zăplazuri, traversa 
pometuri, căutând mereu bezna. Când a fost sigur că nu-l mai 
urmărea decât ecoul paşilor lui, a încetinit pasul. Urmând cursul 
lui Rec Comtal, a ajuns în Pla den Llull, lângă mănăstirea Santa 
Clara, şi de acolo, în piața Blat şi ulița Born, la biserică, refugiul 
lui. Dar, când să intre sub scara de lemn de la poartă, ceva i-a 
atras luarea-aminte: un opaiț aruncat la pământ, a cărui flăcăruie 
se chinuia să nu moară. A scrutat locul din jurul flăcăruii, unde a 
zărit un alguazil, şi el la pământ, nemişcat, căruia îi curgea prin 
colțul gurii un firicel de sânge. 

Inima a început să-i bată mai tare. De ce? Alguazilul trebuia să 
apere Sfânta Maria. Ce folos putea avea...? Fecioara! Capela 
Preasfântului Mântuitor! Banii puşi la loc sigur de bastaixos! 

Amau n-a stat la gânduri. Îi executaseră tatăl; nu putea 
îngădui să-i mai fie necinstită şi mama. A intrat tiptil în Sfânta 
Maria prin spărtura din poartă şi s-a îndreptat către 
deambulatoriu. În stânga lui, separată de spaţiul dintre cei doi 

contraforți, era capela Preasfântului Mântuitor. A traversat 
biserica şi s-a pitit îndărătul unor coloane din marele altar. De 
acolo a auzit zgomotele ce veneau din capela Preasfântului 
Mântuitor, pe care n-o vedea. S-a strecurat spre următoarea 
coloană şi abia atunci a desluşit-o prin spaţiul dintre coloane, 
luminată ca îndeobşte de lumânările aprinse. 

Din capelă, un bărbat suia pe grilaj. Arnau şi-a privit Fecioara. 
Totul părea în bună rânduială. Atunci? Şi-a plimbat în grabă 
privirea prin capela Preasfântului Mântuitor; racla în care toți 
bastaixos îşi ţineau paralele strânse era deschisă. În vreme ce 
furul urca înainte, lui Arnau i s-a părut că auzea clinchetul 
monedelor pe care prietenii bastaixos le adunau în racla cu bani 
pentru orfanii şi văduvele lor. 

— Fur ce eşti! a strigat, năpustindu-se asupra grilajului care 
închidea capela. 

Dintr-un salt, s-a cățărat pe gratii şi l-a izbit pe bărbat în piept. 
Surprins, furul s-a prăvălit cu zgomot. N-a avut vreme să stea la 
gânduri. Bărbatul s-a ridicat cât ai clipi, dându-i un pumn fioros 
drept în față. Arnau s-a prăbuşit cât era de lung cu fața în sus, pe 
dalele din Sfânta Maria. 

Capitolul 17 


Probabil că lunecase, dând să fugă, după ce furase din raclă 
paralele economisite de bastaixos, a hotărât unul dintre ofițerii 
regelui, în picioare, alături de Arnau, care nu-şi prea venise în fire. 

Părintele Albert a făcu semn cu capul că nu. Cum să facă 
Amau o asemenea fărădelege? Racla cu bani din capela 
Preasfântului Mântuitor, de lângă Fecioara lui! Oştenii îl zăriseră 
doar cu vreo două ore înainte de a se crăpa de ziuă. 

„E cu neputinţă”, a şoptit în sinea lui. 

Ba da, părinte, a stăruit ofițerul. Băiatul avea la el punga 
asta, a mai zis, arătându-i punga cu banii lui Grau pentru mai- 
marele puşcăriei şi deținuți. Ce să facă un băiețaş cu atâtea 
parale? 

— Şi faţa lui? s-a băgat în vorbă alt soldat. De ce să-şi frece un 
om fața cu noroi dacă nu vrea să fure? 

Părintele Albert a făcut iar semn cu capul că nu, ţintuind cu 
privirea punga pe care ofițerul o ţinea ridicată. Ce făcea acolo la 
ceas târziu din noapte? De unde avea punga? 

— Ce faceţi? i-a întrebat pe ofițeri, văzând că-l luau pe Arnau 
de jos. 

— Îl ducem cu noi la temniță. 

— Nici vorbă, s-a auzit spunând. 

Poate că totul avea un temei. Era cu neputinţă ca Arnau să fi 
încercat să fure din racla cu bani pusă acolo de bastaixos. Arnau 
nici vorbă. 

— E un fur, părinte. 

— Asta va trebui să hotărască judecata. 

— Şi aşa va face, a încuviințat ofițerul, pe când soldaţii lui îl 
luau pe Arnau de subsuori, dar va aştepta hotărârea în temniță. 

— Dacă trebuie să meargă la temniță, îl ducem la cea 
episcopală, s-a răstit preotul la ei. Crima a fost comisă la loc sfânt, 
ca atare băiatul e sub jurisdicția bisericii, nu a domnului veguer. 

Ofiţerul s-a uitat oşteni, la Arnau şi, cu un semn de neputinţă, 
le-a dat poruncă să pună copilul jos, aşa că l-au lăsat să cadă. Pe 
buze i s-a ivit un zâmbet cinic, când a văzut cum fața băiatului se 
izbise năprasnic de pământ. 

Părintele Albert s-a uitat la ei furios. 

— Deşteptaţi-l, le-a cerut, scoțând din buzunar cheile capelei, 

descuind grilajul şi intrând acolo. Vreau să aud ce are de 
mărturisit băiatul. 

S-a apropiat de racla cu bani, ale cărei trei încuietori fuseseră 
rupte, şi a deslugşit că era goală; din capelă nu lipsea nimic, nici nu 
fusese prăpădit nimic. „Ce-a fost, Sfântă Fecioară, a întrebat-o în 
tăcere pe Maica Domnului, cum ai îngăduit ca Arnau să comită o 
asemenea faptă?” A auzit cum oştenii aruncau apă peste chipul 
băiatului şi a ieşit din capelă chiar când niscai bastaixos, anunțați 
că le fuseseră furați gologanii din racla lor, intrau în lăcaş. 

Simțind apa înghețată, Arnau s-a deşteptat şi s-a văzut 
înconjurat de ostaşi. Şuieratul suliței din ulița Baria i-a răsunat 
din nou în urechi. Fugea în fața lor. Cum de-l ajunseseră din 
urmă? Se împiedicase? Feţele soldaților s-au aplecat asupra lui. 
Tatăl său! Ardea! Trebuia să scape! Arnau s-a ridicat, încercând să 
împingă un soldat, dar ei l-au oprit fără nicio greutate. 

Trist, părintele Albert a desluşit cum se bătea băiatul să scape 
din mâinile soldaților. 

— Vreţi să mai ascultați ceva, părinte? i-a aruncat ironic 
ofițerul. Mărturisirea vă pare îndestulătoare? arătându-l pe Arnau, 
care era înnebunit. 

Părintele Albert şi-a acoperit fața cu mâinile şi a oftat. Apoi s-a 
îndreptat domol către locul unde soldații îl ţineau nemişcat pe 
Arnau. 

— De ce-ai făcut-o? l-a întrebat, odată ajuns în fața lui. Ştii că 
era racla cu bani a prietenilor tăi, bastaixos. Că din paralele de 
acolo ei îşi acoperă nevoile văduvelor şi orfanilor, îşi îngroapă 
morții, fac binefaceri, o împodobesc pe Fecioară, mama ta, şi că tot 
cu bani din ea bastaixos țin mereu aprinse lumânările cu care o 
luminează. De ce-ai făcut-o, Arnau? 

Băiatul s-a potolit văzându-l pe preot, dar ce căuta el aici? 
Racla cu paralele strânse de bastaixos, furul! Îl lovise, dar ce se 
mai întâmplase? Cu ochii larg deschişi, s-a uitat jur împrejur. Din 
spatele oştenilor îl privea o mare de fețe cunoscute, aşteptându-i 
răspunsul. I-a recunoscut pe Ramon şi pe Ramon cel Mic, Pere, 
Jaume, şi Joan, care încerca să vadă tot, stând în vârful 
picioarelor, pe Sebastiă şi fiul lui, Bastianet, ca şi puzderie de alți 
bastaixos, cărora le dăduse de băut şi alături de care trăise clipe 
de neuitat la ieşirea din host, la Creixell. Îl învinovăţeau pe el! Asta 
era! 

— Eu n-am... a bolborosit. 

Ofițerul şi-a luat privirile de pe punga cu gologanii lui Grau şi 

Arnau a dus mâna acolo unde trebuia să fie. Nu voise s-o lase sub 
saltea, ca nu cumva baroneasa să-i pârască, şi Grau să fie 
învinuit, iar acum... Blestematul de Grau! Blestemata de pungă! 

— Asta cauţi? i-a strigat ofițerul. 

Un vuiet s-a ridicat dinspre bastaixos. 

— N-am fost eu, părinte, s-a apărat Arnau. 

Ofiţerul a hohotit şi oştenii i s-au alăturat deîndată. 

— Ramon, n-am fost eu. Vă jur, a repetat, privind drept la 
bastaixos. 

— Atunci ce căutai aici noaptea? De unde ai luat punga? De ce 
ai încercat să fugi? De ce ai noroi pe față? 

Arnau şi-a dus o mână la față. Noroiul se uscase. 

Punga! Ofițerul i-o legăna în fața ochilor. Estimp, soseau tot 
mai mulți bastaixos şi-şi povesteau între ei, pe şoptite, cele 
petrecute. Arnau privea cum se legăna punga. Blestemată să fie! 
apoi i-a zis direct preotului: 

— Era un bărbat, a povestit. Am vrut să-l opresc, dar n-am 
putut. Era foarte puternic. 

Hohotele neîncrezătoare ale ofițerului au răsunat iar în 
deambulatoriu. 

— Arnau, l-a îndemnat părintele Albert, răspunde la întrebările 
ofițerului. 

— Nu, nu pot, a recunoscut, provocând zarvă printre ofițeri şi 
soldați, şi nelinişte printre bastaixos. 

Părintele Albert a amuţit, pironindu-l cu privirea pe Arnau. De 
câte ori ascultase asemenea vorbe? Câţi enoriaşi nu se învoiseră 
să-şi mărturisească păcatele? „Nu pot, îi spuneau, cu frica 
întipărită pe obraz; dacă s-ar afla...” Fireşte, gândea preotul, dacă 
se afla de furtul, preacurvia ori blasfemia lor puteau fi băgați la 
răcoare, şi atunci el trebuia să stăruie, juruindu-le că le va păstra 
veşnic taina, până când îşi deschideau conştiințele în fața lui 
Dumnezeu şi a iertării. 

— Mie mi-ai povesti între patru ochi? l-a întrebat. 

Arnau a încuviințat şi preotul a făcut semn spre capela 
Preasfântului Mântuitor. 

— Aşteptaţi aici, le-a cerut celorlalți. 

— Vorbim despre racla cu paralele adunate de bastaixos, s-a 
auzit o voce dindărătul oştenilor. Ar trebui să fie de față şi un 
bastaix. 

Părintele Albert a încuviințat, cu ochii pe Arnau. 

— Ramon? l-a întrebat. 

Băiatul a încuviințat iar şi toți trei au intrat în capelă. Acolo 
Arnau a lepădat tot ce ascundea. Le-a istorisit despre rândaşul 
Tomâs, tatăl lui, punga lui Grau, misiunea încredințată de 
baroneasă, zaveră, execuţie, foc, urmărire, despre furtul banilor 
din raclă, lupta lui fără noroc. Le-a dezvăluit că-i era frică să nu se 
afle că aceea era punga lui Grau şi să nu fie întemnițat fiindcă îi 
pusese foc tatălui său mort. 

Lămuririle s-au lungit. Arnau n-a ştiut să-l descrie pe bărbatul 
care îl lovise; era beznă, a spus, răspunzând întrebărilor pe care i 
le puneau cei doi, dar era mare şi puternic, asta da. În cele din 
urmă, preotul şi Ramon s-au uitat unul la altul; îl credeau pe 
Arnau, dar cum să-i dumirească pe oamenii care încă mai 
bombăneau afară din capelă că nu fusese el? Preotul s-a uitat la 
Fecioară, la racla cu bani deschisă şi a ieşit din capelă. 

— Cred că băiatul e cu dreptate, i-a anunţat pe cei ce adăstau 
afară, în deambulatoriu. Cred că nu el a golit racla de bani; mai 
mult, a încercat să evite furtul lor. 

Ramon ieşise în urma lui şi încuviința. 

— Atunci, a întrebat ofițerul, de ce nu-mi poate răspunde la 
întrebări? 

— Cunosc  temeiurile. Ramon a încuviințat pe loc. Şi-s 
îndestulător de încredințătoare. Cine nu-mi dă crezare să spună. 
Toţi au tăcut mâlc. Şi acum, unde-s căpeteniile breslei? Trei 
bastaixos s-au înfățişat părintelui Albert. Fiecare dintre voi are 
câte una dintre cheile cu care se deschide racla cu bani, e drept? 
Cei trei s-au învoit. Vă juruiți că această raclă cu bani a fost 
deschisă doar de voi în bună înţelegere şi în fața a zece confrați, 
aşa cum cere rânduirea? Cei trei bărbați de frunte s-au juruit cu 
glas tare, pe acelaşi ton cu care îi întreba preotul. Vă juruiți, deci, 
că ultima însemnare din catastiful raclei cu bani arată paralele 
puse? Cei trei oameni de vază s-au juruit încă o dată. Şi Domnia 
Ta, ofițerule, te juri că aceasta e punga pe care o avea băiatul la el? 
Ofiţerul s-a învoit şi el. Te juri că are aceleaşi parale ca atunci 
când ai găsit-o? 

— Aduceţi jignire unul ofițer al regelui Alfonso! 

— Te juri ori nu? a strigat preotul la el. 

Câţiva bastaixos s-au apropiat de el, cerându-i din priviri să 
răspundă. 

— Mă leg. 

— Bine, a urmat părintele Albert; acum mă duc după catastiful 
raclei. Dacă băiatul e furul, paralele din pungă trebuie să fie într- 

un număr egal ori mai mare decât ultimul înscris; dacă-i mai mic, 
va trebui să-i dăm crezare. 

O şoaptă de aprobare s-a ridicat dintre bastaixos. Cei mai mulți 
s-au uitat la Arnau; toți băuseră apă proaspătă din burduful lui. 

După ce i-a dat lui Ramon cheile capelei, poruncindu-i s-o 
închidă, părintele Albert s-a dus acasă să ia catastiful care, după 
rânduiala aprobată de bastaixos, trebuia să stea la un al treilea. 
După câte îşi amintea, era cu neputinţă ca în raclă să fie tot atât 
de mulți gologani cu cei pe care Grau îi dădea mai-marelui 
închisorii pentru hrana datornicilor, ci cu mult mai mulți. Faptul 
avea să fie o dovadă negreşită, a recunoscut în sinea lui, zâmbind. 

Pe când părintele Albert lua catastiful şi se întorcea la Sfânta 
Maria, Ramon a închis cu cheia grilajul capelei. A zărit sclipind 
ceva înăuntru, s-a apropiat şi, nepunând mâna, a privit. N-a 
dezvăluit nimic nimănui. A încuiat grilajul şi s-a dus la ceata de 
bastaixos care îl aştepta pe preot, în jurul lui Arnau şi al soldaților. 

Ramon le-a şoptit ceva la trei dintre ei şi au plecat cu toţii din 
biserică, fără să-i fi zărit cineva. 

— După catastiful raclei cu bani, a apreciat părintele Albert, 
dându-l căpeteniilor ca să verifice, în ea erau şaptezeci şi patru de 
dinari şi cinci sueldos. Număraţi paralele din pungă, a adăugat, 
adresându-i-se ofițerului. 

Înainte de a trage de băierile pungii, ofițerul a dat din cap în 
semn că nu. Înăuntrul ei nu puteau fi şaptezeci şi patru de dinari. 

— Treisprezece dinari, a socotit, dar, a strigat, băiatul poate 
avea un complice care să fi luat partea ce lipseşte! 

— Şi de ce să-i fi lăsat complicele cei treisprezece dinari lui 
Arnau? a întrebat un bastaix. 

S-a auzit o şoaptă de aprobare. 

Ofiţerul s-a uitat la bastaixos. Din delăsare, a dat să spună, din 
grabă, de mânios ce era, dar ce însemnătate mai avea? Unii dintre 
ei se apropiaseră de-acum de Arnau şi îl băteau pe spate ori îi 
ciufuleau părul. 

— Şi de n-a fost băiatul, cine să fi fost? a întrebat. 

— Cred că ştiu cine, s-a auzit răspunsul lui Ramon dindărătul 
marelui altar. 

În spatele lui, cei doi bastaixos cu care vorbise târau cu 
greutate un bărbat corpolent. 

— Trebuia să fie el, a zis cineva din ceata de bastaixos. 

— Acela-i bărbatul! a exclamat Arnau în acelaşi timp. 

Mallorchinul33 fusese întotdeauna un bastaix arțăgos, până 
când căpeteniile breslei aflaseră că avea o ţiitoare şi-l dăduseră 
afară. Niciun bastaix nu avea voie să preacurvească. Şi nici 
muierea lui; în asemenea caz, acel bastaix era dat afară din 
confrerie. 

— Ce zice băiatul? a strigat mallorchinul, ajungând în 
deambulatoriu. 

— Te acuză că ai furat racla în care bastaixos adunau gologani, 
i-a răspuns părintele Albert. 

— Minte! 

Preotul l-a căutat cu privirea pe Ramon, dând uşor din cap. 

— Şi eu te acuz! a strigat bărbatul, împungându-l cu degetul. 

— Iar el minte. 

— Ai să ai prilejul s-o dovedeşti în cazanul din mănăstirea 
Sfintelor Cruci. 

Fusese comis un delict într-o biserică, iar legiuirile de Pace şi 
Armistițiu cereau ca nevinovăția să fie dovedită prin încercarea cu 
apă clocotită. 

Mallorchinul s-a făcut alb ca varul. Cei doi ofițeri şi oştenii l-au 
privit uluiți pe preot, dar el le-a făcut semn să tacă. Încercarea cu 
apă clocotită nu fusese anulată, dar în multe prilejuri preoții îi 
amenințau pe bănuiți că le vor băga mâinile şi picioarele într-un 
cazan cu apă clocotită. 

Părintele Albert şi-a mijit ochii şi s-a uitat la mallorchin. 

— Dacă băiatul şi cu mine mințim, vei putea nesmintit să-ți 
bagi brațele şi picioarele în apă clocotită, ca să arăţi că nu eşti 
vinovat. 

— Sunt neprihănit, a bâiguit mallorchinul. 

— Ţi-am mai zis că ai să ai prilejul s-o arăţi, i-a repetat preotul. 

— De eşti neprihănit, s-a băgat în vorbă Ramon, lămureşte-ne 
ce căuta pumnalul tău în capelă. 

Mallorchinul s-a întors la Ramon. 

— E o cursă! i-a zis pe loc. L-o fi pus cineva ca să arunce 
vinovăția pe mine. Băiatul! Sigur a fost el! 

Părintele Albert a deschis iar grilajul capelei Preasfântului 
Mântuitor şi a luat de acolo un pumnal. 

— Acest jungher e al tău? l-a iscodit, apropiindu-i-l de ochi. 

— Nu. Nu. 

Mai-marii breslei şi niscai bastaixos s-au apropiat de preot şi i 


33 Locuitor din insula Mallorca. 

l-au cerut ca să-l cerceteze. 

— Sigur că-i al lui, a zis unul dintre oamenii de vază, cu el în 
mână. 

Cu şase ani în urmă, din pricina încăierărilor ce aveau loc cu 
duiumul în port, regele Alfonso interzisese ca bastaixos şi oamenii 
slobozi care lucrau acolo să mai poarte cuțite şi arme albe. 
Singurele îngăduite erau jungherele boante. Mallorchinul nu 
dăduse ascultare poruncii regale şi se fudulea cu un pumnal 
magnific, cu vârf, pe care-l arătase tuturor de nenumărate ori ca 
să se dea mare cu neascultarea lui. Numai când îl amenințaseră 
cu alungarea din breaslă se învoise să-l pilească în Fierărie. 

— Mincinosule! a sărit un bastaix. 

— Hoţule! a strigat altul. 

— Cineva mi l-a furat ca să dea vina pe mine! a țipat acesta, 
măsurându-şi puterile cu cei doi bărbați care îl țineau strâns. 

Şi-a făcut apariția ultimul dintre cei trei bastaixos care se 
duseseră cu Ramon să-i răscolească mallorchinului casa, în 
căutarea paralelor furate. 

— la priviți aici, a strigat, ridicând o pungă şi dându-i-o 
preotului care, la rândul său, i-a dat-o ofițerului. 

— Şaptezeci şi patru de dinari şi cinci sueldos, a zis ofițerul, 
după ce numărase banii din ea. 

Pe măsură ce ofițerul numărase, toți bastaixos închiseseră 
cercul în jurul mallorchinului. Niciunul dintre ei nu putea să aibă 
atâția bani! Când acesta dovedi numărătoarea, s-au aruncat 
asupra furului. Au suduit, au dat în el cu picioarele şi pumnii, l-au 
scuipat. Soldaţii au stat deoparte, iar ofițerul a dat din umeri, cu 
ochii la părintele Albert. 

— Suntem în casa Domnului! a strigat preotul, dând să-şi 
croiască drum printre bastaixos. Suntem în casa Domnului! a 
strigat iar, apropiindu-se de mallorchin, care se chircise pe jos. E 
drept că bărbatul e un fur şi pe deasupra şi laş, dar merită să fie 
judecat. Nu puteţi să vă purtați ca mişeii. Duceţi-l la episcop! i-a 
poruncit ofițerului. 

Pe când preotul se adresa ofițerului, cineva i-a tras altă lovitură 
de picior mallorchinului. Şi o droaie l-au scuipat, pe când soldații 
îl ridicau de jos şi îl luau cu ei. 


După ce soldații au plecat din Sfânta Maria, ducându-l cu ei pe 
mallorchin, toți bastaixos s-au apropiat de Arnau, zâmbindu-i şi 
cerându-i iertare. Apoi au plecat la casele lor. In cele din urmă, în 

fața capelei Preasfântului Mântuitor, din nou deschisă, n-au 
rămas decât părintele Albert, Arnau, cei trei mai-mari ai breslei şi 
cei zece martori ceruți de lege pentru racla cu paralele adunate de 
bastaixos. 

Preotul a pus banii în raclă şi a înscris în catastif toată 
pătărania din timpul nopții. Se crăpa de ziuă şi cineva se dusese 
să cheme un lăcătuş care să repare cele trei broaşte; trebuiau să 
aştepte cu toţii să fie închisă iar. 

Părintele Albert a pus o mână pe umărul lui Arnau. Doar atunci 
şi-a amintit cum stătea băiatul aşezat în dreptul leşului lui Bernat, 
care atârna în funie. Şi-a şters focul din minte. Era doar un copil! 
S-a uitat la Fecioară. „Ar fi putrezit în poarta cetăţii, a pledat pe 
muteşte; dar ce însemnătate mai are! E doar un copil şi acum nu 
mai are nimic: nici tată, nici din ce să trăiască.” 

— Cred, a hotărât fulgerător, că ar trebui să-l primiți pe Arnau 
Estanyol în breasla voastră. 

Ramon a zâmbit. Odată reîntronată liniştea, şi el chibzuise la 
spusele puştiului. Ceilalți, chiar şi Arnau, s-au uitat uluiți la preot. 

— E doar un copil, a obiectat unul dintre mai-mari. 

— E slăbuț. Cum să ducă greutăți ori pietre în cârcă? s-a mirat 
altul. 

— E foarte tânăr, s-a împotrivit al treilea. 

Arnau se uita la toți cu ochii cât cepele. 

— Tot ce spuneţi e de netăgăduit, a răspuns preotul, dar nici 
trupul firav, nici puterile, nici tinerețea nu l-au împiedicat să vă 
apere paralele. Dacă n-ar fi fost el, racla v-ar fi acum goală. 

Toţi bastaixos s-au uitat câteva clipe la Arnau. 

— Cred că putem încerca, s-a învoit până la urmă Ramon, şi 
de-i bun... 

Unul din ceată a zis că da. 

— Bine, s-a învoit până la urmă şi o căpetenie de-a breslei, 
privindu-şi soții, dintre care niciunul n-a zis că nu, o să-l primim 
de încercare. Dacă în viitoarele trei luni se arată de ispravă, îl 
primim ca bastaix. Va fi plătit după truda lui. Ia, a adăugat, 
dându-i pumnalul mallorchinului, pe care încă îl mai avea la el; 
acela-i cuțitul tău de bastaix. Părinte, scrieți-l în catastif, să n-aibă 
niciun soi de necaz. El, un bastaix. De l-ar vedea tătâne-său! 

Capitolul 18 


— Cine era? Îl cunoşti, băiete? 

Încă mai răsunau în piață alergăturile şi strigătele cu care 
ostaşii încercau să-l oprească pe Arnau, care fugea, dar Joan nu-i 
mai asculta: trosnetul leşului lui Bernat, care ardea, încă îi mai 
suna în urechi. 

Ofițerul de noapte, rămas lângă eşafod, l-a scuturat pe Joan şi 
a repetat întrebarea. 

— Îl cunoşti? 

Dar Joan nu şi-a luat ochii de pe cel care-i fusese tată, ajuns 
tot o făclie. 

Ofiţerul l-a scuturat până l-a făcut pe copil să se întoarcă spre 
el, cu privirea pierdută şi dinții clănțănind. 

— Cine era? De ce i-a pus foc tatălui tău? 

Joan nici măcar n-a auzit întrebarea. A început să tremure. 

— Nu poate vorbi, s-a băgat în vorbă femeia care îl îndemnase 
pe Arnau să fugă, îl trăsese din flăcări pe Joan, înmărmurit şi 
recunoscuse în Arnau pe băiatul care-l veghease pe spânzurat 
toată noaptea. „Dacă eu aş îndrăzni să fac deopotrivă, şi-a spus în 
sinea ei, trupul bărbatului meu n-ar putrezi pe ziduri, ciugulit de 
păsări.” Da, băiatul făcuse tot ce fiecare dintre cei de acolo îşi 
dorea să facă, iar ofițerul... Era ofițerul de noapte, aşa că nu-l 
putuse recunoaşte pe Arnau; pentru el, fiul era celălalt, cel din 
dreptul tatălui. Femeia l-a îmbrățişat pe Joan şi l-a dezmierdat. 

— Trebuie să aflu cine i-a pus foc, a stăruit ofițerul. 

Cei doi s-au alăturat oamenilor care priveau leşul lui Bernat. 

— Ce însemnătate mai are? a şoptit femeia, cu ochii pe Joan 
care se cutremura. Copilul e mort de spaimă şi de foame. 

Soldatul a mijit din ochii; apoi a dat încetişor din cap în semn 
că da. Foame! Şi lui îi murise un copil mic: copilul începuse să 
piardă din greutate până ce un guturai oarecare îl dăduse gata. 
Soţia lui îl îmbrățişa aidoma femeii de colo pe băiat. Iar el îi vedea 
pe amândoi, ea plângând şi micuțul căutând adăpost la pieptul ei, 
aidoma... 

— Du-l acasă! i-a poruncit ofițerul femeii. 

„Foame, a şoptit, privind iar leşul în flăcări al lui Bernat. 
Blestemaţii de genovezi!” 

Se crăpase de ziuă în Barcelona. 

— Joan! a strigat Arnau de cum a deschis uşa. 

De lângă vatra lângă care stăteau, la catul de jos, Pere şi 
Mariona i-au făcut semn să nu facă gălăgie. 

— Doarme, i-a zis Mariona. 

Femeia îl adusese acasă şi le povestise pătărania. Cei doi 
bătrâni îi dăduseră îngrijiri până când băiatul adormise; apoi se 
aşezaseră lângă vatra caldă. 

— Ce-o să se aleagă de ei? işi întrebase Mariona soțul; fără 
Bernat, Arnau n-are să facă față la grajduri. 

„Şi noi nu-i putem ţine”, se învoise Pere în sinea lui. Nu-şi 
puteau îngădui să le dea nici odaia pe daiboj, nici de-ale gurii. Pere 
s-a mirat de licărul din ochii lui Arnau. Tocmai îi fusese executat 
tatăl! Şi îi mai pusese şi foc; îi dădu în vileag nevesti-sii. De unde 
până unde acea strălucire? 

— Sunt bastaix! i-a anunțat Arnau, căutând puținele rămăşiţe 
de la cina din ziua ce trecuse, rămase reci în oală. 

Bătrânii s-au uitat unul la celălalt, apoi la băiat, care hăpăia 
direct cu polonicul, cu spatele la ei. Era mort de foame! Lipsa 
grâului îl lovise, ca pe toți barcelonezii. Cum putea băiețaşul acela 
să mai şi care ceva? 

Mariona a făcut semn cu capul că nu, apoi şi-a privit soțul. 

— Dumnezeu ştie, i-a răspuns Pere. 

— Ce ziceai? a întrebat Arnau, întorcându-se, cu gura plină. 

— Nimic, fiule, nimic. 

— Trebuie să plec, a mărturisit Arnau, muşcând dintr-un codru 
de pâine uscată luat de pe masă. 

Vrerea lor de a-l întreba ce fusese în piață se ciocnea de noul lui 
vis: acela de a se alătura noilor ciraci. Hotărâse: o să-i povestească 
lui Joan când avea să se trezească. 


În aprilie începea navigația, curmată din octombrie. Zilele 
creşteau, ambarcațiuni mari răsăreau în porturi ori plecau din ele, 
şi nimeni, nici patronii, nici armatorii, nici piloții nu voiau să stea 
decât timpul strict necesar în primejdiosul port al Barcelonei. 

De pe plajă, înainte de a se alătura cetei de bastaixos ce 
adăstau, Arnau a privit marea. Fusese întotdeauna acolo, dar, 
când ieşea cu tatăl lui, după câţiva paşi îi întorcea spatele. În acea 
zi, s-a uitat altfel la ea: avea să trăiască de pe urma ei. Pe lângă 
nesfârşirea de nave mici, în port tocmai ancoraseră două 
ambarcațiuni mari şi o escadră alcătuită din şase galere de război 

imense, având două sute şaizeci de bărci cu vâsle, fiecare cu 
douăzeci şi şase de bănci pentru vâslaşi. 

Amau auzise vorbindu-se de acea escadră; o armase chiar 
cetatea, venind astfel în sprijinul regelui care se războia cu Genova 
şi în fruntea ei era al patrulea sfetnic al Barcelonei, Galceră 
Marquet. Doar biruirea genovezilor mai putea să redeschidă rutele 
de negoț şi să sprijine capitala principatului; tocmai de aceea 
fusese Barcelona generoasă cu regele Alfonso. 

— N-ai să dai înapoi, aşa-i, băiete? l-a încurajat cineva 
dindărătul lui. Arnau s-a întors şi a dat nas în nas cu una dintre 
căpeteniile breslei. Haide, l-a îndemnat bărbatul, în drum spre 
întrunirea cu ceilalți confrați. 

Amau l-a urmat. Când a ajuns, toți bastaixos l-au primit 
zâmbitori. 

— Asta n-are să fie ca împărțitul apei, Arnau, a glumit cineva, 
făcându-i pe toți să râdă. 

— Ţine, i-a dat Ramon. E cea mai mică pe care am găsit-o la 
confrerie. 

Arnau a luat capcana cu grijă. 

— Nu se rupe! a râs un bastaix, văzând cum o ținea Arnau. 

„Fireşte că nu! a gândit Arnau, zâmbindu-i acelui bastaix, cum 
să se rupă?” Şi-a pus perna pe ceafă, iar pe frunte cureaua din 
piele care o ținea şi a zâmbit iar. 

Ramon a controlat dacă perna stătea la locul ei. 

— E bine, l-a încurajat, dându-i o palmă. Nu-ţi lipseşte decât 
bătătura. 

— Ce bătătură...? a dat să întrebe Arnau, dar sosirea 
căpeteniilor a distras atenția tuturor confraților. 

— Nu cad la pace, i-a lămurit unul dintre ei. Toţi bastaixos, şi 
Arnau o dată cu ei, s-au uitat ceva mai încolo de plajă, unde 
discutau feluriți bărbați cu veşminte alese. Galceră Marquet vrea 
ca întâi să se încarce galerele; în schimb, neguțătorii vor să se 
descarce cele două nave care tocmai au sosit. Trebuie să adăstăm, 
a anunțat. 

Bărbaţii s-au arătat nemulțumiți şi cei mai mulți s-au aşezat pe 
nisip. Arnau s-a pus lângă Ramon, cu capcana încă prinsă pe 
frunte. 

— N-are să se rupă, Arnau, i-a adeverit acela, împungând-o cu 
degetul; dar să nu laşi să-ți intre nisip acolo, că te râcâie când 


34 În Ib. cat., „frânghie”. (n.tr.). 

cari. 

Băiatul şi-a scos capcana, punând-o deoparte cu grijă, să nu se 
atingă de nisip. 

— Ce-a fost? l-a iscodit pe Ramon. Se pot descărca şi încărca 
întâi unele, apoi altele. 

— Nimeni nu vrea să stea în portul Barcelonei mai mult decât e 
nevoie. Dacă bântuie furtuna, navele pot fi în primejdie şi fără 
nicio apărare. 

Arnau a trecut cu privirea peste port, de la Puig de les Falsies 
până la Santa Clara; apoi a privit ceata care vorbea neîntrerupt. 

— Sfetnicul cetății porunceşte, nu? 

Ramon a râs şi i-a ciufulit părul. 

— La Barcelona poruncesc neguţătorii. Ei au plătit galerele 
regelui. 

Până la urmă, cearta s-a isprăvit cu o înţelegere: toți bastaixos 
aveau să ducă unelte de la galere în cetate, iar estimp barcagii 
aveau să descarce galerele cu mărfuri. lar bastaixos trebuiau să 
vină înapoi înainte ca barcagii să ajungă pe plajă cu mărfurile, 
care aveau să fie puse la loc potrivit şi ferit, în loc să fie duse la 
magaziile stăpânilor. Barcagiii urmau să ducă proviziile la galere, 
iar bastaixos să se ducă să mai ia, iar de la galere să meargă la 
nave după mărfuri. Şi tot aşa de nenumărate ori, până ce galerele 
şi navele cu mărfuri aveau să fie unele încărcate, şi altele 
descărcate. Abia apoi aveau să ducă mărfurile la magazii şi, dacă 
timpul le mai îngăduia, să încarce navele cu mărfuri. 

Când căpeteniile au căzut la înțelegere, toți cărăuşii din port s- 
au pus în mişcare. S-au dus în cete la magaziile Barcelonei, unde 
stăteau uneltele echipajelor de pe galere, inclusiv ale numeroşilor 
vâslaşi de pe fiecare dintre ele, şi barcagiii s-au dus la navele cu 
mărfuri ce tocmai sosiseră în port, ca să descarce mărfurile care, 
din lipsă de cheiuri, nu se puteau lua decât cu sprijinul 
confreriilor ce se ocupau de rânduiala portuară. 

Echipajul fiecărui barcaz, luntre, şalupă ori barcă era alcătuit 
din trei ori patru bărbați: barcagiul şi, după confrerie, robi ori 
oameni slobozi plătiți pentru truda lor. Barcagiii, reuniți în 
confreria Sant Pere, cea mai veche şi mai avută din cetate, foloseau 
robi, nu mai mult de doi la fiece barcă, aşa cum cerea legiuirea; cei 
din tânăra confrerie a Sfintei Maria, fără atâta sumedenie de bani, 
foloseau bărbaţi slobozi, năimiţi pe parale. În orice caz, odată ce 
bărcile ancorau lângă navele cu mărfuri, încărcatul şi descărcatul 
erau operațiuni domoale şi tihnite chiar şi pe mare liniştită, fiindcă 

barcagiii erau răspunzători în fața proprietarului de orice pierdere 
ori stricăciune a mărfurilor, şi chiar puteau fi întemnițați dacă se 
credea că n-ar putea face față  despăgubirilor datorate 
neguțătorilor. 

Când bătaia furtunii mătura portul Barcelonei, treaba se 
încâlcea, dar nu numai pentru barcagii, ci şi pentru toți cei care 
luau parte la traficul maritim. În primul rând, fiindcă barcagiii 
puteau să nu descarce marfa, ceea ce nu aveau voie să facă pe 
vreme bună, doar dacă nu hotărau de bunăvoie un anume preț cu 
proprietarul bărcii. Dar cele mai însemnate urmări ale furtunii îi 
loveau pe proprietari, piloți şi chiar pe membrii echipajului navei. 
Sub amenințarea cu osânde severe, nimeni n-o putea părăsi până 
când nu se descărca toată marfa, iar dacă proprietarul ori aprodul 
lui, singurii care puteau debarca, nu mai erau pe navă, aveau 
îndatorirea de a se întoarce pe ea. 

Aşadar, pe când barcagiii începeau să descarce prima 
ambarcaţiune, toți bastaixos, grupați după căpetenii, au început 
să ducă pe plajă din diferitele magazii ale cetății uneltele galerelor. 
Arnau a fost pus în ceata lui Ramon, pe care unul dintre mai-mari 
l-a privit grăitor când i l-a încredințat pe băiat. 

Din locul unde erau, nepărăsind linia plajei, s-au îndreptat spre 
porticul din Forment, cel mai însemnat grânar al cetăţii, foarte 
bine apărat de oştenii regelui după zaveră. 

Când au ajuns acolo, Arnau a încercat să se ascundă îndărătul 
lui Ramon, dar soldații l-au observat între acei bărbaţi peste poate 
de puternici. 

— Ce-are să care ăsta? a întrebat unul dintre ei, râzând şi 
împungându-l cu degetul pe băiat. 

Văzând că toți soldaţii se uitau la el, Arnau a simţit că stomacul 
i se făcea ghem şi a încercat să se ascundă şi mai şi, dar Ramon l- 
a prins de umăr, i-a prins capçana pe frunte, şi i-a răspuns 
oşteanului pe acelaşi ton: 

— l-a venit vremea să trudească! Are paisprezece ani, şi trebuie 
să-şi ajute familia. 

O droaie de ostaşi au încuviințat şi le-au deschis calea. Arnau a 
mers printre ei cu capul plecat şi cureaua din piele pe frunte. Când 
a trecut prin porticul Forment, l-a izbit mirosul de grâu pus la 
păstrare. În razele de lumină ce se strecurau prin ferestre, se 
vedea praful ce plutea în văzduh, un praf fin, dar care i-a făcut de 
îndată să tuşească pe băiat şi pe o puzderie de bastaixos. 

— Înainte de războiul cu Genova, i-a povestit Ramon, făcând cu 

mâna o mişcare de parcă voia să cuprindă întregul grânar, aici era 
plin ochi cu grâu, dar acum... 

Arnau a observat, unele lângă altele, chiupurile mari ale lui 
Grau. 

— Haide! a strigat una dintre căpetenii. 

Cu un pergament în mână, bărbatul care răspundea de grânar 
le-a înfățişat chiupurile mari. „Cum o să strămutăm chiupurile 
astea atât de pline?” s-a întrebat Arnau. Era cu neputinţă ca un 
singur om să strămute asemenea poveri. Câte doi bastaixos le-au 
întors pe-o parte şi le-au legat cu funii, apoi şi-au trecut peste 
spate câte un băț zdravăn, pe care înainte îl puseseră printre funii, 
şi înjugați astfel, s-au îndreptat spre plajă. Praful s-a îndesit şi s-a 
ridicat în văzduh. Arnau a tuşit iar şi, când i-a venit rândul, a 
auzit glasul lui Ramon: 

— Băiatului dă-i unul de cele mici, cu sare. 

Bărbatul s-a uitat la Arnau şi nu s-a învoit, dând din cap. 

— Sarea e scumpă, măi bastaix, a răspuns, adresându-i-se lui 
Ramon. Dacă îi cade chiupul... 

— Dă-i unul cu sare! 

Chiupurile cu grâu erau înalte de aproape un metru; în schimb, 
al lui Arnau nu putea fi mai mare de o jumătate de metru, dar 
când, cu sprijinul lui Ramon, şi l-a pus în spate, băiatului i-au 
tremurat genunchii. 

Din spate, Ramon l-a apucat de umeri. 

— Acum trebuie să arăţi ce poți, i-a şoptit la ureche. 

Băiatul a început să meargă, gheboşat, cu mâinile bine prinse 
de toartele chiupului, împungând cu capul înainte şi simțind cum 
îi intra cureaua în pielea frunțţii. 

Ramon l-a urmărit cum mergea clătinat, punând un picior 
după celălalt cu grijă, domol. Paznicul a făcut iar semn cu capul că 
nu, iar oştenii au amuţit când Arnau a trecut printre ei. 

Pentru tine, tată! şi-a zis, strângând din dinți şi simțind 
dogoarea soarelui pe obraji. Povara avea să-l rupă în două! Nu mai 
sunt copil, tată, mă vezi? 

Ramon şi alți bastaixos, cu câte un chiup de grâu atârnat de 
băț, mergeau în urmă, cu ochii pe picioarele lui; au văzut cum i se 
loveau unul de altul. Arnau s-a clătinat. Ramon a închis ochii. 
„Oare mai eşti acolo, spânzurat încă? s-a întrebat Arnau, cu leşul 
lui Bernat în priviri. Nimeni n-are să te poată batjocori! Nici chiar 
vrăjitoarea şi fiii ei vitregi.” S-a îndreptat sub povară şi şi-a reluat 
mersul. 

A ajuns la plajă; Ramon zâmbea în urma lui. Toţi au amuţit. 
Barcagiii au venit să ia chiupul cu sare înainte ca băiatul să 
ajungă pe mal. Arnau a aşteptat câteva clipe înainte de a-şi 
îndrepta spatele. „M-ai văzut, tată?” a şoptit, privind la cer. 

Când a scăpat de grâu, Ramon l-a bătut pe spate. 

— Altul? a întrebat băiatul serios. 

Încă două. Când Arnau a descărcat al treilea chiup pe plajă, s-a 
apropiat de el Josep, una dintre căpetenii. 

— E bine pentru azi, băiete, s-a învoit. 

— Pot să-i dau înainte, l-a încredințat Arnau, încercând să-şi 
ascundă durerea de spate care îl copleşea. 

— Nu. Nu poți şi nici eu nu pot să-ți îngădui să traversezi 
Barcelona, sângerând ca o dihanie rănită, i-a spus părinteşte, 
arătându-i stropii de sânge ce-i curgeau pe spate. Arnau şi-a dus 
mâna la spinare, apoi a privit-o. Nu suntem robi; ci bărbați slobozi, 
truditori slobozi şi aşa trebuie să ne vadă lumea. Nu-ţi face griji, a 
stăruit în fața privirii lui Arnau, tuturor ni s-a întâmplat 
deopotrivă la vremea noastră şi pe toți ne-a împiedicat cineva să-i 
dăm înainte. Pe rănile ce ți-au apărut pe grumaz şi pe spate va 
creşte bătătura. Va dura doar câteva zile şi fii sigur că de atunci n- 
am să-ți mai îngădui să te odihneşti mai mult ca oricare dintre 
ciracii tăi. Josep i-a dat un şip cu alifie. Spală-ţi bine rana şi să-ți 
pună unsoare de aici, ca să se usuce. 

Încordarea i s-a şters la auzul acelor vorbe. În acea zi nu 
trebuia să mai care. Dar s-au ivit durerea, osteneala, roadele nopții 
de veghe; Arnau simțea că se prăbuşeşte. A şoptit câteva vorbe de 
rămas-bun şi a dat să se târască acasă. Joan îl aştepta în poartă. 
Oare de când stătea acolo? 

— Ştii că-s bastaix? l-a întrebat Arnau când a ajuns în dreptul 
lui. 

Joan a încuviințat. Ştia. Îl văzuse pe ultimele drumuri, 
strângând din dinţi şi din mâini la fiece pas tremurat către ţel, 
rugându-se să nu cadă, plângând la vederea obrajilor lui 
îmbujoraţi. Joan şi-a şters lacrimile şi a deschis brațele să-şi 
primească fratele. Arnau s-a aruncat între ele. 

— Trebuie să-mi pui unsoarea asta pe spate, a mai putut zice şi 
s-a dus cu Joan la catul de sus. 

N-a fost în stare să mai spună ceva. După câteva clipe, întins 
cât era de lung, cu brațele deschise, somnul tămăduitor a pus 
stăpânire pe el. Încercând să nu-l deştepte, Joan i-a spălat rana şi 
spatele cu apa fierbinte adusă de Mariona; bătrâna era pricepută. 

Apoi i-a dat cu unsoare, care mirosea tare a acru şi a început, 
pesemne, să-şi facă efectul de cum i-a pus-o, fiindcă Arnau s-a 
mişcat neliniștit, dar nu s-a trezit. 

În noaptea aceea i-a venit rândul lui Joan la veghe. Stând pe 
jos lângă frate-său, îi asculta răsuflarea; îşi îngăduia să-şi lase 
pleoapele în jos când aceea era liniştită şi se deştepta tresărind, 
când Arnau se mişca. „Şi acum, ce-are să se aleagă de noi?” se 
gândea din când în când. Stătuse de vorbă cu Pere şi soția lui; 
paralele pe care le putea dobândi Arnau ca bastaix nu ajungeau 
pentru amândoi. Ce-avea să se aleagă de el? 

— La şcoală! i-a poruncit Arnau a doua zi de dimineață, când l- 
a zărit pe Joan robotind laolaltă cu Mariona. 

Chibzuise cu o zi inainte: totul trebuia să meargă la fel ca 
înainte, ca pe vremea lui taică-său. 

Aplecată deasupra vetrei, bătrâna s-a întors la soțul ei. Joan a 
vrut să-i răspundă lui Arnau, dar Pere i-a luat-o înainte: 

— Dă-i ascultare fratelui tău mai mare, l-a luat la rost. 

Privirea Marionei s-a topit într-un surâs. Dar bătrânul a privit-o 
serios. Cum aveau să iasă toți patru la liman? Mariona, însă, a 
zâmbit înainte, până când Pere a dat din cap, ca şi cum voia să-şi 
şteargă din minte nelămuririle despre care vorbiseră atât de mult 
noaptea trecută. 

Joan a fugit din casă cât îl ţineau picioarele şi, când s-a făcut 
nevăzut, Arnau a încercat încă o dată să se întindă. Nu putea 
mişca niciun muşchi; toți îi erau ţepeni, iar din vârful degetelor 
până la gât simțea un soi de ciupituri. Dar, puţin câte puțin, 
trupul lui tânăr a început să-şi vie în fire şi, după ce a isprăvit 
mâncarea sărăcăcioasă, a ieşit la soare, zâmbind plajei şi mării ca 
şi celor şase galere, care încă mai adăstau în port. 

Ramon şi Josep l-au pus să le arate spatele. 

— Un drum, i-a cerut mai-marele lui Ramon; apoi la capelă. 

Arnau s-a întors cu fața la Ramon, pe când îşi scotea cămaşa. 

— Aşa cum ai auzit, i-a întărit acela. 

— Dar... 

— Dă-i ascultare, Arnau. Josep ştie ce spune. 

Şi chiar ştia. De cum a luat în spate primul chiup, Arnau a 
început să sângereze. 

— Dacă am sângerat de prima dată, a spus când, în urma lui, 
Ramon şi-a descărcat marfa pe plajă, ce mai contează niscaiva 
drumuri în plus? 

— Bătătura, Arnau, bătătura. Nu-i vorba că-ți rupi spatele, ci 

să ţi se facă bătătura. Acum te speli, îți pui unsoarea şi drept la 
capela Preasfântului Mântuitor. Arnau a încercat să tăgăduiască. 
E capela noastră, capela ta, Arnau, trebuie să avem grijă de ea. 

— Fiule, a adăugat un bastaix care căra alături de Ramon, 
capela e foarte însemnată pentru noi. Suntem doar simpli cărăuşi 
din port, dar mahalaua Ribera ne-a dat ceea ce n-au niciun nobil, 
nicio breaslă avută: capela Preasfântului Mântuitor şi cheile 
bisericii Fecioara Mării. Te-ai dumirit? Arnau a încuviințat, 
gânditor. Numai noi, bastaixos, putem avea grijă de acea capelă. 
Nu-i cinste mai mare pentru niciunul dintre noi. Ai să ai vreme de 
încărcat şi descărcat; nu-ţi face griji. 

Mariona l-a oblojit, iar Arnau s-a dus la Sfânta Maria. Acolo l-a 
căutat pe părintele Albert, ca să-i dea cheile capelei, dar preotul l-a 
silit să-l însoțească până la cimitirul din fața arcadelor Moreres. 

Amândoi au stat o vreme tăcuți în fața cimitirului. 

— Vrei să te las singur? a întrebat preotul în cele din urmă. 

— Trebuie să curăț capela, a răspuns Arnau, ştergându-şi 
lacrimile. 

Câteva zile, Arnau a făcut doar un singur drum pe zi, apoi se 
întorcea la capelă. Galerele plecaseră, iar mărfurile erau cele 
obişnuite: stofe, coral, mirodenii, aramă, ceară. Într-o zi, spatele 
nu i-a mai sângerat, Josep l-a controlat din nou, iar Arnau a cărat 
pe mai departe suluri mari de stofă, zâmbind tuturor bastaixos cu 
care îşi încrucişa drumul. 

Tot atunci, şi-a primit şi primii lui gologani de bastaix. Nu mult 
mai mult decât lua când lucra pentru Grau! I-a dat pe toți lui Pere, 
laolaltă cu alte niscaiva monede rămase în punga lui Bernat. „Nu-i 
de ajuns”, s-a învoit băiatul în sinea lui, numărându-le. Bernat îi 
plătea bătrânului mult mai mult. A deschis iar băierile pungii. N- 
avea să mai dureze mult, s-a gândit, socotind ce mai rămăsese în 
punga săracă a lui Bernat. Cu mâna în ea, Arnau s-a uitat la 
bătrân. Pere a strâns din buze. 

— Când am să pot căra mai mult, i-a făgăduit Arnau, am să 
câştig parale cu toptanul. 

— Mai e mult, Arnau, ştii şi tu, iar până atunci punga tătâne- 
tău se va goli. Ştii că locuința asta nu-i a mea... Nu, nu-i, l-a 
dumirit, în fața uimirii dovedite de băiat. Cele mai multe case din 
cetate sunt ale Bisericii: ale episcopului ori ale vreunui ordin 
religios; noi nu le-avem decât în emfiteoză, de aceea trebuie să 
plătim o chirie anuală. Ştii cât de puţin pot să mai lucrez, de aceea 
numai adăugând chiria odăii pot să fac față plăţii ei. Dacă nu 

ajungi să câştigi atât... Pricepi? 

— La ce-i bun atunci să mai fi slobod, dacă eşti legat de casă 
precum țăranii catalani de pământ? a întrebat Arnau, tăgăduind. 

— Nu suntem legați de ele, a răspuns Pere. 

— Dar am auzit că toate acele case trec de la părinți la copii; 
chiar le şi vând! Cum e cu putință, dacă nu-s ale voastre şi nu 
sunteți şerbii lor? 

— E lesne de priceput, Arnau. Biserica are nespus de multe 
pământuri şi proprietăţi, dar legiuirile îi interzic să-şi vândă 
avuturile. Arnau a dat să spună ceva, dar Pere i-a făcut semn cu 
mâna să tacă. Fapt e că pe episcopi, pe stareţi şi alte însemnate 
fețe ale Bisericii îi numeşte regele dintre prietenii lui. Papa nu 
spune nu niciodată, a adăugat, şi toți prietenii regelui aşteaptă să 
dobândească câştiguri bune din avuturile ce le revin, dar, cum nu 
le pot vinde, au născocit emfiteoza, şi astfel sar peste opreliştea de 
a vinde. 

— Ca şi cum ar fi chiriaşi, s-a lămurit Arnau. 

— Nu. Chiriaşii pot fi dați afară oricând; pe când emfiteotul nu 
poate fi dat afară nicicând, atâta vreme cât îşi plăteşte chiria. 

— Şi tu ţi-ai putea vinde casa? 

— Da. Asta se numeşte subemfiteoză. Episcopul ar plăti o parte 
din prețul de vânzare a casei, numită laudemiu, iar noul 
subemfiteot ar putea face ca şi mine. Există o singură oprelişte. 
Arnau l-a întrebat din priviri. Casa nu poate fi vândută cuiva de 
cin superior. Niciodată n-ar putea fi dată unui nobil, dar nici nu 
cred că s-ar găsi un nobil care s-o vrea, nu-i aşa? a adăugat, 
zâmbitor. Pe Arnau gluma l-a înveselit, dar lui Pere i s-a şters 
zâmbetul de pe față. Fapt e că, a urmat bătrânul, trebuie să 
plătesc chiria şi cu ce câştig eu şi aduci tu... 

„Ce-o să ne facem?” s-a întrebat Arnau. Cu puţinii bani pe care 
îi câştiga n-avea nicio alegere, nici nu-i ajungeau de mâncare 
pentru doi, dar nici Pere nu merita să rămână cu ei în cârcă; 
mereu se purtase foarte frumos cu ei. 

— Nu-ţi face griji, i-a făgăduit, şovăielnic, o să plecăm, ca să 
poți... 

— Mariona şi cu mine ne-am chibzuit, l-a oprit Pere şi, dacă 
vreți, Joan şi cu tine ați putea pune capul jos aici, lângă vatră. 
Arnau a făcut ochii cât cepele. Astfel, am putea închiria odaia unei 
familii, ca să ne putem plăti chiria. Ar trebui doar să vă faceți rost 
de două saltele. Ce părere ai? 

Chipul lui Arnau s-a luminat. Buzele i-au tremurat. 

— Asta înseamnă că da? l-a ajutat Pere. 
Arnau a strâns din buze şi a încuviințat, dând hotărât din cap. 


— Să mergem la Fecioară! a strigat un bărbat de vază din 
breaslă. 

Lui Arnau i s-a strâns inima. 

În acea zi nu erau nave nici de încărcat, nici de descărcat, iar în 
port se înghesuiau doar mici ambarcaţiuni de pescuit. Se 
adunaseră pe plajă, ca întotdeauna, sub soarele dogoritor, care 
promitea o zi de primăvară. 

De când se alăturase cetei de bastaixos, la începutul sezonului 
de navigație, nu găsiseră nicio zi în care să lucreze pentru Sfânta 
Maria. 

— Să mergem la Fecioară! s-au auzit iar voci din ceata de 
bastaixos. 

Arnau s-a uitat la soții lui: chipurile adormite deveniseră 
surâzătoare. Unii s-au dezmorțit, legănându-şi braţele înainte şi 
înapoi, pregătindu-şi cârcile. Arnau şi-a amintit cum le dădea apă 
cu ceva vreme în urmă, când îi vedea trecând prin faţa lui gârbovi, 
strângând din dinţi, cărând pietre uriaşe. Ar putea fi şi el ca ei? 
Teama i-a încleştat muşchii; voia să-i imite pe bastaixos, aşa că a 
început să-şi dezmorțească brațele, mişcându-le înainte şi înapoi. 

— E prima oară pentru tine, l-a lăudat Ramon. Micul bastaix n- 
a mai adăugat nimic, lăsându-și brațele să cadă de-a lungul 
trupului. A strâns din ochi. Nu-ţi face griji, Arnau, a adăugat, 
punându-i o mână pe umăr şi îndemnându-l să-i urmeze pe cei 
care se puseseră deja în mişcare; gândeşte-te că atunci când cari 
pietre pentru Fecioară, parte din povară o duce ea. 

Arnau a ridicat privirile la Ramon. 

— E drept, a stăruit acela, surâzând, ai să vezi chiar azi. 

Au plecat de la Santa Clara, în capătul de răsărit, şi au 
traversat întreaga cetate, trecând de ziduri, urcând spre cariera de 
piatră a regelui, Roca, pe Montjuïc. Arnau mergea tăcut; din când 
în când se simțea privit de cineva. Au lăsat în urmă mahalaua 
Ribera, bursa şi arcadele Forment. Când au trecut prin fața 
Fântânii Îngerului, Arnau s-a uitat la femeile care aşteptau să-şi 
umple urcioarele; multe dintre ele îi lăsaseră să le-o ia înainte 
când Joan şi el veneau cu burduful. Lumea îi saluta. Niscai copii li 
s-au alăturat, alergând şi sărind, şuşotind şi arătându-l pe Arnau 
cu respect. Au lăsat în urmă arcadele şantierului naval şi au ajuns 
la mănăstirea Framenors, în capătul de apus al cetăţii, unde se 

isprăveau zidurile Barcelonei; în spatele lor, noile şantiere navale 
ale cetăţii, care începeau să-şi înalțe zidurile, apoi ogoarele şi 
pometurile (Sant Nicolau, Sant Bertran şi Sant Pau del Camp), de 
unde pornea urcuşul spre cariera de piatră. 

Dar înainte de a ajunge, ceata de bastaixos trebuia să treacă de 
Cagalell. Duhoarea gunoaielor lepădate de cetate l-a asaltat cu 
mult înainte de a le fi zărit. 

— Îl golesc de apă, a observat cineva, scârbit de duhoare. 

Cei mai mulți dintre ei au încuviințat. 

— Altfel n-ar duhni aşa, a adăugat altul. 

Cagalell era un iaz format într-o albie de torent, lângă ziduri, şi 
în el se adunau gunoaiele şi apa murdară din cetate. Datorită 
maidanului accidentat, nu toată apa din iaz se vărsa pe plajă, iar 
apele bălteau până ce primăria le săpa o ieşire, împingând 
gunoaiele în mare. Atunci Cagalell duhnea cel mai cumplit. 

Au urmat malul iazului până unde puteau să-l treacă dintr-un 
salt şi au mers mai departe pe câmp, până la poalele Montţjuicului. 
— Şi cum ne întoarcem? a întrebat Arnau, cu ochii la torent. 

Ramon a făcut semn cu capul că nu. 

— Încă n-am văzut pe nimeni care să poată sări cu o piatră în 
cârcă, i-a dezvăluit. 

Pe când urcau spre cariera regală, Arnau a întors privirile către 
cetate. Era departe, foarte departe. Cum va străbate tot acel drum 
cu o piatră în cârcă? Simțţi că i se înmoaie picioarele şi grăbi paşii, 
pentru a-i prinde din urmă pe ceilalți cărăuşi, care sporovăiau 
râzând. La un moment dat, o cotiră pe un alt drum şi cariera de 
piatră a regelui, Roca, li se înfățişă privirii. De pe buze i-a zburat 
un strigăt de uimire. Era ca piața Blat sau orice alt târg, dar fără 
femei! Într-o curte mare, conţopiştii regelui discutau cu lumea care 
venea să caute piatră. Care şi cai înşirați se îngrămădeau la un 
capăt, unde nu se tăia încă din peretele muntelui; restul părea să 
fi fost spart cu târnăcopul, iar piatra sclipea. Nenumăraţi tăietori 
în piatră desprindeau cu primejdie blocuri mari de stâncă, apoi le 
tăiau în bucăți în curte. 

Toţi cei care aşteptau pietre au primit prietenos ceata de 
bastaixos şi, pe când căpeteniile vorbeau cu slujbaşii, ceilalți s-au 
amestecat printre oameni; s-au îmbrățişat, şi-au strâns mâinile, 
au glumit şi au râs, ridicând deasupra capetelor urcioare cu apă 
sau vin. 

Arnau privea cum trudeau tăietorii în piatră ori argațţii, care 
puneau pietrele în căruţe şi pe catârci, urmăriți fără preget de 

slujbaşii ce înscriau tot. Ca la târg, lumea sporovăia ori stătea 
nerăbdătoare la rând. 

— Nu te aşteptai la aşa ceva, aşa-i? 

Arnau s-a întors la timp ca să-l vadă pe Ramon cum înapoia un 
urcior şi a făcut din cap semn că nu. 

— Pentru cine e toată piatra asta? 

— Eh! a răspuns Ramon. Şi a început să înşire: catedrala, 
Santa Maria del Pi, Santa Anna, mănăstirea Pedralbes, şantierele 
navale ale regelui, Santa Clara, zidurile; toate se ridică ori se 
reînnoiesc, ca să nu mai vorbim despre noile case ale bogătanilor 
şi nobililor. Nimeni nu mai vrea lemn ori cărămizi din chirpici. 
Piatră, numai piatră. 

— Şi toată piatra o dă regele? 

Ramon a izbucnit în hohote de râs. 

— Numai cea pentru Sfânta Maria a Mării; pe asta chiar că o dă 
pe veresie şi prepun că şi pe cea pentru Pedralbes, care se durează 
din porunca reginei. Pentru celelalte ia parale bune. 

— Şi cea pentru şantierele navale ale regelui? a întrebat Arnau. 
Dacă sunt ale regelui... 

Ramon a râs iar. 

— Or fi ale regelui, i-a curmat vorba, dar nu le plăteşte el. 

— Cetatea? 

— Nici ea. 

— Neguţătorii? 

— Nici ei. 

— Atunci cine? l-a iscodit Arnau, întorcându-se către bastaix. 

— Plătesc şantierele navale ale regelui. 

— Păcătoşii! i-a luat vorba din gură bărbatul care îi dăduse 
urciorul, un cărăuş de la catedrală. 

Ramon şi el au râs de uluiala lui Arnau. 

— Păcătoşii? 

— Da, i-a dat înainte Ramon, noile şantiere navale sunt plătite 
în întregime cu gologani de la neguțătorii păcătoşi. Ascultă, e 
simplu ca bună ziua: de când cu cruciadele... Ştii ce-s cruciadele? 
Arnau a făcu semn că da; cum să nu ştie ce fuseseră cruciadele? 
Ei bine, deci, de când a fost pierdut pe vecie Oraşul Sfânt, Biserica 
a oprit negoțul cu sultanul Egiptului, dar tocmai de acolo cumpără 
neguţțătorii noştri cele mai bune mărfuri, aşa că niciunul dintre ei 
nu-i dispus să se lase păgubaş de a mai neguțţători cu sultanul; de 
aceea mai înainte se duc la consulatele Mării şi plătesc amendă 
pentru păcatul pe care au să-l facă. Astfel, sunt iertați dinainte şi 

nu mai păcătuiesc. Regele Alfonso a poruncit ca din paralele de la 
ei să se înalțe noile şantiere navale din Barcelona. 

Arnau a dat să spună ceva, dar Ramon l-a ţinut în loc cu mâna. 
Căpeteniile îi chemau şi i-a făcut semn să-l urmeze. 

— O luăm înaintea lor? a întrebat Arnau, privindu-i pe cărăuşii 
care rămâneau în urmă. 

— Fireşte, a răspuns Ramon neoprindu-se din mers; noi n- 
avem nevoie de atâtea cercetări ca ei; piatra e pe veresie şi e destul 
de simplu de socotit: un bastaix — o piatră. 

„Un bastaix — o piatră”, a repetat în sinea lui Arnau, chiar când 
primul bastaix a trecut cu prima piatră pe lângă el. Ajunseseră la 
locul unde pietrarii sfărâmau blocurile mari. S-a uitat la chipul 
bărbatului, concentrat, încordat. A zâmbit, dar acela nu i-a 
răspuns; gata cu gluma, nimeni nu mai râdea ori sporovăia, toți 
priveau pietrele grămădite pe jos şi aveau capcana prinsă pe 
frunte. Capcana! Arnau şi-a potrivit-o şi el. Toţi bastaixos treceau 
pe lângă el, unul după altul, în şir, tăcuţi, nemaiaşteptându-l pe 
următorul, şi, pe măsură ce înaintau, grămada de oameni din 
jurul pietrelor era tot mai mică. Arnau s-a uitat la pietre; gura i s-a 
uscat, stomacul i s-a strâns. Un bastaix şi-a plecat spatele şi doi 
argați au ridicat piatra ca să i-o pună în cârcă. L-a văzut cum 
dădea înapoi. Genunchii îi tremurau! Bastaixul a stat câteva clipe, 
a şovăit şi a trecut pe lângă Arnau, în drum spre Sfânta Maria. 
Dumnezeule, era de trei ori mai mare ca el! Şi îl lăsaseră picioarele! 
Oare el cum avea să iasă la liman? 

— Arnau, l-au chemat căpeteniile, care ieşeau ultimele. 

Mai erau niscaiva bastaixos. Ramon l-a împins înainte. 

— Fii tare, l-a încurajat. 

Cei trei bărbaţi de frunte vorbeau cu unul dintre pietrari, care 
nu se învoia, tot dând din cap. Cei patru priveau grămada de 
piatră, arătau ici şi colo, apoi făceau iar semn cu capul că nu. 
Arnau a dat să înghită în sec, dar avea gâtul uscat. Tremura. Nu 
putea să tremure! A dat din mâini, apoi din brațe, în față şi în 
spate. Nu-i putea lăsa să vadă că tremura! 

Josep, unul dintre mai mari, a arătat o piatră. Pietrarul i-a 
răspuns cu o mişcare nepăsătoare, l-a privit pe Arnau, a dat iar 
din cap că nu şi le-a făcut semn argaților s-o ridice. „Ioate-s 
deopotrivă”, le repetase până se lehămetise. 

Când a văzut cum ridicaseră cei doi piatra, Arnau s-a apropiat 
de ei. S-a aplecat şi şi-a încordat toți muşchii trupului. Toţi au 
amuţit. Argaţii au ridicat piatra uşurel şi l-au ajutat să-şi înfigă 

mâinile în ea. Simțind povara, Arnau s-a aplecat şi mai abitir, dar 
picioarele i s-au îndoit. A strâns din dinți şi a închis ochii. „Sus!”, i 
s-a părut că auzea. Nici ţipenie nu rostise nimic, dar toți îl 
strigaseră pe muteşte, văzându-i picioarele. Sus! Sus! Arnau a 
înțepenit sub povara pietrei. O droaie au oftat. Putea, oare, să 
meargă? A adăstat, cu ochii încă închişi. Putea, oare, să meargă? 

A dus un picior înainte. Chiar povara pietrei l-a silit să-l mişte 
şi pe celălalt, şi iarăşi primul şi din nou al doilea. Dacă se oprea, 
dacă se oprea, piatra l-ar fi făcut să cadă pe brânci. 

Ramon a tras aer în piept şi şi-a acoperit ochii cu mâinile. 

— Curaj, băiete! a strigat unul dintre cărăuşii care adăstau. 

— Hai, viteazule, dacă ai sânge de bărbat în vine! 

— Hai că poţi! 

— Pentru Sfânta Maria! 

Țipătul a răsunat între pereţii carierei şi l-a însoțit pe Arnau 
când a rămas singur pe drumul de întoarcere în cetate. 

Dar n-a mers singur. Toţi bastaixos plecaţi în urma lui l-au 
ajuns cu uşurinţă şi toți, de la primul până la ultimul, şi-au 
potrivit pasul cu al lui câteva minute, ca să-i dea curaj şi să-l 
însuflețească; atunci când unul ajungea sus, cel dinainte îşi relua 
cadența. 

Dar Arnau nu-i auzea. Nici măcar nu gândea. Toată atenția i se 
adunase în piciorul care trebuia să vină din urmă şi, când îl vedea 
înaintând sub el şi călcând pământul, începea să-l aştepte pe 
următorul; un picior după altul, acoperind durerea. 

Pe la pometurile Sant Bertran, picioarele lui zăboveau o veşnicie 
până să apară. Toţi bastaixos trecuseră de-acum de el. Şi-a amintit 
cum Joan şi el le dădeau apă, iar ei îşi sprijineau piatra grea de 
marginea unei bărci. A căutat un loc aidoma şi după puţină vreme 
a dat de un măslin, şi şi-a sprijinit piatra de una dintre crengile 
lui; dacă o lăsa în țărână, n-ar mai fi putut să şi-o pună iar în 
cârcă. Avea picioarele țepene. 

— Dacă te opreşti, îl povățuise Ramon, nu-ți lăsa picioarele să 
înțepenească de tot, că n-ai să mai poți merge. 

Scăpat de parte din povară, Arnau îşi mişca neostoit picioarele. 
A răsuflat, o dată, de nenumărate ori. Parte din povară o poartă 
Fecioara, i se lămurise. Dumnezeule, dacă era adevărat, cât era de 
grea piatra? N-a cutezat să mişte spatele. Îl durea, îl durea 
cumplit. S-a odihnit o bună bucată de vreme. Oare putea să plece 
iar? S-a uitat jur împrejur. Era singur. Nici măcar cărăuşii nu 
mergeau pe drumul acela, Fiindcă o luau pe la portalul 

Trentaclaus. 

Oare putea? S-a uitat la cer. A ascultat tăcerea şi şi-a pus iar 
piatra în cârcă, dintr-o singură mişcare. Stâng, drept, stâng, 
drept... 

La Cagalell a făcut iar popas, sprijinind piatra pe ieşitura unei 
stânci mari. Acolo au apărut primii bastaixos, care se întorceau la 
cariera de piatră. Nimeni n-a scos o vorbă. Doar s-au privit. Arnau 
a strâns iar din dinți şi şi-a săltat din nou piatra în cârcă. Unii 
dintre bastaixos au consimțit, dând din cap, dar niciunul n-a stat 
în loc. „E încercarea lui”, a rostit unul dintre ei mai apoi, când 
Arnau nu-i mai putea auzi, întorcându-se să privească înaintarea 
înceată a pietrei. „Trebuie să-i facă față singur”, a zis altul. 

Când a trecut de zidul de apus şi a lăsat în urmă Framenors, 
Arnau i-a întâlnit pe barcelonezi. Băga de seamă tot numai la 
picioare. Era de-acum în cetate! Năieri, pescari, femei şi copii, 
zidari de la şantierul naval, dulgheri de pe țărm; toţi l-au privit în 
tăcere pe băiatul gârbovit sub povara pietrei, asudat, îmbujorat. 
Toţi au privit picioarele micului bastaix, la care se uita şi Arnau, 
nemaifiind atent la altcineva, şi toți i le împingeau pe muteşte: 
stâng, drept, stâng, drept... 

Unii l-au urmat muţi pe Arnau, potrivindu-şi pasul cu mersul 
înainte al pietrei, şi aşa, după mai bine de două ceasuri de 
strădanii, băiatul a ajuns la Sfânta Maria, însoţit de o ceată nu 
prea mare, dar tăcută. Şantierul a împietrit. Zidarii l-au privit de 
pe schele, dulgherii şi pietrarii şi-au lăsat treaba deoparte. 
Părintele Albert, Pere şi Mariona îl aşteptau. Angel, fiul 
barcagiului, ajuns de-acum calfă, s-a apropiat de el. 

— Haide, Arnau! i-a strigat. Gata! Ai ajuns! Vino, haide, haide! 

Din vârful schelelor s-au auzit primele strigăte de încurajare. 
Cei care îl urmăriseră au izbucnit în urale. Toată Sfânta Maria li s- 
a alăturat. Dar Arnau şi-a privit mai departe picioarele, stâng, 
drept, stâng, drept... până a ajuns la locul de descărcare a 
pietrelor; acolo, ucenicii şi calfele s-au aruncat pe cea adusă de 
micul bastaix. 

Doar atunci a ridicat ochii Arnau, tot gheboşat şi tremurând, şi 
a zâmbit. Oamenii s-au îmbulzit în jurul lui, să-l laude. N-ar fi 
putut să spună cine era în jurul lui; l-a recunoscut doar pe Albert, 
care privea cimitirul Moreres. Arnau l-a urmat. 

— Pentru tine, tată, a şoptit. 

Când oamenii s-au risipit şi Arnau se pregătea să plece iar spre 
cariera de piatră, pe urmele ciracilor lui, dintre care unii făcuseră 

deja trei drumuri, preotul l-a strigat; Josep, căpetenia breslei, îl 
sfătuise. 

— Am o treabă pentru tine, i-a zis. Arnau s-a oprit şi l-a privit 
uimit. Trebuie făcut curat în capela Preasfântului Mântuitor, 
trebuie tăiate mucurile lumânărilor şi aşezat totul în bună 
rânduială. 

— Dar... s-a împotrivit Arnau, arătând pietrele. 

— Niciun „dar”. 

Capitolul 19 


Fusese o zi grea. Abia trecuse solstițiul de vară şi se întuneca 
greu, iar bastaixos lucrau de la răsăritul la scăpătatul soarelui, 
încărcând şi descărcând navele sosite în port, mereu îmboldiți de 
neguțători şi piloţi, care voiau să rămână în portul Barcelonei cât 
mai puţin cu putinţă. 

Arnau a intrat în casa lui Pere târând picioarele, cu capçana 
într-o mână. Opt chipuri s-a întors la el. Pere şi Mariona erau la 
masă, laolaltă cu un bărbat şi o femeie. Joan, un băiat şi două 
fetițe îl priveau stând pe jos, cu spatele lipit de perete. Toţi erau 
ocupați să-şi golească blidele. 

— Arnau, i-a zis Pere, iată-i pe noii noştri chiriaşi. Gastó 
Segura, calfă de tăbăcar. Bărbatul s-a mărginit să dea din cap, 
neoprindu-se din mâncat. Soţia lui, Eulàlia. Ea a surâs. Şi cei trei 
copii ai lor: Sim6, Aledis şi Alesta. 

Sfârşit, Arnau a dat uşor din mână spre Joan şi copiii 
tăbăcarului, şi a luat blidul întins de Mariona. Dar ceva l-a făcut 
să se întoarcă iar către noii sosiți. Ce? Ochii! Cele două fete îl 
pironeau cu privirile. Ochii lor erau imenşi, căprui, jucăuşi. 
Amândouă au surâs deodată. 

— Mănâncă, băiete! 

Surâsul s-a făcut nevăzut. Alesta şi Aledis au lăsat privirile în 
blide, iar Arnau s-a întors către tăbăcar, care stătuse din mâncat 
şi i-o arăta cu capul pe Mariona care, de lângă foc, îi întindea 
blidul. 

Mariona i-a dat locul ei la masă, iar Arnau a început să dea 
gata blidul; în fața lui, Gast6 Segura sorbea şi mesteca cu zgomot. 
Ori de câte ori ridica privirea din blid, Arnau dădea de ochii 
tăbăcarului, care îl pironeau. 

După o vreme, Simó s-a ridicat, ca să-i dea Marionei blidul lui 
şi ale celor două surori, deja goale. 

— La culcare, a poruncit Gast6, spărgând tăcerea. 

Atunci tăbăcarul a mijit din pleoape, tot cu ochii pe Arnau, şi l- 
a făcut pe băiat să se simtă stingherit, silindu-l să privească în 
fundul blidului; n-a prins decât gălăgia făcută de fete când s-au 
ridicat şi sfiosul lor rămas-bun. Când nu li s-au mai auzit paşii, 
Arnau a ridicat privirea. Gast6 nu mai părea atât de atent. 

— Cum sunt? l-a întrebat în acea noapte pe Joan, când 

moțăiau întâia oară lângă vatră, unul lângă altul, cu saltelele de 
paie puse pe duşumea. 

— Cine? l-a iscodit Joan la rândul lui. 

— Fetele tăbăcarului. 

— Ce vrea să zică asta „cum sunt”? Fireşti, l-a lămurit Joan, cu 
o mişcare ce-i trăda neştiința, pe care fratele lui n-a putut-o 
desluşi în beznă, fete ca toate celelalte. Aşa presupun, a şovăit; e 
drept că habar n-am. Nu m-au lăsat să vorbesc cu ele; fratele lor 
nici măcar nu m-a lăsat să dau mâna cu ele. Când le-am întins-o, 
mi-a strâns-o el şi s-a băgat între noi. 

Dar Arnau nu-l mai asculta. Cum să fie ochii lor fireşti? Şi îi 
zâmbiseră amândouă. 


În zori, Pere şi Mariona au coborât. Arnau şi Joan îşi dăduseră 
deja saltelele deoparte. Imediat după aceea, au venit tăbăcarul şi 
fiul lui. Femeile nu erau cu ei, căci Gast6 le oprise să coboare până 
nu plecau băieții. lar Arnau a plecat din casa lui Pere cu ochii lor 
imenşi în minte. 

— Azi eşti de rând la capelă, i-a amintit una dintre căpetenii, 
când a ajuns pe plajă. 

Cu o zi înainte, îl zărise descărcând şovăielnic ultima povară. 

Arnau s-a învoit. Nu-l mai supăra să fie trimis la capelă. Acum 
nimeni nu se mai îndoia că era un bastaix; mai-marii breslei îl 
recunoscuseră ca atare şi, măcar că nu putea încă să ducă în 
cârcă chiar ca Ramon ori cei mai mulți bastaixos, se dăruia cu 
mare pasiune acelei munci ce-i aducea mulțumiri. Toţi îl iubeau. 
În afară de asta, poate că ochii căprui nu-l lăsau să stea cu gândul 
la trudă; pe de altă parte, era ostenit, abia de dormise lângă vatră. 
A intrat pe uşa mare a bisericii vechi, care încă se mai ținea în 
picioare. Gast6 Segura nu-l lăsase să se uite la ele. De ce nu se 
putea uita la nişte codane? Sigur că le oprise şi în acea dimineață. 
S-a împiedicat de o frânghie, gata să cadă. A mers împleticit câțiva 
metri, în cumpănă printre funii, până ce l-au prins nişte mâini. Şi- 
a scrântit glezna şi a scos un țipăt de durere. 

— Ei! a auzit că-i spunea omul care-l ajutase. Ai grijă. Uite ce-ai 
făcut! 

Îl durea glezna, dar s-a uitat în țărână. Mişcase din loc 
frânghiile şi jaloanele cu care Berenguer de Montagut marcase... 
dar nu putea fi el! S-a întors domol la bărbatul care îl ajutase. Nu 
putea fi el! S-a îmbujorat în fața celui cu care dăduse nas în nas, 
însuşi maestrul Berenguer de Montagut. Apoi a privit la calfele 

care, oprite din trudă, îl priveau. 

Eu... a stat în cumpănă. Dacă vreţi... a adăugat, împungând 
cu degetul funiile încurcate de la picioarele lui, aş putea să vă ajut. 
Eu... Îmi pare rău, maestre! 

Brusc, chipul lui Berenguer de Montagut s-a destins. Tot îl mai 
ținea de braţ. 

— Eşti un bastaix, a zis zâmbind. Arnau a încuviințat. Te-am 
mai văzut pe-aici. 

Zâmbetul lui Berenguer i s-a lățit pe chip. Calfele au zâmbit, 
uşurate. Arnau a întors ochii la funiile ce i se încurcaseră în 
picioare. 

— Îmi pare rău, a repetat. 

— Ce să-i faci? Maestrul a dat din mâini, adresându-se calfelor. 
Potriviți-le la loc! le-a poruncit. Vino, să ne aşezăm. Te doare? 

— Nu vreau să vă supăr, a îngăimat Arnau, strâmbându-se de 
durere, şi s-a aplecat, încercând să se desprindă de frânghii. 

— Aşteaptă. 

Berenguer de Montagut l-a silit să stea drept şi a îngenuncheat 
să-i desprindă frânghiile. Arnau n-a îndrăznit să-l privească şi s-a 
uitat la calfe, care îi urmăreau în tăcere. Maestrul îngenuncheat în 
fața unui simplu bastaix! 

— Trebuie să avem grijă de aceşti oameni, le-a strigat tuturor, 
după ce a eliberat picioarele lui Arnau; fără ei, n-avem piatră. 
Haide, vino cu mine! Să stăm jos. Te doare? Arnau a făcut din cap 
semn că nu, dar a şchiopătat, încercând să nu se sprijine de 
maestru. Berenguer de Montagut l-a prins tare de braț şi l-a dus la 
una dintre coloanele culcate pe pământ, așteptând să fie ridicate; 
amândoi s-au instalat pe ea. O să-ți spun o taină, i-a dezvăluit de 
cum s-au aşezat. Amau s-a întors la maestru. Avea să-i 
încredințeze o taină! Maestrul! Ce-avea să mai pățească în acea 
dimineață? Ieri am încercat să ridic piatra pe care ai cărat-o tu şi 
abia de-am putut. Berenguer a făcut semn cu capul că nu. N-am 
putut să fac câțiva paşi cu ea în cârcă. Templul e al vostru, a zis, 
plimbându-şi privirile prin şantier. Arnau s-a înfiorat. Într-o zi, la 
vremea nepoților noştri ori a fiilor lor, ori a fiilor fiilor lor, când 
oamenii au să privească biserica, nu vor vorbi despre Berenguer de 
Montagut, ci despre tine, băiete! 

Arnau a simțit cum i se punea un nod în gât. Maestrul! Ce-i 
spunea, oare? Cum să fie un bastaix mai ceva decât marele 
Berenguer de Montagut, maestrul Sfintei Maria şi al catedralei din 
Manresa? El era cu adevărat un bărbat însemnat. 


181 


— Te doare? a stăruit maestrul. 

— Nu, doar puţin. Doar mi l-am scrântit. 

— Sper. Berenguer de Montagut l-a bătut pe spate. Avem nevoie 
de pietrele tale. Mai sunt cu duiumul de cărat. 

Arnau a urmărit privirea maestrului, care zbura peste şantier. 

— Îţi place? l-a întrebat brusc Berenguer de Montagut. 

Îi plăcea? Nu-şi pusese nicicând asemenea întrebare. Vedea 
crescând biserica, zidurile, absidele, coloanele minunate şi zvelte, 
contraforții, dar îi plăceau? 

— Se zice că va fi cea mai frumoasă biserică închinată Fecioarei 
dintre toate câte s-au zidit pe lume, a ales să-i spună. 

Berenguer s-a întors la Arnau şi a zâmbit. Cum să dumirească 
unui băiat, unui bastaix, cum avea să fie acel templu, când nici 
măcar episcopii ori nobilii nu erau în stare să-i pătrundă 
gândurile? 

— Cum te cheamă? 

— Arnau. 

— Ei bine, Arnau, nu ştiu dacă are să fie cel mai frumos templu 
de pe lume. Arnau a uitat de picioare, a întors fața către maestru. 
Dar te încredinţez că va fi unic şi ceea ce-i unic nu-i nici mai bun, 
nici mai rău, e pur şi simplu asta: unic. 

Berenguer de Montagut a rămas cu privirea pierdută peste 
şantier şi a rostit mai departe: 

— Ai auzit vorbindu-se despre Franța ori Lombardia, despre 
Genova, Pisa, Florența? Arnau a încuviințat; cum să nu fi auzit 
vorbindu-se despre vrăjmaşii țării? Ei bine, şi în acele locuri se 
durează biserici; sunt catedrale mărețe, grandioase, pline ochi cu 
podoabe. Principii din acele locuri vor ca bisericile lor să fie cele 
mai mari şi mai făloase din lume. 

— Dar oare noi nu vrem la fel? 

— Da şi nu. Arnau a clătinat din cap. Berenguer de Montagut 
s-a întors la el şi i-a surâs. Să vedem dacă mă poţi pricepe: noi 
vrem să fie cel mai fălos templu din istorie, dar vrem să izbutim pe 
căi diferite de ale celorlalți: vrem ca lăcaşul celei care ocroteşte 
marea să fie al tuturor catalanilor, aşijderea celor unde locuiesc cei 
care cred în ea, gândit şi înălțat în spiritul care ne-a făcut să fim 
cum suntem, profitând de tot ce-i al nostru: marea, lumina. Te-ai 
dumirit? 

Arnau a chibzuit câteva clipe, dar la urmă a tăgăduit, dând din 
cap. 

— Barem tu eşti sincer, a râs maestrul. Principii fac totul întru 

propria glorie; noi o facem pentru noi. Am desluşit că uneori, în loc 
să duceți povara cu spatele, o duceți legată de bârne, câte doi. 

— Da, când e prea mare ca să fie cărată cu spatele. 

— Ce s-ar întâmpla dacă am dubla lungimea bârnelor? 

— S-ar rupe. 

— Păi, asta-i şi cu bisericile principilor. Nu, nu vreau să spun 
că se vor dărâma, a adăugat văzând fața băiatului; vreau să spun 
că, dat fiind că le vor atât de mari, înalte şi lungi, trebuie să le facă 
foarte înguste. Înalte, lungi şi înguste, pricepi? A noastră va fi 
contrariul; nu va fi nici atât de lungă, nici atât de înaltă, dar va fi 
foarte lată, ca să încapă toți catalanii, laolaltă, în fața Fecioarei. 
Într-o zi, când va fi isprăvită, ai să vezi: va fi a tuturor 
credincioşilor, fără osebire, şi va avea o singură podoabă: lumina 
Mediteranei. Noi n-avem nevoie de alta: doar spațiul şi lumina care 
va intra pe acolo. Berenguer de Montagut a împuns absida cu 
mâna şi a coborât-o apoi până-n pământ. Arnau i-a urmărit-o. 
Această biserică va fi pentru norod, nu pentru înalta glorie a 
vreunui principe. 

— Maestre... 

Se apropiase de ei o calfă, după ce fuseseră rearanjate jaloanele 
şi frânghiile. 

— Te-ai dumirit acum? 

Avea să fie pentru norod! 

— Da, maestre! 

— Picioarele tale sunt aur pentru această biserică, ține minte, a 
adăugat Montagut, ridicându-se. Te doare? 

Arnau nu-şi mai amintea de gleznă şi a făcut cu capul semn că 
nu. 


În acea dimineaţă, iertat să mai lucreze alături de bastaixos, 
Arnau a venit mai devreme acasă. Curățase capela în doi timpi şi 
trei mişcări, mucărise lumânările, le înlocuise pe cele sfârşite, şi, 
după o mică rugăciune, îşi luase rămas-bun de la Fecioară. 
Părintele Albert îl zărise ieşind în fugă din Sfânta Maria, şi 
aşijderea îl văzuse şi Mariona, intrând în casă. 

— Ce s-a întâmplat? l-a întrebat bătrâna, ce vânt te aduce aşa 
devreme? 

Arnau a cercetat odaia cu privirea; mama şi fiicele coseau la 
masă; toate trei îl priveau. 

— Arnau! a stăruit Mariona, s-a întâmplat ceva? 

L-a văzut îmbujorându-se. 

— Nu... Nu se gândise la nicio lămurire! Cum de fusese atât de 
prost?! Şi ele se uitau la el. Toate îl priveau stând în uşă şi gâfâind. 
Nu, a repetat, dar azi am isprăvit mai devreme. 

Mariona a surâs şi s-a uitat la fete. Eulălia, mama, nu s-a 
putut ţine să nu surâdă şi ea. 

— Păi, dacă ai isprăvit mai devreme, a răspuns Mariona, 
curmându-i gândurile, du-te să-mi aduci nişte apă. 

Îl privise iar, şi-a spus Arnau în sinea lui, ducându-se cu 
găleata la Fântâna Îngerului. Voia să-i spună ceva? A scuturat 
găleata; sigur că da. 

Dar n-a avut prilejul să afle. Când nu era Eulălia, Arnau dădea 
nas în nas cu puținii dinți negri pe care îi mai avea Gast6 şi, când 
niciunul dintre ei nu era acolo, Simó le păzea pe cele două fete. 
Zile în şir, Arnau trebuise să se uite la ele doar cu coada ochiului. 
Uneori, putea să-şi oprească privirile pe chipurile lor fin desenate, 
cu bărbia mare, pomeţii ieşiţi în afară, nasul italienesc, drept şi 
sobru, dinţii albi şi frumoşi, ochii mari şi căprui. Alteori, când 
soarele intra în casa lui Pere, Arnau aproape că le putea atinge 
luciul albăstrui al pletelor mătăsoase şi negre ca tăciunele. Foarte 
arareori, când se credea la adăpost, îşi lăsa privirea să lunece mai 
jos de gâtul surorii mai mari, unde sânii se ițeau chiar şi prin 
cămaşa grosolană. Atunci, un fior straniu îi străbătea tot trupul şi, 
dacă nu lua nimeni seama, privirea îi luneca, bucurându-se de 
rotunjimile codanei. 

Gast6 Segura pierduse în vremea foametei tot ce avea, iar firea 
lui, acră din naştere, ajunsese peste poate de aspră. Fiul lui, Simó, 
lucra cu el, ca ucenic de tăbăcar, iar grija lui cea mai mare era ca 
amândouă fetele lui să-şi găsească un bărbat bun, fiindcă nu le 
putea da nicio zestre. Cum frumusețea fetelor era promițătoare, 
Gast6 nădăjduia că aveau să-şi afle soți de ispravă. Aşa avea să 
scape de două guri de hrănit. 

De aceea, se socotea tăbăcarul, fetele trebuiau să se păstreze 
nepătate, şi nimeni din Barcelona nu trebuia să aibă nici cea mai 
mică îndoială despre cinstea lor. Numai aşa, le repeta la nesfârşit 
Eulăliei şi lui Sim6, Alestei şi lui Aledis, aveau să-şi găsească un 
soț de ispravă. Cei trei, tatăl, mama şi fratele mai mare, făcuseră 
din asta țelul propriu, dar, dacă Gastó şi Eulàlia credeau că aveau 
să-l atingă cu uşurinţă, Simó nu mai era de aceeaşi părere de când 
trăiau sub acelaşi acoperiş cu Arnau şi Joan. 

Joan era acum elevul cel mai strălucit al şcolii de pe lângă 
catedrală. În scurtă vreme a deprins latina, iar profesorii se 

mândreau cu elevul lor aşezat, plin de bun-simt, gânditor şi, peste 
toate, credincios; avea atâtea haruri, că doar puţini se mai îndoiau 
că îl aştepta un mare viitor în Biserică. Joan îşi dobândise 
respectul lui Gast6 şi al Eulăliei, care ascultau adeseori, laolaltă 
cu Pere şi Mariona, atenți şi fermecațţi, lămuririle pe care micuțul 
le dădea despre Scripturi. Numai preoții puteau citi acele 
manuscrise scrise în latină, iar acolo, în casa umilă de lângă mare, 
ei patru se puteau bucura de vorbele sfinte, vechile istorii, 
mesajele Domnului, care înainte n-ajungeau la ei decât din amvon. 

Dar, dacă Joan dobândise respectul celor din jur, Arnau nu 
rămăsese mai prejos: chiar şi Simó îl privea cu pizmă: un bastaix! 
Puţini oameni din mahalaua Ribera nu ştiau cât se străduia Arnau 
să care pietre pentru Fecioară. „Se zice că marele Berenguer de 
Montagut a îngenuncheat în fața lui ca să-l ajute”, îi istorisise 
dând din mâini şi în gura mare un ucenic din atelier. Simó şi l-a 
închipuit pe marele maestru, respectat de nobili şi episcopi, la 
picioarele lui Arnau. Când vorbea maestrul, toți, chiar şi tatăl lui, 
tăceau, iar când ţipa, toți tremurau. Simó îl privea pe Arnau când 
se întorcea seara acasă. Ajungea mereu ultimul. Venea ostenit şi 
asudat, cu capcana în mână, şi cu toate acestea zâmbea. Oare 
când mai zâmbise el la întoarcerea acasă? De câteva ori îl întâlnise 
pe Arnau, pe când băiatul căra pietre la Sfânta Maria; picioarele, 
brațele, pieptul, totul părea la el din fier. Simó îi privea piatra, apoi 
fața roşie; oare nu-l văzuse zâmbind? 

De aceea, când Simó trebuia să le poarte de grijă surorilor lui, 
şi apăreau Arnau ori Joan, deşi era mai mare ca ei, ucenicul de 
tăbăcar se retrăgea, iar cele două fete se bucurau de libertatea 
care le lipsea când erau părinții lor de față. 

— Să facem o plimbare pe plajă! i-a sugerat Alesta într-o zi. 

Simó a vrut să spună nu. O plimbare pe plajă; de i-ar vedea 
tatăl lor... 

— Bine, a încuviințat Arnau. 

— Nu ne-ar strica, a răspuns şi Joan. 

Simó a tăcut. Toţi cinci, Simó în urma lor, au ieşit la soare, 
Aledis cu Arnau, Alesta alături de Joan; amândouă lăsau briza să 
le fluture părul şi să le strângă capricios de trupuri cămăşile 
înfoiate, lăsând să li se întrezărească sânii, pântecele ori picioarele. 

S-au plimbat tăcuți, privind marea ori bătătorind nisipul sub 
picioare, până când au întâlnit o ceată de bastaixos care se 
odihneau. Arnau i-a salutat cu mâna. 

— Vrei să-i cunoşti? a întrebat-o pe Aledis. 

Fata s-a uitat la bărbați. Toţi o priveau. Ce priveau, oare? 
Vântul îi lipea cămaşa de piept şi sfârcuri. Doamne Dumnezeule, 
păreau să iasă prin pânză! S-a îmbujorat şi a făcut cu capul semn 
că nu, când Arnau se îndrepta deja către ei. Aledis s-a întors, iar 
Arnau a rămas în drum. 

— Fugi după ea, Arnau, a auzit că-i striga un cirac. 

— N-o lăsa să-ți scape, i-a dat povaţă al doilea. 

— E peste poate de nurlie, a admirat-o al treilea. 

Arnau a grăbit pasul şi a ajuns-o pe Aledis din urmă. 

— Ce s-a întâmplat? 

Fata nu i-a răspuns. Mergea cu chipul plecat şi brațele 
încrucişate peste cămaşă, dar n-a luat-o spre casă. S-au dus mai 
departe aşa, însoțiți doar de vuietul valurilor. 

Capitolul 20 


Chiar în seara aceea, pe când cinau lângă vatră, codana l-a 
răsplătit pe Arnau cu o clipă mai mult decât era nevoie, o clipă în 
care l-a pironit cu ochii ei mari şi căprui. 

În clipa aceea, Arnau a auzit iar marea şi s-a cufundat în 
nisipul de pe plajă. A întors privirea la ceilalți, să vadă dacă 
observase cineva acea cutezanță: Gast6 stătea la taifas cu Pere şi 
nimeni nu părea să-i dea prea mare atenție. Nimeni nu părea nici 
să asculte valurile. 

Când Arnau a îndrăznit să întoarcă ochii la Aledis, fata stătea 
cu capul plecat şi se juca cu mâncarea din blid. 

— Mănâncă, fato! i-a poruncit tăbăcarul Gast6, văzând-o că 
învârtea lingura în blid, neînghițind nimic; cu ale mâncării nu-i de 
joacă. 

Vorbele lui Gast6 l-au adus pe Arnau la realitate şi, cât a mai 
durat masa, Aledis nu numai că nu s-a uitat la el, dar l-a şi ocolit 
fățiş. 

Timp de câteva zile, Aledis nu i-a mai vorbit lui Arnau pe 
muteşte ca în seara plimbării pe plajă. În rarele prilejuri când se 
întâlneau, Arnau voia să simtă iar cum îl pironeau ochii căprui ai 
lui Aledis, dar fata îl ocolea stângace şi-şi ascundea privirile. 

— La revedere, Aledis, i-a grăit distrat într-o dimineaţă, când a 
deschis uşa, să plece la plajă. 

Din întâmplare au fost singuri. Arnau a tras uşa după el, dar 
ceva nedesluşit l-a făcut să se întoarcă şi s-o privească iar pe 
Aledis, iar ea era acolo, lângă vatră, neclintită, mândră, invitându-l 
cu ochii ei căprui. 

În sfârşit! Arnau s-a îmbujorat şi a lăsat ochii în pământ. 
Buimac, a încercat să închidă uşa şi la mijlocul mişcării ceva i-a 
atras luarea-aminte: Aledis stătea acolo, chemându-l cu ochii ei 
mari şi căprui, zâmbindu-i. Aledis îi zâmbea. 

Mâna i-a lunecat pe clanţă, iar el s-a împiedicat, gata să cadă. 
N-a cutezat s-o privească iar şi a luat-o la goană cu pas uşor spre 
plajă, lăsând uşa deschisă. 


— Se sfieşte, i-a şoptit Aledis surorii ei chiar în acea noapte, 


înainte ca părinţii şi fratele lor să se ducă la culcare, întinse cum 
stăteau pe salteaua pe care o împărțeau între ele. 

— Dar de ce? a întrebat sora. E bastaix. Trudeşte pe plajă, îi 
cară pietre Fecioarei. Tu eşti doar o copilă. El e bărbat, a adăugat 
cu o urmă de admiraţie. 

— Tu chiar că eşti doar o copilă, i-a trântit-o Aledis. 

— la te uită, grăieşte femeia din ea, a repezit-o Alesta, 
întorcându-i spatele, cu aerul pe care şi-l lua şi maică-sa când una 
din ele cerea ceva nepotrivit cu vârsta ei. 

— Bine, bine, a răspuns Aledis. 

„A grăit femeia din ea. Dar ce, eu oare nu-s femeie?” Aledis s-a 
gândit la mama ei, la prietenele aceleia, la tătâne-său. Poate că 
sora ei avea dreptate. De ce s-ar sfii unul ca Arnau, un bastaix 
care arătase întregii Barcelone cât îi era de devotat Fecioarei Mării, 
că ea, o copilă, se uita la el? 


— Se sfieşte. Îţi spun sigur că se sfieşte, a stăruit Aledis şi în 
noaptea următoare. 

— Pisăloago! De ce s-ar sfii Arnau? 

— Nu ştiu, a răspuns Aledis, dar asta face. Se sfieşte când se 
uită la mine. Se sfieşte când mă uit la el. Se zăpăceşte, se 
îmbujorează, fuge de mine. 

— Eşti nebună de legat! 

— Poate că sunt, dar...! 

Aledis ştia ce spunea. Dacă noaptea trecută sora ei o făcuse să 
şovăie, acum nu mai putea. Văzuse. Îl privise pe Arnau, căutase 
clipa nimerită, când nimeni nu-i putea surprinde, şi se apropiase 
de el atât de tare, că-i prinsese mirosul trupului. „Bună, Arnau.” 
Fusese un simplu „bună”, un salut însoţit de o privire duioasă, 
apropiată, cât mai apropiată cu putință, aproape îl atinsese, iar 
Arnau se îmbujorase iar, îi ocolise privirea şi se ascunsese de ea. 
Văzându-l că pleca, Aledis zâmbise, mândră de puterea ei, până 
atunci neştiută. 

— Ai să vezi mâine, i-a zis surorii. 

Prezenţa curioasă a Alestei a făcut-o să cocheteze şi mai şi; nu 
putea să dea greş. În zori, când Arnau se pregătea de plecare, 
Aledis i-a tăiat calea, punându-se în dreptul uşii, lipită de ea. 
Repetase planul de o mie de ori, pe când sora ei îşi făcea somnul. 

— De ce nu vrei să vorbeşti cu mine? l-a întrebat mieroasă, 
privindu-l iar în ochi. 

Chiar şi ea s-a mirat de atâta cutezanță. Repetase acele vorbe 
simple de câte ori se întrebase dacă putea fi în stare să le spună 
fără şovăială. Dacă Arnau îi răspundea, rămânea fără apărare, dar 

spre bucuria ei n-a fost aşa. Simţind-o pe Aledis, Arnau s-a întors 
dintr-o pornire la ea, îmbujorându-se ca îndeobşte. Nici nu putea 
ieşi, nici nu cuteza s-o privească pe codană. 

Ba da, eu... 

— Tu, tu, tu, l-a oprit Aledis mai îndrăzneață, tu fugi de mine. 
Înainte vorbeam şi râdeam, iar acum ori de câte ori încerc să-ți 
vorbesc... 

Aledis şi-a îndreptat trupul cât a putut, iar sânii ei tineri s-au 
ițit tari prin cămaşă. În pofida pânzei grosolane, sfârcurile îi 
păreau vârfuri de săgeată. Arnau i-a zărit şi nici măcar toate 
pietrele din cariera regelui nu i-ar fi putut distrage privirea de la 
ce-i înfățişa Aledis. Un fior i-a străbătut spatele. 

— Fetelor! 

Vocea Eulăliei, care cobora scara, i-a adus pe toţi la realitate. 
Aledis a deschis uşa şi a ieşit în uliţă înainte ca maică-sa să 
ajungă la catul de jos. Arnau s-a întors la Alesta, care încă îi mai 
privea cu gura căscată, şi a ieşit la rândul lui din casă. Aledis se 
făcuse nevăzută. 

În acea noapte, fetele au tot şopocăit, dar n-au aflat răspuns la 
întrebările trezite de noua încercare, pe care n-o puteau împărtăşi 
nimănui. Cu toate astea, deşi nu ştia cum să-şi lămurească sora, 
Aledis era totuşi sigură de puterea pe care trupul ei o avea asupra 
lui Arnau. Tot ce simțea o mulțumea şi asta îi era de ajuns. S-a 
întrebat dacă toți bărbaţii ar răspunde oare asemenea, dar nu s-a 
închipuit decât în faţa lui Arnau; nicicând nu i-ar fi dat prin minte 
să se poarte aşijderea cu Joan ori cu vreunul dintre ucenicii 
tăbăcari, prieteni cu Sim6; doar închipuindu-şi... cu toate acestea, 
ceva din ea se elibera în fața lui Arnau. 

— Ce-i cu băiatul? l-a întrebat Josep, căpetenia breslei, pe 
Ramon. 

— Habar n-am, i-a răspuns acela, sincer. 

Cei doi bărbați s-au uitat la barcagii, printre care era şi Arnau, 
care dădea din mâini, cerând una dintre poverile cele mai grele. 
Când a primit-o, Josep, Ramon şi ceilalți ciraci l-au privit plecând 
cu pas şovăielnic, buzele strânse şi fața îimbujorată. 

— N-are să poată face multă vreme asemenea strădanii, a 
hotărât Josep. 

— E tânăr, a dat Ramon să-l apere. 

— N-are să poată. 

Toţi îl văzuseră. Arnau cerea încărcăturile şi pietrele cele mai 
grele, şi le căra ca şi cum viața i-ar fi depins de ele. Se întorcea la 

locul de încărcare aproape în fugă şi cerea din nou o povară mai 
mare decât i se cuvenea. La sfârşitul zilei de trudă, se târa deşelat 
până la casa lui Pere. 

— Ce-i cu tine, băiatule? l-a întrebat Ramon a doua zi, pe când 
îşi duceau amândoi încărcăturile la şoproanele cetății. 

Arnau n-a răspuns. Ramon n-a ştiut dacă tăcea fiindcă aşa voia 
ori dintr-o pricină sau alta nu putea vorbi. 

— Dacă ai vreun păs, aş putea... 

— Nu, nu, a izbutit să zică Arnau. 

Cum să-i spună că trupul lui o dorea cu ardoare pe Aledis? 
Cum să-i spună că nu-şi afla liniştea decât ducând în spate poveri 
tot mai mari, până când mintea lui, obsedată de capătul drumului, 
izbutea să-i uite ochii, zâmbetul, sânii, tot trupul? Cum să-i spună 
că, ori de câte ori Aledis se juca cu el, îşi pierdea mințile şi şi-o 
închipuia goală, lângă el, mângâindu-l? Atunci îşi amintea spusele 
preotului despre preacurvie: „Păcat! Păcat!”, îşi mustra acela 
enoriaşii sus şi tare. Cum să-i spună că voia să ajungă acasă mort 
de osteneală, să se trântească în culcuş, să adoarmă, în ciuda 
apropierii de acea codană? 

— Nu, nu, a repetat. Mulţumesc, Ramon. 

— Se va speti de atâta muncă, a stăruit Josep, la sfârşitul 
acelei zile. 

Şi de acea dată Ramon n-a mai cutezat să-l contrazică. 


— Nu crezi că întreci măsura? şi-a întrebat Alesta sora într-o 
noapte. 

— De ce? 

— Dacă află tata... 

— Ce-ar trebui să afle? 

— Că îl iubeşti pe Arnau. 

— Nu-l iubesc pe Arnau! Doar, doar. Mă simt bine, Alesta. Îmi 
place. Când mă priveşte... 

— Îl iubeşti, a stăruit mezina. 

— Nu. Cum să te dumiresc? Când îl văd că se uită la mine şi se 
îmbujorează e ca şi cum ceva mi-ar furnica prin trup. 

— ÎI iubeşti. 

— Nu. Culcă-te. Ce ştii tu? Culcă-te. 

— ÎI iubeşti, îl iubeşti, îl iubeşti. 

Aledis a hotărât să nu-i răspundă, dar îl iubea oare? Era doar 
încântată că se ştia privită şi dorită. Îi plăcea că Arnau nu-şi putea 
lua ochii de pe trupul ei; o încânta tristețea lui vădită când nu 

încerca să-l ispitească; asta era iubire? Aledis a încercat să afle 
răspunsul, dar nu peste multă vreme mintea a început iar să-i 
umble aiurea, mulțumită, înainte să adoarmă. 


Într-o dimineață, Ramon a plecat de pe plajă de cum l-a văzut 
pe Joan ieşind din casa lui Pere. 

— Ce-i cu fratele tău? l-a iscodit chiar înainte de a-l saluta. 

— Cred că s-a îndrăgostit de Aledis, fata cea mare a tăbăcarului 
Gast6. 

Pe Ramon l-a podidit râsul. 

— Păi, iubirea asta îl scoate din minţi, i-a atras luarea-aminte. 
Dacă mai merge aşa, praful se alege de el. Nu poate trudi în 
asemenea hal. Nu-i pregătit pentru aşa ceva. N-are să fie primul 
bastaix care cade lat, dar fratele tău e prea tânăr ca să se 
ologească. Fă ceva, Joan! 

Chiar în acea noapte, Joan a încercat să-i vorbească fratelui 
său. 

— Ce-i cu tine, Arnau? l-a întrebat din culcuşul său. 

Arnau a amuţit. 

— Trebuie să-mi spui. Sunt fratele tău şi vreau să te ajut. Tu ai 
făcut mereu la fel cu mine. Împărtăşeşte-mi păsurile. 

Joan şi-a lăsat fratele să se gândească la vorbele lui. 

— Păi, e din pricina lui Aledis, a recunoscut Arnau. Joan n-a 
vrut să-i curme vorba. Nu ştiu ce-i cu mine din pricina fetei, Joan. 
De când cu mersul pe plajă, ceva s-a schimbat între noi. Se uită la 
mine de parcă ar vrea... Nu ştiu. Şi... 

— Şi ce? l-a iscodit Joan, văzând că frate-său tăcea. 

„Nu vreau să-i spun mai mult decât despre priviri”, a hotărât pe 
loc Arnau, cu mintea la sânii fetei. 

— Nimic. 

— Atunci, care-i păsul? 

— Păi, am gânduri necurate, o văd goală. De fapt, aş vrea s-o 
văd goală. Mi-ar plăcea. 

Joan îşi rugase profesorii să aprofundeze asemenea idei, iar ei, 
neştiind că-l interesau datorită îngrijorării trezite de fratele lui şi 
temerii că Arnau putea să cadă pradă ispitei, îl lămuriseră în 
amănunt despre firea şi natura primejdioasă a femeilor. 

— Nu-i vina ta, a hotărât Joan. 

— Nu? 

— Nu. Răutatea, l-a dumirit, şoptind lângă vatra unde piroteau, 
e una dintre cele patru boli fireşti ale omului, ce se nasc odată cu 

noi prin păcatul originar, iar răutatea femeii e mai mare decât 
oricare dintre cele de pe lume. 

Joan repeta pe de rost lămuririle profesorilor lui. 

— Care sunt celelalte răutăți? 

— Zgârcenia, neştiința şi nepăsarea ori neputința de a face 
binele. 

— Şi ce au ele cu răutatea lui Aledis? 

— Femeile-s rele prin firea lor şi se bucură, ispitindu-l pe 
bărbat s-o ia pe căile răului, şi-a recitat Joan poezia. 

— De ce? 

— Păi, fiindcă femeile sunt ca văzduhul în mişcare, vaporoase. 
Merg neîncetat dintr-o parte într-alta, precum curenții de aer. Joan 
şi-a amintit de preotul care făcuse comparațţia: braţele, cu mâinile 
întinse şi degetele vibrând neîncetat, i se învârteau deasupra 
capului. În al doilea rând, spuse Joan, fiindcă muierile, prin firea 
lor, căci aşa au fost făcute, au prea puţină judecată, şi ca atare 
răutatea lor naturală nu poate fi zăgăzuită. 

Joan citise toate acelea şi duium de alte gânduri asemenea, dar 
nu era în stare să le pună în vorbe. Înţelepţii spuneau că femeia 
era tot prin firea ei rece şi flegsmatică, şi se ştie că, atunci când 
ceva rece se încinge, arde foarte tare. După părerea celor ce se 
pricepeau, femeia era, în definitiv, opusul bărbatului şi, prin 
urmare, incoerentă şi absurdă. Trebuia să remarci doar că trupul 
ei era opusul trupului de bărbat: cu coapse largi şi subțire în sus, 
pe când al unui bărbat bine făcut trebuia să fie contrariul, subțire 
de la piept în jos, lat în piept şi spete, cu gâtul scurt şi gros, iar 
capul mare. Când se naşte, femeia spune prima oară „e”, un sunet 
de gâlceavă, pe când bărbatul spune „a”, primul sunet din alfabet, 
opus lui „e”. 

— Nu-i cu putință. Aledis nu-i aşa, l-a contrazis până la urmă 
Arnau. 

— Nu te înşela. Cu excepţia Fecioarei, care L-a conceput fără 
păcat pe Mântuitor, toate muierile sunt o apă şi-un pământ. Până 
şi legiuirile breslei tale arată aşa! Oare nu ele opresc preacurvia? 
Oare nu ele cer să fie dat afară cel care are vreo ţiitoare ori 
preacurveşte cu o femeie necinstită? 

Arnau nu putea ține piept acelei judecăți. Nu ştia vorbele 
înțelepților şi filosofilor, şi, oricât s-ar fi străduit Joan, putea să nu 
le ia în seamă, dar pe ale breslei lui nu. Acele reguli le ştia prea 
bine. Căpeteniile breslei i le aduseseră la cunoştinţă şi îi 
atrăseseră luarea-aminte că, de nu le respecta, avea să fie dat 


192 


afară. Şi breasla nu putea greşi! 

Arnau s-a simţit năuc peste poate. 

— Atunci, ce-i de făcut? Dacă toate femeile-s rele... 

— Mai întâi trebuie să te căsătoreşti cu ele, i-a curmat vorba 
Joan, şi, odată însurat, trebuie să te porți aşa cum te învață 
Biserica. 

Să te căsătoreşti, căsătoreşti. Această alegere nu-i trecuse 
niciodată prin minte, dar dacă era singura... 

— Şi ce trebuie să facem după ce ne căsătorim? l-a iscodit cu 
glas tremurat în fața norocului de a fi laolaltă cu Aledis toată viața. 

Joan a reluat firul lămuririi aduse de profesorii de la catedrală: 

— Un soț bun trebuie să cerceteze răutatea naturală a soției 
după anume principii: primul, că femeia e supusă bărbatului, care 
îi porunceşte: „Sub potestate viri eris”, spune Cartea Facerii. Al 
doilea, din Ecleziastul: „Mulier si primatum haber... Joan s-a 
poticnit. Mulier primatum habuerit, contraria est viro suo”, 
înseamnă că, dacă e stăpână în casă, femeia va fi potrivnică 
soțului ei. Alt principiu e cel din Proverbe: „Qui delicate nutrit 
servum suum, inveniet contumacem”, cum s-ar zice, cel care se 
poartă blând cu cei ce trebuie să-l servească, printre care şi 
femeia, va da de răzvrătire acolo unde ar trebui să găsească 
umilință, supunere şi ascultare. Şi dacă, în pofida lor, răutatea tot 
mai dăinuie în femeie, bărbatul trebuie să-i dea pedeapsa ruginii şi 
a fricii; s-o îndrepte încă de la început, când e tânără, neaşteptând 
ca ea să îmbătrânească. 

Arnau a ascultat în tăcere vorbele fratelui său. 

— Joan, l-a iscodit când el a isprăvit, crezi că mă pot însura cu 
Aledis? 

— Sigur că da! Dar trebuie să aştepţi un pic, până eşti avansat 
în breaslă şi vei putea s-o ţii. Oricum, ar fi bine să vorbeşti cu tatăl 
ei înainte ca ea să se mărite cu altul, fiindcă atunci n-ai să mai 
poţi face nimic. 

Imaginea lui Gast6 Segura, cu toți dinţii lui rari şi negri, i s-a 
impus lui Arnau ca o stavilă de netrecut. Joan şi-a închipuit de ce 
se temea fratele său. 

— Trebuie s-o faci, a stăruit. 

— Ai să mă ajuţi? 

— Fireşte! 

Câteva clipe, tăcerea s-a aşternut iar între cele două saltele de 
paie de lângă vatra din casa lui Pere. 

— Joan, a întrerupt Arnau tăcerea. 

— Spune. 

— Mulţumesc. 

„S-ar fi putut şi mai rău.” 

— N-ai pentru ce, a răspuns. 

Cei doi frați au incercat să doarmă, dar n-au izbutit. Arnau, 
înflăcărat la gândul de a se căsători cu mult dorita-i Aledis; Joan, 
pierdut în amintirile despre mama lui. Oare avea dreptate 
căldărarul Ponç? Răutatea e în firea femeii. Ea trebuie să se 
supună bărbatului. Bărbatul trebuie s-o pedepsească pe femeie. 
Oare avea dreptate căldărarul? Cum putea să respecte amintirea 
mamei şi să dea asemenea sfaturi? Joan şi-a adus aminte cum 
ieşea mâna mamei prin ferestruica temniței şi îl mângâia pe 
creştetul capului. Şi-a amintit de ura pe care o simţise şi o mai 
simțea pentru Ponç. Oare căldărarul avusese dreptate? 

În zilele care au urmat, niciunul din ei n-a îndrăznit să-i 
vorbească morocănosului Gast6, căruia chiria pe care i-o plătea lui 
Pere nu făcea decât să-i aducă aminte de nefericirea din pricina 
căreia îşi pierduseră casa. Firea tăbăcarului era şi mai acră acasă, 
tocmai când fraţii aveau prilejul să-şi spună păsul, dar 
mormăielile, certurile şi grosolăniile lui îi făceau să se lase 
păgubaşi. 

Estimp, Arnau rămânea prins în aura lui Aledis. O zărea, o 
urmărea cu privirea şi închipuirea, şi se gândea la ea în orice clipă 
din zi, doar când venea Gast6 nu; atunci mintea i se închircea. 

Fiindcă, oricât l-ar fi oprit preoţii şi breasla, băiatul nu-şi putea 
lua ochii de pe Aledis când ea, ştiindu-se singură cu propria 
jucărie, profita de orice i se cerea să facă pentru a-şi strânge pe ea 
cămaşa largă şi decolorată. La vederea ei, Arnau cădea pe gânduri: 
sfârcurile, sânii, tot trupul codanei îl chemau. „Îmi vei fi soţie, într- 
o zi îmi vei fi soție”, gândea înfrigurat. Atunci încerca să şi-o 
închipuie despuiată, iar mintea îi hoinărea prin locuri oprite şi 
neştiute, fiindcă, în afara trupului chinuit al Habibei, nicicând nu 
mai văzuse o femeie în pielea goală. 

Alteori, Aledis se pleca în faţa lui Arnau, îndoindu-se de mijloc 
în loc să se lase pe vine, ca să-i arate coapsele şi rotunjimile 
şoldurilor; profita de orice clipă, ca să-şi ridice cămaşa peste 
genunchi, până la coapse, ori, jucând o durere prefăcută, se îndoia 
cât putea, ca să-i arate pântecele drept şi tare. Apoi, surâzând ori 
prefăcându-se că-l descoperă brusc pe Arnau, îşi arăta tulburarea. 
Când în sfârşit ieşea, Arnau lupta să-şi alunge din minte chipul ei. 

Când trecea prin asemenea încercări, Arnau căuta cu orice preţ 


194 


să afle clipa nimerită pentru a-i vorbi lui Gast6. 

— Ce naiba faceți aici? le-a strigat tăbăcarul într-o zi, când 
amândoi băieţii s-au pus în faţa lui cu gândul neprihănit de-a-i 
cere fata în căsătorie. 

Zâmbetul cu care încercase să ajungă la Gastó i s-a stins lui 
Joan de pe buze de cum tăbăcarul a trecut printre ei şi i-a împins, 
fără şovăială. 

— Du-te tu, i-a cerut altă dată Arnau fratelui său. 

Gast6 era singur la masa de la catul de jos. Joan s-a pus în fața 
lui, şi-a dres glasul, dar, chiar când să-i vorbească, tăbăcarul a 
ridicat ochii de pe bucata de piele pe care o cerceta. 

— Gast6, i-a strigat Joan. 

— Îl jupoi de viu! Îi scot ochii! a urlat tăbăcarul, stropind cu 
salivă prin găurile dintre dinţii lui negri. Simoood! Joan i-a făcut 
lui Arnau, pitit într-un ungher al încăperii, un semn de neputinţă. 
Între timp, Simó venise, la strigătul tatălui. Cum ai putut să faci 
asemenea cusătură? a strigat Gast6 la el, vârându-i bucata de 
piele sub nas. 

Joan s-a sculat de pe scaun şi a lăsat baltă cearta de familie. 

Dar nu s-au lăsat păgubaşi. 

— Gast6, a stăruit iar Joan cu alt prilej când, după cină şi 
părând bine dispus, tăbăcarul ieşise să se plimbe pe plajă, iar ei 
doi mergeau în urma lui. 

— Ce vrei? l-a întrebat Gast6, nestând în loc. 

„Cel puţin ne lasă să vorbim”, au gândit amândoi. 

Voiam să-ți vorbesc despre Aledis. 

Auzind numele fiicei lui, Gast6 a stat ca fulgerat şi s-a apropiat 
de Joan într-atât, că duhoarea lui l-a lovit năprasnic pe băiat. 

— Ce-a făcut? Gast6 îl respecta pe Joan; îl considera un băiat 
serios. Pomenirea fetei şi neîncrederea înnăscută îl făcuseră să 
creadă că băiatul voia s-o acuze de ceva, iar el nu-şi putea îngădui 
nici cea mai mică pată pe odorul său. 

— Nimic, i-a zis Joan. 

— Cum nimic? a urmat Gast6,  poticnindu-se, dar 
neîndepărtându-se de Joan. Atunci de ce vrei să-mi vorbeşti 
despre Aledis? Spune-mi adevărul, ce-a făcut? 

— Nimic, n-a făcut nimic, ăsta-i adevărul. 

— Nimic? Şi tu, a întrebat, întorcându-se către Arnau, spre 
liniştea fratelui său, ce-ai să-mi spui, ce ştii despre Aledis? 

— Eu, nimic. 

Şovăiala lui Arnau a dat ghes bănuielilor obsesive ale lui Gast6. 

— Spune-mi! 

— Nimic, nu... 

— Eulàlia! 

Gastó n-a mai adăstat şi, strigându-şi nevasta ca din gură de 
şarpe, s-a întors acasă la Pere. 

În noaptea aceea, cei doi băieți, cu vina în suflet, au auzit 
urletele Eulàliei, pe când, cu bâta în mână, Gastó încerca să-i 
scoată o mărturisire fără miez. 

Au mai încercat şi în alte două prilejuri, dar nici măcar n-au 
putut să zică prima vorbă. După câteva săptămâni, descurajați, i- 
au povestit păsul lor părintelui Albert care, zâmbitor, a făgăduit 
să-i vorbească lui Gastó. 


— Îmi pare rău, Arnau, i-a dat de veste părintele Albert după o 
săptămână. Îi chemase pe Arnau şi pe Joan pe plajă. Gastó Segura 
nu se învoieşte să te căsătoreşti cu fiica lui. 

— De ce? a întrebat Joan. Arnau e băiat bun. 

„Vreți să-mi mărit fata cu un rob din Ribera? îi răspunsese 
tăbăcarul. Un rob care nu câştigă nici cât să-şi ia o odaie cu 
chirie.” 

Părintele încercase să-l înduplece: „În Ribera nu mai lucrează 
niciun rob; asta era pe vremuri. Ştii bine că e oprit ca robii să 
lucreze la...” 

„O trudă de rob.” 

„Aşa era pe vremuri, stăruise părintele. În afară de asta, 
adăugase, am obținut o zestre bună pentru fată.” Gast6 Segura, 
care credea vorba isprăvită, se întorsese fulgerător către preot. „Cu 
ea şi-ar putea cumpăra o casă.” 

Gast6 îl oprise iar: „Fata mea n-are nevoie de milostenia 
bogătanilor! Ţineţi-vă favorurile pentru alţii”. 

După ce a ascultat spusele părintelui Albert, Arnau şi-a 
îndreptat ochii spre mare; razele lunii o brăzdau din zare până la 
țărm şi se pierdeau în spuma valurilor care se spărgeau pe plajă. 

Părintele Albert a lăsat să-i învăluie vuietul mării. Şi dacă 
Arnau îl întreba despre temeiuri? Ce-avea să-i spună? 

— De ce? a bolborosit băiatul, cu ochii în zare. 

— Gast6 Segura e un bărbat ciudat. Nu-l putea întrista şi mai 
mult pe Arnau. Vrea un nobil pentru fata lui! Cum poate o calfă de 
tăbăcar să aibă asemenea vrere? 

Un nobil. O fi crezut băiatul? Nimeni nu se putea simți 
disprețuit în fața nobleței. Chiar şi vuietul valurilor, necurmat, 

răbdător, părea să aştepte răspunsul lui Arnau. 

Un oftat a răsunat pe plajă. 

Preotul şi-a pus un braț pe umărul lui Arnau şi a simțit cum 
băiatul tremura. Apoi a făcut aşijderea cu Joan şi toți trei au stat 
să privească marea. 

— Ai să-ți găseşti o soață bună, l-a încurajat părintele Albert 
după o vreme. 

„Nu ca ea”, şi-a zis în sinea lui Arnau. 

Partea a treia 
Şerbii patimii 

Capitolul 21 


A doua duminică din iulie 1339 
Biserica Sfintei Maria a Mării 
Barcelona 


Trecuseră patru ani de când Gast6 Segura nu-i dăduse lui 
Amau mâna fiicei lui. După câteva luni, Aledis fusese dată de 
nevastă unui bătrân maistru tăbăcar, văduv, care primise libidinos 
fata fără zestre. Până când se căsătorise, Aledis fusese necurmat 
însoțită de maică-sa. 

Cât despre Arnau, el era acum un bastaix de optsprezece ani, 
înalt, puternic şi chipeş. În cei patru ani trăise pentru breaslă, 
Sfânta Maria a Mării şi fratele său Joan (căra mărfuri şi pietre mai 
ceva decât toți, punea bani în racla cu parale adunate de 
bastaixos, şi lua parte cu evlavie la liturghii), dar nu se căsătorise, 
iar căpeteniile priveau cu îngrijorare burlăcia unui tânăr ca el: 
dacă îl copleşea ispita cărnii, trebuiau să-l dea afară, şi ce uşor era 
ca un băiat de optsprezece ani să comită asemenea păcat. 

Dar Arnau nici nu voia să audă de femei. Când preotul îi 
dezvăluise că Gast6 nu voia să audă de el, Arnau îşi amintise, cu 
ochii pe mare, de femeile care trecuseră prin viața lui: nici măcar 
nu-şi cunoscuse mama; Guiamona îl primise drăgăstos, dar apoi îl 
repudiase; Habiba se mistuise în sânge şi durere — de multe ori 
mai visa noaptea gârbaciul cu care Grau o lovise peste trupul gol; 
Estranya îl tratase ca pe un rob; Margarida îşi bătuse joc de el în 
clipa cea mai umilitoare din viața lui, iar Aledis, ce să mai spună 
despre Aledis? Lângă ea aflase bărbatul din el, dar apoi ea il 
părăsise. 

— Trebuie să am grijă de fratele meu, le răspundea căpeteniilor 
breslei, ori de câte ori se pomenea de însurătoarea lui. Ştiţi că a 
fost menit Bisericii şi e în slujba Domnului, adăuga, iar ei se 
gândeau la vorbele lui. Ce lucru poate fi mai bun decât acesta? 

Atunci, mai-marii tăceau. 

Aşa trăise Arnau în toți acei patru ani; liniştit, legat de truda 
lui, de biserica Sfânta Maria şi cu precădere de Joan. 

A doua duminică din iulie 1339 era o sărbătoare de cea mai 
mare însemnătate pentru Barcelona. În ianuarie 1336, aici murise 
regele Alfonso cel Bun şi, după Paştele din acelaşi an, la Zaragoza 

fusese încoronat fiul său, Pedro, care domnea sub numele de 
Pedro al III-lea al Cataloniei, al IV-lea al Aragonului şi al II-lea al 
Valenciei35. 

Vreme de aproape patru ani, din 1336 până în 1339, noul 
monarh nu vizitase Barcelona, capitala Cataloniei, şi atât nobilii, 
cât şi neguțătorii priveau cu îngrijorare nepăsarea cu care încă nu 
juruise credință celei mai însemnate cetăți din regat. Dezgustul 
noului monarh față de nobilimea catalană era bine ştiut de toți: 
Pedro al III-lea era fiul primei soții a răposatului rege Alfonso, 
Teresa de Entenza, contesă de Urgel şi vicontesă de Ager. Teresa 
murise înainte ca soțul ei să fie încoronat rege, iar Alfonso se 
însurase pentru a doua oară cu Leonor de Castilia, femeie 
ambițioasă şi crudă, cu care avea doi fii. 

Regele Alfonso, cuceritorul Sardiniei, era cu toate acestea slab 
de înger şi din fire, iar regina Leonor obținuse de îndată pentru fiii 
săi însemnate concesiuni de pământuri şi titluri. Ea îşi prigonea, 
neîndurătoare, fiii vitregi, copiii Teresei de Entenza, moştenitorii 
tronului ocupat de tatăl lor. În timpul celor opt ani ai domniei lui 
Alfonso cel Bun, cu ştirea sa şi profitând de răbdarea soțului şi a 
Curtii lui catalane, Leonor îi atacase neîntrerupt pe infanții Pedro, 
pe atunci copil, şi pe fratele lui, Jaime, conte de Urgel. Numai doi 
nobili catalani, Ot de Montcada, naşul lui Pedro, şi Vidal de 
Vilanova, comandor de Montalbân, sprijineau cauza celor doi fii ai 
Teresei de Entenza, şi l-au povăţuit pe regele Alfonso şi chiar pe 
infanți să-şi ia tălpăşița, ca să nu fie otrăviți. Aşa au şi făcut 
infanţii Pedro şi Jaime, care s-au ascuns în munții Jaca din 
Aragon; apoi au obținut sprijinul nobilimii aragoneze şi adăpost la 
Zaragoza, sub protecţia arhiepiscopului Pedro de Luna. 

De aceea, încoronarea lui Pedro a ştirbit tradiția păstrată încă 
de la unirea regatului Aragonului cu principatul Cataloniei. Dacă 
sceptrul Aragonului era lăsat Zaragozei, principatul Cataloniei, 
care îi revenea regelui potrivit rangului său de conte de Barcelona, 
trebuia să fie oferit pe pământ catalan. Până ce Pedro al III-lea s-a 
suit pe tron, monarhii jurau la Barcelona şi erau încoronați la 
Zaragoza. Regele primea ce-i drept coroana prin simplul fapt de a fi 
monarh al Aragonului, dar potrivit rangului său de conte de 
Barcelona nu primea decât principatul, dacă se juruia să nu 


35 Pedro al IV-lea Ceremoniosul (13191387), fiul cel mai mare al 
regelui Alfonso al IV-lea, căruia i-a urmat la tron în 1336. (n.tr.) 

încalce vechile fueros36 şi Constituţia Cataloniei, iar până atunci 
juruința pe fueros era considerat demersul care preceda orice 
urcare pe tron. 

Contele de Barcelona, principe de Catalonia, era doar un 
primum inter pares pentru nobilimea catalană, aşa cum spunea şi 
legământul de credință ce i se făcea: „Noi, care suntem la fel de 
buni ca tine, îți jurăm Domniei Tale, care nu eşti mai bun ca noi, 
să te primim drept rege şi senior suveran, numai dacă ne respecţi 
toate sloboziile şi legiuirile; de nu, nu”. Din această cauză, când 
Pedro al III-lea urma să fie încoronat rege, nobilimea catalană s-a 
dus la Zaragoza, cerându-i să jure întâi în Barcelona, aşijderea 
strămoşilor lui. Regele nu s-a învoit, iar catalanii au plecat de la 
încoronare. Cu toate acestea, regele trebuia să primească 
legământul de credință al catalanilor şi, în ciuda nemulțumirii 
nobilimii şi a împotrivirii oamenilor de vază din Barcelona, Pedro 
Ceremoniosul a hotărât să se juruiască în cetatea Lérida, unde în 
iunie 1336, după ce s-a legat pe catalanele usatges şi fueros, a 
primit la rândul său jurământul de credinţă. 

În acea a doua duminică din iulie 1339, regele Pedro vizita 
pentru întâia oară Barcelona, cetatea pe care o umilise. Trei 
evenimente îl aduseseră pe rege la Barcelona: legământul pe care, 
ca vasal al Coroanei de Aragon, trebuia să-l săvârşească înaintea 
cumnatului său, Jaime al III-lea regele Mallorcăi, conte de Rosellón 
şi de Cerdaña, senior de Montpellier; conciliul general al prelaților 
din Tarragona, provincie din care, pe temeiuri bisericeşti, făcea 
parte şi Barcelona; şi strămutarea moaştelor Sfintei martire 
Eulălia din biserica Sfânta Maria în catedrală. 

Primele două au avut loc fără prostime. Jaime al III-lea a cerut 
în chip deosebit ca el să nu săvârşească legământul de credință în 
fața norodului, ci la loc retras, în capela palatului şi doar în fața 
câtorva nobili aleşi. 

Al treilea eveniment, însă, a fost al tuturor. Nobilii, prelațţii şi tot 
norodul s-au făcut luntre şi punte, unii ca să vadă, alţii ca să fie 


36 Privilegii, cutume, dispoziţii regale şi scutiri acordate unei provincii, 
cetăți ori persoane; compilaţii de legi, norme şi privilegii oferite de rege ori 
senior, întru guvernarea şi administrarea nucleelor urbane din Evul 
Mediu. Aceste fueros au fost manifestări ale drepturilor locale şi 
teritoriale, apărute în Evul Mediu ca rezultat al dezvoltării cetăților. 
Începând cu sec. al XIII-lea, au desemnat o legislaţie care recunoştea 
drepturile tradiționale ale unei regiuni ori ale unui regat. (n.tr.) 

de față, iar cei mai privilegiați să fie alături de rege şi de suita lui 
care, după ce au ascultat liturghia în catedrală, s-au dus în 
procesiune la Sfânta Maria pentru a strămuta moaştele martirei la 
seo. 

Tot drumul dintre catedrală şi Sfânta Maria a Mării gemea de 
gloata care dorea să-l aclame pe rege. La Sfânta Maria, absida era 
deja acoperită şi se durau nervurile celei de-a doua bolți, dar încă 
mai dăinuia o mică parte din biserica romanică de la începuturi. 

Sfânta Eulàlia fusese martirizată în epoca romană, în anul 303. 
Moaştele ei au primit odihnă creştinească întâi în cimitirul roman, 
apoi în biserica Sfintei Maria a Nisipurilor, durată peste necropolă 
când, prin edictul dat de el, împăratul Constantin legiuise cultul 
lui Hristos. După invazia arabă, mai-marii bisericuței se învoiseră 
să pună la loc sigur moaştele martirei. În anul 801, când regele 
franțuz Ludovic cel Pios37 eliberase cetatea, Frodoi, pe atunci 
episcop al Barcelonei, hotărâse să caute moaştele sfintei. De cum 
le aflase, le dăduse creştinesc adăpost într-o răcliță din biserica 
Sfânta Maria. 

Deşi acoperită cu schele şi înconjurată cu pietre şi materiale, 
Sfânta Maria era splendid împodobită pentru acel prilej. 
Arhidiaconul Sfintei Maria a Mării, Bernat Rosell, şi mai-marii 
şantierului, nobili, dătători de danii şi prelați, înveşmântațţi în cele 
mai mândre straie de sărbătoare, aşteptau suita regelui. Culorile 
veşmintelor îți luau ochii. Soarele dimineții de iulie intra în valuri 
prin bolțile şi ferestrele neisprăvite, făcând să lucească podoabele, 
aurul şi metalele pe veşmintele privilegiaților care-l puteau aştepta 
pe rege înăuntru. 

Soarele strălucea şi pe pumnalul patinat şi bont al lui Arnau, 
fiindcă alături de stăpânire stăteau şi modeştii bastaixos. Unii, 
printre ei şi Arnau, în fața capelei sacramentului, care era a lor; şi 
alții, paznici de vază, lângă marea poartă de intrare în templu, tot 
cea a vechii biserici romanice. 

Toţi bastaixos, vechi robi ori macips de riberas, se bucurau de 
nenumărate privilegii în Sfânta Maria a Mării, iar Arnau se 
bucurase şi el de ele în ultimii patru ani. Pe lângă faptul că le 
revenea capela cea mai însemnată din templu şi erau păzitorii 


37 Ludovic I cei Pios (778-840), rege al Acvitaniei, fiul lui Carol cel 
Mare, împărat al Imperiului Roman de Apus (814-840). După moartea 
fraţilor săi a rămas singurul moştenitor al Imperiului. 

38 În Ib. cat. „docheri”. (n.tr.) 

porții celei mai mari, liturghiile de sărbătoare se celebrau în marele 
altar, iar cheia de la mormântul Preasfântului Mântuitor stătea la 
cea mai însemnată căpetenie a breslei lor; la procesiunile din Joia 
Verde3?, tot ei erau însărcinați să le poarte pe Fecioară şi, mai jos 
decât ea, pe Sfintele Tecla, Caterina şi pe Sfântul Maclă; şi, când 
un bastaix era în pragul morții, Sfântul Maslu ieşea din Sfânta 
Maria, la orice oră din zi şi din noapte, solemn, pe uşa cea mare, 
sub un prapur. 

În acea dimineaţă, Arnau a trecut laolaltă cu ciracii lui dincolo 
de stavilele alcătuite din oştenii regelui, care străjuiau drumul 
suitei; se ştia pizmuit de prostimea ce se îmbulzea cu nemiluita să- 
l vadă pe rege. El, un modest cărăuş din port intra în Sfânta Maria 
laolaltă cu nobilii şi neguțătorii bogaţi, ca şi cum era unul dintre 
ei. Când a păşit în biserică, îndreptându-se spre capela 
Preasfântului Mântuitor, a dat nas în nas cu Grau Puig, Isabel şi 
cei trei veri ai lui, trufaşi, îmbrăcați cu toți în mătăsuri şi 
împodobiţi cu aur. 

Arnau a şovăit. Cei cinci se uitau la el. A lăsat privirea în 
pământ şi a trecut pe lângă ei. 

— Arnau, a auzit că-l strigau, tocmai când o lua înaintea 
Margaridei. Nu le ajungea că distruseseră viața tatălui său? Erau 
în stare să-l mai umilească încă o dată, acum, lângă ciracii lui, în 
biserica lui? Arnau, i-a auzit iar. 

A ridicat privirea şi a dat de Berenguer de Montagut; cei cinci 
Puig erau la mai puţin de un pas de el. 

— Excelenţă, a zis maestrul De Montagut, adresându-se 
arhidiaconului de la Sfânta Maria a Mării, acela este Arnau, 
Arnau... 

— ... Estanyol, a bâiguit Arnau. 

— E acel bastaix despre care v-am tot vorbit. Era încă un copil, 
dar căra deja pietre pentru Fecioară. 

Prelatul a încuviințat, dând din cap, şi i-a întins inelul lui 
Arnau, care s-a plecat să-l sărute. Berenguer de Montagut l-a 
bătut cu mâna pe spate. Arnau i-a desluşit pe Grau şi pe ai lui 
închinându-se în fața prelatului şi maestrului, dar ei nu le-au dat 
nicio atenţie, înaintând spre alți nobili. 

Arnau şi-a îndreptat spatele şi, cu pas ferm şi ochii pe 
deambulatoriu, s-a depărtat de alde Puig, ducându-se la capela 


31A noua Joi şi a şaizecea zi după Paşte, când Biserica Catolică 
marchează sărbătoarea instituirii euharistiei. (n.tr.) 

Preasfântului Mântuitor, unde s-a aşezat lângă ceilalți ciraci. 

Zgomotul mulțimii a anunţat sosirea regelui şi a suitei. Regele 
Pedro al III-lea; regele Jaime al Mallorcăi; regina Mana, soția lui 
Pedro; regina Elisenda, văduva regelui Jaime, bunicul lui Pedro; 
infanţii Pedro, Ramon Berenguer şi Jaime, primii doi unchi, iar 
ultimul, frate al regelui; regina Mallorcăi, şi ea soră cu regele 
Pedro; cardinalul Rodés, legat papal; arhiepiscopul de Tarragona; 
episcopi; prelați, nobili şi cavaleri veneau în procesiune la Sfânta 
Maria, coborând pe ulița Mar. Niciodată nu se mai văzuseră în 
Barcelona atâția oameni de vază, atâta fast şi pompă. 

Pedro al III-lea Ceremoniosul voise să impresioneze norodul pe 
care îl lăsase în părăsire mai bine de trei ani şi izbutise. Cei doi 
regi, cardinalul şi arhiepiscopul înaintau sub un prapur purtat de 
feluriți episcopi şi nobili. În marele altar improvizat la Sfânta Maria 
au primit din mâna arhiepiscopului Mării răclița cu moaştele 
martirei, sub privirea ageră a tuturor celor de față, iar Arnau şi-a 
stăpânit emoția. Însuşi regele a strămutat răclița cu moaştele de la 
Sfânta Maria la catedrală. A ieşit sub prapur şi s-a întors la seo, 
unde acelea au fost puse în capela durată doar pentru ele în 
marele altar. 

Capitolul 22 


După ce moaştele Sfintei Eulălia au fost îngropate, regele a dat 
un banchet în palatul său. La masa lui, lângă Pedro, au stat 
cardinalul, regele şi regina Mallorcăi, regina Aragonului şi regina- 
mamă, infanţii casei regale şi feluriți prelați, cu totul vreo douăzeci 
şi cinci; la alte mese, nobilii şi, întâia oară în istoria banchetelor 
regale, numeroşi cavaleri. Dar nu numai regele şi favoriţii au 
sărbătorit evenimentul: întreaga Barcelonă a fost în sărbătoare opt 
zile la rând. 

De cum se crăpa de ziuă, Arnau şi Joan se duceau la liturghie 
şi la procesiunile solemne care traversau cetatea în cadența 
marcată de dangătele clopotelor. Apoi, asemenea tuturor celorlalți, 
se pierdeau pe ulițele cetăţii şi se bucurau de luptele şi turnirele 
din Born, unde nobilii şi cavalerii îşi dovedeau sprinteneala în 
lupte, pe jos, înarmaţi cu spade mari, ori călare, năpustindu-se 
unii asupra altora în galop întins, şi ochindu-şi adversarul cu 
sulițele. Cei doi băieți erau fascinați de bătăliile navale improvizate. 
„Când ies din mare par mult mai mari”, i-a povestit Arnau lui 
Joan, înfățişându-i luntrile şi galerele urcate pe căruțele care 
străbăteau cetatea, de pe care năierii simulau abordaje şi 
încăierări. Joan îşi urmărea fratele cu privirea când Arnau paria 
niscai sfanți la cărți ori zaruri, dar nu se sfia să ia parte, zâmbind 
alături de el, la jocurile de popice, bolit ori escampella, unde 
tânărul elev dădea dovadă de o iscusință neobişnuită, mânuind 
beţele la primul şi izbind monedele la al doilea. 

Dar cel mai mult Joan se dădea în vânt să asculte din gura 
numeroşilor barzi sosiți în cetate istoria spusă în marile geste ale 
catalanilor. „Acestea sunt cronicile lui Jaime I’, i-a lămurit lui 
Arnau odată, după ce ascultase cum fusese cucerită Valencia. „E 
din cronica lui Bernat Desclot”40, l-a dumirit altă dată, când bardul 
pusese capăt isprăvilor războinice ale lui Pedro cel Mare de când 


40 Cronicarul catalan Bernat Desclot (sec. XIII) a scris cea mai veche 
dintre cele patru mari cronici catalane, intitulată Libre del rei en Pere 
d'Aragó e dels seus antecessors passats (Cartea regelui Pere de Aragon şi 
a strămoşilor lui din trecut). Cronica este dedicată regelui Pedro cel Mare, 
ale cărui fapte de arme le povesteşte, şi în prima parte este inspirată de 
epopeile cântăreților medievali; a doua parte trimite la surse mai directe 
şi documente contemporane. (n.tr.) 

acel rege cucerise Sicilia ori se bătuse cu cruciații franțuzi care 
voiau să pună mâna pe Catalonia. 

— Azi trebuie să mergem la Pla d'en Llull, i-a dezvăluit Joan la 
sfârşitul procesiunii din acea zi. 

— De ce? 

— Am aflat că acolo e un truver din Valencia care ştie Cronica 
lui Ramon Muntanerţ!. Ramon Muntaner e un cronicar din 
Ampurdan căruia i s-a dus vestea şi care i-a călăuzit pe 
almogavari“? la cucerirea ducatelor Atenei şi Neopatriei. A ticluit 
cronica acelor bătălii acum şapte ani şi negreşit e interesantă; 
barem e de netăgăduit. 

Pe Pla den Llull, un maidan dintre biserica Sfânta Maria şi 
mănăstirea Santa Clara, era atâta lume, că n-aveai loc nici să 
arunci un ac. Oamenii stăteau pe jos şi sporovăiau, neluându-şi 
ochii de pe locul unde urma să-şi facă apariţia truverul valencian; 
era atât de vestit, că veniseră să-l asculte chiar şi niscai nobili 
însoțiți de robii lor, care cărau scaunele pentru întreaga familie. 
„Nu-s aici”, i-a răspuns Joan lui Arnau, văzând că frate-său 
iscodea temător printre nobili. Arnau îi istorisise despre cum se 
întâlnise cu alde Puig la Sfânta Maria. Au găsit un loc bun lângă o 
ceată de bastaixos, care aşteptau de ceva vreme începutul 
baladelor. Arnau s-a aşezat pe jos, nu înainte de a mai iscodi o 
dată printre nobilii care se desluşeau printre oamenii de rând. 

— Ar trebui să înveţi să ierți, i-a şoptit Joan. Arnau s-a 
mărginit să-i răspundă cu o privire. Un bun creştin... 

— Joan, l-a oprit Arnau, nicicând. N-am să uit nicicând ce i-a 


41 Cronicarul şi militarul catalan Ramon Muntaner (1265-1336) a 
participat la cucerirea Menorcăi (1287), apoi la alte campanii militare, 
ocupând şi funcții însemnate. În 1316, s-a retras la Chirivella, Valencia, 
unde a început să scrie Cronica. Aceasta este redactată în catalană (1325-— 
1332), cu mare talent literar, şi cuprinde perioada dintre naşterea lui 
Jaime I (1208) şi încoronarea lui Alfonso cel Bun. Patriot, autorul este un 
admirator necondiționat al gestelor catalane, şi idealizează membrii casei 
regale. Este una dintre cele mai bune opere în proză ale literaturii 
medievale catalane. (n.tr.) 

42 În cursul Evului Mediu spaniol şi în epoca Reconquistei, mercenari 
care făceau parte din trupele neregulate de infanterie, folosiți pentru 
incursiunile pe pământ vrăjmaş. Foloseau mai ales arme scurte ori sulițe. 
Au fost folosiți mai ales de către regii din Aragon. În 1282, Pedro al III-lea 
cel Mare i-a angajat în vederea luptelor din Sicilia, şi începând de atunci 
au luat parte la războaiele de cucerire din bazinul Mediteranei. (n.tr.) 

făcut vrăjitoarea asta tatei. 

Atunci şi-a făcut apariția bardul şi oamenii au izbucnit în 
aplauze. Marti de Xâtiva, un bărbat înalt şi costeliv, se mişca 
sprinten şi elegant, şi a cerut cu mâinile să se facă tăcere. 

— Am să vă spun cum şi de ce au cucerit şase mii de catalani 
Levantul, i-au înfrânt pe turci, bizantini, alani şi pe câte alte 
seminţii de războinici care au încercat să-i înfrunte. 

S-au auzit iar aplauze în Pla den Llull; Arnau şi Joan li s-au 
alăturat. 

— Şi am să vă mai spun şi cum împăratul Bizanțului i-a trimis 
pe lumea cealaltă pe amiralul nostru Roger de Flor43 şi pe alți 
catalani fără număr pe care îi poftise la o petrecere. Cineva a 
strigat: „Trădătorul!”, iar mesenii au început să suduie. Am să vă 
spun, în sfârşit, şi cum au răzbunat catalanii moartea căpeteniei 
lor, şi au şters Levantul de pe fața pământului, semănând peste tot 
moarte şi distrugere. Asta-i istoria campaniei almogavarilor 
catalani, care în anul 1305 s-au îmbarcat la porunca amiralului 
Roger de Flor. 

Valencianul ştia să țină trează atenția celor care îl ascultau. 
Dădea din mâini şi juca teatru, alături de alți doi soți de-ai lui 
care, în urma lui, jucau tot ce istorisea el. Dar el îi silea să joace şi 
pe privitori. 

— Acum am să vă vorbesc iar despre Cezar, le-a limpezit, 
începând capitolul despre moartea lui Roger de Flor care, 
întovărăşit de trei sute de călăreți şi alți o mie pedeşiri, s-a dus la 
Adrianopol, poftit de xor Miqueli, fiul împăratului, la o petrecere 
dată în onoarea lui. Truverul i-a glăsuit unuia dintre nobili, cel mai 
fastuos înveşmântat, şi l-a rugat să urce pe podiu, ca să-l joace pe 
Roger de Flor. „Dacă le vei plăcea celor care te privesc, l-a dumirit 


43 Aventurierul catalan de origină germanică Roger Blum, numit şi 
Roger de Flor (cca. 1267-1305) a fost acuzat de papă că se imbogăţise 
participând la apărarea fortăreței San Juan de Acre (1291) şi a trebuit să 
părăsească Ordinul Templierilor; s-a făcut pirat în slujba lui Frederic de 
Sicilia şi, după Pacea de la Caltabellota (1302) în slujba împăratului 
Constantinopolului, Andronic al II-lea, pentru a face față amenințării 
otomane. Ajutat de regele Siciliei, a pregătit o expediție în Anatolia şi a 
cucerit Filadelfia, Magnezia şi Efesul (1303-1304). La întoarcerea de la 
Constantinopol, a fost numit Cezar al Imperiului. Neavând încredere în el, 
Mihai al IX-lea, fiul lui Andronic al II-lea şi asociat la guvernarea 
imperiului, a pus să fie ucis. Drept urmare, au fost devastate Tracia şi 
Macedonia, acțiune cunoscută cu numele de răzbunarea catalană. 

maestrul, şi îndeosebi nobilii, ţi se vor plăti bani grei.” În fața 
privitorilor, Roger de Flor a fost lăudat de cei doi ciraci ai lui 
pentru toate cele şase zile cât stătuse la Adrianopol; în a şaptea zi, 
xor Miqueli pusese să fie aduşi Girgan, căpetenia alanilor, şi Melic, 
mai-marele peste otomani, cu opt mii de călăreți. 

Valencianul s-a mişcat neastâmpărat pe podiu. Oamenii au 
început să strige, iar unii s-au ridicat şi doar ciracii lui i-au oprit 
să sară în apărarea lui Roger de Flor. Chiar truverul l-a ucis pe 
amiralul catalan, iar nobilul a căzut la pământ. Oamenii au cerut 
să fie răzbunat Roger de Flor, care fusese trădat. Joan a profitat de 
clipa aceea ca să-l privească pe Arnau care, liniştit, îl pironea cu 
privirea pe nobilul căzut. Cei opt mii de alani şi otomani i-au ucis 
pe cei trei sute de catalani, însoțitorii lui Roger de Flor, iar cei doi 
ciraci ai lui s-au căsăpit între ei de nenumărate ori. 

— N-au scăpat decât trei, i-a dat înainte truverul, ridicând 
glasul. Ramon de Arquer, cavalerul de Castelló d'Empuris, Ramon 
de Tous. 

Povestea a urmat cu răzbunarea catalanilor şi nimicirea Traciei, 
Calcidiei, Macedoniei şi Tesaliei. Barcelonezii îşi aduceau laude ori 
de câte ori truverul pomenea de unele dintre acele locuri. „Să 
suferi răzbunarea catalanilor!”, strigau de nenumărate ori. Toţi au 
luat parte la cuceririle repurtate de almogavarii ajunşi în ducatul 
Atenei. Ei au izbândit şi, după ce au căsăpit mai bine de douăzeci 
de mii de bărbați, l-au numit căpitan pe Roger de Flor, istorisi mai 
departe truverul, şi i-au dat-o drept soață pe cea care fusese 
nevasta seniorului de Sola. Valencianul a căutat alt nobil, l-a poftit 
pe podium şi i-a dat o femeie, prima de care a dat printre privitori, 
şi pe care a însoţit-o până la noul căpitan. 

— Astfel, a grăit truverul, ţinându-i pe nobil şi pe femeie de 
mână, s-au împărțit cetatea Tebei, şi toate satele şi castelele din 
ducat, iar fiecare femeie a fost dată de soaţă câte unui almogavar, 
după cât de bun bărbat era. 

Pe când truverul cânta Cronica lui Muntaner, ciracii lui alegeau 
bărbați şi femei dintre privitori şi îi puneau pe două rânduri față în 
față. Sumedenie voiau să fie aleşi: se aflau în ducatul Atenei, ei 
erau catalanii care răzbunaseră moartea lui Roger de Flor. Ceata 
de bastaixos a atras luarea-aminte a însoțitorilor. Singurul burlac 
dintre ei era Arnau, iar ciracii lui l-au săltat şi l-au făcut părtaş la 
bucuria petrecerii. Ciracii l-au ales spre bucuria soţilor lui, care au 
izbucnit în aplauze. Arnau s-a urcat pe podium. 

Când tânărul s-a pus în şirul almogavarilor, o tânără s-a ridicat 

dintre privitori şi l-a pironit cu ochii săi căprui pe bastaix. Ciracii 
au zărit-o. Nu se putea să n-o vezi, mândră şi tânără cum era, 
cerând cu trufie să fie aleasă. Când ciracii s-au dus la ea, un ghiuj 
posac a luat-o de braț şi, dând s-o ţină lângă el, a stârnit hohotele 
privitorilor. Codana a îndurat purtările ghiujului. Ciracii s-au uitat 
la truver, iar el i-a îmboldit dintr-o mişcare; să nu vă pese dacă 
umiliți pe cineva, spunea mişcarea lui, dacă aşa îi câştigaţi pe cei 
mai mulți, iar privitorii îşi râdeau de ghiujul care, acum în 
picioare, se lupta cu tânăra. 

— E nevasta mea, l-a luat pe sus pe unul din ciraci, bătându-se 
cu el. 

— Învinşii n-au nevastă, a răspuns truverul de departe. Toate 
femeile din ducatul Atenei sunt pentru catalani. 

Ghiujul s-a clătinat, iar ciracii truverului au profitat, i-au 
smuls-o pe tânără şi au dus-o printre femei, în uralele privitorilor. 

Pe când truverul îi dădea înainte, oferindu-le pe ateniene 
almogavarilor şi scoțând strigăte de bucurie la fiece nouă 
căsătorie, Arnau şi Aledis se priveau drept în față. „Cât a trecut, 
Arnau? l-au întrebat ochii ei căprui. Patru ani?” Arnau s-a uitat la 
bastaixos care îi zâmbeau şi-l îmboldeau; dar n-a vrut să-l înfrunte 
pe Joan. „Uită-te la mine, Arnau.” Aledis nu deschisese gura, dar 
vocea ei puternică a ajuns până la el. Arnau s-a pierdut în ochii ei. 
Valencianul a luat mâna fetei şi a ridicat-o între cele două rânduri. 
A ridicat şi mâna lui Arnau, şi a pus-o pe a lui Aledis în cea 
ridicată de bastaix. 

S-a înălțat alt strigăt. Toate perechile alcătuiau un şir, iar în 
fruntea lor erau Arnau şi Aledis, cu fața la privitori. Codana a 
simțit că tremura din tot trupul şi a strâns blând mâna lui Arnau, 
iar tânărul bastaix s-a uitat pieziş la ghiujul care, în picioare 
printre privitori, îl pironea cu privirea. 

— Aşa şi-au pus almogavarii rânduială în viață, îşi urmă 
truverul istorisirea, făcând semn spre perechi. S-au statornicit în 
ducatul Atenei şi acolo, în Levant, trăiesc şi acum spre gloria 
Cataloniei. 

Pla d'en Llull a vuit de aplauze. Aledis i-a atras lui Arnau 
luarea-aminte, strângându-l de mână. S-au uitat unul la altul. „Ia- 
mă, Arnav”, l-au rugat ochii căprui. Deodată, Arnau şi-a zărit 
mâna goală. Aledis se făcuse nevăzută; ghiujul o luase de păr, 
trăgea de ea către Sfânta Maria, iar privitorii îşi râdeau de ei. 

— Niscaiva parale, domnule, i-a cerut truverul, apropiindu-se 
de el. 

Ghiujul a scuipat, continuând să tragă de Aledis. 


— Otreapă ce eşti! De ce te-ai purtat aşa? 

Bătrânul meşter tăbăcar mai avea încă putere în brațe, dar 
Aledis nici n-a simțit lovitura. 

— Nu, nu ştiu. Oamenii, strigătele; fulgerător, m-am simțit în 
Levant. „Cum era să las să fie dat alteia?” 

— În Levant? Târfă! 

Tăbăcarul a luat o curea de piele, iar Aledis a uitat de Arnau. 

— Te rog, Pau. Te implor. Nu ştiu de ce-am făcut-o. Mă jur. 
lartă-mă. Te rog, iartă-mă! 

Aledis s-a pus în genunchi în fața soțului şi a lăsat capul în 
țărână. Cureaua de piele a tremurat în mâna ghiujului. 

— Ai să stai aici, în casă, n-ai să ieşi până nu-ţi spun eu, a dat 
Pau înapoi. 

Aledis n-a mai zis nimic şi nici n-a mişcat până n-a auzit cum 
se trântea uşa care dădea în uliţă. 

Trecuseră patru ani de când tatăl ei o măritase. Fără zestre, 
shiujul fusese cea mai bună partidă pe care Gast6 o putuse găsi 
pentru fiica lui: un meşter tăbăcar cam bătrâior, văduv şi fără 
copii. „Într-o zi ai să-l moşteneşti”, o dumirise. Nu adăugase că 
atunci, el, Gast6 Segura, avea să ia locul meşterului, punând 
mâna pe tot negoțul, dar după părerea lui fiicele n-aveau nevoie să 
aibă ştire de asemenea taine. 

În ziua nunţii, ghiujul nici n-aşteptase sfârşitul petrecerii, că-şi 
şi dusese tânăra soție în iatac. Aledis se lăsase despuiată de 
mâinile lui tremurânde şi îşi lăsase sânii sărutați de gura lui 
băloasă. Când ghiujul o atinsese prima oară cu mâinile lui 
bătătorite şi aspre, lui Aledis îi stătuse inima în loc. Pau o dusese 
în pat şi se aruncase peste ea îmbrăcat, cu balele curgând, 
tremurând şi gâfâind. Ghiujul îi pipăise şi-i muşcase sânii, o 
ciupise între picioare. Şi, suit pe ea, tot nedezbrăcat, începuse să 
gâfâie mai iute, şi să se mişte până ce cu un oftat se liniştise şi 
adormise. 

A doua zi de dimineață, Aledis îşi pierduse fecioria sub un trup 
costeliv, fragil şi slăbit, care lupta stângaci cu ea. Se întrebase 
dacă avea să ajungă vreodată să simtă altceva decât scârbă. 

Ea se uita la tinerii ucenici ai bărbatului ori de câte ori, dintr- 
un temei sau altul, trebuia să coboare în atelier. De ce n-o 
priveau? Doar ea îi privea. Urmărea muşchii băieților, iar ochii i se 
bucurau de stropii de sudoare ce li se iveau pe frunte, le curgeau 

pe chip şi gât, li se opreau pe torsurile puternice şi viguroase. 
Dorința lui Aledis dănțuia în cadența marcată de mişcarea 
neîntreruptă a brațelor lor, pe când tăbăceau pielea o dată şi încă 
o dată, o dată şi încă o dată, o dată şi încă o dată. Dar poruncile 
bărbatului ei fuseseră limpezi: „Zece lovituri de gârbaci celui care 
se uită la nevasta mea întâia oară, douăzeci a doua, foamea a treia 
oară”. Şi Aledis se întreba noapte de noapte unde era plăcerea 
despre care i se vorbise, pe care o cerea tinerețea ei, pe care 
nicicând n-avea să i-o poată oferi ghiujul ramolit de bărbatu-său, 
după care o dăduseră. 

În unele nopţi, bătrânul meşter o zgâria cu mâinile lui aspre, în 
altele o punea să-l masturbeze, iar în altele, grăbind-o să fie gata 
înainte ca vlăguiala să-l oprească, izbutea să intre în ea. Apoi 
adormea întotdeauna. Într-una dintre acele nopţi, Aledis s-a ridicat 
în tăcere, încercând să nu-l deştepte, dar ghiujul nici măcar nu s-a 
clintit. 

A coborât în atelier. A zărit mesele de lucru profilate în 
penumbră şi s-a plimbat printre ele, trecându-şi degetele peste 
tăbliile şlefuite. Nu mă vreți? Nu vă plac? Aledis visa la ucenici şi 
trecea printre mesele lor, mângâindu-şi sânii şi şoldurile, când o 
lumină firavă i-a atras atenţia de pe perete, într-un cotlon al 
atelierului. Căzuse un nod mic dintr-o scândură din peretele 
despărțitor dintre atelier şi odaia unde puneau capul jos ucenicii. 
Aledis a privit prin gol. Apoi s-a depărtat de bortă. Tremura. A pus 
iar ochiul acolo. Ucenicii erau goi puşcă! O clipă s-a temut că 
răsuflarea ar putea-o trăda. Unul dintre ei se masturba întins pe 
saltea. 

— La ce te gândeşti? a întrebat cel mai apropiat de peretele în 
spatele căruia stătea Aledis. La nevasta meşterului? 

Celălalt n-a răspuns, frecându-şi neostoit mădularul. Pe Aledis 
au trecut-o sudorile. Fără să-şi dea seama, şi-a băgat o mână între 
picioare şi, privindu-l pe băiatul care se gândea la ea, a învățat să- 
şi facă plăcerea. A gemut chiar înaintea lui şi s-a trântit pe jos, cu 
spatele sprijinit de perete. 

A doua zi de dimineaţă, Aledis a trecut numai de dor prin fața 
mesei unde lucra acel ucenic. Pe negândite, s-a oprit la masa lui. 
Până la urmă, tânărul a ridicat o clipă privirea. A priceput că 
băiatul se masturbase cu gândul la ea şi a zâmbit. 

După-amiază, meşterul a chemat-o pe Aledis în atelier. O 
aştepta în spatele ucenicului. 

— Draga mea, i-a atras luarea-aminte când a ajuns în dreptul 

lui, ştii doar că nu-mi place să se distragă atenţia ucenicilor. 

Aledis a zărit spatele băiatului. A văzut zece firicele subțiri de 
sânge. N-a răspuns. N-a coborât în atelier nici în noaptea aceea, 
nici în a doua, nici în alta, dar apoi a făcut-o noapte de noapte ca 
să-şi mângâie trupul cu mâinile lui Arnau. Era singur. Aşa îi 
spuneau ochii lui. Trebuia să fie al ei! 

Capitolul 23 


Barcelona mai era încă în sărbătoare. 

Era o casă modestă, ca toate casele locuite de bastaixos, măcar 
că era a lui Bartolomé, una dintre căpeteniile breslei. Precum cele 
mai multe dintre casele de bastaixos, se afla pe una dintre 
ulicioarele înguste care duceau de la Sfânta Maria, Born ori Pla 
d'en Llull la plajă. Catul de jos, cu vatra, era din cărămizi de 
chirpici, iar cel de sus, durat mai târziu, era din lemn. 

Arnau înghițea necontenit în sec în fața bucatelor pregătite de 
femeia lui Bartolomé: pâine albă din grâu de cel mai bun; carne de 
vițel cu legume, rumenite în untură în fața mesenilor într-o tigaie 
uriaşă, condimente cu piper, scorţişoară şi şofran; vin cu miere; 
brânzeturi şi turte dulci! 

— Ce sărbătorim? a întrebat, odată aşezat la masă, cu Joan în 
fața lui, Bartolomé la stânga şi părintele Albert la dreapta. 

— Ai să afli, i-a răspuns preotul. 

Arnau s-a întors la Joan, dar acela s-a mărginit să tacă. 

— Ai să afli, a stăruit Bartolomé; acum mănâncă. 

Arnau a ridicat din umeri, iar fata cea mare a lui Bartolomé i-a 
dat un blid plin cu carne şi o jumătate de pâine. 

— Fata mea, Maria, i-a înfățişat-o Bartolomé. 

Arnau a dat din cap, luând seama doar la blid. După ce toți cei 
patru bărbaţi au fost serviţi, iar preotul a binecuvântat masa, au 
început să îmbuce în tăcere. Nevasta lui Bartolomé, fata şi cei 
patru copii mai mici mâncau pe jos, risipiţi prin odaie, dar numai 
supa bine cunoscută. 

Arnau s-a desfătat cu carne şi legume. Ce gust ciudat! Piper, 
scorţişoară şi şofran; astea erau pentru nobili şi neguțătorii avuți. 
„Când noi, barcagiii, descărcăm mirodenii, îi spuseseră într-o zi pe 
plajă, ne rugăm Cerului. Dacă ne-ar cădea în apă ori s-ar prăpădi, 
n-am avea parale să plătim cât fac; temniță sigură.” A luat un 
coltuc de pâine şi l-a dus la gură; apoi urciorul de vin cu miere. 
Oare de ce-l priveau? Cei trei îl priveau, era sigur, deşi pe ascuns. 
L-a văzut pe Joan că nu-şi lua privirea din blid. Arnau s-a întors la 
carne; una, două, trei linguri, apoi a ridicat brusc ochii: Joan şi 
părintele Albert dădeau din mâini. 

— Ei bine, ce se petrece? 

Arnau a pus lingura pe masă. 

Bartolomé s-a întors. „Ce să facem?” părea să-i întrebe pe 
ceilalți. 

— Fratele tău a hotărât să se călugărească şi să intre în ordinul 
franciscanilor, a rostit părintele Albert. 

— Deci asta e. Arnau a ridicat urciorul cu vin şi, întorcându-se 
la Joan, a zâmbit. Cele mai frumoase urări! 

Dar Joan n-a ciocnit cu el. Nici Bartolomé, nici preotul. Aşa că 
a rămas cu urciorul în aer. Ce se întâmpla? Doar cei patru micuți, 
străini de toate, băgau fără preget în gură, ceilalți se uitau la el. 

Arnau a pus urciorul pe masă. 

— Şi? şi-a întrebat fratele. 

— Păi, nu pot s-o fac. Arnau s-a întors. Nu vreau să te las 
singur. Am să mă călugăresc doar când te-oi vedea cu o femeie 
cumsecade, viitoarea mamă a fiilor tăi. 

Vorbind, Joan şi-a furişat privirea spre fiica lui Bartolome, dar 
ea şi-a ascuns chipul. 

Arnau a oftat. 

— Trebuie să te căsătoreşti, să ai o familie, a pretins şi părintele 
Albert. 

— Nu poţi să rămâi singur, i-a repetat Joan. 

— M-aş simţi foarte onorat dacă ai lua-o pe fiica mea, Maria, 
drept soție, a cuvântat şi Bartolomé, uitându-se la fata care căuta 
sprijinul mamei. Eşti bărbat cumsecade şi muncitor, sănătos şi 
cucernic. Îți dau o fată cumsecade, cu o zestre îndestulătoare ca să 
puteți avea casa voastră; în afară de asta, ştii că breasla îi plăteşte 
mai bine pe cei însurați. 

Arnau n-a cutezat să urmeze privirea lui Bartolomé. 

— Am chibzuit îndelung şi credem că Maria e bună pentru tine, 
a adăugat preotul. 

Arnau s-a uitat la părintele Albert. 

— Orice bun creştin trebuie să se căsătorească şi să aducă pe 
lume copii, i-a lămurit Joan. 

Arnau a întors capul la fratele lui, dar nici bine nu-şi sfârşise 
acela vorba, că o voce din stânga lui i-a atras luarea-aminte. 

— Nu sta pe gânduri, fiule, l-a povățuit Bartolomé. 

— Nu mă călugăresc dacă nu te însori, a repetat Joan. 

— Ne-ai face foarte fericiți pe toți dacă te-ai căsători, a zis 
preotul. 

— Breasla n-o să vadă cu ochi buni că nu vrei să te însori, 
fiindcă fratele tău n-ar mai putea urma calea Bisericii. 

Nimeni n-a mai grăit nimic. Arnau a strâns din buze. Breasla! 

Nu mai avea niciun temei să nu se-nsoare. 

— Ei bine, frate? l-a întrebat Joan. 

Arnau s-a întors către Joan şi a întâlnit întâia oară alt bărbat 
decât cel pe care îl ştia: unul care îl întreba ceva serios. Cum de 
nu-şi dăduse seama? Rămăsese lipit de zâmbetul lui, de puştanul 
care îi înfățişase cetatea, căruia îi atârnau picioarele de pe scrin, 
pe când brațul mamei îi mângâia părul. Ce puţin stătuseră de 
vorbă în ultimii patru ani! Lucrase mereu, descărcase nave, venise 
acasă când noaptea se lăsa peste ei, rupt de osteneală, fără chef de 
vorbă, cu datoria împlinită. Fireşte, nu mai era micuțul Joanet. 

— Chiar nu te-ai călugări din cauza mea? 

Brusc erau numai ei doi, singuri. 

— Da. 

— Am trudit foarte mult pentru asta. 

— Da. 

Arnau şi-a dus mâna la bărbie şi a gândit câteva clipe. Breasla. 
Bartolome era una dintre căpeteniile ei, ce-ar spune ciracii? Nu-l 
putea trăda pe Joan, nu după atâtea strădanii. În plus, dacă Joan 
pleca, el ce-avea să se facă? S-a întors la Maria. 

Bartolomé a chemat-o cu un semn, iar codana s-a apropiat, 
sfioasă. 

Arnau a văzut o fată simplă, cu părul buclat şi chipul plin de 
bunătate. 

— Are cincisprezece ani, l-a auzit pe Bartolome, iar Maria s-a 
apropiat de masă. Când au privit-o toți patru şi-a strâns mâinile în 
poală şi a privit în pământ. Maria! a strigat-o taică-său. 

Fata a ridicat ochii la Arnau, îmbujorată, strângând din mâini. 

De astă dată, Arnau şi-a desprins privirea. Bartolomé s-a 
neliniştit, văzând că-şi întorcea ochii. Fata a suspinat. Plângea? 
Nu voise s-o jignească. 

— Bine, a încuviințat. 

Joan şi-a ridicat ulcica, iar Bartolome şi preotul au făcut pe loc 
deopotrivă. Arnau i-a atins mâna. 

— Mă faci foarte fericit, i-a dezvăluit Joan. 

— Pentru logodnici! a ciocnit Bartolomé. 


O sută şaizeci de zile pe an! Cum cerea Biserica, creştinii 
trebuiau să postească o sută şaizeci de zile pe an, iar în fiecare 
dintre ele Aledis, ca toate muierile din Barcelona, cobora la plajă, 
lângă Sfânta Maria, să cumpere peşte la una din cele două pescării 
ale cetății: cea veche ori cea nouă. 

Unde eşti? De cum vedea o navă, Aledis privea spre mal, unde 
barcagiii primeau ori descărcau mărfuri. Unde eşti, Arnau? Într-o 
zi îl văzuse, cu muşchii încordați, parcă gata să-i iasă prin piele. 
Dumnezeule! În asemenea clipe, Aledis se înfiora şi începea să 
numere ceasurile ce-i mai rămâneau până la căderea serii, când 
soțul ei adormea, iar ea cobora în atelier, ca să-l aibă proaspăt în 
minte. Din pricina postului, Aledis învățase obiceiurile cu care 
trăiau toți bastaixos: când nu descărcau o navă, duceau pietre la 
Sfânta Maria şi, după primul drum, şirul li se rupea, şi fiecare 
făcea drumul de unul singur, nemaiaşteptându-i pe ceilalți. 

În acea dimineață, Arnau tocmai se întorcea pentru altă piatră. 
Singur. Era vară şi-şi legăna capcana în mână. Cu torsul gol! 
Aledis l-a văzut trecând prin fața pescăriei. Soarele sclipea în 
sudoarea ce-i acoperea tot trupul şi zâmbea, zâmbea, zâmbea 
oricui îi ieşea în cale. Aledis a ieşit din rând. Arnau! strigătul lupta 
să-i zboare de pe buze. Arnau! Nu putea. Femeile de la rând o 
priveau. Bătrâna care-şi aştepta rândul în spatele ei a făcut semn 
la golul rămas între Aledis şi femeia din fața ei; Aledis i-a făcut 
semn să treacă acolo. Cum să distragă atenția tuturor acelor 
muieri curioase? S-a prefăcut că-i venea să vomite. Cineva a venit 
din urmă s-o ajute, dar ea nu i-a îngăduit; atunci au zâmbit. După 
un alt icnet, a plecat în goana mare, pe când niscaiva gravide 
dădeau din mâini, vorbind între ele. 

Pe plajă, Arnau mergea spre Montjuïc, unde era cariera de 
piatră a regelui. Aledis a alergat pe ulicioara Mar până în piața 
Blat şi de acolo, cotind la stânga pe sub vechiul portal al zidului 
roman, pe lângă palatul domnului veguer, drept înainte până în 
ulița Boqueria şi portalul cu acelaşi nume. Trebuia să-l ajungă din 
urmă. Oamenii o priveau; avea, oare, s-o recunoască cineva? Ce 
însemnătate mai avea? Arnau era singur. Aledis a trecut prin 
portalul Boqueria şi a zburat pe drumul ce ducea la Montjuic. 
Trebuia să fie pe undeva pe-acolo. 

— Arnau! De astă dată chiar a strigat. 

El s-a oprit în mijlocul drumului care urca la cariera de piatră 
şi s-a întors la femeia care alerga spre el. 

— Aledis! Ce cauţi aici? 

Ea a tras aer în piept. Ce să-i zică acum? 

— S-a întâmplat ceva, Aledis? 

S-a îndoit din mijloc, luându-se de pântece, şi iar s-a făcut că-i 
venea să dea afară. De ce nu? Arnau a venit lângă ea şi a prins-o 
de brațe. Simpla lui apropiere a făcut-o pe fată să se înfioare. 

— Ce-ai pățit? 

Ce mâini! O ţineau strâns şi-i cuprinseseră tot brațul. Aledis a 
ridicat chipul, a simţit pieptul asudat al lui Arnau şi i-a tras adânc 
în piept mirosul. 

— Dumnezeule! a şoptit. 

Şi-a pus capul în scobitura gâtului său, începând să-l sărute şi 
să-i şteargă sudoarea cu limba. 

— Ce faci? 

Arnau a încercat s-o dea la o parte, dar femeia se ţinea strâns 
de el. 

Nişte glasuri dinspre cotul drumului l-au făcut pe Arnau să 
tresară. Ciracii bastaixos! Cum le-ar putea dumiri...? Poate chiar 
Bartolomé. Dacă dădeau de el acolo, cu Aledis în brațele lui, 
sărutându-l... Aveau să-l dea afară din breaslă! Arnau a ridicat-o 
pe Aledis de cingătoare şi a ieşit de pe drum, pitindu-se în dosul 
unor tufe; acolo i-a acoperit gura cu mâna. 

Glasurile s-au apropiat şi-au plecat mai departe, dar Arnau nu 
le-a dat nicio atenţie. Stătea în țărână, cu Aledis deasupra lui; cu o 
mână o ţinea strâns de cingătoare, cu cealaltă îi acoperea gura. 
Fata se uita la el. Ochii ei căprui! Fulgerător, şi-a dat seama că o 
ține în brațe. Mâna lui strângea pântecele lui Aledis şi sânii ei îl 
apăsau, mişcându-se spasmodic. Câte nopți visase s-o ţină în 
brațe? Câte nopți îşi închipuise trupul ei? Aledis nu se zbătea; se 
mărginea să-l privească, pironindu-l cu ochii ei mari, căprui. 

I-a lăsat gura slobodă. 

— Am nevoie de tine, a auzit că-i şopteau buzele ei. 

Apoi aceleaşi buze s-au apropiat de ale lui şi l-au sărutat, dulci, 
moi, nesățioase. 

Gustul ei! Arnau s-a cutremurat. 

Aledis tremura. 

Gustul ei, trupul ei, dorul ei. 

Niciunul din ei n-a mai grăit nimic. 

În noaptea aceea, Aledis nu s-a mai dus să tragă cu ochiul la 
ucenici. 

Capitolul 24 


Trecuseră două luni de când părintele Albert îi căsătorise pe 
Maria şi pe Arnau în catedrala Sfânta Maria a Mării, în fața tuturor 
membrilor breslei, de față cu Pere, Mariona şi Joan, acum cu 
tonsură şi sutană franciscană. Ştiind că i se va mări simbria ca 
tuturor confraților căsătoriți, aleseseră o casă care dădea spre 
plajă; la mobilarea ei îi ajutaseră familia Mariei şi toți cei care 
doriseră să sprijine tânăra pereche, în număr deloc neînsemnat. 
Arnau nu trebuise să facă nimic. Casa, mobila, blidele, 
cearşafurile, bucatele, totul apăruse din mâinile Mariei şi mamei 
sale, care stăruiau ca el să se odihnească. În prima noapte, Maria 
se dăruise soțului său fără voluptate, dar şi fără şovăieli. A doua zi 
de dimineață, când Arnau se deşteptase, micul dejun era deja 
pregătit: ouă, lapte, peşte sărat, pâine. La amiază, totul se 
repetase, ca şi seara, şi a doua zi, şi a treia; Maria avea mereu 
pregătite de-ale gurii pentru Arnau. Îl descălța. Îl spăla şi îi 
tămăduia cu gingăşie vânătăile şi rănile. Maria era mereu gata să i 
se dăruiască în pat. Zi de zi, Arnau avea tot ce-şi putea dori un 
bărbat: de-ale gurii, curățenie, supunere, atenție şi trupul unei 
femei tinere şi nurlii. Da, Arnau. Nu, Arnau. Maria nu se lua 
niciodată la rost cu Arnau. Dacă Arnau voia o lumânare, Maria 
lăsa deoparte tot ce făcea, ca să i-o dea. Dacă el bodogănea, ea 
venea lângă el. Când el răsufla, ea se ducea să-i aducă aer. 

Ploua cu găleata. Se întunecase devreme, iar furtuna bătea cu 
fulgere care treceau năprasnic prin norii negri, luminând marea. 
Arnau şi Bartolomé s-au întâlnit pe plajă. Toate navele plecaseră 
din primejdiosul port al Barcelonei, căutând adăpost la Salou. 
Cariera de piatră a regelui era închisă. În ziua aceea nu se găsea 
de trudă pentru bastaixos. 

— Cum îți merge, fiule? şi-a întrebat Bartolomé ginerele. 

— Bine. Foarte bine, dar... 

— Ai vreun păs? 

— Nu, doar că... Nu-s deprins să fiu tratat atât de bine cum 
face Maria. 

— Aşa am crescut-o, l-a dumirit Bartolomé, încântat. 

— E prea mult... 

— Ți-am făgăduit că n-ai te căieşti că ai luat-o de nevastă. 
Bartolomé s-a uitat la Arnau. Ai să te deprinzi. Bucură-te de soața 

ta. 

Chiar atunci au ajuns pe Dames, o ulicioară care ducea la 
plajă. Mai bine de douăzeci de femei, tinere şi vârstnice, nurlii şi 
urâte, tefere şi bolnave, toate sărmane ca vai de capul lor, se 
plimbau prin ploaie. 

— Le vezi? i-a făcut semn Bartolomé. Ştii ce aşteaptă? Arnau a 
dat din cap că nu. În zilele când bântuie furtuna, ca azi, când 
pescadoarele nu mai pot face nimic pe mare, când s-au încredințat 
tuturor sfinților şi fecioarelor, dar n-au izbutit să vină de hac 
furtunii, piloților burlaci nu le mai rămâne decât un singur lucru 
de făcut. Echipajele ştiu asta şi le-o cer. Ajuns aici, pilotul se jură 
cu glas tare în fața Domnului şi a echipajului că, de-şi va duce 
nava şi năierii teferi şi sănătoşi în port, se va căsători cu prima 
femeie pe care o va vedea de cum ajunge pe uscat. Te-ai dumirit, 
Amau? Tânărul s-a uitat iar la ceata de femei care se plimbau 
neliniştite în susul şi în josul uliței, privind în zare. Femeile pentru 
asta-s născute, ca să se mărite, să-l servească pe bărbat. Aşa am 
crescut-o pe Maria şi aşa ţi-am dat-o. 

Zilele treceau, Maria n-avea grijă decât de Arnau, iar el nu se 
gândea decât la Aledis. 

— Pietrele o să-ți rupă spatele, i-a spus Maria în timp ce 
mâinile îi lunecau pe spate, dând cu alifie pe rana de deasupra 
omoplaților. 

Arnau nu răspunse. 

— În seara asta o să mă uit la capçana ta. Nu e cu putință ca 
pietrele să-ți lase răni ca asta. 

Arnau nu răspunse. Când a ajuns acasă, deja se înnoptase. 
Maria i-a scos încălțările, i-a dat o ulcică de vin şi l-a silit să se 
întindă ca să-i maseze spatele, cum văzuse că făcea maică-sa când 
taică-său venea acasă. Arnau a lăsat-o, ca întotdeauna. Acum o 
asculta în linişte. Rana asta n-avea nimic de-a face cu pietrele 
Fecioarei, nici cu capcana. Femeia lui curăța şi oblojea rana 
ruşinii, zgârietura celeilalte, la care Arnau nu putea să renunțe. 

— Pietrele o să vă rupă spatele la toți, i-a repetat soția. 

Arnau a tras o duşcă de vin, simțind cum mâinile Mariei îi 
lunecau blând pe spate. 


De când bărbatul ei o chemase în atelier ca să-i arate rănile 
ucenicului care îndrăznise să ridice privirea la ea, Aledis se 
mărginea doar să tragă cu ochiul la tinerii de acolo. Descoperise că 
adeseori ei se duceau noaptea în pomet, unde se întâlneau cu 

femei care săreau ostrețele ca să-i întâlnească. Băieții aveau piei, 
unelte şi cunoştinţe ca să facă anume capişoane din piele foarte 
fină care, bine unse, le trăgeau pe mădular înainte de a se 
împreuna cu acelea. Credinţa că n-aveau să rămână grele, 
tinerețea ibovnicilor şi bezna nopții erau ispite nepotolite pentru 
sumedenie de femei care-şi doreau o întâlnire neştiută de nimeni. 
Pentru Aledis n-a fost deloc greu să se strecoare în odaia unde 
ucenicii îşi făceau somnul şi să pună mâna pe asemenea 
capişoane; lipsa primejdiei în împreunarea cu Arnau a dat frâu 
liber plăcerilor. 

Aledis l-a dumirit că, folosind capişonul nu puteau avea copii, 
iar Arnau s-a uitat cum i-l punea pe mădular. De vină era, oare, 
unsoarea care îi rămânea apoi pe membru? Era, oare, fiindcă se 
punea împotriva planurilor naturii divine? Maria nu rămânea grea. 
Era o fată zdravănă şi sănătoasă. Atunci de ce să n-o împiedice 
tocmai păcatele lui Arnau să rămână grea? Ce altceva L-ar fi putut 
face pe Domnul să nu-i dea mult doritul vlăstar? Bartolome dorea 
un nepot. Părintele Albert şi Joan doreau să-l vadă tată pe Arnau. 
Întreaga breaslă aştepta clipa când tinerii însurăţei vor da vestea 
cea bună: bărbații sglumeau cu Arnau, iar nevestele de bastaixos o 
vizitau pe Maria ca să-i dea sfaturi şi să-i laude bucuriile vieții de 
familie. 

Şi Arnau îşi dorea un fiu. 

— Nu vreau să-mi pui capişonul, s-a împotrivit când Aledis l-a 
luat cu asalt pe drumul ce ducea la cariera de piatră. 

Aledis n-a dat înapoi. 

— Nu vreau să te pierd, i-a zis. Decât aşa, mai bine îl las pe 
shiuj şi te iau pe tine. Toată lumea are să ştie ce-a fost între noi, ai 
să cazi prost, au să te dea afară din breaslă, pesemne că şi din 
cetate, şi n-ai să mă mai ai decât pe mine; doar eu am să te urmez. 
Nu vreau să trăiesc fără tine, aşa, osândită pe viață cum sunt să 
stau lângă un ghiuj posesiv şi neputincios. 

— Ai să-mi distrugi viața? De ce mi-ai face aşa ceva? 

— Păi, ştiu că în sinea ta mă iubeşti, a răspuns Aledis, 
neînduplecată. În fapt, te-aş ajuta doar să faci pasul pe care nu 
cutezi să-l faci. 

Stăteau pitiți în tufele de pe povârnişul muntelui Montjuïc, iar 
Aledis a tras capişonul pe membrul ibovnicului. Arnau a privit ce 
făcea. Erau, oare, drepte spusele ei? Era de netăgăduit, oare, că 
voia să trăiască cu Aledis, să-şi lase nevasta şi tot avutul, ca să 
fugă cu ea? Dacă barem n-ar fi dorit-o atât... Ce avea, oare, femeia 

asta de-i topea orice urmă de voință? Arnau s-a simțit ispitit să-i 
spună povestea mamei lui Joan; şi că, dacă dezvăluia preacurvia 
ce-i unea, ghiujul putea s-o pârască şi apoi s-o înzidească pe viață, 
dar în loc de orice altceva s-a suit iar pe ea... Aledis gâfâia în 
ritmul izbiturilor lui Arnau. Tânărul bastaix nu-şi putea auzi, 
totuşi, decât temerile: Maria, truda, breasla, Joan, dezonoarea, 
Fecioara lui, Maria, Fecioara lui... 

Capitolul 25 


Aşezat pe tron, regele Pedro a ridicat o mână. Flancat de 
unchiul şi de fratele lui, laolaltă cu infanţii don Pedro şi don 
Jaime, în picioare la dreapta, şi de contele de Terranova şi tatăl Ot 
de Montcada, la stânga, regele a aşteptat ca sfetnicii să tacă. Erau 
în palatul regal din Valencia, unde îl primiseră pe Pere Ramon de 
Condoler, majordomul şi solul regelui Jaime al Mallorcăi. După 
seniorul de Condoler, regele Mallorcăi, conte de Rosellón şi de 
Cerdaña, senior de Montpellier luase hotărârea să declare şi el 
război Franței din pricina nesfârşitelor jigniri pe care franțujii le 
aduceau senioriei lui, şi, ca vasal al lui Pedro, îşi rugase seniorul 
ca în ziua de 21 aprilie a viitorului an 1341 să fie la Perpignan, în 
fruntea oştilor catalane, ca să-i dea o mână de ajutor şi să-l apere 
în războiul cu Franța. 

În cursul întregii dimineţi, regele Pedro şi sfetnicii lui au sucit 
pe toate fețele cererea vasalului. Dacă nu săreau în sprijinul 
regelui din Mallorca, acela avea să-şi renege cinul de vasal şi să 
rămână slobod, dar dacă primeau (şi toți voiau aceea), cădeau în 
cursă: de cum intrau oştile catalane în Perpignan, Jaime avea să 
se alieze cu regele Franței împotriva sa. 

Când s-a lăsat tăcerea, regele a cuvântat: 

— Cu toții v-aţi gândit la aşa ceva, încercând să aflați pe ce cale 
să nu-i împliniți regelui din Mallorca porunca pe care ne-a adresat- 
o. Cred că ştiu ce avem de săvârşit: să mergem la Barcelona, să 
întrunim Cortesurile şi, odată chemate, să-i cerem regelui din 
Mallorca să vină la Barcelona pe 25 martie pentru Cortesuri, după 
cum e dator. Ce se poate întâmpla? Să vină sau să nu vină. Dacă 
vine, îşi va fi împlinit datoria şi atunci şi noi vom împlini tot ce ne- 
a rugat. Unii sfetnici s-au foit neliniştiți; dacă regele Mallorcăi 
venea la Cortesuri, aveau să se afle în război şi cu Franţa, şi cu 
Genova în acelaşi timp! Cineva a îndrăznit chiar să spună „nu” în 
gura mare, dar Pedro i-a făcut semn cu mâna să se liniştească şi a 
zâmbit înainte de a urma, ridicând glasul: Vom cere sfatul vasalilor 
noştri, care vor hotări ce-i mai bine de făcut. Unii sfetnici s-au 
alăturat zâmbetului regesc, alții au încuviințat, dând din cap. 
Politica față cu alte țări a Cataloniei o făceau Cortesurile, şi doar 
ele puteau hotări dacă să se înceapă ori nu un război. Deci, nu 
regele, ci Cortesurile Cataloniei aveau să spună „nu” ajutorului 

cerut de vasal. Şi, de nu vine, a urmat Pedro, vom rupe legătura de 
vasalitate, aşa că nu suntem datori nici să-l ajutăm, nici să intrăm 
în război pentru el, împotriva regelui Franței. 


Barcelona, 1341 


Nobili, prelați şi trimişi ai cetăților slobode din principat, cele 
trei brațe care alcătuiau Cortesurile, se întruniseră la Barcelona, 
împodobind ulițele cu felurite culori şi mătăsuri de Almeria, 
Barbaria, Alexandria ori Damasc, cu lână din Anglia ori Bruxelles, 
din Flandra ori Malines, ca şi din Orlanda, ori cu fantastice 
veşminte întocmite din in tuciuriu din Bisso, şi din brocarturi cu 
minunate desene din fir de aur şi argint. 

Dar Jaime de Mallorca nu ajunsese încă în capitala 
principatului. De câteva zile încoace, barcagii, bastaixos şi alți 
cărăuşi din port se pregăteau, înştiințați fiind de domnul veguer, 
că era cu putință ca regele Mallorcăi să ia parte la Cortesuri. 
Portul Barcelonei nu era pregătit pentru sosirea unor oaspeți 
însemnați, care nu mergeau grăbiţi de la modestele lunitrii ale 
barcagiilor, precum neguțătorii care nu voiau să-şi ude straiele. De 
aceea, când la Barcelona sosea cineva însemnat, barcagiii îşi legau 
luntrile unele de altele, de la mal până în larg, la nava cu care 
sosiseră, şi pe ele întocmeau un pod pentru ca regi şi principi să 
ajungă pe plaja Barcelonei cu fastul cuvenit. 

O ceată de bastaixos, între care şi Arnau, au cărat pe plajă 
scândurile necesare pentru durarea podului, şi, aidoma multor 
cetățeni care se apropiau de plajă, şi multor nobili din Cortesuri, 
scrutau orizontul, încercând să zărească galerele seniorului din 
Mallorca. Numai despre Cortesurile din Barcelona se vorbea, iar 
sprijinul cerut de regele Mallorcăi şi stratagema regelui Pedro erau 
pe buzele tuturor barcelonezilor. 

— E de crezut, i-a glăsuit într-o zi Arnau părintelui Albert, pe 
când mucărea lumânările din capela Preasfântului Mântuitor, că, 
dacă toată cetatea ştie ce are de gând regele Pedro, o ştie şi regele 
Jaime; atunci de ce să-l mai aşteptăm? 

— Tocmai de aceea nu va veni, i-a răspuns preotul, trebăluind 
prin capelă. 

— Şi atunci? 

Arnau s-a uitat la preot, care se oprise cu un semn de 
îngrijorare. 

— Tare mă tem că acum Catalonia va intra în război cu 

Mallorca. 

— Alt război? 

— Da. E bine ştiut visul regelui Pedro de a reuni vechile regate 
catalane pe care Jaime I Cuceritorul le-a împărțit între urmaşii lui. 
De atunci, regii Mallorcăi n-au făcut decât să-i trădeze pe catalani; 
acum mai puţin de cincizeci de ani, Pedro cel Mare a trebuit să-i 
biruie pe franțuji şi pe mallorchini în trecătoarea Panissars. Apoi a 
cucerit Mallorca, Rosellón şi Cerdaña, dar papa l-a silit să i le dea 
înapoi lui Jaime al II-lea. Preotul s-a întors spre Arnau. Va fi 
război, Arnau, nu ştiu când, nici de ce, dar va fi război. 

Jaime de Mallorca n-a venit la Cortesuri. Regele i-a mai dat un 
răgaz de trei zile, dar nici atunci galerele lui n-au ajuns în portul 
Barcelonei. 

— lată temeiul, i-a limpezit în altă zi părintele Albert lui Arnau. 
Tot nu ştiu când, dar ştim de ce. 

Când s-au isprăvit Cortesurile, Pedro al III-lea a poruncit să i se 
intenteze vasalului său legiuită judecată de nesupunere, la care a 
mai adăugat, pe deasupra, şi acuzaţia că în comitatele Rosellón şi 
Cerdaña se bătea monedă catalană, cu toate că doar la Barcelona 
se putea bate moneda regească numită tercio. 

Jaime de Mallorca nu i-a dat atenţie, dar judecata, în frunte cu 
Arnau d'Erill, veguer al Barcelonei, asistat de Felip de Montroig şi 
Arnau Gamorera, vicecancelar regal, a urmat în lipsa seniorului de 
Mallorca, acela care s-a înfuriat când sfetnicii l-au înştiințat care 
putea fi urmarea: să i se ia regatele şi comitatele. Jaime a cerut 
sprijin regelui Franţei, căruia i-a juruit credință, şi papei, ca să 
pună o vorbă bună pe lângă cumnatul lui, regele Pedro. 

Preaiînaltul Pontif, apărător al cauzei seniorului de Mallorca, i-a 
cerut lui Pedro o țidulă de liberă trecere pentru ca Jaime, fără 
nicio primejdie pentru el şi ai lui, să poată veni la Barcelona ca să- 
şi ceară iertare şi să se apere de vinovăţiile pentru care i se cerea 
socoteală. Regele n-a putut să nu facă pe voia papei şi i-a dat 
țidulă, dar nu înainte de a cere ca Valencia să trimită patru galere 
în frunte cu Mateu Mercer, ca să le apere pe ale seniorului din 
Mallorca. 

Întreaga Barcelonă a venit în port când s-au ivit în zare velele 
galerelor cu care călătorea regele Mallorcăi. Flota comandată de 
Mateu Mercer le aştepta înarmată, ca şi cea a lui Jaime al III-lea. 
Arnau d'Erill, veguer al oraşului, a poruncit cărăuşilor să ridice 
podul; barcagiii şi-au potrivit luntrile, iar ei au început să lege 
scândurile pe ele. 

Când galerele regelui din Mallorca au ancorat, ceilalți barcagii 
s-au îndreptat către galera regală. 

— Ce se întâmplă? a întrebat un bastaix, observând că 
stindardul regelui rămânea la bord, şi că doar un nobil cobora în 
barcă. 

Amau era ud leoarcă, la fel ca şi ciracii lui. Toţi au privit la 
veguer, care stătea cu ochii pe barca nobilului, care se apropia de 
plajă. 

Pe pod a coborât doar un bărbat; vicontele de Evol, nobil din 
Rosellón, care făcea semne cu mâna înspre Framenors, apoi 
galerele regelui din Mallorca. Când a sfârşit vorbirea, vicontele s-a 
întors pe galera regală, iar domnul veguer s-a făcut nevăzut în 
direcția cetății; puțin după aceea, s-a întors cu poruncile date de 
regele Pedro. 

— Regele Jaime al Mallorcăi, a strigat pentru ca toți să-l audă, 
şi soția lui, Constanza, regina Mallorcăi, sora preaiubitului nostru 
rege Pedro, vor locui la mănăstirea Framenors. Trebuie întocmit un 
pod din lemn, nemişcat, acoperit pe laturi şi deasupra, chiar din 
locul unde au ancorat galerele până la apartamentele regale. 

Un vuiet a venit dinspre plajă, dar chipul sever al domnului 
veguer l-a amuţit. Apoi, cei mai mulți cărăuşi s-au întors la 
mănăstirea Framenors, care se ridica impunătoare pe țărm. 

— E o nebunie, a auzit Arnau că spunea un bastaix din ceata 
lui. 

— Dacă porneşte să bântuie vreo furtună, a profeţit altul, n-are 
să reziste. 

— Apărat şi acoperit! La ce i-o trebui regelui din Mallorca 
asemenea pod? 

Arnau s-a întors către veguer chiar când Berenguer de 
Montagut sosea pe plajă. Arnau dETril i-a arătat arhitectului 
mănăstirea Framenors şi apoi, cu mâna dreaptă, a tras o linie 
închipuită dinspre ea la mare. 

Arnau, ceata de bastaixos, barcagiii şi dulgherii, călăfătuitorii, 
marangozii, fierarii şi frânghierii au amuţit când domnul veguer şi- 
a isprăvit lămuririle, iar maestrul a căzut pe gânduri. 

Din porunca regelui, lucrările de la Sfânta Maria şi de la 
catedrală s-au curmat, şi toţi lucrătorii au fost trimişi să ridice 
podul. Sub supravegherea lui Berenguer de Montagut au fost 
desfăcute parte dintre schelele templului, şi chiar în acea 
dimineață toți bastaixos au început să care materiale la 
Framenors. 

— Ce prostie, i-a spus Arnau lui Ramon, pe când cărau laolaltă 
un trunchi greu; ne străduim să cărăm pietre pentru Sfânta Maria, 
iar acum le desfacem, şi asta pentru că aşa vrea... 

— Ține-ţi gura! i-a atras luarea-aminte Ramon. O facem din 
porunca regelui; o fi ştiind el de ce. 

Vâslind din greu, galerele regelui din Mallorca, păzite 
îndeaproape şi neîncetat de galerele valenciene, au ajuns în fața 
mănăstirii Framenors, şi au ancorat foarte departe de ea. Zidarii şi 
dulgherii au început să ridice o schelă lipită de fața mănăstirii, 
care dădea spre mare, o impunătoare alcătuire din lemn, ce cobora 
până pe țărm, pe când bastaixos, ajutați de toți cei care n-aveau 
nicio treabă, se duceau şi veneau de la Sfânta Maria, cărând cu 
cârca trunchiuri şi lemne. 

La căderea serii, truda s-a oprit. Amau a ajuns acasă 
bombănind. 

— Regele nostru n-a cerut nicicând asemenea nebunie; se 
mulţumeşte cu podul tradițional, pus pe bărci. De ce trebuie să i 
se îngăduie unui trădător asemenea moft? 

Dar spusele lui s-au stins şi gândurile i s-au şters, când Maria 
a început să-i frece umerii. 

— i s-au mai tămăduit rănile, s-a învoit tânăra. Unii folosesc 
muşcată cu căpşună, dar noi am avut mereu încredere în 
imortelele chihlimbarii. Aşa îl trata bunica pe bunicul, şi mama pe 
tata. 

Arnau a închis ochii. Imortele chihlimbarii? De zile întregi n-o 
mai văzuse pe Aledis. Ea era singurul temei al tămăduirii lui! 

— De ce-ţi încordezi muşchii? i-a cerut socoteală Maria, 
curmându-i gândurile. Linişteşte-te, trebuie să te linişteşti ca să... 

N-a mai ascultat-o. La ce bun? Să se liniştească doar ca să-i 
poată tămădui rănile făcute de o femeie? Dacă barem Maria s-ar 
supăra... 

Dar în loc să strige la el, Maria i s-a dăruit iar în acea noapte: l- 
a căutat drăgăstos şi i s-a oferit cu blândeţe. Aledis nu ştia ce era 
blândețea. Se împerecheau ca sălbăticiunile! Arnau a primit-o, cu 
ochii închişi. Cum să se uite la ea? Fata i-a mângâiat trupul şi 
sufletul, purtându-l pe calea plăcerii, o plăcerea cu atât mai 
dureroasă, cu cât era mai mare. 

Odată cu trezitul găinilor, Arnau s-a grăbit să ajungă la 
Framenors. Maria se dăduse deja jos din pat şi era lângă vatră, 
trudind pentru el. 

În cele trei zile cât a durat durarea podului, niciun curtean de- 

al regelui din Mallorca n-a coborât de pe galere; valencienii au 
făcut deopotrivă. Când schela lipită de Framenors a trecut de plajă 
şi a atins apa, barcagiii s-au grupat, ca să se poată strămuta 
materialele. Arnau a trudit fără preget; când stătea, când se oprea, 
mâinile Mariei îi mângâiau din nou trupul, acelaşi pe care nu cu 
multe zile în urmă îl muşcase şi-l zgâriase Aledis. 

De pe bărci, lucrătorii înfigeau palpanşele în fundul portului 
Barcelonei, neîncetat la porunca lui Berenguer de Montagut care, 
în picioare la prova unei luntre, mergea dintr-un capăt în celălalt, 
cercetând trăinicia pilonilor, înainte de a îngădui să se păşească pe 
ei. În a treia zi, podul de lemn, lung de peste 50 de metri, închis pe 
ambele laturi, a rupt vederea diafană a portului din cetatea 
contelui. Galera regală s-a apropiat de capătul lui şi, după un 
timp, Arnau şi toţi cei care luaseră parte la ridicarea lui au auzit 
paşii regelui şi ai suitei pe scânduri; mulți şi-au înălțat atunci 
capetele. 

Odată ajuns la Framenors, Jaime i-a trimis un sol regelui 
Pedro, anunțându-l că el şi regina Constanza căzuseră la pat din 
pricina călătoriei pe mare, şi că sora lui îl ruga să vină la 
mănăstire s-o viziteze. Regele se pregătea să-i facă pe plac 
Constanzei, când infantele don Pedro a intrat la el însoțit de un 
tânăr monah franciscan. 

— Grăieşte, frăția ta, i-a poruncit monarhul, vizibil iritat că 
trebuia să-şi amâne vizita la sora lui. 

Joan s-a aplecat atât de mult, că lungimea de un cap cu care îl 
depăşea pe rege şi-a pierdut din însemnătate. „E tare scund, i se 
istorisise lui Joan, şi niciodată nu stă în picioare în fața 
curtenilor.” Dar de astă dată regele stătea în picioare şi-l 
străpungea pe Joan cu privirea. 

Joan s-a bâlbâit. 

— Vorbeşte, l-a îndemnat infantele don Jaime. 

Joan a început să asude din plin, observând că sutana, deşi, 
grosolană, i se lipea de trup. Şi dacă vestea nu era adevărată? S-a 
gândit întâia oară la aşa ceva. O auzise din gura bătrânului monah 
care debarcase odată cu regele Mallorcăi şi nu mai adăstase nicio 
clipită. Alergase cât îl ţineau picioarele la palatul regal, se luptase 
cu straja, fiindcă nu voise s-o transmită altcuiva decât 
monarhului, apoi dăduse înapoi în fața infantelui don Pedro, dar 
acum... Şi dacă vestea era o minciună? Şi dacă era doar alt tertip 
al seniorului de Mallorca? 

— Vorbeşte. Pentru numele lui Dumnezeu! a strigat regele la el. 

Şi Joan a vorbit, dintr-o singură suflare: 

— Maiestate, nu trebuie să vă vizitaţi sora, pe regina 
Constanza. E o cursă întinsă de regele Jaime de Mallorca. Sub 
pretextul că soţia îi este foarte bolnavă şi slăbită, straja de la uşa 
alcovului unde doarme regina are poruncă să nu lase să treacă pe 
nimeni, cu excepția Maiestăţii Voastre, a infamilor don Pedro şi 
don Jaime. Nimeni altcineva nu poate intra în alcovul reginei; 
înăuntru vă aşteaptă doisprezece bărbaţi înarmaţi, care vă vor 
popri, vă vor duce pe pod până la galere, vor ridica ancora spre 
insula Mallorca şi vă vor duce la castelul Alaró, unde vor să vă țină 
ostatic până îl veţi ierta pe regele Jaime de orice legământ de 
vasalitate, şi îi veți dărui noi pământuri în Catalonia. 

Gata! 

Mijindu-şi ochii, regele a întrebat: 

— Şi cum de ştie toate astea un monah tânăr ca tine? 

— Mi le-a dezvăluit fra Berenguer, ruda Maiestăţii Voastre. 

— Fra Berenguer? 

Don Pedro a încuviințat în tăcere, iar regele a părut să-şi 
amintească de îndată de ruda lui. 

— Fra Berenguer, i-a dat înainte Joan, a primit la spovadă, de 
la un trădător ce s-a căit, misiunea de a vă transmite totul, dar 
cum este tare în vârstă şi nu se poate mişca cu sprinteneală, mi-a 
încredințat-o mie. 

— De aceea voia pod închis, s-a amestecat don Jaime. Dacă ne- 
ar întemnița la Framenors, nimeni nu şi-ar putea da seama că am 
fost răpiți. 

— Ar fi simplu, a subliniat infantele don Pedro, dând din cap a 
încuviinţare. 

— Ştiţi prea bine, a cuvântat regele, adresându-se infanților, că, 
dacă sora mea, regina, e bolnavă, nu pot să n-o vizitez câtă vreme 
se află pe domeniile mele. Joan asculta, neindrăznind să-i 
privească. Regele a tăcut câteva clipe. Astă-seară am să-mi amân 
vizita, dar am nevoie... Mă asculți, frate? Joan a tresărit. Am 
nevoie ca pocăitul spovedit să ne îngăduie să dezvăluim fățiş 
trădarea. Atâta vreme cât totul rămâne o taină de spovadă, trebuie 
să mă duc s-o văd pe regină. Du-te! i-a poruncit. 

Joan s-a întors în fugă la Framenors şi a transmis lui fra 
Berenguer vrerea regelui. Regele nu s-a dus la întâlnire şi, spre 
liniştea lui, fapt pe care Pedro l-a luat drept oblăduirea divinei 
providențe, i-a apărut o infecţie pe față, lângă ochi, din care a 
trebuit să i se ia sânge, ceea ce l-a silit să stea la pat câteva zile, de 

ajuns pentru ca fra Berenguer să obţină de la cel pe care îl 
spovedise îngăduința cerută de regele Pedro. 

De astă dată, Joan nu s-a îndoit nicio clipită de adevărul soliei. 

— Lui fra Berenguer i s-a spovedit chiar sora Maiestăţii Voastre, 
i-a transmis regelui, de cum a fost adus în fața lui, regina 
Constanza, care vă roagă să puneţi să fie adusă la palat, cu voia ei 
ori cu silnicie. Aici, departe de puterea soțului şi sub oblăduirea 
Maiestăţii Voastre, vă va dezvălui toate amănuntele trădării. 

Infantele don Jaime, însoțit de un batalion de oşteni, s-a 
înfățişat chiar el Constanzei la Framenors, ca să-i facă pe voie. 
Monahii l-au ajutat să treacă, iar infantele şi ostaşii s-au dus drept 
la rege. La nimic n-au slujit plângerile regelui din Mallorca: 
Constanza s-a dus la palatul regelui don Pedro. 

Dar regelui din Mallorca nu i-a fost de niciun folos nici măcar 
vizita pe care i-a făcut-o cumnatului său, Pedro Ceremoniosul. 

— Dat fiind că mi-am dat cuvântul papei, i-a dat de veste regele 
Pedro, am să respect țidula de liberă trecere a Domniei Voastre. 
Soaţa vă va rămâne aici, sub oblăduirea mea. Plecaţi din regatul 
meu! 

De cum a plecat Jaime de Mallorca cu cele patru galere ale lui, 
regele i-a poruncit lui Arnau dErill să grăbească judecarea 
cumnatului său şi, nu după mult, domnul veguer din Barcelona a 
hotărât ca domeniile vasalului necredincios, judecat în lipsă, să 
treacă în mâinile regelui; Pedro Ceremoniosul avea temeiul legiuit 
ca să declare război regelui din Mallorca. 

Între timp regele, încântat de norocul de a uni regatele 
împărțite de strămoşul lui, Jaime Cuceritorul, a cerut să-i fie adus 
tânărul monah care aflase urzeala. 

— Ne-ai slujit bine şi cu credință, i-a adeverit regele, de astă 
dată stând pe tron; îți fac un hatâr. 

Joan cunoştea intenția regelui; i-o  vestiseră oamenii 
monarhului. Şi chibzuise foarte bine. Purta sutana franciscanilor, 
conform vrerii arătate de maeştrii lui, dar ajuns la Framenors, 
tânărul fusese dezamăgit: unde erau tratatele, unde - ştiinţa, unde 
erau truda şi studiile? Când în sfârşit i se adresase, starețul de la 
Framenors îi amintise cu răbdare cele trei principii stabilite de 
fondatorul ordinului, Sfântul Francisc de Assisi: 

— Simplitate, sărăcie, umilință. Aşa trebuie să trăim noi, 
franciscanii. 

Dar Joan voia să ştie, să cerceteze, să citească, să învețe. Oare 
nu-l încredințaseră maeştrii lui că şi aceea era o cale a Domnului? 

Aşa încât, ori de câte ori întâlnea un călugăr dominican, Joan îl 
privea pizmaş. Ordinul dominicanilor studia îndeosebi filosofia şi 
teologia, şi fondase felurite universități. Joan voia să intre acolo şi 
să-şi ducă mai departe studiile la prestigioasa Universitate din 
Bologna. 

— Aşa să fie, a hotărât regele, după ce a ascultat pledoaria lui 
Joan; tânărului monah i s-a strâns inima. Credem că într-o zi ai să 
te întorci pe meleagurile noastre, învestit cu dreptul moral pe care 
îl dau cunoaşterea şi înțelepciunea, şi că le vei folosi spre binele 
regelui şi poporului tău. 

Capitolul 26 


Mai 1343 
Biserica Sfânta Maria a Mării 
Barcelona 


Trecuseră aproape doi ani de când domnul veguer îl osândise la 
Barcelona pe Jaime al III-lea. Clopotele din toată cetatea băteau 
fără preget, iar din Sfânta Maria, ale cărei ziduri mai erau 
deschise, Arnau le asculta înfricoşat. Regele chemase la război 
împotriva Mallorcăi, iar cetatea se umpluse ochi de nobili şi oşteni. 
De gardă în fața capelei Preasfântului Mântuitor, Arnau îi zărea 
împrăştiați printre lumea de care Sfânta Maria era prea plină şi 
care se revărsa în piață. Toate bisericile din Barcelona celebrau 
liturghia pentru oastea catalană. 

Arnau era ostenit. Regele îşi adunase oastea la Barcelona şi de 
două zile toți bastaixos lucrau fără răgaz. O sută şaptesprezece 
nave! Nicicând nu se mai văzuseră atâtea: douăzeci şi două de 
galere mari, armate pentru război; şapte coci pântecoase pentru 
strămutat cai, opt transbordoare mari şi trei acoperite, pentru 
strămutat ostaşi. Pe mare erau puzderie de catarge, navele intrau 
şi ieşeau din port neîncetat. 

Fără doar şi poate că tot pe una dintre acele galere, acum 
înarmate, se urcase Joan în urmă cu un an, îmbrăcat în negru, cu 
sutana dominicană, când plecase la Bologna. Arnau îl întovărăşise 
chiar până pe țărm. Joan sărise într-o barcă şi se pusese cu 
spatele la mare; atunci îi zâmbise. Îl văzuse urcând la bord şi, de 
cum începuseră vâslaşii să tragă la rame, simţise că i se strângea 
stomacul, iar lacrimile începuseră să-i curgă pe obraji. Rămăsese 
singur. 

Şi aşa era şi acum. Arnau s-a uitat jur împrejur. Clopotele 
tuturor bisericilor din cetate băteau neostoit. Nobili, prelați, ostaşi, 
neguțători, meşteşugari şi oameni de rând se îmbulzeau înăuntru; 
ceilalți membri ai breslei lui îl înconjurau din toate părțile, dar el 
se simțea nespus de stingher! Visurile şi întreaga viață i se 
duseseră de râpă, ca şi vechea biserică romanică din care îşi 
trăsese viața noul templu. Nu mai exista. Nici urmă nu mai 
rămăsese din ea, şi de unde stătea acum putea privi nava din 
mijloc, imensă şi amplă, mărginită de coloanele octogonale care 

susțineau bolta. Dincolo de ele, afară, zidurile bisericii creşteau şi 
urcau la cer, piatră cu piatră, răbdătoare. 

Arnau a privit în sus. A doua cheie de boltă a navei centrale 
abia fusese pusă şi se lucra la navele laterale. Naşterea Domnului 
Mântuitor: acela fusese motivul ales pentru al doilea bolțar. Bolta 
din prezbiteriu era cu desăvârşire acoperită. Următoarea, prima 
din nava uriaşă dreptunghiulară, tot din centru, încă neacoperită, 
părea o pânză de păianjen: cele patru nervuri ale arcurilor erau 
sub cerul liber, cu cheia de boltă în centru, ca un păianjen gata să 
lunece pe firele fine în căutarea prăzii. Privirea lui Arnau s-a 
pierdut pe nervurile subțiri. Ştia prea bine cum era să te pierzi pe 
o pânză de păianjen! Aledis îl urmărea zi de zi cu tot mai mare 
înverşunare. „Am să le spun căpeteniilor breslei”, îl ameninţa ori 
de câte ori Arnau avea îndoieli, iar el păcătuia din nou, o dată, de 
două ori, tot aşa. Tânărul s-a întors către ceilalți bastaixos. De-ar 
afla... Iată-i pe Bartolomé, socrul său, unul dintre bărbaţii de 
frunte ai breslei, pe Ramon, prietenul şi ocrotitorul lui. Ce-ar zice 
ei? Şi nici măcar Joan nu era cu el. 

Chiar şi biserica Sfânta Maria părea să-i fi întors spatele. Acum 
era în parte acoperită, contraforții care susțineau arcurile navelor 
laterale ale celei de-a doua bolți erau înălțați, iar nobilimea şi 
neguțătorii bogați din cetate începuseră să se ocupe de capelele 
laterale, hotărâți să-şi lase pecetea pe blazoane, icoane, sarcofage 
şi felurite basoreliefuri dăltuite în piatră. 

Când Arnau se ducea să ceară ajutorul Fecioarei, întotdeauna 
era pe acolo câte un neguțător cu dare de mână ori câte un nobil 
care hoinărea pe şantier. I se părea că-i furau biserica. Apăreau 
brusc, şi se opreau mândri la cele unsprezece capele -— dintre cele 
treizeci şi patru gândite - durate de-acum în lungul 
deambulatoriului. Acolo erau deja păsările de pe blazonul familiei 
Busquets, din capela Tuturor Sfinţilor; mâna şi leul ridicat pe 
picioarele dinapoi din cea a lui San Jaime; cele trei pere ale lui 
Boronat de Pera44, săpate în bolțarul capelei ogivale a Sfântului 
Pavel; potcoava şi benzile lui Pau Ferran, în marmura aceleiaşi 
capele; blazoanele familiilor Dufort şi Dusay ori izvorul familiei 
Font, din capela Santa Margarita. Chiar şi în capela Preasfântului 
Mântuitor! Acolo, în capela lui şi a tuturor bastaixos, se instala 
mormântul lui Bernat Lull, arhidiaconul Mării, cel care inițiase 
durarea acelui templu, lângă blazoanele familiei Ferrer. 


44 În Ib. sp., „pară”. (n.tr.) 

Arnau trecea cu capul plecat pe lângă nobili şi neguţțători. 
Numai el căra piatră şi îngenunchea în fața Fecioarei, ca s-o roage 
să-l scape de păienjenița care îl urmărea. 

După liturghie, toată Barcelona s-a dus în port. Acolo se afla 
Pedro al III-lea, îmbrăcat ca pentru război, înconjurat de baronii 
lui. Infantele don Jaime, conte de Urgel, urma să rămână în 
Catalonia, ca să apere frontierele de la Ampurdân, Besalu şi 
Camprodn de lângă comitatele peninsulare ale regelui din 
Mallorca, iar ceilalți să plece cu regele întru cucerirea insulei: 
infantele don Pedro, seneşalul Cataloniei; mosen Pere de 
Montcada, amiralul flotei; Pedro de Eixerica şi Blasco de Alag6; 
Gonzalo Diez de Arenós şi Felipe de Castre; părintele Joan de 
Arborea; Alfonso de Lldria; Gavany de Anglesola; Arcadic de Mur; 
Arnau d'Erill; părintele Gonzalvo Garcia; Joan Ximénez de Urrea şi 
sumedenie de alți nobili şi cavaleri, gata să se ducă la război 
laolaltă cu trupele şi vasalii lor. 

Întâlnindu-se cu Arnau în afara bisericii, Maria a arătat cum 
strigau şi l-a silit să privească unde îi făcea ea semn cu degetul. 

— Regele! Regele, Arnau. Uită-te la el. Câtă fală! Şi spada lui, 
nu-i de colo una ca ea! Şi nobilul acela. Cine-i, Arnau? Îl cunoşti? 
Şi blazoanele, armurile, flamurile... 

Maria l-a tras pe Arnau dintr-un capăt într-altul al plajei până 
la Framenors. Acolo, departe de nobili şi oşteni, numeroşi bărbați, 
murdari şi zdrențăroşi, fără scuturi şi armuri, fără spade, doar cu 
o cămaşă lungă şi roasă, jambiere şi căciuli din piele, se îmbarcau 
deja pe luntrele care aveau să-i ducă la nave. 

Bărbaţii aceia aveau drept arme doar un cuţit lung şi o suliță! 

— Ajutoare? şi-a întrebat Maria soțul. 

— Da, almogavarii. 

Cei doi s-au alăturat respectului tăcut cu care barcelonezii îi 
priveau pe mercenarii năimiți de regele Pedro. Cuceritorii 
Bizanțului! Chiar şi copiii şi femeile, impresionați de spadele şi 
armurile nobililor, ca şi Maria, îi priveau mândri. Luptau pedestru, 
cu pieptul gol, încrezându-se numai în iscusința şi sprinteneala 
lor. Cine să-şi râdă de straiele, cămăşile ori armele lor? 

Aşa făcuseră sicilienii, i se istorisise lui Arnau: râseseră de ei pe 
câmpurile de bătaie. Cum puteau ţine piept nişte zdrențăroşi unor 
nobili călare? Dar almogavarii îi biruiseră şi cuceriseră insula. 
Deopotrivă făcuseră şi franțujii; li se dusese vestea prin toată 
Catalonia şi o ascultase oricine voia s-o asculte. Arnau le auzise 
povestea de nu ştiu câte ori. 

— Se zice, i-a şoptit Mariei, că nişte cavaleri franțuji au luat 
ostatic un almogavar şi l-au dus chiar la principele Carlo de 
Salerno, care l-a insultat, făcându-l mizerabil, sărăntoc şi sălbatic, 
şi şi-a bătut joc de oştile catalane. Nici Arnau, nici Maria nu-şi 
luau ochii de pe soldații năimiţi, care urcau nestăvilit pe luntrile 
barcagiilor. Atunci, de față cu principele şi cavalerii lui, a zis el mai 
departe, almogavarul l-a provocat la luptă pe cel mai bun dintre 
oamenii aceluia. El avea să lupte pedestru, înarmat doar cu 
lancea; iar franțuzul călare, cu tot armamentul. Arnau a tăcut 
câteva clipe, dar Maria s-a întors la el, îndemnându-l să urmeze. 
Franțujii au râs de catalan, dar au ridicat mănuşa. S-au dus toți 
pe un maidan de lângă tabăra franțuză. Acolo, almogavarul şi-a 
biruit adversarul după ce i-a ucis bidiviul, profitând de 
neîndemânarea cavalerului în lupta pedestră. Chiar când se 
pregătea să-i dea lovitura de graţie, Carlo de Salerno l-a lăsat 
slobod. 

— E drept, a recunoscut cineva din spatele lui. Luptă ca 
diavolii. 

Arnau a observat că Maria se lipea de el şi-l apuca din răsputeri 
de braț, neluându-şi ochii de pe soldații năimiţi. „Ce-ţi trebuie, 
muiere? Oblăduire? De-ai şti! Nu-s nici măcar în stare să-mi 
înfrunt lipsurile. Crezi că unul dintre ei ţi-ar face mai rău decât 
mine? Luptă ca diavolii.” Arnau s-a uitat la ei: bărbați care plecau 
la luptă mulțumiți, veseli, lăsându-şi acasă familiile. De ce nu 
putea şi el să facă deopotrivă? 

Îmbarcarea a durat ceasuri în şir. Maria s-a dus acasă, iar 
Arnau a început să hoinărească pe plajă, printre oameni; şi-a 
întâlnit ici şi colo câţiva ciraci. 

— De ce atâta grabă? l-a întrebat pe Ramon, făcând semn cu 
mâna spre bărcile care se duceau şi veneau fără preget, pline ochi 
cu soldați. E vreme bună. Nu pare să ne bată vreo furtună. 

— Las'că vezi tu, i-a răspuns Ramon. 

Atunci s-a auzit primul nechezat; apoi i s-au alăturat alte sute. 
Roibii aşteptaseră dincolo de ziduri, iar acum le venise rândul la 
îmbarcare. Dintre cele şapte coci menite strămutării lor, unele 
erau deja pline, cele care îi aduseseră pe cavalerii din Valencia, 
plecați din porturile Salou, Tarragona ori din miazănoaptea 
Barcelonei. 

— Să plecăm, l-a îndemnat Ramon; aici o să fie un câmp de 
bătălie în toată legea. 

Tocmai când plecau de pe plajă, au sosit primii roibi, aduşi de 

îngrijitori. Cai straşnici, de luptă, care dădeau din copite, tropăiau 
pe loc şi muşcau, pe când îngrijitorii se străduiau să-i țină sub 
control. 

— Ştiu că merg la război, a adeverit Ramon, după ce-şi găsiseră 
adăpost printre bărci. 

— Ştiu? 

— Fireşte. Nu-i îmbarcă decât când merg la război. Priveşte! 
Arnau s-a uitat spre mare. Patru coci pântecoase, ale căror chile 
aveau pescaj mic, s-au apropiat cât puteau de mult de plajă, 
deschizându-şi rampele de la pupa; acelea au căzut în apă, lăsând 
la vedere rărunchii ambarcațiunii. Şi cei care nu ştiu, i-a dat 
înainte Ramon, se molipsesc de la ceilalți. 

Curând, plaja s-a umplut de cai. Erau cu sutele, toți mari, 
puternici şi voinici, cai de război, antrenați pentru bătălii. Rândaşii 
şi scutierii fugeau de colo până colo, încercând să se apere de 
copitele şi muşcăturile lor. Arnau a desluşit cum unii dintre ei 
erau azvârliți în aer ori izbiți cu copitele şi picioarele. Haosul era 
peste măsură de mare, iar gălăgia — asurzitoare. 

— Ce aşteaptă? a strigat Arnau. 

Ramon i-a făcut iar semn către coci. Niscaiva scutieri, cărora 
apa le ajungea până la piept, duceau nişte roibi la ele. 

— Aceştia sunt cei mai pricepuţi. Când vor ajunge înăuntru, vor 
atrage întreaga herghelie. 

Aşa a şi fost. Când roibii au ajuns la capetele rampelor, scutierii 
i-au întors spre plajă şi au început să necheze frenetic. 

Acela a fost semnalul. 

Herghelia a intrat în apă, făcând atâta spumă, că pentru câteva 
clipe nu s-a mai putut vedea nimic. În spatele ei şi pe laturi, 
închizând-o şi conducând-o la coci, niscaiva rândaşi pricepuţi 
pocneau din bice. Băieţii pierduseră frâiele cailor lor, iar cei mai 
mulți dintre aceia făceau salturi prin apă, împingându-se unii pe 
alții. O bună bucată de vreme, haosul a fost aproape desăvârşit: 
țipete şi pocnete de bice, cai ce nechezau şi luptau să urce pe coci, 
oameni care îi încurajau de pe plajă. Apoi peste port s-a lăsat iar 
liniştea. După ce-au fost încărcați toți caii, rampele de la pupa au 
fost ridicate şi navele pântecoase au fost gata de plecare. 

Galera amiralului Pere de Montcada a dat semnal de plecare şi 
cele o sută şaptesprezece nave au ridicat ancorele. Arnau şi Ramon 
s-au întors pe jos de la plajă. 

— Pleacă, a zis Ramon, să cucerească Mallorca. 

Arnau s-a învoit tăcut. Da, într-acolo plecau. Singuri, lăsau în 

urmă necazuri şi mizerii. Li se urase rămas-bun ca unor eroi, 
plecaseră cu gândul la război, doar la război. Ce n-ar fi dat să fie şi 
el la bordul unei galere! 


La 21 iunie al aceluiaşi an, Pedro al III-lea asculta liturghia în 
catedrala din Mallorca in sede majestatis, împodobit cum se 
cuvine: cu veşmintele, onorurile şi coroana cuvenite regelui din 
Mallorca. Jaime al III-lea fugise pe domeniile lui din Rosellón. 

Vestea ajunsese la Barcelona, apoi se răspândise în toată 
peninsula: regele Pedro făcuse primul pas ca să-şi țină făgăduiala 
că va uni domeniile împărțite la moartea lui Jaime I. Nu-i mai 
rămânea decât să-şi ia înapoi comitatul Sardiniei şi domeniile 
catalane de dincolo de Pirinei: Rosellonul. 

În mai bine de o lună, cât a durat campania din Mallorca, 
Arnau n-a putut uita cum se depărtase armata regală de portul 
Barcelonei. Când navele se depărtaseră oarecum, oamenii se 
risipiseră, ducându-se la casele lor. Dar el la ce să se întoarcă? Ca 
să primească duioşia şi dragostea pe care nu le merita? S-a aşezat 
pe nisip şi a mai stat acolo multă de vreme după ce ultima velă se 
pierduse în zare. „Ce noroc pe ei, că-şi lasă necazurile în urmă”, 
repeta la nesfârşit. În decursul întregii luni, când Aledis îl pândea 
pe drumul spre Montjuïc ori când, mai târziu, primea îngrijirile 
Mariei, Arnau auzea iar țipetele şi râsetele almogavarilor, şi vedea 
iar cum se depărta flota. Într-o zi tot aveau să-l afle. Nu de mult, 
când Aledis gâfâia peste el, cineva strigase din drum. Îi auzise? 
Tăcuseră o vreme; apoi ea râsese şi se aruncase iar peste el. Când 
o să-i afle, ziua aceea va însemna ruşinea şi alungarea lui din 
breaslă. Ce-o să facă atunci? Din ce-o să trăiască? 

Când, la 29 iunie 1343, întreaga Barcelonă a ieşit în 
întâmpinarea oştii regale, la vărsarea râului Llobregat, Arnau luase 
deja o hotărâre. Regele trebuia să cucerească Rosellonul şi 
Cerdaña, numai aşa se putea ține de legământ, iar el, Arnau 
Estanyol, avea să plece cu oastea; trebuia să fugă de Aledis! Poate 
că aşa va uita de el, iar la întoarcere... S-a cutremurat: era război, 
mureau oameni. Dar poate că la întoarcere o să-şi reia viața cu 
Maria, fără urmăririle lui Aledis. 

Pedro al III-lea a poruncit ca navele să intre în portul cetăţii 
separat şi în ordine ierarhică: mai întâi, galera regală, urmată de 
cea a infantelui don Pedro, apoi a părintelui Pere de Montcada, iar 
după ele cea a seniorului de Eixerica, şi tot aşa rând pe rând. 

Pe când flota adăsta, galera regală a intrat şi a făcut un tur prin 

port, pentru ca toți cei strânşi pe țărmul Barcelonei s-o poată 
admira şi aclama. 

Arnau a ascultat strigătele înflăcărate ale norodului, când nava 
a trecut prin fața lui. Toţi bastaixos şi barcagiii stăteau în picioare 
pe plajă, pe țărm, gata să ridice podul pe care trebuia să debarce 
regele. Alături de el, adăstând şi ei, erau Francesc Grony, Bernat 
Santeliment şi Galceră Carbó, oamenii de vază ai cetăţii, flancați 
de căpeteniile breslelor. Barcagiii au început să-şi aşeze bărcuțţele, 
dar căpeteniile le-au poruncit să adaste. 

Ce se întâmpla? Arnau s-a uitat la ceilalți bastaixos. Cum să 
debarce regele dacă nu pe un pod? 

— Nu trebuie să debarce, a auzit că-i spunea Francesc Grony 
seniorului de Santeliment. Oastea trebuie să plece la Rosellón 
înainte ca regele Jaime să se rânduiască din nou ori să se 
înțeleagă cu franțujii. 

Toţi cei de față au încuviințat. Arnau şi-a întors privirea spre 
galera regelui, care brăzda triumfal apele cetăţii. Dacă regele nu 
debarca, dacă oastea îşi urma drumul spre Rosellón, neoprindu-se 
în Barcelona... Picioarele l-au lăsat. Trebuia să debarce! 

Până şi contele de Terranova, sfetnicul regelui, rămas să 
ocrotească cetatea, sprijinea planul. Arnau l-a privit cu duşmănie. 

Cei trei bărbați de vază ai Barcelonei, contele de Terranova şi 
alți câțiva dintre cei mari au urcat într-o luntre, care i-a dus până 
la galera regală. Arnau şi-a auzit şi ciracii sprijinind planul: „Nu 
trebuie să-l lase pe cel din Mallorca să se înarmeze”, spuneau ei 
încuviințând. 

Discuţiile s-au lungit ceasuri la rând. Oamenii, rămaşi pe plajă, 
aşteptau hotărârea regelui. 

În cele din urmă, podul nu s-a mai durat, dar nu pentru că 
oastea pleca să cucerească Rosell6nul şi Cerdaña. Regele a hotărât 
că nu-şi putea urma campania în starea aceea: n-avea bani să 
ducă înainte războiul; mare parte dintre cavalerii lui îşi pierduseră 
caii pe când treceau marea şi trebuiau să debarce, şi, în sfârşit, 
avea nevoie să se înarmeze pentru cucerirea noilor pământuri. 
Deşi stăpânirea ceruse să-i fie îngăduite doar câteva zile pentru a 
pregăti petreceri în onoarea cuceririi Mallorcăi, monarhul nu s-a 
învoit şi a recunoscut că n-avea să se sărbătorească nimic până 
când nu-i vor fi unite toate regatele. De aceea, în acel 29 iunie 
1343, Pedro al III-lea a debarcat la Barcelona ca un năier oarecare, 
sărind din luntre drept în apă. 

Dar cum să-i spună el Mariei că avea de gând să se alăture 

oştii? Aledis n-avea nicio însemnătate, ce câştiga ea dacă se afla de 
preacurvia lui? Dacă pleca la război, de ce să-şi facă rău şi lui, şi 
ei? Arnau şi-a adus aminte de Joan şi de mama lui; soarta aceea îl 
putea aştepta şi pe el, dacă se afla de preacurvie, iar Aledis ştia, 
dar Maria, cum să-i spună Mariei? 

A încercat. A încercat să-şi ia rămas-bun de la Maria, când îl 
freca pe spate. „Plec la război”, putea să-i spună. Simplu: „Plec la 
război”. Avea să plângă. Ce vină avea Maria? A încercat când i-a 
dat să mănânce, dar ochii ei dulci l-au oprit. „Ai pățit ceva?” l-a 
întrebat. A încercat chiar şi după ce se iubiseră, dar Maria îl 
mângâia. 

Între timp, Barcelona era toată un furnicar. Norodul voia ca 
regele să purceadă la cucerirea Sardiniei şi Rosellonului, dar regele 
nu şi nu. Cavalerii cereau monarhului să le plătească soldele şi 
despăgubiri pentru pierderea cailor şi armelor, dar vistieria lui era 
goală, aşa că a trebuit să lase o droaie de cavaleri la vatră. Aşa au 
făcut Ramon de Anglesola, Joan de Arborea, Alfonso de Lloria, 
Gonzalo Diez de Arenós şi sumedenie de alți nobili. 

Atunci regele a chemat întreaga host a Cataloniei; cetățenii 
aveau să lupte pentru el. Clopotele au bătut în lungul şi-n latul 
principatului, şi, tot din porunca regelui, preoții au început să-i 
îndemne de la amvon pe oamenii slobozi să plece la oaste. Nobilii 
plecau din oastea catalană! Părintele Albert vorbea cu ardoare, cu 
glas mare şi puternic, dând fără preget din mâini. Cum să apere 
regele Catalonia? Şi dacă regele Mallorcăi, care ştia de ce îl 
părăseau nobilii pe regele Pedro, se alia cu franțujii, şi pornea să 
atace Catalonia? Se mai întâmplase o dată! Părintele Albert a 
ridicat glasul până dincolo de parohia Sfintei Maria; cine nu-şi 
amintea, cine nu auzise vorbindu-se despre cruciada franțujilor 
contra catalanilor? Invadatorul putuse atunci să fie biruit. Dar 
aveau oare să mai izbutească acum, dacă iar îl lăsau pe Jaime să 
se înarmeze? 

Arnau a privit la Fecioara din piatră cu Pruncul pe umăr. De-ar 
fi avut barem un fiu. Neîndoios că, de-ar fi avut un fiu, nimic din 
toate astea nu s-ar fi întâmplat. Aledis n-ar fi fost atât de crudă. 
De-ar fi avut un fiu... 

— Tocmai i-am făgăduit ceva Fecioarei, i-a şoptit fulgerător 
Arnau Mariei, pe când preotul tot mai căuta oşteni din marele 
altar; am să merg la oaste, ca să ne binecuvânteze să avem un fiu. 

Maria s-a întors la el şi, înainte de a se uita la Fecioară, l-a luat 
de mână şi i-a strâns-o cu putere. 

— Nu poți! a strigat Aledis când Arnau i-a pus ce hotărâse. El i- 
a făcut semn cu mâna să vorbească mai încet, dar ea i-a dat 
înainte cu țipetele: Nu mă poți părăsi! Am să spun tuturor... 

— Ce însemnătate mai are, Aledis? a oprit-o el. Am să fiu la 
oaste. N-ai să izbuteşti decât să-ți strici viața. 

S-au privit; stăteau pitiți în tufe, ca mai mereu. Buza de jos a 
lui Aledis a început să tremure. Cât de frumoasă era! Arnau a vrut 
să ducă o mână la obrazul femeii, pe care curgeau lacrimi, dar s-a 
oprit. 

— Adio, Aledis. 

— Nu mă poți lăsa, a suspinat. 

Arnau s-a întors către ea. Căzuse în genunchi, cu capul între 
mâini. Tăcerea a făcut-o să ridice privirile la Arnau. 

— De ce Îmi faci asta? a plâns. 

Arnau a desluşit lacrimile de pe chipul lui Aledis; tot trupul îi 
tremura. Şi-a muşcat buzele şi s-a uitat la vârful muntelui, unde 
mergea după pietre. La ce să-i facă şi mai mult rău? A deschis 
brațele. 

— Trebuie să plec. 

Ea a început să se târască în genunchi, până i-a atins 
picioarele. 

— Trebuie să plec, Aledis! a repetat Arnau, trăgându-se înapoi. 

Şi a început să coboare povârnişul muntelui. 

Capitolul 27 


Erau femei uşoare; dovada erau veşmintele lor colorate. Aledis 
stătea în cumpănă dacă să se apropie sau nu de ele, dar aroma 
supei cu carne şi verdeţuri o ispitea. Îi era foame. Era nespus de 
jigărită. Fetele, tinere ca şi ea, umblau şi tăifăsuiau vesel în jurul 
focului. Când au desluşit-o la câţiva paşi de corturile de campanie, 
au poftit-o să se apropie, dar erau femei uşoare. Aledis s-a privit: 
zdrențăroasă, urât mirositoare, murdară. Târfele au îmbiat-o iar; 
lucirea straielor de mătase sub soare i-a plăcut. Nimeni n-o poftise 
să-i dea nimic de-ale gurii. Oare nu încercase la toate corturile, 
colibele ori focurile de tabără pe unde se târâse? Oare se 
milostivise cineva de ea? O luaseră drept o cerşetoare ca toate 
celelalte; ceruse de pomană: un codru de pâine, ceva carne, un 
zarzavat. Îi scuipaseră în mâna întinsă. Apoi se prăpădiseră de râs. 
Acele femei erau târfe, dar o poftiseră să mănânce cu ele din 
aceeaşi oală. 

Regele poruncise oştilor lui să se adune în cetatea Figueras, din 
miază-noaptea principatului, şi într-acolo se îndreptau atât nobilii 
care nu-l părăsiseră pe monarh, cât şi întreaga host din Catalonia, 
printre care oştenii din Barcelona, şi odată cu ei Arnau Estanyol, 
slobod, plin de nădejdi, înarmat cu arbaleta tatălui său şi un 
jungher bont. 

La Figueras, regele Pedro a izbutit să adune aproape o mie două 
sute de călăreți, patru mii de pedestraşi şi o întreagă altă armată: 
rudele oştenilor (mai ales almogavarii care, nomazi fiind, îşi luau 
cu ei familia şi avutul), neguţțători de tot soiul (care aşteptau să 
cumpere prăzile soldaților), neguţători de robi, schivnici, trişori, 
furi, târfe, cerşetori şi tot felul de neisprăviți fără alt ţel în viață 
decât să meargă în brazda morții. Toţi alcătuiau o ariergardă 
năucitoare, care mergea în cadența oştilor şi avea propriile legi, 
uneori mult mai crude decât războiul ai cărui paraziți erau. 

Aledis era încă o fiică a acelei gloate întâmplătoare. Despărțirea 
de Arnau îi mai suna încă în urechi. Mâinile aspre şi ofilite ale 
bărbatului ei îi violaseră încă o dată adâncurile ființei. Gâfâitul 
bătrânului tăbăcar i s-a suprapus peste amintiri. Ghiujul îi ciupise 
vulva. Aledis nu mişcase. Ghiujul o ciupise iar, mai tare, cerşind 
mincinoasa-i dărnicie de nevastă. Aledis strânsese din picioare. 
„De ce m-ai lăsat, Arnau?” gândise Aledis, simțindu-l peste ea pe 


240 


Pau, care se ajuta cu mâinile ca s-o pătrundă. Se lăsase şi 
desfăcuse picioarele, iar amarul îi urcase până în gât. Îşi 
ascunsese scârba. Ghiujul se mişca peste ea ca o reptilă. Vomitase 
pe marginea patului. El nici nu observase. O tot împungea lingav, 
ținându-şi mădularul în mâini, cu capul pe sânii ei, muşcându-i 
sfârcurile pe care greața ei nu le lăsa să se facă tari. La sfârşit, se 
lăsase să cadă pe cealaltă margine a patului şi adormise. A doua zi 
la sculatul găinilor, Aledis îşi pusese într-o bocceluță puţinul avut, 
niscaiva sfanţi furați de la bărbatu-său şi ceva de-ale gurii apoi, ca 
în orice altă zi, ieşise în uliţă. 

Se dusese la mănăstirea Sant Pere de les Puelles şi plecase din 
Barcelona urmând vechiul drum roman ce avea s-o ducă la 
Figueras. leşise pe porţile cetății cu capul plecat, ascunzându-şi 
dorul de-a o lua la sănătoasa şi neprivindu-i pe soldați; ridicase 
ochii la cerul albastru şi luminos, şi se îndreptase spre noul ei 
viitor, zâmbind mulțimii de călători care-i tăiau calea, în drum 
spre marea cetate. Şi Arnau îşi părăsise nevasta, cercetase ea. 
Sigur că plecase din pricina Mariei! N-o putea iubi pe femeia aia. 
Când făceau dragoste... simțea, îl simțea deasupra ei! N-o putea 
înşela: o iubea pe ea, pe Aledis. Şi când avea s-o vadă... Aledis şi l- 
a închipuit fugind la ea cu brațele deschise. Aveau să fugă! Da, să 
fugă împreună pe vecie. 

În primele ceasuri de călătorie, Aledis şi-a potrivit pasul cu o 
ceată de țărani care, după ce-şi vânduseră roadele trudei, se 
întorceau acasă. Le lămurise că-şi căuta bărbatul, fiindcă 
rămăsese grea, iar ea se juruise că el avea să afle înainte de a se 
duce la bătălie. A aflat de la ei că Figueras era la cinci ori şase zile 
de mers în graba mare pe drumul care ducea la Gerona. A avut şi 
prilejul să asculte sfaturile date de două babe ştirbe, care păreau 
să se rupă sub povara coşurilor goale pe care le purtau; cu toate 
astea, mergeau fără stavilă, cu o râvnă de neînchipuit când le 
privea trupurile bătrâne şi jigărite. 

— Nu-i bine ca o femeie să umble de una singură pe asemenea 
drumuri, a rostit una din ele, tăgăduind. 

— Nu, nu-i bine, a aprobat-o cealaltă. 

Au trecut clipele de care amândouă au avut nevoie ca să-şi 
tragă sufletul. 

— Cu atât mai puțin dacă-i tânără şi nurlie, a adăugat a doua. 

— Fireşte, aşa-i, s-a învoit prima. 

— Ce pot păţi? a întrebat cu naivitate Aledis. Drumul e plin cu 
lume, oameni cumsecade ca voi. 

A trebuit să adaste iar, pe când babele făceau câțiva paşi în 
tăcere, ceva mai lungi de astă dată, ca să nu rămână în urma cetei 
de țărani. 

— Aici da, e lume. Sunt multe sate lângă Barcelona, care, ca şi 
noi, trăiesc de pe urma cetății. Dar mai încolo, a adăugat una din 
ele, ridicând ochii din pământ, când satele se răresc şi nu mai 
urmează nicio cetate, drumurile-s stinghere şi cu primejdie. 

De astă dată, soața ei s-a abținut de la orice vorbă; cu toate 
acestea, după tăcerea cuvenită, i-a vorbit lui Aledis: 

— Când ai să fii singură, nu te lăsa văzută. Ascunde-te la cel 
mai mic zgomot pe care îl auzi. Fereşte-te de orice tovărăşie 
bărbătească. 

— Măcar că-s cavaleri? a întrebat Aledis. 

— Cu precădere de ăştia! a strigat una. 

— De cum auzi copite de cal, ascunde-te şi roagă-te! a strigat 
cealaltă. 

De astă dată, babele vorbiseră într-un glas, mânioase şi 
neavând nevoie de vreun răgaz; chiar au adăstat niţel, iar ceata 
din fața lor s-a depărtat binişor. Neîncrederea lui Aledis trebuie să 
fi fost îndeajuns de limpede, fiindcă, de cum şi-au reluat mersul, 
cele două băbuţe au stăruit iar. 

— Ascultă, copilă, a povăţțuit-o una din ele, pe când cealaltă 
încuviința chiar înainte de a şti ce-avea să spună soațţa ei, în locul 
tău, eu m-aş întoarce în cetate şi mi-aş aştepta omul acolo. 
Drumurile-s foarte cu primejdie, mai ales când toți oştenii şi 
ofițerii sunt în campanie cu regele. Nu există oameni cu vază, 
nimeni nu stă de strajă, nimeni nu se teme de pedeapsa unui rege 
ocupat cu alte alea. 

Aledis a mers gânditoare alături de cele două babe. Să se 
ferească de cavaleri? Dar de ce-ar fi făcut-o? Toţi cavalerii care 
veneau la atelierul soțului ei fuseseră cuviincioşi şi respectuoşi cu 
ea. Numeroşii neguțători care îi aduceau piei soțului ei nu-i 
istorisiseră niciodată că pe drumurile principatului ar fi avut loc 
furturi ori samavolnicii. În schimb, îşi amintea cutremurătoarele 
istorisi cu care obişnuiau să-i desfete, despre călătorii primejdioase 
pe mare, prin meleagurile arapilor ori prin cele mai de hăt-departe, 
ale sultanului din Egipt. Soţul ei îi spusese că de peste două 
veacuri drumurile Cataloniei erau oblăduite de legiuiri şi rege, că 
oricine cuteza să comită fărădelegi pe un drum regal primea o 
pedeapsă cu mult mai mare decât pentru aceeaşi nelegiuire 
săvârşită altunde. „Negustoria are nevoie de pace pe drumuri! 

adăuga el. Cum ne-am putea vinde mărfurile de-a lungul şi de-a 
latul Cataloniei, dacă regele nu ne-ar păzi pacea?” Îi istorisea ca 
unei fetițe că de peste două veacuri Biserica lua măsuri întru 
apărarea drumurilor. Întâi fuseseră Constituţiile de Pace şi 
Armistițiu, dictate de sinoade. Dacă cineva călca acele reguli, era 
afurisit pe loc. Episcopii stabiliseră că enoriaşii din comitatele şi 
episcopiile lor nu-şi puteau ataca vrăjmaşii între sâmbătă la nouă 
seara şi luni la unu noaptea, şi nici în timpul sărbătorilor de 
poruncă; în afară de asta, răgazul se referea şi la prelați, biserici şi 
la toţi cei care se duceau ori întorceau de la ele. Constituţiile, o 
lămurise, se făcuseră tot mai cuprinzătoare şi oblăduiau tot mai 
mulți oameni şi averi: neguțători şi vite de muncă şi povară, unelte 
agricole şi case ţărăneşti, săteni, femei, recolte, livezi de măslini, 
vin. Până la urmă, regele Alfonso I se învoise cu pacea şoselelor şi 
drumurilor pentru toți, şi hotărâse că încălcarea ei înseamnă delict 
de lezmajestate. 

Aledis s-a uitat la babe, care înaintau tăcute, cărându-şi 
poverile, târându-şi picioarele desculțe. Cine ar îndrăzni să comită 
un delict de lezmajestate? Ce creştin s-ar pune în primejdia de a fi 
afurisit, atacând pe cineva pe un drum catalan? La asta se şi 
gândea, când ceata de țărani a luat-o spre San Andrés. 

— Rămas-bun, copilă, i-au spus babele. Ascultă de două 
bătrâne, a adăugat una din ele. De mergi mai departe, ai grijă. Nu 
intra nici în sate, nici în cetăți. Cineva te-ar putea vedea şi urmări. 
Trage doar la masias, şi numai unde vezi copii şi femei. 

Aledis le-a privit cum se depărtau; babele îşi târau picioarele 
desculțe, străduindu-se să nu rămână în urma cetei. În câteva 
minute a rămas singură. Până atunci, mersese laolaltă cu grosul 
cetei de țărani, sporovăind şi lăsându-şi gândurile şi închipuirea 
să zboare, fără nicio grijă, visând să ajungă lângă Arnau, 
emoţionată de aventura în care o băgase hotărârea ei pripită; dar 
când vocile şi gălăgia soților de drum s-au pierdut în depărtare, 
Aledis s-a simţit stingheră. Mai avea de mers cu duiumul şi a 
încercat să privească în depărtare, ducându-şi mâna la frunte, în 
chip de vizieră, ca să se apere de soarele ajuns în înaltul cerului 
albastru, fără niciun nor care să păteze imensitatea bolţii 
minunate, ce se unea în zare cu bogatele pământuri fără sfârşit ale 
Cataloniei. 

Poate că pe Aledis n-o copleşea doar singurătatea după ce o 
părăsiseră țăranii ori uimirea că era pe un meleag necunoscut. În 
realitate, nu înfruntase nicicând cerul şi pământul, ca atunci când 

nu vezi pe nimeni şi nu poți scruta zarea rotindu-te în jurul tău ca 
s-o priveşti neîncetat! Aşa a şi făcut. A privit în zare, spre locul 
unde îi limpeziseră că se afla Figueras. Au lăsat-o picioarele. S-a 
întors şi a privit în urmă. Nimic. Se depărta de Barcelona şi nu 
vedea decât pământuri neştiute. A căutat acoperişurile care 
stătuseră mereu între ea şi minunea lumii necunoscute: cerul. A 
căutat mireasma cetății, mirosul de piele, strigătele oamenilor, 
rumoarea cetății vii. Era singură. Fulgerător, spusele celor două 
babe i-au dat năvală în minte. S-a străduit să zărească Barcelona 
în depărtare. Cinci ori şase zile! Unde va pune capul jos? Ce-o să 
îmbuce? Ce-o să facă? Ce putea ea să facă în fața unui cavaler ori 
a unui nelegiuit? Soarele era sus pe boltă. Aledis a întors privirile 
spre locul unde i se lămurise că erau Figueras şi Arnau. 

A devenit de două ori mai prevăzătoare. Şi-a ascuţit simțurile în 
mers, băgând de seamă la orice zgomot ce tulbura singurătatea 
drumului. Cu soarele la miazăzi de-acum, în apropiere de 
Montcada, al cărui castel, cocoţat pe culmea cu acelaşi nume, 
apăra intrarea în câmpia barceloneză, drumul s-a umplut iar de 
țărani şi neguțători. Aledis li s-a alăturat ca şi cum făcea parte 
dintr-o ceată care mergea spre cetate, dar când a ajuns la porțile 
ei, şi-a amintit de sfaturile babelor şi a luat-o peste câmp până a 
dat iar de drum. 

A fost încântată văzând că, pe măsură ce înainta, i se 
spulberau temerile care o cuprinseseră după ce rămăsese 
stingheră în drum. Când a ajuns la miazănoapte de Montcada, s-a 
tot întâlnit cu țărani şi neguțători, cei mai mulți pe jos, alții în 
căruțe, pe catârci ori măgari. Toţi se salutau cuviincios, spre 
bucuria lui Aledis. Aşa cum făcuse şi mai înainte, s-a alăturat unei 
cete, de astă dată de neguțători, care mergea la Ripollet. Au ajutat- 
o să treacă prin vad râul Bes6s, dar de cum au trecut de el, 
neguțătorii au luat-o la stânga, spre Ripollet. Singură iar, Aledis a 
făcut un ocol şi a lăsat în urmă Val Romanas, apoi s-a întâlnit cu 
adevărat râu Besós: un torent care în acea parte a anului avea 
destulă apă ca să nu-l poți trece pe jos. 

S-a uitat la râu şi la barcagiul care adăsta nepăsător pe mal. 
Bărbatul a surâs cu o privire tâmpă şi curtenitoare, înfățişându-i 
nişte dinți negri. Dacă voia să meargă înainte, lui Aledis nu-i mai 
rămânea altă alegere decât hatârul barcagiului cu dinți înnegriți. A 
încercat să-şi strângă decolteul, trăgând de fireturile ce se 
încrucişau peste el, dar trebuia să-şi țină şi bocceluța, aşa că n-a 
izbutit. A rărit pasul. Socotise mereu că se mişca frumos; 

întotdeauna se bucura când se ştia privită. Barcagiul era negru 
tuci peste tot! Împrăştia numai jeg. Şi dacă arunca bocceluța? Nu. 
Şi-ar da seama. N-avea de ce să se teamă. Cămaşa barcagiului era 
un pergament slinos. Şi picioarele? Doamne! Aproape că nici nu-i 
vedea degetele. Încet. Încet. „Dumnezeule, ce bărbat hidos!” şi-a 
îndrugat în sinea ei. 

— Vreau să trec râul, i-a cerut. 

Barcagiul şi-a plimbat ochii de pe pieptul ei, la ochii ei mari şi 
căprui. 

— Da, s-a mărginit să zică; apoi şi-a întors neobrăzat ochii la 
pieptul ei. 

— Nu m-ai auzit? 

— Da, a repetat, neridicând măcar ochii. 

Vuietul râului Besós a spart tăcerea. Lui Aledis i s-a părut că-i 
simțea privirea pe sâni. Răsufla tot mai iute şi pieptul i se întărea; 
ochii lui cu firişoare de sânge i-au lunecat până şi pe ultimul 
ascunziş al trupului. 

Aledis era singură, pierdută în Catalonia, pe malul unui râu 
despre care nici măcar n-auzise vorbindu-se, pe care credea că-l 
trecuse odată cu cei din Ripollet, cu un bărbat zdravăn care o 
privea pofticios. S-a uitat jur împrejur. Nu se vedea nici țţipenie. La 
câțiva metri în dreapta ei, se înălța o hărăbaie întocmită din 
trunchiuri prost legate, mătăhăloasă şi împuțţită ca şi stăpânul ei. 
În faţa uşii, printre resturi şi gunoaie, se încălzea la foc o oală 
atârnată de nişte pirostrii din fier. Aledis n-a vrut nici măcar să-şi 
închipuie ce se încălzea în oală, iar mirosul care ieşea din ea i s-a 
părut scârbos. 

— Trebuie să ajung din urmă oastea regelui, a început să-l 
lămurească cu glas şovăielnic. 

— Da, i-a răspuns din nou barcagiul. 

— Soţul meu e ofițer regal, l-a mințit, ridicând glasul, şi trebuie 
să-i spun că am rămas grea, înainte să intre în luptă. 

— Da, a răspuns barcagiul, înfățişându-şi iar dinții negri. 

Firicele de bale i s-au ivit în colțurile buzelor. Barcagiul şi le-a 
şters cu mâneca de la cămaşă. 

— Chiar nu ştii să mai spui şi altceva? 

— Ba da, a răspuns bărbatul, mijind ochii. Ofițerii regelui 
obişnuiesc să moară în doi timpi şi trei mişcări în bătălii. 

Aledis nu l-a văzut venind. Barcagiul a plesnit-o zdravăn peste 
obraz şi s-a întors, înainte ca ea să-i cadă lată la picioare. 

Bărbatul s-a lăsat pe vine, a luat-o de păr şi a târât-o în 

cocioabă. Aledis şi-a înfipt unghiile în mâna lui, până le-a văzut 
intrând în carne, dar el a târât-o mai departe. A dat să se ridice, s- 
a împiedicat de câteva ori şi s-a prăvălit iar. Şi-a venit în fire şi s-a 
aruncat în patru labe peste picioarele bărbatului, încercând să-l 
țină în loc. Barcagiul s-a ferit şi i-a tras un picior drept în pântece. 

Odată ajunşi în cocioabă, pe când încerca să-şi tragă sufletul, 
Aledis a simțit că țărâna şi noroiul îi zgâriau trupul în ritmul 
desfrânării bărbatului. 


Pe când aştepta felurite hosts şi adunări din principat, ca şi 
merinde, regele Pedro şi-a instalat cartierul general într-un han 
din Figueras, cetate reprezentată în Cortesuri, de la granița cu 
comitatul Rosellón. Infantele don Pedro şi cavalerii lui au tras la 
Perelada, iar infantele don Jaime şi ceilalți nobili - seniorul de 
Eixerica, contele de Luna, Blasco de Alag6, mosen Ximénez de 
Urrea, Felipe de Castro şi mosen Ferrández de Luna, printre alții — 
s-au risipit, laolaltă cu oştenii lor, pe lângă Figueras. 

Arnau Estanyol era cu trupele regale. Până la cei douăzeci şi 
doi de ani pe care îi avea nu mai avusese o aventură 
asemănătoare. Tabăra regelui, unde se îmbulzeau peste două mii 
de bărbaţi înflăcăraţi de biruința din Mallorca, dornici de război, 
lupte şi prădăciuni, fără nimic altceva de săvârşit decât să aştepte 
porunca regelui de a ataca Rosell6nul, era opusul rânduielii care 
domnea la Barcelona. În afara orelor când făceau instrucţie ori 
exerciții de tragere, viața de tabără a oştenilor era numai 
rămăşaguri şi taifasuri, unde ageamiii ascultau din gura 
veteranilor făloşi crunte istorii despre război şi, de ce nu, despre 
furturi şi încăierări. 

Arnau obişnuia să se plimbe prin tabără laolaltă cu trei tineri 
veniți de la Barcelona, la fel de ageamii ca şi el în meşteşugul 
războiului. Îl încântau caii şi armurile, pe care slugile aveau grijă 
să le ţină lustruite în orice împrejurare, înşirate la soare în fața 
corturilor, într-un soi de întrecere pe care o câştigau armele şi 
harnaşamentele care străluceau cel mai tare. Dar dacă toți roibii şi 
armurile îl încântau, suferea în schimb de cazna murdăriei, 
duhorii şi puzderiei de gâze atrase de gunoaiele miilor de bărbați şi 
cai. Ofițerii regali porunciseră să se sape şanţuri lungi şi adânci în 
loc de latrine, cât mai departe de tabără, lângă un pârâu unde se 
aruncau fecalele soldaţilor. Dar pârâul era aproape secat şi ele se 
grămădeau şi putrezeau, răspândind o duhoare lipicioasă care-ţi 
muta nasul din loc. 

Într-o dimineață, când Arnau şi noii lui ciraci se plimbau 
printre corturi, a venit la ei un cavaler care se întorcea de la 
instrucție. Bidiviul lui se îndrepta spre grajd şi, nădăjduind să 
primească hrana binemeritată şi să scape de povara armurii ce-i 
acoperea pieptul şi coastele, bătea din copite şi se sălta pe 
picioarele dindărăt, iar călărețul se grăbea să ajungă la cort 
nefăcând vreun rău, ocolind oştenii şi armele grămădite pe potecile 
deschise printre corturi. Mare şi fălos, bidiviul silit să îndure 
dârlogii nemiloşi care îi intrau în gură, şi neputând să înainteze, 
dansa spectaculos, cadenţat, stropind cu spumă albă din toate 
părţile pe toţi cei cu care se întâlnea. 

Arnau şi ciracii lui s-au dat cum au putut la o parte din drumul 
călărețului, dar au avut ghinion: tocmai atunci armăsarul şi-a 
mişcat năprasnic crupa într-o parte, l-a izbit pe Jaume, cel mai 
mic dintre cei patru, iar acela şi-a pierdut echilibrul şi s-a prăvălit 
în țărână. Băiatul n-a pățit nimic, iar călărețul nici nu s-a uitat 
înapoi, urmându-şi drumul spre un cort din apropiere. Micul 
Jaume, însă, s-a prăvălit chiar în locul unde câțiva veterani îşi 
jucau solda la zaruri. Unul dintre ei pierduse tot atâtea parale cât 
câştigurile pe care i le-ar fi adus toate viitoarele campanii ale 
regelui Pedro, iar iîncăierarea nu s-a lăsat aşteptată. Nefericitul 
jucător s-a săltat cât era de mare, hotărât să-şi verse pe Jaume 
furia pe care nu le-o putea vădi celorlalți camarazi. Era un bărbat 
robust, cu părul şi barba lungi şi murdare, a cărui privire era 
rodul ceasurilor de pierderi neîntrerupte la joc şi care l-ar fi băgat 
în sperieți şi pe cel mai viteaz vrăjmaş. Soldatul l-a ridicat pe 
nepofiit şi l-a săltat în zbor până la înălțimea privirii lui. Jaume n- 
a avut nici măcar vreme să-şi dea seama ce era. În câteva clipe, 
bidiviul îl dăduse la o parte, el căzuse, iar acum îl ataca un 
nelegiuit care urla la el şi-l izbea peste față, făcând să-i curgă 
dintre buze un firicel de sânge. 

Arnau l-a văzut pe Jaume dând din picioare prin aer. 

— Lasă-l! Porcule! 

Din gură i-au ieşit vorbe care l-au uimit şi pe el. 

Oamenii au dat să se depărteze de Arnau şi de veteran. Ca să-l 
înfrunte pe cel care cutezase să-l insulte, veteranul i-a dat drumul 
lui Jaume care, uimit şi el, a căzut în fund. Arnau s-a văzut 
deodată în mijlocul cercului alcătuit din droaia de curioşi care se 
apropiaseră ca să asiste la spectacol. El şi un oştean mânios. Dacă 
barem nu l-ar fi insultat. De ce trebuise să-l facă „porc”? 

— N-avea nicio vină, a bolborosit Arnau, făcând semn către 

Jaume, care încă nu se dumirea ce se întâmplase. 

Fără să mai scoată vreo vorbă, soldatul s-a năpustit asupra lui 
Arnau ca taurul furios; l-a izbit în piept cu capul, l-a împins vreo 
câțiva metri mai încolo, atât cât cercul curioşilor să se tragă 
înapoi. Arnau a simţit o durere de parcă i-ar fi crăpat pieptul. 
Aerul puturos pe care era deprins să-l tragă în piept părea să se fi 
dus pe neaşteptate. A căscat gura ca un peşte scos din apă. A dat 
să se ridice, dar o lovitură de picior în obraz l-a pus iar la pământ. 
O durere puternică i-a cuprins toată țeasta, pe când era gata-gata 
să-şi revină, o altă lovitură de picior, de astă dată în rinichi, l-a 
trântit iar în țărână. L-a bătut atât de groaznic, încât Arnau a 
închis ochii şi s-a ghemuit la pământ. 

Când s-a oprit din bătaie, Arnau şi-a închipuit că smintitul ăla 
la cap îl făcuse bucăţi; dar, în ciuda durerii, i s-a părut că auzea 
ceva. 

Din țărână şi încă făcut ghem, a ciulit urechea. 

Atunci l-a auzit. 

L-a mai auzit o dată. 

Şi l-a mai auzit încă o dată, şi înc-o dată. A deschis ochii şi s-a 
uitat la oamenii adunați în cerc, care hohoteau în jurul lui, făcând 
semn către el cu degetul, râzând fără oprire. Vorbele tatălui i-au 
răsunat în urechile chinuite: „Eu am lăsat baltă tot ce-am avut, 
pentru ca tu să fii slobod.” În mintea-i buimacă s-au suprapus 
chipuri şi amintiri: şi-a zărit tatăl atârnat de funia din piața Blat. 
S-a ridicat cu fața însângerată. Şi-a amintit de prima piatră pe 
care o cărase la Fecioara Mării. Veteranul s-a întors cu spatele la 
el. Efortul pe care trebuise să-l facă atunci ca să care piatra în 
cârcă. Durerea, suferința, mândria cu care o pusese jos. 

— Porcule! 

Bărbosul s-a sucit. Şi toată tabăra i-a auzit fâşâitul nădragilor. 

— Ţăran idiot! a strigat, năpustindu-se cât era de mare asupra 
lui. 

Nicio piatră nu era mai grea decât porcul ăla. Nicio piatră. 
Arnau s-a aruncat asupra veteranului, s-a prins de el, ca să nu-l 
mai lovească, şi amândoi s-au rostogolit în țărână. Arnau s-a 
ridicat mai iute decât soldatul şi, în loc să dea în el, l-a luat de păr 
şi de centironul din piele cu care era încins, şi l-a aruncat în aer 
deasupra cercului de curioşi. 

Bărbosul s-a prăbuşit zgomotos peste privitori. 

Dar dovada lui de forță nu l-a speriat pe soldat. Deprins să se 
bată, în câteva secunde a fost iar în fața lui Arnau care, cu 

picioarele bine înfipte în pământ, îl aştepta. De astă dată, în loc să 
se repeadă asupra lui, veteranul a dat să-l lovească, dar Arnau a 
fost iar mai iute: a parat lovitura, apucându-l de antebraț şi, după 
ce s-a răsucit, l-a aruncat din nou la pământ, câțiva metri mai 
încolo. Dar apărarea lui Arnau nu-i făcea prea mare rău soldatului 
şi hărțuiala se tot repeta. 

În sfârşit, când veteranul tocmai nădăjduia ca adversarul să-l 
arunce iar în aer, Arnau i-a tras un pumn groaznic în scăfârlie, un 
pumn în care tânărul bastaix şi-a pus întreaga mânie. 

Strigătele ce însoțiseră încăierarea s-au stins. Bărbosul a 
leşinat la picioarele lui Arnau, care voia să-şi uşureze durerea din 
nodurile degetelor de la mâna cu care îl plesnise, dar a înfruntat 
privirile cu pumnul strâns, ca şi cum era gata să izbească iar. „Nu 
te ridica, i-a cerut, privindu-l pe soldat. Pentru Dumnezeu, nu te 
ridica.” 

Veteranul a dat să se îndrepte cu greutate. „Nu te ridica!” Arnau 
a pus piciorul drept pe fața veteranului şi l-a împins iar în țărână. 
„Nu te ridica, fecior de lele.” N-a făcut-o, şi camarazii veteranului 
s-au apropiat să-l ia. 

— Băiete! Vocea i-a sunat poruncitor. Arnau s-a întors şi-a dat 
nas în nas cu cavalerul care provocase încăierarea, încă în armură. 
Vino încoace. 

Arnau i-a dat ascultare, ținându-şi mâna pe ascuns. 

— Sunt Eiximen d'Esparça, scutier al Maiestăţii Sale regele 
Pedro al III-lea, şi poftesc să te iau sub comanda mea. Să vii la 
ofițerii mei. 

Capitolul 28 


Cele trei fete au amuţit şi s-au uitat una la alta când Aledis s-a 
năpustit asupra oalei ca o jivină hămesită, ţinându-şi suflarea, în 
genunchi, băgând amândouă mâinile în supă după carne şi 
legume, privindu-le neîncetat pe deasupra blidului. Una dintre ele, 
cea mai tânără, căreia o claie de păr bălai şi creț îi cădea peste o 
rochie azurie precum cerul, a strâns din buze către celelalte două: 
care dintre ele nu trecuse prin aşa ceva? părea să le întrebe. 
Soaţele ei au încuviințat din priviri şi toate trei s-au depărtat câțiva 
paşi de Aledis. 

Imediat, fata cu păr bălai şi creț s-a întors în cortul unde, ferite 
de soarele de iulie ce cădea ca de plumb peste întreaga tabără, alte 
patru fete, ceva mai în vârstă decât cele de afară, şi mai-marea lor, 
care stătea pe un taburet, nu-şi luau ochii de la Aledis. Când 
tânăra îşi făcuse intrarea, căpetenia lor consimţise dând din cap şi 
se învoise să i se dea de mâncare; de atunci o privea neîncetat: 
zdrențăroasă şi murdară, dar frumoasă şi... tânără. Oare ce căuta 
fata aici? Nu era vagaboandă, nu cerşea ca altele. Şi nu era nici 
târfă; dăduse înapoi fără şovăială când dăduse nas în nas cu cele 
care erau într-adevăr femei uşoare. Era murdară, da; avea şi 
cămaşa ruptă; avea părul încâlcit şi slinos, nu putea tăgădui, dar 
dinţii îi erau albi ca neaua. Tânăra aceea nu cunoscuse foamea, 
nici bolile care înnegreau dinţii. Ce căuta aici? Pesemne fugea de 
ceva, dar de ce? 

Mai-marea peste târfe a făcut un semn femeii cu care stătuse în 
cort. 

— O vreau curată şi dichisită, i-a şoptit când s-a aplecat spre 
ea. 

Femeia s-a uitat la Aledis, a surâs şi a încuviințat. 


Aledis nu s-a putut pune de-a latul. „Ai nevoie de o baie”, i-a 
vorbit, după ce una dintre târfe, cea care ieşise din cort, şi-a 
dovedit mâncarea. O baie! Oare de câte zile nu se mai spălase? În 
cort i-au pregătit un lighean cu apă proaspătă şi a ea intrat în apă, 
cu picioarele strânse. Cele trei fete care stătuseră cu ea cât 
înfulecase, au îngrijit-o şi au spălat-o. De ce să nu se lase iubită? 
Nu i se putea înfățişa lui Arnau în halul ăla. Oştenii îşi ridicaseră 
tabăra foarte aproape, iar împreună cu ei era şi Arnau. Izbutise! 


250 


De ce să nu se lase spălată? S-a lăsat şi înveşmântată. Au căutat 
pentru ea rochia cea mai puțin ţipătoare, dar chiar şi aşa... 
„Femeile uşoare trebuie să poarte straie colorate”, îi lămurise 
mamă-sa pe când era copilă şi confundase o târfă cu o nobilă, 
voind s-o lase să treacă înaintea ei. „Atunci cum le putem 
deosebi?” întrebase Aledis. „Regele le sileşte să se îmbrace aşa, dar 
să nu poarte pelerină ori altă haină, chiar şi pe vreme de iarnă. 
Aşa să le deosebeşti pe femeile uşoare: niciodată nu poartă nimic 
pe umeri.” 

Aledis s-a privit din nou. Femeile de teapa ei, soțiile de 
meşteşugar, nu se puteau îmbrăca nicicând colorat; aşa poruncea 
regele, şi ce frumoase erau acele țesături! Dar cum să apară în fața 
lui Arnau îmbrăcată astfel? Soldaţii aveau s-o creadă... A ridicat 
un braț ca să se vadă dintr-o parte. 

— Îţi place? 

Aledis s-a întors şi a văzut-o pe matroana târfelor la intrarea în 
cort. Antonia, aşa o chema pe fata bălaie cu păr creț care o ajutase 
să se îmbrace, s-a făcut nevăzută la un semn al femeii. 

— Da, adică nu. 

Aledis s-a privit iar. Rochia era verde-deschis. Oare acele femei 
aveau ceva de pus pe umeri? Dacă se acoperea, nimeni n-avea s-o 
creadă târfă. 

Codoaşa a privit-o din cap până-n picioare. Nu se înşelase. Un 
trup voluptos, pe gustul oricărui ofițer. Şi ochii? Cele două femei s- 
au uitat una la alta. Erau imenşi. Căprui. Şi totuşi, păreau trişti. 

— Ce te-a adus aici, copilă? 

— Soțul meu. E la oaste şi a plecat neştiind că va fi tată. Voiam 
să-i spun înainte de a intra în bătălie. 

I-a istorisit totul dintr-o singură suflare. E la oaste, şi aşijderea 
le lămurise şi neguțătorilor care îi dăduseră adăpost la Besós, când 
barcagiul, după siluire, pe când încerca să scape de ea înecând-o 
în râu, se trezise cu ei pe cap şi o luase la goană. Aledis îi cedase 
până la urmă bărbatului şi suspina în ţărână, pe când el o lua cu 
silnicie şi o târa la râu. Lumea nu exista, soarele scăpătase, 
gâfâitul barcagiului se pierdea în ea, împletindu-se cu amintirea şi 
neputința. Când neguțătorii ajunseseră acolo, li se făcuse milă de 
ea, văzând-o în ce hal era. 

— Trebuie să faci plângere la veguer, o sfătuiseră. 

Dar ce să-i spună ea celui care-l reprezenta pe rege? Şi dacă 
bărbatu-său o urmărea? Şi dacă o aflau? Începea o judecată, iar ea 
nu putea... 

— Nu. Trebuie să ajung în tabăra regelui, înainte ca oastea să 
plece la Rosellón, le dezvăluise după ce-i dumirise că era grea şi că 
bărbatul ei nu ştia. Acolo am să-i spun soțului meu, iar el are să 
hotărască. 

Neguțătorii au însoţit-o până la Gerona. S-a despărțit de ei în 
biserica Sant Feliu, dincolo de zidurile cetăţii; văzând-o singură şi 
nefericită, cel mai vârstnic dintre ei a clătinat din cap a tăgadă 
lângă zidurile bisericii. Aledis şi-a amintit sfatul babelor: nu intra 
în niciun sat ori cetate, şi n-a intrat nici în Gerona, o cetate cu 
şase mii de locuitori. De unde se afla, a desluşit acoperişul Sfintei 
Maria, o seo ce tocmai se ridica; alături de ea, palatul episcopal, şi 
lângă el, turnul Gironella, înalt şi țeapăn, cel mai bun loc de 
apărare din cetate. S-a uitat la toate câteva clipe şi a plecat la 
Figueras. 

Mai-marea peste târfe, care nu-şi lua ochii de pe Aledis, pe 
când fata îşi amintea de călătoria făcută, a văzut-o cum tremura. 

Şederea oştii în Figueras făcea ca puzderie de lume să meargă 
într-acolo. Aledis se alăturase gloatei, îmboldită de foame. Nu-şi 
amintea niciun chip. l-au dat pâine şi apă proaspătă. Cineva îi 
oferise niscaiva legume. Noaptea îi prinsese la miazănoapte de râul 
Fluviă, la poalele castelului Bâscara, la jumătatea drumului dintre 
Gerona şi Figueras. Acolo călătorii i-au luat merindele, iar doi 
dintre ei au călărit-o sălbatic toată noaptea. Ce însemnătate mai 
avea! Aledis a căutat în amintire chipul lui Arnau şi s-a cuibărit în 
el. A doua zi i-a urmat ca o jivină, mergând câțiva paşi în urma lor, 
dar nu i-au mai dat nimic de îmbucat, nici măcar nu i-au vorbit şi, 
până la urmă, au ajuns în tabără. 

Iar acum, la ce privea femeia aia? Nu-şi lua ochii de pe pântecul 
ei! Aledis şi-a privit rochia strânsă pe pântecul neted şi tare. S-a 
mişcat neliniştită şi a lăsat privirea în jos. 

Mai-marea peste târfe zâmbi mulțumită, dar Aledis n-a văzut-o. 
De câte ori nu auzise asemenea mărturisiri aproape mute! Fete 
care născoceau istorii şi nu-şi puteau susține minciunile în fața 
celei mai uşoare presiuni; atunci se supărau şi lăsau privirile în 
jos, ca şi asta. Câte sarcini nu văzuse, zeci, sute? Nu-i dezvăluise 
că era grea nicio fată cu pântecul tare şi neted ca al ei. Greşea, 
oare? Poate că da, dar nu-şi putea închipui că de la prima 
bănuială se şi ducea în goana mare să vorbească soțului plecat la 
război. 

— Îmbrăcată aşa nu poţi merge în tabăra regelui. Aledis a 
ridicat ochii, auzind spusele matroanei, şi s-a privit iar. Suntem 

oprite să mergem acolo. Dacă vrei, îți pot găsi soțul. 

— Dumneata? M-ai ajuta? De ce-ai face-o? 

— Oare nu te-am mai ajutat? Ţi-am dat de-ale gurii, te-am 
spălat şi îmbrăcat. Nimeni n-a făcut aşa ceva în tabăra asta de 
bărbaţi betegi la minte, e drept? Aledis s-a învoit. Şi s-a înfiorat, 
amintindu-şi cum se purtaseră ceilalți cu ea. De ce te miri, atunci? 
i-a dat înainte femeia. Aledis a stat în cumpănă. Suntem târfe, e de 
netăgăduit, dar asta nu înseamnă că n-avem inimă. Dacă m-ar fi 
ajutat cineva şi pe mine cu ani în urmă... Privirea matroanei s-a 
pierdut hăt-departe şi vorbele i-au plutit prin cort. Ce mai! N-are 
nicio însemnătate. Dacă vrei, pot s-o fac. Cunosc o droaie de 
bărbați în tabără şi nu mi-ar fi greu să-l chem pe al tău. 

Aledis a cântărit promisiunea. De ce nu? Matroana s-a gândit la 
viitoarea ei fată. Nu era greu să-l facă dispărut pe soț, o simplă 
încăierare în tabără, oştenii îi datorau duium de hatâruri, aşa că, 
la cine să ceară sprijin fata? Era singură. Avea să se lase pe 
mâinile ei. Sarcina, dacă era într-adevăr, nu era mare păs: pe câte 
nu le făcuse ea să lepede pentru niscaiva sfanți? 

— Îți mulţumesc, a încuviințat Aledis. 

Gata. A ei era. 

— Cum se numeşte bărbatul tău şi de unde vine? 

— Vine cu întreaga host din Barcelona şi se numeşte Arnau, 
Amau Estanyol. Matroana s-a cutremurat. Ce s-a întâmplat? a 
întrebat Aledis. 

Femeia a pus mâna pe taburet şi s-a aşezat. Asuda. 

— Nu, a răspuns. Trebuie să fie din pricina vipiei ăsteia 
blestemate. Dă-mi evantaiul! 

„Era cu neputinţă!” şi-a zis, pe când Aledis îi împlinea ruga. I se 
băteau tâmplele. „Arnau Estanyol! Era cu neputinţă.” 

— Descrie-mi-l pe bărbatul tău, i-a cerut, stând jos şi făcându- 
şi vânt cu evantaiul. 

— O, trebuie să fie foarte uşor de găsit. E bastaix în port. E 
tânăr şi puternic, înalt şi chipeş, şi are o aluniță lângă ochiul 
drept. 

Mai-marea peste târfe îşi fâlfâia neostoit evantaiul. Privirea i-a 
plutit mult dincolo de Aledis: un sat pe numele lui Navarcles, o 
petrecere de nuntă, o saltea şi un castel, Llorenç de Bellera, 
pângărirea, foamea, durerea... Câţi ani trecuseră? Douăzeci? Da, 
trebuiau să fie douăzeci, poate mai mulți. Şi acum... 

Aledis a spart tăcerea: 

— Îl cunoşti? 

— Nu, nu. 

Îl cunoştea. Dar ce puţin şi-l amintea! Pe atunci era doar o 
codană! 

— Ai să mă ajuţi să dau de el? i-a tăiat iar vorba Aledis. 

„Şi pe mine cine mă va ajuta să-l găsesc?” Avea nevoie să 
rămână singură. 

— Da, a destăinuit, făcând semn către ieşirea din cort. 

Când Aledis a ieşit, Francesca şi-a acoperit fața cu mâinile. 
Arnau! Îl uitase; se silise s-o facă, iar acum, după douăzeci de 
ani... Dacă fata spunea adevărul, copilul pe care îl purta în 
pântece era nepotul ei! Şi ea se gândise să-l omoare. Douăzeci de 
ani! Cum o fi la chip? Aledis i-l descrisese înalt, puternic, chipeş. 
Nu şi-l amintea, nici măcar ca nou-născut. Obţinuse pentru el 
căldura din fierărie, dar curând nu mai putuse să ajungă până 
acolo. „Blestemaţii! Eram doar o copilă şi stăteau la coadă ca să 
mă siluiască!” O lacrimă i s-a prelins pe obraz. Oare de când nu 
mai plângea? Atunci, în urmă cu douăzeci de ani, nu plânsese. 
„Copilului îi e mai bine cu Bernat”, gândise. Când aflase toată 
pătărania, doña Caterina o pălmuise, iar ea sfârşise târându-se 
printre soldați mai întâi printre gunoaie, mai apoi lângă zidul 
castelului. Nimeni n-o mai dorea şi bântuia printre jeguri şi 
gunoaie, pe lângă sumedenie de alți nefericiți ca ea, bătându-se 
pentru câte un codru de pâine plin de praf şi viermi. Acolo 
întâlnise o fetiță şi scociorâseră laolaltă prin resturi. Era jigărită, 
dar frumuşică. Nimeni n-avea grijă de ea. Poate că, dacă... îi 
dăduse resturi de-ale gurii, dintre cele păstrate pentru ea. Fata 
zâmbise, ochii i se luminaseră; poate că nici nu cunoştea altă viață 
decât aia. O spălase într-un pârâu, îi frecase pielea cu nisip, până 
ce țipase de durere şi de frig. Apoi nu trebuise decât s-o ducă la 
unul dintre ofițerii seniorului de Bellera. Aşa începuse totul. „Sunt 
crâncenă, fiule, atât de încrâncenată că am bătături pe inimă. Ce 
ţi-o fi istorisit tatăl tău despre mine? Că te-am lăsat în mâinile 
morții?” 

Chiar în acea noapte, când ofițerii regelui şi soldații cu noroc la 
cărți au venit la cort, Francesca a întrebat de Arnau. 

— Vorbeşti de bastaix? a iscodit-o unul dintre ei; fireşte că-l 
ştiu, toți îl ştim. Francesca a dat din cap. Se zice că a bătut un 
veteran de care le era frică la toți, a luminat-o, iar Eiximen 
d'Esparca, scutierul regelui, l-a recrutat chiar pentru garda lui. 
Are o aluniță lângă un ochi. L-au instruit să se bată cu jungherul, 
ştii? De atunci s-a bătut de multe ori şi a biruit mereu. Merită să 

pariezi pe el. Ofițerul a zâmbit. Dar de ce te ocupi de el? a întrebat, 
zâmbind şi mai şi. 

Dar de ce să nu-şi lase închipuirea înfierbântată să zboare? s-a 
gândit Francesca. Era greu de dat altă lămurire. Şi i-a făcut cu 
ochiul ofițerului. 

— Eşti bătrână pentru ditamai bărbatul, a râs oşteanul. 

Francesca nu s-a sinchisit. 

— Tu adu-mi-l şi n-ai să te căieşti. 

— Unde? Aici? 

Şi dacă, la urma urmelor, Aledis mințea? Niciodată n-o 
înşelaseră primele impresii. 

— Nu, aici nu. 


Aledis s-a depărtat câţiva paşi de cortul Francescăi. Noaptea 
era splendidă, înstelată şi caldă, iar luna muia întunericul în 
chihlimbariu. Tânăra privea cerul şi pe bărbații care intrau în cort, 
şi ieşeau însoțiți de câte o fată; se duceau apoi în nişte bordeiaşe, 
de unde ieşeau după o vreme unii râzând, alții tăcuți. Şi asta se tot 
repeta la nesfârşit. De fiecare dată, fetele se duceau la lisheanul 
unde o spălaseră pe Aledis şi se curățau pe dinăuntru, privind-o 
cu neobrăzare, ca şi femeia pe care cândva maică-sa nu-i 
îngăduise s-o lase să treacă înaintea lor. 

— De ce nu le bagă la răcoare? o întrebase Aledis pe maică-sa. 

Eulălia îşi privise fiica, socotind dacă era ori nu îndeajuns de 
mare ca să primească o lămurire. 

— Nu se poate; şi regele, şi Biserica le lasă să-şi facă 
meşteşugul. Aledis o privise neîncrezătoare. Da, copilă, da. 
Biserica arată că femeile uşoare nu pot fi osândite de legea 
pământească, fiindcă oricum are s-o facă aceea divină. 

Cum să dumirească o fetiță că adevărata pricină pentru care 
Biserica ţinea la acea vorbă era să nu dea loc preacurviei ori 
împreunărilor contra naturii? Eulălia îşi privise fiica din nou. Nu, 
încă nu trebuia să afle de impreunările contra naturii. 

Antonia, tânăra cu păr bălai şi creț, îi zâmbea de lângă lighean. 
Aledis a strâns din buze, dând să surâdă, şi a lăsat-o în voia ei. 

Oare ce-i mai zisese maică-sa? s-a întrebat, încercând să nu 
mai gândească. Că acele femei nu puteau viețui în cetăți ori sate, 
alături de oamenii cinstiți, fiindcă puteau fi alungate chiar din 
propriile case, dacă aşa cereau cei de prin partea locului. Că 
trebuiau să asculte propovăduielile popilor, pentru a fi iertate de 
păcate. Că nu puteau merge la baia pentru toți decât lunea şi 

vinerea, adică odată cu evreii şi sarazinii. Că-şi puteau folosi 
paralele pentru binefaceri, dar nu şi pentru ofrande în altar. 

Stând în picioare în lighean, ținându-şi fusta suflecată cu o 
mână, Antonia se spăla neîncetat cu cealaltă şi-i surâdea fără 
oprire! Ori de câte ori se ridica, după ce lua apă în căuşul palmei, 
ca să se spele între picioare, o privea şi-i zâmbea. Aledis încerca 
să-i întoarcă zâmbetul, luându-şi privirea de la pubisul luminat de 
lună. 

De ce-i zâmbea? Era doar o fetiță, dar era deja osândită. Cu 
câțiva ani în urmă, chiar după ce tatăl ei n-o lăsase să-l ia de 
bărbat pe Arnau, mama le dusese pe ea şi pe Alesta la mănăstirea 
San Pedro din Barcelona. „S-o vadă!” îi poruncise tăbăcarul 
nevesti-sii. Vestibulul de la intrare era plin cu uşi scoase din 
țâțâni, rezemate de arcade ori aruncate în patio. Regele Pedro îi 
dăduse stareței din San Pedro privilegiul de a putea porunci, prin 
propriul drept şi nesprijinită de nimeni, ca femeile necinstite să 
plece din parohia ei, iar uşile de la casele lor să fie scoase din 
țâțâni şi duse în vestibulul de la intrarea în mănăstire. Stareța se 
pusese pe treabă şi o dusese la bun sfârşit! 

— Totul pentru datorii? o iscodise Aledis, fluturând din mână şi 
amintindu-și cum fuseseră alungaţi şi ei din casă, înainte de a 
poposi cu chirie la Pere şi Mariona: li se smulsese uşa din țâțâni 
pentru neplată. 

— Nu, fetița mea, zisese mama; aşa păţesc femeile care nu-şi 
păstrează cinstea. 

Aledis a retrăit clipa aceea. Vorbind, mama se uitase drept la 
ea, mijind din ochi. 

Şi-a alungat amintirea tristă din minte, dând din cap într-o 
parte şi-n alta, până o zărise iar pe Antonia, cu pubisul ei cu păr 
bălai şi creț, ca şi capul. Ce i-ar fi făcut Antoniei stareța de la San 
Pedro? 

Francesca a ieşit din cort, căutând-o. „Copilă!” a strigat după 
ea. Aledis a văzut cum Antonia sărise din lighean, se încălțase şi 
fugise cât o ţineau picioarele la cort. Privirea ei s-a încrucişat 
câteva clipe cu a Francescăi, apoi căpetenia târfelor s-a întors la 
treburile ei. Ce ascundea, oare, acea privire? 


Eiximen d'Esparca, scutierul Maiestăţii Sale regele Pedro al III- 
lea, era un om de vază, chiar mai însemnat prin cin decât prin fire, 
fiindcă de cum a descălecat de pe impunătorul armăsar de luptă şi 
şi-a scos armura, s-a făcut un bărbat scund şi costeliv. Slăbănog, 

şi-a zis Arnau, temându-se ca nobilul să nu-i ghicească gândurile. 

Eiximen d'Esparca comanda o companie de almogavari, pe care 
îi plătea din buzunar. Când îşi privea oamenii, îl lua cu îndoieli. 
Unde stătea credința acelor oşteni năimiți? Doar în solda pe care 
le-o plătea. De aceea se dădea în vânt după o gardă pretoriană, iar 
modul cum se bătuse Arnau îl impresionase. 

— Ce arme ştii să mânuieşti? l-a întrebat pe Arnau ofițerul 
trimis de scutierul regal. Tânărul bastaix i-a înfățişat arbaleta 
tatălui său. Aşa mi-am şi închipuit. Toţi catalanii ştiu s-o 
folosească; e îndatorirea lor. Şi altceva? 

Arnau a făcut semn cu capul că nu. 

— Şi pumnalul ăsta? Ofițerul a făcut semn către arma pe care 
Arnau o purta la cingătoare şi a izbucnit în hohote răsunătoare, 
dându-şi capul pe spate, când tânărul i-a înfățişat vârful bont. Cu 
ăsta, a glumit, tot râzând, nu poţi nici să scapi o fată mare de 
feciorie. Ai să faci instrucție cu unul adevărat, măsurându-ți 
puterile în lupta corp la corp. 

A scociorât într-un cufăr şi i-a dat un machete5, mult mai lung 
şi mai mare decât pumnalul de bastaix. Arnau şi-a trecut un deget 
peste tăiş. Începând din clipa aceea, tânărul s-a alăturat zilnic 
gărzii lui Eiximen, instruindu-se în lupta corp la corp cu noul 
machete. I-au dat şi o uniformă colorată, carevasăzică o cuirasă, o 
chivără - pe care o lustruia până strălucea - şi nişte încălțări 
groase din piele, care se legau de pulpe cu şireturi încrucişate. 
Instrucția dură alterna cu bătăi în lege, corp la corp, fără arme, 
rânduite de ofițerii nobililor din tabără. Arnau a ajuns simbolul 
trupei subordonate scutierului regal şi nu trecea zi fără să ia parte 
la una sau două încăierări ai căror privitori se îmbulzeau în fața 
lui, strigând şi punând rămăşaguri. 

Au fost de ajuns câteva înfruntări pentru ca lui Arnau să i se 
ducă buhul printre ostaşi. Când trecea printre ei în puținele lui 
clipe libere, toți îl priveau şi făceau semn cu degetul către el. Ce 
ciudat era să simtă cum stârnea tăcere pe unde trecea! 

Ofiţerul lui Eiximen d'Esparca a zâmbit când ciracul lui l-a 
întrebat. 

— Şi m-aş putea şi eu distra cu una dintre fetele ei? a vrut să 


45 Armă albă, mai scurtă decât spada, lată, grea, cu un singur tăiş; 
cuțit mare, folosit la defrişări şi tăierea trestiei, ca şi pentru a-ţi croi drum 
în păduri şi selve. În lb. rom. se foloseşte uneori adaptarea incorectă 
„macetă”. 

ştie. 

— Fireşte. Pe babă n-o interesează decât soldatul tău. Nu-ţi poți 
închipui cum îi sclipeau ochii. 

Au râs amândoi. 

— Şi unde trebuie să i-l duc? 


Francesca a ales pentru acel prilej un han de lângă Figueras. 

— Nu pune întrebări şi dă-mi ascultare, i-a poruncit ofițerul lui 
Arnau; cineva vrea să te vadă. 

Ofițerii l-au însoțit până la han şi, odată ajunşi acolo, până în 
odaia mizeră unde adăsta Francesca. Când Arnau a intrat, cei doi 
au închis uşa şi au zăvorât-o pe dinafară. Arnau s-a întors şi a dat 
s-o deschidă; apoi a lovit în ea. 

— Ce s-a întâmplat? a strigat. Ce înseamnă asta? 

Cei doi ofițeri i-au răspuns cu hohote de râs. 

I-a ascultat câteva clipe. Ce însemnau toate acelea? Brusc a 
simţit că nu era singur şi s-a întors. În picioare, aciuată la 
fereastră, uşor luminată de flacăra unei lumânări prinse de pe un 
perete, Francesca se uita la el. În ciuda întunericului, rochia ei 
verde strălucea. O femeie uşoară! Câte istorii cu femei nu 
ascultase în dogoarea focurilor din tabără, câți nu se făleau că-şi 
aruncaseră paralele pe o fată, mereu mai bună, mai frumoasă şi 
mai voluptoasă decât cea dinainte. Arnau tăcea şi lăsa ochii în 
pământ; fiindcă el ajunsese aici fugind de două femei! Poate că 
acea mişcare greşită era doar rodul tăcerii lui, al părelnicei lui lipse 
de preocupare pentru femei. De câte ori nu-şi bătuseră joc de el 
din pricină că tăcea? 

— Ce glumă-i asta? a întrebat-o pe Francesca. Ce vrei de la 
mine? 

Încă nu-l desluşea. Lumânarea nu era de ajuns, dar vocea lui... 
avea o voce de bărbat, era mare şi înalt, aşa cum îi dezvăluise fata. 
Şi-a dat seama că-i tremurau genunchii, o lăsau picioarele. Fiul ei! 

A trebuit să-şi dreagă glasul înainte de a-i vorbi. 

— Linişteşte-te. Nu vreau nimic care să-ți atingă onoarea. În 
orice caz, a adăugat, suntem singuri; ce i-aş putea face eu, muiere 
firavă, unui bărbat tânăr şi puternic ca tine? 

— Atunci de ce râd cei de afară? a iscodit-o Arnau, încă lângă 
uşă. 

— Lasă-i să râdă, de vor. Mintea bărbaților e sucită şi în genere 
le place să creadă mereu ce-i mai rău. Poate că, de le-aş fi zis 
adevărul, de i-aş fi dumirit pricinile stăruinţei de a te vedea, nu s- 

ar fi vădit la fel de dispuşi cum au fost când închipuirea le-a ațâțat 
desfrânarea. 

— Ce să creadă despre o femeie uşoară şi un bărbat, închişi 
într-o odaie de han? Ce se poate aştepta de la o târfă? 

Tonul a fost dur, a rănit-o. Dar Francesca şi-a revenit. 

— Dar suntem şi oameni, a ripostat, ridicând glasul. Sfântul 
Augustin a scris că numai Dumnezeu are să le judece pe femeile 
uşoare. 

— Doar n-ai pus să fiu adus aici ca să-mi vorbeşti de 
Dumnezeu. 

— Nu. Francesca s-a apropiat de el; trebuia să-i vadă chipul. 
Am pus să fii adus ca să-ți vorbesc de soția ta. 

Arnau a şovăit. Era chipeş într-adevăr. 

— Ce-i? Cum e cu putinţă...? 

— A rămas grea. 

— Maria? 

— Aledis, l-a îndreptat Francesca fără să stea la gânduri, dar 
rostise, oare, Maria? 

— Aledis? 

Francesca a văzut că tânărul se cutremura. Ce însemna asta, 
oare? 

— Ce faceţi, de ce vorbiți atât? s-a auzit cum strigau cei 
dindărătul uşii, izbind tare în ea şi râzând în gura mare. Ce-i, 
matroano, e prea bărbat pentru tine? 

Arnau şi Francesca s-au uitat unul la celălalt. Ea i-a făcut 
semn să se depărteze de uşă, el i-a dat ascultare. Au vorbit mai 
domol. 

— Ai grăit Maria? a întrebat Francesca, pe când amândoi se 
apropiau de fereastră, cât mai departe de uşă. 

— Da. Soţia mea se numeşte Maria. 

— Atunci cine-i Aledis? Ea mi-a zis că... 

Arnau a făcut semn cu capul că nu. Oare în ochi i se citea 
tristețea? s-a întrebat Francesca. El îşi pierduse cumpătul: braţele 
îi cădeau în lungul trupului, iar gâtul, altădată drept şi semetț, 
părea că nu putea îndura povara capului. Dar n-a răspuns. Ea a 
simțit lovitura până în străfunduri. Ce-i, fiule? 

— Cine-i Aledis? a stăruit. 

Arnau a făcut iar semn cu capul că nu. Lăsase totul: pe Maria, 
truda, Fecioara, iar acum, ea era aici şi rămăsese grea! Au să afle 
toți. Cum se putea întoarce la Barcelona, la truda şi la casa lui? 

Francesca şi-a întors privirea spre fereastră. Afară era 

întuneric. Ce durere o apăsa? Văzuse bărbați căzuți, femei 
părăsite; văzuse moartea şi mizeria, boala şi agonia, dar nicicând 
până atunci nu se mai simţise aşa. 

— Nu cred că spune drept, a spus, cu gâtul strâns parcă într- 
un cleşte şi tot privind pe fereastră. 

A deslugşit că Arnau se mişca lângă ea. 

— Ce vrei să spui? 

— Nu cred că-i grea, cred că minte. 

— Ce însemnătatea mai are! s-a auzit Arnau spunând. 

Era acolo, asta era destul. Îl urmărea, avea să-l hărţuiască din 
nou. Tot ce făcuse nu-i slujise la nimic. 

— Te-aş putea ajuta. 

— De ce-ai face-o? 

Francesca s-a întors la el. Aproape că se atingeau. Putea să-l 
pipăie. Putea să-l miroasă. Fiindcă mi-eşti fiu! putea să-i zică, 
venise clipa, dar ce i-o fi povestit Bernat despre ea? La ce i-ar fi 
slujit băiatului să ştie că mamă-sa era târfă? A întins o mână 
tremurătoare. El n-a mişcat. La ce-ar sluji? A stat în loc. Trecuseră 
peste douăzeci de ani, iar ea nu era decât o târfă. 

— Fiindcă m-a înşelat, i-a răspuns. l-am dat de mâncare, 
veşminte şi adăpost. Nu-mi place să fiu înşelată. Pari om bun şi 
cred că şi pe tine vrea să te înşele. 

Arnau a privit-o drept în ochi. Ce însemnătate mai avea? Fără 
soț, şi hăt-departe de Barcelona, Aledis avea să spună tot, şi în 
plus femeia aceea... Ce avea, de i se părea liniştitoare? 

A lăsat capul în jos şi a început să vorbească. 

Capitolul 29 


Regele Pedro al III-lea Ceremoniosul era de şase zile la Figueras 
când, pe 28 iulie 1343, a dat poruncă să se strângă tabăra şi să se 
mărşăluiască spre Rosellón. 

— Va trebui să aştepţi, i-a zis Francesca lui Aledis, pe când 
fetele desfăceau cortul, ca să plece în urma oştii. Când regele 
porunceşte un marş, oştenii nu pot ieşi din rânduri. Poate că în 
tabăra ce va veni... 

Aledis a întrebat-o din priviri. 

— l-am trimis deja o solie, a adăugat Francesca, parcă 
nedându-i prea mare însemnătate. Vii cu noi? 

Aledis a încuviințat. 

— Atunci dă şi tu ajutor! i-a poruncit. 

O mie două sute de călăreți şi mai bine de patru mii de 
pedestraşi, înarmați ca pentru război, cu merinde pentru opt zile, 
s-au pus în mişcare spre Junquera, la ceva mai puțin de-o 
jumătate de zi de Figueras. În urma oştirii, venea mulțime de 
căruţe, catâri şi tot soiul de lume. Odată ajuns la Junquera, regele 
a dat poruncă să se ridice altă tabără; alt sol al papei, un monah 
augustin, aducea alt răvaş de la Jaime al III-lea. Când Pedro al II- 
lea cucerise Mallorca, regele Jaime ceruse ajutor papei; monahi, 
episcopi şi cardinali puseseră fără vreo izbutire o vorbă bună pe 
lângă Ceremonios. 

Ca şi mai înainte, regele nu dăduse ascultare trimisului papal. 
Oastea înnoptase la Junquera. Era, oare, momentul? s-a întrebat 
Francesca, privind cum Aledis le dădea ajutor fetelor la gătitul 
mâncării. Nu, şi-a zis. Cu cât mai departe de Barcelona, de vechea 
viață a lui Aledis, cu atât mai bine pentru ea. „Trebuie să 
aşteptăm”, i-a răspuns fetei, când a întrebat de Arnau. 

A doua zi de dimineaţă, regele a strâns iar tabăra. 

— La Panissars! Formaţiune de atac! Patru grupuri de luptă. 

Porunca s-a răspândit în toată oastea. Arnau a auzit-o alături 
de garda lui Eiximen d'Esparca, gata de plecare. La Panissars! Unii 
strigau, alţii abia şopteau, dar toți cu mândrie şi respect. 
Trecătoarea Panissars! Trecerea Pirineilor de pe meleaguri catalane 
la Rosellón. La doar jumătate de leghe de Junquera, în noaptea 
aceea s-au putut auzi în jurul tuturor focurilor istoriile faptelor de 
vitejie din Panissars. 

Fiindcă ei, catalanii, taţii şi bunicii lor, îi biruiseră pe franțuji. 
Numai ei, catalanii'! Cu ani în urmă, papa îl afurisise pe regele 
Pedro cel Mare, căci cucerise Sicilia fără încuviințarea lui. 
Franțujii, conduşi de Filip cel Îndrăzneț, declaraseră război 
ereticilor, în numele creştinătăţii şi, cu sprijinul câtorva trădători, 
trecuseră Pirineii prin pasul Maçana. 

Regele Pedro cel Mare trebuise să bată în retragere, iar nobilii şi 
cavalerii din Aragon îl părăsiseră, şi plecaseră acasă cu propriile 
oşti. 

— Nu mai rămăseserăm decât noi! a lămurit cineva în beznă, 
amuțind până şi trosnetul focului. 

— Şi Roger de Lluria46! a sărit un altul. 

Cu oştile rărite, regele trebuise să le îngăduie franțujilor să 
invadeze Catalonia, aşteptând să primească întăriri din Sicilia, de 
la amiralul Roger de Llúria. Pedro cel Mare îi poruncise vicontelui 
Ramon Folch de Cardona, apărătorul Geronei, să țină piept 
asediului franțuz până la sosirea lui Roger de Llúria în Catalonia. 
Zis şi făcut, vicontele de Cardona apărase eroic cetatea, până când 
monarhul îi îngăduise s-o predea invadatorului. 

Roger de Llúria sosise şi biruise flota franțuză; între timp, pe 
uscat, armata franțuză era nimicită de o molimă. 

— Au profanat mormântul lui Sant Narcis când au luat Gerona, 
s-a băgat cineva în vorbă. 

Milioane de muşte ieşiseră din mormântul sfântului, după 
spusele bătrânilor locului, când îl profanaseră franțujii. Gâzele 
duseseră molima la franțuji. Fiindcă erau biruiți pe mare şi bolnavi 
pe pământ, regele Filip cel Îndrăzneț ceruse un răgaz, să se retragă 
fără măcel. 

Pedro cel Mare se învoise, dar, îi atrăsese luarea-aminte, doar 
în numele lui, al nobililor şi cavalerilor săi. 

Arnau a auzit strigătele almogavarilor care intrau în Panissars. 
Apărându-şi ochii, a privit în sus, la munții din jurul trecătorii, 
între care vuia ecoul trezit de vocile ostaşilor năimiți. Acolo, 
laolaltă cu Roger de Lluria, priviți de pe culme de Pedro cel Mare şi 


46 Militarul catalan de origină italiană Roger de Llúria sau Lauria (c. 
1250-1305) a fost amiral al Coroanei de Aragon şi a apărat Sicilia contra 
angevinilor. În 1284, l-a învins pe principele de Tarento şi a făcut o 
spectaculoasă campanie în Calabria. După aceea s-a întors în Catalonia 
la cererea lui Pedro al III-lea cel Mare, i-a învins pe francezi în insulele 
Formigues şi a luat parte la bătălia de la Panissars (1285). (n.tr.) 

nobilii lui, almogavarii au dat gata oastea franțujilor după ce 
căsăpiseră mii de bărbaţi. A doua zi, la Perpignan, Filip cel 
Îndrăzneț a dat ortul popii şi aşa s-a isprăvit cruciada împotriva 
Cataloniei. 

Almogavarii au strigat fără preget cât au mers prin trecătoare, 
sfidând vrăjmaşul care nu apărea; poate că-şi aminteau tot ce le 
istorisiseră taţii şi bunicii lor despre cele întâmplate chiar acolo în 
urmă cu jumătate de veac. 

Acei bărbaţi în zdrenţe care, când nu se războiau pe parale, 
trăiau în codri şi munți, prădând şi nimicind ţinuturile sarazinilor, 
neținând seama de niciun înscris semnat de regii creştini din 
peninsulă cu căpeteniile arabe, mergeau în voia lor. Arnau 
pricepuse faptul pe drumul dintre Figueras şi Junquera, iar acum 
îşi dădea iar seama: dintre cele patru cete în care regele îşi 
împărțise oastea, trei mergeau în formaţiune de luptă, sub 
stindarde, iar almogavarii înaintau în neorânduială, bătându-şi joc 
de vrăjmaşi, râzând şi chiar glumind, luându-l în bătaie de joc pe 
adversarul care nu-şi mai făcea apariția, şi pe cel care, la vremea 
lui, avea să vină. 

— N-au comandanţi? a întrebat Arnau după ce a priceput că, 
atunci când Eiximen d'Esparca poruncise să se facă popas, 
almogavarii o luaseră înaintea tuturor în dezordine şi înaintau fără 
nicio grijă. 

— Nu pare, nu-i aşa? i-a răspuns un veteran, stând ferm 
alături de el, ca toți membrii gărzii proprii a scutierului regal. 

— Nu. Nu pare. 

— Sigur că au şi se feresc să nu le dea ascultare. Fiindcă nu-s 
comandanți ca ai noştri. Veteranul a făcut semn spre Eiximen 
d'Esparca; apoi şi-a alungat o gâză închipuită de pe gamelă şi a 
fluturat-o în aer. Niscai oşteni s-au alăturat hohotelor lui Arnau. 
Ăştia da comandanţi, i-a dat înainte veteranul, redevenind dintr- 
odată serios; aici nu te-ajută la nimic să fii fiul cuiva, să te 
numeşti într-un fel sau altul ori să fii protejatul unui conte, ori ce- 
o mai fi el. Cei mai importanţi sunt adalils+7. Arnau s-a uitat la 
almogavari, care treceau înainte pe lângă el. Nu, nu te supăra, l-a 
rugat veteranul; n-ai să-i deosebeşiti. Se îmbracă cu toţii 
deopotrivă, numai ei între ei se ştiu cine sunt. Ca să ajungi adalil, 
ai nevoie de patru haruri: înțelepciune, ca să ţii oştile în mână; 
sânge de bărbat în vine, ca să ceri aceeaşi vitejie şi de la bărbații 


47 În Ib. cat., „conducător”, „lider”. (n.tr.) 

pe care îi călăuzeşti; talentul natural de a sta în frunte şi, cu 
precădere, credința. 

— Tocmai asta se şi spune despre el, i-a curmat Arnau vorba, 
făcând semn către scutierul regal şi făcând acelaşi gest cu degetele 
de la mâna dreaptă. 

— Da, dar acel har nimeni nu l-a pus şi nici nu-l pune la 
îndoială. Ca să ajungi adalil de almogavari, e nevoie ca încă 
doisprezece adalils să se juruiască sub amenințarea osândei cu 
moartea că îndeplineşti acele condiții. N-ar mai rămâne nobili pe 
lume, dacă ar trebui să jure deopotrivă despre egalii lor, cu 
precădere când vine vorba de credință. 

Oştenii care le ascultau spusele au consimțit, zâmbind. Arnau 
s-a uitat iar la almogavari. Cum puteau, oare, să omoare un 
bidiviu doar cu o simplă lance şi în plină şarjă? 

— În urma celor numiți adalils, l-a lămurit mai departe 
veteranul, vin almogatens; ei sunt, pesemne, meşteri în războaie, 
viteji, sprinteni, loiali şi aleşi în acelaşi chip: doisprezece 
almogatens trebuie să se jure că acela care se propune are acele 
însuşiri. 

— Sub amenințarea osândei cu moartea? a întrebat Arnau. 

— Sub amenințarea osândei cu moartea, a adeverit veteranul. 

Ce nu-şi putea închipui Arnau era că neobrăzarea acelor 
războinici putea să meargă până la neîmplinirea poruncilor regelui. 
Pedro al III-lea dăduse ordin ca, de cum va ieşi din pasul 
Panissars, oastea să se îndrepte spre capitala Rosellânului: 
Perpignan; dar de cum oastea a ieşit din trecătoare, almogavarii s- 
au despărțit de ea şi s-au îndreptat spre castelul Bellaguarda, 
ridicat pe culmea cu acelaşi nume, chiar deasupra trecătorii 
Panissars. 

Arnau şi oştenii scutierului regal i-au văzut plecând şi urcând 
spre culmea Bellaguarda. Tot mai strisau, cum făcuseră şi prin 
toată trecătoarea. lar Eiximen d'Esparca şi oamenii lui au început 
urcuşul Bellaguardei, în urma lor. 

Catalanii au asediat castelul, şi în restul zilei şi toată noaptea 
soldaţii năimiți au tăiat cu schimbul copaci din care să 
întocmească maşini de asalt: scări de luptă şi un berbec mare, 
montat pe roţi, care se legăna cu ajutorul unor odgoane prinse de 
un trunchi aflat deasupra, acoperit cu piei, astfel încât să-i 
ocrotească pe bărbații care aveau să-l mânuiască. 

Arnau a stat de gardă la zidurile care înconjurau castelul 
Bellaguarda. Cum se lua cu asalt un castel? Trebuiau să înainteze 

cu pieptul gol, iar apărătorii se mărgineau să tragă în ei, ascunşi 
îndărătul meterezelor. Acolo şi erau. Vedea cum se ițeau din 
spatele acelora şi îi priveau. La un moment dat, i s-a părut că se 
uita cineva drept la el. Păreau liniştiţi, dar el tremura privindu-i cu 
atenție pe asediați. 

— Par foarte siguri de ei, i-a vădit unui veteran de lângă el. 

— Nu te amăgi, i-a lămurit acela; acolo sus, le e mai rău decât 
nouă. În afară de asta, i-au văzut pe almogavari. Trudesc fără 
preget, acum rânduiți fără greş. Nimeni nu râde şi nu se 
gâlceveşte; trudesc. 

— Dar cum pot să-i sperie atât de tare pe cei dindărătul 
zidurilor? a întrebat. 

Veteranul a râs. 

— Nu i-ai văzut niciodată bătându-se, nu-i aşa? Arnau a făcut 
semn cu capul că nu. Aşteaptă şi-ai să vezi. 

A adăstat, picotind în țărână, în noaptea încordată când soldații 
năimiți n-au stat nicio clipită locului, întocmind fără preget maşini 
de luptă, la lumina unor facle care se duceau şi veneau, neobosite. 

Când s-a crăpat de ziuă şi lumina soarelui s-a prelins în zare, 
Eiximen d'Esparca a poruncit oştirii să se pună în formaţiune de 
luptă. Lumina de departe abia de topise uşor bezna nopții. Arnau 
i-a căutat cu privirea pe almogavari. Dăduseră ascultare şi erau 
sub zidurile castelului Bellaguarda. Apoi s-a uitat la castel, pe 
deasupra lor. Se mistuiseră toate luminile, dar ei erau acolo; în 
timpul nopţii nu făcuseră decât să se pregătească de asalt. S-a 
cutremurat. Ce căuta acolo? Zorii zilei erau reci, dar mâinile lui, 
strâns lipite de arbaletă, asudau neîncetat. Tăcerea era 
desăvârşită. Putea să moară. În timpul zilei, apărătorii castelului îl 
priviseră de nenumărate ori pe el, un simplu bastaix; chipurile 
acelor oameni, pierduţi atunci în depărtare, au prins acum viață. 
Erau acolo, îl aşteptau! S-a cutremurat. Picioarele i-au tremurat şi 
a trebuit să se străduiască doar-doar nu i-or mai clănțăni dinții. A 
strâns arbaleta la piept, ca nimeni să nu vadă că-i tremurau 
mâinile. Ofițerul îi ceruse ca, la porunca de atac, să se apropie de 
ziduri, să se ascundă îndărătul unor bolovani şi să tragă în cei 
care apărau castelul. Dar trebuia să ajungă la bolovani. Avea, oare, 
să izbutească? Nu-şi lua ochii de pe locul unde se aflau; trebuia să 
ajungă la bolovani, să se ascundă îndărătul lor, să tragă, să se 
ascundă şi iar să tragă. 

Un strigăt a sfâşiat tăcerea. 

Porunca! Bolovanii! Arnau a gonit spre ei, dar ofițerul l-a prins 

cu mâna de umăr. 

— Încă nu, i-a zis. 

— Dar... 

— Încă nu, a stăruit ofițerul. Priveşte. 

I-a arătat almogavarii. 

Alt strigăt a tunat din rândurile lor: 

— Treziţi-vă, arme! 

Arnau nu-şi putea lua ochii de la mercenari. De îndată, toți au 
început să strige într-un glas: 

— Treziți-vă, arme! Treziţi-vă, arme! 

Au început să-şi izbească sulițele şi cuţitele, până când sunetul 
lor le-a acoperit glasurile. 

— Treziţi-vă, arme! 

Şi armele au început să se trezească: aruncau tot mai multe 
scântei pe măsură ce se izbeau, între ele sau de stânci. Zarva l-a 
copleşit pe Arnau. Treptat, scânteile, cu sutele şi cu miile, au spart 
întunericul, iar almogavarii au apărut într-un halou luminos. 

Arnau s-a surprins lovind cu arbaleta în văzduh; nu mai 
tremura. 

— Treziţi-vă, arme! urla. 

Nu mai asuda, nu mai tremura. 

— Treziţi-vă, arme! 

S-a uitat la ziduri; parcă stăteau să cadă sub urletele 
almogavarilor. Pământul vuia, licărul scânteilor creştea în jurul 
lui. Deodată a sunat o trompetă, iar hărmălaia s-a făcut vuiet 
înspăimântător: 

— Sant Jordi! Sant Jordi! 

— De astă dată, da, i-a strigat ofițerul, împingându-l înainte, 
îndărătul a două sotnii care porneau înspăimântător la asalt. 

Arnau a fugit şi s-a postat în spatele bolovanilor, lângă ofițer şi 
un corp de arbaletieri, la poalele zidurilor. S-a concentrat asupra 
uneia dintre scările pe care almogavarii le sprijiniseră de zid şi a 
încercat să-i țintească pe cei care se băteau pe metereze ca să 
împiedice asaltul mercenarilor, pe când aceia urlau neobosiți, 
posedaţi parcă de Necuratul. Zis şi făcut. În două prilejuri, a 
nimerit în trupurile a doi apărători, acolo unde cuirasele nu-i 
apărau, şi i-a zărit căzând, izbiți de săgeți. 

O ceată de asediatori a ajuns pe zidurile fortăreței şi Arnau a 
văzut că ofițerul, bătându-l pe umăr, îi atrăgea luarea-aminte să 
nu mai tragă. De berbece n-a fost nevoie. Când almogavarii au 
ajuns pe metereze, porțile castelului s-au deschis şi o droaie de 

cavaleri şi-au luat tălpăşița în galop întins, ca să nu fie luați 
ostatici. Doi dintre ei s-au prăvălit sub tirul arbaletelor catalane; 
ceilalți au fugit. Unii dintre locuitorii castelului fuseseră văduviți 
de orice autoritate, aşa că s-au predat. Eiximen d'Esparca şi 
cavalerii lui au intrat în castel pe cai de luptă şi i-au căsăpit pe toți 
cei care li se mai opuneau. Apoi au intrat în goană pedestraşii. 

După ce-au trecut de ziduri, Arnau a stat liniştit, cu arbaleta în 
spate şi pumnalul în mână. Nu mai era nevoie de el. Curtea 
castelului era înțesată de leşuri şi cei care nu căzuseră stăteau în 
genunchi, dezarmațţi, implorând iertarea cavalerilor care dădeau 
roată prin patio, cu spadele lungi scoase din teacă. Almogavarii 
trecuseră la prădăciuni; unii în turn, alții căutând hulpav leşurile 
şi făcându-l pe Arnau să întoarcă privirea. Un almogavar s-a 
apropiat de el şi i-a dat un pumn de vârfuri săgeți: săgeți rătăcite, 
mânjite cu sânge, chiar cu bucăți de carne înfipte în ele. A stat în 
cumpănă. Mercenarul, un bărbat în vârstă, slăbănog ca săgețile pe 
care i le întindea, a rămas uluit; apoi a zâmbit, vădindu-şi gura 
fără dinţi şi a dat săgețile altui soldat. 

— Ce faci? l-a întrebat acela din urmă pe Arnau. Poate aştepţi 
ca Eiximen să-ți dea altele? Curăţă-le! i-a poruncit, aruncându-i-le 
la picioare. 

În câteva ceasuri, totul s-a isprăvit. Bărbaţii vii au fost adunaţi 
şi legați de mâini. Chiar în acea noapte aveau să fie vânduți ca robi 
în tabăra ce venea în urma oştii. Trupele lui Eiximen d'Esparca au 
plecat să-l caute pe rege; îşi cărau răniții, lăsând în urma lor 
şaptesprezece catalani morți şi o fortăreață în flăcări, care n-avea 
să le mai fie de niciun folos celor care îl urmau pe regele Jaime al 
III-lea. 

Capitolul 30 


Eiximen d'Esparca şi oamenii lui au ajuns din urmă oastea 
regelui în apropiere de aşezarea Elna, în Mândra, la doar două 
leghe de Perpignan, în împrejurimile căruia regele hotărâse să 
înnopteze, şi unde a primit vizita altui episcop care, tot fără nicio 
izbutire, a încercat să se târguiască în numele lui Jaime de 
Mallorca. 

Deşi regele nu s-a opus ca Eiximen d'Esparca şi almogavarii lui 
să cucerească Bellaguarda, a încercat, totuşi, să împiedice ca, pe 
drumul până la Elna, alt grup de cavaleri să ia pe calea armelor 
turnul Nidoleres. Dar, când a ajuns el acolo, cavalerii îl luaseră 
deja cu asalt, îi căsăpiseră pe cei dinăuntru şi puseseră foc la tot. 

Dar nimeni nu cutezase să se apropie de Elna, nici să-i tulbure 
pe locuitorii ei. 

Toată oastea s-a adunat în jurul focurilor de tabără, privind 
luminile cetăţii. Elna îşi ținea porțile deschise, sfidându-i fățiş pe 
catalani. 

— De ce...? a început să întrebe Arnau, aşezat la un foc. 

— ... Elna? l-a întrerupt unul dintre cei mai bătrâni ostaşi. 

— Da. De ce-i respectat? De ce nu-şi închide porțile? 

Veteranul s-a uitat la cetate, înainte de a-i răspunde. 

— Avem Elna pe conştiinţă, vreau să zic pe conştiinţa catalană. 
Ei ştiu că n-o să ne apropiem. A tăcut. Arnau învățase să respecte 
purtarea oştenilor. Ştia că, dacă-l grăbea, veteranul îl va privi 
disprețuitor şi nu va mai vorbi. Toţi bătrânii se dădeau în vânt 
după amintiri ori istorii, adevărate ori nu, umflate ori nu. Era o 
plăcere pentru el să respecte mersul poveştii. Până la urmă, 
veteranul şi-a reluat povestea: În războiul cu franțujii, când Elna 
era a noastră, Pedro cel Mare a făgăduit s-o apere şi a trimis o 
ceată de cavaleri catalani. Dar ei au trădat-o; şi-au luat tălpăşița la 
vreme de noapte şi au lăsat târgul în mâinile vrăjmaşului. 
Veteranul a scuipat în foc. Franțujii au profanat biserici, au ucis 
copii, dând cu ei de pereţi, au siluit femeile şi au executat toți 
bărbaţii, doar pe unul nu. Măcelul din Elna apasă pe conştiinţa 
noastră catalană. Niciun catalan nu va îndrăzni să se apropie de 
ea. 

Arnau s-a uitat din nou la porțile deschise ale Elnei. Apoi la 
feluritele cete din tabără; în fiecare din ele cineva privea tăcut spre 

Elna. 

— Pe cine au lăsat în viață? a întrebat, trecând peste propriile 
reguli. 

Veteranul s-a uitat la el prin vâlvătăile focului. 

— Pe unul, Bastard de Rosselló. Arnau a adăstat iar, până ce 
oşteanul a hotărât să urmeze: După mai mulți ani, acel ostaş le-a 
trădat trupelor franțuze care au invadat Catalonia drumul prin 
trecătoarea Maçana. 


Oştenii au pus capul jos la umbra cetății Elna. 

Deopotrivă au făcut, hăt-departe de ea, şi sutele de oameni care 
o urmau. Francesca s-a uitat la Aledis. Era, oare, locul nimerit? 
Povestea Elnei trecuse prin corturi şi bordeie, iar în tabără domnea 
o tăcere puţin obişnuită. Chiar şi ea se uitase de nenumărate ori la 
porțile deschise ale cetății. Da, erau pe meleaguri neprimitoare; 
niciun catalan n-avea să fie bine primit în Elna ori în împrejurimi. 
Aledis era hăt-departe de casă. Nu-i mai lipsea decât să stea 
stingheră. 

— Arnau al tău s-a săvârşit din viaţă, i-a zis când Aledis a 
răspuns la chemarea ei. 

Fata s-a îndoit de mijloc; Francesca a văzut cum se făcea mică- 
spart tăcerea ciudată. 

— Cum s-a întâmplat? a întrebat după un timp. 

— M-ai înşelat, s-a mărginit să-i răspundă rece Francesca. 

Aledis s-a uitat la ea, cu ochii plini de lacrimi, suspinând, 
tremurând; apoi a lăsat ochii în pământ. 

— M-ai înşelat, a repetat. Fata nu i-a răspuns. Vrei să ştii cum 
s-a întâmplat? L-a ucis soțul tău, ăla legiuit, meşterul tăbăcar. 

Pau? Cu neputinţă! A înălțat capul. Nu era cu putință ca 
shiujul ăla... 

— A venit în tabăra regelui, acuzându-l pe Arnau că te răpise, i- 
a dat înainte Francesca, curmând gândurile lui Aledis. Voia să 
vadă ce făcea. Arnau îi povestise că-i era teamă de bărbatu-său. 
Băiatul a tăgăduit, iar bărbatu-tău l-a provocat la luptă. Aledis a 
încercat s-o oprească; cum să provoace Pau pe cineva? A plătit 
unui ofițer să se bată în locul lui, a urmat Francesca, făcând-o să 
tacă. Nu ştiai? Când cineva e prea bătrân ca să se mai poată 
măsura cu altul, poate plăti cuiva să-i țină locul. Arnau al tău a 
pierit, apărându-şi onoarea. 

Pe Aledis a cuprins-o deznădejdea. Francesca a zărit cum 

tremura. Puțin câte puțin, picioarele au lăsat-o şi a căzut în 
țărână, în genunchi în fața Francescăi, dar ei nu i s-a făcut milă. 

— Am înțeles că bărbatu-tău te caută. 

Aledis şi-a acoperit iar fața cu mâinile. 

— Va trebui să pleci de la noi. Antonia are să-ți dea vechile 
straie. 

Asta era privirea pe care o aştepta! Spaima! Groaza! 

Întrebările se îmbulzeau în mintea lui Aledis. Ce să se facă? 
Unde să se ducă? Barcelona era la celălalt capăt al lumii şi, în 
orice caz, ce-i rămânea acolo? Arnau, mort! Drumul de la 
Barcelona la Figueras i-a trecut fulgerător prin minte şi tot trupul 
i-a simţit oroarea, umilința, ruşinea, durerea. Şi Pau care o caută! 

— Nu, a încercat să zică Aledis, n-aş putea! 

— Nu vreau să dau de belea, i-a răspuns Francesca, serioasă. 

— Apără-mă! a implorat. N-am unde să merg. N-am cui să cer 
adăpost. 

Plângea cu sughițuri. Aledis a rămas în genunchi în fața 
Francescăi, cutezând să ridice privirile. 

— N-aş putea s-o fac. Ai rămas grea. 

— Şi asta era o minciună, a strigat tânăra. 

Era la picioarele ei. Francesca nu s-a clintit. 

— Ce-ai face în schimb? 

— Orice vrei! a strigat Aledis. 

Francesca şi-a ascuns zâmbetul. Asta era făgăduiala pe care o 
aştepta. De câte ori i-o făcuseră fete ca Aledis! 

— Orice vrei! a repetat fata. Ocroteşte-mă, ascunde-mă de 
bărbatu-meu şi fac tot ce vrei. 

— Ştii doar ce suntem, a stăruit matroana. 

Ce importanță mai avea? Arnau era mort. Nu mai avea nimic. 
Nu-i mai rămânea nimic, doar soțul care-ar fi dat cu pietre în ea de 
ar fi găsit-o. 

— Ascunde-mă, te implor. Fac tot ce vrei, a repetat Aledis. 


Francesca a poruncit ca Aledis să nu se amestece printre 
oşteni; ei îl cunoşteau pe Arnau. 

— Ai să lucrezi pe ascuns, a dumirit-o a doua zi, când se 
pregăteau de plecare. N-aş vrea ca soțul tău... Aledis s-a învoit 
înainte chiar ca ea să-şi sfârşească vorba. Nu trebuie să fii zărită 
înainte de sfârşitul războiului. Aledis s-a învoit iar. 

Chiar în acea noapte, Francesca i-a trimis un mesaj lui Arnau: 
„Totul e aranjat. N-are să te mai supere”. 

A doua zi, în loc să ajungă la Perpignan, unde se afla regele 
Jaime al Mallorcăi, Pedro al III-lea a hotărât să-şi urmeze drumul 
spre mare, către târgul Canet, unde Ramon, vicontele domeniului, 
urma să-i predea castelul, căci se juruise să-i fie vasal după 
cucerirea Mallorcăi, atunci când monarhul catalan, după fuga 
regelui Jaime, îl lăsase slobod cu condiția să-i rămână lui castelul 
Bellver. 

Zis şi făcut. Vicontele de Canet i-a predat regelui Pedro castelul, 
iar oastea s-a odihnit şi a mâncat pe săturate, mulțumită 
localnicilor generoşi, care credeau că războinicii catalani o să 
strângă tabăra cât ai clipi din ochi ca să plece la Perpignan. Aşa că 
regele a putut face un cap de pod cu flota pe care a aprovizionat-o 
de îndată. 

Instalat la Canet, Pedro al III-lea a primit un nou sol mijlocitor; 
de astă dată un cardinal, care venea de la Jaime de Mallorca. Nici 
lui nu i-a dat vreo atenţie, l-a dat afară şi a început să cerceteze cu 
sfetnicii cum să asedieze mai bine cetatea Perpignan. În vreme ce 
regele aştepta merinde de pe mare, ca să le pună bine în castelul 
din Canet, oastea catalană a stat şase zile în târg, cucerind 
castelele şi fortărețele dintre Canet şi Perpignan. 

Întreaga host din Manresa a cucerit în numele regelui Pedro 
castelul din Santa Maria del Mar, alte companii l-au luat cu asalt 
pe cel din Castellarnau Sobirà, iar Eiximen dEsparca cu 
almogavarii şi alți cavaleri de-ai lui a asediat şi au cucerit Castell- 
Rosselló. 

Castell-Rosselló nu era un simplu post de frontieră ca 
Bellaguarda, ci una dintre fortărețele avansate de apărare din 
capitala comitatului Rosellón. Acolo s-au reluat strigătele 
războinice şi izbiturile de lănci ale almogavarilor, întovărăşite de 
astă dată de urletele câtorva sute de oşteni dornici să se arunce în 
bătălie. Fortăreața n-a fost biruită la fel de uşor ca Bellaguarda; 
lupta de pe ziduri a fost îndârjită şi, pentru a înfrânge apărarea, 
nu s-au putut lipsi de berbeci. 

Arbaletierii au fost ultimii care au străpuns apărarea castelului. 
Atacul era cu desăvârşire diferit de asaltul Bellaguardei. Soldați şi 
civili, dar şi femei şi copii, apărau cetatea cu prețul vieții. În cetate, 
Arnau s-a încleştat crâncen într-o înfruntare corp la corp. 

Lăsând deoparte arbaleta, a pus mâna pe cuțit. Sute de bărbați 
luptau în jurul lui. Şuierul unei spade l-a împins la luptă. Dintr-o 
pornire, s-a tras mai încolo şi spada a trecut, abia atingându-i 

coastele. Cu mâna slobodă, Arnau s-a ţinut de încheietura mâinii 
cu care mânuia spada şi a înfipt jungherul. A făcut-o fără să 
gândească, cum învăţaseră la nesfârşitele lecţii date de ofițerul lui 
Eiximen d'Esparca. Acolo îi învățaseră să-şi măsoare puterile; şi să 
ucidă, dar nimeni nu-i învățase cum să bage pumnalul într-un 
pântece de om. Cămaşa de zale a adversarului a făcut față 
junghieturii de pumnal şi, măcar că Arnau îl ținea de încheietura 
mâinii, apărătorul castelului şi-a întors năprasnic spada şi l-a 
rănit la umăr. 

Au fost doar câteva clipe; destule ca să priceapă că trebuia să 
ucidă. 

A strâns furios mânerul jungherului. Tăişul a trecut prin 
cuirasă şi a intrat în pântecele vrăjmaş. Spada îşi pierduse parte 
din putere, dar se învârtea fără oprire şi cu primejdie. Arnau a 
împins pumnalul în sus. Mâna a simțit căldura măruntaielor. 
Trupul adversarului s-a ridicat de jos, jungherul a spintecat burta, 
spada a căzut în țărână şi Arnau a desluşit chipul vrăjmaşului 
peste al lui. Voia să-i spună ceva? Cu tot zbuciumul luptei, i-a 
auzit horcăitul. Se gândea la ceva? Vedea moartea? Ochii ieşiţi din 
orbite păreau să-i atragă luarea-aminte, şi Arnau s-a întors chiar 
când alt apărător din Castell-Rossell6 se năpustea asupra lui. 

N-a şovăit. Pumnalul lui a sfâşiat văzduhul şi gâtul noului 
adversar. N-a mai stat la gânduri. El îşi căuta moartea mai mult 
decât vrăjmaşul. S-a luptat şi a urlat. A izbit şi şi-a înfipt 
jungherul în carnea adversarilor de nenumărate ori, 
nemaigândindu-se la fețele şi durerea lor. 

A ucis. 

Când totul s-a sfârşit şi apărătorii lui Castell-Rossell6 s-au 
predat, Arnau s-a văzut plin de sânge şi tremurând de oboseală. 

S-a uitat jur împrejur, iar leşurile i-au adus aminte de bătălie. 
N-a avut cum să-şi privească vreunul dintre adversari. N-a putut 
nici să le simtă durerea, nici să i se facă milă de sufletele lor. Chiar 
de atunci, fețele pe care nu le văzuse, orbit de sânge, au început să 
i se arate, cerându-şi drepturile, onoarea celui înfrânt. Arnau avea 
să-şi aducă aminte de multe ori de cei pe care îi ucisese cu 
pumnalul. 


Pe la jumătatea lunii august, oastea ridicase iar o tabără între 
castelul Canet şi mare. Ai lui Arnau au luat cu asalt Castell- 
Rosselló pe 4 august. Două zile mai târziu, regele Pedro al III-lea 
şi-a pus oştirea în mişcare şi, vreme de o săptămână, cum 


272 


Perpignan nu se predase regelui Pedro, trupele catalane au 
devastat împrejurimile cetății care era capitala Rosell6nului: 
Basoles, Vernet, Soles, Sant Esteve... Au distrus podgorii, livezi de 
măslini şi câți copaci au ieşit în calea oştii desfăşurate din porunca 
regelui, numai smochini nu; vreo toană de-a Ceremoniosului? Au 
pus foc morilor şi recoltelor, au nimicit ogoare şi sate, dar n-au 
putut asedia nicio clipită capitala şi refugiul regelui Jaime: 
Perpignanul. 


15 august 1343 
Liturghie solemnă de campanie 


Întreaga oaste, adunată pe plajă, se închina Fecioarei Maria. 
Pedro al III-lea dăduse înapoi în fața insistențelor Sfântului Părinte 
şi se învoise la un scurt armistițiu cu Jaime de Mallorca. Zvonul 
umbla în întreaga oaste. Arnau nu-l mai asculta pe preot; puţini îi 
mai dădeau atenție, pe chipurile celor mai mulți se citea tristețea. 
Fecioara nu-l mângâia pe Arnau. Ucisese. Tăiase copaci. Stârpise 
podgorii şi ogoare în fața ochilor înspăimântați ai țăranilor şi fiilor 
lor. Nimicise sate întregi şi, odată cu ele, căminele unor oameni 
cumsecade. Regele Jaime îşi obținuse armistițiul, iar regele Pedro 
dăduse înapoi. Arnau şi-a amintit propovăduielile din biserica 
Sfânta Maria a Mării: „Catalonia are nevoie de voi! Regele Pedro are 
nevoie de voi! Mergeţi la război!” Ce război? Fuseseră doar 
măceluri. Încăierări în care nu pierduseră decât oamenii de rând, 
soldaţii loiali, copiii care urmau să facă foame iarna viitoare, căci 
avea să lipsească grâul. Ce război? Cel purtat de episcopi şi 
cardinali, solii regilor vicleni? Preotul îşi urma omilia, dar Arnau 
nu-i asculta spusele. Pentru ce trebuiseră să ucidă? La ce le 
slujeau morții? 

Liturghia s-a isprăvit. Oştenii s-au risipit în cete mărunte. 

— Şi prada făgăduită? 

— Perpignanul e bogat, foarte avut, a auzit Arnau. 

— Cum îşi va plăti regele oştenii, dacă nici înainte n-o putea 
face? 

Arnau hoinărea printre cetele de ostaşi. Ce-i păsa lui de pradă? 
Lui îi păsa de privirile copiilor; aceea a unei micuţe care, ținându- 
şi fratele de mână, văzuse cum Arnau şi camarazii lui rădeau de pe 
fața pământului un pomet şi împrăştiau grâul cu care ea şi ai ei 
trebuiau să se hrănească toată iarna. „De ce? îl întrebaseră 
ochişorii ei nevinovaţi. Ce rău v-am făcut noi?” Pesemne că acel 

pomet îl îngrijiseră copiii, aşa că aceştia rămăseseră acolo 
amândoi, cu lacrimile curgându-le pe obraji, până când marea 
oaste catalană isprăvise de nimicit măruntele lor avuțţii. La sfârşit, 
Arnau nici măcar nu putuse să întoarcă privirile la ei. 

Oastea venea acasă. Coloanele de oşteni se răspândeau pe 
drumurile Cataloniei, în  tovărăşia trişorilor, târfelor şi 
neguțătorilor, dezamăgiți că nu  obţinuseră câştiguri 
îndestulătoare. 


Barcelona era tot mai aproape. Feluritele host din principat se 
îndreptau spre locurile lor de baştină; altele aveau să traverseze 
capitala comitatului. Arnau a observat că toți ciracii lui grăbeau 
pasul tot mai tare, ca şi el. Pe chipuri li se ițeau zâmbete. Se 
întorceau acasă. Pe drum, i s-a năzărit chipul Mariei. „Totul s-a 
aranjat, îl asiguraseră, Aledis n-are să te mai supere.” Numai asta 
dorea, numai de asta fugise. 

Chipul Mariei a început să-i surâdă. 

Capitolul 31 


Sfârşitul lunii martie 1348 
Barcelona 


Se crăpa de ziuă, iar Arnau şi toți bastaixos aşteptau în capătul 
plajei să se descarce o galeră mallorchină sosită noaptea în port. 
Căpeteniile breslei le dădeau porunci. Marea era liniştită, valurile 
se spărgeau blând pe plajă, chemându-i pe barcelonezi să-şi reia 
truda. Soarele arunca sclipiri colorate acolo unde apele de 
încrețeau şi, aşteptând sosirea barcagiilor cu mărfuri, cetele de 
bastaixos se lăsau fermecate de vraja momentului, cu privirile 
pierdute în zare, cu spiritul legănându-se odată cu marea. 

— Ce straniu, a exclamat cineva, nu se descarcă! 

Toţi au privit cu atenţie la galeră. Barcagiii se apropiaseră de 
navă şi unii dintre ei se întorceau pe plajă cu barca goală; alții 
strigau, vorbind cu năierii de pe covertă, dintre care unii săreau în 
apă, şi urcau în bărci. Dar nimeni nu descărca poverile de pe navă. 
Ciumă! strigătele primilor barcagii s-au auzit pe plajă cu 
mult înainte de sosirea bărcilor. Ciuma a ajuns la Mallorca! 

Amau s-a înfiorat. Era, oare, cu putință ca marea aceea 
splendidă să le aducă o asemenea veste? O zi cenuşie, bântuită de 
furtună, dar în acea dimineaţă totul părea fermecat. Luni la rând 
sporovăiseră barcelonezii despre ea: ciuma nimicea Orientul 
Îndepărtat, se întinsese spre apus, şi devasta aşezări întregi. 

— Poate că n-are să ajungă şi la Barcelona, ziceau unii; trebuie 
să treacă peste întreaga Mediterană. 

— Marea are să ne apere, afirmau alții. 

Luni la rând, norodul voise să creadă: ciuma n-avea să ajungă 
la Barcelona. 

Mallorca, şi-a zis Arnau. Ajunsese la Mallorca; molima 
străbătuse leghe în şir pe marea Mediterană. 

— Ciuma! au repetat barcagiii, când au ajuns pe plajă. 

Cetele de bastaixos i-au înconjurat, ca să audă veştile. Într-una 
din bărci era pilotul galerei. 

— Duceți-mă la veguer şi la sfetnicii cetăţii! a poruncit, sărind 
pe mal. Degrabă! 

Notabilii i-au împlinit cererea; ceilalți i-au asediat pe nou-veniți. 
„Mor cu sutele, istoriseau. E spaima spaimelor. Nimeni nu poate 

face nimic. Copii, femei şi bărbaţi, bogaţi ori săraci, nobili ori 
oameni de rând; chiar şi jivinele cad victime molimei. Leşurile se 
adună în mormane pe străzi şi putrezesc, iar stăpânirea nu ştie ce 
să facă. Oamenii mor în mai puţin de două zile, în urlete groaznice 
de durere.” Niscai bastaixos au luat-o la fugă spre cetate, țipând şi 
dând din mâini. Arnau asculta, copleşit. Se spunea că acelora care 
boleau de ciumă li se spărgeau bube din care curgea puroi pe gât, 
la subsuori şi între picioare, care se umflau până ce dădeau pe- 
afară. 

Vestea s-a întins în cetate şi lumea s-a strâns ciorchine de 
ceata de pe plajă, ca să asculte o vreme, apoi să se întoarcă acasă 
în goana mare. 

Întreaga Barcelonă era un furnicar de zvonuri: „Când bubele se 
sparg, pe acolo ies demoni. Ciumaţii bolânzesc şi-i muşcă pe 
oameni; aşa se şi ia boleşnița. Ochii şi organele genitale se umflă şi 
plesnesc. Dacă te uiţi la bube, te molipseşti. Trebuiesc arşi înainte 
de a muri fiindcă, de nu, boleşnița atacă pe altul. Eu am văzut 
ciuma.” Oricine începea să vorbească aşa, atrăgea de îndată 
luarea-aminte, iar oamenii se îmbulzeau în jurul lui, ca să-i 
asculte istoria; apoi, groaza şi închipuirea creşteau la nesfârşit în 
gura celor care nu ştiau ce-i aşteptă. Cetatea a poruncit, drept 
unică prevedere, să fie multă curățenie, iar lumea s-a grăbit să 
meargă la băile pentru toți şi la biserici, liturghii, rugi, procesiuni: 
nimic nu ajungea ca să se scape de primejdia ce plutea 
amenințător deasupra Barcelonei şi, după o lună de spaimă, 
ciuma a ajuns şi în cetatea ei. 

Întâi a fost un călăfătuitor de la şantierul naval. Medicii s-au 
dus la el, dar n-au putut decât să adeverească tot ceea ce citiseră 
în terfeloage şi tratate. 

— Sunt cât o mandarină mică, a recunoscut unul dintre ei, 
arătând cu degetul bubele mari de pe gâtul bărbatului. 

— Negre, tari şi fierbinţi, a observat altul, după ce le-a atins. 

— Cârpe cu apă rece pentru călduri. 

— Trebuie să-i luăm sânge. Dacă facem aşa, au să dispară 
scurgerile de sânge din jurul bubelor. 

— Trebuie să tăiem bubele, a sfătuit al treilea. 

Ceilalți medici l-au lăsat pe bolnav şi s-au uitat la cel care 
vorbise. 

— Cărțile spun să nu le tăiem, l-a repezit altul. 

— La urma urmelor, a zis unul, e doar călăfătuitor. Să vedem ce 
are la subsuori şi între picioare. 

Şi acolo avea bube negre, tari şi fierbinţi. În ţipete de durere, i- 
au luat sânge bărbatului şi puțina viață ce-i mai rămăsese i s-a 
dus prin tăieturile făcute de medici pe trup. 

Chiar în acea zi au mai apărut doi bolnavi. A doua zi alții, iar 
după încă o zi, şi mai mulți. Barcelonezii s-au încuiat în case, 
unde unii mureau în chinuri groaznice; alții, de teamă să nu 
molipsească pe cei din jur, erau lăsați pe ulițe, unde mureau în 
agonie. Stăpânirea a dat poruncă să se pună câte o cruce de var pe 
porțile caselor unde locuia un ciumat. Au stăruit asupra curăţțeniei 
trupurilor, neatingerea ciumațţilor şi au poruncit ca hoiturile să fie 
arse pe rug. Cetăţenii şi-au frecat pielea gata să şi-o smulgă de pe 
ei şi cine a putut a stat departe de bolnavi. Dar nimeni n-a 
încercat să facă aşijderea şi cu puricii, şi, spre uimirea medicilor şi 
a stăpânirii, boleşnița tot s-a luat. 

Au trecut săptămâni de zile, iar Arnau şi Maria, ca mulți alții, 
s-au dus zi de zi la Sfânta Maria şi au spus stăruitor rugăciuni 
cărora cerul nu le dădea ascultare. Din pricina molimei, în jurul 
lor mureau prieteni buni precum părintele Albert. Ciuma i-a lovit 
şi pe bătrânii Pere şi Mariona, care s-au stins la iuțeală din pricina 
boleşniței aducătoare de moarte. Episcopul a rânduit o procesiune 
cu rugi, care trebuia să dea înconjur cetăţii; urma să iasă din 
catedrală, să coboare pe ulița Mar până la Sfânta Maria, unde avea 
să li se alăture Fecioara sub prapur, înainte de a urma drumul 
stabilit. 

Fecioara adăsta în piața Sfânta Maria, împreună cu sumedenie 
de bastaixos, care urmau s-o poarte prin cetate. Bărbații se uitau 
unul la celălalt, întrebându-se în tăcere unde le erau ciracii 
absenți. Nimeni nu zicea nimic. Strângeau din buze şi plecau ochii 
în pământ. Arnau şi-a amintit de marile procesiuni în care aceştia 
o purtaseră, gata să se bată la trecerea ei, ca să-i fie cât mai 
aproape. Căpeteniile trebuiau să facă rânduială, astfel încât fiecare 
să poată purta Fecioara, iar acum nu erau de ajuns nici ca s-o 
poarte pe umeri. Oare chiar atât de mulți se stinseseră? Cât avea 
să mai țină molima, Sfântă Fecioară? Murmurul rugilor rostite de 
norod a luat-o în jos pe ulița Mar. Amau a privit fruntea 
procesiunii: oamenii mergeau cu capul plecat în pământ, târâindu- 
şi picioarele. Unde erau nobilii care se alăturau mereu cu mare 
fast episcopului? Patru dintre cei cinci sfetnici ai cetății muriseră; 
trei pătrimi din membrii Sfatului Celor o Sută avuseseră aceeaşi 
soartă. Ceilalţi fugiseră din cetate. Câţiva bastaixos au ridicat în 
tăcere Fecioara şi-au ridicat-o pe umeri, l-au lăsat să treacă pe 

episcop şi s-au alăturat procesiunii şi rugilor. De la Sfânta Maria, 
s-au îndreptat spre mănăstirea Santa Clara, traversând piața 
Born. Cu toată tămâia preoţilor, la Santa Clara i-a copleşit 
duhoarea de carne arsă; o droaie au renunţat la rugăciuni şi s-au 
pus pe plâns. În dreptul arcadelor de la Sant Daniel, au luat-o la 
stânga, spre portalul Nou şi mănăstirea Sant Pere de les Puelles; 
au ocolit câte un hoit şi s-au ferit să-i privească pe ciumaţii care îşi 
aşteptau moartea pe la colțuri ori în fața porților cu cruci albe, 
care n-aveau să se mai deschidă niciodată în fața lor. „Sfântă 
Fecioară, a exclamat în sinea lui Arnau, cu coşciugul pe umeri, de 
ce atâta nenorocire?” De la Sant Pere s-au îndreptat, rugându-se, 
spre portalul Santa Anna, unde au dat iar colțul spre stânga, 
mergând spre mare, până în mahalaua Forn dels Arcs, apoi s-au 
dus iar la catedrală. 

Norodul a început să se îndoiască de puterea Bisericii şi a 
stăpânirii; oamenii se rugau până la istovire, dar ravagiile ciumei 
nu se opreau. 

— Se zice că a venit sfârşitul lumii, s-a plâns într-o zi Arnau, 
intrând în casă. Toată Barcelona şi-a pierdut minţile. Flagelanti, 
aşa îşi spun. Maria era cu spatele la el. Arnau s-a aşezat, 
aşteptând ca nevasta să-l descalțe, şi i-a dat înainte: Merg pe străzi 
cu sutele, dezbrăcați până la brâu, şi strigă că vine Judecata de 
Apoi, îşi mărturisesc păcatele în cele patru vânturi, îşi biciuiesc 
spatele. Unii îl au numai carne vie, dar îi tot dau înainte. Arnau a 
mângâiat-o în creştetul capului pe Maria, îngenuncheată în fața 
lui. Ardea. Ce...? 

A căutat bărbia nevestei cu mâna. Nu era cu putință. Nu ea. 
Maria şi-a ridicat spre el ochii sticloşi. Asuda şi avea fața 
îmbujorată. Arnau a încercat să-i înalțe capul, ca să-i vadă gâtul, 
dar ea a făcut un semn de durere. 

— Nu tu! a strigat Arnau. 

În genunchi, cu mâinile pe opincile lui, Maria l-a pironit cu 
privirea, iar lacrimile au început să-i curgă pe obraji. 

— Doamne Dumnezeule, nu tu. Doamne! 

A îngenuncheat lângă ea. 

— Pleacă, Arnau, a îngăimat Maria. Nu sta lângă mine. 

A încercat s-o ia în brațe, dar, când a luat-o de umeri, chipul 
Mariei s-a schimonosit iar de durere. 

— Vino, i-a zis, ridicând-o cât de uşor putea. Suspinând, Maria 
l-a rugat iar să plece. Cum să te las? Eşti tot ce am! Ce m-aş face 
fără tine? Unii se tămăduiesc, Maria. Şi tu ai să te vindeci. Tu ai să 

te tămăduieşti. Încercând s-o liniştească, a dus-o în pat şi a întins- 
o acolo. Astfel i-a putut vedea gâtul, pe care şi l-a amintit frumos şi 
care acum începea să se înnegrească. Un doctor! a tipat, 
deschizând fereastra ce dădea în balcon. 

N-a părut să-l audă nici țipenie de om. Dar noaptea, când 
bubele au început să acopere gâtul Mariei, cineva le-a făcut o 
cruce de var pe poarta casei. 

Arnau n-a putut pune pe fruntea Mariei decât cârpe muiate în 
apă rece. Întinsă pe pat, femeia dârdâia. Nu se putea mişca decât 
în dureri cumplite, iar vaietele ei surde îl îngrozeau pe Arnau. Avea 
privirea pierdută în tavan. El a văzut cum îi creşteau bubele de pe 
gât şi pielea i se înnegrea. „Te iubesc, Maria. De câte ori am vrut 
să-ți spun?” A luat-o de mână, a îngenuncheat lângă pat. Şi a stat 
aşa toată noaptea, ținându-şi soţia de mână, dârdâind şi asudând 
lângă ea, implorând Cerul la fiece spasm al Mariei. 


A învelit-o în cel mai bun cearşaf al lor şi a aşteptat trecerea 
căruței cu morți. N-avea s-o lase în uliţă. Chiar el avea să le-o 
încredințeze. Zis şi făcut. Când a auzit copitele istovite ale calului, 
a luat leşul Mariei şi l-a dus în uliţă. 

— Rămas-bun, i-a bâiguit, sărutând-o pe frunte. 

Cei doi bărbaţi, cu mănuşi şi fețele acoperite cu bucăți de pânză 
groasă, au văzut uluiți cum Arnau descoperea fața Mariei, şi o 
săruta. Nimeni nu voia să se apropie de ciumațţi, nici măcar cei 
care îi iubiseră, iar acum îi părăseau pe uliţă ori, cel mult, îi 
chemau pe ei să-i ia din paturile unde-şi aflaseră moartea. Arnau 
şi-a încredințat soața bărbaților care, impresionați, au încercat s-o 
pună cu grijă peste celelalte vreo zece hoituri. 

Cu lacrimi în ochi, Arnau a privit cum se pierdea căruța pe 
ulițele Barcelonei. El avea să fie următorul: a intrat în casă şi s-a 
aşezat în aşteptarea morții, dornic s-o regăsească pe Maria. Trei 
zile în şir a aşteptat sosirea ciumei, pipăindu-şi neîncetat gâtul 
doar o da de umiflătura care nu mai venea. Bubele nu s-au ivit, iar 
Arnau s-a convins până la urmă că, de data asta, Domnul 
Dumnezeu nu-l chema alături de soaţa lui. 

Arnau s-a dus pe plajă, păşind peste valurile ce se apropiau de 
cetatea blestemată; a hoinărit prin Barcelona, străin de mizerie, 
bolnavi şi suspinele care se auzeau prin ferestre. Ceva l-a dus din 
nou la Sfânta Maria. Lucrările fuseseră curmate, schelele erau 
pustii, pietrele aşteptau pe jos ca meşterii să le şlefuiască, dar 
oamenii tot veneau la biserică. A intrat. Credincioşii adunați în 

jurul marelui altar neterminat, în picioare ori în genunchi, se 
rugau. Cu toate că biserica n-avea încă acoperiş, deasupra şi în 
jurul absidelor care tocmai se durau, totul mirosea a tămâie 
aprinsă ca să acopere duhoarea morții, care plutea peste tot. Când 
s-a apropiat de Fecioară, un preot s-a adresat enoriaşilor din 
marele altar. 

— Să ştiţi, le-a lămurit, că Sfântul Părinte, papa Clement al VI- 
lea, a emis o bulă prin care îi scuteşte de vină pe evrei, 
neconsiderându-i vinovați de molimă. Boleşnița e doar un necaz cu 
care Dumnezeu îi pedepseşte pe creştini. O şoaptă dezaprobatoare 
s-a ridicat printre credincioşi. Rugaţi-vă, a urmat preotul, 
încredințați-vă Domnului. 

Mulţi au plecat din Sfânta Maria, vorbind în gura mare. 

Arnau n-a dat atenţie propovăduielii şi s-a îndreptat spre 
Capela Preasfântului Mântuitor. Evreii? Ce-aveau de-a face evreii 
cu ciuma? Micuța Fecioară îl aştepta la locul ei dintotdeauna. 
Lumânările aprinse de bastaixos o înconjurau ca şi înainte. Cine 
să le fi aprins? Şi totuşi, Arnau abia de-şi zărea mama; un nor gros 
de tămâie urca în jurul lui. N-a desluşit-o surâzând. A vrut să se 
roage, dar n-a putut. „De ce-ai îngăduit aşa ceva, mamă?” 
Lacrimile au început să-i curgă iar pe obraji când şi-a adus aminte 
de Maria şi de suferința ei, de trupul ei lăsat în voia durerii, şi de 
bubele care o omorâseră. Fusese o osândă, dar el o merita, căci 
păcătuise, nefiindu-i credincios, laolaltă cu Aledis. 

Acolo, în fața Fecioarei, s-a juruit că nicicând nu se va mai lăsa 
pradă desfrânării. Îi era dator Mariei cu acel fapt. 


— Ai păţit ceva, fiule? a auzit că era întrebat. Arnau s-a întors 
şi a dat nas în nas cu preotul care în urmă cu câteva clipe se 
adresase enoriaşilor. Bună, Arnau, l-a salutat, dându-şi seama că 
era unul dintre acei bastaixos care se închinau Sfintei Maria. Ai 
pățit ceva? a repetat. 

— Maria. 

Preotul a dat din cap, încuviințând. 

— Să ne rugăm pentru ea, l-a îndemnat. 

— Nu, părinte, a spus Arnau, încă nu. 

— Numai la Dumnezeu vei găsi alinare, Arnau. 

Alinare? Cum să-şi afle mângâierea în nimic? Arnau a încercat 
să-şi vadă Fecioara, dar fumul l-a împiedicat din nou. 

— Să ne rugăm, a stăruit preotul. 

— Ce înseamnă istoria asta cu evreii? l-a oprit Arnau, dând să 

scape. 

— Toată Europa crede că de la evrei ne vine ciuma. Arnau l-a 
iscodit din priviri. Zice-se că în castelul Chillon din Geneva niscai 
evrei au dezvăluit că ciuma a întins-o un evreu din Savoy, care 
otrăvea puţurile, folosindu-se de o licoare preparată de rabini. 

— Şi-i de netăgăduit? a întrebat Arnau. 

— Nu. Papa i-a absolvit, dar lumea caută vinovați. Acum ne 
rugăm? 

— Roagă-te Sfinția Ta, părinte, pentru mine. 

Arnau a plecat de la Sfânta Maria. În piaţă l-au înconjurat vreo 
douăzeci de flagelanți. „Căieşte-te!” strigau, biciuindu-şi spatele 
fără preget. „Vine sfârşitul lumii!” strigau alţii, scuipându-i vorbele 
în obraz. Arnau a văzut sângele care le curgea şuvoi pe carnea vie 
de pe spate, cobora pe picioarele goale pornind de la şoldurile 
înconjurate cu cilicii. Le-a privit fețele şi ochii ieşiţi din orbite. A 
luat-o la goană spre ulița Montcada, până când strigătele nu li s- 
au mai auzit. Acolo se înstăpânise tăcerea, dar era ceva. Porţile! 
Puţine dintre portalurile pe unde se intra în palatele din ulița 
Montcada aveau crucea albă ce stigmatiza cele mai multe porți din 
cetate. Arnau s-a trezit în fața palatului locuit de familia Puig. Nici 
aici nu era vreo cruce albă; ferestrele erau închise şi în edificiu nu 
părea să mişte ceva. Şi-a dorit ca boala să fi dat de ei acolo unde 
stăteau ascunşi, iar ei să sufere aidoma Mariei. Arnau a fugit de 
acolo mai iute decât când voise să scape de flagelanți. 

Când a ajuns la răscrucea ulițelor Montcada şi Carders, a 
întâlnit iar prostimea înfrigurată, de astă dată înarmată cu bâte, 
spade şi arbalete. 

„Sunt bolânzi la minte”, s-a învoit în sinea lui, depărtându-se 
de norodul care trecea. La nimic nu slujiseră propovăduielile din 
toate bisericile cetăţii. Bula lui Clement al VI-lea nu liniştise 
sufletele norodului care voia să-şi descarce mânia. „Să mergem în 
cartierul evreiesc!” i-a auzit urlând. „Ereticilor! Ucigaşilor! Căiţi- 
vă!” Erau acolo şi flagelanțţii, care îşi pedepseau neostoit spatele, 
stropind cu sânge şi ațâțându-i pe toți cei din jurul lor. 

Arnau s-a aşezat în urma cetei, alături de cei care o urmau în 
tăcere, printre care a putut vedea şi câţiva ciumați. Toată 
Barcelona s-a scurs spre cartierul evreiesc, înconjurând din toate 
laturile mahalaua pe jumătate apărată de ziduri. Unii s-au dus la 
miazănoapte, lângă palatul episcopal; alţii la apus, în fața vechilor 
ziduri romane ale cetăţii; alții pe ulița Bisbe, vecina de la răsărit a 
mahalalei evreieşti, iar cei mai mulți, printre ei şi ceata pe care o 

urma Arnau, la miazăzi, pe strada Boqueria, față în față cu Castell 
Nou, pe unde se intra în mahala. Urletele erau asurzitoare. 
Norodul cerea răzbunare, deşi pe moment se mărginea doar să 
strige în fața uşilor, vădindu-şi bâtele şi arbaletele. 

Arnau şi-a găsit loc în îmbulzeala de pe treptele bisericii Sant 
Jaume, chiar cea de unde fuseseră alungaţi el şi Joanet în urmă 
cu multă vreme, când o căutau pe Fecioara căreia să-i spună 
mamă. Sant Jaume se înălța chiar în fața zidului de miazăzi al 
mahalalei evreieşti şi de acolo, pe deasupra mulțimii, Arnau a 
putut vedea tot ce se petrecea. Garnizoana alcătuită din soldații 
regelui, în frunte cu domnul veguer, era gata să apere cartierul 
evreiesc. Înainte de a ataca, un grup de cetăţeni s-a apropiat ca să 
poarte discuţii cu domnul veguer, lângă poarta întredeschisă a 
mahalalei, în vederea retragerii trupelor dinăuntrul ei; flagelanții 
urlau şi dansau în jurul cetei lor, iar gloata îi tot amenința pe 
evrei, pe care nici măcar nu-i vedea. 

Nu se vor retrage, a auzit Arnau că susținea o muiere. 

— Evreii sunt ai regelui, nu depind decât de rege, a adăugat 
altcineva. Dacă evreii mor, regele va pierde toate dările pe care le ia 
de la ei... 

— ... Şi toate creditele pe care le cere de la acei zarafi. 

— Nu numai asta, s-a băgat în vorbă şi al treilea; dacă luăm cu 
asalt cartierul evreiesc, regele îşi va pierde chiar şi mobilele pe care 
le lasă evreii, lui şi Curţii, când vine la Barcelona. 

— Nobilii vor trebui să doarmă pe jos, s-a auzit cum striga 
cineva printre hohote de râs. 

Arnau nu şi-a putut reține un zâmbet. 

— Domnul veguer va apăra foloasele regelui, a lămurit femeia. 

Aşa a şi fost. Domnul veguer n-a dat înapoi şi, când au luat 
sfârşit târguielile, s-a închis în graba mare în cartierul evreiesc. 
Acela era semnul pe care îl aştepta prostimea şi, înainte de a se 
închide poarta, cei mai apropiaţi de ziduri s-au năpustit asupra ei, 
aruncând o ploaie de bâte, săgeți şi pietre peste zidurile mahalalei 
evreieşti. Asaltul începuse. 

Arnau a desluşit cum o mulțime de oameni orbiți de ură se 
năpustea fără rânduială şi fără noimă asupra porților şi zidurilor 
din ghetou. Nu-i călăuzea nimeni; singurele ce aduceau cumva cu 
rânduiala erau țipetele flagelanţilor, care se torturau fără preget la 
picioarele zidurilor, ațâțându-i pe cetățeni să urce şi să-i asasineze 
pe eretici. Sumedenie au murit sub spadele oştenilor regelui, de 
cum au ajuns sus pe ziduri, dar cartierul evreiesc era asaltat din 

toate laturile şi o droaie reuşiseră să treacă de oşteni, şi să-şi 
măsoare forțele corp la corp cu evreii. 

Arnau a rămas pe trepte la Sant Jaume vreo două ceasuri. 
Strigătele războinice i-au amintit de zilele când fusese oştean, de 
Bellaguarda şi Castell-Rossell6. Feţele celor care cădeau s-au 
amestecat cu chipurile celor pe care cândva îi ucisese; mirosul de 
sânge l-a dus cu gândul la Rosellón, la minciuna care îl mânase la 
acel război absurd, la Aledis şi Maria, şi a coborât scara de unde 
privise măcelul. 

S-a dus spre mare, cu gândul la Maria şi la tot ce îl făcuse să-şi 
caute refugiu în război. Dar gândurile i-au fost sfâşiate fulgerător. 
Era în dreptul lui Castell de Regomir, bastionul vechiului zid 
roman, când nişte ţipete ce veneau de foarte aproape l-au silit să 
se trezească la realitate. 

— Ereticilor! 

— Ucigaşilor! 

A dat nas în nas cu vreo douăzeci de oameni care, înarmați cu 
bâte şi cuțite, ocupau întreaga uliţă, strigând la alții care pesemne 
se rezemau de fațada uneia dintre case. De ce nu se mărgineau să- 
şi plângă morții? N-a stat în loc, pregătindu-se să treacă prin ceata 
de furioşi, ca să-şi vadă de drum. Pe când îşi croia loc printre ei, 
înghiontindu-i, Arnau a întors o clipă ochii la cei din jur: în uşa 
unei case, un rob arap, însângerat, încerca să acopere cu trupul 
trei copii îmbrăcați în negru, cu emblema galbenă pe piept. 
Fulgerător, s-a pus între arap şi atacatori. S-a lăsat tăcerea şi 
copiii şi-au ițit obrăjoarele înspăimântate. Arnau s-a uitat la ei; îi 
părea rău că nu-i făcuse copii Mariei. O piatră a zburat spre unul 
dintre acele căpşoare şi l-a atins pe Arnau. Arapul i s-a aşezat în 
drum; piatra l-a izbit în pântec şi l-a făcut să se îndoaie de durere. 
Feţişoara a privit drept la Arnau. Femeia lui se dădea în vânt după 
copii: nici că-i păsa dacă erau creştini, arapi ori evrei. Îi urmărea 
cu privirea pe plajă, pe ulite. Ochii ei îi urmăreau, apoi se 
întorceau la el. 

— Dă-te mai încolo! Pleacă de aici, a auzit Arnau în spatele lui. 

S-a uitat la ochişorii îngroziți. 

— Ce vreţi să le faceți copiilor? a întrebat. 

Câţiva bărbați înarmați cu cuțite l-au înfruntat. 

— Sunt evrei, i-au răspuns într-un glas. 

— Şi vreți să-i căsăpiți doar pentru aşa ceva? Nu vă ajung 
părinţii lor? 

— Au otrăvit puţțurile, a răspuns cineva. L-au ucis pe Isus. 

Omoară copii creştini pentru riturile lor eretice. Da, le smulg 
inimile. Fură ostii sfinte. 

Arnau nu-i asculta. Încă mai duhnea a sânge din cartierul 
evreiesc şi Castell-Rossell6. L-a prins de braț pe bărbatul cel mai 
aproape de el, l-a plesnit peste obraz şi, punând mâna pe cuțit, i-a 
înfruntat pe ceilalți. 

— Nimeni n-are să facă rău unor copii! 

Atacatorii au văzut cum Arnau punea mâna pe cuţit, cum îl 
rotea în fața lor, cum îi privea. 

— Nimeni n-are să facă rău unor copii, a repetat. Duceţi-vă să 
luptațţi în cartierul evreiesc, cu soldaţii, cu bărbații. 

— Au să te bată, Domnia Ta, a auzit cum îi atrăgea arapul 
luarea-aminte, acum dindărătul lui. 

— Ereticule! i-au strigat cei din ceată. 

— Jidov ce eşti! 

Fusese învățat să atace primul, să-l prindă neatent pe vrăjmaş, 
să nu îngăduie adversarului să se ridice, să-l înspăimânte. Arnau 
s-a aruncat înainte, băgând cuțitul în cei mai apropiaţi, la 
strigătul: „Sant Jordi!” A înfipt pumnalul în pântecele primului şi 
s-a întors, silindu-i pe cei care se năpusteau asupra lui să dea 
înapoi. Pumnalul a spintecat pieptul câtorva dintre ei. De jos, unul 
dintre atacatori i-a băgat jungherul în gambă. Arnau l-a privit, l-a 
apucat de păr, i-a dat capul pe spate, i-a hăcuit gâtul. Sângele a 
început să curgă şuvoi. Trei bărbați zăceau în țărână, ceilalți au 
dat să fugă. „Fugi când eşti în inferioritate”, fusese povățuit. Arnau 
s-a prefăcut că voia să se năpustească iar asupra lor, iar lumea a 
fugit buluc de el. Cu mâna stângă, neprivind înapoi, l-a îndemnat 
pe arap să se apropie şi, când a simţit că puştii tremurau la 
picioarele lui, a pornit spre mare cu spatele, nepierzându-i din ochi 
pe atacatori. 

— Sunteţi aşteptaţi în cartierul evreiesc, le-a strigat 
adversarilor, tot împingându-i pe copii. 

Au ajuns la vechiul portal al Castell de Regomir şi au luat-o la 
goană. Fără multe lămuriri, Arnau nu le-a dat voie copiilor să plece 
spre cartierul evreiesc. 

Unde putea ascunde nişte copii? I-a călăuzit la Sfânta Maria şi 
s-a oprit brusc în loc în fața marii intrări. Din locul unde stăteau 
se zărea, prin şantierul neterminat, interiorul bisericii. 

— Nu, doar nu vrei să duci copiii într-o biserică creştină? l-a 
întrebat robul, care gâfâia. 

— Nu, a răspuns Arnau. Dar vreau să-i duc foarte aproape de 

ea. 

— De ce nu ne-ai lăsat să mergem acasă? l-a iscodit fetița, vădit 
cea mai mare dintre cei trei, care făcuse față cel mai bine 
alergăturii. 

Arnau şi-a pipăit gamba. Sângele îi curgea şuvoi. 

— Casele voastre sunt luate cu asalt, i-a răspuns. Spun că 
sunteți vinovați de ciumă. Că aţi otrăvit puţurile. Nimeni n-a mai 
zis nimic. Îmi pare rău, a adăugat Arnau. 

Robul musulman a fost primul care a ripostat: 

— Nu putem rămâne aici, a zis, silindu-l pe Arnau să nu-şi mai 
privească rana. Fă Domnia Ta ce crezi mai nimerit, dar ascunde-i 
pe copii. 

— Şi tu? l-a iscodit Arnau. 

— Trebuie să aflu ce s-a întâmplat cu ai lor. Cum i-aş putea 
găsi? 

— N-ai să poţi, i-a răspuns Arnau, gândindu-se că în clipa 
aceea nu-i putea trăda drumul din cimitirul roman. Te găsesc eu. 
Du-te la miezul nopţii pe plajă, în fața noii pescării. Robul a 
încuviințat; când să se despartă, Arnau a adăugat: Dacă nu vii în 
următoarele trei nopți, am să cred că ai murit. 

Musulmanul a încuviințat iar, privindu-l cu ochi mari şi negri. 

— Mulţumesc, i-a răspuns Arnau, înainte de a goni spre 
cartierul evreiesc. 

Cel mai mic dintre copii a încercat să-l urmeze pe arap, dar 
Arnau l-a apucat de umeri. 


În prima noapte, musulmanul n-a venit pe plajă. Arnau l-a 
aşteptat mai bine de un ceas după miezul nopții; asculta vuietul 
îndepărtat al luptelor din cartierul evreiesc, privind noaptea, roşie 
de atâtea incendii. Cât a stat şi-a adăstat, a putut să se gândească 
la pătărania din acele zile nebune. Ascunsese trei copii de evrei în 
vechiul cimitir roman, sub marele altar din Sfânta Maria, chiar 
sub Fecioară. Intrarea în cimitir, pe care cândva o aflaseră el şi 
Joanet, era la fel ca ultima oară când fuseseră acolo. Încă nu se 
durase scara uşii din Born şi putuse să intre uşor pe sub podeaua 
din lemn; totuşi, gardienii care păzeau templul şi care îi dăduseră 
ocol pe uliţă aproape un ceas îi făcuseră să aştepte pe vine şi în 
tăcere clipa în care să se pitească sub podiu. 

Copiii îl urmaseră fără să crâcnească, până când, după ce se 
sfârşise tunelul din beznă, Arnau le lămurise unde erau şi le 
ceruse să nu atingă nimic, dacă nu voiau să aibă surprize 

neplăcute. Cei trei se puseseră cu deznădejde pe plâns, iar el nu 
ştiuse ce să facă în fața suspinelor lor. Negreşit că Maria ar fi 
putut să-i liniştească. 

— Nu-s decât morți, le-a zis, şi nu de ciumă. Ce vreți: să staţi 
aici vii cu morții ori afară ucişi? Plânsetele au încetat. Mă duc să 
caut o lumânare, apă şi ceva de-ale gurii. Da? Da? a repetat în fața 
tăcerii lor. 

— Să vedem, mi-am pus viața în joc pentru voi, şi încă mi-o mai 
pun, dacă se află că am ascuns trei copii evrei sub biserica Sfânta 
Maria. Nu vreau s-o mai fac, dacă la întoarcere veţi fi dispărut. Ce 
spuneți? O să mă aşteptaţi aici ori vreți să ieşiţi iar în uliţă? 

— O să adăstăm, a răspuns fetița, cu hotărâre. 

Pe Arnau l-a primit casa pustie. S-a spălat şi a încercat să-şi 
doftoricească piciorul. Şi-a bandajat rana. A umplut cu apă vechiul 
burduf, a luat un opaiț şi ulei ca să-l umple, o pâine mare şi 
uscată, carne sărată, şi s-a întors şchiopătând la Sfânta Maria. 

Copiii nu se mişcaseră din capătul tunelului, unde îi lăsase. 
Arnau a aprins opaițul şi a desluşit trei căpriori înspăimântați, 
care n-au răspuns nici măcar la zâmbetul cu care a încercat să-i 
liniştească. Fetița îi ținea îmbrățişaţi pe ceilalți doi. Toţi trei erau 
bruneți, cu plete lungi şi curate, sănătoşi, cu dinţii albi ca neaua, 
şi frumoşi, cu precădere fetița. 

— Sunteţi frați? i s-a năzărit lui Arnau să-i întrebe. 

— Noi suntem frați, a răspuns din nou fata, arătându-l pe cel 
mai mic. El e un vecin. 

— Ei bine, cred că după tot ce s-a întâmplat şi înainte de tot ce 
ne mai aşteaptă de făcut, ar trebui să ne cunoaştem. Pe mine mă 
cheamă Arnau. 

Fetița a făcut onorurile: pe ea o chema Raquel, pe fratele ei 
Jucef şi pe vecinul lor Saul. Arnau le-a tot pus întrebări la lumina 
opaițului, iar copiii au tot aruncat priviri fugare spre cimitir. Aveau 
treisprezece, şase şi unsprezece ani. Se născuseră la Barcelona şi 
locuiau cu părinții în cartierul evreiesc, unde tocmai se întorceau 
când îi atacaseră sălbaticii de care îi scăpase Arnau. Robul, căruia 
îi spuneau întotdeauna Sahat, era al părinţilor lui Raquel şi Jucef, 
şi, dacă făgăduise să vină pe plajă, avea s-o facă nesmintit; 
niciodată nu-i lăsase de izbelişte. 

— Bine, a rostit Arnau după lămuriri, cred că merită să 
aruncăm o privire acolo. E mult de când, cam de când aveam 
vârsta voastră, n-am mai fost acolo, deşi nu cred că s-a schimbat 
ceva. Numai el a râs. În genunchi, s-a dus în buricul peşterii, 

luminat din interior. Copiii au rămas pe vine unde erau, privind 
îngroziți mormintele deschise şi scheletele. Nu mi-a dat nimic mai 
bun prin minte, s-a dezvinovățit, văzându-i înspăimântați. Mai 
mult ca sigur că aici nimeni n-are să poată da de noi, aşa că 
putem aştepta aici să se liniştească... 

— Şi ce-o să fie dacă ne omoară părinţii? i-a tăiat vorba Raquel. 

— Nu te mai gândi la aşa ceva. Neîndoios că n-au să pățească 
nimic. Uite, veniți aici! E un loc fără morminte, îndestulător de 
mare ca să încăpem cu toții. Haideţi! a trebuit să stăruie, 
grăbindu-i cu mâinile. 

La sfârşit a izbutit şi toți patru s-au strâns într-un loc micuţ, pe 
pământ, neatingând niciun mormânt. Vechiul cimitir roman era 
neschimbat de când îl văzuse Arnau, cu mormintele stranii de 
teracotă în formă de piramide alungite şi amforele mari cu leşuri în 
ele. Arnau a pus opaițul pe una dintre ele, şi le-a întins burduful, 
pâinea şi carnea sărată. Cei trei au băut cu lăcomie, dar din 
merinde n-au luat decât pâinea. 

— Nu-i kosher, s-a dezvinovăţit Raquel, arătând carnea sărată. 

— Kosher? 

Raquel l-a dumirit ce însemna kosher şi ce rituri trebuiau să 
împlinească membrii comunității evreieşti ca să se poată atinge de 
carne, apoi au sporovăit neîncetat până ce copiii au adormit în 
poalele fetiţei. Atunci, şopocăind ca să nu-i trezească, fetița l-a 
întrebat: 

— Tu nu crezi ce spun ei? 

— Cum adică? 

— Că am fi otrăvit puțuri. 

Arnau a zăbovit câteva clipe înainte de a răspunde. 

— S-a săvârşit vreun evreu din pricina ciumei? a întrebat. 

— Sumedenie. 

— Atunci nu, a zis el. Nu cred. 

Când Raquel a ațipit, Arnau s-a târât prin tunel şi s-a dus pe 
plajă. 


Asediul mahalalei evreieşti a durat două zile, în care firavele 
forțe ale regelui, ce se alăturaseră membrilor comunității evreieşti, 
au încercat să apere cartierul evreiesc de asalturile neîntrerupte 
ale norodului înnebunit şi înflăcărat care, în numele creştinătăţii, 
arbora flamura prădăciunii şi morții. Până la urmă, regele a trimis 
trupe îndestulătoare şi totul a început să revină la ceea ce era 
firesc. 

În a treia noapte, Sahat, care se bătuse alături de stăpânii lui, a 
fugit să-l întâlnească pe Arnau pe plaja cetăţii, în fața pescăriei, 
aşa cum erau înțeleşi. 

— Sahat! a auzit în beznă. 

— Ce faci aici? a iscodit-o robul pe Raquel, care i s-a aruncat în 
braţe. 

— Creştinul e foarte bolnav. 

— N-o fi...? 

— Nu, i-a spus fata, nu-i ciumă. N-are bube. Piciorul. Rana are 
o infecție şi are fierbințeală. Nu poate să meargă. 

— Şi ceilalți? a întrebat robul. 

— Bine, şi...? 

— Vă aşteaptă pe toți. 

Raquel l-a îndrumat pe arap spre podiu de la poarta Born a 
Sfintei Maria. 

— Aici? a întrebat robul, când fetița a intrat sub podiu. 

— Taci, i-a răspuns. Vino după mine. 

Amândoi au lunecat prin tunel până la cimitirul roman. Toţi au 
trebuit să dea ajutor la scoaterea lui Arnau de acolo; târându-se 
înapoi, Sahat l-a tras de mâini, iar copiii l-au împins de picioare. 
Arnau îşi pierduse cunoştinţa. Toţi cinci, Arnau pe umerii robului, 
iar copiii travestiți în creştini cu veşmintele aduse de Sahat, au 
luat-o spre cartierul evreiesc, încercând să se ascundă în beznă. 
Când au ajuns la porțile ei, păzite de un pluton masiv de oşteni de- 
ai regelui, Sahat i-a lămurit ofițerului de strajă cine erau în 
realitate copiii şi de ce nu purtau emblema galbenă. Cât despre 
Arnau, da, era un creştin cu febră, care avea nevoie de îngrijiri 
medicale, aşa cum ofițerul putea vedea, iar acela l-a lăsat să intre, 
deşi s-a depărtat de îndată, ca nu cumva Arnau să fie ciumat. Dar 
ceea ce le-a deschis într-adevăr poarta mahalalei evreieşti a fost 
punga generoasă pe care robul a lăsat-o să cadă în mâinile 
ofițerului regal, pe când îi vorbea. 

Capitolul 32 


„Nimeni n-o să le facă niciun rău copiilor. Tată, unde eşti? De 
ce, tată? E grâu în palat. Te iubesc, Maria.” Când Arnau delira, 
Sahat îi alunga din odaie pe Raquel şi pe Jucef, şi trimitea după 
Hasdai, tatăl lor, ca să-l țină pe creştin, în caz că ar fi început să 
se bată cu oştenii la Rosellón, şi i s-ar fi redeschis rana de la 
picior. Stăpânul şi robul îl vegheau de la picioarele patului, iar o 
roabă îi punea cârpe reci pe frunte. Trecuse o săptămână de când 
Arnau primea cele mai bune îngrijiri ale medicilor evrei, însoţite de 
atenția neîntreruptă a familiei Crescas şi a robilor ei, cu precădere 
lui Sahat, care îl veghea zi şi noapte. 

— Rana n-are prea mare însemnătate, au prognosticat medicii, 
dar infecția s-a întins în tot trupul. 

— Are să trăiască? a întrebat Hasdai. 

— E viguros, s-au mărginit să răspundă medicii, înainte de 
plecare. 

— E grâu în palat! a strigat din nou Arnau, asudând din pricina 
febrei, după câteva minute. 

— Dacă nu era el, a spus Sahat, am fi morți cu toţii. 

— Ştiu, a răspuns Hasdai, în picioare lângă el. 

— De ce-o fi făcut-o? Doar e creştin. 

— E om bun. 

Noaptea, când Arnau se odihnea şi casa se potolea, Sahat se 
îndrepta către Mecca, îngenunchea şi se ruga pentru creştin. În 
cursul zilei, îl silea răbduriu să bea apă şi să înghită licorile 
pregătite de medici. Raquel şi Jucef se ițeau adeseori în uşa odăii, 
iar Sahat le îngăduia să intre, dacă Arnau nu delira. 

—E un războinic, a obiectat odată Jucef, cu ochii cât 
strachina. 

— Sigur că a fost, a răspuns Sahat. 

— A zis că e bastaix, l-a îndreptat Raquel. 

— În cimitir ne-a istorisit că-i războinic. Poate-i un bastaix 
războinic. 

— A povestit aşa, ca să taci tu odată. 

— Pun rămăşag că-i bastaix, s-a băgat în vorbă Hasdai. După 
câte zice. 

— E războinic, a stăruit fiul cel mic. 

— Nu ştiu, Jucef. Robul i-a ciufulit părul ca pana corbului. De 

ce n-aşteptăm să se tămăduiască şi să ne spună singur? 

— O să se tămăduiască? 

— Negreşit. Unde ai mai văzut tu războinic care să moară dintr- 
o rană la picior? 

După ce au ieşit copiii, Sahat s-a apropiat de Arnau şi i-a atins 
fruntea, care tot mai ardea. „Nu numai ei îți datorează viața, 
creştine. De ce-ai făcut-o? Ce te-a mânat să-ți pui viața în 
primejdie pentru un rob şi trei copii evrei? Trăieşte! Trebuie să 
trăieşti. Vreau să-ți vorbesc, să-ți mulțumesc. Hasdai e putred de 
avut şi are să te răsplătească, sigur o s-o facă.” 

Câteva zile mai târziu, Arnau a început să-şi vină în fire. Într-o 
bună dimineață, Sahat l-a găsit mult mai puţin fierbinte. 

— Allah, lăudat să-i fie numele, mi-a dat ascultare. 

Hasdai a surâs după ce a cercetat singur. 

— Va trăi, a îndrăznit să le făgăduiască fiilor lui. 

— O să-mi vorbească despre bătăliile unde a fost? 

— Fiule, nu cred... 

Dar Jucef a început să-l imite pe Arnau, mânuind pumnalul în 
fața unei cete închipuite de vrăjmaşi. Chiar când să-l 
descăpățâneze pe cel căzut, sora lui l-a luat de braț. 

— Jucef! a strigat la el. 

Când s-au întors la bolnav, au dat de ochii deschişi ai lui 
Arnau. Jucef s-a zăpăcit. 

— Cum te simţi? l-a întrebat Hasdai. 

Arnau a dat să răspundă, dar avea gura uscată. Sahat i-a dat 
să bea apă dintr-o ulcică. 

— Bine, a izbutit să spună după ce a băut. Şi copiii? 

Jucef şi Raquel s-au apropiat de capul patului, împinşi de tatăl 
lor. Arnau a încercat un zâmbet. 

— Bună, i-a salutat. 

— Bună, i-au răspuns. 

— Şi Saul? 

— E bine, a zis Hasdai, dar acum trebuie să te odihneşti. 
Haideţi, copii! 

— Când ai să te simți mai bine, ai să-mi povesteşti despre 
bătăliile unde ai fost? l-a întrebat Jucef înainte ca tatăl şi sora să-l 
scoată din odaie. 

Arnau a încuviințat, încercând iar un zâmbet. 

În săptămâna care a urmat, febra a dispărut cu desăvârşire, iar 
rana a început să se închidă. Arnau şi Sahat au stat de vorbă ori 
de câte ori putea tânărul bastaix. 

— Mulţumesc, a grăit mai întâi şi mai întâi. 

— Mi-ai mai mulțumit, îți aduci aminte? De ce, de ce mi-ai 
mulțumit? 

— Ochii băiatului, soția mea n-ar fi îngăduit... 

— Maria? a întrebat Sahat, amintindu-şi cum delira Arnau. 

— Da, a răspuns. 

— Vrei să-i dăm de veste că eşti aici? Arnau a strâns din buze 
şi a făcut semn din cap că nu. Vrei să anunțăm pe cineva? 

Robul n-a mai stăruit, văzând cum se întuneca obrazul lui 
Arnau. 

— Cum s-a sfârşit asediul? l-a întrebat altă dată Arnau pe 
Sahat. 

— Două sute de bărbați şi femei şi-au pierdut viața. Sumedenie 
de case prădate ori arse. 

— Ce dezastru! 

— Nu chiar atât de mare, l-a îndreptat Sahat. Arnau l-a privit 
surprins. Cartierul evreiesc din Barcelona a avut noroc. Din Levant 
până în Castilia, evreii au fost căsăpiți cu neindurare. Peste trei 
sute de comunităţi au fost pe veci făcute una cu pământul. În 
Germania, chiar împăratul Carol al IV-lea a făgăduit să-l ierte pe 
orice tâlhar care omora un evreu ori stârpea o mahala evreiască. Îţi 
închipui ce-ar fi fost la Barcelona dacă regele vostru, în loc să 
apere cartierul evreiesc, i-ar fi iertat pe toţi cei care-ar fi ucis un 
evreu? Arnau a închis ochii, tăgăduind cu capul. La Mainz au ars 
pe rug şase mii de evrei, la Strasbourg au jertfit laolaltă alți două 
mii, printre ei femei şi copii, pe un rug imens, aprins în cimitirul 
evreiesc. Două mii laolaltă... 


Copiii nu puteau intra în odaia lui Arnau decât atunci când 
Hasdai se ducea să-l viziteze pe bolnav şi avea grijă ca ei să nu-l 
deranjeze. Odată, după ce Arnau începuse să se ridice din pat şi să 
facă primii paşi, Hasdai a venit singur. Înalt şi subțire, cu păr 
tuciuriu şi moale, cu ochi pătrunzători şi nasul coroiat, evreul s-a 
aşezat în fața lui. 

— Trebuie să ştii, a rostit grav, presupun că ştii deja, s-a 
îndreptat, că preoții tăi interzic coabitarea creştinilor cu evreii. 

— Nu-ţi face griji, Hasdai; de cum am să pot umbla... 

— Nu, i-a curmat vorba evreul; nu spun că trebuie să pleci din 
casa mea. Mi-ai salvat copiii de la moarte sigură, punându-ți viața 
în primejdie. Tot ce am e al tău şi am să-ți fiu pe veci 
recunoscător. Poţi rămâne aici cât vrei. Familia mea şi cu mine ne- 

am simți foarte onorați dacă ai face-o. Dar, de te hotărăşti să 
rămâi, vreau să-ți spun că trebuie să fim foarte discreți. Nimeni nu 
va afla de la ai mei, adică de la întreaga comunitate a evreilor, că 
stai la mine; dinspre noi, poți fi liniştit. Tu hotărăşti, şi stărui, 
spunându-ți că ne-am simţi foarte onorați şi fericiți de-ai vrea să 
rămâi cu noi. Ce zici? 

— Păi, cine i-ar povesti fiului tău despre bătăliile unde am 
luptat? 

Hasdai a surâs şi a întins o mână pe care Arnau a strâns-o. 


Castell-Rossell6 era o fortăreață impresionantă. Micul Jucef se 
punea pe jos în fața lui Arnau, în grădina dindărătul casei locuite 
de familia Crescas, cu picioarele sub el şi ochii cât cepele, 
savurând una după alta poveştile de război spuse de bastaix, atent 
la asedii, speriat în bătălii, zâmbitor la izbânzi. 

— Apărătorii s-au bătut cu mare curaj, îi istorisea, dar noi, 
oştenii regelui Pedro, am fost mai buni decât ei. 

Când sfârşea, Jucef stăruia să-i mai spună o dată unele 
poveşti. Arnau îi istorisea alte pățanii adevărate sau născocite. „Eu 
n-am atacat decât două castele, fusese gata să-i dezvăluie; în 
celelalte zile ale războiului am prădat şi nimicit gospodării şi 
recolte, numai smochini nu.” 

— Îți plac smochinele, Jucef? l-a întrebat odată, amintindu-și 
de trunchiurile răsucite care se înălțau în mijlocul dezastrului. 

— Ajunge, Jucef, i-a grăit tatăl, care tocmai sosise în grădină, 
când micuțul a insistat ca Arnau să-i mai istorisească o bătălie. 
Du-te la culcare. Ascultător, Jucef şi-a luat rămas-bun de la tatăl 
său şi de la Arnau. De ce l-ai întrebat pe micuț dacă îi plac 
smochinele? 

— E o istorie lungă. 

Fără o vorbă, Hasdai s-a aşezat pe un scaun în fața lui. „Spune- 
mi-o”, i-a cerut cu privirea. 

— Am stârpit tot, i-a mărturisit Arnau, după ce i-a spus pe 
scurt pățania, doar smochinii nu. Absurd, aşa-i? Am lăsat 
câmpurile sterpe şi, în buricul prăpădului fără seamăn, un 
smochin ne privea stingher, întrebându-ne ce făceam. 

Arnau a căzut pe gânduri, Hasdai n-a cutezat să-i vorbească. 

— A fost un război fără rost, a adăugat în sfârşit tânărul 
bastaix. 

— Un an mai târziu, a istorisit Hasdai, regele a recâştigat 
Rosell6nul. Jaime de Mallorca a îngenuncheat în fața lui, 

scoțându-şi pălăria, şi i-a predat oastea. Poate că războiul la care 
ai fost să fi folosit pentru ca... 

— ... Să moară de foame țăranii catalani, copiii şi sărmanii, l-a 
oprit Arnau. Se prea poate ca oastea lui Jaime să fi rămas fără 
provizii, dar pentru asta au trebuit să moară o droaie de oameni de 
rând, fii sigur. Nu suntem decât jucării în mâinile nobililor. Ei 
hotărăsc asupra treburilor noastre, nepăsându-le câtă moarte ori 
câtă mizerie le pot aduce celorlalți. 

Hasdai a oftat. 

— De ţi-aş spune, Arnau. Noi suntem proprietatea regelui, 
suntem ai lui. 

— Eu m-am dus la război ca să-mi măsor puterile în luptă şi 
până la urmă am ars recoltele oamenilor de rând. 

Cei doi bărbați au căzut pe gânduri câteva clipe. 

— Foarte bine! a exclamat Arnau, spărgând tăcerea, acum ştii 
care-i povestea smochinilor. 

Hasdai s-a ridicat, l-a bătut pe Arnau pe umăr. Apoi l-a poftit în 
casă. 

— S-a făcut răcoare, i-a spus, uitându-se la cer. 


Când Jucef îi lăsa singuri, Arnau şi Raquel obişnuiau să stea 
de vorbă în grădinița familiei Crescas. Nu vorbeau despre război; 
Amau îi povestea despre viața lui de bastaix şi despre Sfânta 
Maria. 

— Noi nu credem în Isus ca Mesia; Mesia încă n-a venit şi 
poporul evreu îi aşteaptă sosirea, i-a limpezit odată Raquel. 

— Zice-se că voi l-ați răpus. 

— Nu-i adevărat! a răspuns ea, supărată. Noi am fost mereu 
ucişi şi goniți de unde stăteam! 

— Zice-se, a stăruit Arnau, că de Paşte jertfiți un copil creştin 
şi-i mâncaţi inima, mâinile şi picioarele, împlinindu-vă astfel 
riturile. 

Raquel a tăgăduit cu o mişcare a capului. 

— Asta-i o prostie! Tu ştii că noi nu putem să gustăm decât 
carne kosher şi că religia noastră ne opreşte să bem sânge, aşa că 
oare ce-am putea să facem cu inima, braţele ori picioarele unui 
copil? Tu îi cunoşti pe tata şi pe tatăl lui Saul; îi crezi în stare să 
mănânce un copil? 

Arnau şi-a amintit de chipul lui Hasdai şi i-a auzit iar spusele 
înțelepte; şi-a adus aminte de prevederea şi duioşia care îi licăreau 
în ochi când îşi privea copiii. Cum să mănânce omul acela o inimă 

de copil? 

— Şi ostiile? a întrebat; zice-se că le furaţi, ca să le torturați şi 
să retrăiți patimile lui Isus. 

Raquel a dat din mâini. 

— Noi, evreii, nu credem în transsubs... A dat din mâini, 
contrariată. Mereu se lovea de vorba aia când sporovăia cu tatăl ei! 
Transsubstanţiere, a repetat iute. 

— În ce? 

— În transsubs... tanţiere. Pentru voi, Isus al vostru e în ostie, 
iar ostia e într-adevăr trupul lui Hristos. Noi nu credem aşa ceva. 
Pentru noi, evreii, ostia voastră nu-i decât o felie de pâine. Ar fi 
destul de absurd ca noi să torturăm o felie de pâine. 

— Atunci, nimic din cele de care sunteți învinovățiți nu-i 
adevărat? 

— Nimic. 

Arnau voia s-o creadă pe Raquel. Fata îl privea cu ochii larg 
deschişi, implorându-l să-şi alunge din minte prejudecățile din 
pricina cărora creştinii îi defăimau comunitatea şi credința. 

— Dar sunteți zarafi. Asta n-o puteți tăgădui. 

Raquel tocmai voia să-i răspundă, dar au auzit vocea tatălui ei. 

— Nu. Nu suntem zarafi, a replicat Hasdai Crescas, apropiindu- 
se şi aşezându-se lângă fiica lui; barem nu suntem aşa cum se 
zice. Arnau a amuţit, aşteptând lămuriri. Uite, până acum ceva 
mai puțin de un veac, în anul 1230, şi creştinii dădeau parale cu 
împrumut pentru camătă. Şi evreii, şi creştinii făceam la fel, dar 
un decret al papei Grigore al IX-lea a interzis creştinilor să mai 
împrumute bani cu camătă şi de atunci numai evreii şi niscaiva 
alte neamuri, bunăoară lombarzii, o mai facem. Timp de o mie 
două sute de ani, voi, creştinii, împrumutați parale cu camătă. Pe 
față, n-o mai faceți de ceva mai puțin de o sută de ani. Hasdai a 
apăsat pe vorbele „pe față”: aşa că noi suntem zarafi. 

— Pe faţă? 

— Da, pe față. Sumedenie de creştini împrumută gologani cu 
camătă prin mijlocirea noastră. Dar vreau să te lămuresc de ce-o 
facem. În toate timpurile şi locurile, noi, evreii, am depins direct de 
rege. În decursul vremurilor, am fost alungaţi din numeroase ţări; 
din propria țară, apoi din Egipt, mai târziu, în 1183, din Franța, şi 
nu prea mulți ani după aceea, în 1290, din Anglia. Comunitățile 
evreieşti au trebuit să se strămute dintr-o țară într-alta, să-şi lase 
în urmă tot avutul şi să ceară regilor din țările unde se duceau 
îngăduința de a se stabili acolo. Drept răspuns, aşa cum se petrece 

şi cu ai voştri, regii obişnuiesc să pună mâna pe comunitatea 
evreiască, şi ne cer bani cu nemiluita pentru războaiele şi 
cheltuielile lor. Dacă n-am obține câştiguri din paralele noastre, n- 
am putea împlini cererile peste poate de mari ale regilor voştri, iar 
ei ne-ar desțăra din nou. 

— Dar nu împrumutaţi bani doar regilor, a stăruit Arnau. 

— Nu. E de netăgăduit. Şi ştii de ce? Arnau a dat din cap că nu. 
Fiindcă regii nu înapoiază gologanii împrumutaţi; ba chiar din 
contră, cer alte împrumuturi cu toptanul pentru războaie şi 
cheltuieli. De undeva trebuie să scoatem paralele pe care să li le 
dăm, dacă nu să contribuim cu recunoştinţă, nu ca împrumut. 

— Nu puteţi să spuneţi nu? 

— Ne-ar alunga ori, şi mai rău, nu ne-ar apăra de creştini ca 
acum câteva zile. Am muri cu toţii. De astă dată, Arnau a 
încuviințat în tăcere în fața privirii mulțumite a lui Raquel, 
încântată că tatăl ei izbutise să-l înduplece pe bastaix. Chiar el îi 
văzuse pe barcelonezii înfuriați plângându-se de evrei. Oricum, 
gândeşte-te că împrumutăm gologani doar neguțătorilor creştini 
care vând şi cumpără. Acum aproape un veac, regele vostru, Jaime 
I Cuceritorul, a promulgat un usatge cum că orice înscris de 
comandită ori depozit efectuat de un evreu cuiva care nu-i 
neguţător e luat drept neadevărat şi închipuit de evreu, fapt pentru 
care nu se poate acționa împotriva celor ce nu-s neguțători. Nu 
putem face înscrisuri de comandită ori depozit cuiva care nu-i 
neguțător, fiindcă nu ne-ar fi plătite niciodată. 

— Şi ce deosebire e? 

— Nespus de mare, Arnau, desăvârşită. Voi, creştinii, sunteți 
mândri că nu dați parale cu camătă, aşa cum porunceşte Biserica 
voastră, şi e drept că n-o faceți barem fățiş. Dar o faceţi pe furiş. 
Uite, până când Biserica a oprit împrumuturile cu camătă între 
creştini, negoțurile au mers ca acum între evrei şi neguțători: 
existau creştini cu o droaie de bani, care împrumutau altor 
creştini, neguțţători, şi cărora aceia le înapoiau capitalul şi 
dobânda. 

— Ce-a fost când s-a curmat împrumutul cu camătă? 

— Păi, foarte simplu. Ca întotdeauna, voi, creştinii, ați ocolit 
legea Bisericii. Era firesc ca niciun creştin avut să nu-i dea cu 
împrumut altuia, fără câştig, cum i se cerea. Mai bine îi păstra el, 
fără să rişte nimic. Atunci, voi, creştinii, ați născocit comandita; ai 
auzit vorbindu-se despre ea? 

— Da, a zis Arnau. În port se vorbeşte despre o sumedenie de 

comandite când soseşte o navă cu mărfuri, dar e adevărat că n-am 
prea înţeles ce-s. 

— Păi, nimic mai simplu. Comandita e un împrumut cu camătă 
ascunsă. Un neguțător, zaraf în genere, împrumută gologani altui 
neguțător, pentru ca acela să cumpere ori să vândă o anume 
marfă. Când a încheiat negoțul, al doilea neguțător trebuie să-i 
înapoieze zarafului suma primită plus câştigurile obținute. E tot 
un împrumut cu camătă, dar poartă alt nume: comandită. 
Creştinul care pune paralele obține un câştig de pe urma lor, adică 
tocmai ce opreşte Biserica: obținerea de câştiguri din bani, şi nu 
din trudă. Voi, creştinii, faceți la fel ca acum un veac, înainte de a 
se fi oprit camăta, doar că sub alt nume. Deci, dacă noi 
împrumutăm parale pentru o treabă, suntem zarafi, dar, bunul 
creştin care îi împrumută prin comandită, nu-i. 

— Şi nu-i nicio deosebire? 

— Doar una: în comandite, cel ce dă gologani pune totul la 
bătaie, la fel ca şi treaba; carevasăzică, dacă neguțătorul nu 
înapoiază sau pierde marfa fiindcă, bunăoară, îl atacă pirații în 
timpul călătoriei pe mare, cel care a pus paralele îi pierde. Asta nu 
s-ar întâmpla în cazul împrumutului, fiindcă neguțătorul tot ar fi 
silit să înapoieze banii şi camăta lor, dar în fapt e deopotrivă, 
fiindcă neguţătorul care şi-a pierdut marfa nu ne plăteşte, şi în 
ultimă instanță noi, evreii, trebuie să ne adaptăm la practicile 
neguțătoreşti obişnuite: neguțătorii vor comandite în care să nu 
rişte, iar noi trebuie să le facem, fiindcă altfel nu obţinem 
câştigurile cu ajutorul cărora să-i mulțumim pe regii voştri. Ai 
priceput? 

— Noi, creştinii, nu împrumutăm cu camătă, dar rezultatul e 
acelaşi în cazul comanditelor, a comentat Amau în sinea lui. 

— Exact. Ceea ce încerca să oprească Biserica voastră nu-i 
camăta în sine, ci obținerea de câştiguri prin parale, şi nu prin 
trudă, şi asta ori de câte ori împrumuturile nu-s date regilor, 
nobililor ori cavalerilor, acelea fiind ceea ce numim împrumuturi 
ieftine, deoarece un creştin le împrumuta bani cu camătă regilor, 
nobililor ori cavalerilor; Biserica presupune că împrumutul e menit 
războiului şi consideră valabilă camăta. 

— Dar pe aceea o practică doar zarafii creştini, a amintit Arnau. 
Nu toți creştinii pot fi judecați după ceea ce fac. 

— Nu te amăgi, Arnau, i-a atras luarea-aminte Hasdai, zâmbind 
şi dând din mâini. Zarafii primesc în depozit paralele creştinilor şi 
cu aceşti gologani fac înțelegeri pentru comandite, ale căror 

câştiguri trebuie să le plătească apoi creştinilor care le-au 
încredințat paralele lor. Zarafii ies în față, dar banii sunt ai 
creştinilor, ai tuturor celor care li-i încredințează în băncile lor. 
Arnau, ceva nu va fi nicicând altfel în istorie: cel cu parale vrea 
mai multe; banii lor nu-s nicicând pe degeaba. Dacă n-o fac 
episcopii, de ce-ar face-o enoriaşii? Împrumut ori comandită, 
oricum s-ar numi, oamenii nu dau nimic pe daiboj; cu toate 
acestea, singurii zarafi suntem noi. 

Tot  sporovăind, seara a lunecat în noapte, noaptea 
mediteraneană, calmă şi înstelată. O vreme, cei trei au tăcut, 
bucurându-se de pacea şi liniştea micuţei grădini dindărătul casei 
lui Hasdai Crescas. Până la urmă, i-au chemat la cină şi pentru 
întâia oară de când stătea printre evrei, Arnau i-a considerat egalii 
lui, de altă credință, dar buni, deopotrivă de buni şi miloşi ca şi cei 
mai evlavioşi creştini. În acea noapte, s-a bucurat nesmintit de 
savoarea bucătăriei evreieşti, alături de Hasdai la masă şi servit de 
femeile casei. 

Capitolul 33 


Timpul trecea şi starea de lucruri era tot mai neplăcută pentru 
toți. Veştile care soseau în call despre ciumă erau încurajatoare: 
bolnavii erau tot mai rari. Arnau avea nevoie să se ducă acasă la 
el. În noaptea dinaintea plecării, Arnau şi Hasdai s-au întâlnit în 
grădină. Au stat la taifas prieteneşte despre fapte neînsemnate, dar 
noaptea mirosea a rămas-bun şi, între o vorbă şi cealaltă, ocoleau 
să se privească. 

— Sahat e al tău, a anunţat fulgerător Hasdai, dându-i 
înscrisurile doveditoare. 

— La ce-am nevoie de-un rob? Când nici măcar n-am din ce să 
mă hrănesc singur până se reia navigația pe mare, cum să mai 
hrănesc şi un rob? Breasla nu le îngăduie robilor să trudească. N- 
am nevoie de Sahat. 

— Ba ai să ai, i-a răspuns zâmbind Hasdai. Ţi se cuvine. De 
când s-au născut Raquel şi Jucef, Sahat i-a îngrijit ca pe copiii lui 
şi te încredințez că aşa îi şi iubeşte. Nici Sahat, nici eu nu-ți vom 
putea plăti vreodată tot ce-ai făcut pentru ei. Am chibzuit că-ți 
putem plăti datoria cel mai bine făcându-ţi viața uşoară. Aşa că ai 
să ai nevoie de Sahat, iar el e gata s-o facă. 

— Să-mi faceți viața uşoară? 

— Amândoi te vom ajuta să prinzi cheag. 

Arnau i-a surâs la rândul lui celui care încă îi mai era gazdă. 

— Sunt doar un bastaix. Bogăţiile sunt pentru nobili şi 
neguțători. 

— Vor fi şi pentru tine. Eu am să pun mijloacele necesare. Dacă 
lucrezi cu prevedere şi după sfaturile lui Sahat, n-am nicio 
îndoială că vei ajunge avut. Arnau l-a privit, aşteptând mai multe 
lămuriri. După cum ştii, a urmat Hasdai, ciuma e pe sfârşite; 
bolnavii tot mai puţini, dar urmările molimei au fost feroce. Nimeni 
nu ştie precis câți au murit la Barcelona, dar se ştie în schimb că, 
dintre cei cinci sfetnici, patru s-au săvârşit din viață. Un lucru 
îngrozitor. Ei bine, să nu ne uităm vorba: au murit o droaie de 
zarafi din Barcelona. Ştiu, căci lucram cu ei şi acum nu mai sunt. 
Cred că, dacă vrei, poţi fi zaraf. 

— Nu ştiu nimic nici despre negoț, nici despre camătă, i-a tăiat 
vorba Arnau. Toţi meşterii trebuie să treacă o probă de meşteşug. 
Iar eu nu ştiu nimic despre toate astea. 

— Zarafii încă nu dau asemenea probă, i-a răspuns Hasdai. 
Ştiu că i s-a cerut regelui să promulge o asemenea legiuire, dar 
încă n-a făcut-o. Meşteşugul de zaraf e liber, doar să ai capital. Cât 
priveşte ştiinţa, are Sahat destulă. El ştie totul despre bănci. L-am 
cumpărat fiindcă era priceput în atari negoțuri. Dacă-l laşi să 
lucreze, ai să înveţi şi vei prospera cu mare uşurinţă. Măcar că-i 
rob, e de cea mai mare încredere şi dator să-ți fie credincios dat 
fiind tot ce ai făcut tu pentru fii mei, singurii pe care-i iubeşte, 
fiindcă ei sunt familia lui. Hasdai l-a privit pe Arnau cu ochii lui 
mici. Ei bine? 

— Nu ştiu, a stat Arnau în cumpănă. 

— Poţi să te bizui pe sprijinul meu şi al tuturor evreilor care 
ştiu ce faptă de vitejie ai săvârşit. Suntem o semințţie 
recunoscătoare, Arnau. Sahat îmi cunoaşte toți conlucrătorii de pe 
țărmurile Mediteranei, din Europa şi chiar de dincolo de Levant, în 
ținuturile de hăt-departe ale sultanului din Egipt. Vei avea mari 
putinţe să faci negoț şi noi înşine îți vom da ajutor la început. E un 
sfat frumos, Arnau. N-ai să ai niciun soi de greutăți. 

Consimțământul sceptic al lui Arnau a pus în mişcare toată 
maşinăria deja pregătită de Hasdai. Prima regulă: nimeni nu 
trebuia să ştie că Arnau se bucura de sprijinul evreilor; asta ar fi 
fost în defavoarea lui. Hasdai i-a dat înscrisuri doveditoare că toate 
paralele de care se folosea veneau de la o văduvă creştină din 
Perpignan şi, formal, chiar aşa şi era. 

— Dacă te întreabă cineva, i-a cerut, nu răspunde, dar dacă 
eşti silit s-o faci, spune că i-ai moştenit. Ai să ai nevoie de multe 
parale, a urmat. În primul rând, ca să-ţi garantezi un capital în 
faţa juzilor din Barcelona, trebuie să ai un gaj de o mie de mărci 
din argint; apoi va trebui să-ți cumperi o casă ori drepturile asupra 
unei case din mahalaua zarafilor, fie în ulițele Canvis Vells, fie 
Canvis Nous, şi să o rânduieşti ca să-ți poți face acolo meşteşusul; 
în sfârşit, va trebui să aduni gologani cu toptanul, ca să începi să 
lucrezi. 

Zaraf! Şi de ce nu? Ce-i rămânea din vechea viață? Toate 
făpturile pe care le iubise muriseră de ciumă. Hasdai părea 
convins că, ajutat de Sahat, banca lui va merge înainte. Nici măcar 
nu-şi putea închipui cum era viața de zaraf; avea să fie bogat, îl 
încredințase Hasdai. Ce făceau bogătanii? Brusc, i-a venit în minte 
Grau, singurul bogătan pe care îl cunoscuse, şi a simţit un gol în 
stomac. Nu. El n-avea să fie nicicând ca Grau. 

Banca şi-a garantat-o cu mia de mărci din argint dată de 

Hasdai, s-a juruit în fața judelui că va da în vileag monedele calpe 
- s-a întrebat cum le va recunoaşte, dacă într-o zi va fi fără Sahat — 
şi că le va tăia pe din două cu o foarfecă meşteşugită, pe care 
trebuia s-o aibă orice zaraf. Şi-a legiuit cu ajutorul judelui 
catastifele uriaşe unde urma să-şi înscrie toate operațiunile şi, 
chiar când Barcelona era cufundată în haosul ciumei bubonice, a 
primit aprobarea de a trudi ca zaraf, şi i s-au stabilit zilele şi 
ceasurile în care trebuia să stea neapărat în fața băncii lui. 

A doua regulă pe care Hasdai l-a povățuit s-o urmeze era legată 
de Sahat: 

— Nimeni nu trebuie să afle că ți l-am dăruit. Sahat e foarte 
cunoscut printre zarafi şi, de se află, vei avea necazuri. Ca un 
creştin ce eşti, poţi să faci negoț cu evreii, dar nu-i bine să fii 
crezut prieten cu ei. Mai trebuie să ştii ceva despre Sahat; puţini 
zarafi ar crede că ţi l-am vândut. Am primit sute de oferte pentru 
el, care de care mai mari; am spus „nu” tuturor, şi pentru că era 
priceput, şi pentru că-mi iubea copiii. N-au să priceapă. Aşa că ne- 
am gândit ca Sahat să se facă creştin. 

— Să se convertească? l-a întrebat Arnau. 

— Da. Noi, evreii, suntem opriți să avem robi creştini. Dacă 
unul dintre robii noştri se face creştin, trebuie să-l slobozim ori să- 
l vindem unui creştin. 

— Şi ceilalți zarafi au să creadă în convertirea lui? 

— Molima ciumei e în stare să zdruncine orice credință. 

— Dar Sahat este gata să facă asemenea jertfă? 

— Este. 

Vorbiseră despre asta nu ca stăpânul şi robul, ci ca doi 
prieteni, aşa cum ajunseseră să fie cu trecerea anilor. 

— Ai fi în stare? îl întrebase Hasdai. 

— Da, răspunsese Sahat. Fie Allah lăudat mai presus de orice, 
căci va şti să mă înțeleagă. Ştii doar, credința noastră e oprită pe 
meleagurile creştine. Ne împlinim îndatoririle în taină, în adâncul 
sufletelor. Şi aşa voi face, oricâtă apă sfințită îmi vor vărsa pe cap. 

— Arnau e creştin nu doar cu vorba, insistase Hasdai; dacă 
află... 

— N-are să afle nicicând. Noi, robii, cunoaştem mai bine ca 
oricine meşteşugul prefăcătoriei. Nu, nu pentru tine, dar am fost 
rob oriunde m-am dus. Adesea, viața noastră atârnă de aşa ceva. 

A treia regulă a rămas o taină între Hasdai şi Sahat. 

— Nu mai trebuie să-ți spun, Sahat, i-a mulțumit fostul stăpân 
cu voce tremurătoare, cât îți sunt de recunoscător pentru 

hotărârea pe care ai luat-o. Fiii mei şi eu insumi îți vom fi 
recunoscători pe viaţă. 

— Eu trebuie să-ți fiu recunoscător. 

— Presupun că vei şti pentru ce trebuie să te străduieşti 
acum... 

— Cred că da. 

— Nimic legat de mirodenii. Nici de țesături, uleiuri ori ceară, l- 
a povățuit Hasdai, iar Sahat a încuviințat, dând din cap în fața 
poveţelor pe care le auzea. Până când apele nu se vor linişti, 
Catalonia nu va fi pregătită să aducă iar asemenea mărfuri de 
afară. Robi, Sahat, robi. După ciumă, Catalonia are nevoie de 
lucrători. Până acum, nu ne ocupasem prea mult de negoțul cu 
robi. Ai să-i găseşti în Bizanț, Palestina, Rhodos şi Cipru. Fireşte, 
şi pe piața Siciliei. Ştiu că în Sicilia se vând sumedenie de turci şi 
tătari. Dar eu aş fi de părere să profiți de locurile lor de obârşie; 
peste tot avem conlucrători cărora le putem cere sprijinul. În scurt 
timp, noul tău stăpân are să agonisească bani cu găleata. 
Şi dacă nu se învoieşte să facă negoț cu robi? Nu pare să 


fie... 

— E om bun, i-a curmat vorba Hasdai, adeverindu-i bănuielile, 
un om drept vine de jos şi-i tare generos. Poate că nu va voi să se 
bage în negoțul cu robi. Nu-i aduce la Barcelona. Arnau să nu-i 
vadă. Du-i direct la Perpignan, Tarragona ori Salou, ori 
mărgineşte-te să-i vinzi în Mallorca. Acolo e una dintre cele mai 
însemnate piețe de robi din Mediterana. Lasă-i pe alții să-i aducă 
la Barcelona sau să facă negoț cu ei unde-or vrea. Şi Castilia are 
mare nevoie de robi. În orice caz, până ce află Arnau cum merg 
treburile, va trece destulă vreme pe apa sâmbetei ca să câştigaţi o 
droaie de gologani. Eu l-aş sfătui, şi aşa am să-i şi spun, ca pentru 
început să cunoască bine monedele, paritățile, piețele, rutele şi 
cele mai însemnate mărfuri de dus peste fruntarii ori de adus de 
pe alte meleaguri. Între timp, tu îți poţi face treaba, Sahat. 
Gândeşte-te că nu suntem mai inteligenți decât ceilalți şi că oricine 
are parale va aduce robi din afară. Până ce piața se va umple, 
fiindcă se va umple, profită. 

— Pot conta pe sprijinul tău? 

— Pe tot sprijinul meu. Am să-ți dau scrisori pentru toți 
conlucrătorii mei, pe care îi cunoşti deja. Îți vor face rost de 
creditul de care ai nevoie. 

— Şi catastifele? Vor trebui să înregistreze robii, iar Arnau îi va 
putea descoperi. 

Hasdai i-a aruncat o privire complice. 
— Sunt sigur că vei putea ascunde acel mic amănunt. 

Capitolul 34 


— Asta e! Arnau a arătat o căsuţă cu două caturi, închisă şi cu 
o cruce albă pe poartă. Sahat, deja botezat Guillem, s-a învoit de 
lângă el. Da? a întrebat Arnau. 

Guillem a încuviințat iar, de astă dată cu un surâs pe buze. 

Arnau a privit căsuţa şi a dat din cap. Se mărginise s-o arate, 
iar Guillem se învoise. Era întâia oară în viața lui că vrerile i se 
împlineau atât de uşor. Oare aşa avea să fie de aici înainte? A dat 
iar din cap. 

— Se întâmplă ceva, stăpâne? Arnau l-a pironit cu privirea. De 
câte ori îi ceruse, oare, să nu-i mai spună „stăpâne”? Dar arapul 
nu se învoise; îi răspunsese că trebuiau să păstreze părelniciile. 
Guillem i-a înfruntat privirea. Oare nu-ți place, stăpâne? a 
adăugat. 

— Da, fireşte că-mi place. E potrivită? 

— Desigur. N-ar putea fi mai bună. Uite, i-a destăinuit, făcând 
semn cu mâna, e chiar pe colțul a două ulițe de zarafi: Canvis 
Nous şi Canvis Vells. Ce casă poate fi mai bună ca ea? 

Arnau s-a uitat la ceea ce-i arăta Guillem. Canvis Vells ajungea 
până la mare, pe mâna stângă; Canvis Nous se deschidea în fața 
lor. Dar Arnau n-o alesese de aceea; nici măcar nu observase că 
ulițele acelea fuseseră ale zarafilor, măcar că umblase pe-acolo de 
sute de ori. Căsuţa se înălța lângă piața Sfânta Maria, în fața a 
ceea ce urma să fie marele portal al templului. 

— De bun augur, a şoptit în sinea lui. 

— Ce-ai grăit, stăpâne? 

Arnau s-a întors năprasnic la Guilem. Nu îndura să-i spună 
aşa. 

— Ce părelnicii mai trebuie să păstrăm acum? a strigat. Nu ne 
aude nici țipenie. Nu se uită nimeni la noi. 

— Gândeşte-te că, de când eşti zaraf, te ascultă şi te priveşte 
multă lume, măcar că nu-ți vine să crezi. Trebuie să te deprinzi cu 
asta. 

Chiar în acea dimineață, pe când Arnau umbla haihui pe plajă, 
printre bărci şi privind marea, Guillem încercase să afle cine era 
proprietarul casei care, cum şi era de aşteptat, aparținea Bisericii. 
Emfiteuţii ei muriseră şi cine era mai bun decât un zaraf ca s-o 
locuiască din nou? 


303 


După-amiază au intrat. Catul de sus avea trei odăițe, dintre 
care au mobilat două, una pentru fiecare. La cel de jos erau 
cuhnia, a cărei uşă dădea în ceea ce fusese o mică ogradă, şi, 
separat de ea printr-un perete subțire, cu vedere la uliţă, o 
încăpere luminoasă unde, în cele două zile care au urmat Guillem 
a pus un dulap, niscaiva opaițe şi o masă lungă din lemn preţios 
cu două jilțuri pe-o parte, şi patru pe cealaltă. 

— Lipseşte ceva, a observat el într-o zi; apoi a ieşit din casă. 

Amau a rămas singur în casa ce avea să-i fie bancă. Masa 
lungă de lemn strălucea; Arnau o curățase de nenumărate ori. A 
pipăit cu degetele spătarele celor două scaune. 

— Alege locul pe care îl vrei, i-a cerut Guillem. 

Arnau l-a ales pe cel din dreapta, în stânga viitorilor clienți. 
Atunci Guillem a schimbat jilțurile: la dreapta a pus unul cu brațe, 
tapițat cu mătase purpurie; cel al arapului era simplu. Arnau s-a 
aşezat în jilt şi a privit sala pustie. Ce ciudat! Până în urmă cu 
doar câteva luni descărca galere, iar acum... Nicicând nu stătuse 
într-un jilț ca acela! La un capăt al mesei, în dezordine, stăteau 
catastifele; din pergament neatins, aşa cum îi lămurise Guillem 
după ce le târguiseră. Luaseră şi pene, călimări, o balanţă, 
niscaiva cufere pentru bani şi o foarfecă pentru tăiatul monedelor 
calpe. 

Guillem scosese parale din punga lui, mai multe decât văzuse 
Arnau în toată viaţa. 

— Cine plăteşte toate astea? întrebase la un moment dat. 

— Tu. 

Arnau ridicase din sprâncene şi se uitase la punga de la 
cingătoarea lui Guillem. 

— O vrei? îl îmbiase acela. 

— Nu, răspunsese. 

Pe lângă obiectele cumpărate, Guillem adusese şi unul de-al 
lui: un abac splendid, cu ramă de lemn şi boabe din ivoriu, dăruit 
de Hasdai. Arnau îl luase şi-i mutase boabele dintr-o parte într- 
alta. Ce-i lămurise, oare, Guillem? Mai întâi mutase boabele cât ai 
zice peşte, socotind şi tot socotind. Arnau îl rugase să le mute mai 
încet, iar arapul, ascultător, încercase să-i spună cum mergea, dar 
ce-i tot lămurise? 

A pus deoparte abacul şi a început să facă rânduială pe masă. 
Catastifele, în fața jilțului său, ba nu, în fața lui Guillem. Mai bine 
să facă el înscrisuri. Cuferele da, le putea pune lângă el; foarfeca, 
ceva mai departe, iar penele şi călimările lângă catastife, alături de 

abac. Oare cine avea să-l folosească? 

Tocmai atunci a intrat Guillem. 

— Cum îţi pare? l-a întrebat Arnau zâmbitor, atingând masa cu 
mâna. 

— Foarte bine, i-a răspuns Guillem, zâmbindu-i drept răspuns, 
dar aşa n-o să avem niciun muşteriu şi cu atât mai puțin unul 
care să ne dea pe mână gologani. Zâmbetul lui Arnau s-a şters 
într-o clipită. Nu-ţi face griji, numai asta lipseşte. Şi tocmai asta 
ieşisem să cumpăr. 

Guillem i-a dat o țesătură, pe care Arnau a despăturit-o cu 
grijă. Era o bucată de mătase purpurie foarte scumpă, cu ciucuri 
auriți la capete. 

— Asta, i-a dat pe față robul, lipsea de pe masă. E semnul fățiş 
că ai împlinit toate demersurile cerute de stăpânire şi că ai banca 
ta garantată cum se cuvine în fața judelui cetăţii, cu o mie de 
mărci din argint. Nimeni nu poate, decât fiind în primejdie de a 
primi o osândă severă, să pună pe masa din fața lui ori o 
asemenea tapiserie ori o simplă rogojină, dacă n-a primit 
încuviințarea stăpânirii. De aceea, de n-o pui, nici țipenie nu va 
intra şi nu-şi va lăsa paralele aici. 


Începând din acea zi, Arnau şi Guillem s-au consacrat doar 
noului negoț şi, aşa cum îl povățuise Hasdai Crescas, fostul 
bastaix s-a ucenicit în noul meşteşug. 

— Prima îndatorire a unui zaraf, i-a dat pe față Guillem, stând 
amândoi la masă, trăgând cu ochiul la uşă şi sperând ca vreun 
bărbat să se hotărască să intre, e schimbul manual de monedă. 

Guillem s-a ridicat de la masă, i-a dat ocol, a stat în fața lui 
Arnau şi i-a pus o pungă cu bani în față. 

— Acum bagă de seamă, i-a zis apoi, scoțând o monedă din 
pungă şi punând-o pe masă. Ştii ce-i? Arnau a făcut semn că da. E 
un croat catalan din argint. Sunt bătuți la Barcelona, la câțiva paşi 
de aici. 

— N-am prea avut aşa ceva în pungă, l-a oprit Arnau, dar am 
ostenit să-i tot car în cârcă. După cât se vede, regele are încredere 
doar în bastaixos pentru strămutarea lor. 

Guillem a făcut semn că da, a zâmbit şi a băgat iar mâna în 
pungă. 

— Această monedă, a urmat, scoțând altă monedă şi punând-o 
alături de croat, e un florin aragonez din aur. 

— N-am avut nicicând aşa ceva, a mărturisit Arnau, luând 


305 


florinul. 

— Nu-ţi face griji, o să ai sumedenie. Arnau l-a privit pe 
Guillem drept în ochi, iar arapul a consimțit, serios. Aceasta e o 
veche monedă barceloneză. Guillem a pus alta pe masă şi, înainte 
ca Arnau să-l oprească din nou, a dat să scoată altele. Dar în 
negoț se folosesc duium de alte monede, i-a dat pe faţă, şi tu 
trebuie să le ştii pe toate. Musulmane: besanți, mahmudele, 
besanțţi din aur. Guillem le-a înşirat pe toate în fața lui Arnau. Cele 
din aur, franțuze; dublonii castilieni din aur; florinii din aur, bătuţi 
la Florența; cei genovezi, bătuți la Genova; ducațţii venețieni; 
monede din Marsilia şi altele, catalane: realul valencian ori 
mallorchin, grosul din Montpellier, melgurienii din Pirineii de 
Răsărit şi jaquesa, bătută la Jaca, şi folosită cu precădere în 
Lerida. 

— Sfântă Fecioară! a exclamat Arnau când arapul a stat din 
vorbă. 

— Trebuie să le ştii pe toate, a stăruit Guillem. 

Arnau a urmărit de multe ori cu privirea şirul de monede. Şi a 
oftat. 

— Mai sunt? a întrebat, ridicând privirea la Guillem. 

— Da. Puzderie. Dar astea-s cele mai obişnuite. 

— Şi cum se schimbă? 

De astă dată a oftat arapul. 

— Asta-i mai încâlcit. Arnau l-a îndemnat să-i dea înainte. Ei 
bine, la schimb se folosesc unități de cont: lirele şi mărcile pentru 
tranzacțiile mari; dinarii şi galbenii pentru uzul obişnuit. Arnau a 
încuviințat; el vorbise întotdeauna de galbeni şi dinari, indiferent 
de monedele care îi reprezentau, deşi în genere erau aceleaşi. 
Odată ce ai o monedă, trebuie să-i socoteşti valoarea după 
unitatea de cont, apoi să faci aşijderea şi cu cea pe care vrei s-o 
schimbi. 

Arnau a încercat să urmărească lămuririle arapului. 

— Şi acele valori? 

— Le stabileşte din când în când bursa din Barcelona, la 
consulatul Mării. Trebuie să te duci acolo ca să afli paritatea 
aleasă de stăpânire. 

— E schimbătoare? 

Arnau a tăgăduit, dând din cap. Nu ştia monedele, nici cum se 
făceau schimburile; în plus, şi ele se schimbau din când în când. 

— Neîncetat, i-a răspuns Guilem. Şi trebuie să stăpâneşti 
parităţile; de aici obține zaraful cele mai mari câştiguri. Ai să vezi. 

Unul dintre cele mai mari negoțuri e cumpărarea şi vinderea 
paralelor. 

— Cumpărarea banilor? 

— Da. Cumpărarea ori vinderea paralelor. Să cumperi argint cu 
aur ori aur cu argint, schimbând o groază de monede; aici, la 
Barcelona, dacă paritatea e bună, ori în străinătate, dacă acolo e 
mai bună. 

Arnau a dat din amândouă mâinile, a neputinţă. 

— În realitate, e destul de simplu, a stăruit Guillem. Ai să vezi, 
în Catalonia, regele stabileşte paritatea între florinul de aur şi 
croatul de argint, iar el a hotărât că-i de treisprezece la unu; un 
florin de aur face treisprezece croați de argint. Dar la Florența, 
Veneţia ori Alexandria nu le pasă ce zice regele nostru, iar aurul 
dintr-un florin nu face de treisprezece ori mai mult decât argintul 
dintr-un croat. Aici, regele stabileşte paritatea pe temeiuri politice; 
acolo, cântăresc aurul şi argintul din monede, şi le stabilesc o 
valoare. Carevasăzică, dacă strângi croaţi de argint şi îi vinzi peste 
fruntarii, obţii mai mult aur decât ți s-ar da în Catalonia pentru 
aceiaşi croați. Şi, dacă vii aici cu aurul acela, îți dau iar 
treisprezece croaţi de fiece florin de aur. 

— Dar aşa ceva poate face oricine, a obiectat Arnau. 

— Şi face oricine poate. N-o face cine are zece sau o sută de 
croați. Dar o face cine are sumedenie de oameni dispuşi să-i dea 
aceşti zece ori o sută de croați. S-au uitat unul la altul. Aceia 
suntem noi, a încheiat arapul, deschizând braţele. 

După o vreme, când Arnau învățase bine monedele şi ştia 
parităţile, Guillem a început să-i vorbească despre rute şi mărfuri. 

— Azi, i-a spus, cea mai însemnată e cea care uneşte Candia, 
Ciprul, Beirutul, Damascul ori Alexandria, deşi papa a curmat 
negoțul cu Alexandria. 

— Atunci cum se face? l-a iscodit Arnau, jucându-se cu abacul. 

— Pe gologani, fireşte. Se cumpără iertarea. 

Arnau şi-a adus aminte de lămuririle primite la cariera regelui 
despre paralele cu care se plătea ridicarea şantierului naval al 
regelui. 

— Şi facem negoț doar pe Mediterana? 

— Nu. Facem negoț în toată lumea. Cu Castilia, Franţa şi 
Flandra, dar cu precădere pe Mediterana. Numai mărfurile-s altele; 
din Franța, Anglia şi Flandra cumpărăm țesături, cu precădere 
scumpe: postav de Toulouse, Bruges, Malinas, Dieste ori Vilages, şi 
le vindem inul catalan. Târguim şi obiecte din aramă şi alamă. Din 

Levant, Siria şi Egipt, luăm mirodenii. 

— Piper, s-a repezit Arnau. 

— Da, piper. Dar să nu greşeşti. Când cineva îți vorbeşte despre 
negoțul cu mirodenii, se gândeşte şi la ceară, zahăr şi chiar colți de 
elefant. Dacă îți vorbeşte despre mirodenii mărunte, abia atunci se 
gândeşte la ce înțelegem în genere prin mirodenii: scorţişoară, 
cuişoare, piper, nucşoară. 

— Ai zis ceară? Aducem ceară din alte locuri? Cum e cu putință 
să aducem ceară din alte locuri, când zilele trecute mi-ai dat pe 
față că ducem miere în alte țări? 

— Asta e, l-a dumirit arapul. Ducem miere în alte țări, dar 
aducem ceară din alte țări. Avem miere din belşug, dar bisericile 
înghit ceară cu nemiluita. Arnau şi-a amintit de prima îndatorire 
pe care o aveau bastaixos: să țină vii flăcările lumânărilor mari 
aprinse pentru Fecioara Mării. Ceara vine din Dacia prin Bizanţ. 
Alte lucruri însemnate cu care facem negoț, a urmat Guillem, sunt 
merindele. Înainte, acum destul de mulți ani, vindeam grâu în 
afară, acum trebuie să aducem din alte țări tot soiul de grâne 
(grâu, orez, mei şi orz) şi trimitem în alte țări ulei, vin, fructe 
uscate, şofran, slănină şi piele. Mai facem negoț şi cu carne şi 
peşte sărat. 

Tocmai atunci a intrat un muşteriu, iar Arnau şi Guillem au 
pus capăt vorbei. Bărbatul s-a aşezat în fața celor doi zarafi şi, 
după ce şi-au dat bineţe, a pus pe masă o grămadă de bani. 
Guillem era încântat: nu-l ştia pe muşteriu, ceea ce era semn bun; 
începeau să nu mai depindă de vechii muşterii ai lui Hasdai. 
Arnau l-a servit cu seriozitate; a numărat monedele şi a controlat 
dacă nu erau calpe, dar, pentru orice putință, l-a întrebat şi pe 
Guillem. Apoi a înscris depozitul în catastife. Guillem l-a privit 
cum scria. Devenise mai priceput; făcuse mari eforturi în acea 
direcție. Preceptorul familiei Puig îl învățase literele, dar trecuseră 
ani de zile de când nu se mai folosise de ele. 

Aşteptând începerea sezonului de navigație, Arnau şi Guillem 
se mărgineau să pregătească unele înțelegeri de comandită. 
Cumpărau mărfuri de vândut afară, concurau cu alți neguțători 
pentru navlosirea navelor sau se tocmeau şi se târguiau ce mărfuri 
să mai aducă în țară pe fiecare navă care avea să se întoarcă. 

— Ce câştig au neguțătorii pe care îi tocmim? l-a întrebat odată 
Arnau. 

— Depinde de comandită. În cele fireşti, în genere, un sfert din 
câştiguri. În cele de parale, aur ori argint, nu ajunge un sfert. Noi 

spunem ce paritate vrem, iar neguțătorul obţine câştiguri din 
supraparitatea pe care o obține. 

— Ce fac oamenii ăştia pe meleaguri atât de îndepărtate? a 
întrebat iar Arnau, încercând să-şi închipuie acele locuri. Sunt 
ținuturi străine, unde se vorbesc alte limbi. Totul trebuie să fie 
diferit. 

— Da, dar gândeşte-te că în toate acele cetăţi, i-a răspuns 
Guillem, sunt consulate catalane. Leit-poleite Consulatului Mării 
din Barcelona, l-a dumirit. În fiece port e un consul, numit de 
cetatea Barcelonei, care face dreptate în negoț şi mijloceşte în 
neînțelegerile care se pot ivi între neguțătorii catalani şi oamenii ori 
stăpânirea de prin partea locului. Toate consulatele au câte o piață 
de grâne. Sunt incinte înconjurate de ziduri, unde trag neguțătorii 
catalani, cu silozuri unde se adăpostesc mărfurile până-s vândute 
ori îmbarcate din nou. Fiecare piață de grâne e ca o părticică din 
Catalonia pe meleaguri străine. Sunt deasupra acelei țări; acolo 
comandă consulul catalan, nu stăpânirea țării unde se află. 

— La ce bun? 

— Toate guvernele se îngrijesc de negoț. lau dări şi-şi umplu 
vistieriile. Putem să fim în război cu sarazinii, dar încă din veacul 
trecut, de pildă, avem consulate la Tunis ori Bejaia, aşa că n-ai 
nicio grijă: nicio căpetenie arapă nu va călca într-o piață catalană 
de grâne. 

Banca lui Arnau Estanyol mergea înainte. Ciuma îi rărise pe 
zarafii catalani, Guillem era o chezăşie pentru investitori şi lumea 
care, pe măsură ce molima dădea înapoi, începea să scoată de sub 
saltea gologanii păstraţi acasă. Dar Guillem tot nu putea pune 
geană pe geană. „Vinde-i în Mallorca”, îl povățuise Hasdai, vorbind 
despre robi, pentru ca Arnau să nu afle de acel negoț. Aşa şi 
dăduse poruncă Guillem. Să fie într-un ceas rău! a blestemat, 
sucindu-se pentru a nu ştiu câta oară în pat. Folosise una dintre 
ultimele nave care plecau din Barcelona în sezonul de navigație, 
chiar în primele zile ale lui octombrie. Bizanţ, Palestina, Rhodos şi 
Cipru: acelea fuseseră țintele celor patru neguțători care se 
îmbarcaseră în numele lui Arnau Estanyol, zaraful din Barcelona, 
înarmați cu cambii pe care Guillem îl pusese pe Arnau să le 
semneze. Nici nu le privise. Neguţătorii trebuiau să cumpere robi şi 
să-i ducă în Mallorca. Guillem şi-a schimbat locul. 

Dar momentul politic îl dezavantaja: în pofida faptului că şi 
Sfântul Părinte pusese o vorbă bună, regele Pedro cucerise 
definitiv Sardinia şi Rosellnul la un an după prima încercare, 

când luase sfârşit amânarea cu care se învoise. La 15 iulie 1344, 
după ce cea mai mare parte dintre satele şi cetățile lui se predase, 
Jaime al III-lea îngenunchease în fața cumnatului său cu capul 
descoperit, îi ceruse să se îndure de el şi-şi lăsase domeniile pe 
mâinile contelui de Barcelona. Regele Pedro îl făcuse senior de 
Montpellier şi viconte de Omelades şi Carladés, dar recâştigase 
domeniile catalane ale strămoşilor: Mallorca, Rosellón şi Cerdaña. 

Totuşi, după ce se dăduse bătut, Jaime de Mallorca strânsese o 
mică oaste de şaizeci de cavaleri şi trei sute de pedestraşi, şi 
intrase iar în Cerdaña, ca să-şi înfrunte cumnatul. Regele Pedro 
nici măcar nu venise la luptă. Se mărginise să-şi trimită locțiitorii. 
Istovit, lehămesit şi înfrânt, regele Jaime căutase refugiu la papa 
Clement al VI-lea, care tot îi mai susținea foloasele, şi acolo, în 
mâinile Bisericii, îşi urzise ultima viclenie: Jaime al III-lea îi 
vânduse regelui Filip al VI-lea al Franței drepturile de senior 
asupra Montpellierului pe douăsprezece mii de scuzi din aur; cu 
banii aceia şi cu ceva împrumuturi de la Biserică, armase o flotă 
dăruită de regina Giovanna a Neapolelui, iar în 1349 debarcase iar 
în Mallorca. 

Se socotise ca robii să sosească odată cu primele drumuri din 
1349. Erau o grămadă de parale în joc şi, dacă dădea greş, numele 
lui Arnau, oricât şi-ar fi pus Hasdai obrazul pentru el, rămânea 
pătat pentru cei cu care urma să conlucreze în viitor. Cambiile le 
semnase el şi, măcar că Hasdai plătise avansul, piața nu îngăduia 
o cambie neplătită. Legăturile cu cei din țările de hăt-departe se 
bizuiau pe încredere, una oarbă. Cum să aibă izbutire un zaraf 
care dădea greş încă de la primul negoț? 

— Chiar şi el mi-a atras luarea-aminte să ocolim orice rută care 
trece prin Mallorca, i-a dezvăluit într-o zi lui Hasdai, singurul cu 
care putea să se întindă la vorbă, în grădina evreului. 

Evitau să se uite unul la altul, dar ştiau că gândeau aşijderea. 
Patru nave cu robi! Atare negoț îl putea duce la sapă de lemn chiar 
şi pe Hasdai. 

— Dacă regele Jaime n-a fost în stare să se țină de cuvântul dat 
când s-a predat, a întrebat Guillem, căutând privirea lui Hasdai, ce 
se va alege de negoțul şi avutul catalanilor? 

Hasdai n-a dat răspuns. Ce-i putea spune? 

— Poate că neguțătorii tăi vor alege alt port, a glăsuit în cele din 
urmă. 

— Barcelona? a întrebat Guillem, dând din cap. 

— Nimeni nu putea să prevadă asta, a încercat să-l liniştească 

evreul. 

Arnau îi scăpase copiii de la moarte sigură. Cum să nu-l 
neliniştească aşa ceva? 

În mai 1349, regele Pedro a trimis flota catalană în Mallorca, în 
plin sezon de navigație şi negot. 

— Ce noroc că n-am trimis vreo navă la Mallorca, a zis Arnau 
într-o zi. 

Guillem s-a văzut silit să încuviințeze. 

— Ce-ar fi fost, a întrebat iar Arnau, dacă făceam aşa ceva? 

— Ce vrei să zici? 

— Noi primim bani de la oameni şi-i băgăm în comandite. De- 
am fi trimis o navă în Mallorca şi regele Jaime ar fi luat-o, n-am fi 
avut nici parale, nici mărfuri; n-am putea da înapoi depozitele. Noi 
punem totul la bătaie în comandite. Ce s-ar întâmpla, deci? 

— Abatut, a răspuns Guillem fără nicio plăcere. 

— Abatut? 

— Când un zaraf nu poate înapoia depozitele, judele care se 
ocupă de ele îi dă şase luni ca să-şi plătească datoriile. Dacă la 
sfârşitul lor nu şi le-a plătit, îl declară abatut, îl întemnițează pe 
pâine şi apă, şi-i vinde tot ce are ca să-i plătească creditorii. 

— Eu n-am nimic. 

— Dacă tot ce are n-ajunge ca să-şi plătească datoriile, a recitat 
Guillem, i se taie capul în fața casei, drept pildă dată celorlalți 
zarafi. 

Arnau a amuţit. 

Guillem n-a îndrăznit să-l privească. Ce vină avea Arnau pentru 
toate astea? 

— Nu-ţi face griji, a dat să-l liniştească; n-are să fie aşa ceva. 


311 


Capitolul 35 


Războiul din Mallorca mergea înainte, dar Arnau era fericit. 
Când n-avea treabă la bancă, ieşea în uşă şi se sprijinea de tocul 
ei. După ciumă, Sfânta Maria revenea la viață. Bisericuța romanică 
ştiută de el şi Joanet nu mai era, iar şantierul avansa spre marele 
portal. Putea sta ceasuri la rând privind cum zidarii potriveau 
pietrele, amintindu-şi de cele pe care le cărase. Biserica Sfânta 
Maria era totul pentru el: mama, intrarea în breaslă, chiar şi 
ascunzişul micuţilor evrei. Din când în când, spre marea-i bucurie, 
primea răvaşe de la fratele lui. Erau scurte şi-i spuneau doar că 
Joan era bine sănătos şi pe deplin dăruit învățăturii. 

Şi-a făcut apariția un bastaix cu o piatră. Puţini ieşiseră din 
molimă. Socrul lui, Ramon, şi mulți alții muriseră. Arnau plânsese 
pe plajă, alături de vechii ciraci. 

— Sebastià, a şoptit, recunoscându-l pe bastaix. 

— Ce zici? a auzit că-l întreba Guillem din spate. 

Arnau nu s-a întors. 

— Sebastiă, a repetat. Bărbatul care cară piatra se numeşte 
Sebastiă. 

Trecând prin fața lui, Sebastià l-a salutat, neîntorcând ochii şi 
privind înainte, cu buzele strânse din pricina poverii. 

— Ani la rând, am făcut şi eu deopotrivă, a urmat Arnau cu 
glas întretăiat. Guilem n-a mai grăit nimic. N-aveam decât 
paisprezece ani când i-am adus prima piatră Fecioarei. A trecut alt 
bastaix. Arnau l-a salutat. Credeam că are să mă rupă în două, că 
are să-mi frângă spinarea, dar ce fericit am fost când am ajuns! 
Dumnezeule! 

— Ceva bun trebuie să aibă Fecioara voastră, dacă oamenii se 
jertfesc astfel pentru ea, a auzit că-i spunea arapul. 

Amândoi au amuţit; şirul de bastaixos trecea prin fața lor. 

k k k 

Tocmai bastaixos au fost primii care au cerut sprijinul lui 
Arnau. 

— Avem nevoie de parale, i-a recunoscut fără ocolişuri 
Sebastià, care ajunsese una dintre căpeteniile breslei. Racla e 
goală de bani, nevoile — cu nemiluita, iar truda, pentru moment nu 
prea multă, prost răsplătită. Breslaşii n-au din ce trăi după ciumă, 
iar eu nu-i pot sili să bage bani în raclă, până nu-şi vin în fire 

după nenorocire. 

Arnau s-a uitat la Guillem, care stătea alături de el, tăcut, în 
spatele mesei pe care strălucea mătasea purpurie. 

— Chiar aşa de rău ați ajuns? 

— Nici nu poţi crede. Hrana s-a scumpit, aşa că din truda de 
bastaixos nu ne putem ține familia. Mai sunt văduvele şi orfanii 
celor morți. Trebuie să-i ajutăm. Avem nevoie de parale, Arnau. O 
să-ți înapoiem şi ultimul sfanț pe care ai să ni-l dai cu împrumut. 

— Ştiu. 

Arnau s-a uitat iar la Guillem, căutându-i sprijinul. Ce ştia el 
de împrumuturi? Până atunci, doar primise bani; nu împrumutase 
nicicând. 

Guillem şi-a acoperit fața cu mâinile şi a oftat. 

— Dacă nu-i cu putinţă... a dat să zică Sebastiă. 

— Ba da, l-a contrazis Guillem. Războiul dura de două luni şi 
n-aveau nicio veste despre robi. Ce mai contau niscaiva sfanți? De 
sărăcit avea să sărăcească Hasdai. Arnau îşi putea îngădui 
împrumutul. Dacă stăpânului meu îi ajunge cuvântul vostru... 

— Îmi ajunge, a sărit de îndată Arnau. 

Chiar el a numărat paralele cerute de bastaixos, şi i le-a dat 
solemn lui Sebastiă. Guillem a văzut cum şi-au dat mâinile pe 
deasupra mesei, amândoi în picioare, în tăcere, încercând cu 
stângăcie să-şi ascundă simțămintele într-o strângere de mână 
care a durat o veşnicie. 

În a treia lună de război, când Guillem începuse să-şi piardă 
nădejdea, cei patru neguțători au sosit odată. Când primul făcuse 
escală în Sicilia şi aflase de războiul cu Mallorca, aşteptase sosirea 
altor nave catalane, printre care şi celelalte trei galere. Toţi piloţii şi 
neguțătorii hotărâseră să dea ocol Mallorcăi, şi toți patru îşi 
vânduseră marfa la Perpignan, a doua cetate din principat. După 
cum le dăduse poruncă arapul, i-au dat întâlnire lui Guillem 
altundeva decât în banca lui Arnau, în piața de grâne din strada 
Carders, şi acolo, odată pusă deoparte a patra parte din câştiguri, 
i-au dat fiecare cambia lui pentru cea mai însemnată parte a 
negoțului, plus cele trei părți care îi reveneau lui Arnau. O 
agoniseală fără pereche! Catalonia avea nevoie de lucrători, iar 
robii fuseseră vânduți pe un preț peste măsură de mare. 

Când a intrat în bancă, l-a întâlnit pe Arnau cu Sebastiă şi un 
preot. 

— Guillem, l-a salutat Arnau, acela e părintele Juli Andreu. 
Vine în locul părintelui Albert. 

Guillem s-a ploconit stângaci în fața preotului. „Alte 
împrumuturi”, şi-a zis în sinea lui, salutând. 

— Nu-i ce crezi, i-a spus Arnau. Guillem a pipăit cambiile din 
buzunar şi a zâmbit. Ce mai conta? Arnau era acum un bărbat cu 
dare de mână. A zâmbit iar, dar Arnau n-a înțeles. E mai rău decât 
crezi, i-a zis cu gravitate. „Ce poate fi mai rău decât un împrumut 
făcut Bisericii?” a fost ispitit arapul să întrebe. Apoi a salutat-o pe 
căpetenia breslei de bastaixos. Avem un păs, a încheiat Arnau. 

Cei trei bărbați s-au uitat câteva clipe la arap. „Numai dacă se 
învoieşte Guillem”, pusese condiția Arnau, nedând atenţie vorbelor 
spuse de preot despre starea de rob a arapului. 

— Ţi-am vorbit vreodată de Ramon? Guillem a făcut semn că 
nu. Ramon a fost un om foarte însemnat în viața mea. M-a ajutat, 
m-a ajutat mult. Guillem era tot în picioare, cum se cuvenea unui 
rob. Pe el şi pe soția lui i-a dus ciuma pe lumea cealaltă, şi breasla 
nu poate să se îngrijească de fiica lui. Am stat de vorbă, m-au 
rugat... 

— De ce-mi ceri părerea, stăpâne? 

Plin de nădejde, părintele Juli Andreu s-a întors la Arnau. 

— Casa de Pietate şi Casa Carităţii nu fac față, a urmat Arnau; 
nici măcar nu pot împărți pâine, vin şi escudella48 nevoiaşilor, cum 
făceau zilnic. Ciuma a făcut ravagii. 

— Ce doreşti, stăpâne? 

— M-au sfătuit s-o înfiez. 

Guillem a pipăit iar cambiile. „Cu prețul de douăzeci, ai putea 
s-o înfiezi acum!” s-a învoit în sinea lui. 

— Dacă vrei... s-a mărginit să-i răspundă. 

— Eu nu ştiu nimic despre copii, a sărit cu gura Arnau. 

— Trebuie să le dai doar iubire şi adăpost, s-a băgat în vorbă 
Sebastià. Adăpostul îl ai şi am impresia că iubirea îți prisoseşte. 

—Ai să mă ajuţi? l-a întrebat Arnau pe Guilem, 
nemaiascultându-l pe Sebastià. 

— Am să dau ascultare tuturor vrerilor tale. 

— Nu vreau ascultare. Vreau... îți cer ajutorul. 

— Vorbele tale mă onorează. O să-l ai cu dragă inimă, s-a legat 
Guillem; tot ce-o să ai nevoie. 


Fata avea şase ani şi o chema Mar ca pe Fecioară. În mai 


48 Mâncare tipică din Catalonia, pe bază de legume, orez şi fidea. 
49 În lb. sp., „mare”. (n.tr.) 

puțin de trei luni a trecut peste lovitura ciumei şi moartea 
părinţilor. Începând de atunci, nu s-a mai auzit nici clinchetul 
monedelor, nici scârțâitul penei pe foile catastifelor de pe masă: 
râsetele şi alergăturile umpleau casa. Stând la masă, Arnau şi 
Guillem o mustrau când izbutea să scape de roaba pe care arapul 
o cumpărase ca să-i poarte de grijă, şi se ițea în uşa încăperii, dar 
apoi, negreşit, se uitau unul la celălalt, surâzători. 

Roaba Donaha fusese prost primită de Arnau. 

— Nu mai vreau robi! strigase, peste lămuririle date de Guillem. 

Dar roaba, jigărită, jegoasă, cu rochia în zdrenţe, s-a pus pe 
plâns. 

— Unde îi va fi mai bine ca aici? îl întrebase Guillem pe Arnau. 
Dacă te supără atât de tare, făgăduieşte-i că va fi slobodă şi se va 
vinde altcuiva. Ea are nevoie de-ale gurii, iar noi — de o femeie care 
să aibă grijă de fetiță. Fata a îngenuncheat în fața lui Arnau, care a 
căutat să scape de ea. Ştii cât trebuie să fi suferit fata asta? 
Guillem şi-a mijit ochii. Dacă o dai înapoi... 

Foarte în silă, Arnau s-a învoit. 

Pe lângă roabă, Guillem a găsit şi cum să se dezvinovățească 
pentru gologanii dobândiți din vânzarea robilor, şi, după ce i-a dat 
lui Hasdai plata cuvenită de conlucrător barcelonez la vânzări, i-a 
dat acele câştiguri uriaşe unui evreu de încredere de-al lui Hasdai, 
în trecere prin Barcelona. 

Abraham Levi a intrat într-o bună dimineaţă în bancă. Era înalt 
şi uscăţiv, cu barba albă şi rară; purta un gheroc negru, pe care 
strălucea emblema galbenă. L-a salutat pe Guillem, care i l-a 
înfățişat lui Arnau. După ce s-a pus în fața lor, evreul i-a înmânat 
lui Arnau o cambie pentru câştigurile obținute. 

— Vreau să depun aceste parale la banca Domniei Tale, 
meştere Arnau, i-a zis. 

Arnau a căscat ochii cât strachina când a desluşit despre câți 
bani era vorba. I-a dat înscrisul lui Guillem, îndemnându-l scos 
din fire să-l citească. 

— Dar, a început să spună pe când Guillem se vădea uimit, 
sunt o grămadă de bani. De ce o pui în banca mea, şi nu într-una 
ținută de...? 

— ... Fraţii mei întru credință? l-a ajutat evreul. Mereu am avut 
încredere în Sahat. Nu cred că schimbarea numelui, a ripostat, 
uitându-se la arap, să-i fi preschimbat talentul. Plec într-o 
călătorie, una nespus de lungă, şi vreau ca Domnia Ta şi Sahat să 
vă îngrijiţi de paralele mele. 

— Aceşti bani sunt plătiți cu un sfert din ei doar pentru că îi 
ţineţi în bancă, nu-i aşa, Guillem? Arapul a consimțit. Cum să-ți 
plătim câştigurile dacă Domnia Ta pleci într-o călătorie atât de 
lungă? Cum putem să te...? 

„La ce bun atâtea întrebări?” s-a întrebat Guillem în sinea lui. 
Nu-i dăduse sfaturi cu toptanul lui Abraham, dar evreul se apăra 
vioi. 

— Bagă-i în alte negoțuri, i-a răspuns iar. Nu-ţi face griji pentru 
mine. N-am nici fii, nici familie şi unde merg n-am nevoie de 
parale. Într-o zi, poate peste o grămadă de vreme, am să mă 
folosesc de ei ori am să trimit pe cineva să-i folosească. Până 
atunci, nu trebuie să vă faceți griji. Am să vă caut eu pe voi. Vă 
deranjează? 

— Cum să ne deranjeze? a zis Arnau. Guillem a răsuflat uşurat. 
Dacă aşa vrei Domnia Ta, aşa să fie. 

Au semnat înțelegerea, iar Abraham Levi s-a ridicat. 

— Trebuie să-mi iau rămas-bun de la niscaiva prieteni din 
cartierul evreiesc a mai grăit, după ce s-a despărțit de ei. 

— Te însoțesc, s-a învoit Guillem, căutând aprobarea lui Arnau, 
care a consimţit cu o mişcare. 

De acolo, cei doi au plecat la un notar şi Abraham Levi a scris 
în fața aceluia un ordin de plată pentru depozitul deschis la banca 
lui Arnau Estanyol, renunțând de hatârul tânărului la câştigurile 
de orice soi pe care depozitul le-ar fi putut aduce. Guillem s-a 
întors la bancă cu înscrisul sub veşmânt. Dar totul se putea face şi 
desface în timp, şi-a lămurit în sinea lui, traversând Barcelona. 
Formal, banii erau proprietatea evreului, după cum dovedeau 
catastifele lui Arnau, dar niciodată nu i-ar fi putut cere cineva, 
fiindcă evreul făcuse un ordin de plată în favoarea lui. Între timp, 
cele trei sferturi din câştigurile aduse de acel depozit, care erau ai 
lui Arnau, aveau să-i fie mai mult decât îndestulătoare pentru a-i 
spori agoniseala. 

În noaptea aceea, pe când Arnau pirotea, Guillem a intrat în 
bancă. Găsise o piatră slobodă în perete. A dosit înscrisul, învelit 
în postav bun, îndărătul pietrei, pe care a înțepenit-o cum a putut 
mai bine. Într-o zi avea să pună un zidar de la Sfânta Maria s-o 
înțepenească şi mai abitir. Agoniseala lui Arnau avea să zacă acolo 
până când îi va putea dezvălui de unde veneau paralele. Era vorba 
doar de timp. 

De foarte mult timp, a trebuit să-şi schimbe părerile Guillem, 
într-o zi când se plimbau pe plajă, după ce trecuse de consulatul 

Mării, pentru nişte treburi. Barcelona primea neincetat robi; marfă 
omenească, pe care barcagiii o strămutau pe plajă, claie peste 
grămadă în luntrile lor. Bărbaţi şi băieți buni de trudă, dar şi femei 
şi copii, al căror plâns i-a silit pe cei doi bărbaţi să privească într- 
altă parte. 

— Ascultă-mă bine, Guillem! Niciodată, oricât de rău ne-ar 
merge, l-a dumirit Arnau, oricâte nevoi am avea, n-o să cumpărăm 
o comandită de robi. Mai bine îmi las capul în mâinile judelui 
cetății. 

Apoi au zărit galera, care pleca vâslind din portul Barcelonei. 

— De ce pleacă? a întrebat Arnau fără să-şi dea seama. Nu 
profită de drumul de întoarcere ca să încarce marfă? 

Guillem s-a întors la el, făcând o mişcare uşoară cu capul că 
nu. 

— Vine înapoi, l-a încredințat. Doar iese în larg, ca să descarce 
mai departe, a adăugat cu glas întretăiat. 

Arnau a tăcut câteva clipe, privind cum se depărta galera. 

— Câţi mor? a întrebat în cele din urmă. 

— Prea mulți, i-a răspuns arapul, amintindu-şi de o navă la fel. 

— Niciodată, Guillem! Ține minte, niciodată! 


317 


Capitolul 36 


9 ianuarie 1354 
Piața Sfânta Maria a Mării 
Barcelona 


Cum să nu fie în fața Sfintei Maria, şi-a zis Arnau în sinea lui, 
privind de la o fereastră a casei întreaga Barcelonă care se 
adunase şi se îmbulzea în piaţă, pe ulițele din jur, pe schele, chiar 
şi în biserică, şi se uita cu băgare de seamă la podiul întocmit din 
porunca regelui Pedro. Pedro al III-lea nu alesese piața Blat, nici a 
catedralei, nici bursa ori minunatele şantiere navale pe care chiar 
el pusese să-i fie durate, nu. El alesese Sfânta Maria, biserica 
oamenilor de rând, care se dura mulțumită unirii şi jertfei 
întregului norod. 

— Nu-i în toată Catalonia loc mai grăitor ca acela pentru 
spiritul barcelonezilor, i-a lămurit Arnau lui Guillem în acea 
dimineaţă, pe când priveau cum lucrătorii durau podiul. Şi regele 
ştie. De aceea l-a şi ales. 

Arnau şi-a scuturat umerii de frig. Biserica era miezul vieții lui! 

— O să ne coste mulți gologani! s-a mărginit să bodogănească 
arapul. 

Arnau s-a întors la el, ispitit să se împotrivească, dar Guillem 
nu şi-a luat ochii de pe podiu, iar el a ales să nu mai zică nimic. 

Trecuseră cinci ani de la deschiderea băncii. Arnau avea treizeci 
şi trei, şi era fericit. Şi avut, neobişnuit de bogat. Ducea o viață 
austeră, dar catastifele trădau că agonisise parale cu nemiluita. 

— Hai să îmbucăm ceva, l-a îndemnat, punându-i o mână pe 
umăr. 

Jos, în cuhnie, îi aşteptau Donaha şi fata, care o ajuta să pună 
masa. 

Roaba şi-a văzut mai departe de treabă, pregătind micul dejun, 
dar văzându-i, Mar a fugit la ei. 

— Toată lumea vorbeşte despre vizita regelui! a strigat. Putem 
să ne apropiem de el? Vor veni şi cavalerii? 

Guillem s-a pus la masă, oftând. 

— Vine să ne ceară alte parale, a dumirit-o pe fată. 

— Guillem! l-a dojenit Arnau în fața uimirii de pe chipul lui 
Mar. 

— E adevărat, s-a apărat arapul. 

— Nu. Nu-i adevărat, Mar, i-a ripostat Arnau, fiind astfel 
răsplătit cu un zâmbet. Regele vine să ne ceară ajutor ca să 
cucerească Sardinia. 

— Bani? a întrebat fata, făcându-i cu ochiul lui Guillem. 

Amau s-a uitat întâi la fată, apoi la Guillem; amândoi i-au 
surâs ironic. Ce mai crescuse fetița! Era aproape o domnişoară, 
frumoasă, isteață, plină de un farmec ce-ar fi putut cuceri pe 
oricine. 

— Bani? a repetat fata, întrerupându-i gândurile. 

— Toate războaiele costă parale! s-a văzut Arnau silit să 
răspundă. 

— A! a exclamat Guillem, deschizând larg braţele. 

Donaha a început să le umple blidele. 

— De ce nu-i spui, a urmat Arnau, când Donaha a terminat de 
servit, că nu ne costă parale, ci, în realitate, câştigăm gologani? 

Mar a deschis larg ochii către Guillem. 

Arapul a stat în cumpănă. 

— De trei ani plătim dări deosebite, a spus, nevoind să-i dea 
dreptate lui Arnau, trei ani dintr-un război pe care l-am ţinut noi, 
barcelonezii. 

Mar şi-a strâns buzele într-un zâmbet şi s-a întors la Arnau. 

— E drept, a recunoscut el. Chiar acum trei ani, noi, catalanii, 
am semnat o înțelegere cu Veneţia şi Bizanțul ca să declarăm 
război Genovei. Voiam să cucerim Corsica şi Sardinia care, prin 
înțelegerea de la Agnani, ar fi trebuit să fie domenii catalane, şi 
care erau, totuşi, în puterea genovezilor. Şaizeci şi opt de galere 
înarmate! Arnau a ridicat glasul. Şaizeci şi opt de galere înarmate, 
douăzeci şi trei catalane şi restul venețiene şi greceşti, au înfruntat 
în Bosfor şaizeci şi cinci de galere genoveze. 

— Şi ce-a fost? a întrebat Mar în fața tăcerii bruşte a lui Arnau. 

— N-a câştigat nimeni. Amiralul nostru, Ponç de Santa Pau şi-a 
pierdut viața în bătălie şi de întors s-au întors doar zece din cele 
douăzeci şi trei de galere catalane. Ce-a fost, Guillem? Robul a 
făcut cu capul semn că nu. Spune-i, Guillem, a stăruit Arnau. 

Guillem a oftat. 

— Bizantinii ne-au trădat şi, în schimbul păcii, s-au aliat cu 
Genova, dându-le genovezilor tot monopolul negoțului lor. 

— Şi ce-a mai fost? a stăruit Arnau. 

— Am pierdut una dintre cele mai însemnate rute din 
Mediterana. 

— Am pierdut parale? 

— Da. 

Mar urmărea convorbirea, privind când la unul, când la 
celălalt. Lângă vatră, chiar şi Donaha făcea deopotrivă. 

— Mulţi bani? 

— Da. 

— Mai mulți decât i-am dat pe urmă regelui? 

— Da. 

— Numai dacă Mediterana-i a noastră vom putea să facem 
negoț în bună pace, a spus Arnau. 

— Şi bizantinii? l-a iscodit Mar. 

— După un an, regele a armat o flotă de cincizeci de galere, 
avându-l în frunte pe Bernat de Cabrera50, şi i-a biruit pe genovezi 
în Sardinia. Amiralul nostru a pus mâna pe treizeci şi trei de 
galere, şi a scufundat alte cinci. Opt mii de genovezi şi-au pierdut 
viețile, alți trei mii două sute au fost luați ostatici, dar şi-au 
pierdut viața doar patruzeci de catalani! Bizantinii, i-a dat înainte, 
pironind-o cu privirea pe Mar, ai cărei ochi străluceau de curioasă 
ce era, s-au căit şi şi-au redeschis porturile pentru negoțul cu noi. 

— Trei ani de dări speciale, pe care încă le mai plătim, a 
subliniat Guillem. 

— Dar dacă el are Sardinia, iar noi negoțul cu Bizanțul, ce mai 
vrea acum regele? a întrebat Mar. 

— Nobilii de pe insulă, în frunte cu judele de Arborea, s-au 
ridicat cu arma în mână contra regelui Pedro, iar el trebuie să vină 
să stingă zavera. 

— Monarhul, s-a băgat Guilem în vorbă, ar trebui să se 
mulțumească cu rutele deschise pentru negoț şi să-şi ia dările. 
Sardinia e un ţinut necioplit şi dur. N-o s-o stăpânim nicicând. 

Regele nu s-a înfățişat cu fast norodului. Pe podium, prostimea 
nu i-a desluşit statura scundă. Purta cele mai bune veşminte de 
sală, de un stacojiu strălucitor, care sclipeau sub soarele de iarnă 
aidoma nestematelor cu care erau împodobite. Pentru acel prilej, 
nu uitase să-şi pună nici Coroana de aur, nici, fireşte, un mic 


50 Acesta este amiralul catalan Bernat sau Bernard de Cabrera, conte 
de Mòdica (1352-1423), nepot al lui Bernard6 de Cabrera. Pedro al III-lea 
Ceremoniosul i-a restituit o parte din bunurile confiscate familiei sale şi 1- 
a luat sub protecția sa. A apărat Besalú contra francezilor (1390) şi în 
1392 a militat în Sicilia pentru urcarea pe tron a lui Martin cel Tânăr, al 
cărui principal sfetnic a fost. (n.tr.) 

jungher la cingătoare. Nobilii şi curtenii din suită nu erau mai 
prejos, ci, aidoma seniorului lor, purtau veşminte fastuoase. 

Monarhul s-a adresat norodului şi l-a înflăcărat. Când se mai 
adresase un rege celor de jos pentru a-i lămuri ce gândea să facă? 
A vorbit despre Catalonia, despre ținuturile şi vrerile lor. A vorbit 
despre trădarea lui Arborea în Sardinia, iar prostimea a ridicat 
brațele şi a cerut răzbunare. Regele i-a tot înflăcărat pe oameni, cu 
Sfânta Maria în față, şi în cele din urmă le-a cerut sprijinul de care 
avea nevoie; iar ei i-ar fi dat şi copiii, dacă li i-ar fi cerut. 

Ajutorul a venit de la barcelonezi; Arnau a plătit banii ce-i 
reveneau ca zaraf al cetăţii, iar regele s-a dus în Sardinia în 
fruntea unei flote de o sută de corăbii. 

Când oastea a părăsit Barcelona, cetatea s-a întors la viața ei 
obişnuită, iar Amau la bancă, la Mar, la Sfânta Maria, la 
ajutorarea celor care-i cereau sprijinul şi parale cu împrumut. 

Guillem a trebuit să se deprindă, învoindu-se cu o lucrare 
foarte diferită de a zarafilor şi neguțătorilor pe care îi cunoscuse 
până atunci, chiar şi de a lui Hasdai Crescas. La început s-a 
împotrivit, spunându-i că nu se învoia, ori de câte ori Arnau 
deschidea punga ca să-i dea gologani vreunuia din droaia de 
lucrători care aveau nevoie de ei. 

— Oare nu plătesc? Oare nu ni-i dau înapoi? l-a întrebat 
Arnau. 

— Sunt împrumuturi fără camătă, a pledat Guillem. Paralele 
astea ar trebui să aducă câştiguri. 

— De câte ori m-ai sfătuit să cumpărăm un palat, să trăim mai 
bine? Cât ar costa aşa ceva, Guillem? Ştii bine că nesfârşit mai 
mult decât toate împrumuturile pe care le-am dat acelor oameni. 

Guillem s-a văzut silit să tacă. Fiindcă era de netăgăduit. Arnau 
trăia modest în casa lui din Canvis Nous colț cu Canvis Vells. Nu 
se uita la cheltuieli doar când era vorba despre instruirea lui Mar. 
Fata lua lecţii în casa unui neguțător prieten, unde veneau 
preceptori, şi, fireşte, la Sfânta Maria. N-a trecut mult şi cei din 
fruntea şantierului din parohie s-au dus la Arnau să-i ceară 
ajutoare băneşti. 

— Am deja una, le-a răspuns Arnau când i-au oferit să 
folosească una dintre capelele laterale din Sfânta Maria. Da, a 
adăugat, spre uimirea căpeteniilor, capela mea, care-i şi a breslei 
de bastaixos, are hramul Preasfântului Mântuitor, şi aşa va fi pe 
veci. Dar, a întrebat, deschizând cufărul, de câți bani aveți nevoie? 

„De câți aveți nevoie?” „Cât vreți?” „Cât v-ar fi de ajuns?” 

„Aceştia ajung?” Guillem ascultase fără preget acele întrebări 
obişnuite, până când începuse să încuviințeze, fiindcă lumea îl 
saluta, îi zâmbea şi-i mulțumea ori de câte ori se plimba pe plajă 
ori prin mahalaua Ribera. „Poate că are dreptate Arnau”, începuse 
să-şi spună. Se dăruia celorlalți, dar oare nu făcuse aşijderea cu el 
şi cu cei trei copii evrei care fuseseră în primejdie să fie omorâți cu 
pietre, şi pe care el nici nu-i cunoştea? De n-ar fi avut asemenea 
fire, pesemne că el, Raquel şi Jucef şi-ar fi pierdut mai mult ca 
sigur viața. De ce trebuia să se schimbe numai pentru că era 
bărbat cu stare? Astfel, ca şi Arnau, Guillem începuse să 
zâmbească oamenilor pe care îi întâlnea, şi să-i salute pe 
necunoscuții care-i făceau loc să treacă. 

Dar chipul acela de a se purta n-avea nici în clin, nici în 
mânecă cu unele hotărâri pe care Arnau le luase în decursul 
anilor. Că nu se învoise să ia parte la comandite ori navlosiri legate 
de negoțul cu robi părea firesc, dar de ce, se întreba Guillem, 
spunea uneori „nu” şi unor treburi care n-aveau nimic de-a face cu 
negoțul de robi? 

La început, Arnau îşi justificase hotărârile fără gâlceavă: „Nu 
mă convinge.” „Nu-mi place.” „Nu mi-e limpede.” 

În cele din urmă, arapul se îngrijorase. 

—E o operațiune bună, Arnau, îi dăduse povață când 
neguțătorii plecaseră de la bancă. Ce-i cu tine? Uneori spui „nu” şi 
unor negoțuri care ne aduc câştiguri bune. Nu înţeleg. Ştiu că nu 
eu... 

— Ba da, tu, l-a contrazis, neîntorcându-se la el, stând 
amândoi aşezaţi în jilțuri, la masă; îmi pare rău. Dar... Guilem a 
aşteptat ca Arnau să se hotărască. Ai să vezi, n-am să iau nicicând 
parte la un negoț cu Grau Puig. Numele meu nu va sta nicicând 
lângă al lui. 

Arnau s-a uitat în față, mult dincolo de peretele casei. 

— Ai să-mi povesteşti într-o zi de ce? 

— De ce nu? a şoptit, întorcându-se către el. Şi i-a povestit. 


Guillem îl cunoştea pe Grau Puig, fiindcă fostul olar lucrase cu 
Hasdai Crescas. Arapul se întreba de ce, dacă Arnau nu voia să 
lucreze cu el, baronul voia, în schimb, să lucreze cu Arnau. Oare 
simțămintele nu erau reciproce după tot ce-i istorisise Arnau? 

— De ce? l-a întrebat într-o bună zi pe Hasdai Crescas, după 
ce-i dezvăluise istoria lui Arnau, convins fiind că avea să rămână 
între ei. 

— Fiindcă o grămadă de lume nu vrea să lucreze cu Grau Puig. 
E mult de când nici eu n-o mai fac şi, ca şi mine, nici mulți alții. E 
obsedat să stea acolo unde nu-i e locul prin naştere. Pe când era 
un meşteşugar oarecare, era bărbat de încredere; acum însă are 
alte scopuri şi n-a ştiut în ce s-a băgat când s-a însurat. Hasdai a 
tăgăduit cu o mişcare a capului. Ca să fii nobil, trebuie să te naşti 
nobil, trebuie să fi supt nobleţe odată cu laptele mamei. Nu că 
trebuie să fii bun ori să aperi noblețea, dar numai nobilii din 
născare pot să rămână nobili şi să se ferească de primejdii. În 
afară de asta, dacă sărăceşte, cine cutează să se ia de un baron 
catalan? Sunt orgolioşi, trufaşi, născuți să poruncească şi să fie 
deasupra tuturor, chiar în mizerie. Grau Puig a ajuns nobil doar 
prin puterea paralelor lui. A cheltuit bani cu nemiluita pe zestrea 
Margaridei, fiica lui, şi a ajuns aproape la sapă de lemn. Toată 
Barcelona ştie! Râd de el pe la spate, şi nevastă-sa ştie. De ce 
trăieşte un simplu meşteşugar într-un palat de pe ulița Montcada? 
Şi din ce îşi râd mai mult ceilalți de el, din ce vrea să-şi arate mai 
mult puterea, aruncând cu gologanii în dreapta şi-n stânga. Ce-ar 
face Puig fără nicio lețcaie? 

— Vrei să zici că...? 

— Nu vreau să zic nimic, dar eu n-aş face negoț cu el. Aici, 
măcar că din alte pricini, stăpânul tău a nimerit-o. 

Începând din ziua aceea, Guillem ciulea urechile la orice vorbiri 
care pomeneau de Grau Puig, iar la bursă, la consulatul Mării, la 
înțelegeri, cumpărări şi vânzări de mărfuri, la sporovăieli despre 
cum mergea negoțul, se vorbeau multe despre baron, prea multe. 

— Fiul, Genis Puig... i-a zis într-o zi lui Arnau, după ce ieşiseră 
de la bursă şi priveau marea, o mare liniştită, calmă, blândă ca 
niciodată. Arnau s-a întors la el auzind acel nume. Genis Puig a 
trebuit să ceară un împrumut ieftin, ca să-l urmeze pe rege la 
Mallorca. Îi sticliseră ochii? Guillem a înfruntat privirea lui Arnau. 
Nu-i răspunsese, dar îi sticliseră ochii? Vrei să-ți mai spun? 

Arnau n-a zis nimic, dar până la urmă a dat din cap că da. 
Avea ochii mijiţi şi buzele uşor strânse. A tot încuviințat o bună 
bucată de vreme. 

— Mă împuterniceşti să iau hotărârile pe care le voi crede 
nimerite? a întrebat în cele din urmă Guillem. 

— Nu te împuternicesc. Te rog, Guillem, te rog! 

Cu discreție, Guillem a început să folosească sumedenia de 
cunoştinţe şi liota de legături pe care şi le făcuse în anii de 
târguieli neguțătoreşti. Faptul că fiul, cavalerul don Genís, trebuise 

să ceară împrumuturi deosebite, pentru nobili, însemna că tatăl 
nu mai putea plăti cheltuielile de război. împrumuturile ieftine, 
credea Guillem, cer dobânzi mari; sunt singurele unde se admite 
camăta între creştini. De ce s-ar învoi un tată ca fiul lui să 
plătească o camătă, dacă nu i-ar lipsi paralele? Şi Isabel? Harpia 
care îi prăpădise pe Arnau şi pe tatăl lui, care îl silise pe Arnau să 
se târască în genunchi, cum de îngăduia un asemenea scandal? 

Guillem şi-a tot aruncat năvoadele vreo câteva luni; a vorbit cu 
prietenii, cu cei ce îi erau îndatorați şi a trimis răvaşe tuturor 
conlucrătorilor lui: care era starea lui Grau Puig, baron catalan, 
neguțător, ce ştiau despre el, despre negoțurile şi banii lui, despre 
cât de bun era de plată? 

Când sezonul de navigație era pe sfârşite, iar navele reveneau în 
portul Barcelonei, Guillem a început să primească răspuns la 
misive. Veşti însemnate! Într-o seară, la închiderea băncii, Guillem 
a mai rămas la masă. 

— Am treabă, i-a lămurit lui Arnau. 

— Ce treabă? 

— Îţi spun eu mâine. 

A doua zi, dis-de-dimineață, înainte de micul dejun, cei doi s-au 
pus la masă, iar Guillem i-a povestit: 

— Grau Puig e la ananghie. I-au sticlit iar ochii lui Arnau? Toţi 
zarafii şi neguţțătorii cu care am stat de vorbă sunt de aceeaşi 
părere: i s-a dus toată agoniseala pe apa sâmbetei... 

— Poate că zvonurile-s răuvoitoare, i-a curmat vorba Arnau. 

— Aşteaptă. Uite. Guillem i-a dat misivele celor cu care 
conlucra. Astea-s dovezile. Grau Puig e în mâinile lombarzilor. 

Arnau s-a gândit la lombarzi: zarafi şi neguțători, conlucrători 
ai marilor case din Florenţa ori Pisa, un cerc închis ce-şi vedea de 
propriile interese, ai cărui membri se târguiau între ei ori cu casele 
centrale. Al lor era tot negoțul cu stofe scumpe: lâneturi, mătăsuri 
şi brocarturi, tafta de Florenţa, voaluri de Pisa şi multe alte 
asemenea. Lombarzii nu dădeau ajutor nimănui şi renunțau la 
parte din piața ori negoțurile lor numai şi numai ca să nu fie 
alungați din Catalonia. Nu era deloc bine să depinzi de ei. A 
frunzărit foile de pergament şi le-a pus pe masă. 

— Ce sfat îmi dai? 

— Care ţi-e voia? 

— Ştii prea bine: să ajungă sărac lipit! 

— După câte se zice, Grau a ajuns la bătrânețe, iar treburile i le 
fac acum fiii şi soţia. Închipuieşte-ţi! Paralele lui sunt într-o 

cumpănă precară: dacă dă greş într-o singură operațiune, totul se 
va prăbuşi la pământ şi nu va mai putea face față legămintelor 
făcute. Ar pierde totul. 

— Cumpără-i datoriile. Arnau a vorbit rece, fără să-i tresară 
niciun muşchi. Dar discret. Vreau să-i fiu creditor, dar să nu afle. 
Fă în aşa fel încât o operaţiune să-i dea greş. Nu, nu una, s-a 
îndreptat, toate! a strigat, bătând atât de tare cu pumnul în masă, 
că au tremurat până şi catastifele. Câte poţi, a adăugat în şoaptă. 
Nu vreau să-mi scape. 


20 septembrie 1355 
Portul Barcelonei 


În fruntea flotei, regele Pedro al III-lea a sosit biruitor la 
Barcelona, după ce cucerise Sardinia. Întreaga Barcelonă i-a ieşit 
în întâmpinare. A debarcat, în vuietul ardorii populare, pe un pod 
de lemn durat peste mare în dreptul mănăstirii Framenors. În 
urma lui, nobili şi oşteni au intrat în Barcelona gătită de 
sărbătoare pentru a celebra biruința asupra sarzilor. 

Arnau şi Guillem au închis banca, şi s-au dus în întâmpinarea 
flotei. Apoi s-au alăturat, laolaltă cu Mar, petrecerilor pe care 
cetatea le pregătise în onoarea regelui; au râs şi au dansat, au 
ascultat poveşti, s-au înfruptat din dulciuri, şi, pe la scăpătat, 
când seara de septembrie s-a mai răcorit, s-au întors acasă. 

— Donaha! a strigat Mar, când Arnau a deschis uşa. 

Tânăra a intrat în casă, încântată de petrecere, tot strigând-o 
pe Donaha în gura mare, dar, ajungând în pragul cuhniei, şi-a 
curmat fulgerător vorba. Arnau şi Guillem s-au uitat unul la altul. 
Ce se petrecea? Oare roaba pățise ceva? 

Au luat-o la fugă într-acolo. 

— Ce...? a început să întrebe Arnau peste umărul lui Mar. 

— Nu cred că asemenea strigăte sunt cele mai potrivite pentru 
a întâmpina o rudă pe care n-ai mai văzut-o de-atâta de vreme, 
Arnau, a grăit un glas bărbătesc nu chiar neştiut. 

Arnau a încercat s-o dea la o parte pe Mar, dar a rămas cu 
mâna pe umărul ei. 

— Joan! a izbutit să spună după câteva clipe. 

Mar a zărit cum se apropia Arnau cu brațele deschise şi 
bâlbâindu-se, de omul în negru, care o speriase. Guillem a luat-o 
în braţe în cadrul uşii. 

— E fratele lui, i-a şoptit. 

Donaha se pitise într-un cotlon al cuhniei. 

— Dumnezeule! a strigat Arnau, îmbrățişându-l pe Joan. 
Doamne Dumnezeule! Dumnezeule! a strigat fără oprire, 
ridicându-l în zbor mereu şi mereu. 

Joan a izbutit să scape de Arnau, surâzător. 

— Ai să mă rupi în două. 

Dar Arnau nu l-a ascultat. 

— De ce nu m-ai prevenit? l-a întrebat, luându-l de astă dată 
de umeri. Lasă-mă să te văd. Te-ai schimbat! „Treisprezece ani”, a 
încercat să spună Joan, dar Arnau nu l-a lăsat. De când eşti la 
Barcelona? 

— Am venit... 

— De ce nu m-ai prevenit? 

Arnau îşi scutura fratele la fiecare întrebare. 

— Ai venit de tot? Spune că da. Te rog! 

Guillem şi Mar nu s-au putut opri să surâdă. Monahul i-a privit 
zâmbind. 

— Ajunge! a strigat, depărtându-se cu un pas de Arnau. 
Ajunge! Mă omori. 

Arnau a profitat şi l-a privit de departe. Numai ochii mai erau ai 
băiețaşului Joan care plecase din Barcelona: vioi, strălucitori; în 
rest, era aproape chel, costeliv, doar piele şi os, iar sutana neagră 
care-i curgea de pe umeri îl făcea şi mai sumbru. Era cu trei ani 
mai tânăr decât el, dar părea mult mai în vârstă. 

— Te-ai înfometat? Dacă nu-ți ajungeau banii pe care ti-i 
trimiteam... 

— Ba da, l-a contrazis Joan, erau mai mult decât îndestulători. 
Cu paralele de la tine mi-am hrănit... sufletul. Cărţile-s foarte 
scumpe, Arnau. 

— Trebuia să-mi fi cerut mai mulți. 

Joan a făcut un semn cu mâna şi s-a aşezat la masă, față în 
față cu Guillem şi Mar. 

— Ei bine, ia să-ţi văd fiica adoptivă. A crescut de la ultimul tău 
răvaş. 

Arnau i-a făcut un semn lui Mar şi fata s-a apropiat de Joan. A 
pus ochii în jos, tulburată de severitatea care se citea în ochii 
prelatului. Când Joan şi-a isprăvit cercetarea, Arnau i l-a înfățişat 
pe Guillem. 

— Guillem, a glăsuit Arnau. i-am tot vorbit despre el în 
răvaşele mele. 

— Da. Joan n-a întins mâna, şi Guillem a tras-o pe cea întinsă. 

Îți împlineşti îndatoririle creştineşti? l-a întrebat. 

— Da... 

— ... Frate Joan, a adăugat Joan. 

— ... Frate Joan, a repetat Guillem. 

— Ea e Donaha, a rostit la iuțeală Arnau. 

Joan a consimțit, neuitându-se măcar la ea. 

— Bine, a zis, adresându-i-se lui Mar şi arătându-i cu privirea 
că poate lua loc, eşti fiica lui Ramon, e adevărat? Tatăl tău a fost 
un mare om, harnic şi creştin cu frica lui Dumnezeu, ca toți 
bastaixos. Joan s-a uitat la Arnau. M-am rugat mult pentru el de 
când mi-a zis Arnau că a răposat. Ce vârstă ai, fetițo? 

Arnau a cerut Donahăi să le aducă de-ale gurii şi s-a pus la 
masă. Atunci şi-a dat seama că Guillem era tot în picioare, departe 
de ea, ca şi cum nu îndrăznea să stea jos în fața nou-venitului. 

— Stai jos, Guillem, l-a rugat. Masa mea e şi a ta. 

Joan nu s-a sinchisit. 

Cina s-a scurs în tăcere. Mar era neobişnuit de tăcută, de parcă 
Joan îi stinsese vioiciunea. El, la rândul lui, abia ciugulea. 

— Povesteşte-mi, Joan, i-a cerut Arnau când au isprăvit. Ce-ai 
mai făcut? Când te-ai întors? 

— Am profitat de întoarcerea regelui. Am mers cu o navă în 
Sardinia, unde am aflat de biruință, şi de acolo am venit la 
Barcelona. 

— L-ai văzut pe rege? 

— Nu m-a primit. 

Mar a cerut voie să se retragă. Guillem a făcut întocmai. 
Amândoi şi-au luat rămas-bun de la fratele Joan. Vorbele fraților 
au durat până s-a luminat de ziuă; în fața unei sticle cu vin dulce, 
au trecut peste cei treisprezece ani cât fuseseră despărțiți. 

Capitolul 37 


Spre mulțumirea familiei lui Arnau, Joan a hotărât să se 
strămute la mănăstirea Santa Caterina. 

— Acolo mi-e locul, i-a mărturisit fratelui, dar am să vin zi de zi 
la voi. 

Arnau, căruia nu-i scăpase că şi Mar, şi Guillem fuseseră 
destul de stingheriți la cina din seara trecută, n-a stăruit mai mult 
decât era nevoie. 

— Ştii ce m-a întrebat, i-a şoptit lui Guillem după ce 
prânziseră, când toți se ridicau de la masă. Guillem l-a ascultat cu 
luare-aminte: dacă am făcut ceva ca s-o mărităm pe Mar. 

Fără să se clintească din loc, Guillem s-a uitat la fată, care o 
ajuta pe Donaha să strângă masa. Niciunul din ei doi nu o privise 
vreodată ca acum. 

— Unde-are să nimerească fata noastră? l-a întrebat Arnau în 
şoaptă. 

Amândoi s-au uitat iar la Mar: sprintenă, frumoasă, calmă, 
stăpână pe ea. 

Pe când strângea blidele, Mar s-a uitat şi ea o clipă la ei. 

Trupul ei avea de-acum voluptatea şi rotunjimile unei femei, 
sânii i se întrezăreau de sub cămaşă. Avea paisprezece ani. 

Mar s-a uitat iar, uluită de cum se holbau la ea. De astă dată n- 
a mai surâs; a părut tulburată, însă doar câteva clipe. 

— La ce vă uitaţi voi doi? i-a sfidat. Ce, n-aveţi treabă? a 
adăugat, serioasă, în picioare în fața lor. 

Amândoi au încuviințat în acelaşi timp. Nu încăpea nicio 
îndoială: se făcuse femeie. 

— Va avea o zestre de prințesă, i-a povestit Arnau lui Guillem, 
când au ajuns la bancă. Bani, straie şi o casă, ba nu, un palat! S-a 
întors fulgerător către prietenul lui. Ce s-a ales de alde Puig? 

— O s-o pierdem, a şoptit prietenul, neluându-i în seamă 
întrebarea. 

Au tăcut. 

— O să ne facă nepoti, a constatat în cele din urmă Arnau. 

— Nu-ţi face visuri. Copiii pe care o să-i facă vor fi ai soțului ei. 
În afară de asta, dacă noi, robii, n-avem copii, cu atât mai puțin 
avem nepoți. 

— Oare de câte ori ţi-am propus să fii slobod? 

— De ce-aş fi slobod? Mi-e bine cum sunt. Dar Mar... măritată! 
Nu ştiu de ce, dar te încredințez că încep să-i duşmănesc soțul, 
oricare-ar fi. 

— Şi eu, a şoptit Arnau. 

S-au întors unul către altul, au zâmbit şi i-au potopit hohotele 
de râs. 

— Nu mi-ai răspuns, a zis Arnau când şi-au venit în fire. Ce s-a 
ales de alde Puig? Vreau palatul lor pentru Mar. 

— Am trimis poveţe la Pisa, lui Filippo Tescio. Dacă poate 
cineva de pe lume să facă tot ce ne dorim, atunci acela e Filippo. 

— Ce i-ai scris? 

— Să se-nţeleagă cu corsarii la nevoie, dar tot ce a comandat 
Puig să n-ajungă la Barcelona, şi nici tot ce i-a plecat din 
Barcelona să n-ajungă la capătul drumului. Să fure marfa ori să-i 
dea foc, ce-o vrea, dar să n-ajungă. 

— Ţi-a răspuns? 

— Filippo? Nici n-o s-o facă vreodată. Nicicând n-ar scrie şi n-ar 
lăsa aşa ceva pe mâna cuiva. De s-ar afla... Trebuie aşteptat 
sfârşitul sezonului de navigație. Nu mai e nici o lună. Dacă până 
atunci n-au ajuns cele cerute de ei, alde Puig n-o să facă față 
datoriilor, o să ajungă la sapă de lemn. 

— Le-am cumpărat datoriile? 

— Eşti cel mai mare creditor al lui Grau Puig. 

— Trebuie că suferă, a şoptit Arnau în sinea lui. 

— Nu i-ai zărit? Arnau s-a întors la iuțeală către Guillem. E 
mult de când stau pe plajă. Înainte aşteptau baroneasa şi unul 
dintre fii; acum li s-a alăturat Genis, care s-a întors din Sardinia. 
Stau ceasuri la rând privind în zare, doar-doar or zări un catarg şi, 
când se arată vreunul, şi intră în port altă navă decât cea 
aşteptată de ei, baroneasa blestemă valurile. Credeam că ştiai. 

— Nu, nu ştiam. Arnau a tăcut câteva clipe. Anunţă-mă când 
intră în port una dintre galerele noastre. 


— Sosesc niscaiva nave laolaltă, i-a zis Guillem într-o bună 
dimineaţă, venind de la consulat. 

— Sunt acolo? 

— Ba bine că nu. Baroneasa stă chiar lângă apă, iar valurile i 
se sparg pe conduri. Guillem a amuţit brusc. Îmi pare rău, nu 
voiam... 

Arnau a zâmbit. 

— Nu-ţi face griji, l-a liniştit. 

Apoi a urcat la el în odaie şi şi-a pus pe îndelete veşmintele cele 
mai bune. Până la urmă, Guillem izbutise să-l înduplece să şi le 
cumpere. 

— Un bărbat însemnat ca tine, îl dăscălise, nu poate să meargă 
ca vai de lume la bursă ori la consulat. Aşa zice regele şi chiar 
sfinții tăi; San Vicente, de pildă. 

Arnau i-a cerut să-şi țină gura, dar i-a dat ascultare. Şi-a pus 
un caftan alb, fără mâneci, din stofă de Malinas, căptuşit cu blană, 
o tunică până la genunchi, din mătase stacojie, de Damasc, ciorapi 
negri şi pantofi din mătase neagră. Şi-a încins tunica cu o 
cingătoare lată, brodată cu fir de aur şi perle. Şi şi-a întregit 
straiele cu o mantie neagră nemaivăzută, căptuşită cu hermină, şi 
brodată cu aur şi nestemate, pe care o târguise Guillem de la o 
expediție ce ajunsese până dincolo de Dacia. 

Când l-a zărit ieşind din bancă, Guilem a încuviințat. Mar a 
vrut să zică o vorbă, dar până la urmă şi-a ținut gura. L-a văzut pe 
Arnau ieşind pe uşă; apoi a fugit într-acolo şi s-a uitat după el, şi 
l-a văzut cum se îndrepta spre plajă, cu mantia unduind în briza 
mării, urcând spre Sfânta Maria, învăluit în sclipirile nestematelor. 

— Unde se duce Arnau? l-a întrebat pe Guillem întorcându-se 
şi aşezându-se pe unul dintre jilțurile pentru musafiri, în fața lui. 

— Să încaseze o datorie. 

— Trebuie să fie foarte însemnată. 

— Foarte, Mar. Guillem a strâns din buze; dar asta-i doar prima 
plată. 

Mar se juca cu abacul din ivoriu. De câte ori, oare, pitită în 
cuhnie şi ițindu-şi capul pe uşă, nu-l văzuse pe Arnau socotind cu 
el? Serios, concentrat, plimbându-şi degetele pe boabe, înscriind în 
catastife. Mar şi-a scuturat fiorul ce o luase pe la spate. 

— Ai păţit ceva? a iscodit-o Guillem. 

— Nu, nu. 

Şi de ce să nu-i zică? Guillem o putea înţelege, şi-a zis fata. În 
afara Donahăi, care-şi ascundea surâsul ori de câte ori ea se ducea 
la cuhnie să tragă cu ochiul la Arnau, nu ştia nimeni. Toate fetele 
care veneau acasă la neguțătorul Escales nu vorbeau decât despre 
aşa ceva. Unele erau chiar logodite şi nu mai încetau să laude 
virtuțile viitorilor soți. Mar le asculta şi ocolea întrebările pe care i 
le puneau. Cum să le pomenească de Arnau? Şi dacă afla? Arnau 
avea treizeci şi cinci de ani, iar ea doar paisprezece. Pe o fată o 
logodiseră cu un bărbat chiar mai în vârstă ca Arnau! l-ar fi plăcut 
să spună cuiva. Prietenele ei puteau vorbi despre parale, port, 

frumusețe, bărbăție ori dărnicie, dar Arnau era mai ceva decât toţi! 
Oare nu ziceau sumedenie de bastaixos, pe care Mar îi vedea pe 
plajă, că Arnau fusese unul dintre cei mai bravi oşteni din oastea 
regelui Pedro? Mar găsise pe fundul unui cufăr vechile arme ale lui 
Arnau, o arbaletă şi un jungher, şi, când era singură, le mângâia, 
închipuindu-şi-l împresurat de vrăjmaşi, bătându-se după cum îi 
istorisiseră acei bastaixos că făcuse. 

Guillem s-a uitat la codană. Mar îşi plimba buricul unui deget 
pe o boabă a abacului. Era liniştită şi privea hăt-departe. Parale? 
Cu toptanul. Ştia toată Barcelona. Cât despre bunătate... 

— Sigur n-ai pățit nimic? a întrebat-o iar, speriind-o. 

Mar s-a îmbujorat. Donaha spunea că oricine îi putea citi 
gândurile, că avea numele lui Arnau pe buze, în ochi, pe tot chipul. 
Oare, îl văzuse şi Guillem? 

Nu, a repetat, sigur că nu. 

Guillem a mişcat boabele abacului şi Mar i-a zâmbit cu tristețe. 
Ce-i trecea fetei prin minte? Poate că fratele Joan avea dreptate; 
era la vârsta măritişului şi stătea închisă în casă cu doi bărbați. 

Mar a luat degetul de pe abac. 

— Guillem. 

— Ia spune. 

A amuţit. 

— Nimic, nimic, a grăit ea în cele din urmă, ridicându-se. 

Guillem a urmărit-o cu privirea, pe când pleca din bancă; nu-i 
plăcea, dar pesemne că monahul avea dreptate. 


S-a apropiat de ei. Se dusese la țărm, pe când navele, trei galere 
şi o balenieră, intrau în port. Baleniera era a lui. Isabel, în negru, 
ținându-şi pălăria cu o mână, şi fiii săi vitregi, Josep şi Genís, toți 
cu spatele la el, priveau sosirea navelor. „Nu sunt pentru voi”, şi-a 
zis Arnau în sinea lui. 

Bastaixos, barcagii şi neguțători au amuţit cu toţii, văzându-l 
pe Arnau cum trece în straie de gală. 

„Priveşte-mă, harpie!” Arnau a adăstat la câțiva paşi de mal. 
„Priveşte-mă! Ultima oară când te-ai uitat la mine...” Baroneasa s-a 
întors încetişor; apoi şi fiii ei. Amau a răsuflat uşurat. „Ultima 
oară când te-ai uitat la mine, tata îmi atârna deasupra capului, în 
ştreang.” 

Bastaixos şi barcagii, toți şopocăiau între ei. 

— Doreşti ceva, Arnau? l-a întrebat una dintre căpeteniile lor. 

Arnau a făcut semn cu capul că nu, cu ochii în ochii baronesei. 

Oamenii s-au dat deoparte, iar el a rămas în fața ei şi a verilor lui. 
A răsuflat iar din adâncul rărunchilor. Şi-a înfipt ochii în ochii 
Isabelei doar câteva clipe; apoi şi i-a trecut peste verii lui, peste 
corăbii, zâmbind. 
Femeia a strâns din buze, apoi s-a întors spre mare, urmărind 
privirea lui Arnau. Când s-a întors la el, zaraful plecase; 
nestematele de pe mantie încă mai licăreau. 


Hotărât s-o mărite pe Mar, Joan a pomenit de diferiţi 
pretendenți; nu-i fusese greu să-i afle. De cum vorbea despre 
zestrea lui Mar, nobili şi neguțători răspundeau chemării, dar cum 
să i se spună fetei? S-a oferit s-o facă el, dar când Arnau i-a cerut 
părerea lui Guillem, arapul s-a opus fățiş. 

— Tu trebuie s-o faci, a ripostat. Nu un călugăr pe care abia de- 
l ştie. 

De când primise sfatul lui Guillem, Arnau o urmărea pe Mar cu 
privirea, oriunde era. O cunoştea? De ani de zile locuiau laolaltă, 
dar în fapt Guillem se ocupase de ea. El se mărginise doar să se 
bucure de ființa, râsul şi glumele ei. Niciodată nu vorbise cu Mar 
despre ceva serios. lar acum, ori de câte ori voia să se apropie de 
ea şi s-o roage să facă laolaltă o plimbare pe plajă, ori de ce nu, la 
Sfânta Maria, ori de câte ori se gândea să-i spună că aveau de 
vorbit serios, dădea de o necunoscută, şovăia până ce îl surprindea 
privind-o, şi zâmbea. Oare unde era fetița ce i se legăna pe umeri? 

— Nu vreau să mă mărit cu nici unul dintre ei, i-a răspuns. 

Arnau şi Guillem s-au uitat unul la altul. Până la urmă venise 
la el. 

— Trebuie să mă ajuţi, îl rugase. 

Ochii lui Mar se luminaseră când îi vorbiseră de căsătorie, 
stând amândoi la masă, ea în fața lor, ca şi cum făceau negoț. Dar 
nu se învoise, dând din cap la fiecare dintre cei cinci pretendenți 
propuşi de fra Joan. 

— Dar, fată dragă, a zis şi Guillem, trebuie să alegi unul. Orice 
fată ar fi mândră de numele pe care ţi le-am pomenit. 

Mar a dat iar din cap că nu. 

— Nu-mi plac. 

— Păi, să facem ceva, a vorbit iar Guillem, adresându-i-se lui 
Arnau. 

lar el s-a uitat la fată. Era gata-gata să plângă. Îşi ascundea 
obrazul, dar tremurul buzei de jos şi răsuflarea neogoită o trădau. 
De ce, oare, se purta aşa o fată căreia tocmai i se vorbise despre 

asemenea pretendenți? Tăcerea s-a lungit. La urmă, a ridicat 
privirea la Arnau şi pleoapele abia de i-au tresărit. De ce s-o facă 
să sufere? 

— O să căutăm până dăm de unul care să-ți placă, i-a răspuns 
Guillem. Vrei, Mar? 

Fata s-a învoit, dând din cap, s-a ridicat şi a plecat, lăsându-i 
acolo. 

Arnau a oftat. 

— Şi eu care am crezut că tot ce-i mai greu e să-i spunem! 

Guillem n-a răspuns. Stătea cu ochii tot pe uşa cuhniei pe 
unde ieşise Mar. Ce era, oare? Ce ascundea fetița lui? Zâmbise 
auzind vorba căsătorie, îl privise cu ochi scânteietori, apoi... 

— Să vezi ce-o să se supere Joan când o să afle, a adăugat 
Arnau. 

Guillem s-a întors la Arnau, dar şi-a curmat vorba la vreme. Ce 
însemnătate mai avea ce-o să creadă monahul? 

— Că bine zici. Cel mai bine ar fi să mai căutăm. 


Arnau s-a întors către Joan. 

— Te rog, i-a zis, acum nu-i momentul. 

Intrase în Sfânta Maria ca să se liniştească. Veştile nu erau 
bune, dar acolo, cu Fecioara, cu bocănitul neîntrerupt al 
lucrătorilor, cu zâmbetele tuturor celor ce trudeau pe şantier, se 
simțea în largul lui. Dar Joan dăduse de el şi mergea în spatele lui. 
Mar în sus, Mar în jos, Mar aşa şi pe dincolo. Şi în afară de asta, 
nici nu era treaba lui! 

— Dar ce temeiuri are ca să nu se mărite? a stăruit Joan. 

— Nu-i momentul, Joan, a repetat Arnau. 

— De ce? 

— Fiindcă tocmai ni s-a declarat alt război. Monahul a tresărit. 
Nu ştiai? Regele Pedro cel Crud al Castiliei tocmai ne-a declarat 
război. 

— De ce? 

Arnau a tăgăduit, dând din cap. 

— Fiindcă de multă de vreme avea toana s-o facă, a strigat, 
mişcându-şi braţele. Aşa-zisul temei a fost că amiralul nostru, 
Francesc de Perell6s, a cucerit în dreptul țărmului de la Sanlúcar 
două nave genoveze care duceau ulei. Spaniolul a cerut să fie 
slobozite şi, cum amiralul a făcut pe surdul, ne-a declarat război. 
Omul ăsta-i cu primejdie, a şoptit Arnau. Înţeleg că şi-a câştigat 
renumele pe merit; e ranchiunos şi răzbunător. Îţi dai seama, 

Joan? Acum suntem în război cu Genova şi Castilia, în acelaşi 
timp. i se pare că-i momentul să ne ocupăm de fată? Joan a stat 
în cumpănă. Erau sub bolțarul celei de-a treia bolți a navei 
centrale, înconjurați de schelele din care aveau să răsară nervurile. 
Îţi aduci aminte? l-a întrebat Arnau, cu ochii pe bolţar. Joan a 
ridicat privirea şi a consimţit. Erau abia nişte copii când văzuseră 
cum îl ridicau pe primul! Arnau a aşteptat câteva clipe, apoi a 
urmat: Catalonia nu va putea îndura tot. Încă mai plătim pentru 
campania contra Sardiniei şi se deschide alt front. 

— Credeam că vouă, neguțătorii, vă plac cuceririle. 

— Castilia nu ne va deschide nicio rută pentru negoț. Stăm rău, 
Joan. Guillem avea dreptate. Călugărul s-a strâmbat, auzind 
numele arapului. Nici n-am cucerit bine Sardinia, că s-au şi 
răzvrătit corsicanii; de cum a plecat regele de pe insulă. Suntem în 
război cu două puteri, iar regele şi-a isprăvit toţi banii; chiar şi 
sfetnicii cetăţii par să fi înnebunit! 

S-au îndreptat spre marele altar. 

— Ce vrei să spui? 

— Vreau să spun că vistieria n-are să poată face față. Regele îşi 
duce mai departe marile lucrări: şantierul lui naval şi zidul cel 
nou... 

— Dar este nevoie de ele, a pledat Joan, punându-se de-a latul. 

— Şantierul naval, poate, dar zidul cel nou n-are nici un rost 
după ciumă. Barcelona nu are nevoie să-l mai ridice. 

— Şi? 

— Păi, spun că regele îşi iroseşte vistieria. A silit toate târgurile 
din jur să contribuie la înălțarea zidului, pentru când ar avea 
nevoie vreodată să se refugieze îndărătul lui; pe lângă asta, a 
născocit un bir nou, menit durării lui: a patruzecea parte din toate 
moştenirile va trebui menită ridicării zidului. 

— Barcelona e avută. 

— Nu mai este, Joan, chiar asta-i treaba. Regele i-a dat noi 
privilegii pe măsură ce această cetate îi dădea parale, iar sfetnicii 
s-au băgat în cheltuieli cărora nu le fac față. Au sporit dările pe 
carne şi vin. Ştii ce parte din bugetul cetății acoperea acele dări? 
Joan a tăgăduit. Jumătate din toate cheltuielile cetăţii, iar acum le 
sporesc iar. Datoriile cetății au să ne ducă la sapă de lemn, Joan, 
pe toți. 

Amândoi au adăstat gânditori în fața marelui altar. 

— Şi cu Mar ce facem? a stăruit Joan, când să iasă din Sfânta 
Maria. 

— O să facă exact ce vrea, Joan, ce vrea ea. 
— Dar... 
— Nici un dar. Aşa am hotărât. 


— Bate în poartă, l-a rugat Arnau. 

Guillem a bătut cu ciocanul în lemnul porții mari. Sunetul a 
tunat în ulița pustie. N-a deschis nimeni. 

— Bate din nou. 

Guillem a izbit în poartă, o dată, de două ori, de şapte, de opt 
ori; a noua oară s-a deschis ferestruica. 

Ce s-a întâmplat? au întrebat ochii care priveau prin el. De 
ce atâta larmă? Cine sunteți? 

Mar, la braţul lui Arnau, l-a simțit încordat. 

— Deschide! a poruncit Arnau. 

— Cine dă poruncă? 

— Arnau Estanyol, a răspuns grav Guillem, proprietarul acestei 
clădiri şi a tot ce-i în ea, şi chiar al tău, de eşti rob. 

„Arnau  Estanyol, proprietarul acestei clădiri.” Vorbele lui 
Guillem i-au răsunat lui Arnau în urechi. Câtă vreme trecuse? 
Douăzeci de ani? Douăzeci şi doi? Din spatele ferestruicii, ochii au 
stat în cumpănă. 

— Deschide! a stăruit Guillem, strigând. 

Arnau a ridicat privirea la cer, cu gândul la taică-său. 

— Ce...? a dat să întrebe fata. 

— Nimic, nimic, a răspuns zâmbitor Arnau, chiar când uşa 
pentru trecerea oamenilor din poarta cea mare dădea să se 
deschidă. 

Guillem i-a făcut loc să intre. 

— Porțile mari, Guillem. Să se deschidă porțile mari. 

Guillem a intrat şi, de afară, Arnau şi Mar l-au auzit dând 
porunci. 

„Mă vezi, tată? Îți aminteşti? Aici ţi-au dat punga cu parale care 
te-a dus la pierzanie. Ce puteai să faci atunci?” Zavera din piața 
Blat i-a venit iar în minte; strigătele oamenilor, ale tatălui, toți 
cereau grâu! Arnau a simțit cum îi suia un nod în gât. Porţile cele 
mari s-au deschis larg şi el a intrat. 

Câţiva robi erau în primul patio, cel de la intrare. La dreapta 
lui, scara ducea la caturile nobile. Arnau nu s-a uitat în sus, dar 
Mar a făcut-o şi a desluşit niscaiva umbre, care se mişcau în 
spatele ferestrelor mari. În fața lor erau grajdurile, cu îngrijitorii 
cailor opriți la intrare. Dumnezeule! Arnau fu scuturat de un fior şi 

se sprijini de Mar. Fata nu s-a mai uitat în sus. 

— Ţine, i-a spus Guillem lui Amau, dându-i un sul de 
pergament. 

Arnau nu l-a luat. Ştia ce era. Îl învățase pe de rost încă de 
când i-l dăduse Guillem, cu o zi mai înainte. Era inventarul 
averilor lui Grau Puig, pe care domnul veguer i le adjudecase drept 
plată a datoriilor: palatul, robii (Arnau a căutat numele Estranyei, 
dar nu era), niscaiva proprietăți din afara Barcelonei, printre ele o 
casă din Navarcles, neînsemnată, pe care a hotărât să le-o lase, ca 
să viețuiască acolo. Niscai juvaeruri, două perechi de cai cu 
harnaşament cu tot, o trăsură, costume şi veşminte, oale şi 
talgere, covoare şi mobile, tot ce era în palat era şi pe sulul de 
pergament pe care Arnau îl citise de nenumărate ori cu o noapte 
înainte. 

S-a uitat iar la intrarea în grajduri, apoi şi-a plimbat privirea 
peste tot acel patio podit cu piatră, până la picioarele scării. 

— Urcăm? a întrebat Guillem. 

— Urcăm. Du-mă la stăpânul tău... la Grau Puig, s-a îndreptat, 
adresându-se unui rob. 

Au străbătut palatul; Mar şi Guillem priveau peste tot, iar 
Arnau doar înainte. Robul i-a dus în salonul cel mare. 

— Anunţă-mă, i-a cerut Arnau lui Guilem, înainte de 
deschiderea uşilor. 

— Arnau Estanyol! a strigat prietenul, deschizându-le. 

Arnau nu-şi mai amintea cum era marele salon din palat. Nici 
măcar nu-l privise când, copil fiind, îl străbătuse în genunchi. N-a 
făcut-o nici acum. Isabel stătea într-un jilt lângă o fereastră; o 
flancau în picioare Josep şi Genis. Primul, ca şi sora lui Margarida, 
se căsătorise. Genis era încă burlac. Arnau a căutat familia lui 
Josep. Nu era. Într-alt jilț l-a desluşit pe Grau Puig, bătrân şi 
furios. 

Isabel îl privea cu ochii aprinşi de mânie. 

Arnau a stat pe loc în mijlocul salonului, lângă o masă de 
mâncat din lemn prețios, de două ori mai mare decât masa lui de 
la bancă. Mar a rămas lângă Guillem, îndărătul lui. La uşile 
salonului s-au îmbulzit, claie peste grămadă, robii. 

Arnau a glăsuit destul de tare, ca vocea să-i răsune în toată 
încăperea. 

— Guillem, condurii ăştia-s ai mei, a spus, împungând cu 
degetul picioarele Isabelei. Să-i fie luaţi! 

— Da, stăpâne. 

Mar s-a întors speriată la arap. Stăpâne? Cunoştea cinul lui 
Guillem, dar niciodată până atunci nu-l auzise spunându-i aşa lui 
Arnau. 

Cu un semn, Guillem a chemat doi robi care priveau din uşă şi 
toți trei s-au dus la Isabel. Tot trufaşă, baroneasa l-a înfruntat pe 
Arnau cu privirea. 

Unul din robi s-a pus în genunchi, dar înainte s-o atingă, Isabel 
s-a descălțat, lăsând să cadă condurii pe podea şi neluându-şi 
ochii de la Arnau. 

— Poftesc să aduni toți pantofii din casă şi să le dai foc în patio, 
i-a cerut Arnau. 

— Da, stăpâne, a răspuns din nou Guillem. 

— Aceste jilțuri. Arnau le-a arătat pe cele ocupate de familia 
Puig. la-le de aici. 

— Da, stăpâne. 

Grau a fost luat pe sus de fiii lui. Baroneasa s-a ridicat înainte 
ca robii să-i ia jilțul şi să-l ducă, odată cu toate celelalte, într-un 
ungher. 

Dar nu-şi lua ochii de pe el. 

— Rochia asta-i a mea. 

Tremurase? 

— Doar n-ai să pofteşti... a inceput să zică Genís Puig, 
îndreptându-şi spatele cu tatăl încă în braţe. 

— Rochia asta-i a mea, a repetat Arnau, curmându-i vorba, dar 
tot cu ochii pe Isabel. 

Tremura? 

— Mamă, a sărit Josep, du-te şi te schimbă. 

Tremura. 

— Guillem, a strigat Arnau. 

— Mamă, te rog. 

Guillem s-a apropiat de baroneasă. 

Tremura! 

— Mamă! 

— Şi ce pofteşti să-mi pun? i-a țipat Isabel fiului său vitreg. 

Apoi s-a întors iar către Arnau, tremurând. S-a uitat şi Guillem 
la el. „Chiar vrei să-i scot rochia?” îl iscodeau ochii lui. 

Arnau s-a încruntat şi treptat, foarte molcom, Isabel a coborât 
privirea, plângând de furie. 

Arnau i-a făcut un semn lui Guillem şi a lăsat să treacă vreo 
câteva clipe, iar estimp suspinele Isabelei s-au întins în marele 
salon al palatului. 

— Chiar astă-seară, a poruncit în cele din urmă, adresându-i- 
se lui Guillem, poftesc să am toată casa goală. Spune-le că se pot 
întoarce la Navarcles, de unde n-ar fi trebuit să plece nicicând. 
Josep şi Genis l-au privit, Isabel a suspinat mai departe. Nu-mi 
pasă de pământurile de acolo. Dă-le straie de-ale robilor, dar nu 
încălțări; arde-le. Vinde tot şi închide casa. 

Arnau s-a întors şi a dat nas în nas cu Mar. Uitase de ea. Fata 
era îmbujorată la față. A luat-o de braț şi a ieşit odată cu ea. 

— Acum poţi închide porțile, i-a îngăduit bătrânului care le 
deschisese. 

Au mers în tăcere până la bancă, dar, înainte de a intra, Arnau 
a stat în loc. 

— O plimbare pe plajă? 

Mar a încuviinţat. 

— Ţi-ai redobândit datoria? l-a întrebat, mergând spre mare. 

Şi-au urmat plimbarea. 

— N-am să mi-o pot redobândi nicicând, Mar, l-a auzit fata 
spunând după o vreme, nicicând. 

Capitolul 38 


9 iunie 1359 
Barcelona 


Arnau îşi vedea de treburile lui la bancă. Erau în plin sezon de 
navigație. Negoţurile mergeau cu vânt în pupa, iar avutul lui era 
printre cele mai mari din cetate. Locuia tot în căsuţa din colțul 
străzilor Canvis Vells şi Canvis Nous, laolaltă cu Mar şi Donaha. 
Arnau se făcea că n-auzea sfatul lui Guillem de a se strămuta în 
palatul familiei Puig, închis de patru ani de zile. Cât despre Mar, 
îndărătnică precum Arnau, tot nu se învoise să se mărite. 

— De ce vrei să mă trimiți departe de tine? l-a întrebat într-o zi, 
cu ochii înecați în lacrimi. 

— Eu, a stat Arnau în cumpănă, nu vreau să scap de tine! 

I-a dat înainte cu plânsul şi s-a rezemat de umărul lui. 

— Nu-ţi face griji, a povăţuit-o Arnau, mângâind-o pe cap, 
niciodată n-am să te silesc să faci ceva contra vrerii tale. 

Şi Mar a rămas să locuiască laolaltă cu ei. 

În ziua de 9 iunie, s-a auzit un dangăt de clopot. Arnau s-a 
oprit din treabă. De îndată s-a mai auzit unul, curând au răsunat 
altele. 

— Via fora! a lămurit Arnau. 

A ieşit în uliţă. Lucrătorii de la Sfânta Maria coborau în goana 
mare de pe schele; zidarii şi pietrarii ieşeau pe poarta mare, 
oamenii fugeau pe ulițe cu Via fora! pe buze. 

Atunci l-a întâlnit pe Guillem, care mergea cât putea de iute, 
supărat. 

— Război! a strigat. 

— Ne cheamă la host, a spus Arnau. 

— Nu, nu. Guillem a stat, ca să-şi tragă sufletul. Nu la oastea 
cetății. Ci a Barcelonei şi a tuturor satelor şi sătucelor de până la 
două leghe în jur. 

Erau Sant Boi şi Badalona. Sant Andreu şi Sarrià; Provencana, 
Sant Feliu, Sant Genís, Cornellà, Sant Just Desvern, Sant Joan 
Despi, Sants, Santa Coloma, Esplugues, Vallvidrera, Sant Marti, 
Sant Adriă, Sant Gervasi, Sant Joan d'Horta. Dangătul clopotelor 
din Barcelona ajungea până la ele. 

— Regele a invocat usatge princeps namque, a urmat Guillem. 

Nu-i cetatea. E regele! Suntem în război! Suntem atacați. Ne atacă 
regele Pedro al Castiliei. 

— Barcelona? l-a iscodit Arnau. 

— Da. Barcelona. 

Amândoi au alergat acasă cât au putut de repede. 

Când au ieşit, cu Arnau echipat ca pe vremea când îl slujise pe 
Eiximen d'Esparca, au luat-o spre ulița Mar, către piața Blat; dar, 
strigând Via fora! lumea cobora, şi nu urca pe ulicioară. 

— Ce...? a încercat să întrebe Arnau, apucându-l de braț pe 
unul dintre bărbații înarmați care alergau în josul străzii. 

— La plajă! i-a strigat acela, trăgându-şi mâna. La plajă! 

— Pe mare? s-au întrebat Arnau şi Guillem unul pe celălalt. 

Amândoi s-au alăturat mulțimii care fugea spre plajă. 

Când au ajuns, barcelonezii se adunau acolo, privind în zare, 
înarmați cu arbalete, iar clopotele le tot trimiteau dangăte în 
urechi. Via fora! se auzea tot mai firav, iar oamenii tăceau. 

Guillem a dus mâna la frunte, ca să se apere de soarele 
dogoritor de iunie, şi a început să numere navele: una, două, trei, 
patru... 

Marea era liniştită. 

— Au să ne facă praf, a auzit Arnau în spatele lui. 

— Au să facă praf şi pulbere cetatea. 

— ... Douăzeci şi şapte, douăzeci şi opt... 

Guillem tot număra. 

— „Au să ne facă praf şi pulbere”, a repetat Arnau în sinea lui. 
De câte ori vorbise despre asta cu neguțătorii şi zarafii? Barcelona 
nu se putea apăra pe mare. De la Santa Clara la Framenors, 
cetatea era deschisă spre mare, fără nici un soi de apărare! Dacă o 
flotă ajungea să intre în port... 

— ... Treizeci şi nouă, patruzeci. Patruzeci de nave! a exclamat 
Guillem. 

Treizeci de galere şi zece luntri, toate înarmate. Era flota lui 
Pedro cel Crud. Patruzeci de nave pline ochi cu bărbaţi căliți şi 
războinici încercați, împotriva unor cetățeni ajunşi soldați peste 
noapte. Dacă izbuteau să debarce, aveau să se bată chiar pe plajă 
şi pe ulițele cetăţii. Arnau s-a cutremurat cu gândul la femei, la 
copii, la Mar. Aveau să-i biruie! Să prade. Să siluiască femei. Mar! 
Când s-a gândit iar la ea, s-a sprijinit de Guillem. Era tânără şi 
nurlie. Şi-a închipuit-o luată pe sus de castilieni, strigând, cerând 
ajutor. Unde avea să fie el atunci? 

Plaja se tot umplea cu lume. Chiar regele a venit, începând să 

dea porunci oştenilor. 

— Regele! a strigat cineva. 

„Şi ce poate să facă regele?” a dat Arnau să răspundă. 

De trei luni, regele era în cetate, pregătind o flotă care să sară 
în apărarea Mallorcăi, pe care Pedro cel Crud amenințase că avea 
s-o atace. În portul Barcelonei erau doar zece galere — restul flotei 
încă nu sosise — şi aveau să se înfrunte chiar în port! 

Arnau a făcut semn cu capul că nu, cu privirea pironită pe 
velele care se apropiau încetul cu încetul de țărm. Regele Castiliei 
izbutise să-i înşele. De la începutul războiului, cu trei ani mai 
înainte, bătăliile şi armistițiile se ținuseră lanț. Pedro cel Crud 
atacase întâi regatul Valenciei, apoi al Aragonului, unde cucerise 
Tarazona, amenințând direct Zaragoza. Biserica pusese o vorbă 
bună, iar Tarazona fusese dată cardinalului Pedro de la Jugie, care 
trebuia să afle căruia din cei doi regi ii revenea cetatea. Se 
semnase şi un armistițiu de un an, dar acela nu se referea şi la 
frontierele regatelor din Murcia şi Valencia. 

În timpul armistițiului, Ceremoniosul izbutise să-şi înduplece 
fratele vitreg, pe Ferran, aliat pe atunci cu regele Castiliei, să nu-l 
trădeze, şi, după ce acela aşa şi făcuse, până să ajungă la 
Cartagena infantele atacase şi prădase regatul Murciei. 

Chiar de pe plajă, regele Pedro a poruncit să se pregătească 
toate cele zece galere, iar cetățenii din Barcelona şi târgurile 
vecine, care începeau să sosească pe plajă, să se îmbarce laolaltă 
cu puținii oşteni care îl însoțeau. Toate navele, mici ori mari, de 
negoț ori de pescuit, trebuiau să iasă în întâmpinarea flotei 
castiliene. 

— Şi-a pierdut minţile, a ripostat Guillem, privind cum se 
aruncau oamenii în bărci. Oricare dintre galere le va aborda pe ale 
noastre şi le va rupe în două. Oamenii vor muri pe capete. 

Mai era destul până când flota castiliană avea să ajungă în 
port. 

— Are să fie fără milă, a auzit Arnau din spate. Ne va face nici 
fărâme. 

Pedro cel Crud are să fie fără milă. Avea o faimă prea bine 
ştiută: îşi executase frații bastarzi, pe Federico de Sevilia şi pe 
Juan de Bilbao, şi un an mai târziu pe mătuşa sa, Leonor, după ce 
o ţinuse întemnițată în tot acel răstimp. Ce îndurare se mai putea 
aştepta de la un rege care le făcea de petrecanie propriilor rude? 
Ceremoniosul nu-l omorâse pe Jaime de Mallorca, în pofida 
multelor lui trădări şi a războaielor în care se înfruntaseră. 

— Ar fi mai bine să rânduim o apărare pe uscat, i-a zis Guillem, 
strigând şi apropiindu-i-se de ureche; oricât ar fi de imposibil aşa 
ceva. De cum vor trece de tasques, castilienii au să ne facă praf. 

Arnau a încuviințat. De ce se îndărătnicea regele să apere 
cetatea pe mare? Avea dreptate Guillem, de cum au să treacă de 
tasques... 

— Tasques! a strigat Arnau. Ce navă avem în port? 

— Ce vrei să spui? 

— Tasques, Guillem! Nu pricepi? Ce navă avem? 

— Uite, baleniera aia, i-a răspuns, arătându-i o navă imensă, 
grea şi pântecoasă. 

— Haide. N-avem timp de pierdut. 

Arnau a luat-o iar la goană spre mare, prin norodul care se 
îmbulzea. S-a uitat în urmă, ca să-i ceară lui Guillem să mărească 
pasul. 

Tărmul era un furnicar de oşteni şi barcelonezi, intrați în apă 
până la brâu; unii încercau să urce în bărcile mici de pescuit, care 
jeşeau de-acum în larg, alții aşteptau să sosească vreun barcagiu 
care să-i ducă până la una dintre navele mari de război ori de 
mărfuri, acostate în port. 

Arnau a zărit că sosea una dintre ele. 

— Haide! i-a strigat lui Guillem, intrând în apă şi încercând s-o 
ia înaintea tuturor celor care se îndreptau spre barcă. 

Când au ajuns, barca dădea pe-afară de oameni, dar barcagiul 
l-a recunoscut pe Arnau şi i-a făcut loc. 

— Du-mă la balenieră, i-a cerut, când omul era gata să dea 
semnalul de plecare. 

— Mai întâi galerele. Aşa a poruncit regele. 

— Du-mă la balenieră! l-a îndemnat Arnau. Barcagiul a dat din 
cap că nu. Bărbații din barcă au început să se plângă. Taci! i-a 
strigat Arnau. Mă cunoşti doar. Trebuie să ajung la balenieră. 
Barcelona, familia ta, totul depinde de asta. Toate familiile voastre 
depind de asta! 

Barcagiul s-a uitat la barca mare şi pântecoasă. Trebuia să-i 
schimbe cursul doar puţin. De ce nu? De ce l-ar fi dus de nas 
Arnau Estanyol? 

— La balenieră! le-a poruncit celor doi vâslaşi. 

De cum s-au prins Arnau şi Guillem de scările de pisică pe care 
le-a aruncat pilotul balenierei, barcagiul a şi plecat spre 
următoarea galeră. 

— Bărbaţii la vâsle, i-a poruncit Arnau pilotului, când nici nu 

păşise încă pe covertă. 

Bărbatul le-a făcut semn vâslaşilor, care s-au şi aşezat pe 
bănci. 

— Ce facem? a întrebat. 

— La tasques, a răspuns Arnau. 

Guillem a încuviințat. 

— Deie Allah, fie-i numele lăudat, să izbuteşti. 

Guillem pricepuse ce voia Arnau, dar nu şi oştenii şi 
barcelonezii. Când au văzut că baleniera se punea în mişcare fără 
oşteni, fără bărbaţi înarmaţi şi pornea în larg, cineva a zis: 

— Vrea să-şi salveze barca. 

— Jidov ce eşti! a strigat altul. 

— Trădătorule! 

Mulţi alții s-au alăturat sudalmelor şi, nu peste multă vreme, 
toată plaja urla, suduindu-l pe Arnau. Ce urmărea Arnau 
Estanyol? s-au întrebat toți bastaixos şi barcagiii, privind barca 
pântecoasă care înainta molcom, în ritmul celor peste o sută de 
vâsle, ce cădeau şi se ridicau din apă la nesfârşit. 

Arnau şi Guillem s-au aşezat la provă, în picioare, privind atent 
flota castiliană, care începea să se apropie primejdios, dar, când au 
trecut pe lângă galerele catalane, o ploaie de săgeți i-a silit pe 
amândoi să se ascundă. S-au ridicat din nou când au ieşit din raza 
vederii lor. 

— O să fie bine, i-a zis Arnau lui Guillem. Barcelona nu poate 
să cadă în mâinile acestui mişel. 

Tasques, bancurile de nisip paralele cu țărmul, care împiedicau 
intrarea curenților marini, erau singura apărare naturală a 
portului Barcelonei şi totodată o primejdie pentru bărcile care 
încercau să ajungă la el. O singură intrare, în chip de canal cu 
pescaj suficient, îngăduia drumul navelor; dacă nu treceau prin el, 
ele se împotmoleau în grindurile de nisip. 

Arnau şi Guillem s-au apropiat de tasques, lăsând în urmă mii 
de gâtlejuri din care ieşeau cele mai neruşinate ocări. Strigătele 
catalanilor acopereau chiar şi dangătele clopotelor. 

„O să fie bine”, a repetat Arnau, de astă dată în sinea lui. Apoi 
i-a poruncit pilotului ca vâslaşii să nu mai tragă la rame. Când 
suta de vâsle s-a ridicat peste bord şi baleniera a lunecat spre 
tasques, injuriile şi strigătele s-au făcut tot mai slabe, până ce 
tăcerea a cuprins plaja. Flota castiliană se tot apropia. Prin 
dangătul clopotelor, Arnau a auzit chila navei lunecând spre 
grindurile de nisip. 

— Trebuie să iasă bine, a bombănit. 

Guillem l-a prins de braț şi l-a strâns. Era întâia oară că-l 
atingea aşa. 

Baleniera luneca molcom, foarte molcom. Arnau s-a uitat la 
pilot. „Suntem pe canal?” l-a întrebat cu o simplă mişcare din 
sprâncene. Pilotul a făcut semn că da; de când îi poruncise ca 
vâslaşii să nu mai tragă la rame, ştia ce voia Arnau. 

Toată Barcelona ştia. 

— Acum! a strigat Arnau. Virează! 

Pilotul a dat porunca. Vâslele de la babord s-au cufundat în 
apa mării, baleniera a început să se rotească, până când pupa şi 
prova s-au împotmolit în pereţii canalului. 

Nava s-a înclinat într-o parte. 

Guillem a strâns din răsputeri brațul lui Arnau. S-au uitat unul 
la celălalt, iar Arnau l-a tras la piept, îmbrățişându-l, pe când plaja 
şi galerele îl aclamau. 

Intrarea în portul Barcelonei fusese închisă. 

De pe țărm, înarmat ca pentru război, regele a privit baleniera 
culcată pe tasques. Nobili şi cavaleri au rămas în jurul lui, în 
tăcere, sub privirea regelui. 

— Pe galere! a poruncit în cele din urmă. 


Cu baleniera lui Arnau eşuată pe tasques, Pedro cel Crud şi-a 
rânduit flota în larg. Ceremoniosul a făcut deopotrivă pe uscat şi, 
înainte ca înserarea să lunece în noapte, cele două flote - una de 
război, cu patruzeci de nave înarmate, cealaltă pitorească, cu doar 
zece galere şi zeci de nave mici pentru negoț ori pescuit pline ochi 
cu cetățeni - s-au întâlnit față în față, în lungul întregului țărm 
portuar, de la Santa Clara la Framenors. Nici ţipenie nu mai putea 
intra, nici ieşi, din Barcelona. 

În noaptea aceea nu s-au purtat lupte. Cinci dintre galerele lui 
Pedro al III-lea s-au apropiat de baleniera lui Arnau, iar soldații 
regelui au abordat-o noaptea, la lumina strălucitoare a lunii. 

— Se pare că noi vom fi ținta bătăliei, i-a lămurit Guillem lui 
Arnau, pe când stăteau laolaltă pe covertă, cu spatele sprijinit de 
bordaj, la adăpost de arbaletierii castilieni. 

— Am devenit zidul cetății şi toate bătăliile încep pe ziduri. 

Atunci s-a apropiat de ei un ofițer al regelui. 

— Arnau Estanyol? a întrebat. Arnau a venit, ridicând o mână. 
Regele vă dă voie să părăsiți nava. 

— Şi oamenii mei? 

— Osândiţii la galere? În penumbră, Arnau şi Guillem au văzut 
uimirea ofițerului. Ce-i păsa regelui de o sotnie de puşcăriaşi? 
Poate fi nevoie de ei aici, şi-a ieşit din fire ofițerul. 

— Atunci, a spus Arnau, rămân; e nava mea, iar ei sunt 
oamenii mei. 

Ofiţerul a dat din umeri şi a urmat să dea porunci oştenilor lui. 

— Tu vrei să cobori? l-a întrebat Arnau pe Guillem. 

— Oare nu-s şi eu unul dintre oamenii tăi? 

— Nu, şi o ştii prea bine. Amândoi au tăcut câteva clipe, privind 
cum treceau umbrele şi alergau oştenii care îşi ocupau poziţiile, la 
poruncile date de ofițeri pe îndelete, aproape în şoaptă. Ştii că de 
multă vreme nu mai eşti rob, a urmat Arnau; de cum îţi ceri cartea 
de cetățean, o şi ai. 

Câţiva soldați s-au postat lângă ei. 

— Duceţi-vă în cală laolaltă cu ceilalți, le-a şoptit unul dintre ei, 
încercând să le ia locul. 

— Pe nava asta stăm unde vrem, i-a răspuns Arnau. 

Soldatul făcu o plecăciune spre ei. 

— Nu vă fie cu supărare! Toţi vă suntem recunoscători pentru 
ceea ce aţi făcut. 

Şi şi-a căutat alt loc, lângă bordaj. 

— Când vrei să fii slobod? l-a întrebat din nou Arnau. 

— Nu cred că ştiu să fiu slobod. 

Au amuţit. Soldaţii au suit pe balenieră, şi-au ocupat posturile, 
iar noaptea s-a scurs tihnit. Arnau şi Guilem dormitau, alții 
tuşeau şi şuşoteau. 

În zori, Pedro cel Crud a poruncit să se dea atacul. Flota 
castiliană s-a apropiat de tasques, iar soldaţii regelui au tras cu 
arbaletele şi au aruncat pietre cu ajutorul catapultelor mici prinse 
pe bordaje, şi al unor brigolass!. Flota catalană a făcut deopotrivă 
de pe cealaltă latură a pragurilor de nisip. Se dădeau bătălii în 
lungul coastei, dar cu precădere în jurul balenierei lui Arnau. 
Pedro al III-lea nu le putea îngădui castilienilor să abordeze nava şi 
unele galere, inclusiv a regelui, aşa că au ocupat poziţii lângă ea. 

Pe mulți bărbaţi i-au ucis săgețile trase dintr-un loc sau altul. 
Arnau îşi amintea cum şuierau săgețile trase de el cu arbaleta, 
când stătuse ascuns îndărătul bolovanilor din fața castelului 
Bellaguarda. 


51 Maşini de război cu ajutorul cărora se aruncau pietre, în vederea 
distrugerii zidurilor. (n.tr.) 

Câteva hohote de râs l-au trezit din visare. Cine putea râde în 
timpul unei bătălii? Barcelona era în primejdie, oameni mureau. 
Cum era cu putință să râdă cineva? Arnau şi Guillem s-au uitat 
unul la altul. Da, erau hohote. Tot mai zgomotoase. Au căutat un 
loc ferit, ca să poată privi bătălia. Echipajele multor nave catalane, 
din linia a doua ori a treia, la adăpost de săgeți, îşi băteau joc de 
castilieni, strigau la ei şi-şi râdeau de ei. 

De pe navele lor, castilienii încercau să-i atingă, folosind 
brigolas, dar ținteau atât de prost, că pietrele cădeau rând pe rând 
în mare. Unii bolovani ridicau valuri de spumă în cădere. Arnau şi 
Guillem s-au privit, zâmbitori. Bărbaţii de pe nave au început iar 
să-şi râdă de castilieni, iar plaja din Barcelona, plină ochi cu 
orăşeni ajunşi soldați, li s-a alăturat. 

Întreaga zi, catalanii au făcut haz de artileriştii castilieni, care 
greşeau loviturile una după alta. 

— Nu mi-ar plăcea să fiu pe galera lui Pedro cel Crud, i-a 
mărturisit Guillem lui Arnau. 

— Nu, a răspuns acela, râzând, nici nu vreau să mă gândesc ce 
are să le facă acestor ucenici. 

Dar noaptea n-a mai semănat deloc cu cea dinainte. Arnau şi 
Guillem au dat îngrijiri numeroşilor răniți de pe balenieră, i-au 
lecuit şi i-au ajutat să coboare în bărcile care trebuiau să-i poarte 
până pe uscat. Căci săgețile castilienilor ajungeau, totuşi, pe 
balenieră. O nouă ceată de soldați a suit pe navă şi, când noaptea 
era pe ducă, cei doi au încercat să se odihnească puțin pentru 
noua zi. 

Primele lumini ale zorilor au deşteptat gâtlejurile catalanilor, iar 
strigătele, ocările şi hohotele au tunat din nou în portul 
Barcelonei. 

Arnau îşi isprăvise săgețile şi, stând la adăpost alături de 
Guillem, privea desfăşurarea luptei. 

— Ia te uită, i-a spus prietenul său, privind galerele castiliene, 
se apropie mai ceva ca ieri. 

Era de netăgăduit. Regele Castiliei hotărâse să pună capăt în 
doi timpi şi trei mişcări baţjocurii catalane, şi se ducea drept spre 
balenieră. 

— Spune-le să nu mai râdă, a zis Guillem, pironind cu privirea 
galerele castiliene care se apropiau. 

Pedro al III-lea s-a grăbit să sară în ajutorul balenierei şi s-a 
apropiat de ea atât cât i-au îngăduit tasques. Noua bătălie s-a dat 
chiar lângă Guillem şi Arnau; iar ei aproape că puteau atinge cu 

mâna galera regelui şi-i vedeau limpede pe el şi cavalerii lui. 

Cele două galere s-au întors fiecare de-o parte şi de alta a 
grindurilor. Castilienii au declanşat micile catapulte de la provă. 
Arnau şi Guillem s-au întors spre galera regală. Era nevătămată. 
Regele şi oamenii lui erau tot pe covertă, iar nava nu părea să fi 
fost atinsă de nimic. 

— Asta-i o bombardă? a întrebat Arnau, arătând tunul spre 
care se îndrepta Pedro al III-lea. 

— Da, a răspuns Guillem. 

Văzuse cum o urcau pe galeră, pe când regele îşi pregătea flota, 
crezând că flota castiliană avea de gând să atace Mallorca. 

— O bombardă pe o navă? 

— Da, a răspuns iar Guillem. 

— Trebuie că-i prima oară când o galeră se înarmează cu o 
bombardă, a observat Arnau, urmărind atent poruncile date de 
rege artileriştilor; n-am mai văzut aşa ceva. 

— Nici eu. 

Dar vorba le-a fost curmată de larma cu care bombarda 
azvârlise o piatră. Amândoi s-au întors spre galera castiliană. 

— Bravo! au strigat într-un glas, când piatra a izbit catargul 
navei. 

Toate navele catalane au aclamat lovitura. 

Regele a poruncit să se încarce iar bombarda. Surpriza şi 
căderea catargului i-au împiedicat pe castilieni să răspundă 
izbiturii cu micile lor catapulte de bord. Următoarea izbitură a 
nimerit din plin castelul navei şi l-a făcut mici fărâme. 

Batjocura neîntreruptă şi bombarda de pe galera regală l-au 
făcut pe regele castilian să chibzuiască mai bine, şi după două 
ceasuri a poruncit flotei lui să se lase păgubaşă şi să plece la Ibiza. 


De pe covertă, Arnau şi Guillem priveau alături de niscaiva 
ofițeri de-ai regelui retragerea flotei castiliene. Clopotele din cetate 
au început să bată. 

— Acum trebuie să punem iar nava pe linia de plutire, a propus 
Arnau. 

— Asta o s-o facem noi, a auzit din spate. S-a întors şi a dat 
nas în nas cu un ofițer care tocmai urcase pe balenieră. Maiestatea 
Sa vă aşteaptă pe galera regală. 

Regele avusese două nopți întregi ca să afle cine era Arnau 
Estanyol. „Bogat, îi spuseseră sfetnicii din Barcelona, putred de 
bogat, Maiestate.” Regele ascultase fără prea mare interes spusele 

sfetnicilor despre Arnau: fusese bastaix, luptase sub comanda lui 
Eiximen d'Esparca, era foarte devotat bisericii Sfânta Maria. Dar îi 
sclipiseră ochii când auzise că era văduv. „Bogat şi văduv, şi-a zis 
monarhul; dacă scăpăm de...” 

— Arnau Estanyol, i l-a înfățişat un şambelan, ridicând vocea. 
E din Barcelona. 

Stând într-un jilt pe covertă, regele era flancat de sumedenie de 
nobili, cavaleri, sfetnici şi oameni de frunte ai cetăţii, care veniseră 
pe galera regală după retragerea castilienilor. Guillem a rămas 
lângă bordaj, îndărătul celor care îi înconjurau pe Arnau şi pe 
rege. 

Arnau a dat să pună un genunchi în podea, dar regele i-a 
poruncit să se ridice. 

— Suntem foarte mulțumiți de ceea ce ai făcut, a zis; cutezanța 
şi inteligența Domniei Tale au fost hotărâtoare pentru a ieşi 
biruitori din bătălie. 

Apoi regele a tăcut, iar Arnau a şovăit. Ce să facă, să vorbească 
ori să adaste? Toţi se uitau la el. 

— Drept mulțumire pentru tot ce ai făcut, a urmat monarhul, 
poftim să-ți facem hatârul recunoştinței noastre. 

Şi acum? Să vorbească? Ce recunoştinţă putea să-i arate 
regele? Doar avea tot ce-şi putea dori. 

— Îţi dăm ca soață pe pupila noastră Elionor, căreia îi dăm 
drept zestre baroniile Granollers, Sant Vicenç dels Horts şi Caldes 
de Montbui. 

Toţi cei de față au şugşotit; unii au aplaudat. O căsătorie! 
Pronunțase vorba căsătorie? Arnau s-a întors, căutându-l pe 
Guillem, dar nu l-a zărit. Nobilii şi cavalerii îi zâmbeau. Rostise 
vorba căsătorie? 

— Nu eşti mulțumit, domnule baron? a întrebat regele, 
văzându-l că-şi întoarce capul. 

Arnau s-a întors la rege. Domnule baron? Căsătorie? La ce-ar fi 
vrut el toate astea? Nobili şi cavaleri au tăcut mâlc în fața muţeniei 
lui Arnau. Regele îl pironea cu privirea. Pronunțase vorba Elionor? 
Pupila lui? Nu putea... nu-l putea sfida pe rege! 

— Nu, vreau să zic, da, Maiestate, a stat în cumpănă. Vă 
mulțumesc pentru dărnicie. 

— Atunci, aşa să fie. 

Pedro al III-lea s-a ridicat şi curtenii au închis cercul în jurul 
lui. Unii l-au bătut pe spate pe Arnau, când treceau pe lângă el, şi 
l-au lăudat cu vorbe pentru el neînțelese. A stat stingher, acolo 

unde mai înainte îl înconjuraseră toți. S-a întors către Guillem, 
care stătea tot cu coatele pe bordaj. 

Din locul lui, Arnau a deschis larg mâinile, dar arapul i-a 
răspuns, arătându-i pe rege şi curteni, şi atunci le-a ascuns la 
iuțeală. 


Sosirea lui Arnau pe plajă a fost la fel de aplaudată ca şi a 
regelui. Toată cetatea s-a avântat spre el şi Arnau a trecut de la o 
mână la alta, de la unul la altul, primind laude şi urări, bătăi pe 
spate şi strângeri de mână. Toți voiau să se apropie de salvatorul 
cetății, dar Arnau nu izbutea nici să recunoască, nici să audă pe 
nimeni. Tocmai acum, când totul îi mergea bine şi era fericit, 
regele hotărâse să-l însoare. Barcelonezii l-au însoțit, mergând cât 
mai aproape de el, de la plajă la bancă, şi, când a intrat, au rămas 
în fața intrării, strigându-i numele fără preget. 

De cum a intrat, Mar i s-a aruncat în braţe. Guillem sosise mai 
înainte şi stătea într-un jilt; nu-i povestise nimic. Joan, care venise 
şi el la bancă, îl privea, taciturn ca întotdeauna. 

Mar a fost uimită când Arnau s-a desprins din îmbrăţişarea ei, 
poate mai iute decât ar fi vrut. Joan a vrut să-i facă urări, dar 
Arnau nu i-a dat nici lui atenţie. În cele din urmă, s-a trântit într- 
un jilț, lângă Guillem. Ceilalţi se uitau la el şi nu îndrăzneau să-i 
spună nimic. 

— Ce-i cu tine? a cutezat să-l întrebe până la urmă Joan. 

— Păi, mă însoară! a strigat Arnau, ridicând brațele deasupra 
capului. Regele a hotărât să mă facă baron şi să mi-o dea în 
căsătorie pe pupila lui. Asta-i hatârul pe care mi-l face, fiindcă l- 
am ajutat să-şi salveze capitala! Mă însoară! 

Joan s-a gândit o clipă, a dat din cap şi a zâmbit. 

— Şi de ce te plângi? l-a întrebat. Arnau l-a privit cu coada 
ochiului. Lângă el, Mar începuse să tremure. N-a înțeles-o decât 
Donaha, din uşa cuhniei, care venise valvârtej s-o ajute să se țină 
pe picioare. Ce te nemulțumeşte? a stăruit Joan. Arnau nici măcar 
nu s-a uitat la el. Mar a simţit primul val de greață după ce-a auzit 
vorbele monahului. Ce-i rău dacă te însori? Ba şi mai şi, cu pupila 
regelui. Ai să fii baron de Catalonia. 

Temându-se să nu vomite, Mar s-a dus cu Donaha la cuhnie. 

— Ce-i cu Mar? a întrebat Arnau. 

Monahul a adăstat o clipă înainte de a răspunde. 

— Am să-ți spun eu ce-i cu ea, a spus în cele din urmă. Ar 
trebui să se mărite! Amândoi ar trebui să vă căsătoriți. Norocul 

nostru e că regele are mai multă minte ca tine. 

— Lasă-mă, Joan, te rog, a cerut Arnau, ostenit. 

Călugărul a dat din brațe şi a plecat de la bancă. 

— Du-te să vezi ce-i cu Mar, l-a rugat Arnau pe Guillem. 

— Nu ştiu ce-i cu ea, i-a dezvăluit acesta peste câteva minute, 
dar Donaha mi-a zis să nu-ți faci griji. De-ale femeilor, a adăugat. 

Arnau s-a întors la el. 

— Nu-mi vorbi despre femei. 

— Nu putem face mai nimic în fața vrerii regelui, Arnau. Poate 
dacă am avea niţel timp, am găsi noi ceva. 

Dar n-au avut timp. Pedro al III-lea şi-a fixat pentru 23 iunie 
plecarea la Mallorca, în urmărirea regelui Castiliei; a poruncit ca 
flota să i se adune în portul Barcelonei la acea dată şi a mai spus 
că înainte de plecare voia să rânduiască şi măritişul pupilei lui, 
Elionor, cu bogătanul de Arnau. Aşa i-a dat de veste fostului 
bastaix un ofițer de-al regelui chiar la bancă. 

— Nu-mi mai rămân decât nouă zile! i s-a plâns lui Guilem 
când ofițerul s-a făcut nevăzut pe uşă. Poate chiar mai puţine! 

Cum era, oare, acea Elionor? De cum se gândea la ea, Arnau nu 
putea închide ochii. Bătrână? Frumoasă? Hazlie, plăcută ori 
trufaşă şi cinică, precum toţi nobilii pe care îi cunoscuse? Cum să 
se însoare cu o femeie pe care nici măcar n-o cunoştea? I-a cerut 
lui Joan: 

— Tu poţi face aşa ceva. Află cum e femeia aia. Mă gândesc fără 
preget la tot ce mă aşteaptă. 

— Zice-se, i-a istorisit Joan chiar în seara zilei când ofițerul 
venise la banca zarafului, că-i fiica din flori a unuia dintre infanții 
din principat, un unchi al regelui, deşi nimeni nu îndrăzneşte să 
spună care dintre ei. Maică-sa s-a prăpădit la naştere; de aceea a 
şi fost ea primită la Curte. 

— Dar cum e, Joan? l-a iscodit Arnau. 

— Are douăzeci şi trei de ani, şi-i nurlie. 

— Şi ca fire? 

— E nobilă, s-a mărginit monahul să răspundă. 

La ce să-i mai spună ce auzise despre Elionor? E atrăgătoare, 
ce-i drept, i se istorisise, dar chipul ei arată că-i supărată 
necurmat pe toată lumea. E capricioasă şi răsfăţată, trufaşă şi 
ambițioasă. Regele o măritase cu un nobil care murise nu după 
multă vreme, iar ea, fără copii, revenise la Curte. Un hatâr făcut 
lui Arnau? Recunoştinţa regelui? În realitate, acela n-o mai îndura 
pe Elionor şi cu cine s-o mărite mai bine decât cu unul dintre 

bărbaţii cei mai avuţi din Barcelona, un zaraf căruia îi putea cere 
parale cu împrumut? Regele Pedro câştiga peste tot: şi-o lua de pe 
cap pe Elionor şi avea o chezăşie ca să intre la Arnau. La ce să-i 
mai spună toate astea? 

— Ce vrei să zici când spui că-i nobilă? 

— Păi, asta, a recunoscut Joan, dând să ocolească privirea lui 
Arnau, că-i nobilă, o femeie nobilă, cu firea şi câte altele ale ei. 

Elionor cercetase şi ea, şi era tot mai mâniată pe măsură ce 
veştile se înmulțeau: un fost bastaix, o breaslă care descindea din 
robii de pe țărm, din acei macips de pe coastă, lipsiți de slobozie. 
Cum de cuteza regele s-o mărite cu un bastaix? Era avut, putred 
de bogat, da, aşa-i destăinuiseră toţi, dar ce-i păsa ei de paralele 
lui? Trăia la Curte, nu-i lipsea nimic. A vrut să se ducă la rege 
când a aflat că Arnau era fiul unui țăran catalan fugar, şi că şi el 
se născuse şerb legat de pământ. Cum de cuteza regele să creadă 
că ea, fiică de infante, ar lua în căsătorie asemenea bărbat? 

Dar Pedro al III-lea n-a primit-o şi a poruncit ca nunta să aibă 
loc pe 21 iunie, cu două zile înaintea plecării lui la Mallorca. 


A doua zi urma să se însoare. În capela regală de la biserica 
Santa Agata. 

— Capela-i mică, i-a lămurit Joan. A ridicat-o la începutul 
veacului Jaime al II-lea după voia soaței lui, Blanca de Anjou, şi 
are drept hram moaştele Patimilor lui Hristos, la fel ca Sainte- 
Chapelle din Paris, de unde venea regina. 

Nunta avea să fie atât de intimă, încât pe Arnau urma să-l 
însoțească doar Joan. Mar nu se învoise să vină. De când Arnau îşi 
anunţase căsătoria, fata fugea de el, tăcea în fața lui şi-l privea 
doar arareori, nemaisurâzându-i ca înainte. 

Dar în după-amiaza aceea Arnau s-a apropiat de ea şi a rugat-o 
să vină cu el. 

— Unde? a întrebat Mar. 

Unde? 

— Nu ştiu. Ce-ai zice de Sfânta Maria? Tatăl tău venera biserica 
aceea. Acolo l-am şi cunoscut, ştii? 

Mar a încuviințat; au ieşit din bancă şi s-au îndreptat spre 
fațada neterminată a bisericii Sfânta Maria. Zidarii începeau cele 
două turnuri octogonale, care trebuiau s-o flancheze, iar meşterii 
pietrari meştereau cu multă râvnă timpanul, montanţii uşilor şi 
ferestrelor, coloana care umplea golul şi arhivoltele, dăltuind şi 
răsdăltuind piatra. Arnau şi Mar au intrat în templu. Nervurile 

celei de-a treia bolți a navei centrale începuseră să urce la cer, 
dibuind cheia de boltă, ca o pânză de păianjen oblăduită de 
schelăria din lemn pe care creşteau. 

Arnau a simțit-o pe fată alături. Era la fel de înaltă ca el şi 
părul îi cădea grațios pe umeri. Mirosea frumos: a proaspăt, a 
ierburi. Cei mai mulți lucrători o admirau; le-a citit încântarea în 
ochi, chiar dacă îi ocoleau privirea, când o întâlneau. Parfumul ei 
urma ritmul mişcărilor pe care le făcea fata. 

— De ce nu vrei să vii la nunta mea? a întrebat-o deodată. 

Mar nu i-a răspuns. Îşi plimba privirile prin templu. 

— Nici măcar nu mi-au îngăduit să mă căsătoresc aici în 
biserică, a şoptit Arnau. 

Fata tot n-a vorbit. 

— Mar... Arnau a aşteptat-o să se întoarcă la el. Mi-ar fi plăcut 
să fii cu mine în ziua nunții. Ştii că nu-mi place, că o fac împotriva 
vrerii mele, dar regele... N-o să mai stărui, da? Mar s-a învoit. 
Dacă-i aşa, putem să fim ca întotdeauna? 

Mar a lăsat ochii în jos. Ar fi vrut să-i spună atâtea... Dar nu 
putea să spună nu la ceea ce el îi cerea; nu-i putea spune nu la 
nimic. 

— Mulţumesc, i-a răspuns Arnau; dacă şi tu m-ai lăsa baltă... 
Nu ştiu ce s-ar alege de mine dacă şi cei pe care îi iubesc m-ar 
trăda! 

Mar s-a înfiorat. Nu-i cerea tandrețe. Ci iubire. De ce consimțţise 
să-l însoțească? Şi-a pus privirea pe absida Sfintei Maria. 

— Joan şi cu mine am văzut cum au ridicat bolțarul, ştii? i-a 
dezvăluit Arnau, observând unde îşi pusese privirea. Eram copii. 

Meşterii sticlari trudeau îndârjiți la claristorio, grupul de 
ferestre de sub absidă, după ce le isprăviseră pe cele de sus, al 
căror arc ogival era retezat de o mică rozetă. Apoi aveau să treacă 
la împodobirea celor două ferestre ogivale mari, ce se deschideau 
sub ele. Îmbinau culorile, după figuri şi desene, despărțite prin fire 
fine şi blânde de plumb, care primeau lumina de afară şi o filtrau 
în biserică. 

— Când eram puştan, i-a dat înainte Arnau, am avut norocul 
să stau de vorbă cu marele Berenguer de Montagut. Noi, îmi 
amintesc că mi-a mărturisit, vorbind despre catalani, n-avem 
nevoie de alte podoabe: numai de spațiu şi lumină. Atunci a făcut 
semn spre absidă, tocmai acolo unde priveşti tu acum, şi a lăsat 
să-i cadă o mână întinsă spre marele altar, ca şi cum acolo era 
lumina despre care vorbise. Eu i-am zis că pricepeam ce spunea, 

dar nu-mi puteam închipui cu adevărat tot ce grăia. Mar s-a întors 
la el. Eram tânăr, s-a dezvinovățit, şi el era maestrul, marele 
Berenguer de Montagut. Dar azi chiar pricep. Arnau s-a apropiat 
mai mult de Mar şi a întins o mână către rozeta din absidă, sus, 
foarte sus. Mar s-a străduit să-şi ascundă tremurul uşor trimis de 
apropierea lui Arnau. Vezi cum intră lumina în biserică? A început 
să-şi lase mâna în jos, până la marele altar, ca şi Berenguer la 
vremea lui, dar făcu de astă dată semn la nişte raze de lumină 
colorate, care intrau cu adevărat în biserică. Mar i-a urmărit 
mâna. Bagă de seamă. Vitraliile îndreptate spre soare au culorii vii, 
în tonuri de roşu, galben şi verde, ca să profite de puterea luminii 
mediteraneene; cele care n-au asemenea orientare sunt albe ori 
albastre. La fiecare ceas, pe măsură ce soarele înaintează pe cer, 
biserica îşi schimbă culoarea, iar pietrele prind tonuri felurite. Ce 
dreptate avea maestrul! E altă biserică în fiece zi, în fiece ceas, ca 
şi cum s-ar naşte neîncetat alt templu, fiindcă, deşi piatra e 
moartă, soarele e viu, şi fiecare zi e şi ea alta; nicicând nu se vor 
vedea aceleaşi reflexe. 

Au stat aşa, hipnotizați de lumină. 

În cele din urmă, Arnau a luat-o pe Mar pe după umeri şi a 
întors-o spre el. 

— Nu mă lăsa, Mar, te rog! 

A doua zi, dis-de-dimineaţă, în capela din Santa Ágata, 
întunecoasă şi foarte împodobită, Mar a încercat să-şi ţină 
lacrimile în timpul ceremoniei. 

La rândul lor, Arnau şi Elionor au stat hieratici în fața 
episcopului. Elionor nici măcar n-a mişcat, privind ţeapănă drept 
în față. Arnau s-a întors la ea de două ori la începutul ceremoniei, 
dar Elionor privea neostoit drept înainte. Apoi nu şi-a mai îngăduit 
decât câteva priviri piezişe. 


353 


Capitolul 39 


Chiar în ziua nunţii, de cum s-a isprăvit ceremonia, noii baroni 
de Granollers, Sant Vicenç şi Caldes de Montbui au plecat la 
castelul de Montbui. Joan îi transmisese lui Arnau întrebările puse 
de majordomul baronesei. Unde dorea Arnau să doarmă doña 
Elionor? În odăile de la catul de sus ale unei bănci vulgare? Şi 
slujitorii ei? Şi robii ei? Arnau i-a închis gura, învoindu-se să plece 
chiar în acea zi, cu condiția ca Joan să-i însoțească. 

— De ce? a întrebat monahul. 

— Fiindcă mi se pare că am nevoie de tine. 

Elionor şi majordomul ei au plecat călare, ea ca amazoanele, cu 
picioarele pe aceeaşi crupă a bidiviului, cu un rândaş care ținea, 
mergând pe jos, frâiele stăpânei. Aprodul şi două domnişoare de 
onoare călăreau pe catârce, iar, lângă ei, vreo doisprezece robi 
purtau pe tot atâția catâri de povară avutul baronesei. Arnau a 
închiriat o căruță. 

Când baroneasa a zărit căruța cu toate claie peste grămadă, 
trasă de două catârci şi încărcată cu puţinele boccele luate de 
Amau, Joan şi Mar (Guillem şi Donaha rămăseseră la Barcelona), 
cu scânteile ce-i ieşeau din ochi ar fi putut aprinde o faclă. Atunci 
i-a privit întâia oară pe Arnau şi noua ei familie; se căsătoriseră, se 
înfățişaseră episcopului în fața regelui şi a soaței aceluia, şi nici 
măcar nu se priviseră unul pe altul. 

Însoțiţi de garda oferită de rege, au ieşit din Barcelona. Arnau şi 
Mar în căruţă. Joan cu ei. Baroneasa a grăbit pasul, ca să ajungă 
la castel cât mai iute. Şi l-au zărit înainte de căderea serii. 

Cocoţat în vârf de deal, castelul era o mică fortăreață locuită 
până atunci de un senior. Ţărani catalani şi şerbi se alăturaseră 
suitei noilor seniori, astfel încât, la câțiva metri de castel, în jurul 
lor mergeau mai bine de o sută, care se întrebau cine era bărbatul 
cu straie atât de scumpe, dar cu o căruţă ca vai de lume? 

— Şi acum, la ce stăm? a întrebat Mar, când baroneasa a făcut 
semn de oprire. 

Arnau a făcut alt semn, habar n-avea. 

— Fiindcă trebuie să ni se predea castelul, a răspuns Joan. 

— Şi n-ar trebui să intrăm, ca să ni-l predea? l-a iscodit Arnau. 

— Nu. Legiuirile Generale ale Cataloniei rânduiesc aşa: seniorul 
trebuie să plece din castel cu familia şi slugile înainte de a-l preda. 

Porţile grele ale fortăreței s-au deschis încet, iar seniorul a ieşit, 
urmat de familie şi slugi. Când a ajuns în dreptul baronesei, i-a 
înmânat ceva. Tu trebuia să fi luat cheile, i-a zis Joan lui Arnau. 

— Şi la ce-mi trebuie mie un castel? 

Când suita a trecut pe lângă căruţă, seniorul le-a rânjit 
batjocoritor lui Arnau şi însoţitorilor lui. Mar s-a făcut roşie ca 
focul în obraji. Chiar şi slugile i-au privit drept în ochi. 

— N-ar trebui să îngădui aşa ceva, a sărit iar Joan. Acum tu 
eşti seniorul. Îți datorează respect, credinţă... 

— Uite ce-i, Joan, i-a curmat vorba Arnau, să ne lămurim: nu 
vreau nici un castel, nu sunt şi nici nu mă dau drept seniorul 
nimănui, şi, fireşte, am de gând să rămân aici doar cât e nevoie, 
cât să dau poruncile pe care trebuie să le dau. Când totul va fi 
rânduit, mă întorc la Barcelona şi, dacă doamna baroneasă vrea să 
stea într-un castel, cât e el de mare, ăsta-i tot al ei. 

A fost prima oară în acea zi când Mar a încercat un zâmbet. 

— Nu poţi să pleci, l-a contrazis Joan. 

Zâmbetul lui Mar s-a şters, iar Arnau s-a întors către călugăr. 

— Nu pot ce? Pot să fac ce-mi vine. Nu-s eu baronul? Oare 
baronii nu-l însoțesc pe rege luni la rând? 

— Dar ei se duc la război. 

— Pe paralele mele, Joan, pe gologanii mei. Mi se pare că e mai 
însemnat să plec eu decât oricare dintre baronii care nu fac altceva 
decât să ceară imprumuturi ieftine. Ei bine, a adăugat, 
întorcându-se spre castel, acum ce mai aşteptăm? Totu-i pustiu, 
iar eu sunt ostenit. 

— Mai trebuie... a început să zică Joan. 

— Tu şi legiuirile tale, i-a curmat vorba Arnau. De ce trebuie ca 

voi, dominicanii, să învățați legile? Ce mai trebuie...? 
Arnau şi Elionor, baroni de Granollers, Sant Vicenç şi Caldes 
de Montbui! strigătele au răsunat în toată valea care se întindea la 
poalele colinei. Toţi au ridicat privirile la cel mai înalt turn al 
fortăreței, de unde majordomul lui Elionor, cu mâinile puse pâlnie 
la gură, striga cât îl țineau bojocii. Arnau şi Elionor, baroni de 
Granollers, Sant Vicenç şi Caldes de Montbui! Arnau şi Elionor...! 

— Mai lipsea să anunțe preluarea castelului, a pus Joan 
punctul pe „i”. 

Suita s-a pus iar în mişcare. 

— Barem îmi rostesc numele. 

Majordomul striga neîncetat. 

— De nu, n-ar fi drept, a lămurit monahul. 

Arnau a dat să spună ceva, dar în loc de asta a dat din cap. 


Fortăreața crescuse, după obicei, de-a valma îndărătul zidurilor 
şi în jurul turnului de onoare, la care se mai adăugase un corp de 
clădire alcătuit dintr-un salon uriaş, o cuhnie şi niscaiva acareturi, 
pe lângă odăile de la catul de sus. Departe de ele se duraseră 
clădirile slujitorilor şi puţinilor soldați din garnizoana fortăreței. 

Ofiţerul de gardă, scund, grăsuliu, neîngrijit şi slinos, a trebuit 
să facă onorurile pentru Elionor şi suita ei. Au intrat cu toții în 
salonul cel mare. 

— Arată-mi odăile seniorului, a țipat Elionor la el. 

Ofiţerul i-a înfățişat o scară din piatră, împodobită cu o 
balustradă simplă, tot din piatră, iar baroneasa, urmată de oştean, 
majordom, aprod şi domnişoarele de onoare, a început să urce. 
Nici un moment nu i s-a adresat lui Arnau. 

Cei trei Estanyol au rămas în salon, câtă vreme robii au cărat 
acolo avutul lui Elionor. 

— Poate că ar trebui... a început Joan să-i spună fratelui său. 

— Nu te băga, Joan a strigat Arnau la el. 

Câtăva vreme, au cercetat salonul; avea tavanul înalt, un cămin 
uriaş, jilțuri, sfeşnice şi o masă de douăsprezece persoane. Ceva 
mai târziu, majordomul lui Elionor a apărut pe scară. Dar n-a pus 
piciorul în salon; ci a rămas cu trei trepte mai sus. 

— Doamna baroneasă spune, a ciripit de acolo, neadresându-se 
cuiva în chip deosebit, că în această noapte e tare ostenită şi vrea 
să nu fie supărată. 

Majordomul era gata să se întoarcă, dar Arnau l-a oprit: 

— Ei, a strigat. Majordomul s-a întors spre el. Spune-i seniorei 
tale să nu-şi facă griji, n-o s-o supere nimeni. Niciodată, a şoptit. 
Mar a căscat ochii şi şi-a dus mâinile la gură. Majordomul s-a 
întors din nou, dar Arnau l-a oprit. Ei! a strigat încă o dată, care-s 
odăile noastre? Bărbatul a dat din umeri. Unde-i ofițerul? 

— Se ocupă de seniora. 

— Atunci urcă la seniora, şi trimite-l jos pe ofițer. Şi dă-i bătaie, 
fiindcă altfel îţi tai coaiele şi a doua oară când ai să anunțţi 
preluarea unui castel ai s-o faci în triluri. 

Ținându-se de balustradă, majordomul a şovăit. Îi vorbea, oare, 
acelaşi Arnau care călătorise o zi întreagă cu căruța? Arnau a mijit 
din ochi, s-a apropiat de scară şi a scos din teacă pumnalul de 
bastaix pe care îşi dorise să-l poarte la nuntă. Majordomul n-a 
ajuns să-i vadă tăişul bont; la al treilea pas făcut de Arnau a luat-o 

la goană pe trepte în sus. 

Arnau s-a întors şi a zărit-o pe Mar râzând, şi pe Joan 
nemulțumit. Dar nu zâmbeau doar ei: unii dintre robii lui Elionor, 
care asistaseră la cele petrecute, schimbau zâmbete între ei. 

— Şi voi! le-a strigat Arnau, descărcați căruța şi duceți totul în 
odăile noastre. 


Viețuiau în castel de mai bine de o lună. Arnau încerca să-şi 
pună în bună rânduială noile proprietăți; dar ori de câte ori se 
cufunda în catastifele baroniei, le închidea oftând. File rupte, cifre 
şterse ori peste care se înscriseseră altele, socoteli nepotrivite, dacă 
nu false. Nu se înțelegea nimic, erau de necitit. 

După o şedere de o săptămână la Montbui, Arnau voia de-acum 
să plece la Barcelona, lăsând proprietăţile pe mâinile unui 
administrator; dar, cum n-avea de gând să ceară sprijinul vasalilor 
nobili care, deşi îi făceau vizite la castel, îl disprețuiau de-a 
dreptul, şi se aruncau la picioarele lui Elionor, s-a adresat 
țăranilor catalani, şerbii lor. 

Însoțit de Mar, a ieşit pe ogoare ros de curiozitate. Oare ce era 
de netăgăduit din tot ce auzise la Barcelona? Ei, neguțătorii din 
marea cetate, luau adesea hotărâri după veştile primite. Arnau ştia 
că molima din 1348 pustiise satele de țărani, barem aşa se zicea, 
şi că abia cu un an mai înainte, chiar în 1358, o invazie de lăcuste 
făcuse şi mai mult rău, nimicind recoltele. Lipsa mijloacelor proprii 
era vădită în comerț, iar neguțătorii îşi schimbaseră intențiile. 

— Dumnezeule! a şoptit în spatele primului țăran, venit în fuga 
mare la masía, ca să-şi înfățişeze familia noului baron. 

Ca şi el, Mar nu-şi putea lua ochii de la casa dărăpănată şi 
împrejurimile ei, neîngrijite şi ca vai de sufletul lor, asemenea 
bărbatului murdar care îi primise, şi care acum ieşea însoţit de 
muierea şi cei doi copilaşi ai lui. 

Toţi patru s-au pus în şir în fața lor, ploconindu-se cu 
stângăcie. În ochi li se citea frica. Purtau straie ponosite, iar 
copiii... Copiii nici măcar nu se puteau ţine pe picioare. Aveau 
picioruşele ca firul grâului. 

— Asta ţi-e familia? a întrebat Arnau. 

Tăranul tocmai încuviința, când din casă s-a auzit un plânset 
subțirel. Arnau s-a încruntat, iar bărbatul a făcut domol cu capul 
semn că nu; spaima din ochi i s-a făcut tristeţe. 

— Muierea mea n-are lapte, Înălțimea Voastră. 

Arnau s-a uitat la femeie. Cum să aibă lapte trupul ei? Mai întâi 

trebuia să aibă sâni! 

— Şi nimeni de pe-aici n-ar putea...? 

Țăranul a luat-o înaintea întrebării. 

— 'Toate-s deopotrivă, Înălțimea Voastră şi copiii mor pe capete. 

Arnau a simțit că Mar ducea o mână la gură. 

— Arată-mi masía: şura, staulele, casa, ogoarele. 

— Nu mai putem plăti, Înălțimea Voastră. 

Femeia căzuse în genunchi şi dădea să se târască spre Mar şi 
Arnau. 

Arnau s-a apropiat de ea şi a prins-o de braţe. La atingerea lui, 
femeia s-a sfiit. 

= O cula 

Pe copii i-a podidit plânsul. 

— N-o bateţi, Înălțimea Voastră, vă implor, a sărit bărbatul, 
apropiindu-se de el; e adevărat, nu mai putem plăti. Osândiți-mă 
pe mine. 

Arnau a dat drumul femeii, a dat înapoi câțiva paşi şi a ajuns 
lângă Mar, care privea totul cu ochii mari cât cepele. 

— N-am să vă bat, a făgăduit, adresându-se bărbatului; nici pe 
tine, nici pe nimeni din familia ta. N-am să vă mai cer parale. Dar 
vreau să-ți văd acareturile. Spune-i femeii tale să se ridice. 

Mai întâi se înfricoşaseră, apoi se întristaseră, acum erau 
uluiți; l-au privit surprinşi, cu ochilor adânciți în orbite. „Oare ne 
jucăm de-a zeii?” s-a întrebat Arnau. Ce i se făcuse acelei familii ca 
să răspundă aşa? Îşi lăsau să moară un fiu şi încă mai credeau că 
el venea să le ceară alți bani. 

Şura era goală. Staulul, aşijderea. Ogoarele părăginite, uneltele 
rupte, iar casa... Dacă băieţelul nu murea de foame, avea s-o facă 
după prima boleşniță. N-a cutezat să-l atingă; părea să se frângă la 
prima atingere. 

Şi-a luat punga de la cingătoare şi a scos niscaiva sfanți. Voia 
să le dea bărbatului, dar şi-a schimbat gândul, a scos mai multe 
monede. 

— Vreau să văd băiețaşul viu, i-a cerut, punând gologanii pe 
ceea ce cândva fusese o masă. Vreau ca tu, muierea şi ceilalți copii 
să băgați ceva în gură. Paralele-s pentru voi, ai priceput? Nimeni 
n-are dreptul să vi le ia şi, de aveți vreun păs, veniți la mine, la 
castel. 

Nici unul dintre ei n-a mişcat; erau cu ochii pe bani. Nici măcar 
nu şi-au putut lua privirea de pe ei ca să-şi ia rămas-bun, când 
Arnau a ieşit din casă. 

Fostul bastaix s-a întors la castel, nemaiscoțând o vorbă, cu 
capul plecat, gânditor. Mar i-a împărtăşit muţenia. 


— Toţi sunt deopotrivă, Joan, a constatat Arnau într-o seară, 
pe când se plimbau singuri, pe răcoare, în jurul castelului. Unii au 
avut norocul să ocupe gospodării părăsite, ale unor țărani catalani 
morți ori pur şi simplu fugiți, şi cum să n-o fi făcut? Pe aceste 
pământuri sunt azi codri şi păşuni, ceea ce le dă oarecum 
încredințarea că pot supraviețui când ogoarele nu dau nici un rod. 
Dar cei mai mulți trăiesc înfricoşător. Ogoarele nu le dau nimic, iar 
ei mor de foame. 

— Şi asta nu-i tot, a adăugat Joan; am aflat că nobilii, cu 
domenii ca ale tale, îi silesc pe țărani să semneze capbreus în 
favoarea lor. 

— Capbreus? 

— Da, hrisoave prin care țăranii recunosc că toate drepturile 
seniorilor, chiar şi cele de care nu se mai ținea seama în vremuri 
mai bune, sunt încă în vigoare. Cum bărbaţii sunt tot mai puţini, 
iau şi pielea de pe ei, ca să aibă aceleaşi câştiguri ca şi atunci când 
totul le mergea bine. 

Arnau aproape că nu mai dormea de multe nopți. Se trezea 
speriat, după ce visase chipuri numai piele şi os. Dar în acea 
noapte nici măcar n-a putut să adoarmă. Dăduse ocol domeniilor, 
încercând să fie generos. Cum putea să îngăduie o asemenea 
stare? Toate familiile depindeau de el; mai întâi de seniorii lor, dar 
aceia îi erau vasali la rândul lor. Dacă el, Arnau, senior al 
seniorilor, le cerea să-i plătească rente şi privilegii, nobilii aveau să 
stoarcă de la ţăranii nenorociți noi biruri, de care seniorul se 
ocupase cu neîngrădită nepăsare. 

Erau robi. Robii pământului. În pat, Arnau s-a pierdut cu firea. 
Robii lui! O mare de bărbați, femei şi copii hămesiți, cărora nimeni 
nu le dădea nicio atenţie, decât ca să-i sugă de sânge până la 
moarte. Şi-a amintit de nobilii care o vizitaseră pe Elionor, 
sănătoşi, zdraveni, cu straie fastuoase, veseli! Cum puteau să 
trăiască, oare, cu spatele la adevărul şerbilor? Ce putea el să facă? 

Era generos. Dădea bani unde era nevoie, un fleac pentru el, 
dar aducea bucurie copiilor şi o făcea să zâmbească pe Mar, mereu 
lângă el. Dar aşa ceva nu putea să dureze la nesfârşit. Dacă avea 
să împartă parale fără stavilă, tot nobilii aveau să profite de pe 
urma lor. Tot nu-i vor plăti, în schimb îi vor exploata şi mai abitir 
pe acei nenorociți. Ce putea să facă el? 

Arnau se trezea zi de zi mai mohorât, dar starea de spirit a lui 
Elionor era foarte diferită. 

— I-a chemat pe nobili, țărani şi localnici de ziua Fecioarei din 
august, l-a dumirit Joan care, ca dominican, mai păstra ceva 
legături cu baroneasa. 

— Şi de ce? 

— Ca să i se... să vi se juruiască supunere, s-a îndreptat. Arnau 
l-a îndemnat să-i dea înainte. După lege... Joan a deschis brațele; 
tu m-ai rugat, a încercat să-i spună cu acel gest. După lege, orice 
nobil poate să le ceară vasalilor să-şi reînnoiască oricând 
legământul de credință şi supunere față de senior. E cu cap, deci, 
că nebucurându-se de el până acum, Elionor doreşte să-l 
primească. 

— Vrei să zici că vor veni. 

— Nobilii şi cavalerii n-au îndatorirea de a se înfățişa la o 
chemare de față cu toţi, cu condiţia să-şi reînnoiască vasalitatea 
între patru ochi, venind în fața noului senior la sorocul de un an, o 
lună şi o zi, dar Elionor a stat de vorbă cu ei, şi se pare că vor veni. 
La urma urmelor, ea este pupila regelui. Nimeni nu vrea s-o 
înfrunte pe pupila regelui. 

— Dar pe soțul pupilei regelui? 

Joan n-a răspuns. Dar ceva din privirea lui... Cunoştea privirea 
aceea. 

— Mai ai ceva să-mi spui, Joan? 

Monahul a tăgăduit, dând din cap. 


Elionor a poruncit să se dureze un podiu pe pajiştea de la 
picioarele castelului. Visa la ziua Fecioarei din august. De câte ori 
văzuse nobili şi sate întregi juruind supunere de vasali tutorelui 
său, regele. Acum aveau să-i jure ei, ca unei regine, ca suverană a 
domeniilor. Ce însemnătate mai avea că Arnau va fi lângă ea? Toţi 
ştiau că aveau să se supună ei, pupilei regelui. 

Era atât de nerăbdătoare că, în apropierea acelei zile, chiar şi-a 
îngăduit să-i surâdă lui Arnau, de departe şi uşor, dar i-a surâs. 

Arnau a stat în cumpănă şi buzele lui i-au întors o 
strâmbătură. 

„De ce i-am zâmbit?” s-a întrebat Elionor. A strâns din pumni. 
„Nesocotito! s-a ocărât singură. Cum de te umileşti în fața unui 
zaraf oarecare, un şerb fugar?” Erau de peste o lună şi jumătate la 
Montbui, şi Arnau tot nu se apropiase de ea. Oare nu era bărbat? 

Când n-o vedea nici țipenie, privea trupul lui Arnau, zdravăn, 
viguros, iar noaptea, singură în iatac, îşi îngăduia să viseze că el o 
călărea sălbatic. Oare de câtă vreme n-o mai încercaseră asemenea 
simţiri? lar el o umilea, disprețuitor. Cum îndrăznea? Elionor şi-a 
muşcat cu putere buza de jos. „Lasă că vine el”, şi-a zis. 

În ziua Fecioarei din august, Elionor s-a trezit la ivitul zorilor. 
De la fereastra iatacului solitar, a privit câmpia de sub podiul care 
poruncise să fie durat. Ţăranii începeau să se adune pe pajişte; o 
droaie dintre ei nici măcar nu puseseră geană pe geană, doar să 
ajungă la vreme acolo unde fuseseră chemaţi de seniorii lor. Încă 
nu sosise nici un nobil. 

Capitolul 40 


Soarele prevestea o zi splendidă şi caldă. Cerul limpede şi fără 
nori, asemenea celui care în urmă cu patruzeci de ani întâmpinase 
nunta unui şerb legat de pământ, pe numele lui Bernat Estanyol, 
părea o boltă albastră înălțată deasupra miilor de vasali strânşi pe 
pajişte. Se apropia momentul, iar Elionor, cu cele mai mândre 
veşminte pe care le avea, se plimba cuprinsă de nelinişte prin 
salonul imens din castelul Montbui. Lipseau doar nobilii şi 
cavalerii! Joan, în sutană neagră, stătea într-un jilț, iar Arnau şi 
Mar, ca şi cum nimic nu-i privea, schimbau priviri complice la 
fiecare suspin disperat desprins de pe buzele lui Elionor. 

În sfârşit, au sosit şi nobilii. Nemaipăstrând aparențele, 
nerăbdător ca şi stăpâna lui, un slujitor al lui Elionor a intrat în 
graba mare în iatacul ei, ca să le anunţe sosirea. Baroneasa a 
privit pe fereastră şi, când li s-a înfățişat nou-sosiților, pe față i se 
citea fericirea. Nobilii şi cavalerii de pe domeniile ei veneau pe 
pajişte cu cea mai mare strălucire. Veşmintele elegante, spadele şi 
giuvaierurile lor se amestecau cu norodul, dând culoare şi fast 
cenuşiului mohorât şi ofilit al straielor purtate de ţăranii catalani. 
Roibii, duşi de căpăstru de rândaşi, s-au adunat îndărătul 
podiului, iar nechezatul lor a spart tăcerea în care norodul de rând 
primea sosirea seniorilor. Slujitorii au adus la picioarele podiului, 
unde nobilii şi cavalerii aveau să jure credinţă noilor seniori, jilțuri 
elegante, tapițate cu mătăsuri viu colorate. Dintr-o pornire, 
oamenii s-au depărtat de ultimul rând de jilțuri, lăsând o 
depărtare vădită între ei şi privilegiați. 

Elionor s-a uitat iar pe fereastră şi a surâs, văzând parada de 
fast şi nobleţe cu care vasalii hotărâseră s-o întâmpine. Când, în 
sfârşit, însoţită de suita obişnuită, a ajuns în fața lor, s-a aşezat pe 
podiu şi i-a privit de departe, s-a simțit ca o regină. 

Aprodul lui Elionor, în acea zi maestru de ceremonii, a dat 
semnalul de începere a petrecerii, citind decretul prin care Pedro al 
III-lea îi dădea drept zestre lui Elionor, pupila regelui, baronia unor 
domenii ale acestuia - Granollers, Sant Vicenç şi Caldes de 
Montbui - şi toți vasalii, domeniile şi rentele lor. Pe când aprodul 
citea, Elionor se bucura de spusele lui; se simțea privită, pizmuită, 
chiar şi duşmănită - de ce nu? — de toți vasalii care până atunci 
fuseseră ai regelui. De aici înainte îi datorau credinţă tot regelui, 

dar între rege şi ei avea să mai fie o treaptă: ea. Din contră, Arnau 
nu dădea nicio atenție vorbelor rostite de aprod, mărginindu-se să 
răspundă zâmbetelor pe care i le adresau țăranii pe care îi vizitase 
şi ajutase. 

Printre oamenii de rând, simpli şi nepăsători la tot ce se 
petrecea, erau două femei pestrit îmbrăcate, aşa cum le silea 
starea lor de femei uşoare: una, de-acum în vârstă; cealaltă, 
matură, dar frumoasă şi trufaşă, în toată splendoarea. 

— Nobili şi cavaleri, a strigat aprodul, atrăgându-i de astă dată 
luarea-aminte lui Arnau, juraţi credință lui Arnau şi Elionor, 
baroni de Granollers, Sant Vicenç şi Caldes de Montbui? 

— Nu! 

Refuzul a părut să sfâşie cerul. Seniorul prădat de castelul de 
Montbui se ridicase în picioare şi răspunsese tunător la întrebarea 
aprodului. Un vuiet surd s-a ridicat din gloata strânsă în jurul 
nobililor; Joan a dat din cap, ca şi cum ar fi ştiut c-aşa avea să fie. 
Mar a şovăit, simțindu-se ciudat în marea de oameni, Arnau n-a 
ştiut ce să zică, Elionor s-a făcut albă ca varul. 

Aprodul s-a întors la podiu, cerând ajutor stăpânei, dar, 
neprimindu-l, a luat inițiativa: 

— Nu vă învoiți? 

— Nu ne învoim, a tunat seniorul, sigur de sine. Nici măcar 
regele nu ne poate sili să juruim credință cuiva de cin inferior 
nouă. Asta-i legea! Joan a încuviințat mohorât. Nu voise să-i 
spună lui Arnau. Nobilii o înşelaseră pe Elionor. Arnau Estanyol, i- 
a dat înainte seniorul, adresându-se cu glas bubuitor aprodului, e 
cetățean al Barcelonei, fiul unui țăran catalan de remenca fugar. 
Nu juruim credință fiului fugar al unui şerb legat de pământ, 
oricât de adevărat e că regele i-a dăruit baroniile despre care 
vorbeşti! 

Cea mai tânără din cele două femei s-a înălțat pe vârfuri ca să 
privească podiul. Nobilii îi treziseră curiozitatea, dar, auzind vocea 
seniorului, ca şi numele lui Arnau, cetățean al Barcelonei şi fiu de 
țăran catalan, picioarele au dat s-o lase. 

În strigătele mulțimii, aprodul s-a uitat iar la Elionor. Aşa a 
făcut şi Arnau, dar pupila regelui nici n-a clintit. Împietrise. După 
primul moment, uimirea ei se făcuse toată numai duşmănie. 
Chipul alb ca varul i se îmbujorase: tremura de mânie, iar mâinile 
ei, strângând din răsputeri braţele jilțului, parcă voiau să treacă 
prin lemn. 

— De ce mi-ai spus c-a murit, Francesca? a întrebat Aledis, cea 

mai tânără din târfe. 

— E fiul meu, Aledis. 

— Arnau e fiul tău? 

Pe când încuviința dând din cap, Francesca i-a făcut un semn 
tăios să vorbească mai încet. Nu dorea pentru nimic în lume ca 
vreun om de acolo să afle că Arnau era fiul unei femei uşoare. Din 
fericire, oamenii din jurul lor erau atenți doar la disputa dintre 
nobili. 

Uneori, cearta părea să se întețească. În fața neatenției 
celorlalți, Joan s-a hotărât să riposteze. 

— Puteți fi drepți în tot ce spuneți, a spus dindărătul baronesei 
supărate, puteți să nu vă învoiți să juruiți credință, dar asta nu vă 
cruță de îndatorirea de a vă sluji seniorii, şi de a semna că vă 
învoiți la drepturile lor. Unde-i lege nu-i tocmeală! Vă învoiți? 

Pe când seniorul, ştiind că dominicanul avea dreptate, îşi privea 
ciracii, Arnau i-a făcut semn lui Joan să vină la el. 

— Ce înseamnă toate astea? l-a întrebat în şoaptă. 

— Înseamnă că-şi cruță onoarea. Nu juruiesc credință... 

— ... Cuiva de cin inferior, l-a ajutat Arnau. Doar ştii că 
nicicând nu mi-a păsat. 

— Nu-ţi juruiesc credință, nici nu ți se supun ca vasali, dar 
legiuirea îi sileşte să-ți facă noi şi noi hatâruri, să scrie că-ți 
recunosc drepturile, că-şi recunosc domeniile şi îndatoririle față de 
tine. 

— E ca un fel de capbreus pe care ei îi pun pe țărani să-l 
semneze? 

— Cam aşa ceva. 

— Vom scrie că ne învoim cu drepturile lor, a răspuns seniorul. 

Amau nu i-a dat nicio atenție nobilului. Nici măcar nu l-a 
privit. Se gândea; acolo era dezlegarea mizeriei în care trăiau 
țăranii catalani. Joan tot mai stătea aplecat lângă el. Elionor nu 
mai conta; ochii ei priveau dincolo de toate, la visurile pierdute. 

— Carevasăzică, l-a întrebat Arnau pe Joan, deşi nu mă 
recunosc drept baronul lor, eu tot comand, iar ei tot trebuie să-mi 
dea ascultare? 

— Da. Doar că-şi cruță onoarea. 

— Bine, s-a învoit Arnau, ridicându-se cumpătat în picioare şi 
chemându-l cu un semn pe aprod. Vezi depărtarea dintre seniori şi 
norod? l-a întrebat când bărbatul a ajuns la el. Poftesc să te duci 
acolo şi să repeți cât poți de tare, vorbă cu vorbă, ce-ţi spun. 
Poftesc ca toţi să afle ce spun! Pe când aprodul se îndrepta spre 

spațiul deschis îndărătul nobililor, Arnau l-a privit cinic pe senior, 
care aştepta un răspuns la legământul lui de a semna 
recunoaşterea drepturilor. Eu, Arnau, baron de Granollers, Sant 
Vicenç şi Caldes de Montbui...! 

Arnau a aşteptat ca aprodul să-i repete vorbele în gura mare: 
Eu, Arnau, a repetat aprodul, baron de Granollers, Sant Vicenç şi 
Caldes de Montbui... 

— ... Declar nule pe domeniile mele toate cutumele ştiute ca 
nedrepte... 

— ... Declar nule... 

— N-o poţi face! a strigat unul dintre nobili, oprindu-l pe aprod. 

În fața răspunsului dat de nobili, Arnau s-a uitat la Joan, 
căutând adeverirea spuselor lui. 

— Ba da, pot s-o fac, s-a mărginit să răspundă, când Joan a 
încuviințat. 

— Vom merge la rege! a strigat alt nobil. 

Arnau a dat din umeri. Joan s-a apropiat de el. 

— Ai chibzuit ce se va alege de bieții oameni dacă le dai nădejdi 
şi apoi regele nu-ți dă dreptate? 

— Joan, a răspuns Arnau cu o tărie de sine pe care n-o mai 
avusese până atunci, pesemne că nu ştiu nimic despre onoare, 
nobili şi cavaleri, dar cunosc înscrisurile din catastifele mele 
despre împrumuturile pe care i le-am dat Maiestății Sale; 
nesmintit, a adăugat surâzând, că-s şi mai mari pentru campania 
din Mallorca, după însurătoarea mea cu pupila lui. Pe astea le ştiu 
foarte bine. Te încredințez că regele nu-mi va pune vorba la 
îndoială. 

Arnau s-a uitat la aprod şi l-a îndemnat să-i dea înainte: 

— ... Declar nule pe domeniile mele toate cutumele ştiute ca 
nedrepte... a strigat aprodul. 

— Declar nul dreptul de intestia, prin care seniorul moşteneşte 
parte din avutul vasalilor lui. Arnau a urmat să vorbească limpede 
şi tihnit, pentru ca aprodul să-i poată repeta vorbele. Norodul 
asculta în tăcere, neîncrezător, dar şi plin de nădejde. Pe cel de 
cugutia, prin care seniorii îşi însuşesc pe jumătate ori în întregime 
avutul femeii ce a preacurvit. Pe cel de exorquia, prin care i se dă 
seniorului o parte din avutul țăranilor catalani căsătoriți, dar care 
mor fără copii. Pe cel de ius maletractandi, prin care seniorii pot 
să-i maltrateze după bunul lor plac pe țărani şi să-şi însuşească 
avutul lor. Arnau vorbea încet, aşa că aprodul a tăcut, observând 
că norodul strâns în jur auzea fără greutate vorbirea stăpânului. 

Francesca s-a ținut de braţul lui Aledis. Pe cel de arsia, prin care 
țăranul e dator să-l despăgubească pe senior pentru incendiile de 
pe domeniile lui. Şi pe cel de firma de espoli forzada prin care 
seniorul are dreptul de a se culca în prima noapte de după nuntă 
cu mireasa... 

Fiul n-a putut vedea, dar în gloata care începea să se agite vesel 
pe măsură ce-şi dădea seama de seriozitatea vorbelor lui, o 
bătrână, mama lui, s-a desprins de Aledis, şi şi-a acoperit obrazul 
cu mâinile. Lacrimile i s-au ivit în ochi, şi şi-a îmbrățişat stăpâna. 
Aledis a priceput pe loc. Între timp, nobilii şi cavalerii plănuiau, la 
picioarele podiului de unde Arnau îşi elibera vasalii, cea mai bună 
cale de a-i vorbi regelui despre tot. 

— Declar nule orice alte îndatoririi cu care țăranii au fost 
împovărați până acum şi care nu sunt plata zeciuieli drepte şi 
legitime a pământurilor lor. Vă declar slobozi să vă coaceți pâinea, 
să vă potcoviți caii, să vă reparaţi uneltele în fierăriile voastre. Pe 
femei şi pe mame le declar slobode să dea sau nu să sugă fiilor 
născuți de seniorele voastre. Bătrâna, pierdută în amintiri, nu se 
putea opri din plâns. Sunteţi slobozi să slujiți sau nu fără plată în 
casele seniorilor voştri. Vă eliberez de îndatorirea de a le face 
seniorilor daruri de Crăciun şi de a le lucra ogoarele fără plată. 

Arnau a tăcut câteva clipe, privind peste capetele nobililor 
îngrijoraţi la prostimea ce aştepta să audă anume vorbe. Mai lipsea 
ceva! Oamenii ştiau şi adăstau neliniştiți în fața tăcerii bruşte a lui 
Arnau. Mai lipsea ceva! 

— Vă declar slobozi! a strigat la urmă. 

Seniorul a urlat şi a ridicat pumnul la Arnau. Nobilii care îl 
însoțeau au dat din mâini şi au strigat la rândul lor. 

— Slobozi! a suspinat bătrâna în aclamaţiile mulțimii. 

— Acum, când unii nobili nu s-au învoit să jure credință pupilei 
regelui, țăranii care lucrau pe ogoarele ce alcătuiesc baroniile 
Granollers, Sant Vicenç şi Caldes de Montbui, au să fie egalii 
țăranilor din noua Catalonie, ai celor de pe baroniile Entença, 
Conca de Barberă, de pe câmpia Tarragonei, din comitatul Prades, 
din Segarra ori Garriga, din marchizatul Aytona, de pe teritoriul 
Tortosei ori de pe câmpia Urgell, ai ţăranilor din oricare dintre cele 
nouăsprezece ținuturi din Catalonia cucerită cu strădaniile şi 
sângele taților voştri. Sunteţi slobozi! Sunteţi țărani, dar nicicând 
n-o să mai fiți şerbi legaţi de aceste domenii, nici voi, nici fiii sau 
nepoţii voştri! 

— Nici mamele voastre, şi-a spus Francesca în sinea ei, nici 

mamele voastre, a repetat, izbucnind iar în lacrimi şi rezemându- 
se de Aledis, ale cărei simțăminte erau vădite. 

Arnau a trebuit să coboare de pe podiu, pentru ca norodul să 
nu se năpustească asupra lui. Joan a ajutat-o pe Elionor, care nu 
putea să meargă singură. În urma lor, Mar încerca să-şi 
stăpânească emoţiile ce păreau gata să-i iasă din piept. Pajiştea a 
început să se golească de cum Arnau şi ai lui au plecat la castel. 
După ce s-au înțeles ce să-i spună regelui, nobilii au făcut 
deopotrivă, în galop întins, fără nicio cuviință pentru norodul care 
se îmbulzea pe drumuri şi se adăpostea pe câmp, ca să nu fie 
călcat în picioare de călăreţii furioşi. Ţăranii s-au dus domol la 
casele lor, cu zâmbetul pe față. 

Doar două femei au rămas liniştite pe pajişte. 

— De ce m-ai înşelat? a întrebat Aledis. 

De astă dată bătrâna s-a întors la ea. 

— Pentru că nu meritai, iar el nu trebuia să trăiască alături de 
tine. Tu nu erai chemată să-i fii soață. 

Francesca n-a stat în cumpănă. A vorbit pe cât de rece i-a 
îngăduit vocea răguşită. 

— Chiar crezi că nu meritam? a iscodit-o Aledis. 

Francesca şi-a şters lacrimile, venindu-şi în fire şi recăpătându- 
şi fermitatea cu care îşi dusese înainte negoțul atâţia ani în şir. 

— Dar n-ai văzut ce-a devenit? N-ai auzit ce-a făcut? Crezi că ar 
fi dus aceeaşi viață alături de tine? 

— Povestea cu bărbatul meu şi doliul... 

— Minciună. 

— Povestea că mă căutau... 

— Deopotrivă. Aledis s-a încruntat şi s-a uitat la Francesca. Şi 
tu m-ai minţit, îți aduci aminte? i-a aruncat bătrâna în față. 

— Aveam temeiurile mele. 

— Şi eu pe ale mele. 

— Să mă bagi în negoțul tău. Acum pricep. 

— N-a fost singurul temei, dar recunosc că da. Te plângi de 
ceva? Pe câte fete neprihănite le-ai înşelat şi tu de atunci? 

— N-ar fi fost nevoie de aşa ceva, dacă tu... 

— Îţi amintesc că alegerea a fost a ta. Aledis a şovăit. Altele ca 
noi n-au avut de ales. 

— A fost foarte greu, Francesca. Am ajuns la Figueras, m-am 
târât, m-am supus şi la ce bun? 

O duci bine, mai bine ca mulți dintre nobilii care au fost azi 
aici. Nu duci lipsă de nimic. 

— De onoare. 

Francesca s-a îndreptat de spate, atât cât i-a îngăduit trupul 
ofilit. Atunci a înfruntat-o pe Aledis. 

— Uite ce-i, eu nu mă pricep la onoare şi onoruri. Tu mi-ai 
vândut-o pe a ta. Mie mi-au furat-o când eram o copilă. Nimeni nu 
mi-a dat de ales. Azi am plâns pentru tot ce nu mi-am îngăduit să 
plâng toată viața şi e de-ajuns. Suntem ceea ce suntem şi nu ne-ar 
fi nicicum de folos, nici mie, nici ție, să ne aducem aminte cum am 
ajuns aşa. Lasă-i pe ceilalți să-şi măsoare puterile în lupte, pentru 
onoare. I-ai văzut azi. Care dintre cei de lângă noi poate vorbi de 
onoare ori cinste? 

— Poate că acum, fără cutume nedrepte... 

— Nu-ţi face visuri, tot vor exista nenorociţi fără un loc unde să 
moară. Am luptat mult ca să ajungem unde suntem; nu te gândi la 
onoare: ea nu-i pentru cei de rând. 

Aledis a privit în jur, la norod. Fuseseră eliberați de cutumele 
nedrepte, da, dar erau aceiaşi bărbați şi femei fără nicio nădejde, 
aceiaşi copii flămânzi, desculți şi pe jumătate despuiați. A 
încuviințat dând din cap şi a îmbrățişat-o pe Francesca. 

Capitolul 41 


— Doar n-ai de gând să mă laşi aici! 

Elionor a coborât scara ca o furie. Arnau era în salon, aşezat la 
masă, semnând hrisoavele prin care anula cutumele nedrepte pe 
domeniile lui. „De cum semnez, plec”, îi dăduse de veste lui Joan. 
Monahul şi Mar priveau dindărătul lui. 

Fostul bastaix a terminat de semnat, apoi a iînfruntat-o pe 
Elionor. Probabil că vorbeau pentru prima oară după nuntă. Arnau 
nu s-a ridicat. 

— Ce folos ai să rămân aici? 

— Cum crezi că am să rămân într-un loc unde m-au umilit 
astfel? 

— Am s-o spun altfel atunci: ce folos ai să mă urmezi? 

— Eşti soțul meu! a ripostat pupila regelui cu voce ascuţită. Se 
gândise de mii de ori: nu putea să rămână, dar nici nu se putea 
întoarce la Curtea regelui. Arnau s-a strâmbat, scârbit. Dacă pleci, 
dacă mă laşi, a adăugat Elionor, am să mă duc la rege. 

Spusele i-au sunat în urechile lui Arnau. „Ne vom duce la rege!” 
îl amenințaseră nobilii. Nădăjduia să poată ține piept atacului dat 
de ei, dar... S-a uitat la hrisoavele pe care tocmai le semnase. Dacă 
Elionor, propria soţie, pupila regelui, se alătura pârelor făcute de 
nobili... 

— Semnează, a îndemnat-o, întinzându-i hrisoavele. 

— De ce-aş face-o? Dacă anulezi cutumele nedrepte, pierdem 
rentele. 

— Semnează şi ai să locuieşti într-un palat, pe strada Montcada 
din Barcelona. N-ai nevoie de rente. Ai să ai câți gologani ai să vrei. 

Elionor s-a apropiat de masă, a luat pana şi s-a aplecat asupra 
hrisoavelor. 

— Ce gaj am că-ți vei ţine vorba dată? a întrebat brusc, 
întorcându-se către Arnau. 

— Păi, cu cât va fi casa mai mare, cu atât te văd mai puţin. 
Ăsta-i un gaj. Cu cât ai să trăieşti mai bine, cu atât ai să mă superi 
mai puțin. Îţi ajung aceste gajuri? N-am de gând să-ţi dau altele. 

Elionor s-a uitat la cei dindărătul lui Arnau. Fata zâmbea? 

— Au să stea şi ei cu noi? a întrebat, împungându-i cu pana. 

— Da. 

— Şi ea? 

Mar şi Elionor au schimbat priviri de gheaţă. 
— Oare nu ţi-am vorbit suficient de limpede, Elionor? Semnezi? 
A semnat. 


Arnau n-a aşteptat ca Elionor să-şi facă pregătirile şi chiar la 
căderea serii, ca să scape de vipia lui august, a plecat la 
Barcelona, într-o căruță închiriată, aidoma celei cu care venise. 

Nici unul din ei nu privise în urmă când căruța trecuse de 
porțile castelului. 

— De ce trebuie să locuim cu ea? l-a întrebat Mar pe Arnau în 
căruţă, pe drumul de întoarcere. 

— Ca să nu-l jignesc pe rege, Mar. Nu ştii nicicând cum 
răspunde un monarh. 

Mar a tăcut câteva clipe, gânditoare. 

— De aia i-ai oferit tot ce i-ai oferit? 

— Nu, ei bine, şi de aia, dar cel mai însemnat temei au fost 
țăranii. Nu vreau să se plângă. Se presupune că regele ne-a dat 
rente din care să trăim, deşi ele nu există cu adevărat ori sunt 
foarte mici. Dacă se duce la rege şi-i spune că eu am irosit rentele, 
poate să-mi anuleze poruncile. 

— Regele? De ce-ar face regele...? 

— Trebuie să ştii că nu de mult regele a dat o pragmatică 
împotriva şerbilor legați de pământ şi chiar a privilegiilor pe care el 
şi înaintaşii lui le dăduseră cetăților. Biserica şi nobilii i-au cerut 
să ia măsuri contra țăranilor catalani care fugeau de pe 
pământuri, lăsându-le înțelenite, şi el s-a învoit. 

— Nu-l credeam în stare de aşa ceva. 

— E doar un nobil, Mar; primul dintre ei. 

Au mas noaptea la o fermă de lângă Montcada. Arnau a fost 
generos cu țăranii. S-au deşteptat odată cu găinile şi au ajuns la 
Barcelona înaintea vipiei. 

— E de jale, Guillem, i-a vorbit Arnau după saluturi şi lămuriri, 
când au rămas singuri. Principatul o duce mult mai rău decât ne 
închipuiam. Aici ajung doar veştile, dar trebuie văzut în ce hal 
sunt ogoarele şi pământurile. N-o să supraviețuim. 

— De mult iau măsuri, l-a surprins Guilem. Arnau l-a 
îndemnat să continue. Criza e gravă şi era de aşteptat; am mai 
vorbit noi de multe ori despre ea. Moneda noastră are o valoare tot 
mai mică pe piețele străine, dar regele nu ia nicio măsură la noi în 
Catalonia şi nu putem susține paritățile. Cetatea de îndatorează 
tot mai mult, ca să dea parale pentru creşterea Barcelonei. 

Oamenii nu mai câştigă şi caută locuri mai sigure pentru bani. 

— Şi ai noştri? 

— Afară. La Pisa, Florența, chiar şi Genova. Acolo încă se mai 
pot face schimburi cu cap. Amândoi au tăcut câteva clipe. Castelló 
a fost declarat abatut, a adăugat Guillem, spărgând tăcerea, începe 
dezastrul. 

Arnau şi-a amintit de zaraful grăsuț, mereu asudat şi simpatic. 

— Ce-a făcut? 

— N-a fost prevăzător. Oamenii au început să-i ceară paralele 
lor şi n-a putut să le țină piept. 

— O să poată plăti? 

— Nu cred. 


Pe 29 august, regele a debarcat la Mallorca, după campania în 
care îl biruise pe Pedro cel Crud; iar acela fugise la Ibiza, pe care o 
cucerise şi-o prădase, de cum ajunsese flota catalană la insule. 

După o lună, când a sosit Elionor, Estanyeolii, inclusiv Guilem, 
cu toate că nu voise la început, s-au strămutat în palatul de pe 
ulița Montcada. 

După două luni, regele s-a învoit să-l primească pe seniorul din 
Montbui. Cu o zi mai înainte, trimişi de-ai lui Pedro al III-lea 
ceruseră alt împrumut băncii lui Amau. După ce-a primit 
împrumutul, regele l-a concediat pe senior şi a păstrat poruncile 
date de Arnau. 

După alte două luni, odată scurse cele şase pe care legiuirea i le 
lăsa unui abatut ca să-şi plătească datoriile, zaraful Castelló a fost 
descăpățânat în fața băncii lui, în piața Canvis. Toţi zarafii din 
cetate au fost puşi în rândul întâi, ca să privească execuția. Arnau 
a zărit cum se desprindea capul lui Castelló de trup, după lovitura 
sigură dată de călău. I-a fi plăcut să închidă ochii, ca mulți alții, 
dar n-a putut. Trebuia să vadă. Era un îndemn la prevedere, pe 
care nu trebuia să-l uite nicicând, şi-a zis în sinea lui, pe când 
sângele zarafului şiroia pe eşafod. 

Capitolul 42 


O vedea surâzând. Vedea că Fecioara surâdea, iar viața îi 
surâdea şi lui, la fel ca ea. Arnau împlinise patruzeci de ani şi, în 
ciuda crizei, negoțurile îi mergeau bine, aducându-i câştiguri 
uriaşe, cu o parte din care acoperea nevoile bisericii Sfânta Maria. 
Cu timpul, Guillem îi dăduse dreptate: oamenii de rând plăteau şi- 
i înapoiau datoriile, ban cu ban. Biserica lui, Templul Mării, 
creştea neîncetat odată cu a treia boltă centrală şi cu clopotnițele 
octogonale ce flancau marea fațadă. Sfânta Maria era plină cu 
meşteri: cioplitori în marmură, tăietori în piatră, pictori, vitralieri, 
dulgheri şi forjori. Exista chiar şi un organist, al cărui meşteşug 
Arnau îl urmărea cu luare-aminte. Cum avea să sune muzica în 
acel templu maiestuos? se întreba adeseori. După moartea 
arhidiaconului Bernat Llull, urmat de doi superiori ai catedralei, 
locul îl ocupa acum Pere Salvete de Montirac, cu care Arnau avea 
legături bune. Muriseră atât marele maestru, Berenguer de 
Montagut, cât şi urmaşul lui, Ramon Despuig5?. Acum ducea mai 
departe şantierul Guillem Metge. 

Dar Arnau n-avea de-a face numai cu starostii bisericii Sfânta 
Maria. Starea şi noul lui cin făceau din el egalul căpeteniilor şi 
membrilor Sfatului Celor o Sută din cetate. Părerea îi era ascultată 
la bursă, iar sfaturile îi erau urmate de neguțători. 

— Trebuie să primeşti îndatorirea, i-a dat povață Guillem. 

Arnau a chibzuit câteva clipe. Tocmai i se oferise unul din cele 
două locuri de Consul al Mării din Barcelona, cel mai înalt 
împuternicit al  negoțului din cetate, jude în disputele 
neguțţătoreşti, cu jurisdicție proprie, slobod de orice altă entitate 
din Barcelona, arbitru al oricărui păs ce se ivea în port ori pe care 
l-ar fi avut lucrătorii de acolo, veghetor la împlinirea legiuirilor şi 
tradiţiilor din negoțuri. 

— Nu ştiu dacă pot. 

— Nimeni nu-i mai bun ca tine, Arnau, ia-mă în serios, l-a 
contrazis Guillem. Poţi. Ba bine că nu. 

S-a învoit să fie consul la capătul mandatelor celor doi dinainte. 


52 Una dintre cele mai mari figuri ale şcolii catalane de arhitectură (sec 
al. XIV-lea); a fost prim arhitect (1324-1339) al claustrului catedralei Vic. 
În 1329, a devenit asociatul lui Berenguer de Montagut la construirea 
catedralei Santa Maria del Mar din Barcelona. (n.tr.) 

Sfânta Maria, negoțurile proprii, viitoarele îndatoriri ca nou 
Consul al Mării: toate ridicau în jurul lui Arnau un zid îndărătul 
căruia fostul bastaix se simțea în largul său, aşa încât, 
întorcându-se la noul cămin, nu-şi dădea seama ce se petrecea în 
spatele marilor porți ale palatului din ulița Montcada. 

Arnau împlinise nu doar făgăduielile făcute lui Elionor, ci şi 
sajurile sub care i le făcuse, şi legătura lor era tot distantă şi rece; 
reducându-se la cele trebuincioase pentru a putea convieţui. Între 
timp, Mar împlinise douăzeci de ani, era splendidă, şi tot mai 
spunea „nu” oricărei căsătorii. „La ce bun să mă mărit, dacă îl am 
pe Arnau doar pentru mine? Ce s-ar face el fără mine? Cine l-ar 
descălța? Cine ar avea grijă de el când se întoarce de la trudă? 
Cine ar sta la taifas cu el şi i-ar asculta păsurile? Elionor? Joan, zi 
de zi tot mai adâncit în studiile lui? Robii? Ori Guillem, cu care îşi 
petrece deja cea mai mare parte a zilei?” se întreba fata. 

În fiece zi, Mar aştepta nerăbdătoare venirea lui Arnau acasă. 
Răsufla tot mai iute când îl auzea bătând în uşile mari şi zâmbetul 
îi revenea pe buze când alerga să-l aştepte în susul scărilor care 
duceau la caturile elegante. Fiindcă în timpul zilei, când Arnau nu 
era acasă, viaţa ei era o caznă monotonă şi neîntreruptă. 

— Nici un fel de potârnichi! s-a auzit în cuhnie, azi mâncăm 
carne de vițel. 

Mar s-a întors la baroneasă, care stătea în picioare la intrarea 
în cuhnie. Arnau se dădea în vânt după potârnichi. Se dusese cu 
Donaha să le cumpere. Le alesese chiar ea, le atârnase de grinda 
din cuhnie, urmărise zi de zi în ce stare erau. În sfârşit, hotărâse 
că erau tocmai bune şi dis-de-dimineață, coborâse să le 
pregătească. 

— Dar... a încercat să se opună Mar. 

— Vitel, i-a tăiat vorba Elionor, țintuind-o cu privirea. 

Mar s-a întors la Donaha, dar roaba i-a răspuns, dând uşor din 
umeri. 

— Eu hotărăsc ce se mănâncă în casă, i-a tăiat-o baroneasa, 
adresându-se de astă dată tuturor robilor din cuhnie. În casa asta 
eu poruncesc! 

După ultimul strigăt, s-a întors şi dusă a fost. 

În ziua aceea, Elionor a aşteptat să-şi vadă roadele neobrăzării. 
Se va duce fata la Arnau ori va ţine taina bătăliei? Şi Mar s-a 
socotit: trebuia, oare, să-i spună totul lui Arnau? Ce câştiga? Dacă 
Arnau se vădea de partea ei, avea să se certe cu Elionor, care era 
adevărata stăpână a casei. Şi dacă nu era de partea ei? I s-a strâns 


373 


stomacul. Şi dacă n-o făcea? Arnau spusese cândva că nu trebuia 
să-l facă de ocară pe rege. Şi dacă Elionor se plângea regelui 
despre toate astea? Ce-ar mai zice Arnau? 

Elionor i-a zâmbit disprețuitor lui Mar la capătul zilei, când a 
văzut că Arnau se purta cu ea ca îndeobşte, neadresându-i vreo 
vorbă. Cu timpul, zâmbetul a ajuns un asediu fără preget contra 
fetei. Elionor i-a interzis să-i însoțească pe robi la târguieli şi să 
mai intre în cuhnii. A pus robi de strajă la uşile saloanelor când ea 
era acolo. „Doamna baroneasă nu pofteşte să fie deranjată”, îi 
spuneau lui Mar când dădea să intre. Zi de zi, Elionor afla noi căi 
de a o supăra pe fată. 

Regele. Regele nu trebuia făcut de ocară. Mar îşi întipărise acele 
vorbe în minte şi le repeta necurmat. Elionor tot mai era pupila lui 
şi se putea duce oricând la monarh. Nu ea avea s-o facă pe Elionor 
de ocară! 

Ce mult greşea! Micile înfruntări din casă n-o prea mulțumeau 
pe Elionor. Micile ei izbânzi se făceau nevăzute odată cu sosirea lui 
Amau acasă, când Mar îi sărea în brațe. Cei doi râdeau, 
sporovăiau... şi se atingeau. Arnau istorisea pățaniile zilei, 
disputele de la bursă, cursul banilor, vorbea despre nave, stând în 
jilt, cu Mar la picioarele lui, fermecată de istoriile lui. Oare nu 
acela trebuia să fie locul soaţei cu cununie? Întovărăşit de Mar, 
Arnau rămânea noaptea, după cină, la o fereastră, cu ea atârnată 
de braţul lui, şi priveau laolaltă noaptea înstelată. Îndărătul lor, 
Elionor strângea din pumni până-şi înfigea unghiile în palme; 
durerea o făcea să reacționeze, aşa că se ridica fulgerător şi se 
retrăgea în odăile ei. 

În singurătate, se gândea ce loc ocupa. Arnau nici n-o atinsese 
de când erau căsătoriți. Îşi mângâia trupul, sânii (încă tari!), 
şoldurile, partea lăuntrică a coapselor, şi când plăcerea părea să 
vină, se izbea mereu de adevăr: fata, fata aia îi luase locul! 

Ce va fi la moartea soțului meu? 

L-a întrebat direct, fără ocolişuri, după ce se pusese în fața 
mesei pline cu catastife. Apoi a tuşit; tot biroul cu catastife şi 
terfeloage, praful... 

Reginald d'Area şi-a cercetat liniştit musafira. Era cel mai bun 
avocat din cetate, i se spusese lui Elionor, un legiuitor priceput 
care glosase toate usatges din Catalonia. 

— După câte ştiu, n-aveţi urmaşi coborâtori de la soțul Domniei 
Voastre, aşa-i? Elionor s-a încruntat. Trebuie să ştiu, a stăruit 
cumpătat. 

Corpolent şi cu un aer cumsecade, cu pletele şi barba albe, 
inspira doar încredere. 

— Nu. N-am. 

— Îmi închipui că mă consultaţi în legătură cu avutul. 

Elionor s-a foit pe scaun, neliniştită. 

— Da, a răspuns în cele din urmă. 

— Zestrea vă va fi înapoiată. Cât despre avutul propriu-zis al 
soțului Domniei Voastre, poate dispune de el cum doreşte, prin 
testament. 

— Nu-mi va reveni nimic? 

— Uzufructul avutului său vreme de un an, cel de doliu. 

— Doar atât? 

Strigătul l-a uluit pe Reginald d'Area. Cine se credea muierea 
aia? 

— Totul i-l datoraţi tutorelui Domniei Voastre, regele Pedro, a 
spus sec. 

— Ce vreţi să spuneți? 

— Până ce tutorele Domniei Voastre a urcat pe tronul 
Cataloniei, printr-o legiuire impusă de Jaime I, văduva se bucura, 
atâta vreme cât o făcea în chip onest, de uzufructul pe viață al 
întregii moşteniri a soțului decedat. Dar neguțătorii din Barcelona 
şi Perpignan sunt foarte grijulii cu avutul lor, chiar şi când e vorba 
despre soaţele lor, şi au obţinut un privilegiu regal prin care ele se 
bucură de uzufruct doar în anul de doliu. Tutorele Domniei 
Voastre a ridicat acest privilegiu la rang de legiuire în tot 
principatul. 

Elionor nu l-a mai ascultat şi s-a ridicat înainte ca avocatul să- 
şi încheie vorbirea. A tuşit din nou şi şi-a plimbat privirea prin 
birou. La ce-i trebuiau atâtea terfeloage? Reginald s-a ridicat şi el. 

— Dacă mai aveți nevoie de ceva... 

Elionor, de-acum întoarsă cu spatele, s-a mărginit să ridice o 
mână. 

Era limpede: trebuia să aibă un fiu de la soțul ei, ca să-şi 
rânduiască viitorul. Arnau se ținuse de cuvânt, iar Elionor 
cunoscuse alt mod de viață: fastul, ceva ce văzuse la Curte, dar 
care, fiind supusă nenumăratelor controale ale trezorierilor regelui, 
nu-i fusese nicicând la îndemână. Acum cheltuia şi avea cât 
poftea. Dar, dacă Arnau murea... Şi singura care o împiedica, 
singura care o ţinea departe de el era vrăjitoarea aia voluptoasă. 
De n-ar fi vrăjitoarea, de s-ar topi... Arnau i-ar ceda! Cum să nu fie 
ea în stare să seducă un şerb fugar? 

Câteva zile mai târziu, Elionor l-a chemat în iatacul ei pe 
monah, singurul Estanyol cu care se mai vedea uneori. 

— Nu-mi vine să cred! i-a răspuns Joan. 

— Ba da, aşa e, fra Joan, a răspuns Elionor, încă acoperindu-şi 
chipul cu mâinile. De când ne-am căsătorit nu s-a atins de mine 
niciodată. 

Joan ştia că Arnau şi Elionor nu se iubeau, că dormeau în odăi 
separate. Dar ce însemnătate avea! Nimeni nu se căsătorea din 
iubire şi o puzderie de nobili dormeau separat. Dar, dacă Arnau nu 
se atingea de Elionor, atunci nici nu erau căsătoriți. 

— Aţi vorbit amândoi despre aşa ceva? a întrebat-o. 

Elionor şi-a luat mâinile de pe față, ca să-şi arate ochii înroşiți, 
care au atras de îndată luarea-aminte a lui Joan. 

— Nu cutez. Nici n-as şti cum s-o fac. În afară de asta, cred... 
Elionor şi-a lăsat bănuielile să plutească în aer. 

— Ce crezi Domnia Ta? 

— Cred că Arnau stă mai mult cu Mar decât cu propria soață. 

— Ştii doar că Arnau o adoră pe fată. 

— Nu vorbesc despre atare iubire, fra Joan, a stăruit, coborând 
glasul. Joan s-a încordat în jilț. Da. Ştiu că Domniei Tale are să-ți 
vină greu să crezi, dar cred cu tărie că fata, cum îi spui Domnia 
Ta, îi face curte soțului meu. E ca şi cum l-aş avea pe Necuratul în 
propria casă, fra Joan! Elionor a izbutit să-şi facă glasul să 
tremure. Armele mele, fra Joan, sunt cele ale unei biete soții care 
vrea să-şi împlinească îndatoririle pe care Biserica le impune 
femeilor măritate, dar, ori de câte ori încerc s-o fac, îmi găsesc 
bărbatul într-o desfătare ce nu-i îngăduie să-mi dea atenție. Nu 
mai ştiu ce să fac! 

Vasăzică de asta nu voia Mar să se mărite! Oare-i adevărat? 
Joan a început să-şi aducă aminte: cum erau mereu laolaltă şi 
cum i se mai arunca în braţe. Şi privirile, şi zâmbetele. Ce slab de 
minte fusese! Arapul ştia, sigur că ştia; de aceea îi şi lua apărarea. 

— Nu ştiu ce să-ți spun, s-a dezvinovățit. 

— Am un plan, dar am nevoie de sprijinul şi cu precădere de 
sfatul Domniei Tale. 

Capitolul 43 


Joan a ascultat planul lui Elionor şi un fior i-a străbătut tot 
trupul. 

— Trebuie să chibzuiesc, i-a răspuns când ea a stăruit asupra 
stării dramatice a căsniciei sale. 

Chiar în acea după-amiază, Joan s-a închis la el în odaie. Şi-a 
cerut iertare că nu cobora la cină. I-a ocolit pe Arnau şi pe Mar. A 
ocolit privirea întrebătoare a lui Elionor. Fra Joan şi-a privit cărțile 
de teologie, frumos rânduite într-un dulap. În ele trebuia să se afle 
răspunsul la îndoieli. În toţi anii petrecuţi hăt-departe de fratele 
lui, Joan se gândise toată vremea la el. Îl iubea pe Arnau; nu-i 
avusese în copilărie decât pe el şi pe tatăl lui. Dar acea iubire 
avusese tot atâtea dedesubturi ca şi sutana lui. Ascunsă în ele, era 
o admirație unde, în cele mai rele clipe, mocnea pizma. Arnau, cu 
zâmbetul deschis şi mişcările iuți, copilul care spunea că vorbea 
cu Fecioara. Fra Joan a făcut ursuz un semn cu mâna, amintindu- 
şi cum încercase să-i audă vocea. Acum ştia că era aproape cu 
neputinţă, că doar unii aleşi erau binecuvântați cu asemenea 
cinste. Studiase şi se disciplinase în nădejdea că avea să fie unul 
dintre ei; postise gata să-şi piardă sănătatea, dar totul fusese 
zadarnic. 

Fra Joan s-a adâncit în doctrinele episcopului Hinecmaro53, 
Sfântului Leon cel Mare5, maestrului Graziano, a citit epistolele 
Sfântului Pavel, ca şi ale multor altora. 

Doar împreunarea soților, coniunctio sexuum, poate face ca o 


53 Prelatul şi teologul francez Hincmaro (806-882), arhiepiscop de 
Reims, a fost sfetnicul principal al lui Charles cel Pleşuv, pe care l-a 
sprijinit în lupta contra lui Ludovic Germanul. A scris felurite opere 
doctrinare şi a continuat Analele Sfântului Bertin. 

54 Sfântul Leon I cel Mare (?-461), era misionar în Galia când a fost 
ales papă (440-461). Hotărât să pună capăt păgânismului, a condamnat 
circul roman. I se atribuie evitarea invaziei lui Atila, dar nu a putut să 
impiedice şi jefuirea Romei de către vandali (455). A intervenit în Galia 
împotriva episcopului de Arles (449) şi şi-a consolidat autoritatea în 
Hispania şi Africa. I-a condamnat pe Nestor şi pe Eutih în controversele 
hristologice (449), şi a fost la rândul său condamnat de Conciliul din 
Efes, căruia i-a răspuns convocând Conciliul din Calcedonia (451). A scris 
Liturghierul cunoscut azi drept Sacramentul leonin. Hramul său este la 11 
aprilie. 

căsnicie să oglindească uniunea lui Hristos cu Biserica, primul 
rost al sacramentului: fără copula carnalis nu există căsătorie, 
spunea primul. 

Căsătoria e valabilă în fața Bisericii, afirma Leon cel Mare, doar 
când s-a consumat prin copula carnalis. 

Graziano, maestrul său la Universitatea din Bologna, studiase 
mult doctrina care unea simbolismul nuptial, consimțământul dat 
de soți în fața altarului şi împreunarea bărbatului cu femeia: una 
caro. Până şi Sfântul Pavel spunea în vestita Epistolă către Efeseni: 
„Cel ce-şi iubeşte femeia pe sine se iubeşte. Căci nimeni vreodată 
nu şi-a urât trupul, ci fiecare îl hrăneşte şi îl încălzeşte, precum şi 
Hristos Biserica. ... Pentru aceea va lăsa omul pe tatăl său şi pe 
mama sa, şi se va aciua la pieptul femeii lui, şi vor fi amândoi un 
trup. Taina aceasta este mare; ci eu o înțeleg despre Hristos şi 
despre Biserică.”55 

Fra Joan a stat până târziu în noapte adâncit în învățăturile şi 
doctrinele celor mari. Ce căuta? A deschis alt tratat. Până când să 
tot refuze adevărul? Elionor avea dreptate: fără împreunare, fără 
unire carnală nu exista căsnicie. „De ce nu te-ai împreunat cu ea? 
Trăieşti în păcat. Biserica nu-ți recunoaşte căsătoria.” La lumina 
candelei, a recitit pe îndelete pagini din Graziano, trecând cu 
degetul peste litere, încercând să afle tot ce vedea că nu era. 
„Pupila regelui! Chiar el ţi-a dăruit-o şi tu nu te-ai împreunat cu 
ea. Ce-ar zice regele de-ar afla? Nici toți banii tăi... E o jignire 
adusă regelui. El ţi-a dat-o pe Elionor de mireasă. Chiar el te-a dus 
la altar şi tu ai adus jignire graţiei pe care ţi-a făcut-o. Şi 
episcopul? Ce-ar zice episcopul?” A căutat mai departe în 
Graziano. Şi totul pentru o codană mândră, care n-a vrut să se 
supună sorții ei de femeie. 

Joan a scotocit ceasuri la rând prin tratate, dar mintea i se 
ducea la Elionor şi la alte felurite alegeri. Trebuia să i-o spună 
fățiş. Îşi închipuia cum ar fi să stea în fața lui Arnau, poate că mai 
bine în picioare, da, amândoi în picioare. „Ar trebui să te culci cu 
Elionor. Trăieşti în păcat”, i-ar spune. Şi dacă se supăra? Era 
baron de Catalonia, Consul al Mării. Cine era el ca să-i spună 
ceva? Se reîntorcea la tratate. Bine o mai nimerise cu adopțţia fetei! 
De la ea porneau toate necazurile. Dacă Elionor avea dreptate, 


55 Text preluat din Biblia tradusă de Pr. Vasile Radu şi Gala Galaction, 
Fundația pentru Literatură şi meşteşug „Regele Carol II”, Bucureşti, 1938 
(Epistola Sf. Apostol Pavel către Efeseni, 5, 28-32, p. 1305). 

Arnau s-ar putea s-o asculte pe Mar în loc să se dea după el, 
fratele lui. Mar purta vina, ea era singura pricină a tuturor 
păsurilor. Spusese „nu” tuturor pretendențţilor, ca să-şi tot plimbe 
frumusețea voluptuoasă prin fața lui Arnau. Ce bărbat i-ar putea 
ține piept? Era chiar Necuratul! Diavolul făcut femeie, ispită, 
păcat. De ce trebuia el să pună în joc iubirea fratelui său, dacă 
Necuratul era chiar ea? Diavolul era ea. Vinovăţia era a ei. Doar 
Hristos ținuse piept ispitelor. Arnau nu era Dumnezeu, ci om. De 
ce trebuiau să sufere oamenii pentru Necuratul? 
Joan s-a adâncit iar în tratate până a dat de ceea ce căuta: 


Iată cum e întipărită această proastă aplecare în noi, încât firea 
omului prin sine însăşi şi prin stricăciunea ei dintru început, fără altă 
pricină străină ori ațâțare, se năpusteşte asupra nelegiuirii, drept care, 
dacă bunătatea Domnului n-ar înfrâna pornirea firească, întreaga lume 
ar cădea în chip desăvârşit şi josnic victimă acestei mârşăvii. Citim cum 
că pe un copil mic şi curat, crescut de niscaiva sfinți sihaştri în deşert, şi 
care nu se apropiase nicicând de femeie, l-au trimis în cetate, la tatăl şi 
mama lui. Şi de cum a intrat unde erau tatăl şi mama lui, i-a întrebat pe 
cei care îl duseseră despre toate noutăţile pe care le vedea, că oare ce 
erau ele. Şi, cum văzuse femei frumoase şi fălos gătite, a întrebat ce erau, 
şi sfinții schivnici i-au zis că ele erau diavoli, că tulburau pe oricine, şi, 
cum erau în casa tatălui şi mamei lui, sfinții sihaştri l-au cercetat pe 
copilul adus de ei, şi i-au vorbit astfel: „Uite ce de frumuseți noi ai 
desluşit, pe care nicicând nu le mai văzuseşi, dar care dintre ele ţi-a 
plăcut mai tare?” Şi copilul le-a răspuns: „Dintre toate frumuseţile pe 
care le-am desluşit cel mai mult mi-au plăcut Necuraţii care tulbură 
lumea.” Atunci, aceia i-au strigat: „O, nenorocitule! N-ai auzit zicându-se 
şi n-ai citit de multe ori cât de răi sunt diavolii, şi ce rău fac, şi că ei 
viețuiesc în fundul Gheenei, şi cum de atunci ţi-au putut plăcea atâta de 
cum i-ai desluşit întâia oară?” Şi zice-se că el le-ar fi răspuns: „Deşi 
Necuraţii sunt aşa de răi şi fac atâta rău, şi stau în Gheena, nu mi-ar 
păsa de atâtea rele şi nici să viețuiesc acolo, de-aş sta alături şi aş viețui 
cu asemenea diavoli. Fiindcă acum ştiu că Necuraţii din focul Gheenei 
nu-s chiar atât de răi cum zice-se, şi ştiu că n-ar fi rău să stau în iad, 
fiindcă acolo se află asemenea diavoli, şi cu ei ar trebui să stau. Şi deie 
Domnul să viețuiesc eu cu ei.” 


Fra Joan şi-a încheiat citania şi a închis tratatele când se zărea 
de ziuă. N-avea să se pună în primejdie. N-avea să fie el sfântul 
sihastru care să-l înfrunte pe copilul ce-l prefera pe Necuratul. N- 
avea să-i spună fratelui său că era un nenorocit. Aşa spuneau 
tratatele lui, pe care tocmai Arnau i le cumpărase. Nu putea lua 

altă hotărâre. A îngenuncheat în fața scaunului de rugăciune din 
iatacul lui, sub icoana cu Isus pe cruce, şi s-a rugat. 

În noaptea aceea, înainte de a adormi, i s-a părut că simțea 
cum o duhoare stranie, ca de moarte, îi inunda odaia, aproape 
sufocându-l. 


De Sfântul Marcu, întreg Sfatul Celor o Sută şi căpeteniile 
Barcelonei l-au ales pe Arnau Estanyol, baron de Granollers, Sant 
Vicenç şi Caldes de Montbui, Consul al Mării în cetate. În 
procesiune, aşa cum cerea Llibre de Consolat de Mar56, şi aclamat 
de norod, Arnau şi cel de-al doilea consul, sfetnicii şi bărbaţii de 
vază ai cetăţii au traversat Barcelona până la bursă, unde se afla 
Consulatul Mării, o clădire pe care o durau din nou chiar pe plajă, 
la câțiva metri de biserica Sfânta Maria şi banca lui Arnau. 

Toţi missatges, căci aşa se numeau soldații de la consulat, l-au 
primit cu onoruri; suita a intrat în palat, iar sfetnicii Barcelonei le- 
au dat palatul în posesiune noilor aleşi. De cum s-au dus sfetnicii, 
Arnau s-a şi apucat să-şi împlinească noile atribuţii: un neguțător 
cerea să i se dea înapoi valoarea unei încărcături de piper care 
căzuse în mare pe când o descărca un tânăr barcagiu. Piperul a 
fost adus în sala de judecată, iar Arnau a cercetat singur cum se 
stricase. 

A ascultat lămuririle date la judecată de neguțător, barcagiu şi 
martori. Îl cunoştea pe neguțător. Îl cunoştea şi pe tânărul 
barcagiu. Nu era mult de când acela ceruse un împrumut la banca 
lui. Abia se căsătorise. Arnau îl lăudase şi-i făcuse tot soiul de 
urări. 

— Hotărăsc, i-a tremurat glasul, ca barcagiul să plătească 
prețul piperului. Aşa cere, Arnau a citit din cartea întinsă de 
aprod, capitolul şaizeci şi doi din Obiceiurile Mării. Tocmai îi ceruse 
un împrumut. Tocmai se însurase la Sfânta Maria, aşa cum făceau 
năierii. Oare femeia lui era deja grea? Arnau şi-a adus aminte cum 
sclipiseră ochii tinerei soții a barcagiului când îi făcuse urări. Şi-a 
dres glasul: Ai...? Şi-a dres iar glasul: Ai paralele? 

Amau şi-a luat privirea de la tânăr. Tocmai îi dăduse un 
împrumut. Pentru casă, straie, mobile ori poate că pentru barcă? 
La urechi i-a ajuns un „nu” rostit de tânăr. 

— Te osândesc, deci, la... Nodul ce i s-a urcat în gât aproape că 
nu l-a lăsat să meargă mai departe. Te osândesc la temniță până 


55 În 1b. cat., Cartea consulatului Mar. (n.tr.) 

strângi banii. 

Cum să-i plătească dacă nu putea munci? Muierea i-o fi fiind 
grea? Arnau a uitat să bată cu ciocanul în masă. Toți missatges l- 
au îndemnat cu privirea s-o facă. A lovit. Tânărul a fost dus în 
temnița consulatului. Arnau a lăsat ochii în pământ. 

— Aşa trebuie, i-a spus aprodul când toţi cei interesați au ieşit 
din sala de judecată. 

Arnau stătea liniştit, la dreapta aprodului, la mijlocul mesei 
uriaşe care prezida sala. 

— Uite, a stăruit aprodul, punându-i în față un catastif nou, cu 
regulile consulatului. Despre osândirea la închisoare, aici zice: „Că 
aşa îşi arată puterea, de la cel mai mare la cel mai mic.” Tu eşti 
Consulul Mării, trebuie să-ți arăţi puterea. Propăşirea noastră, a 
cetății noastre, atârnă de aşa ceva. 

În acea zi n-a trebuit să trimită pe nimeni la temniță, dar a 
trebuit, în schimb, s-o facă de multe alte ori. Datorită cinului de 
Consul al Mării, jurisdicția i se întindea peste toate negoțurile — 
prețuri, salariile năierilor, apărarea navelor şi mărfurilor - şi 
oricare alte treburi legate de mare. De când îşi începuse munca, 
Arnau devenise o autoritate, ca un jude ori veguer; dădea hotărâri, 
punea sechestre, îi executa cu dreptate pe datornici, îi întemnița, 
şi totul cu o oaste de bărbați la porunca lui. 

Se vedea silit să întemnițeze tineri barcagii, iar Elionor pusese 
să fie chemat Felip de Ponts, un cavaler pe care îl cunoştea încă de 
când se măritase întâia oară şi care în felurite prilejuri venise la 
ea, rugând-o să pună o vorbă bună pe lângă Arnau, de la care 
luase o puzderie de gologani, o datorie căreia nu-i putea face față. 

— Am încercat când depindea de mine, don Felip, l-a mințit 
Elionor, când cavalerul i s-a înfățişat, dar n-a fost cu putinţă. 
Curând îţi va cere să-i plăteşti datoria. 

Felip de Ponts, bărbat înalt şi viguros, cu barbă deasă, bălaie, 
şi ochi mici, s-a făcut alb ca varul auzind spusele gazdei. Dacă i se 
cerea datoria, avea să-şi piardă puținele pământuri, şi chiar 
armăsarul de luptă. Un cavaler fără ogoare din care să trăiască şi 
fără cal de luptă nu se mai putea numi cavaler. 

Felip de Ponts a pus un genunchi în pământ. 

— Vă conjur, doamnă! a implorat. Sunt sigur că, de vreţi, soțul 
Domniei Voastre mă va mai amâna. Dacă nu mi-o cruţă, viața mea 
va fi lipsită de rost. Faceţi-o de dragul meu! De dragul vechilor 
timpuri! 

Elionor s-a lăsat rugată câteva clipe, stând în picioare lângă 

cavalerul îngenuncheat. S-a făcut că gândea. 

— Ridicaţi-vă! a poruncit. Ar putea fi o cale. 

— Vă conjur! a repetat Felip de Ponts înainte de a se ridica. 

— E foarte cu primejdie. 

— Orice-ar fi! Nu mi-e frică de nimic. M-am bătut pentru rege 
în... 

— Ar trebui răpită o fată, a răbufnit Elionor. 

— Nu, nu vă înţeleg, a bolborosit cavalerul după câteva clipe de 
tăcere. 

— Domnia Ta m-ai înțeles negreşit, a replicat Elionor. Ar fi 
vorba despre răpirea unei tinere şi, pe lângă asta, de... siluirea ei. 

— Asta se osândeşte cu moartea! 

— Nu întotdeauna. 

Elionor auzise vorbindu-se despre aşa ceva. Niciodată nu voise 
să întrebe, şi cu atât mai puțin acum, când avea în minte un 
asemenea plan, aşa că l-a aşteptat pe dominican să-i lămurească 
îndoielile. 

— Căutăm pe cineva care s-o răpească, i-a zis. Joan a făcut 
ochii cât strachina. S-o siluiască. Joan şi-a dus mâna la obraz. 
Ştiu, i-a dat înainte, că usatges cer ca, dacă fata ori părinții ei 
încuviințează căsătoria, siluitorul să nu mai fie osândit. Mut, Joan 
tot îşi mai ținea mâna pe obraz. E drept, fra Joan? E adevărat? a 
stăruit în fața muțeniei monahului. 

— Da, dar... 

— E drept ori nu? 

— Este, a adeverit Joan. Siluirea e osândită cu desțărarea pe 
viață, dacă a fost fără bătaie, şi cu moartea, dacă n-a fost. Dar 
dacă amândouă părțile se învoiesc la căsătorie ori siluitorul oferă 
un soț care să fie primit, de acelaşi cin cu fata, nu există osândă. 

Elionor a încercat să-şi ascundă surâsul, Joan s-a uitat iar la 
ea, dând s-o descumpănească. Şi-a luat aerul unei femei făcute de 
ocară. 

— Nu ştiu, dar te încredințez, Domnia Ta, că nu există faptă 
nevrednică pe care să nu fiu gata s-o împlinesc ca să-mi recâştig 
soțul. Să căutăm pe cineva care s-o răpească, a repetat, s-o 
siluiască şi apoi aranjăm căsătoria. Joan a tăgăduit, dând din cap. 
Ce deosebire e? a stăruit Elionor. Am putea-o mărita pe Mar, chiar 
contra vrerii ei, dacă Arnau n-ar fi atât de orbit, atât de copleşit de 
ea. Chiar Domnia Ta ai potrivi măritişul, dacă Arnau ti-ar îngădui- 
o. Trebuie doar să punem stavilă înrâuririi dăunătoare pe care o 
are această femeie asupra bărbatului meu. Noi l-am alege pe 

viitorul soț al lui Mar; la fel cum am da-o de nevastă, dar fără să 
avem nevoie de încuviințarea lui Arnau. Nu se poate conta pe el, îi 
fâlfâie mintea, şi-a ieşit din fire pentru această codană. Mai 
cunoşti vreun tată care să se poarte ca Arnau şi să-i îngăduie fiicei 
să îmbătrânească nemăritată? Oricât de multe parale ar avea. 
Oricât de nobil ar fi. Mai cunoşti vreunul? Până şi regele m-a dat 
de nevastă în pofida vrerii mele, neținând seama de ea. 

Joan a început să dea înapoi în fața vorbelor lui Elionor, care a 
prins slăbiciunea monahului, stăruind la nesfârşit asupra precarei 
stări a căsniciei sale, şi a păcatului comis în casă. Călugărul a 
făgăduit să se mai socotească, şi chiar a făcut-o. Felip de Ponts i-a 
obținut încuviințarea, cu unele condiţii, dar a obținut-o. 

— Nu întotdeauna, a repetat Elionor. 

Cavalerii aveau îndatorirea de a cunoaşte usatges. 

— Susțineți că fata are să se învoiască la căsătorie? De ce nu se 
mărită atunci? 

— Tutorii ei ar consimți. 

— De ce nu se mărginesc s-o mărite? 

— Asta nu-i treaba noastră, i-a tăiat vorba Elionor. „Asta, a 
hotărât în sinea ei, va fi treaba mea şi a călugăraşului.” 

— Îmi cereţi să fur şi să siluiesc o fată, şi-mi ziceți că temeiul 
acestor fapte nu mă priveşte. Doamnă, vă înşelați asupra mea. Oi 
fi datornic, dar sunt şi cavaler. 

— E pupila mea. Felip de Ponts a rămas cu gura căscată. Da. 
Vă vorbesc despre pupila mea, Mar Estanyol. 

Felip de Ponts şi-a amintit de fata înfiată de Arnau. O văzuse de 
câteva ori la banca tatălui şi chiar tăifăsuise cu mare plăcere cu ea 
într-o zi, când se dusese s-o viziteze pe Elionor. 

— Vreţi s-o fur, apoi să mă port mişeleşte cu pupila Domniei 
Voastre? 

— Mi se pare, don Felip, că am vorbit îndestulător de limpede. 
Te pot încredința că delictul Domniei Tale nu va fi pedepsit. 

— Ce temei...? 

— 'Temeiurile mă privesc! Ei bine, ce hotărăşti? 

— Ce câştig am? 

— Zestrea va fi îndestulător de mare ca să-ţi ştergi toate 
datoriile şi, crede-mă, soțul meu va fi foarte generos cu pupila lui. 
În afară de asta, ai dobândi recunoştinţa mea, şi doar ştii ce 
apropiată sunt de rege. 

— Şi baronul? 

— De baron mă ocup eu. 

— Nu pricep. 

— Nu-i nimic de priceput: sărăcia, ruşinea şi dezonoarea ori 
recunoştinţa mea. Felip de Ponts s-a aşezat. Sărăcia ori bogăţia, 
don Felip. De spui nu, chiar mâine baronul îţi va cere datoria şi-ţi 
va lua pământurile, armele şi caii. De asta chiar că pot să te 
încredințez. 

Capitolul 44 


Au trecut zece zile de nelinişti cumplite până ce Arnau a primit 
primele veşti despre Mar. Zece zile în care a încercat doar să afle ce 
păţise fata, dispărută fără urmă. S-a întâlnit cu domnul veguer şi 
cu sfetnicii, rugându-i să se străduiască şi mai şi, ca să afle ce se 
petrecuse. A oferit răsplăți foarte mari pentru orice veste despre 
soarta ori locul unde nimerise Mar. S-a rugat cum nu se mai 
rugase nicicând în viaţă şi, în sfârşit, Elionor, care i-a dezvăluit că 
aflase totul de la un neguţător în trecere, care îl căuta pe Arnau, i- 
a adeverit bănuielile. Pe fată o răpise un cavaler, Felip de Ponts, 
datornic de-al lui, care o ţinea cu silnicie închisă într-o culă aflată 
la mai puțin de o zi depărtare de Mataró, la miazănoapte de 
Barcelona. 

Arnau i-a trimis acolo pe toți missatges de la consulat. Între 
timp, el s-a dus la Sfânta Maria şi s-a rugat Fecioarei Mării, 
Fecioara lui. 

Nimeni n-a îndrăznit să-l tulbure, şi chiar lucrătorii au trudit 
cu mai puţină larmă. Îngenuncheat la picioarele micuţei Fecioare 
din piatră, care însemnase atât de mult în viața lui, Arnau a 
încercat să-şi alunge groaza şi spaima care îl luaseră cu asalt 
vreme de zece zile, şi care acum îi roiau din nou prin minte, 
împletite cu chipul lui Felip de Ponts. 

Acela o asaltase pe Mar chiar în casa lor, îi pusese căluş la gură 
şi o bătuse până când fata, sfârşită, nu-i mai putuse ține piept. O 
băgase într-un sac şi se pusese laolaltă cu ea în partea din spate a 
unei căruțe pline cu scule, pe care o mâna o slugă de-a lui. Astfel, 
ca şi cum tocmai venea de la cumpăratul unor cai ori reparatul 
unor dârlogi, trecuse de poarta cetății, fără ca nimeni să-l fi bănuit 
pe cavaler de vreo viclenie. Ajuns acasă, Ponts intrase în turnul 
fortificat dintr-un capăt al culei şi-o dezonorase pe fată de 
nenumărate ori la rând, cu tot mai mare mânie şi neruşinare pe 
măsură ce-şi dădea seama de nurii ei, şi de încăpățânarea cu care 
ostatica îşi apăra trupul, după ce-şi pierduse fecioria. Felip de 
Ponts se înțelesese cu Joan s-o siluiască pe Mar fără ca măcar să-i 
îndepărteze straiele şi să-i vadă trupul, folosindu-şi vigoarea doar 
la atât; aşa şi făcuse întâia oară, singura când trebuia să se 
apropie de Mar, dar neruşinarea îi fusese mai mare decât cuvântul 
de cavaler. 

Nimic din ceea ce, printre lacrimi şi cu inima strânsă, ajunsese 
să-şi închipuie Arnau în biserica Sfânta Maria nu se compara cu 
tot ce pătimise fata. 

Intrarea cetei de missatges în templu a oprit cu desăvârşire 
truda. Vorbele ofițerului au răsunat ca în sala de judecată din 
consulat: 

— Prea onorate consul, e de netăgăduit. Fiica Domniei Tale a 
fost răpită şi e în puterea cavalerului Felip de Ponts. 

— Aţi vorbit cu el? 

— Nu, prea onorate. S-a retras în turn şi nu ţi-a recunoscut 
dreptul, susținând că nu era vorba despre negot. 

— Aţi aflat ceva despre fată? 

Ofiţerul a lăsat privirile în pământ. 

Arnau şi-a înfipt unghiile în scaunul de rugăciune. 

— Adică n-am dreptul? Dacă vrea porunci, a mormăit printre 
dinți, i le-arăt eu. 


Vestea răpirii lui Mar s-a întins la iuțeală. A doua zi când s-a 
crăpat de ziuă, toate clopotele bisericilor din Barcelona au început 
să sune stăruitor şi toți cetățenii strigau: Via fora! trebuia salvată o 
barceloneză. 

Ca în atâtea alte prilejuri, piața Blat a fost locul de întâlnire al 
sometent, oastea Barcelonei, şi acolo s-au strâns toate breslele 
cetății. Nici una n-a lipsit şi sub stindardele lor s-au adunat 
confrații, înarmaţi după cuviinţă. În acea dimineață, Arnau şi-a 
lăsat straiele elegante, punându-şi-le iar pe cele de când lupta sub 
poruncile lui Eiximen d'Esparca mai întâi, şi împotriva lui Pedro 
cel Crud mai apoi. Încă mai folosea minunata arbaletă a tatălui 
său, pe care nu voise s-o schimbe şi pe care a mângâiat-o ca 
niciodată; la cingătoare îi atârna tot pumnalul cu care, mulți ani 
mai în urmă, îşi căsăpise vrăjmaşii. 

Când Arnau s-a înfățişat în piață, l-au aclamat peste trei mii de 
bărbați. Stegarii au înălțat drapelele. Norodul a ridicat deasupra 
capetelor spade, sulițe şi arbalete, strigând asurzitor: Via Fora! 
Arnau nu s-a speriat. În spatele lui, Joan şi Elionor s-au făcut ca 
varul. Arnau a căutat în marea de arme şi stindarde, peste capete; 
zarafii n-aveau breaslă. 

— Aşa ceva făcea parte din planurile Domniei Tale? a întrebat-o 
dominicanul pe Elionor, pe deasupra vuietului. 

Pupila regelui privea pierdută pe deasupra norodului. Toată 
Barcelona îl sprijinea pe Arnau. Se mânuiau arme şi se striga. 

Totul pentru o muieruşcă. 

Arnau a zărit stindardul. Gloata i-a deschis drum, iar el s-a 
îndreptat spre locul unde se întâlniseră toți bastaixos. 

— Aşa ceva făcea parte din planurile Domniei Tale? a repetat 
întrebarea monahul. Amândoi îl priveau pe Arnau din spate. 
Elionor n-a răspuns. O să-l mănânce cu fulgi cu tot pe cavalerul 
Domniei Tale. Îi vor rade ogoarele de pe faţa pământului, îi vor face 
praf masia, şi atunci... 

— Ce? Atunci, ce? a bombănit Elionor, privind drept în față. 

„Îl voi pierde pe fratele meu. Poate că încă mai avem vreme să 
aranjăm totul. Asta nu poate ieşi bine”, şi-a spus Joan în sinea lui. 

— Vorbeşte cu el, a stăruit. 

— Îţi lipseşte o doagă, călugăre? 

— Şi dacă nu se învoieşte la căsătorie? Şi dacă Felip de Ponts îi 
spune tot? Vorbeşte cu el înainte ca întreaga host să se pună în 
mişcare. Hai, fă-o! Pentru numele lui Dumnezeu, Elionor! 

— Pentru numele lui Dumnezeu? De astă dată, Elionor s-a 
întors cu fața la Joan. Vorbeşte cu Dumnezeul Domniei Tale. Hai, 
fă-o, călugăre! 

Amândoi au ajuns sub flamura purtată de bastaixos. Acolo au 
dat de Guillem, fără arme, ca un rob ce era. 

Când şi-a dat seama că Elionor era acolo, Arnau a privit-o 
încruntat. 

— E şi pupila mea, a răspuns ea. 

Sfetnicii au dat poruncă, oastea norodului din Barcelona s-a 
pus în mişcare. Stindardele lui Sant Jordi şi ale cetății mergeau 
înainte, urmau toți bastaixos, apoi celelalte bresle, trei mii de 
bărbați împotriva unui singur cavaler, iar Elionor şi Joan erau 
alături de ei. 

La jumătatea drumului, marea host a Barcelonei sporise cu 
peste o sută de ţărani de pe domeniile lui Arnau, care veneau din 
toată inima, cu arbaletele, să-l apere pe cel ce îi tratase atât de 
generos. Arnau a văzut că nici un nobil ori cavaler nu li se 
alăturase. 

El mergea serios sub stindard, printre bastaixos. Joan a 
încercat să se roage, dar ceea ce altădată îi ieşea dintr-un foc, 
acum i se poticnea în minte. Nici el, nici Elionor nu-şi închipuiseră 
că Arnau avea să cheme întreaga host a cetății. Vuietul celor cei 
trei mii de bărbați în căutarea dreptăţii şi a onoarei pentru o 
barceloneză îl asurzea pe Joan. O droaie dintre ei îşi sărutaseră 
fiicele înainte de plecare; sumedenie dintre ei, gata înarmaţi, se 

despărțiseră de neveste, luându-le de bărbie şi spunându-le: 
„Barcelona îşi apără locuitorii, cu precădere femeile.” 

„Au să radă de pe fața pământului ogoarele nenorocitului de 
Felip de Ponts ca şi cum cavalerul le-ar fi răpit propria fiică, şi-a 
zis Joan. Au să-l judece şi execute, dar înainte au să-i dea şansa 
să vorbească.” Joan s-a uitat la Arnau, care mergea în tăcere, 
sumbru la chip. 

La căderea serii, întreaga host a cetăţii a ajuns pe domeniile lui 
Felip de Ponts şi a adăstat la poalele unui deluşor, în vârful căruia 
se înălța cula cavalerului. Nu era decât o casă țărănească întărită, 
cu un turn de strajă obişnuit într-un capăt. Joan a privit într- 
acolo; apoi şi-a plimbat privirile peste oastea care aştepta 
poruncile sfetnicilor din cetate. S-a uitat la Elionor, care i-a ocolit 
privirea. Trei mii de bărbați ca să ia cu asalt o simplă masía! 

Joan s-a deşteptat din gânduri, şi a luat-o la goană spre locul 
unde se îndreptau Arnau şi Guillem, laolaltă cu sfetnicii şi ceilalți 
oameni de vază ai cetăţii, sub stindardul lui Sant Jordi. I-a găsit 
discutând ce să facă începând din acel moment, iar stomacul i s-a 
strâns, înțelegând că marea majoritate erau adepții luării cu asalt 
a culei, neatrăgându-i în vreun fel luarea-aminte, şi nedându-i lui 
Ponts nicio putință de a se preda oştirii. 

Sfetnicii au dat porunci tuturor căpeteniilor de bresle. Joan a 
privit-o pe Elionor, care împietrise, cu privirea pierdută dincolo de 
masía. S-a apropiat de Arnau. A vrut să-i vorbească, dar n-a 
putut. Alături de el, cu trupul ţeapăn, Guillem l-a privit cu oarece 
dispreţ. Căpeteniile breslelor au început să dea porunci ostaşilor. 
Vuietul pregătirilor de război s-a făcut auzit. S-au aprins torţe; s- 
au auzit oţelul spadelor şi corzile încordate ale arbaletelor. Joan s- 
a întors să se uite când la culă, când la host. Se puneau în 
mişcare. N-aveau să cedeze nimic. Barcelona avea să fie 
neîndurătoare. Ca orice soldat, Arnau l-a lăsat în urmă pe monah 
şi s-a dus la masía seniorului de Ponts; strângea în mână 
jungherul. Încă o privire spre Elionor, care îi urma liniştită. 

— Nu! a strigat Joan când fratele său îi întorsese de-acum 
spatele. 

Dar vuietul oştirii i-a înăbuşit strigătul. Din culă a ieşit un 
călăreț pe un bidiviu; Felip de Ponts venea domol, la pas, către ei. 

— Luaţi-l! a poruncit un sfetnic. 

— Nu! a strigat Joan. Toţi s-au întors spre el. Arnau l-a întrebat 
cu privirea. Omul care se predă nu trebuie prins. 

— Ce-i, frăția ta? l-a cercetat unul dintre sfetnici. Poate că vrei 

să dai porunci întregii oşti a Barcelonei? 

Joan l-a implorat cu privirea pe Arnau. 

— Omul care se predă nu trebuie prins, a repetat pentru fratele 
lui. 

— Lăsațţi-l să se predea, s-a învoit Arnau. 

Prima privire a lui Felip de Ponts a fost pentru complicii lui. 
Apoi i-a înfruntat pe cei de sub stindardul lui Sant Jordi, printre ei 
Arnau şi sfetnicii cetății. 

— Barcelonezi, a strigat tare, cât să-l audă toată oastea, ştiu ce 
vă aduce azi aici şi mai ştiu şi că vreți dreptate pentru 
concetățeana voastră. Al vostru sunt. Mărturisesc că am comis 
delictele pentru care îmi cereți socoteală, dar, înainte de a mă 
întemnița şi a-mi rade agoniseala de pe fața pământului, vă implor 
să-mi daţi prilejul de a vă vorbi. 

— Fă-o, i-a îngăduit unul dintre sfetnici. 

— E adevărat că, împotriva vrerii ei, am răpit-o şi necinstit-o pe 
Mar Estanyol. Un vuiet s-a ridicat din rândurile întregii host 
barceloneze, curmându-i vorbele. Arnau a strâns arbaleta în 
mâini. Am făcut-o cu prețul vieţii, ştiind care-i pedeapsa pentru 
asemenea fapte. Am făcut-o şi aş mai face-o de m-aş mai naşte o 
dată, atât sunt de mari iubirea ce mă încearcă pentru fată, şi 
tristețea că-şi ofileşte tinereţile fără un soț lângă ea, ca să se 
bucure de nurii dați de Domnul, încât simțămintele mi-au fost mai 
mari ca mintea, iar faptele mai curând de animal înnebunit de 
patimă decât de cavaler al regelui Pedro. Joan a simţit atenția cu 
care îl asculta oastea şi a încercat în mintea lui să-i dicteze 
cavalerului propriile vorbe. Ca un animal ce am fost, mă dau pe 
mâinile voastre; drept cavalerul care mi-ar plăcea să redevin, mă 
leg s-o iau de soață pe Mar şi s-o iubesc cât am să trăiesc pe lume. 
Judecaţi-mă! Nu vreau, cum cer legiuirile noastre, să-i caut un soț 
de cinul ei. Decât s-o văd a altuia, mai bine îmi iau singur viața. 

Felip de Ponts şi-a încheiat vorbirea şi a aşteptat trufaş, drept 
pe armăsar, sfidând oastea de trei mii de bărbați tăcuțţi, încercând 
să pătrundă vorbele pe care tocmai le ascultaseră. 

— Lăudat fie Domnul! a strigat Joan. 

Arnau l-a privit uluit. Toţi s-au întors către monah, inclusiv 
Elionor. 

— Care-i rostul a toate acestea? l-a întrebat Arnau. 

— Arnau, i-a lămurit Joan, luându-l de braț, şi cu glas 
îndestulător de ridicat ca să-l audă cei de față, acesta nu-i decât 
rodul propriei noastre delăsări. Arnau a tresărit. Ani la rând ne-am 

învoit capriciilor lui Mar, încălcându-ne îndatoririle față de o fată 
sănătoasă şi dăruită cu frumuseţe, care ar fi trebuit să fi adus 
până acum pe lume copii, după cum îi este datoria; aşa hotărăsc 
legile lui Dumnezeu, iar noi n-avem cum să-l zădărnicim 
hotărârile. Arnau a încercat să spună ceva, dar cu o mişcare a 
mâinii Joan l-a silit să tacă. Eu port vina. Ani la rând m-am simțit 
vinovat de prea marea mea îngăduință față de o tânără 
capricioasă, a cărei viață era lipsită de rost după rânduielile 
Bisericii Catolice. Acest cavaler, a adăugat, făcând semn către 
Felip de Ponts, nu-i decât mâna Domnului, trimisul Lui, ca să 
împlinească în locul nostru ceea ce n-am ştiut să facem. Da, ani în 
şir m-am simțit vinovat, privind cum se ofileau nurii şi sănătatea 
pe care Domnul îi dăruise fetei ursite să fie primită în casa unui 
om bun ca tine. Nu vreau să mai simt că port şi vinovăția morții 
unui cavaler care, cu prețul întregii lui vieți, pe care ne-o dă pe 
tavă, a împlinit ceea ce noi n-am fost în stare. Învoieşte-te la 
căsătoria lor. Eu, dacă părerea mea slujeşte la ceva, m-aş învoi. 

Arnau a tăcut câteva clipe. Oastea îi aştepta vorbele cu sufletul 
la gură. Joan a profitat de moment, s-a întors la Elionor şi i s-a 
părut că-i desluşea pe buze surâsul trufaş. 

— Vrei să zici că-i vina mea? l-a întrebat Arnau pe Joan. 

— A mea, Arnau, a mea. Eu trebuia să-ți fi atras luarea-aminte 
asupra legilor Bisericii şi căilor Domnului, dar n-am făcut-o şi îmi 
pare rău. 

Guillem scotea foc pe nări. 

— Care-i vrerea fetei? l-a întrebat Arnau pe Felip de Ponts. 

— Sunt cavaler al regelui Pedro, a răspuns seniorul, şi legiuirile 
lui, pentru care v-aţi întrunit azi aici, nu țin seama de vrerea unei 
fete de măritat. Un vuiet de aprobare a străbătut rândurile întregii 
host. Mă ofer drept soț, eu, Felip de Ponts, cavaler catalan. Dacă 
Domnia Ta, Arnau Estanyol, baron de Catalonia, Consul al Mării, 
nu ne îngădui căsătoria, întemnițați-mă şi judecați-mă; dacă te 
învoieşti, vrerea fetei n-are nicio însemnătate. 

— Nu-i vorba despre vrerea ei, Arnau, s-a băgat şi Joan în 
vorbă, coborând glasul. Ci despre îndatorirea ta. Trebuie să ţi-o 
asumi. Nimeni nu cere părerea fiicelor ori pupilelor lui. Se 
hotărăşte mereu ce-i mai de folos pentru ele. Bărbatul acesta s-a 
culcat cu Mar. Acum nu mai are nicio însemnătate vrerea fetei. Ori 
se mărită cu el, ori toată viața are să-i fie un iad. Tu, Arnau, 
trebuie să hotărăşti: încă o moarte ori alegerea divinității în fața 
delăsării noastre. 

Arnau şi-a privit apropiații. S-a uitat la Guillem, care tot îl mai 
pironea pe cavaler cu ochii plini de duşmănie. S-a uitat la Elionor, 
soața lui prin vrere regală, şi amândoi s-au înfruntat din priviri. 
Cu o mişcare, Arnau i-a cerut părerea. Elionor a consimţit. În 
sfârşit, s-a întors la Joan. 

— Asta-i legea, i-a răspuns acela. 

Arnau s-a uitat la cavaler. Apoi la oaste. Lăsaseră armele jos. 
Nici unul dintre cei trei mii de bărbaţi nu părea să pună la îndoială 
spusele seniorului de Ponts, nici unul nu mai gândea la război. 
Aşteptau hotărârea lui Arnau. Aşa era legea catalană, legea femeii. 
Ce-ar obține măsurându-şi puterile, ucigându-l pe cavaler, 
slobozind-o pe Mar? Ce viață ar avea fata de aici încolo, răpită şi 
siluită cum fusese? Mănăstirea? 

— Mă învoiesc. 

A urmat o clipă de tăcere. Apoi, un şopot s-a strecurat printre 
rândurile oştenilor, pe când hotărârea lui Arnau trecea de la unul 
la altul. Cineva i-a aprobat-o în gura mare. Alt strigăt. S-au 
alăturat şi alții, şi întreaga host a început să aclame. 

Joan şi Elionor s-au privit unul pe altul. 

La doar o sută de metri de locul unde stăteau, întemnițată în 
turnul de strajă din cula lui Felip de Ponts, femeia al cărei viitor 
tocmai fusese hotărât privea prostimea care se îmbulzea la poalele 
deluşorului. De ce nu urcau? De ce nu atacau? Ce puteau târgui 
cu nenorocitul ăla? Ce strigau? 

— Arnau! Ce strigă oamenii tăi? 

Capitolul 45 


Strigătele întregii host l-au convins că vorbele pe care tocmai le 
auzise erau de netăgăduit: „Mă învoiesc.” Guillem şi-a muşcat 
buzele. Cineva l-a bătut pe umăr şi s-a alăturat strigătelor. „Mă 
învoiesc.” Guillem s-a uitat întâi la Arnau, apoi la cavaler. Avea 
chipul liniştit. Ce putea face un rob ca el? S-a uitat din nou la 
Felip de Ponts; acum zâmbea. „M-am culcat cu Mar Estanyol, asta 
grăise; m-am culcat cu Mar Estanyol!” Cum putea, oare, Arnau...? 

Cineva i-a dus la gură un burduf cu vin. Guillem l-a dat posac 
la o parte. 

— Nu bei, creştine? a auzit că-i spuneau. 

Privirea i s-a încrucişat cu a lui Arnau. Căpeteniile îi făceau 
urări lui Felip de Ponts, care încă mai stătea călare. 

— Nu bei, creştine? a auzit iar îndărătul lui. 

Guillem l-a îmbrâncit pe bărbatul cu burduful şi privirile lui 1- 
au căutat iar pe Arnau. Căpeteniile îi făceau urări şi lui. Înconjurat 
de ele, Arnau a ridicat ochii, încercând să-i dea răspuns lui 
Guillem. 

Lumea, şi în mijlocul ei Joan, l-a îmbrâncit pe Arnau spre cula 
cavalerului, dar Amau nu-şi lua ochii de la Guillem. 

Iar întreaga host sărbătorea învoiala. Bărbaţii aprinseseră focuri 
şi cântau în jurul lor. 

— Închină pentru consulul nostru şi fericirea fetei lui, a zis 
altul, împingându-i alt burduf cu vin. 

Arnau se mistuise pe drumul spre culă. 

Guillem a dat iar la o parte burduful. 

— Nu vrei să închini? 

Guillem s-a uitat la bărbatul acela. I-a întors spatele şi a făcut 
cale întoarsă spre Barcelona. Fierberea din host s-a stins treptat. 
Guillem s-a trezit stingher pe drumul care ducea spre cetate; îşi 
târa picioarele, îşi târa simțămintele şi puțina mândrie de bărbat 
ce-i mai rămânea unui rob; s-a târât trup şi suflet spre Barcelona. 

Arnau a respins brânza oferită de bătrâna şovăitoare care se 
ocupa de masia lui Felip de Ponts. Bărbaţi de frunte şi sfetnici se 
înghesuiau la primul cat, deasupra staulelor, unde era vatra mare, 
de piatră, a casei. L-a căutat pe Guillem prin mulțime. Oamenii 
sporovăiau, hohoteau şi strigau bătrânei să le mai dea brânză şi 
vin. Joan şi Elionor au adăstat lângă vatră; amândoi au ocolit 

privirea cu care i-a pironit Arnau. 

O şoaptă l-a silit să-şi îndrepte luarea-aminte în celălalt capăt 
al încăperii. 

La brațul lui Felip de Ponts, în salon şi-a făcut intrarea Mar. 
Arnau a desluşit cum s-a desprins năprasnic de mâna cavalerului 
şi a alergat la el. Un zâmbet i-a mijit pe buze. Mar a deschis 
brațele cu mult înainte de a ajunge în locul unde o aştepta el, dar 
când să-l îmbrățişeze a stat brusc şi le-a lăsat să cadă încet pe 
lângă trup. 

Lui Arnau i s-a părut că-i zărea pe față o vânătaie. 

— Ce-i, Arnau? 

Fostul bastaix s-a întors, căutând ajutorul lui Joan, dar fratele 
lui tot mai ţinea capul plecat. În încăpere, toţi îi aşteptau vorbele. 

— Cavalerul Felip de Ponts a invocat un usatge: Si quis 
virginem... i-a zis în cele din urmă. 

Mar nu s-a clintit. O lacrimă i s-a scurs pe obraz. Arnau a făcut 
o mişcare uşoară cu mâna dreaptă, dar s-a lăsat pe loc păgubaş şi 
lacrima fetei s-a pierdut pe gât. 

— Tatăl tău... a încercat să spună Felip de Ponts din spate, 
înainte ca Arnau să-i închidă gura cu o mişcare poruncitoare. 
Consulul Mării s-a învoit să te măriți în fața întregii host a 
Barcelonei. 

Felip de Ponts şi-a recitat vorbele dintr-o singură suflare, 
înainte ca Arnau să-l oprească ori să se dezică. 

— E adevărat? a întrebat Mar. 

„Singurul lucru adevărat e că vreau să te iau în brațe, să te 
sărut, să te am mereu lângă mine. Oare aşa simte un tată?” s-a 
întrebat Arnau. 

— Da, Mar. 

N-au mai curs lacrimi pe chipul lui Mar. Felip de Ponts s-a 
apropiat de ea şi a luat-o iar de braț. Mar nu s-a mai opus. Cineva 
a spart tăcerea în spatele lui Arnau şi toți s-au alăturat uralelor. 
Arnau şi Mar se uitau mai departe unul la altul. S-a auzit un 
„trăiască mirii”, care a tunat în urechile lui Arnau. De astă dată, 
obrazul i s-a umplut de lacrimi. Poate că frate-său avea dreptate, 
poate că Joan ghicise tot ce nu ştia nici măcar Arnau. Se juruise în 
fața Fecioarei că n-avea să-i mai fie necredincios nevestei din 
dragoste pentru alta, măcar că fusese obligat s-o ia de soață. 

— Tată? a întrebat Mar, ştergându-i lacrimile cu mâna slobodă. 

Când a simțit atingerea lui Mar pe chip, Arnau s-a cutremurat. 

S-a întors şi a fugit. 

Chiar atunci, undeva pe drumul singuratic şi întunecat de 
întoarcere la Barcelona, un rob a ridicat privirea la cer, şi a auzit 
strigătul de durere al fetei pe care o îngrijise ca şi cum ar fi fost a 
lui. Se născuse rob şi aşa trăise. Învăţase să iubească în tăcere şi 
să-şi țină ascunse simțămintele. Robul nu era om, de aceea, în 
singurătatea lui, singurul loc unde nimeni nu-i putea răpi 
slobozia, învățase să vadă mult mai departe decât toți cei cărora 
viața le întunecase mintea. Văzuse iubirea pe care şi-o purtau cei 
doi şi se rugase celor doi dumnezei ai săi ca făpturile pe care le 
iubea nespus de tare să-şi rupă lanțurile, mult mai puternice decât 
ale unui rob oarecare. 

Guillem şi-a îngăduit să plângă, o purtare oprită lui ca rob. 


Guillem nu ieşise nicicând pe porțile Barcelonei. A ajuns la 
cetate sub pecetea nopții şi a rămas în fața porții San Daniel, încă 
închisă. Îi luaseră fiica. Poate că nu-şi dăduse seama, dar Arnau o 
vânduse ca pe o roabă. Ce-avea să facă el la Barcelona? Cum să se 
aşeze unde stătuse Mar? Cum să se plimbe pe unde hoinărise cu 
ea, sporovăind, râzând, împărtăşind simțămintele tainice ale fetei 
lui? Ce putea să facă el la Barcelona, alături de bărbatul care le 
retezase visurile la amândoi? 

Guillem a urmat drumul care mergea odată cu țărmul şi după 
două zile a ajuns în portul Salou, al doilea ca însemnătate din 
Catalonia. A privit marea, în zare, iar briza care venea dintr-acolo 
i-a adus amintirile copilăriei din Genova, despre mama şi frații de 
la care fusese răpit cu cruzime, căci fusese vândut unui neguțător 
de la care începuse apoi să deprindă meşteşugul. Mai târziu, într-o 
călătorie de negoț pe mare, şi stăpânul, şi robul fuseseră prinşi de 
catalani, care se războiau fără preget cu Genova. Guillem trecuse 
din stăpân în stăpân, până când Hasdai Crescas aflase la el talente 
cu mult mai mari decât ale unui simplu lucrător cu mâinile. A 
privit iar marea, navele, pasagerii. De ce nu Genova? 

— Când pleacă următoarea corabie în Lombardia, la Pisa? 
Tânărul şi-a răsfoit repezit înscrisurile puse claie peste grămadă pe 
taraba prăvăliei. Nu-l cunoştea pe Guillem şi la început îi vorbise 
cu dispreț, aşa cum ar fi făcut cu orice rob murdar şi urât 
mirositor, dar când arapul i se înfățişase, i-au revenit în minte 
vorbele tatălui său: „Guillem e mâna dreaptă a lui Arnau Estanyol, 
consulul Mării din Barcelona, de pe urma căruia ne ducem traiul.” 
Am nevoie de unelte ca să scriu un răvaş şi de un loc liniştit, a 
adăugat Guillem. 

„Primesc darul sloboziei tale, a scris. Plec la Genova, prin Pisa, 
şi am să călătoresc în numele tău, ca rob; acolo am să aştept 
cartea ta de cetățean.” Ce să-i mai spună? Că nu putea trăi fără 
Mar? Dar stăpânul lui, Arnau, putea oare? La ce bun să i-o 
amintească? „Plec să-mi caut rădăcinile, familia, a adăugat. 
Precum Hasdai, mi-ai fost cel mai bun prieten; poartă-i de grijă. 
Am să-ți fiu pe veci recunoscător. Allah şi Sfânta Maria să te 
ocrotească. Am să mă rog pentru tine.” 

Tânărul care se ocupase de el a plecat la Barcelona îndată ce 
galera pe care se îmbarcase Guillem a făcut primele manevre 
pentru a ieşi din portul Salou. 


Arnau a pecetluit cartea de cetățean a lui Guillem pe îndelete, 
privind fiece literă de pe înscris; ciuma, lupta, banca, zile şi zile de 
trudă, taifasuri, prietenie, bucurie... Mâna i-a tremurat pe ultima 
trăsătură de condei. Pana l-a lăsat când să semneze. Amândoi 
ştiau că alte pricini îl făcuseră să fugă. 

Arnau s-a întors la bursă, unde a dat poruncă să-i fie dată 
cartea de cetățean conlucrătorului său din Pisa. Şi i-a alăturat un 
ordin de plată pentru o mică avere. 


— Nu-l aşteptăm pe Arnau? a întreba-o Joan pe Elionor, după 
ce a intrat în sufragerie, unde baroneasa se pusese deja la masă. 

— ȚŢi-e foame? Dând din cap, Joan a făcut semn că da. Păi, 
dacă Domnia Ta vrei să cinezi, e mai bine s-o faci acum. 

Monahul s-a aşezat în fața lui Elionor, pe o latură a mesei din 
sufrageria lui Arnau. Doi slujitori i-au adus pâine albă din grâu de 
cel mai bun, vin, supă şi rață friptă, gătită cu piper şi ceapă. 

— Nu spuneai Domnia Ta că ţi-era foame? l-a iscodit Elionor pe 
Joan când l-a văzut răscolind în joacă prin bucate. 

Joan s-a mărginit să ridice privirea la cumnată. Acelea au fost 
singurele vorbe care s-au auzit în toată după-amiaza. 

La câteva ceasuri după ce se retrăsese în odaie, Joan a auzit 
mişcare în palat. Câţiva slujitori se grăbeau să-i iasă în 
întâmpinare lui Arnau. l-au adus de-ale gurii, dar el a zis că nu, 
cum făcuse şi în alte trei dăți când Joan hotărâse să-l aştepte: 
Arnau se aşeza într-unul dintre saloanele micului palat, unde îl 
aştepta Joan, şi refuza cina târzie cu o mişcare ostenită. 


Joan a auzit paşii slujitorilor care se întorceau. Apoi i-a auzit pe 
ai lui Arnau în fața uşii lui, îndreptându-se osteniți spre iatac. Ce-i 

putea spune dacă ieşea la ora aceea? Încercase să-i vorbească în 
cele trei prilejuri când îl aşteptase, dar Arnau se închidea în sine şi 
răspundea cât mai scurt la întrebările fratelui: „Eşti bine?” „Da.” 
„Ai trudit din greu la bursă?” „Nu.” „Treaba merge bine?” Tăcere. 
„Şi Sfânta Maria?” „Bine.” În bezna din odaie, Joan şi-a dus 
mâinile la față. Paşii lui Arnau se pierduseră. Şi despre ce să-i 
vorbească? Despre ea? Cum putea auzi de pe buzele lui că o 
iubea? 

Joan văzuse cum Mar ştersese lacrima ce curgea pe chipul lui 
Arnau. „Tată?” o auzise spunând. Îl văzuse pe Arnau tremurând. 
Se întorsese către Elionor şi o văzuse zâmbind. Fusese nevoie să-l 
vadă suferind ca să priceapă, dar cum îi putea mărturisi adevărul? 
Cum să-i spună că tocmai €l...? Lacrima s-a ivit iar în mintea lui 
Joan. O iubea chiar atât de mult? O va putea uita? Nimeni nu l-a 
putut mângâia pe Joan până când, într-o noapte, s-a pus în 
genunchi şi s-a rugat până la cântatul cocoşilor. 


— Aş vrea să plec din Barcelona. 

Starețul dominican s-a uitat la monah; era numai piele şi os, cu 
ochii adânciți în orbite în spatele cearcănelor vineții şi uriaşe, cu 
sutana neagră şi soioasă. 

— Te simţi în stare, frate Joan, să fii inchizitor? 

— Da, l-a încredințat Joan. Starețul l-a privit de sus în jos. De 
cum plec din Barcelona îmi vin iarăşi în fire. 

— Fie. Săptămâna ce vine ai să pleci către miazănoapte. 

Pleca într-un ţinut cu sate mici, cu agricultori ori crescători de 
vite, cătune pierdute printre văi şi munți, unde oamenii aşteptau 
cu teamă sosirea inchizitorului. Joan nu era nimic nou pentru ei. 
De mai bine de un veac, de când Ramon de Penyafort primise de la 
papa Inocenţiu al IV-lea misiunea de a se ocupa de Inchiziția din 
regatul Aragonului şi principatul Narbonei, acele sătucuri 
suferiseră din pricina cercetărilor săvârşite de călugării negri5?. 
Cele mai multe dintre doctrinele pe care Biserica le credea eretice 
trecuseră din Franţa în Catalonia: catarii şi valdezii întâi, begarzii 
apoi, şi templierii urmăriți de regele Franţei, ultimii. Ținuturile de 
frontieră fuseseră primele înrâurite de eretici; pe acele meleaguri, 
unii nobili au fost osândiți şi executați: vicontele Arnau şi soția lui, 
Ermessenda; Ramon, senior de Cadi, ori Guillem de Niort, veguer 
al contelui Nun6 Sanç în Cerdaña şi Coflent, ţinuturi unde fratele 


57 Rasa călugărilor dominicani era neagră. 

Joan trebuia să-şi împlinească misiunea. 

— Excelenţă, l-a primit într-unul dintre acele sate alaiul 
bărbaților de vază, ploconindu-se. 

— Nu sunt „Excelență”, le-a răspuns Joan, poruncindu-le prin 
semne să se ridice. Spuneți-mi simplu „frate Joan”. 

Scurta lui cunoaştere îi dovedea că încercarea se repeta mereu. 
Vestea sosirii inchizitorului, a aprodului care îl întovărăşea şi a 
unei jumătăți de duzină de soldaţi ai Sfântului Oficiu i-o luase 
înainte. Erau în mica piață din mijlocul cătunului. Joan i-a zărit 
pe cei patru bărbaţi care nu se învoiau să se ridice de tot: țineau 
capul plecat, descoperit şi nu puteau sta liniștiți. Nu mai era nici 
țipenie în piață, dar Joan ştia că îl priveau o droaie de ochi 
nevăzuțţi. Atât de multe aveau de ascuns? 

După primire, urma îndeobşte acelaşi lucru: oferirea celei mai 
bune case din sătuc, unde îl aştepta o masă îmbelşugată, prea 
îmbelşugată pentru agoniseala acelor oameni. 

— Vreau doar o bucată de brânză, pâine şi apă. Luaţi ce 
rămâne, şi aveţi grijă ca oamenii mei să fie bine slujiți, a mai rostit, 
după ce s-a pus la masă. 

O altă casă la fel. Modestă şi simplă, dar durată din piatră, spre 
deosebire de bojdeucile din pământ ori lemn putred grămădite în 
cătune. O masă şi câteva scaune erau tot mobilierul unei încăperi 
a cărei viață se aduna în jurul vetrei. 

— Pesemne că Excelența Voastră sunteți ostenit. 

Joan s-a uitat la brânza din fața lui. Mersese ceasuri la rând pe 
poteci bolovănoase, îndurând frigul şi roua din zori, cu picioarele 
înnoroiate şi ude. Pe sub masă şi-a frecat glezna care îl durea şi 
piciorul drept, pus peste cel stâng. 

— Nu-s „Excelență”, a repetat monoton, şi nici nu-s ostenit. 
Dumnezeu nu primeşte osteneli când e vorba să-l fie apărat 
numele. O să începem în curând, de cum îmbuc ceva. Strângeți 
oamenii în piață. 

Înainte de a pleca din Barcelona, Joan ceruse de la mănăstirea 
Santa Caterina tratatul scris de papa Grigore al IX-lea în 1231 şi 
studiase procedurile inchizitorilor itineranți. 

„Păcătoşilor! Căiți-vă!” Mai întâi predica adresată gloatei. Cei 
doar ceva mai mult de şaptezeci de săteni strânşi în piață au lăsat 
privirile în țărână, de cum i-au auzit primele spuse. Ochii 
călugărului negru îi înmărmureau. „Vă aşteaptă flăcările iadului!” 
Prima oară se îndoise că ar avea harul de a glăsui mulțimii, dar 
vorbele îi țâşniseră uşor una după alta, cu atât mai lesne cu cât îşi 

simțea mai bine puterea asupra țăranilor îngroziți. „Nici unul 
dintre voi n-o să scape! Dumnezeu nu primeşte oi negre în turma 
lui.” Trebuiau să mărturisească; erezia trebuia să iasă la lumină. 
Asta era misiunea lui: să afle păcatul săvârşit în singurătate, pe 
care îl ştiau doar vecinul, prietenul, soția. 

„Dumnezeu ştie. Vă ştie. Vă urmăreşte. Cel care priveşte 
nepăsător la păcat va arde în focul Gheenei, fiindcă-i mai rău cel 
care îngăduie păcatul decât cel care păcătuieşie; cel care 
păcătuieşte poate primi iertarea, dar cel care tăinuieşte păcatul...” 
Atunci îi privea scrutător: o mişcare în plus, o privire piezişă. Aceia 
urmau să fie primii. „Cel care ascunde păcatul...” Joan tăcea din 
nou, o clipă ce se prelungea până când vedea cum se prăbuşeau 
sub amenințarea lui: „nu poate primi iertarea”. 

Spaimă. Foc, durere, păcat, pedeapsă: călugărul negru striga 
şi-şi prelungea vorbele până se înstăpânea în sufletele lor, o 
comuniune pe care începuse s-o simtă încă de la prima predică. 

— Aveţi trei zile de iertăciune, le-a zis în cele din urmă. Cel care 
va veni din propria vrere să-mi mărturisească vinovăția va fi tratat 
cu bunăvoință. După aceste trei zile, pedeapsa va fi exemplară. S-a 
întors la ofițer: Cerceteaz-o pe femeia bălaie, apoi pe bărbatul 
desculț şi pe omul cu centiron negru. Fata cu copil mic. Joan i-a 
arătat discret. Dacă nu vin din vrerea lor, va trebui să-i aduceți 
laolaltă cu tot atâţia, aleşi la întâmplare. 


În cele trei zile de iertăciune, Joan a stat la masă, neclintit, 
alături de un aprod şi niscaiva soldați, care se tot foiau, pe când 
ceasurile se scurgeau cu greutate în tăcere. 

Doar patru oameni au venit, întrerupând plictiseala: doi bărbați 
care călcaseră îndatorirea de a veni la liturghie, o femeie care nu 
dăduse de câteva ori ascultare poruncilor bărbatului, un băiat care 
îşi itise capul, cu ochi imenşi, dindărătul uşii. 

Cineva l-a împins de la spate, dar băiatul n-a vrut să intre şi a 
rămas cu o jumătate de trup afară, şi alta înăuntru. 

— Intră, copile, l-a poftit Joan. 

Băiatul a dat înapoi, dar o mână l-a împins iar înăuntru, 
închizând uşa. 

— Câţi ani ai? l-a iscodit Joan. 

Copilul s-a uitat la ostaşi, la aprod, preocupat de tot ce făceau, 
şi la Joan. 

— Nouă ani, a bolborosit. 

— Cum te cheamă? 

— Alfons. 

— Vino încoace, Alfons. Ce vrei să ne spui? 

— Păi, că acum două luni am luat fasole din grădina vecinului. 
— Am luat? a întrebat Joan. 

Alfons a lăsat ochii în jos. 

— Am furat, s-a auzit slab de tot. 


Joan s-a ridicat din culcuş şi a mucărit candela. De câteva 
ceasuri cătunul tăcuse, ca şi el, încercând să doarmă. Închidea 
ochii şi ațipea, dar lacrima care luneca pe obrazul lui Arnau îl 
întorcea la nesomn. Avea nevoie de lumină. Încerca iar, de 
nenumărate ori, dar până la urmă se ridica, mereu, ba năprasnic, 
ba asudat, ori pe îndelete, cântărind amintirile ce nu-l lăsau să 
doarmă. 

Avea nevoie de lumină. S-a uitat dacă mai era ulei în opaiţ. 

Chipul mohorât al lui Arnau i-a apărut în beznă. 

S-a trântit iar în culcuş. Era frig. Mereu era frig. A privit câteva 
clipe licărul flăcării şi umbrele care jucau odată cu ea. Singura 
fereastră din iatac n-avea obloane, aerul se strecura prin ea. „Toţi 
jucăm un dans; al meu...” 

S-a chircit sub pături şi s-a silit să pună geană pe geană. 

De ce nu se mai crăpa odată de ziuă? Încă o zi, ultima dintre 
cele trei de iertăciune. 

A ațipit uşor, dar după ceva mai mult de jumătate de ceas s-a 
deşteptat din nou asudat. 

Opaiţul tot mai ardea. Umbrele dănțuiau fără odihnă. Cătunul 
tot mai era cufundat în muțenie. De ce nu se crăpa odată de ziuă? 

S-a învelit în pături şi s-a apropiat de fereastră. 

Alt cătun. Încă o noapte a aşteptat cântatul cocoşilor. 

Venirea zilei următoare... 

Dis-de-dimineaţă, un şir de țărani escortați de soldați stăteau la 
coadă în fața casei. 

A destăinuit că se numea Peregrina5. Joan s-a făcut că nu 
dădea mare atenţie femeii bălaie care a intrat a patra. Nu obținuse 
nimic de la primii trei. Peregrina a rămas în picioare în fața mesei 
la care stăteau Joan şi aprodul. Focul trosnea în vatră. Nu mai era 
nimic în jur. Soldaţii stăteau afară. Deodată, Joan a ridicat 
privirea. Femeia s-a cutremurat. 

— Tu ştii ceva... e adevărat, Peregrino? Dumnezeu ne păzeşte, a 


58 În lb. sp., „peregrină, călătoare”. (n.tr.) 

lămurit-o Joan. Peregrina a încuviințat cu ochii în podeaua odăii. 
Uită-te la mine. Am nevoie să te uiţi la mine. Vrei, oare, să arzi în 
focul Gheenei? Uită-te la mine. Ai copii? 

Femeia a ridicat domol privirile. 

— Da, dar... a bolborosit. 

— Dar ei nu-s păcătoşi, a oprit-o Joan. Atunci cine, Peregrino? 
Femeia a stat în cumpănă. Cine, Peregrino? 

— Huleşte, a spus. 

— Cine huleşte, Peregrino? 

Aprodul s-a pregătit să scrie. 

— Ea. Joan a aşteptat în tăcere. Nu mai era ieşire. Am auzit-o 
hulind când se supără. Peregrina şi-a coborât privirea în podea. 
Sora soțului meu, Marta. Când se supără, zice vorbe groaznice. 

Scârțâitul aprodului s-a ridicat peste orice alt sunet. 

— Şi altceva, Peregrino? 

De astă dată, femeia a înălțat capul, liniştită. 

— Nimic. 

— Sigur? 

— Vă jur. Trebuie să mă credeți. 

Nu greşise decât în privința celui cu centiron negru. Bărbatul 
desculț pârâse doi păstori că nu ţineau postul: dăduse pe față că-i 
văzuse înfulecând carne în Postul Paştelui. Fata cu copilul, o 
văduvă tânără, făcuse deopotrivă, vorbind despre vecinul ei, un 
bărbat însurat care îi făcea neîncetat propuneri necinstite. Care 
chiar îi mângâiase un sân. 

— Şi tu te-ai lăsat? o iscodise Joan. Ţi-a făcut plăcere? 

Tânăra izbucnise în plâns. 

— Ţi-a plăcut? insistase Joan. 

— Ne era foame, suspinase ridicând copilul. 

Aprodul îi înscrisese numele. Joan o pironise cu privirea. „Şi ce 
ţi-a dat? s-a întrebat. Un codru de pâine uscată? Atâta face 
onoarea ta?” 

— Mărturiseşte! i-a cerut Joan, împungând-o cu degetul. 

Alți doi şi-au pârât tot atâţia vecini. Eretici, l-au încredințat. 

— În unele nopţi mă trezesc sunete ciudate şi văd lumini în 
casă, a dat în vileag unul din ei. Sunt adoratorii Necuratului. 

„Ce ţi-o fi făcut vecinul de l-ai pârât? s-a întrebat Joan. Ştii bine 
că acela n-are să afle nicicând numele celui care l-a pârât. Ce 
câştigi tu dacă eu îl osândesc? Poate că o sfoară de pământ?” 

— Cum îl cheamă pe vecinul tău? 

— Anton, pitarul. 

Aprodul a înscris numele. 

Când Joan a isprăvit întrebările, căzuse noaptea; l-a chemat pe 
ofițer, iar aprodul i-a dictat numele celor care trebuiau să vină în 
faţa Inchiziției a doua zi, la cântatul cocoşilor, de cum avea să 
răsară soarele. 


Şi din nou tăcerea nopții, frigul, unduirile flăcării, amintirile. 
Joan s-a ridicat iar. 

Una care a hulit, un desfrânat, un adorator al diavolului. „Dis- 
de-dimineață veți fi ai mei”, a bombănit. O fi adevărată istoria cu 
adoratul? Până atunci fuseseră o sumedenie de asemenea pâre, 
dar una singură se adeverise. Aceasta avea să fie adevărată? Şi 
cum s-o poată dovedi? 

Se simțea ostenit, s-a întors în culcuş, a închis ochii. Un 
adorator al Necuratului... 


— Juri pe cele patru evanghelii? a întrebat Joan când lumina a 
început să se strecoare pe fereastra de la catul de jos al casei. 

Bărbatul s-a învoit. 

— Ştiu că ai păcătuit, a zis Joan. 

Înconjurat de doi soldați în poziție de drepţi, bărbatul care 
cumpărase o clipă de plăcere de la tânăra văduvă s-a făcut alb ca 
varul. Broboane de sudoare au început să-i acopere fruntea. 

— Cum te numeşti? „Gaspar”, s-a auzit. Ştiu că ai păcătuit, 
Gaspar, a repetat Joan. 

Bărbatul s-a bâlbâit: 


— Eu... Eu... 
— Mărturiseşte. Joan a ridicat glasul. 
— Eu... 


— Biciuiţi-l ca să mărturisească! 

Joan s-a ridicat şi a bătut în masă cu amândoi pumnii. 

Unul dintre soldați şi-a dus mâna la centiron, de care atârna 
un gârbaci din piele. Bărbatul s-a prăvălit în genunchi în fața 
mesei unde stăteau Joan şi aprodul. 

— Nu. Vă rog! Nu mă biciuiţi! 

— Mărturiseşte. 

Cu gârbaciul încă nedesfăcut, soldatul l-a lovit peste spate. 

— Mărturiseşte! a țipat Joan. 

— Eu... eu n-am nicio vină. Ci femeia aia. M-a fermecat. 
Bărbatului i se băteau turcii la gură. Soțul ei nu se mai 
împreunează cu ea. Joan nu s-a tulburat. Şi mă caută, se ține 

după mine. Am făcut-o doar de câteva ori, dar n-am s-o mai fac. N- 
am s-o mai văd. Vă jur. 

— Te-ai împreunat cu ea? 

— Da... da. 

— De câte ori? 

— Habar n-am. 

— De patru, cinci, zece ori? 

— De patru. Da. Asta-i. De patru ori. 

— Cum o cheamă pe femeie? 

Aprodul a înscris iar. 

— Ce alte păcate mai ai? 

— Nu... nici unul, vă jur. 

— Nu te jurui în deşert. Joan a lungit vorbele. Biciuiţi-l! 

După zece lovituri de gârbaci, bărbatul a mărturisit că se culca 
cu femeia şi alte felurite târfe când se ducea la piața din Puigcerdà; 
în afară de asta, hulise, minţise şi făcuse o nesfârşire de mici 
păcate. Alte cinci lovituri de gârbaci fuseseră de ajuns că să-şi 
aducă aminte de tânăra văduvă. 

— Şi-a mărturisit vinovăția, a hotărât Joan. Mâine va trebui să 
apari în piață pentru sermo generalis, unde ţi se va spune ce 
pedeapsă ai primit. 

Bărbatul nici măcar n-a avut timp să se opună. În genunchi, 
soldaţii l-au târât afară din casă. 

Marta, cumnata Peregrinei, a mărturisit, nemaifiind nevoie de 
alte amenințări, şi, după ce a chemat-o pentru a doua zi, Joan l-a 
grăbit pe aprod din priviri. 

— Aducețţi-l pe Anton Sinom, i-a poruncit acela ofițerului, după 
ce citise înscrisul. 

De cum l-a zărit intrând pe adoratorul diavolului, Joan şi-a 
îndreptat spatele în jilțul tare de lemn. Nasul acvilin, fruntea 
înaltă, ochii negri ai bărbatului... 

Voia să-i audă vocea. 

— Juri pe cele patru evanghelii? 

— Da. 

— Care ţi-e numele? l-a întrebat înainte chiar ca bărbatul să 
ajungă în fața lui. 

— Anton Sinom. 

Bărbatul scund, cam ghebos, i-a răspuns la întrebare dintre 
soldaţii care îl însoțeau, cu o urmă de resemnare ce nu i-a scăpat 
inchizitorului. 

— Acesta ti-i numele dintotdeauna? 

Anton Sinom a şovăit. Joan i-a aşteptat răspunsul. 

— Aici toți mă ştiu cu acest nume, i-a dat pe față în cele din 
urmă. 

— Şi-n altă parte decât aici? 

— În altă parte aveam alt nume. 

Joan şi Anton s-au privit. Omuleţul n-a pus nicio clipă ochii în 
jos. 

— Poate unul creştinesc? 

Anton a făcu semn cu capul că nu. Joan şi-a oprit un zâmbet. 
Cum să înceapă? Spunându-i că-l ştia păcătos? Jidovul convertit 
n-avea să intre în joc. Nimeni din cătun nu-l aflase; altfel l-ar fi 
trădat mai mulți, cum se obişnuia cu convertiții. Trebuie că era 
inteligent acest Sinom. Joan s-a uitat la el câteva clipe, 
întrebându-se ce ascundea bărbatul, de ce îşi lumina casa la 
vreme de noapte? 

Monahul s-a ridicat şi a ieşit din casă; nici aprodul, nici soldaţii 
nu s-au clintit. Când a închis uşa în urma lui, curioşii îmbulziți în 
fata casei au înmărmurit. Joan nici nu s-a uitat la ei şi s-a adresat 
ofițerului: 

— Sunt aici rudele celui dinăuntru? 

Ofiţerul i-a arătat o femeie şi doi băieţi, care se uitau la el. Era 
ceva... 

— Cu ce se ocupă omul acesta? Cum e casa lui? Ce-a făcut 
când l-aţi chemat la judecată? 

— E pitar, i-a răspuns ofițerul. Are atelier în pivniță. Casa? 
Obişnuită, curată. N-am vorbit cu el când l-am chemat; ci cu 
nevastă-sa. 

— Nu era în atelier? 

— Nu. 

— V-aţi dus în zori, cum v-am poruncit? 

— Da, frate Joan. 

„În unele nopţi mă trezeşte...” Vecinul rostise „mă trezeşte”. Un 
pitar, un pitar care se trezeşte înainte de a se crăpa de ziuă. „Nu 
dormi, Sinom? Dacă trebuie să te trezeşti odată cu găinile...” Joan 
s-a uitat iar la familia convertitului, care stătea ceva mai departe 
de restul curioşilor. S-a plimbat în cerc, câteva clipe. Deodată a 
intrat iar în casă; aprodul, soldaţii şi convertitul nu se clintiseră 
din locul unde-i lăsase. 

Joan s-a apropiat de bărbat până când chipurile li s-au atins; 
apoi s-a aşezat la locul lui. 

— Dezbrăcaţi-l! le-a poruncit soldaților. 

— Sunt circumcis. Am recunoscut deja. 

— Dezbrăcaţi-l! 

Soldaţii s-au întors către Sinom şi, înainte ca ei să se repeadă 
pe el, privirea pe care i-a aruncat-o convertitul l-a convins că avea 
dreptate. 

— Şi acum, l-a întrebat când era gol puşcă, ce ai să-mi spui? 

Convertitul a încercat să-şi țină firea cât a putut de bine. 

— Nu ştiu ce spui Domnia Ta, i-a răspuns. 

— Spun că, Joan a coborât glasul, mestecându-şi fiecare vorbă, 
fața şi gâtul tău sunt murdare, dar acolo unde îţi începe pieptul 
eşti foarte curat. Spun că mâinile şi încheieturile tale-s murdare, 
dar antebraţul îți e neatins. Spun că picioarele şi călcâiele tale-s 
murdare, dar picioarele tale sunt curate. 

— Murdărie unde nu-s straie, curățenie unde sunt, a cuvântat 
Sinom. 

— Nici măcar făină, pitarule? Vrei să-mi spui că straiele unui 
pitar îl apără de făină? Vrei să-mi spui că la cuptor trudeşti tot în 
straiele de iarnă? Unde ţi-e făina de pe braţe? Azi e luni, Sinom. Ai 
respectat sărbătoarea Domnului? 

— Da. 

Ridicându-se, Joan a bătut cu pumnul în masă. 

— Dar te-ai şi purificat după riturile tale eretice, a strigat, 
împungându-l cu degetul. 

— Nu, a gemut Sinom. 

— Vedem noi, Sinom, vedem noi. În temniţă cu el şi aduceţi-mi- 
i aici pe nevasta şi copiii lui. 

— Nu! a implorat Sinom, când soldații îl târau de-acum de 
braţe spre beci, ei n-au nicio legătură cu aşa ceva. 

— Stațţi! a poruncit Joan. Soldații au stat în loc şi l-au întors pe 
convertit spre inchizitor. Cu ce n-au nicio legătură, Sinom? Cu ce 
n-au nicio legătură? 

Sinom a mărturisit, vrând să-şi scape familia. Când a isprăvit, 
Joan a poruncit să fie întemnițați şi el, şi familia lui. Apoi a pus 
să-i fie aduşi ceilalți vinovați. 

Nici nu se crăpase încă de ziuă când Joan a coborât în piață. 

— Nu doarme? a întrebat un soldat între două căscaturi. 

— Nu, i-a răspuns celălalt. Toată noaptea îl aud mergând 
neîncetat dintr-un capăt într-altul al odăii. 

Cei doi soldați s-au uitat la Joan, care sfârşea pregătirile pentru 
ultima predică. Sutana neagră, tocită şi murdară, tare ca 
pergamentul, părea că nu voia să-i însoțească mişcările. 

— Păi, dacă nici nu doarme, nici nu mănâncă... a zis celălalt. 

— ... Trăieşte din vrăjmăşie, s-a băgat în vorbă ofițerul, care îi 
ascultase. 

Norodul a început să vină în piață odată cu primele raze de 
soare. Vinovațţii, în primul rând, despărțiți de oameni şi escortați 
de soldați; era printre ei şi Alfons, copilul de nouă ani. 

Joan a început autodafeul, iar stăpânirea din cătun s-a 
apropiat ca să jure ascultare Inchiziției în ducerea la bun sfârşit a 
osândelor hotărâte. Călugărul a început să citească vinovății şi 
osânde. Cei care veniseră în cele trei zile de iertăciune au primit 
pedepse mai mici: un pelerinaj la catedrala din Gerona. Alfons a 
fost osândit să dea ajutor pe veresie, o zi pe săptămână vreme de o 
lună, vecinului de la care furase. Când a citit vina lui Gaspar, un 
strigăt i-a tăiat vorba: 

— Târfă ce eşti! Un bărbat s-a năpustit asupra femeii care 
preacurvise cu Gaspar. Soldaţii au dat fuga s-o apere. Aşadar, 
acela era păcatul de care nu voiai să-mi vorbeşti? a strigat la ea 
fără oprire, dindărătul soldaților. 

Când soțul făcut de ocară a amuţit, Joan şi-a anunţat 
hotărârea: 

— Trei ani la rând, duminică de duminică, ai să stai în 
genunchi, purtând sambenitos? în fața bisericii, de la răsăritul la 
scăpătatul soarelui. Cât despre tine... a început să-i spună femeii. 

— Cer dreptul de a o pedepsi! a strigat soțul. 

Joan s-a uitat la femeie. „Ai copii?” a fost gata s-o întrebe. Ce 
păcat vor fi săvârşit fiii ca să trebuiască să stea de vorbă cu mama 
lor urcați pe un scrin şi printr-o ferestruică, având drept singură 
mângâiere atingerea mâinii ei pe creştet? Dar acel bărbat avea 
dreptul... 

— Cât despre tine, a repetat, te dau pe mâna mai-marilor laici, 
care vor avea grijă să se împlinească legea catalană la cererea 
soțului tău. 

Joan a învinuit şi osândit fără preget mai departe. 

— Anton Sinom. Tu şi familia ta veţi fi trimişi inchizitorului 
general. 


59 Cămaşă largă şi lungă din lână galbenă, având pe piept crucea 
Sfântului Andrei şi flăcări, cu care inchizitorii îi îmbrăcau pe cei 
condamnaţi la arderea pe rug, ca şi pe ceilalți penitenţi, care îşi 
recunoscuseră greşelile. (n.tr.) 

— La drum, a dat poruncă Joan după ce şi-a urcat câteva 
boccele pe-o catârcă. 

Dominicanul s-a despărțit de cătun cu privirea, ascultându-şi 
propriile vorbe, care încă mai răsunau în mica piață; chiar în acea 
zi avea să ajungă într-altul, apoi într-altul şi altul. „Şi oamenii din 
toate aceste cătune, şi-a zis în sinea lui, mă vor privi şi asculta 
cuprinşi de teamă. Apoi se vor pâri unii pe alții, şi păcatele le vor 
ieşi la lumină. lar eu va trebui să le cercetez, să le interpretez 
mişcările, fețele, tăcerile, simțămintele, ca să le aflu păcatul.” 

— Grăbeşte-te, domnule ofițer! Vreau să ajung inainte de 
amiază. 

Partea a patra 
Şerbii sorții 

Capitolul 46 


Paştele anului 1367 
Barcelona 


Arnau a rămas în genunchi în fața Fecioarei Mării, Fecioara lui, 
pe când preoţii celebrau liturghia de Paşte. Intrase în biserica 
Sfânta Maria împreună cu Elionor; biserica era plină ochi, dar 
oamenii s-au dat la o parte, lăsându-l să-şi croiască drum în 
primul rând. Le recunoştea zâmbetele: unul îi ceruse un împrumut 
pentru o barcă nouă; altul îi lăsase paralele agonisite; acela îi 
ceruse bani pentru zestrea fiicei; celălalt nu-i înapoiase încă 
gologanii, după învoială. Iar ultimul pusese ochii în pământ. Arnau 
se oprise lângă el şi, spre disperarea lui Elionor, îi întinsese mâna. 

— Pacea lui Isus fie cu tine, îl salutase. 

Ochii bărbatului se luminaseră, iar Arnau îşi văzuse de drum 
către marele altar. Nu-i avea decât pe ei, îi mărturisise Fecioarei: 
oamenii de rând care îl prețuiau pentru sprijinul pe care li-l dădea. 
Joan căuta păcate, iar de Guillem nu ştia nimic. Cât despre Mar, 
ce să mai zică despre ea? 

Elionor l-a lovit peste gleznă şi, când Arnau s-a uitat la ea, l-a 
îndemnat cu o mişcare din mână să se ridice. „Ai văzut tu vreodată 
un nobil care să stea în genunchi la fel de mult ca tine?” îl 
mustrase de nenumărate ori. Arnau nu i-a dat atenţie, dar Elionor 
l-a lovit iar peste gleznă. 

„Asta-i tot ce am, mamă. O muiere căreia îi pasă de ce-i 
părelnic mai mult decât de orice, dar mai mult decât orice vrea s-o 
fac mamă. Ar trebui s-o fac? Nu vrea decât un vlăstar coborâtor, 
un fiu care să fie chezăşia viitorului său.” Elionor l-a lovit din nou 
peste gleznă. Când Amau s-a întors la ea, soția i-a arătat cu 
privirea la ceilalți nobili din biserica Sfânta Maria. Unii stăteau în 
picioare, dar cei mai mulți luaseră loc; numai Arnau mai stătea în 
genunchi. 

— Sacrilegiu! s-a auzit iar. 

Strigătul a răsunat în toată biserica. Preoţii au amuţit, Arnau s- 
a ridicat şi toți s-au întors către marea intrare a bisericii Sfânta 
Maria. 

— Sacrilegiu! 

Mai mulți bărbaţi şi-au croit drum spre altar când s-a strigat 

„sacrilegiu, erezie, diavoli şi jidovi”! Erau gata să se adreseze 
preoților, dar unul dintre ei le-a vorbit enoriaşilor: 

— Jidovii au profanat o ostie sfântă, a tipat. 

Un vuiet s-a ridicat dintre oameni. 

— Nu le ajunge că L-au ucis pe Hristos, a exclamat iar primul, 
din altar, mai vor să-i profaneze şi trupul. 

Vuietul s-a făcut strigăt. Arnau a dat să se întoarcă spre 
enoriaşi, dar privirea i s-a întâlnit cu a lui Elionor. 

— Prietenii tăi, jidovii, i-a şuierat nevasta. 

Arnau ştia despre ce-i vorbea. De când cu măritişul lui Mar, el 
nu suferea să stea acasă, aşa că în multe seri se ducea să-şi vadă 
prietenul, pe Hasdai Crescas, şi stătea la taclale cu el până 
noaptea târziu. Înainte de a-i putea răspunde lui Elionor, nobilii şi 
oamenii de frunte care îi însoțeau la slujbă s-au alăturat spuselor 
ei, sporovăind unul cu altul: 

— Vor să-L facă iar să sufere pe Isus, chiar şi mort, s-a plâns 
unul. 

— Legea îi sileşte să stea acasă de Paşte, cu uşile şi ferestrele 
închise; cum de-au putut? a întrebat cel de lângă el. 

— Şi-or fi luat tălpăşița, a bănuit altul. 

— Şi copiii? s-a băgat o femeie în vorbă. Sigur că au răpit şi 
vreun copil de creştin, să-l răstignească, să-i mănânce inima... 

— ... Şi să-i bea sângele, s-a auzit. 

Arnau nu-şi putea lua ochii de la ceata nobililor furioşi. Cum 
puteau...? Privirea i s-a întâlnit cu a lui Elionor. Zâmbea. 

— Prietenii tăi, a repetat nevastă-sa cu ironie. 

Atunci, întreaga biserică Sfânta Maria a cerut răzbunare. La 
cartierul evreiesc se ațâțau unii pe alţii, la auzul strigătelor de 
„eretici şi profanatori”. Arnau i-a văzut năpustindu-se spre ieşirea 
din biserică. Nobilii au rămas la urmă. 

— Dacă nu te grăbeşti, a auzit-o pe Elionor, n-ai să intri în 
cartierul evreiesc. 

Arnau s-a întors la nevastă-sa; apoi la Fecioară. Urletele 
începeau să se piardă pe ulița Mar. 

— De unde atâta duşmănie, Elionor? Oare n-ai tot ce-ţi doreşti? 

— Nu, Arnau. Ştii că n-am tot ce doresc, şi poate că tocmai asta 
le dai prietenilor tăi, jidovii. 

— Despre ce vorbeşti, muiere? 

— Despre tine, Arnau, despre tine. Ştii prea bine că niciodată 
nu ţi-ai împlinit îndatoririle de soț. 

Câteva clipe, Arnau şi-a amintit de multele prilejuri când 

refuzase încercările lui Elionor de a se apropia de el; întâi blând, 
încercând să n-o rănească, apoi brutal, nestând prea mult la 
gânduri. 

— Când regele m-a silit să mă însor cu tine, nu mi-a zis şi că 
trebuia să-ți satur nevoile, i-a trântit-o. 

— Regele nu, a răspuns ea, dar Biserica da. 

— Dumnezeu nu mă poate sili să mă culc cu tine! 

Elionor a încasat vorbele soțului, pironindu-l cu privirea; apoi, 
foarte domol a întors capul la marele altar. Erau singuri în 
biserică, alături de cei trei preoți care le ascultau tăcuţi cearta de 
familie. Arnau s-a întors şi el către cei trei preoți. Când soții s-au 
privit din nou, Elionor a mijit din ochi. 

N-a mai grăit nimic. Arnau i-a întors spatele şi a plecat spre 
ieşire. 

— Du-te la ţiitoarea ta jidoavcă, a auzit că striga Elionor în 
urma lui. 

Un fior l-a trecut pe şira spinării. 

În anul acela era iar Consul al Mării. S-a dus aşa, în straie de 
gală, spre cartierul evreiesc; gloata striga tot mai tare, străbătând 
ulița Mar, piața Blat, scurtătura Preso, în drum către biserica Sant 
Jaume. Cerea răzbunare şi se îmbulzea în fața porților apărate de 
oştenii regelui. În ciuda tumultului, Arnau şi-a croit drum destul 
de uşor. 

— Nu se poate intra în cartierul evreiesc, onorabile consul, i-a 
atras  luarea-aminte ofițerul de strajă. Aşteptăm poruncile 
locţiitorului regal, infantele don Juan, fiul lui Pedro al III-lea. 

Şi poruncile au sosit. A doua zi de dimineață, infantele a cerut 
ca toți evreii din Barcelona să fie încuiați în sinagoga cea mare, 
fără apă şi merinde, până aveau să fie aflați cei vinovaţi de 
profanarea ostiei. 

— Cinci mii de oameni, a bombănit Arnau în camera lui de 
lucru de la bursă, când i-au dat vestea. Cinci mii de oameni 
înghesuiți în sinagogă fără apă şi merinde! Ce se va alege de copii, 
de nou-născuţi? Ce nădăjduieşte infantele? Ce nerod aşteaptă ca 
un evreu să se recunoască vinovat de profanarea unei ostii? Ce 
neghiob aşteaptă ca un om să se osândească singur la moarte? 

A dat un pumn în masă şi s-a ridicat. Uşierul care îi dăduse 
vestea a sărit în sus. 

— Anunţă garda! i-a poruncit Arnau. 

Prea onorabilul Consul al Mării a traversat cetatea în graba 
mare, însoțit de o jumătate de duzină de missatges înarmați. 

Porţile de intrare în cartierul evreiesc, încă sub paza oştenilor 
regelui, erau larg deschise; norodul se făcuse nevăzut din faţa lor, 
dar tot erau ceva mai mult de o sută de curioşi, care încercau să 
privească înăuntru, în ciuda ghionturilor date în stânga şi-n 
dreapta de soldați. 

— Cine comandă aici? l-a întrebat Arnau pe ofițerul din poartă. 

— Domnul veguer e înăuntru, i-a spus acela. 

— Anunţă-l! 

Domnul veguer şi-a făcut de îndată apariția. 

— Ce vânt te aduce, Arnau? l-a întrebat, întinzându-i mâna. 

— Poftesc să stau de vorbă cu evreii. 

— Infantele a poruncit... 

— Ştiu, l-a oprit Arnau. Tocmai de aceea trebuie să stau de 
vorbă cu ei. Am nenumărate treburi în desfăşurare, legate de evrei. 
Trebuie să le vorbesc. 

— Dar infantele... a dat să zică domnul veguer. 

— Infantele trăieşte de pe urma mahalalelor arăpească şi 
evreiască! Din porunca regelui, ele îi plătesc doisprezece mii de 
sueldos pe an. Domnul veguer a încuviințat. Poate că infantelui îi e 
de folos să se arate vinovaţii de profanare, dar să n-ai nicio 
îndoială că voieşte şi ca negoțurile evreilor să nu stea în loc; de 
nu... Ţine seama că de fapt cartierul evreiesc din Barcelona dă cea 
mai mare parte din cei doisprezece mii de sueldos. 

Domnul veguer n-a avut nicio îndoială şi i-a lăsat să intre pe 
Arnau şi pe cei care îl însoțeau. 

— Sunt în sinagoga cea mare, i-a grăit, alăturându-i-se. 

— Ştiu, ştiu. 

Cu toate că toți evreii erau închişi, cartierul evreiesc era un 
furnicar. Nestând în loc, Arnau a desluşit un roi de călugări negri 
care cercetau rând pe rând casele evreilor, căutând ostia 
însângerată. 

În uşa sinagogii, Arnau a dat nas în nas cu alt ofițer din garda 
regală. 

— Am venit să vorbesc cu Hasdai Crescas. 

Ofiţerul comandant a încercat să refuze, dar însoțitorul lui i-a 
făcut un semn de încuviințare. 

Aşteptând să iasă Hasdai, Arnau s-a întors spre cartierul 
evreiesc. Casele, toate cu uşile larg deschise, erau o imagine 
vrednică de plâns. Călugării intrau şi ieşeau, adeseori cu obiecte, 
pe care le înfățişau altor călugări, iar aceştia le cercetau şi 
tăgăduiau, dând din cap, apoi le aruncau în țărâna împestrițată cu 

boarfele evreilor. „Cine-s profanatorii?” s-a întrebat Arnau. 

— Onorabile, a auzit că-i spunea cineva din spate. 

Arnau s-a întors şi l-a văzut pe Hasdai. Câteva clipe l-a privit în 
ochii înlăcrimați de ştirbirea vieții lui sufleteşti. Arnau le-a 
poruncit tuturor oştenilor să se depărteze de ei. Toți missatges i-au 
dat ascultare, dar ostaşii regelui au rămas pe-aproape. 

— Poate că vă îngrijorează treburile din Consulatul Mării? i-a 
întrebat Arnau. Duceţi-vă lângă oamenii mei. Treburile din 
consulat sunt de taină. 

Soldaţii i-au dat ascultare în ciuda vrerii lor. Arnau şi Hasdai s- 
au privit. 

— Aş vrea să te îmbrățişez, i-a zis Arnau când nu mai puteau fi 
auziți. 

— Nu trebuie. 

— Ce faceţi? 

— Rău, Arnau. Rău. Noi, bătrânii, nu mai contăm, tinerii au să 
îndure, dar copiii nici n-au mâncat, nici n-au băut de ceasuri 
întregi. Sunt câţiva nou-născuţi; când mamelor are să li se 
isprăvească laptele... Durează doar de câteva ceasuri, dar nevoile 
trupului... 

— Vă pot da o mână de ajutor? 

— Am încercat să ne târguim, dar domnul veguer nu vrea să ne 
dea atenţie. Ştii bine că nu există decât o cale: cumpără-ne 
slobozia. 

— Până unde pot să...? 

Privirea lui Hasdai l-a oprit. Câţi bani făcea viața a cinci mii de 
evrei? 

— Am încredere în tine. Comunitatea mea e în primejdie. 

Arnau i-a întins mâna. 

— Avem încredere în tine, a repetat Hasdai, primind mâna lui 
Arnau. 

A mers iar printre călugării negri. Găsiseră, oare, ostia 
însângerată? Obiectele, inclusiv mobilele, se grămădeau fără preget 
în ulițele din cartierul evreiesc. La ieşire, l-a salutat pe veguer. 
Chiar după-amiază avea să-i ceară o audiență, dar cât să dea pe o 
viață de om? Dar pe toată comunitatea? Arnau se târguise pentru 
tot soiul de mărfuri - stofe, mirodenii, animale, nave, aur şi argint 
— şi cunoştea prețul robilor, dar cât costa un prieten? 


Arnau a ieşit din cartierul evreiesc, a cotit la stânga şi a luat-o 
pe ulița Banys Nous; a traversat piața Blat şi, când a ajuns pe 

ulița Carders, lângă colțul cu Montcada, unde era casa lui, a stat 
locului ca fulgerat. La ce bun? Ca să se întâlnească iar cu Elionor? 
S-a întors în ulița Mar şi a coborât spre bancă. Din ziua când se 
învoise la căsătoria lui Mar... Din acea zi Elionor îl urmărise 
neostoit. Mai întâi hoțeşte. Până atunci nu-i vorbise nicicând cu 
„iubitule”! Nicicând n-o interesaseră negoțurile lui ori ce îmbuca, 
ori pur şi simplu cum se simțea. Când încercările ei dăduseră greş, 
Elionor hotărâse să atace fățiş. „Sunt femeie”, i-a spus într-o zi. 
Pesemne că nu-i plăcuse privirea de răspuns a lui Arnau, dar nu 
zisese mai mult şi după câteva zile ceruse: „Trebuie să ne 
consumăm căsătoria; trăim în păcat.” 

— De când te preocupă atât de mult mântuirea sufletului meu? 
îi răspunsese Arnau. 

Elionor nu se lăsase păgubaşă, în ciuda ocării pe care i-o 
adusese soțul şi, în cele din urmă, hotărâse să-i arate adevărul 
părintelui Juli Andreu, preot la Sfânta Maria. El era nesmintit 
interesat să-şi mântuie credincioşii, între care Arnau era unul 
dintre cei mai iubiţi. În faţa preotului, Arnau nu se putea 
dezvinovăți cum făcea cu ea. 

— Nu pot, părinte, îi răspunsese când l-a luat la întrebări într-o 
zi în biserică. 

Era adevărat. De cum o dăduse pe Mar după cavalerul de 
Ponts, încercase s-o uite şi — de ce nu? — să aibă propria familie. 
Rămăsese stingher. Toți cei pe care îi iubise plecaseră din viața lui. 
Putea să aibă copii, să se joace cu ei, să găsească în ei tot ce-i 
lipsea, şi toate le putea avea cu Elionor. Dar când o vedea lipindu- 
se de el, urmărindu-l prin odăile palatului ori îi auzea vocea falsă, 
forțată, atât de diferită de glasul cu care îi vorbise până atunci, 
toate acele gânduri i se prăbuşeau. 

— Ce vrei să spui, fiule? l-a întrebat preotul. 

— Regele m-a silit să mă căsătoresc cu Elionor, părinte, dar nu 
m-a întrebat niciodată dacă îmi place de pupila lui. 

— Baroneasa... 

— Baroneasa nu mă atrage, părinte. Trupul meu o refuză. 

— Îţi pot recomanda un medic bun. 

Arnau a zâmbit. 

— Nu, părinte, nu. Nu-i vorba despre asta. Trupul meu e teafăr; 
dar pur şi simplu... 

— Atunci trebuie să te străduieşti să-ți împlineşti îndatoririle de 
soț. Dumnezeu adastă... 

Arnau a ascultat vorbele preotului, dar şi-a închipuit-o pe 

Elionor povestindu-i nu ştiu câte istorii. Ce crezuseră? 

— Uite ce-i, părinte, i-a curmat vorba, eu nu-mi pot sili trupul 
să dorească femeia pe care n-o doreşte. Preotul a vrut să arate 
ceva, dar Arnau l-a oprit cu o mişcare a mâinii. M-am juruit să-i 
fiu credincios soaței mele şi asta şi fac: nimeni nu mă poate 
învinovăți de nimic. Vin şi mă rog foarte des, dau parale pentru 
biserica Sfânta Maria. Mi se pare că, dându-mi obolul la durarea 
templului, ispăşesc slăbiciunile de care mi-a dat dovadă trupul. 

Preotul nu şi-a mai frecat mâinile. 

— Fiule... 

— Ce părere are Sfinția Ta, părinte? 

Părintele Juli a cercetat printre puținele-i cunoştinţe de teologie 
după ceva cu care să combată vorbele folosite de Arnau. Dar n-a 
putut, şi până la urmă s-a pierdut cu paşi repezi printre zidarii din 
biserică. Când s-a văzut singur, Arnau s-a dus la Fecioară şi s-a 
pus în genunchi: 

— Numai la ea mi-e gândul, mamă. De ce mi-ai îngăduit s-o las 
pe mâinile seniorului de Ponts? 

N-o mai văzuse pe Mar de când fata se căsătorise cu Felip de 
Ponts. Când cavalerul murise, la doar câteva luni după ceremonia 
de nuntă, încercase să se apropie de văduvă, dar Mar nu voise să-l 
primească. „Poate că-i mai bine aşa”, îşi zisese Arnau în sinea lui. 
Jurământul făcut Fecioarei îl lega acum mai mult ca oricând: era 
osândit să-i fie credincios unei femei care nu-l iubea şi pe care n-o 
putea iubi. Şi să renunțe la singura care îl putea face fericit. 


— Au găsit ostia? l-a întrebat Arnau, pe când stăteau față în 
față în palatul ce dădea în piața Blat. 

— Nu, a răspuns domnul veguer. 

— Am vorbit cu sfetnici din cetate, i-a istorisit Arnau, şi toți 
sunt de aceeaşi părere cu mine. Întemnițarea întregii comunități 
evreieşti poate face foarte mare rău negoțului din Barcelona. Abia a 
început sezonul de navigație. Dacă te apropii de port, ai să vezi 
niscai nave gata de plecare. Au adus mărfuri de-ale evreilor; sau le 
descarcă, sau trebuie să-i aştepte pe neguțătorii care le însoțesc. 
Dar nu toată marfa e a evreilor; sunt şi mărfuri de-ale creştinilor. 

— Şi de ce nu le descarcă? 

— Păi, ar urca prețul de strămutare al mărfurilor ce aparțin 
creştinilor. 

Domnul veguer a desfăcut mâinile a neputinţă. 

— Puneţi mărfurile evreilor în unele bărci, şi ale creştinilor într- 

altele, şi-a dat în sfârşit cu părerea. 

Arnau a dat din cap în semn că nu. 

— Nu-i cu putință. Nu toate merg în acelaşi loc. Ştii că sezonul 
de navigație e scurt. Dacă galerele nu pleacă, toate negoțurile 
întârzie şi navele nu se pot întoarce la vreme; pierd călătoriile şi se 
scumpesc mărfurile. Cu toții pierdem parale. „Chiar şi tu”, şi-a zis 
Arnau. Pe de altă parte, e cu primejdie ca navele să adaste în 
portul Barcelonei; dacă ne-ar bântui vreo furtună... 

— Şi ce sfat dai? 

„Să le dați drumul la toți. Să le dați poruncă tuturor călugărilor 
să nu mai caute prin case. Să le dați înapoi avutul, să...” 

— Să dați o amendă pentru toată mahalaua. 

— Norodul cere vinovați, iar infantele s-a legat să-i găsească. 
Profanarea unei ostii... 

— Profanarea unei ostii, i-a curmat vorba Arnau, va fi mai 
scumpă decât orice alt delict. La ce să mai discutăm? Evreii ar fi 
fost judecați şi dacă apărea, şi dacă nu apărea ostia însângerată. 
Pe domnul veguer îndoiala l-a făcut să se încrunte. De ce nu 
încerci? Dacă izbutim, evreii vor plăti doar ei; altfel, anul va fi rău 
pentru negoț şi vom plăti cu toţii. 


Printre lucrători, în gălăgie şi praf, Arnau a ridicat ochii la 
bolțarul care închidea a doua dintre cele patru bolți ale navei 
centrale din Sfânta Maria, ultima ce fusese durată. Pe piatra mare 
a bolții fusese reprezentată Bunavestire, cu Fecioara în genunchi, 
învăluită într-o mantie purpurie brodată cu aur, primind de pe 
buzele îngerului vestea că în curând avea să fie mamă. Culorile vii, 
roşul, albastrul, dar cu precădere auriul, i-au atras luarea-aminte. 
Frumoasă poveste. Domnul veguer a cântărit spusele lui Arnau şi 
în cele din urmă a dat înapoi. 

„Douăzeci şi cinci de mii de livre şi cincisprezece vinovați!” Acela 
a fost răspunsul pe care i l-a dat a doua zi, după ce s-a consultat 
cu infantele don Juan. 

— Cincisprezece vinovaţi? Vrei să execuți cincisprezece oameni 
pentru vorbele spuse de patru bezmetici? 

Domnul veguer a bătut cu pumnul în masă. 

— Aceşti bezmetici sunt sfânta Biserică Catolică. 

— Ştii bine că nu, a stăruit Arnau. 

Cei doi bărbați s-au privit. 

— Fără vinovaţi, a cerut Arnau. 

— Nu va fi cu putință. Infantele... 

— Fără vinovați! Douăzeci şi cinci de mii de livre sunt o avere. 

Arnau a plecat iar din palatul domnului veguer, să hoinărească 
la voia întâmplării. Ce să-i spună lui Hasdai? Cincisprezece dintre 
ai lui trebuiau să moară, asta să-i spună? Dar nu-şi putea scoate 
din minte imaginea celor cinci mii de oameni înghesuiți în 
sinagogă, fără apă, fără merinde. 

— Când voi avea răspunsul? l-a întrebat pe veguer. 

— Infantele este la vânătoare. 

La vânătoare! Cinci mii de oameni întemnițați din porunca lui, 
iar el era la vânătoare. De la Barcelona la Gerona, pe pământurile 
infantelui, duce de Gerona şi Cervera, nu puteau fi peste trei 
ceasuri călare, dar Arnau a trebuit să aştepte până a doua zi, spre 
capătul serii, când l-a chemat domnul veguer. 

— Treizeci şi cinci de mii de livre şi cinci vinovați. 

O mie de livre pentru fiecare evreu în plus. „Poate că ăsta-i 
prețul unui om”, şi-a zis Arnau. 

— Patruzeci de mii, fără vinovați. 

— Nu. 

— Mă duc la rege. 

— Ştii bine că regele are necazuri prea destule din pricina 
războiului pe care îl duce împotriva Castiliei, ca să se mai şi certe 
cu fiul şi locţiitorul lui. Pentru ceva l-o fi numit. 

— Patruzeci şi cinci de mii, dar fără vinovați. 

— Nu, Arnau, nu. 

— Iscodeşte-l! a izbucnit Arnau... te rog. 


Duhoarea care ieşea din sinagogă l-a izbit pe Arnau de la câțiva 
metri depărtare. Ulițele din cartierul evreiesc se prăpădiseră, 
mobilele şi avutul evreilor stăteau grămadă peste tot. În case 
răsunau loviturile date de călugării negri, care desfăceau pereți şi 
podele, în căutarea trupului lui Isus. Arnau s-a străduit să pară 
liniştit la întâlnirea cu Hasdai, care a venit de astă dată însoțit de 
doi rabini şi tot atâţia bărbaţi de vază ai comunităţii. Îl usturau 
ochii. Poate că din pricina duhorii de urină care ieşea din sinagogă 
ori pur şi simplu a veştilor pe care trebuia să le dea? 

Câteva clipe, în gemete nesfârşite, Arnau i-a privit pe cei care 
încercau să-şi curețe aerul din plămâni; cum era, oare, înăuntru? 
Toţi au privit cu coada ochiului ulițele din mahala şi răsuflarea 
puternică li s-a întretăiat. 

— Cer vinovaţi, le-a lămurit Arnau când toți cinci şi-au venit în 
fire. Am început cu cincisprezece. Am ajuns la cinci, şi aştept... 

— Nu putem adăsta, Arnau Estanyol, i-a curmat vorba unul din 
rabini. Azi s-a stins un bătrân; era bolnav, medicii noştri n-au 
putut să facă nimic pentru el, nici măcar să-i ude buzele. Nu ne 
dau voie să-l îngropăm. Înţelegi ce înseamnă asta? Arnau a 
încuviințat. Mâine, duhoarea trupului său tot mai putred se va 
adăuga la... 

— În sinagogă, l-a oprit Hasdai, nici nu putem să mişcăm; 
oamenii nu se pot ridica pentru ca să-şi facă nevoile. Mamele nu 
mai au lapte; le-au dat să sugă şi nou-născuților, şi altor copii, ca 
să le stingă setea. Dacă mai adăstăm mult, cinci vinovaţi au să fie 
un nimic. 

— ... Şi patruzeci şi cinci de mii de livre, a adăugat Arnau. 

— Nu ne mai pasă de bani, acum că putem muri cu toții. 

— Şi? a întrebat Arnau. 

— Stăruie, Arnau, l-a implorat Hasdai. 

Încă zece mii de livre l-au făcut pe solul infantelui să se 
grăbească... ori poate că nici nu s-a dus până la el. Arnau a fost 
chemat a doua zi de dimineaţă. Trei vinovați. 

— Sunt oameni! i-a cerut Arnau socoteală domnului veguer, 
târguindu-se. 

— Sunt jidovi, Arnau. Numai jidovi. Eretici în proprietatea 
Coroanei. Fără hatârurile ei, azi ar fi cu toţii morți, iar regele a 
hotărât că trei dintre ei trebuie să plătească pentru profanarea 
ostiei. Aşa cere norodul. 

„De când îi pasă regelui de norod?” s-a întrebat în sinea lui 
Arnau. 

— Mai mult, a stăruit domnul veguer, aşa vom pune capăt şi 
grijilor consulatului. 

Hoitul bătrânului, sânii secați ai mamelor, copiii care urlau, 
gemetele şi duhoarea: totul l-a făcut pe Arnau să se învoiască, 
dând din mână. Domnul veguer s-a lăsat pe spate în jilț. 

— Două condiții, a adăugat Arnau, silindu-l să fie iar cu băgare 
de seamă. Prima: ei îi aleg pe vinovați. Domnul veguer s-a învoit. Şi 
a doua: târgul trebuie să fie consimţit de episcop, care se va lega 
să-i liniştească pe enoriaşi. 

— Am şi făcut asta, Arnau. Crezi că mi-ar plăcea să asist la alt 
măcel în cartierul evreiesc? 


Procesiunea a pornit chiar din cartierul evreiesc. Acolo, uşile şi 
ferestrele caselor erau închise, iar ulițele pustii, înțesate cu mobile. 
Tăcerea din mahala sfida vuietul de afară, unde lumea se îmbulzea 

în jurul episcopului, care strălucea de aur sub soarele 
mediteranean, şi al preoților şi călugărilor negri, care aşteptau cu 
nemiluita pe ulița Boqueria, separați de gloată prin două rânduri 
de ostaşi ai regelui. 

Urletele au sfâşiat cerul când în poartă s-au ivit trei bărbați. 
Oamenii au ridicat braţele cu pumnii strânşi, iar sudălmile s-au 
amestecat cu zornăitul metalic al spadelor scoase de soldații gata 
să apere ceata. Cei trei, cu lanţuri la picioare şi mâini, au fost duşi 
printre cele două şiruri de călugări negri, şi astfel, avându-l în 
frunte pe episcopul Barcelonei, procesiunea a pornit. Soldaţii şi 
dominicanii n-au putut împiedica norodul să arunce cu pietre şi 
să-i scuipe pe cei trei vinovaţi, care se târau ținându-se unii de 
alții. 

Arnau se ruga în biserica Sfânta Maria. Dusese vestea în 
cartierul evreiesc, unde îl primiseră iar Hasdai, rabinii şi 
căpeteniile comunităţii chiar în uşa sinagogii. 

— Trei vinovaţi, le ceruse, încercând să-i privească în ochi. 
Puteţi... puteţi să-i alegeți singuri. 

Nici unul dintre ei nu scosese vreo vorbă; se mărginiseră să 
privească ulițele din cartierul evreiesc, lăsând gemetele şi bocetele 
ce ieşeau din templu să le învăluie gândurile. Arnau n-avusese 
curajul să lungească povestea târguielii lui şi se dezvinovăţise în 
fața domnului veguer când plecase din cartierul evreiesc. „Trei 
nevinovaţi, fiindcă şi tu, şi eu ştim că istoria cu profanarea 
trupului lui Hristos nu-i adevărată.” 

Arnau a auzit strigătele mulțimii pe ulița Mar. Vuietul a umplut 
biserica; s-a strecurat prin borta unei uşi neterminate şi a urcat ca 
orice zidar pe schelele de lemn care sprijineau zidurile ce se 
înălțau până la bolți. Trei nevinovați! „Oare cum i-or fi ales? Or fi 
făcut-o rabinii sau aşa fusese vrerea lor?” Şi-a adus aminte cu ce 
ochi privise Hasdai ulițele din cartier. Ce simțeau în sinea lor? 
Resemnare? Priveau ca şi cum îşi luau rămas-bun? S-a 
cutremurat; genunchii l-au lăsat şi a trebuit să se ţină de scaunul 
pentru rugăciune. Procesiunea se apropia de Sfânta Maria. 
Curând, avea să intre în templu. A rămas în biserică, privind piața, 
până când sudălmile oamenilor au început să se audă. 

Arnau a fugit la uşă. Nimeni nu i-a auzit urletul. Nimeni nu l-a 
zărit plângând. Nimeni nu l-a desluşit căzând în genunchi când l-a 
văzut pe Hasdai în lanțuri, târându-şi picioarele sub ploaia de 
sudălmi, pietre şi scuipat. Hasdai a trecut prin fața bisericii Sfânta 
Maria cu ochii pe bărbatul care, în genunchi, lovea cu pumnii în 

țărână. Arnau nu l-a zărit şi a lovit fără răgaz până ce procesiunea 
a trecut, până când pământul a început să se înroşească. Atunci, 
cineva a îngenuncheat în fața lui şi l-a luat blând de mâini. 

— Tata n-ar fi vrut să suferi din pricina lui, i-a limpezit Raquel, 
când Arnau a ridicat privirea. 

— Au să-l omoare. 

— Da. 

Arnau a privit chipul fetei ajunse femeie. Chiar acolo, sub 
biserică, o ascunsese cu mulți ani în urmă. Raquel nu plângea şi, 
în ciuda primejdiei, purta veşminte de evreică cu emblemă 
galbenă, care vădeau cine era. 

— Trebuie să fim puternici, îi ceruse fata de care îşi amintea. 

— De ce, Raquel, de ce el? 

— Pentru mine. Pentru Jucef. Pentru fiii mei şi ai lui Jucef, 
nepoții lui; pentru prietenii lui. Pentru toți evreii din Barcelona. A 
recunoscut că de-acum era în vârstă, că trăise destul. 

Arnau s-a ridicat sprijinit de Raquel şi a ascultat strigătele. 

I-au ars de vii. I-au legat de pari peste lemne şi surcele, şi le-au 
dat foc, fără ca vreo clipă strigătele răzbunătoare ale creştinilor să 
se fi oprit în loc. Când vâlvătăile i-au lins trupul, Hasdai a ridicat 
ochii la cer. Pe Raquel au podidit-o lacrimile, dar şi le-a ascuns la 
pieptul lui Arnau; erau ceva mai departe de mulțime. 

Strâns lipit de fiica lui Hasdai, Arnau nu şi-a putut lua ochii de 
pe trupul în flăcări al prietenului său. I s-a părut că sângera, dar 
focul l-a înghițit la iuțeală. Fulgerător, n-a mai auzit urletele 
oamenilor; vedea doar cum mişcau pumnii amenințător. Deodată, 
ceva l-a silit să se întoarcă la dreapta. La vreo cincizeci de metri de 
el erau episcopul şi inchizitorul general. Iar lângă ei, cu brațul 
întins, făcând semn către el, Elionor stătea de vorbă cu ei. 
Deoparte era o altă doamnă, îmbrăcată elegant, pe care Arnau n-a 
recunoscut-o de la început. Ea a schimbat o privire cu inchizitorul, 
pe când Elionor striga, dând din mâini şi neîncetând să-l arate cu 
degetul. 

— Aia, jidoavca aia e ţiitoarea lui. Uitaţi-vă la ei. Uitaţi-vă cum 
o ţine în brațe. 

Chiar atunci, Arnau o ținea strâns la piept pe tânăra care 
plângea la pieptul lui, pe când, în corul gloatei care mugea, 
flăcările urcau la cer. Întorcându-şi privirile, de la acea grozăvie, 
ochii lui Arnau s-au întâlnit cu ai lui Elionor. Văzându-i privirea, 
vrăjmăşia profundă, răutatea răzbunării implinite, s-a cutremurat. 
A auzit hohotele femeii care îi însoțea nevasta, un râs fără pereche, 

care lui Arnau i se întipărise în minte de când era copil: râsul 
Margaridei Puig. 

Capitolul 47 


O răzbunare urzită de o nesfârşire de vreme, cu privire la care 
Elionor şovăia, nesigură. O răzbunare care doar începea cu 
învinovățirea lui Arnau şi a evreicei Raquel. 

Hotărârile lui Arnau Estanyol, baron de Granollers, Sant Vicenç 
del Horts şi Caldes de Montbui, i-au scos din minți pe nobilii care 
vedeau cum sufla vânt de zaveră printre şerbi. O mulțime dintre ei 
s-au simțit datori să înăbuşe mai groaznic ca până atunci 
răzmerițele ce strigau până cer, cerând ştergerea unor privilegii, 
cele în fața cărora până şi Arnau, baronul născut şerb, se lăsase 
păgubaş. Printre nobilii supăraţi care s-au simţit făcuţi de ocară 
era şi Jaume de Bellera, fiul seniorului de Navarcles, căruia 
Francesca îi dăduse sân când era sugar. Iar alături de el stătea 
chiar cel căruia Arnau îi luase casa, agoniseala şi traiul plin de 
fast: Genis Puig care, după ce fusese alungat, se văzuse silit să 
viețuiască la Navarcles în casa bunicului, moş Grau. Casa n-avea 
nicio asemănare cu palatul din ulița Montcada, unde îşi petrecuse 
cea mai mare parte din viață. Amândoi îşi văitau ceasuri la rând 
ghinionul, croind planuri de răzbunare. lar acum, dacă răvaşele 
trimise de sora lui, Margarida, nu minţeau, acele planuri erau gata 
să dea roade. 


Arnau l-a rugat pe năierul care dădea mărturie să tacă şi s-a 
întors la alguazilul tribunalului din Consulatul Mării, care 
curmase judecata. 

— Un ofițer şi niscai soldați ai Inchiziției vor să te vadă, Domnia 
Ta, i-a şoptit acela, plecat la urechea lui. 

— Ce vor? l-a întrebat Arnau. Uşierul i-a făcut semn că nu ştia. 
Să aştepte sfârşitul judecății, a poruncit şi l-a îndemnat pe năier 
să dea şi alte lămuriri. 

Un năier murise pe mare, stăpânul navei nu voia să le 
plătească urmaşilor coborâtori decât ce i se cuvenea aceluia pentru 
două luni, iar văduva arăta că înțelegerea nu se făcuse pe luni, şi 
ca atare, dat fiind că soțul murise în larg, ei i se cuvenea jumătate 
din paralele târguite pentru toată călătoria. 

— Dă-i înainte, l-a îndemnat Arnau pe năierul martor, cu ochii 
pe văduvă şi pe cei trei fii ai răposatului. 

— Nici un năier nu se târguieşte pe luni. 

Deodată, uşile tribunalului s-au dat în laturi izbindu-se de 
perete. Un ofițer şi şase soldați ai Inchiziției, înarmați, 
împingându-l fără să stea la gânduri pe alguazilul din tribunal, au 
năvălit în sală. 

— Arnau Estanyol? a întrebat ofițerul, adresându-i-se chiar lui. 

— Ce-s toate astea? a strigat Arnau. Cum cutezaţi să 
curmați...? 

Ofiţerul s-a înfipt în fața lui Arnau. 

— Eşti Arnau Estanyol, Consulul Mării, baron de Granollers...? 

— Doar ştii prea bine, domnule ofițer, i-a tăiat vorba Arnau, 
însă... 

— Din porunca unui tribunal al Sfintei Inchiziţii, vei fi 
întemnițat. Vino cu mine! 

Toţi missatges din tribunal au dat să-l apere pe consul, dar 
Arnau i-a oprit cu o mişcare a mâinii. 

— Fiţi bun şi daţi-vă la o parte, l-a rugat Arnau pe ofițerul 
Inchiziției. 

Bărbatul a stat în cumpănă câteva clipe. Consulul a stăruit, 
făcându-i un gest calm cu mâna să meargă mai la uşă şi, în 
sfârşit, neluându-şi ochii de la cel care urma să fie poprit, ofițerul 
a făcut câți paşi trebuiau ca Arnau să le poată vedea pe rudele 
năierului răposat. 

— Hotărârea mea e în favoarea văduvei şi a fiilor, a glăsuit 
liniştit. Vor trebui să primească jumătate din ceea ce i se cuvenea 
năierului pentru toată călătoria, nu doar pentru două luni, cum e 
vrerea stăpânului acestei nave. Aşa hotărăşte acest tribunal. 

Arnau a bătut cu mâna în masă, s-a ridicat în picioare şi s-a 
pus în fața ofițerului Inchiziției. 

— Să mergem, i-a zis. 


Vestea întemnițării lui Arnau Estanyol s-a răspândit în toată 
Barcelona şi de acolo, din gură în gură, printre nobili, neguțători 
ori simpli țărani catalani, în cea mai mare parte din Catalonia. 

Câteva zile mai apoi, într-un sătuc din miazănoaptea 
principatului, un inchizitor care tocmai băga spaima într-o ceată 
de cetățeni, a primit vestea de pe buzele unui ofițer al Inchiziției. 

Joan s-a uitat la el. 

— Pare adevărat, a stăruit. 

Inchizitorul s-a întors spre gloată. Ce zicea? Că Arnau fusese 
arestat? 

S-a uitat iar la ofițer şi militarul a încuviințat, dând din cap. 

Arnau? 

Oamenii s-au foit, neliniştiți. Joan a vrut să urmeze, dar n-a 
putut scoate nicio vorbă. S-a întors iar la ofițer şi i-a citit pe buze 
un zâmbet. 

— Nu-i dai înainte, frate Joan? s-a grăbit acesta. Păcătoşii 
aşteaptă. 

Joan s-a întors din nou la oameni. 

— Plecăm la Barcelona! a poruncit. 

În drum spre cetate, Joan a trecut chiar pe lângă domeniile 
baronului de Granollers. De şi-ar fi schimbat doar oleacă drumul, 
i-ar fi zărit pe seniorul de Montbui şi pe alți cavaleri vasali lui 
Arnau hoinărind pe-acolo, şi speriindu-i pe țăranii pe care îi 
supuseseră iar cutumelor nedrepte anulate cândva de Arnau. „Se 
zice că baroneasa însăşi l-ar fi pârât pe Arnau”, zicea unul. 

Dar Joan n-a traversat domeniile lui Arnau. De când luase 
hotărârea să se întoarcă, nu vorbise nici cu ofițerul, nici cu vreun 
bărbat din alai, nici măcar cu aprodul. Cu toate acestea, a auzit. 

— Se pare că l-au încarcerat ca eretic, a arătat un soldat, destul 
de înalt pentru ca Joan să-l poată auzi. 

— Un frate de inchizitor? s-a mirat altul, în gura mare. 

— Nicolau Eimerics îl va face să scuipe tot ce-are în el, s-a 
băgat în vorbă şi ofițerul. 

Joan şi l-a amintit pe Nicolau Eimeric. Oare de câte ori îl 
ridicase în slăvi pentru truda lui de inchizitor? 

— Trebuie să ținem piept ereziei, fra Joan. Să căutăm păcatul 
sub ceea ce pare să fie bunătatea omului; în iatac, la copii, la 
nevastă. 

Aşa făcuse şi el. „Nu trebuie să stăm în cumpănă dacă să-i 
schingiuim sau nu, ca să mărturisească.” Aşa făcuse şi el, 
neodihnit. Oare cum Îl torturase pe Arnau, ca fratele său să se 
mărturisească eretic? 

Joan a grăbit pasul. Sutana neagră, murdară şi ponosită îi era 
grea ca plumbul. 


60 Prelatul catalan dominican (1334) Nicolâs(u) Eimeric(h) (1322-1399) 
a fost numit inchizitor general al Aragonului în 1356, dar a fost destituit 
din pricina rigorii sale excesive față de valdezi. Reintegrat în funcție în 
1366, şi-a atras ura regelui Pedro Ceremoniosul, care l-a exilat. 
Bucurându-se de favorurile papilor, a fost exilat şi de regele Juan I de 
Aragon. Este autorul unui Directorium inquisitorum, manual pentru 
inchizitori. (n.tr.) 

— Din vina lui sunt aşa, a zis Genis Puig, plimbându-se fără 
răgaz dintr-un capăt într-altul al odăii. Eu, care m-am bucurat... 

—... De gologani, de femei, de putere, i-a curmat vorba 
baronul. 

Dar Genís nu i-a dat nicio atenţie. 

— Părinţii şi fratele meu şi-au dat sufletul ca nişte şerbi 
oarecare, flămânzi, bolind ca țăranii, iar eu... 

— ... Un simplu cavaler fără vreo oaste de dăruit regelui, a 
adăugat lehămesit baronul, încheind vorbele repetate de o mie de 
ori. 

Genís Puig a adăstat în fața lui Jaume, fiul lui Llorenç de 
Bellera. 

— Te crezi hazliu? 

Seniorul de Bellera nu s-a clintit din jilțul de unde urmărise 
fâțâitul lui Genís prin turnul de strajă al castelului Navarcles. 

— Da, i-a zis după câteva clipe, mai mult decât hazliu. Față cu 
ale mele, temeiurile pentru care tu îl duşmăneşti pe Arnau 
Estanyol îmi par caraghioase de-a dreptul. 

Jaume de Bellera s-a uitat la vârful turnului. 

— Vrei să stai odată locului? 

— Oare cât îți mai zăboveşte ofițerul? a întrebat Genís, 
mărşăluind neîntrerupt prin turn. 

Amândoi aşteptau adeverirea veştilor pe care Margarida Puig li 
le trimisese mai înainte într-un răvaş. De la Navarcles, Genis Puig 
îşi convinsese sora ca, în multele ceasuri când Elionor se plimba 
de una singură prin casa ce fusese cândva a familiei Puig, să-i 
intre pe domol pe sub piele. Nu fusese prea greu: Elionor avea 
nevoie de o confidentă care să-i urască soțul la fel ca ea. Cu 
neistovită viclenie, Margarida îi istorisise lui Elionor unde era 
baronul. Tot ea născocise preacurvia lui Arnau Estanyol cu 
Raquel. Acum, când fusese întemnițat fiindcă preacurvise cu o 
jidoavcă, Jaume de Bellera şi Genis Puig aveau să facă pasul pe 
care îl puseseră la cale. 

— Inchiziția a pus mâna pe Arnau Estanyol, a adeverit ofițerul 
de cum a intrat în turnul de strajă. 

— Aşa că Margarida avea dre... s-a avântat Genis. 

— Ține-ţi fleoanca! i-a poruncit seniorul de Bellera din jilt. Dă-i 
înainte! 

— L-au găbjit acum trei zile, când împărțea dreptatea în 
tribunalul din consulat. 

— Şi de ce-i vinovat? a întrebat baronul. 

— Nu-i prea limpede; unii zic că de erezie, alții că împlineşte pe 
ascuns rituri şi ceremonii ale legii iudaice, alţii că are o ţiitoare 
jidoavcă. Încă nu l-au judecat; e în beciurile palatului episcopal. O 
jumătate de cetate e de partea lui, iar cealaltă împotrivă, dar fac 
coadă la bancă pentru a-şi căpăta paralele înapoi. l-am văzut. 
Oamenii se bat să-şi ia banii. 

— Plătesc? 

— Pentru moment, da, dar toți ştiu că Arnau Estanyol a 
împrumutat parale cu nemiluita unor sărmani şi, dacă nu 
recapătă împrumuturile... De-aia se şi bat toți: se îndoiesc că 
zaraful e bun de plată. E mare zarvă. 

Jaume de Bellera şi Genis Puig au schimbat priviri între ei. 

— Începe prăbuşirea, a mai spus cavalerul. 

— Caut-o pe târfa de mi-a dat să sug, a poruncit baronul 
ofițerului, şi pune-o la răcoare în beciurile castelului! 

Genis Puig s-a alăturat seniorului de Bellera şi l-a grăbit pe 
ofițer. 

— Laptele ei blestemat nu era de mine, îl auzise zicând în 
nenumărate prilejuri, ci de fiu-său, Arnau Estanyol, şi când el se 
bucură de parale şi hatâruri regale, eu trebuie să sufăr roadele 
răului de care m-a molipsit mă-sa. 

Jaume de Bellera se văzuse silit să ceară sprijinul episcopului 
pentru ca epilepsia să nu-i fie luată drept un rău de la Necuratul. 
Dar Inchiziția n-avea să se îndoiască de faptul că Francesca era 
posedată. 


— Aş vrea să-mi văd fratele, i-a cerut Joan direct lui Nicolau 
Eimeric de cum a ajuns la palatul episcopal. 

Inchizitorul general şi-a mijit ochii mici. 

— Trebuie să-l faci să-şi mărturisească vinovăția şi să se 
căiască. 

— De ce-i învinovățit? 

Nicolau Eimeric a tresărit la masa în fața căreia îl primise. 

— Vrei să-ți spun de ce-i învinovățit? Eşti un mare inchizitor, 
dar nu cumva încerci să-ți ajuţi fratele? Joan a plecat ochii în 
podea. Pot să-ți spun doar că-i ceva grav. Am să-ți îngădui să-l 
vezi, dacă te legi ca vizitele Domniei Tale să n-aibă alt țel decât să-l 
faci pe Arnau să mărturisească. 

Zece lovituri de gârbaci! Cincisprezece, douăzeci şi cinci... De 
câte ori repetase porunca în ultimii ani? „Până va mărturisi!” îi 

zicea ofițerului care-l însoțea. lar acum, acum îi cereau 
mărturisirea propriului frate. Cum să facă? Joan a dat să 
răspundă, dar a fost o simplă mişcare a mâinii. 

— E îndatorirea Domniei Tale, i-a amintit Eimeric. 

— E fratele meu. E tot ce am. 

— Ai Biserica. Ne ai pe noi toți, fraţii tăi întru credința creştină. 
Inchizitorul general a tăcut câteva clipe. Frate Joan, am aşteptat, 
fiindcă ştiam că ai să vii. Dacă nu-ți asumi acest legământ, va 
trebui să mă ocup chiar eu. 


Nu şi-a putut opri o strâmbătură de dezgust când duhoarea 
temniței din palatul episcopal i-a biciuit simțurile. Străbătând 
coridorul care îl ducea la Arnau, Joan a auzit cum stropii de apă 
se strecurau prin pereți, cum fugeau şobolanii de el. A văzut cum 
unul dintre ei i-a fugit printre glezne. S-a cutremurat, cum făcuse 
şi în fața amenințării lui Nicolau Eimeric: „... Va trebui să mă ocup 
chiar eu.” Oare ce greşeală făcuse Arnau? Şi cum să-i spună că 
tocmai el, propriul frate, se legase...? 

Alguazilul a deschis uşa temniţei şi în fața lui Joan s-a ivit o 
încăpere mare, neagră şi urât mirositoare. Câteva umbre au 
mişcat, iar lanțurile care le țineau legate de pereţi au scrâşnit în 
urechile dominicanului. A simțit cum stomacul i se întorcea pe dos 
în fața mizeriei şi gura i se făcu amară. „Acolo”, i-a zis alguazilul, 
făcându-i semn cu degetul spre o umbră chircită într-un ungher, 
şi, nemaiaşteptând vreun răspuns, a ieşit din temniță. Zgomotul 
uşii dindărătul lui l-a speriat. Joan a rămas în picioare, în cadrul 
uşii, învăluit în beznă; o singură fereastră zăbrelită, undeva, sus 
pe perete, strecura niscai raze lingave de lumină. După plecarea 
alguazilului, lanţurile au început să scrâşnească; peste o duzină de 
umbre au mişcat. Erau potolite, nu venise la ele, ori poate 
deznădăjduite din aceeaşi pricină? s-a întrebat Joan chiar când au 
început să-l hărțuiască vaiete şi gemete. S-a apropiat de una 
dintre umbre, cea pe care credea că i-o arătase alguazilul, dar, 
când s-a lăsat pe vine în faţa ei, la el s-a întors chipul plin de răni 
şi fără dinţi al unei bătrâne. 

S-a tras în spate; bătrâna l-a privit câteva clipe şi şi-a ascuns 
iar nenorocirea în negură. 

— Arnau? a şoptit Joan de pe podea. 

Apoi, i-a repetat numele cu glas tare, spărgând tăcerea care 
fusese singurul răspuns. 

— Joan? 

S-a grăbit spre glasul care îl îndruma. S-a lăsat pe vine în fața 
altei umbre, a luat capul fratelui în amândouă mâinile, apoi l-a 
tras la piept. 

— Sfântă Fecioară! Ce...? Ce ţi-au făcut? Ce faci? Joan a 
început să-l pipăie pe Arnau; părul aspru, pomețţii care începeau 
să iasă în afară. Nu-ţi dau nimic să bagi în gură? 

— Ba da, a răspuns Arnau, un codru de pâine şi apă. 

Joan i-a pipăit belciugele de la glezne, dar şi-a luat la iuțeală 
mâinile de pe ele. 

— Ai să poți face ceva pentru mine? l-a întrebat Arnau. Joan a 
amuţit. Eşti de-al lor. Mereu îmi spuneai ce mult te preţuieşte 
inchizitorul. E de neîndurat, Joan. Nu ştiu de când sunt aici. Te 
aşteptam. 

— Am venit de cum am putut. 

— Ai vorbit deja cu inchizitorul? 

— Da. 

Deşi era întuneric, Joan a încercat să-şi ascundă ochii. 

Fraţii au păstrat o clipă tăcere. 

— Şi? a întrebat până la urmă Arnau. 

— Ce-ai săvârşit, Arnau? 

Mâna fratelui s-a strâns pe brațul lui Joan. 

— Cum te poți gândi...? 

— Trebuie să ştiu, Arnau. Trebuie să ştiu de ce te învinovățesc, 
ca să te pot ajuta. Ştii bine că pâra este tainică; Nicolau n-a vrut 
să-mi spună. 

— Atunci, despre ce ați vorbit? 

— Despre nimic, a răspuns Joan. N-am vrut să vorbesc cu el 
despre nimic, înainte de a te vedea. Trebuie să ştiu cu ce intenții 
eşti învinovățit, ca să-l pot îndupleca pe Nicolau. 

— Întreab-o pe Elionor. Arnau şi-a amintit cum îl arăta 
nevastă-sa cu degetul printre vâlvătăile în care se mistuia trupul 
unui nevinovat. Hasdai a murit, a spus. 

— Elionor? 

— Te miră? 

Joan şi-a pierdut cumpătul, a trebuit să se sprijine de Arnau. 

— Ce-i cu tine, Joan? l-a întrebat fratele, străduindu-se să nu 
cadă. 

— Locul ăsta... Faptul că te văd astfel... Cred că mă ia cu 
amețeli. 

— Pleacă de aici, l-a îndemnat Arnau. Ai să-mi fii mai de folos 
afară decât aici, încercând să mă alini. 

Joan s-a ridicat. Picioarele i-au tremurat. 

— Da. Cred că da. 

L-a chemat pe alguazil şi s-a dus. A făcut cale întoarsă pe 
acelaşi coridor, în urma temnicerului obez. Avea niscaiva monede. 

— la-le, s-a învoit. Bărbatul s-a mărginit să bage paralele în 
buzunar. Mâine am să-ți dau mai mult, dacă te porți bine cu 
fratele meu. Singurul răspuns a fost zgomotul făcut de şobolani la 
trecerea lui. M-ai auzit? a stăruit. 

Nu s-a auzit decât un mormăit al cărui ecou s-a întins în 
tunelul temniței amuțind şobolanii. 


Îi trebuiau bani. De cum a ieşit din palatul episcopal, Joan s-a 
dus la banca lui Arnau, unde a dat de prostimea care se îmbulzea 
la colțul ulițelor Canvis Vells şi Canvis Nous, în fața căscioarei din 
care Arnau îşi dusese negoțurile la bun sfârşit. Joan a dat înapoi. 

— Uite-l pe frate-său! a strigat cineva. 

Lumea s-a năpustit asupra lui. A dat să fugă, dar şi-a schimbat 
părerea, văzând cum se opreau oamenii la câțiva paşi de el. Cum 
să atace un dominican? S-a ținut cât de drept a putut şi şi-a reluat 
mersul. 

— Ce-i cu fratele tău, monahule? l-a întrebat unul, când a 
trecut pe lângă el. 

A dat nas în nas cu un bărbat care era cu un cap mai înalt 
decât el. 

— Numele meu e fratele Joan, inchizitor al Sfântului Oficiu, a 
ridicat glasul, dezvăluind cine era. Îmi poți spune domnule 
inchizitor. 

Joan a privit în sus, drept în ochii bărbatului. „Şi tu ce păcate 
ai?” l-a întrebat pe muteşte. Bărbatul a făcut doi paşi înapoi. Joan 
s-a dus din nou la bancă, iar oamenii l-au lăsat să treacă. 

— Sunt fratele Joan, inchizitor al Sfântului Oficiu! a trebuit să 
strige iar în fața uşilor închise ale băncii. 

L-au primit trei slujbaşi de-ai lui Arnau. Înăuntru totul fusese 
răscolit; catastifele erau întinse pe fața de masă purpurie, 
mototolită, care acoperea masa lungă a fratelui său. De-ar fi văzut 
Arnau... 

— Am nevoie de parale, le-a mărturisit. 

Cei trei l-au privit neîncrezători. 

— Şi noi, a răspuns cel mai mare în rang, Remigi, care îl 
înlocuise pe Guillem. 

— Ce spui? 

— Că nu-i nici un sfanț, fra Joan. Remigi s-a apropiat de masă, 
şi a deschis niscaiva cufere. Nici unul, fra Joan. 

— Fratele meu n-are parale? 

— Peşin, nu. Ce crezi Domnia Ta că fac toți oamenii afară? îşi 
cer paralele înapoi. Ne hărțuiesc aşa de câteva zile. Arnau e tot 
putred de bogat, a încercat să-l liniştească bărbatul, dar toţi banii 
sunt investiţi, împrumutaţi, comanditați, băgaţi în negoțuri în 
plină desfăşurare... 

— Şi nu puteți cere să vi se înapoieze împrumuturile? 

— Cel mai mare datornic e regele şi doar şiiţi că gologanii 
Maiestăţii Sale... 

— Nimeni nu-i poate da lui Arnau paralele înapoi? 

— Ba da. Sumedenie de oameni, dar sunt împrumuturi ce n-au 
ajuns la termen, şi cele care au ajuns...; doar ştiţi că Arnau 
împrumuta o grămadă de bani sărmanilor. Nu-i pot da înapoi. 
Chiar şi aşa, când au aflat de starea lui Arnau, mulți dintre ei au 
venit şi au plătit din puţinul lor parte din ce-i datorau, dar e 
numai un gest. Nu putem acoperi scăderea depunerilor. 

Joan s-a întors la uşă şi a arătat spre ea. 

— Şi ei de ce-şi pot cere paralele înapoi? 

— De fapt, nu pot. Toţi şi-au depus gologanii pentru ca Arnau 
să facă negoțţ cu ei, dar paralele sunt laşe, iar Inchiziția... 

Joan i-a făcut un semn, îndemnându-l să nu ţină seama de 
sutana lui neagră. Mormăiala alguazilului i-a răsunat în urechi. 

— Am nevoie de bani, a gândit cu glas tare. 

— Ţi-am mai zis că nu-s, a auzit din gura lui Remigi. 

— Nu eu am nevoie, a repetat Joan. Lui Arnau îi trebuie. 

„Arnau are nevoie de ei şi, a gândit Joan în sinea lui, 
întorcându-se iar către uşă, are nevoie cu precădere de linişte. 
Scandalul nu-i poate face decât rău. Oamenii îl vor crede ajuns la 
sapă de lemn, şi nimeni n-are să mai vrea să ştie de el. Vom avea 
nevoie de ajutoare.” 

— Nu se poate face nimic ca să-i liniştim pe oameni? Nu putem 
vinde nimic? 

— Le putem da niscai comandite. Să rânduim deponenţii după 
comanditele la care Arnau nu ia parte, a zis Remigi. Dar fără 
îngăduința... 

— A mea ţi-e bună? 

Remigi s-a uitat la el. 

— E mare nevoie, Remigi. 

— Prepun că da, a dat înapoi slujbaşul după câteva clipe; în 

realitate, n-am pierde parale. Doar am muta negoțurile: ei ar 
rămâne cu unele, noi cu altele. Fără Arnau la mijloc, s-ar potoli, 
dar va trebui să-mi aprobi în scris. 

Joan a semnat înscrisul pregătit de Remigi. 

— Adună parale până mâine la prima oră, i-a cerut, punând 
pecetea. Ne trebuie bani pegin, a stăruit în fața privirii slujbaşului; 
vinde sub preț, dacă-i nevoie, dar avem mare nevoie de gologanii 
ăştia. 

De cum a plecat Joan de la bancă, închizând iar gura 
creditorilor, Remigi a început să rânduiască toate comanditele. 
Chiar în acea zi, ultima navă a plecat din portul Barcelonei cu 
porunci pentru conlucrătorii lui Arnau din tot bazinul Mediteranei. 
Remigi a lucrat în graba mare; a doua zi, s-au împlinit cererile 
creditorilor, care au şi început să dea de veste despre starea 
negoțurilor lui Arnau. 

Capitolul 48 


Pentru întâia oară în aproape o săptămână, Arnau a băut apă 
proaspătă şi a îmbucat şi altceva decât un codru de pâine. 
Alguazilul l-a silit să se ridice, împingându-l cu piciorul, şi i-a 
spălat locul cu apă cărată cu găleţile. „Mai bine apă, decât căcat”, 
şi-a zis Arnau. Câteva clipe nu s-a auzit decât zgomotul apei pe 
podea şi suflarea răguşită a alguazilului obez; până şi bătrâna care 
se lăsase în seama morții şi avea neîntrerupt chipul ascuns în 
zdrențţe, a ridicat ochii la Arnau. 

— Lasă aici găleata, i-a poruncit fostul bastaix alguazilului, 
când acela se pregătea să plece. 

Arnau văzuse cum îi chinuia pe deţinuţi doar pentru că-i 
înfruntau privirea. Alguazilul s-a întors cu brațul întins, dar s-a 
împiedicat chiar înainte de a se izbi de trupul lui Arnau, care 
stătea neclintit în fața apei; a scuipat şi a lăsat găleata să cadă. 
Înainte de a ieşi, a tras un picior uneia dintre umbrele care îl 
priveau. 

După ce țărâna a înghițit apa, Arnau s-a aşezat iar. Afară s-a 
auzit bătând un clopot. Razele lingave de soare, care izbuteau să 
se strecoare prin fereastră, luminând pământul pe dinafară, şi 
dangătele clopotelor erau singurele lui legături cu lumea. Arnau a 
ridicat privirea la ferestruică şi a ciulit urechile. Biserica Sfânta 
Maria era inundată de lumină, dar n-avea încă nici un clopot; dar 
icnetul dălților care izbeau în pietre, al ciocanelor care cădeau 
peste lemn, ca şi strigătele lucrătorilor se puteau auzi destul de 
departe de ea. Când ecoul unuia dintre zgomote ajungea în 
temniță - Dumnezeule! — lumina şi sunetul îl învăluiau, ducându-l 
în zbor lângă spiritul celor care trudeau, dăruindu-se Fecioarei 
Maria. Arnau a simţit iar în spate povara primei pietre pe care o 
dusese la biserica Sfânta Maria. Oare cât timp se scursese de 
atunci? Ce mult se schimbase totul! Era doar un copil, unul care- 
şi aflase în Fecioară mama pe care nicicând n-o ştiuse. 

Cel puţin, şi-a adeverit Arnau în sinea lui, o putuse salva pe 
Raquel de soarta cumplită care părea să-i fie menită. De cum le 
văzuse pe Elionor şi pe Margarida Puig, împungându-i cu degetele 
pe amândoi, Arnau se îngrijise ca Raquel şi familia ei să fugă din 
cartierul evreiesc. Nici chiar el nu ştia unde. 

— Vreau s-o cauţi pe Mar, i-a cerut lui Joan, când fratele l-a 

vizitat iar. 

Călugărul a înlemnit la doi paşi de Arnau. 

— M-ai auzit, Joan? Arnau s-a ridicat ca să se apropie de el, 
dar lanțurile nu l-au lăsat. Joan nu se clintise din loc. Joan, m-ai 
auzit? 

— Da, da, te-am auzit. Joan s-a apropiat de el ca să-l 
îmbrățişeze. Dar... a început să-i spună. 

— Trebuie s-o văd, Joan. Şi-a luat fratele de umeri, nelăsându-l 
să-l ia în brațe, şi l-a scuturat blând. Nu vreau să mor fără să-i 
mai vorbesc o dată. 

— Pentru Dumnezeu! Nu spune... 

— Da, Joan. Aş putea muri aici, stingher, cu o mână de 
deznădăjduiți drept martori. N-aş vrea să mor fără s-o fi văzut pe 
Mar. E ceva... 

— Dar ce vrei să-i spui? Ce poate fi atât de însemnat? 

— Vreau iertarea ei, Joan, am nevoie să mă ierte şi să-i spun că 
o iubesc. Joan a încercat să se desprindă din braţele fratelui, dar 
Arnau nu l-a lăsat. Tu mă ştii, eşti omul lui Dumnezeu. Ştii că n- 
am făcut nicicând nici un rău nimănui, cu excepţia acestei... 
copile. 

Joan a izbutit să-şi elibereze umerii şi a căzut în genunchi în 
fața fratelui său. 

— N-ai fost...! a început să zică. 

— Nu te am decât pe tine, Joan, i-a răspuns Arnau, 
îngenunchind şi el. Trebuie să mă ajuţi. Nu m-ai trădat nicicând. 
Nu poți s-o faci acum. Eşti tot ce am, Joan! 

Joan a tăcut. 

— Şi soțul ei, i s-a năzărit să întrebe, dacă nu ne îngăduie? 

— A dat ortul popii, i-a răspuns Arnau. Am aflat când nu şi-a 
mai plătit dobânzile unui împrumut ieftin. A murit luptând pentru 
rege, în apărarea Calatayudului. 

Dar... a încercat din nou Joan. 

— Joan, sunt legat de soția mea printr-un jurământ, care mă 
va ține hăt-departe de Mar câtă vreme va trăi Elionor. Dar trebuie 
s-o văd. Trebuie să-i vorbesc lui Mar despre simțămintele mele, 
măcar că nu vom putea trăi laolaltă. Arnau şi-a recăpătat treptat 
seninătatea. Voia să-i mai ceară fratelui său un hatâr. Treci pe la 
bancă. Vreau să aflu cum merge treaba acolo. 

Joan a oftat. Chiar în acea dimineață, când se dusese la bancă, 
Remigi îi încredințase o pungă cu parale. 

— N-a fost un negoț bun, i-a dat slujbaşul pe față. 

Nimic nu era un negoț bun. După ce a plecat de lângă Arnau, 
căruia îi promisese că avea s-o caute pe tânără, Joan l-a plătit pe 
alguazil chiar în poarta temniţei. 

— Mi-a cerut o găleată. 

Ce mai conta găleata pentru Arnau? Joan i-a mai dat o 
monedă. 

— Vreau să fie mereu curată. Alguazilul a pus banii în buzunar 
şi a dat s-o apuce pe coridor. E un deţinut mort înăuntru, a 
adăugat Joan. 

Alguazilul s-a mărginit să ridice din umeri. 


Nici măcar n-a plecat din palatul episcopal. De la beciuri, s-a 
dus să-l caute pe Nicolau Eimeric. Cunoştea coridoarele. De câte 
ori le străbătuse în tinerețe, mândru de răspunderile lui? Acum le 
străbăteau alți tineri, preoți curaţi, care nu ascundeau că-l priveau 
cu oarecare mirare. 

— A mărturisit? 

Îi făgăduise să plece în căutarea lui Mar. 

— A mărturisit? a repetat inchizitorul general. 

Joan avusese o noapte albă, pregătind convorbirea, dar nimic 
din tot ce plănuise nu-i fusese de ajutor. 

— Dacă ar face-o, ce pedeapsă...? 

— Ţi-am zis deja că-i foarte grav. 

— Fratele meu e foarte avut. 

Joan a înfruntat privirea lui Nicolau Eimeric. 

— Vrei să cumperi Sfântul Oficiu, tu, un inchizitor? 

— Amenzile sunt pedepse obişnuite. Sunt sigur că, dacă l-ai 
sfătui pe Arnau să plătească o amendă... 

— Ştii prea bine că depinde de gravitatea delictului. Pâra făcută 
contra lui... 

— Elionor nu-l poate pâri pentru nimic, i-a curmat vorba Joan. 

Inchizitorul general s-a ridicat din jilț şi l-a înfruntat pe Joan cu 
mâinile sprijinite de masă. 

— Deci, a afirmat, ridicând vocea, amândoi ştiţi că l-a pârât 
pupila regelui. Propria soție, pupila regelui! Cum vă închipuiți că 
tocmai ea, dacă fratele tău n-ar avea nimic de ascuns? Ce bărbat 
nu crede nici în propria soție? De ce să nu se teamă de un 
concurent întru negoț, un slujbaş ori un simplu vecin? Câţi n-a 
osândit Arnau când era Consul al Mării? De ce n-ar fi unul dintre 
aceia? Spune, frate Joan, de ce tocmai baroneasa? Ce păcat 
ascunde fratele tău, ca să ştie că l-a trădat chiar ea? 

Joan s-a gârbovit în jilt. De câte ori folosise şi el aceeaşi 
metodă? De câte ori prinsese vorbele din zbor ca să...? De ce ştia 
Arnau că fusese Elionor? Poate că, într-adevăr...? 

— Nu Arnau a vorbit de baroneasă, a minţit Joan. Eu ştiu că-i 
ea. 

Nicolau Eimeric şi-a înălțat mâinile la cer. 

— Tu ştii? Şi cum de ştii, frate Joan? 

— Îl duşmăneşte. Nu! a încercat să se îndrepte, dar Nicolau se 
şi aruncase asupra lui. 

— Şi de ce? a strigat inchizitorul. De ce îşi duşmăneşte pupila 
regelui soțul? De ce o soție bună, creştină, cu frica lui Dumnezeu, 
poate să-şi urască soțul? Ce rău i-a făcut bărbatul, ca să-i 
trezească vrăjmăşia? Femeile s-au născut ca să-şi slujească soții; 
asta-i legea, şi pământească, şi cerească. Bărbații îşi bat nevestele, 
iar ele tot nu-i duşmănesc; bărbații îşi închid nevestele, iar ele tot 
nu-i duşmănesc; femeile trudesc pentru bărbaţii lor, se 
împreunează cu ei când vor aceştia, trebuie să-i îngrijească şi să li 
le supună, dar nimic din toate astea nu iscă duşmănie. Ce ştii, 
frate Joan? 

Monahul a strâns din dinţi. Trebuia să tacă. Se simţea biruit. 

— Eşti inchizitor. Îţi cer să-mi spui ce ştii, a strigat Nicolau. 

Joan a stat tot mut. 

— Nu poți oblădui păcatul. Mai abitir păcătuieşte cine îl trece 
sub tăcere decât cine îl face. 

Un număr nesfârşit de piețe din cătune, ai căror oameni se 
făceau tot mai mici în fața pildelor lui, au început să se perinde 
prin mintea lui Joan. 

— Frate Joan, şi Nicolau a spus vorbele pe îndelete, arătându-l 
cu degetul peste masă, poftesc să-i am mărturisirea chiar mâine. 
Şi roagă-te să nu te judec şi pe Domnia Ta. A, frate Joan! a 
adăugat când călugărul ieşea, încearcă să-ți schimbi sutana, am 
primit deja ceva plângeri, şi într-adevăr... 

Nicolau a făcut semn cu mâna spre sutana lui Joan. Când 
monahul a ieşit din încăpere, privindu-şi poalele tocite şi pline de 
noroi ale sutanei, a dat de doi cavaleri care adăstau în antecamera 
inchizitorului general. Alături de ei, trei bărbați înarmați păzeau 
două femei în lanţuri, una în vârstă şi alta mai tânără, al cărei 
chip... 

— Încă mai eşti aici, frate Joan? 

Nicolau Eimeric se ivise în uşă, ca să-şi întâmpine oaspeţii, 
cavalerii. 


434 


Joan n-a mai întârziat şi a iuțit pasul. 


Jaume de Bellera şi Genis Puig au intrat în camera de lucru a 
lui Nicolau Eimeric; după ce acela le-a privit la iuțeală, Francesca 
şi Aledis au rămas în antecameră. 

— Am aflat, a spus seniorul de Bellera după ce şi-a dat pe față 
numele şi s-au aşezat amândoi în jilțurile pentru oaspeţi, că l-aţi 
arestat pe Arnau Estanyol. 

Genis Puig se juca neîntrerupt cu mâinile în poală. 

— Da, a răspuns Nicolau cu răceală, e un fapt public. 

— De ce-i învinovățit? s-a avântat Genís Puig, atrăgându-şi de 
îndată privirea mustrătoare a nobilului. „Nu vorbi, nu vorbi decât 
când te întreabă inchizitorul ”, îl povăţuise în repetate rânduri. 

Nicolau s-a întors către Genis. 

— Nu ştii oare că ăsta-i lucru de taină? 

— Vă rog să-l iertați pe cavalerul de Puig, a sărit cu gura Jaume 
de Bellera, dar, după cum veţi vedea, curiozitatea noastră nu-i fără 
temei. Ştim că există o pâră împotriva lui Arnau Estanyol şi vrem 
s-o sprijinim. 

Inchizitorul general s-a ridicat în jilt. O pupilă a regelui, trei 
preoți de la Sfânta Maria, care îl auziseră pe Arnau Estanyol 
hulind în gura mare chiar în biserică, pe când se gâlcevea cu soția, 
un nobil şi un cavaler. Puţine mărturii puteau fi mai vrednice de 
încredere. I-a îndemnat cu privirea să-i dea înainte. 

Jaume de Bellera şi-a mijit privirile spre Genis Puig; apoi a 
început vorbirea pe care o pregătise cu atâta grijă. 

— Credem că Arnau Estanyol e chiar Necuratul. Nicolau nici nu 
s-a clintit. Acest bărbat e fiul unui ucigaş şi al unei vrăjitoare. 
Tătâne-său, Bernat Estanyol, a ucis un flăcău în castelul Bellera şi 
şi-a luat tălpăşița împreună cu fiul, Arnau, pe care tatăl meu, 
ştiind cine era, îl ținea închis, ca să nu facă rău nimănui. Tot 
Bernat Estanyol a dezlănțuit şi zavera din piața Blat în primul an 
prost, vă amintiți? L-au executat chiar acolo... 

— ... lar fiul lui a pus foc leşului său, a sărit Genís Puig. 

Nicolau a tresărit. Jaume de Bellera l-a pironit iar cu privirea pe 
băgăcios. 

— I-a ars leşul? a întrebat Nicolau. 

— Da, l-am văzut cu ochii mei, a mințit Genís Puig, amintindu- 
şi de vorbele maică-sii. 

— L-aţi pârât? 

— Eu... Seniorul de Bellera poftea să intervină, dar Nicolau l-a 

oprit cu o mişcare a mâinii. Eram doar un copil. Mi-a fost frică să 
nu-mi facă şi mie deopotrivă. 

Nicolau şi-a dus mâna la bărbie, încercând să-şi acopere cu 
degetele surâsul nevăzut. Apoi l-a îndemnat pe seniorul de Bellera 
să urmeze. 

— Mama lui, bătrâna de afară, e vrăjitoare. Acum e matroană, 
dar mi-a dat să sug şi mi-a transmis duhul rău, m-a îndrăcit cu 
laptele menit fiului ei. Nicolau a căscat ochii, auzind mărturia 
nobilului. Seniorul de Navarcles şi-a dat seama. Nu vă faceți griji, a 
adăugat la iuțeală, de cum mi-a apărut duhul rău, tata m-a dus la 
episcop. Sunt vlăstar din seminţia lui Llorenç şi Caterina de 
Bellera, i-a dat înainte nobilul, seniori de Navarcles. Şi puteți 
vedea că nimeni din vița mea n-a avut nicicând boala Necuratului. 
Doar laptele mi-a fost îndrăcit! 

— Şi spui Domnia Ta că-i matroană? 

— Da, poţi şi Domnia Ta să afli; îşi zice Francesca. 

— Şi cealaltă femeie? 

— A însoțit-o, din vrerea ei. 

— Altă vrăjitoare? 

— Asta rămâne la judecata Domniei Tale. 

Nicolau s-a gândit câteva clipe. 

— Altceva? a întrebat. 

— Da, s-a băgat iar în vorbă Genís Puig. Arnau l-a ucis pe 
fratele meu, fiindcă Guiamon n-a vrut să ia parte la riturile lui 
drăceşti. A încercat să-l înece noaptea pe plajă. Iar fratele meu a 
răposat. 

Nicolau l-a ascultat atent pe cavaler. 

— Martoră-i soră-mea, Margarida, care a fost acolo. Când 
Arnau a încercat să-l cheme pe Necuratul, ea s-a speriat şi a dat 
să fugă. Poate să adeverească singură. 

— Nici atunci nu l-aţi pârât? 

— Acum am aflat, când i-am dezvăluit surorii mele ce aveam de 
gând să fac. E îngrozită ca nu cumva Arnau să-i facă vreun rău; 
ani de zile a trăit cu această spaimă. 

— Sunt vinovăţii foarte grave... 

— ... Vrednice de Arnau Estanyol, a sărit seniorul de Bellera. 
Domnia Ta ştii că acest bărbat a încercat să submineze stăpânirea. 
Pe domeniile lui, şi în pofida părerii pe care i-a dat-o soția, a 
anulat cutume crezute nedrepte; aici, în Barcelona, împrumută 
parale oamenilor de rând şi, de pe când era Consul al Mării, se ştie 
bine că-i pornit să ia hotărâri de hatârul oamenilor de rând. 

Nicolau Eimeric asculta cu băgare de seamă. Toata viața a pus în 
primejdie principiile care trebuie să ne guverneze conviețuirea. 
Dumnezeu a făcut ca țăranii să lucreze ogoarele şi să fie supuşi 
seniorilor. Chiar şi Biserica i-a oprit pe țăranii ei să se 
călugărească, tocmai ca să nu-i piardă. 

— În noua Catalonie, nu mai există cutume nedrepte, i-a tăiat 
vorba Nicolau. 

Genis Puig se uita când la unul, când la altul. 

— Tocmai asta poftesc să zic. Seniorul de Bellera a dat furios 
din mâini. În noua Catalonie, nu mai există cutume nedrepte, din 
interesul principelui, din interesul lui Dumnezeu. Aceste ținuturi 
cucerite de la necredincioşi trebuiau populate, şi aşa ceva nu se 
putea face decât atrăgând oameni. Aşa a hotărât principele. Dar 
Arnau e doar principele Necuratului. 

Genís Puig a zâmbit, observând că inchizitorul general 
încuviința, dând uşor din cap. 

— Împrumută gologani săracilor, a urmat nobilul, parale pe 
care ştie că nu le va mai vedea vreodată. Dumnezeu a făcut bogați 
şi sărmani. Nu-i cu putință ca săracii să aibă bani şi să-şi mărite 
fetele ca bogațţii; încalcă planurile Providenţei. Ce-au să creadă 
sărmanii despre Domniile Voastre, prelaţii, ori despre noi, nobilii? 
Oare nu aducem ştirbire preceptelor Bisericii, tratându-i pe săraci 
drept ceea ce nu-s? Arnau e un diavol, din viță de diavoli, şi nu 
face decât să pregătească venirea Necuratului prin nemulțumirea 
norodului. Gândiţi-vă! 

Nicolau Eimeric s-a gândit. L-a chemat pe aprod să înscrie 
pârele aduse de nobilul de Bellera şi Genís Puig, a pus să fie 
chemată Margarida Puig, şi a poruncit ca Francesca să fie 
întemnițată. 

— Şi cealaltă? l-a întrebat inchizitorul pe seniorul de Bellera. E 
învinovățită de ceva? Cei doi bărbați au şovăit. Atunci, e slobodă. 

Francesca a fost pusă în lanțuri departe de Arnau, în celălalt 
capăt al temniței uriaşe, iar Aledis a fost zvârlită în uliţă. 

După ce a orânduit totul, Nicolau s-a trântit în jilțul de lângă 
masa lui de lucru. Să huleşti în templul Domnului, să preacurveşti 
cu o jidoavcă, să fii prieten cu jidovii, ucigaş, să faci lucruri 
necurate, să încalci preceptele Bisericii. Şi toate vinovățţiile să-ți fie 
dovedite de prelați, nobili, cavaleri şi chiar de pupila regelui. 
Inchizitorul general s-a tolănit mai bine în jilț şi a zâmbit. 

„Oare fratele tău e chiar atât de avut, frate Joan? Ce prost mai 
eşti! De ce amendă vorbeşti când toate paralele lui vor încăpea pe 

mâinile Inchiziției de cum am să-l osândesc?” 


Aledis s-a împiedicat de vreo trei ori când soldaţii au aruncat-o 
afară din palatul episcopal. După ce şi-a revenit, a văzut că era 
privită. Ce strigaseră oştenii? Vrăjitoare? Era aproape în mijlocul 
uliței, şi oamenii se uitau la ea fără preget şi cu băgare de seamă. 
Şi-a privit straiele murdare. Şi-a netezit părul aspru şi 
nepieptănat. Un bărbat bine îmbrăcat a trecut pe lângă ea, 
privind-o cu neobrăzare. Aledis a bătut cu piciorul în pământ şi s-a 
aruncat asupra lui, mârâind, dându-şi dinţii în vileag ca o potaie 
care se pregăteşte de atac. Bărbatul a făcut un salt în lături şi s-a 
depărtat, fugind cât îl ţineau picioarele, până a observat că Aledis 
nici nu mişcase. Femeia s-a uitat la cei de față; unul câte unul au 
pus ochii în ţărână, şi şi-au văzut de drum, deşi câte unul mai 
trăgea cu coada ochiului la vrăjitoare, care îi privea pe curioşi. 

Ce se petrecuse? Soldaţii nobilului Bellera intraseră la ele în 
casă şi o găbjiseră pe Francesca din jilțul în care se odihnea. 
Nimeni nu le dăduse nici cea mai mică lămurire. Cu mişcări 
fioroase, le dăduseră la o parte pe fetele care se rățoiau la ei; toate 
ceruseră ajutorul lui Aledis, pe care uimirea o împietrise. Un 
muşteriu ieşise în goana mare, pe jumătate despuiat. Aledis îl 
înfruntase pe cel care părea ofițer: 

— Ce înseamnă toate astea? De ce-o luaţi pe femeie? 

— Din porunca seniorului de Bellera, îi răspunsese. 

Seniorul de Bellera! Aledis întorsese privirea la Francesca, 
strânsă între cei doi soldați care o ţineau de subsuori. Bătrâna 
începuse să tremure. Bellera! De când Arnau anulase cutumele 
nedrepte în castelul Montbui, iar Francesca îi dezvăluise taina ei 
lui Aledis, cele două femei trecuseră şi peste ultima stavilă care le 
despărțea. De câte ori nu auzise de pe buzele Francescăi povestea 
cu Llorenç de Bellera? De câte ori n-o văzuse plângând din pricina 
acelor amintiri? Şi acum, iar Bellera; o duceau din nou la castel, 
ca atunci... 

Francesca încă mai tremura între soldați. 

— Lăsaţi-o, le strigase Aledis, nu vedeți că-i faceți rău? Ei se 
întorseseră la ofițer. Mergem de bunăvoie, adăugase, cu ochii la ei. 

Ofiţerul ridicase din umeri, iar soldații i-o încredințaseră pe 
bătrână lui Aledis. 

Le duseseră la castelul din Navarcles şi le întemnițaseră. Dar 
nu se purtaseră urât cu ele. Din contră, le dăduseră de-ale gurii, 
apă şi chiar ceva paie ca să pună capul jos. Acum înțelegea de ce: 

seniorul de Bellera voia ca Francesca să ajungă cu bine la 
Barcelona, unde le duseseră în două zile, cu căruța, în cea mai 
mare tăcere. De ce? Pentru ce? Ce însemnau toate acelea? 

Zarva a trezit-o la realitate. Îngândurată, a coborât pe ulița 
Bisbe şi a dat colțul pe Sederes, ca să ajungă în piața Blat. Ziua 
senină şi însorită de primăvară adunase în piață mai multă lume 
decât îndeobşte şi, pe lângă cumpărătorii de grâu, se învârteau 
zeci de curioşi. Stătea chiar lângă vechea poartă a cetăţii şi s-a 
întors de cum a simţit mirosul de pâine ce venea de la taraba din 
stânga ei. Pitarul s-a uitat bănuitor la ea şi Aledis şi-a amintit. N- 
avea nici un sfanț. A înghițit în sec şi a plecat, ocolind privirea 
pitarului. 

Douăzeci şi cinci de ani; trecuseră douăzeci şi cinci de ani de 
când nu mai pusese piciorul pe ulițele acelea, nu mai privise 
oamenii, nu mai trăsese în piept miresmele marii cetăți. Oare mai 
era deschisă Pia Almoina? În acea dimineaţă, la castel nu li se 
dăduseră de-ale gurii şi burta îi chiorăia. A făcut cale întoarsă, 
ducându-se iar la catedrală, lângă palatul episcopal. A început iar 
să saliveze când s-a apropiat de şirul cerşetorilor care se 
îmbulzeau în fața porților de la Pia Almoina. De câte ori trecuse în 
tinerețe pe acolo şi o impresionaseră flămânzii care apelau la mila 
tuturor în văzul lumii? 

Li s-a alăturat. A lăsat capul în jos, ca părul să-i ascundă 
obrazul, şi şi-a târât picioarele în urma şirului care înainta spre 
bucate; şi l-a ascuns şi mai şi când a ajuns la novicele care 
împărțea mâncarea, şi a întins mâinile. De ce să cerşească? Avea o 
casa bună, adunase bani ca să trăiască bine toată viața. Bărbații o 
mai doreau încă şi... pâine uscată din făină de bob, vin şi un blid 
cu supă. A mâncat. Cu aceeaşi plăcere cu care mâncau toți 
nenorociţii din jurul ei. 

Când a isprăvit, a ridicat privirile întâia oară. În jurul ei erau 
cerşetori, infirmi şi vârstnici, care înfulecau, nescăpându-şi din 
ochi soţii de nefericire, apucând strâns în mâini din codrul de 
pâine şi blidul. Ce o adusese aici? De ce o întemnițaseră pe 
Francesca în palatul episcopal? Aledis s-a ridicat. O femeie bălaie, 
cu o rochie stacojie strălucitoare, care mergea pe lângă catedrală, 
i-a atras luarea-aminte. O nobilă... singură? Dar dacă nu era 
nobilă, cu rochia aia nu putea fi decât o... Teresa! Aledis a luat-o la 
fugă după fată. 

— Am stat cu rândul în fața castelului ca să aflăm ce-ați pățit, 
i-a dat în vileag Teresa de cum s-au îmbrățişat. Nu ne-a fost greu 

să-i înduplecăm pe soldații din poartă să ne spună ce se petrece. 
Fata a făcut semn cu unul din minunațţii ei ochi albaştri. Când v- 
au luat şi soldaţii ne-au dat pe față că vă duceau la Barcelona, am 
căutat ceva cu care să venim; de-aia am zăbovit atât. Şi 
Francesca? 

— Întemnițată în palatul episcopal. 

— De ce? 

Aledis a dat din umeri. Când le despărțiseră, iar ei îi 
porunciseră să plece, încercase să afle pricina de la soldaţi ori de 
la preoți. „La temniță cu baba”, izbutise să audă. Dar nimeni nu-i 
răspunsese şi o dăduseră la o parte din drumul lor, înghiontind-o. 
Când stăruise să afle pricina pentru care fusese poprită Francesca, 
un călugăr tânăr, pe care îl trăsese de sutană, chemase straja. O 
aruncaseră în uliţă, strigând-o „vrăjitoare”. 

— Câte aţi venit? 

— Eulălia şi cu mine. 

O rochie elegantă, de un verde strălucitor, alerga către ea. 

— Aţi adus parale? 

— Păi, cum nu?! 

— Şi Francesca? a întrebat Eulàlia când a ajuns lângă Aledis. 

— La zdup, a repetat Aledis. Eulàlia a dat să întrebe ceva, dar a 
oprit-o cu o mişcare a mâinii. Nu ştiu de ce. Aledis s-a uitat la cele 
două tinere. Ce nu puteau obține ele? Nu ştiu de ce-i întemnițată, 
a repetat, dar aflăm noi; aşa-i, fetelor? 

Amândouă i-au răspuns zâmbind ştrengăreşte. 


Joan şi-a târât noroiul de pe poalele sutanei negre prin toată 
Barcelona. Fratele lui îi ceruse s-o caute pe Mar. Cum să ajungă la 
ea? Încercase să cadă la bună înţelegere cu Eimeric, şi, în loc de 
aşa ceva, aidoma țăranilor simpli pe care el îi osândea, căzuse în 
cursele întinse de inchizitor, dându-i şi mai mari semne de 
vinovăție. Ce putea să fi pârât Elionor? O clipă, s-a gândit să se 
ducă la cumnata lui, dar simpla amintire a zâmbetului pe care i-l 
aruncase în casa lui Felip de Ponts l-a făcut să se lase păgubaş. 
Dacă îşi pârâse propriul soț, ce-avea să-i spună lui? 

A coborât pe ulița Mar până la Sfânta Maria. Biserica lui Arnau. 
Joan a stat în loc şi a privit-o. Încă înconjurată de schele din lemn, 
pe care zidarii se mişcau neobosiți, biserica Sfânta Maria vădea 
deja ce-avea să fie. Toate zidurile din afară şi contraforții acelora 
erau isprăviți, ca şi absida şi două dintre cele patru bolți ale navei 
centrale; nervurile celei de-a treia bolți, cu bolțarul plătit de rege, 

ca să se dăltuiască pe el relieful ecvestru al tatălui său, regele 
Alfonso, începeau să crească într-un arc fără cusur, susținute de 
schelării nesfârşite, în aşteptarea clipei când bolțarul avea să 
cumpănească greutățile, iar arcul să se ţină singur. Mai lipseau 
ultimele două bolți mari, apoi Sfânta Maria avea să fie cu 
desăvârşire acoperită. 

Cum să nu te îndrăgosteşti de templul acela? Joan şi-a amintit 
de părintele Albert şi de ziua în care Arnau şi el intraseră întâia 
oară acolo. Nici măcar nu ştia să se roage! Cu mulți ani mai târziu, 
pe când învăţa să spună rugăciuni, să scrie şi să citească, fratele 
lui căra pietre chiar până la biserică. Joan şi-a adus aminte de 
rănile sângerânde cu care Arnau venea acasă în primele zile, 
zâmbind totuşi. I-a privit pe feluriții meşteri care dădeau zor la 
montanțţii şi arhivoltele de pe fațada mare, la statuile, ornamentele 
cu figuri geometrice, altele la fiecare uşă, zăbrelele din fier forjat şi 
garguii cu tot soiul de alegorii, capitelurile coloanelor şi vitraliile, 
opere meşteşugite, menite să filtreze lumina magică a Mediteranei, 
făcând-o să dănțuiască oră de oră, aproape minut de minut, pe 
formele şi culorile din templu. 

Pe impunătoarea rozetă a marii fațade se putea de-acum ghici 
viitoarea compoziție: în centru, o rozetă mică, împodobită cu 
sumedenie de foi, din al cărei cerc plecau aidoma unor săgeți 
capricioase, aidoma unui soare din piatră lucrat minuţios, liniile 
menite să împartă rozeta mare; formele geometrice lăsau loc unui 
şir de trefle în ogivă, iar după ele, unui alt şir de trefle cu patru 
lobi, de data asta rotunjite, care închideau definitiv rozeta mare. 
Printre toate acele linii geometrice, aidoma celor ce împodobeau 
ferestrele înguste de pe fațadă, aveau să fie încrustate vitralii cu 
plumb; pentru moment, totuşi, rozeta era o uriaşă pânză de 
păianjen, din piatră fin cizelată, şi îi aştepta pe maeştrii vitralieri 
să umple golurile. 

„Mai au multe de săvârşit”, şi-a zis Joan, văzând cei vreo sută 
de bărbați care munceau cu dăruire întru visurile întregului neam. 
S-a ivit un bastaix cu o piatră uriaşă. Sudoarea îi curgea de pe 
frunte pe pulpe şi toți muşchii i se desenau, încordați, vibrând în 
ritmul paşilor cu care se apropia de biserică. Dar zâmbea; la fel ca 
şi fratele lui. Joan nu-şi putea lua privirea de pe bastaix. Pe schele, 
zidarii au lăsat deoparte tot ce aveau de săvârşit şi s-au dus să 
vadă cum soseau pietrele cu care mai târziu urmau să lucreze. 
După primul bastaix a venit altul, apoi altul, şi altul, toți gârboviți 
sub povara pietrelor. Icnetul dălților care izbeau în pietre s-a dat 

bătut în fața lucrătorilor modeşti de pe țărmul Barcelonei şi, 
pentru câteva clipe, întreaga Sfânta Maria a împietrit, vrăjită. Un 
zidar a spart tăcerea din înaltul templului. Strigătul lui de 
încurajare a sfâşiat văzduhul, iar ecoul i s-a izbit de pietre şi s-a 
adâncit în toți cei care priveau. 

„Curaj”, a şoptit Joan, alăturându-se strigătelor dezlănțuite. 
Toţi bastaixos zâmbeau şi, ori de câte ori unul dintre ei descărca o 
nouă piatră, strigătele creşteau. Cineva le-a dat apă şi toți 
bastaixos au ridicat urcioarele deasupra capetelor, lăsând să le 
curgă apa pe fețe, înainte de a bea. Joan şi-a adus aminte cum 
mergeau ei pe plajă în urma cetei de bastaixos, cu burduful lui 
Bernat. Apoi a ridicat ochii la cer. Trebuia s-o caute: aceea era 
penitența dată lui de Domnul, iar el avea s-o caute pe fată şi să-i 
spună adevărul. A ocolit Sfânta Maria până în piața Born, Pla den 
Llull şi mănăstirea Santa Clara, apoi a ieşit din Barcelona prin 
poarta San Daniel. 


Lui Aledis nu i-a fost greu să-i găsească pe seniorul de Bellera 
şi pe Genis Puig. Pe lângă cel din piața de grâne, menit 
neguțătorilor care intrau în cetate, Barcelona mai avea cinci 
hanuri. Le-a poruncit Teresei şi Elulaliei să se ascundă pe drumul 
ce ducea la Montjuïc până venea ea după ele. Apoi le-a privit în 
tăcere cum plecau, pe când amintirile îi trezeau noi simțăminte. 

Când n-a mai zărit licăririle veşmintelor purtate de fetele ei, a 
început să caute. Mai întâi, hanul Bou, foarte aproape de palatul 
episcopal, lângă piața Nova. Rândaşul de la cuhnie a gonit-o 
necuviincios când s-a dus la uşa din spate şi l-a întrebat de 
seniorul de Bellera. La Massa, din Portaferrissa, tot pe lângă 
palatul episcopal, o femeie care frământa un aluat în spatele 
hanului i-a dezvăluit că seniorii nu trăseseră acolo; atunci, Aledis 
s-a dus la hanul Estanyer, de lângă piaţa Llana. Acolo, alt flăcău, 
neobrăzat peste poate, s-a uitat la ea din cap până-n picioare. 

— Cine întreabă de seniorul de Bellera? a iscodit-o. 

— Stăpâna mea, a răspuns Aledis; l-a urmat încă de la 
Navarcles. 

Flăcăul, înalt ca bradul, s-a uitat la sânii târfei. Apoi a întins 
mâna dreaptă şi i-a cântărit unul. 

— Ce vrea stăpâna ta de la acest nobil? 

Aledis l-a răbdat neclintită, străduindu-se să-şi ascundă 
zâmbetul. 

— Nu-i treaba mea s-o ştiu. Flăcăul a început să-i strângă 

sânul. Aledis s-a apropiat de el şi i-a băgat mâna între picioare. 
Când i-a simţit-o, flăcăul s-a pierdut cu firea. Dar, a pretins ea, 
tărăgănând fiece vorbă, dacă stau aici, poate că am să moţăi la 
noapte în pomet, pe când stăpâna mea... 

Aledis l-a mângâiat iar între picioare pe flăcău. 

— Chiar azi-dimineață, s-a bâlbâit acela, au mas doi cavaleri în 
căutare de adăpost. 

De astă dată chiar a zâmbit. O clipă, a vrut să scape de băiat, 
dar de ce nu? De mult nu mai simţțise peste ea trup tânăr, 
nepriceput, mânat doar de patimă. 

L-a împins într-un şopron mic. Prima oară, flăcăul nici măcar 
n-a avut vreme să-şi dea jos nădragii, dar apoi femeia a secătuit 
toată vigoarea capriciosului tânăr pe care îl dorise. 

Când Aledis s-a ridicat să se îmbrace, băiatul a rămas întins pe 
jos, cu ochii pierduţi în tavan. 

— Dacă mă mai vezi, orice-ar fi, i-a spus Aledis, nu mă ştii, nu 
m-ai văzut, pricepi? 

A trebuit să insiste de două ori până ce flăcăul i-a promis. 


— Voi o să fiți fiicele mele, le-a zis Teresei şi Eulăliei după ce le- 
a dat straiele pe care tocmai le cumpărase. Am rămas nu de mult 
văduvă şi ne ducem la Gerona, unde sperăm să ne primească un 
frate de-al meu. Suntem sărmane. Tatăl vostru era doar calfă de 
tăbăcar la Tarragona. 

— Păi, pentru o văduvă săracă eşti tare hlizită, i-a trântit-o 
Eulàlia, scoțând rochia verde şi strâmbându-se cu simpatie la 
Teresa. 

— E drept, a recunoscut Eulàlia, ar trebui să nu te mai arăţi 
atât de încântată. Fiindcă mai curând pari că tocmai ai cunoscut... 

— Nu vă faceţi griji, le-a tăiat vorba Aledis; la nevoie, am să mă 
înfățişez ca şi cum abia aş fi rămas văduvă. 

— Şi până la nevoie, a stăruit Teresa, n-ai putea să uiţi de 
văduvie, şi să ne spui de unde până unde atâta veselie? 

Cele două fete au râs. Cum stăteau ascunse în desişul de la 
poalele muntelui Montjuïc, Aledis s-a simţit atrasă să le privească 
trupurile despuiate, fără cusur, voluptoase. Tinerețe. Un moment, 
şi-a adus aminte de ea, chiar acolo, în urmă cu mai mulți ani. 

— Au! a exclamat Eulàlia, asta zgârie. 

Aledis s-a întors la realitate şi a văzut-o pe Eulălia cu cămaşa 
lungă şi decolorată care îi ajungea până la glezne. 

— Orfanele unei calfe de tăbăcar nu poartă mătăsuri. 

— Dar... asta? s-a plâns Eulălia trăgând cu degetele de cămaşă. 

— Păi, fireşte, a stăruit Aledis. Oricum, amândouă ați uitat de 
aşa ceva. 

Aledis le-a arătat două fâşii de pânză spălăcită, deopotrivă de 
aspre ca şi cămaşa. S-au apropiat să le ia. 

— Ce-s? a întrebat Teresa. 

— Alfardass!, şi sunt pentru... 

— Nu. Doar nu vrei să... 

— Femeile onorabile îşi acoperă sânii. Fetele au dat să se 
plângă. Întâi sânii, a poruncit Aledis, apoi cămăşile, deasupra 
tunicile, şi să-mi mulțumiți, a adăugat sub privirea fetelor, că v-am 
cumpărat cămăşi, şi nu cilicii. Poate că nu v-ar strica puţină 
penitenţă. 

Toate trei au trebuit să se ajute între ele, ca să-şi lege fâşiile de 
pânză despre care aflaseră că se numeau alfardas. 

— Am crezut că voiai să-i seducem pe cei doi nobili, i-a amintit 
Eulălia, pe când Aledis îşi trăgea alfarda peste sânii mari; nu văd 
cum s-ar putea cu aşa ceva... 

— Lasă-mă pe mine s-o fac, i-a răspuns Aledis. Tunicile-s 
aproape albe, simbolul fecioriei. Nemermnicii ăştia n-au să scape 
prilejul de a se culca cu două fete mari. Nu ştiţi nimic despre 
bărbaţi, a stăruit Aledis, pe când isprăveau cu îmbrăcatul, nu fiți 
nici cochete, nici îndrăznețe. Respingeţi-i tot mereu. Respingeţi-i 
ori de câte ori e nevoie. 

— Şi dacă îi respingem atât de mult că se răzgândesc? 

Aledis a ridicat din sprâncene, privind-o pe Teresa. 

— Eşti prostuță, a mustrat-o zâmbind. Nu trebuie decât să-i 
faceţi să tragă la măsea. Vinul o să îmbine restul. Cât staţi cu ei, 
n-o să se lase. Vă încredințez. Pe de altă parte, nu uitaţi că 
Francesca a fost luată de Biserică, nu din porunca domnului 
veguer ori a judelui. 

Amândouă s-au uitat la ea, uimite. 

— Prelați?! au exclamat într-un glas. 

— Înţeleg că nu prea ştiţi multe de-astea, a priceput Aledis. Păi, 
închipuiţi-vă. Cred că are oarecum de-a face cu vrăjitoria. Când m- 
au dat afară din palat, mi-au strigat „vrăjitoareo”. 

După câteva ceasuri, straja porții Trentaclaus le-a îngăduit să 
treacă unei femei în doliu, cu părul strâns în coc, şi fiicelor ei, 


5 În lb. sp. veche, acest cuvânt de origine arabă înseamnă „pânză 
groasă care susține şi acoperă sânii”. (n.tr.) 

îmbrăcate aproape numai în alb, cu părul strâns cuviincios, cu 
opinci simple, fără podoabe şi parfumuri, care mergeau cu capul 
plecat în urma celei în doliu, pironindu-i călcâiele cu privirea, 
după cum le poruncise Aledis. 

Capitolul 49 


Uşa temniței s-a deschis fulgerător. Nu era ceasul obişnuit; 
soarele nu scăpătase încă, lumina tot se mai chinuia să se 
strecoare prin ferestruica zăbrelită, dar mizeria ce plutea acolo 
părea gata să nu-l lase, iar lumina se întrețesea cu praful şi 
duhorile celor întemnițați. Nu era ceasul obişnuit şi toate umbrele 
s-au mişcat. Arnau a auzit scrâşnetul lanțurilor, care a stat de 
cum a intrat alguazilul, aducând un nou deţinut; nu era căutat 
nici unul dintre ei. Altul, alta, s-a îndreptat Arnau, văzând profilul 
unei bătrâne în pragul uşii. Ce păcat făcuse, oare, biata femeie? 

Alguazilul a împins noua victimă în temniță. Femeia s-a prăvălit 
la pământ. 

— Ridică-te, vrăjitoareo! au auzit. Dar vrăjitoarea nu s-a clintit. 
Alguazilul a tras două lovituri de picior în trupul care zăcea lângă 
el. Ecoul lor surd a vibrat câteva clipe nesfârşite. Ţi-am poruncit să 
te ridici! 

Arnau a văzut că umbrele încercau să se mistuie în pereții de 
care se sprijineau. Erau aceleaşi strigăte, acelaşi ton poruncitor, 
aceeaşi voce. De când era întemnițat auzise de mai multe ori vocea 
aceea, tunând de dincolo de uşa celulei, după ce unui deținut i se 
scoseseră lanțurile. Tot atunci văzuse cum umbrele se gârboveau 
şi-şi vădeau spaima de cazne. Mai întâi venea vocea, strigătul, şi 
după câteva clipe urletul sfâşietor al trupului schingiuit. 

— Ridică-te, palatondră bătrână! 

Alguazilul a izbit-o iar cu piciorul, dar bătrâna tot nu s-a clintit. 
Până la urmă, bărbatul s-a lăsat pe vine şi, suflând din greu, a 
tras-o de un braț, şi a târât-o acolo unde i se poruncise s-o 
înlănțuie: departe de zaraf. Scrâşnetul cheilor şi fiarelor de la 
picioare a fost osânda bătrânei. Înainte de a ieşi, alguazilul a 
traversat celula până la Arnau. 

— De ce? întrebase după ce primise poruncă s-o pună pe 
vrăjitoare în lanțuri, departe de Arnau. 

— Vrăjitoarea e mama zarafului, îi răspunsese ofițerul 
Inchiziției; aşa ne-a povestit ofițerul seniorului de Bellera. 

— Să nu crezi, i-a atras alguazilul luarea-aminte lui Arnau, 
când a ajuns lângă el, că pe aceiaşi gologani maică-ta are să 
mănânce mai bine. Oricât ţi-ar fi de mamă, o vrăjitoare costă 
parale, Arnau Estanyol. 


446 


Nimic nu se schimbase: cula, la care aciuase turnul de strajă, 
domina ca şi înainte deluşorul. Joan a privit în sus şi în minte i-a 
revenit gălăgia făcută de host, de bărbaţii nestăpâniţi, de spade, 
strigătele de bucurie când chiar el îl înduplecase tocmai acolo pe 
Arnau s-o mărite pe Mar. Niciodată nu se avusese prea bine cu 
fata, ce-avea să-i spună acum? 

Joan a ridicat privirile la cer, apoi, gârbovit, cu capul în 
pământ, târându-şi sutana, a început să urce costişa uşoară. 

Împrejurimile culei păreau pustii. Doar mugetul vitelor care 
rumegau paie în staul, la catul de jos, spărgea uneori tăcerea. 

— E cineva aici? a strigat Joan. 

Dădea să strige iar, când o mişcare i-a atras atenţia. Dintr-un 
cotlon al culei, unde se pitise, un copil îl privea cu ochii cât 
strachina. 

— Vino aici, băiețaş! i-a poruncit Joan. 

Copilul a stat în cumpănă. 

— Vino aici. 

— Ce se petrece? 

Joan s-a întors spre scara de afară, care ducea la catul de sus. 
Din vârful ei, Mar îl întreba din priviri. 

O bună bucată de vreme, amândoi nici n-au mişcat, nici n-au 
vorbit. Joan încerca să desluşească în femeie imaginea codanei a 
cărei viață o jertfise cavalerului de Ponts, dar figura ei era de o 
severitate care n-avea nici în clin, nici în mânecă cu izbucnirea de 
simțăminte pe care o trăiseră în urmă cu cinci ani chiar acolo. 
Timpul trecea, iar Joan se simțea tot mai stânjenit. Mar îl pironea 
cu privirea, liniştită, fără ca măcar să clipească. 

— Ce cauti, Sfinţia Ta? l-a întrebat în cele din urmă. 

— Am venit să stau de vorbă cu tine. 

Joan a trebuit să ridice glasul. 

— Nu mă interesează nimic din ce-ai să-mi spui. 

Mar a dat să-i întoarcă spatele, dar Joan s-a grăbit să spună: 

— I-am făgăduit lui Arnau că voi vorbi cu tine. În ciuda 
aşteptărilor lui Joan, Mar n-a părut impresionată la auzul numelui 
de Arnau; dar nici n-a plecat. Ascultă-mă, nu eu vreau să-ți 
vorbesc. Joan a tăcut câteva clipe. Pot să urc? 

Mar i-a întors spatele şi a intrat în casă. Joan s-a dus la scară 
şi, înainte de a urca, s-a uitat iar la cer. Oare asta era penitența pe 
care o merita? 

Şi-a dres glasul, ca să-i atragă luarea-aminte. Mar a stat tot cu 

fața la vatră, ocupată cu oala care atârna pe nişte pirostrii agățate, 
la rândul lor, de tavan. 

— Vorbeşte, s-a mărginit să-i zică. 

Joan a privit-o din spate, aplecată deasupra focului. Părul îi 
cădea pe umeri, aproape atingându-i fesele, ferme şi conturate fără 
cusur sub cămaşă. Devenise o femeie atrăgătoare. 

— Nu spui nimic? l-a întrebat Mar, întorcând capul pentru 
câteva clipe. 

Cum...? 

— Arnau a fost ridicat de Inchiziţie, i-a dat în vileag brusc şi 
dintr-o răsuflare dominicanul. 

Mar n-a mai amestecat în oală. 

Joan a amuţit. 

Vocea a părut să plece din flăcări, tremurătoare, înfiorată: 

— O alta e închisă de multă vreme. 

Mar a rămas cu spatele la Joan, dreaptă, cu braţele căzute în 
lungul trupului şi ochii pironiţi pe clopotul din cuhnie. 

— Nu Arnau te-a închis. 

Mar s-a întors ca fulgerată. 

— Dar nu el m-a dat după seniorul de Ponts? a strigat. Nu el s- 
a învoit să mă dea de nevastă? Nu el a hotărât să nu-mi răzbune 
necinstea? M-a silit! M-a răpit şi m-a luat cu silnicie. 

Scuipase fiece vorbă. Tremura. Tremura toată; de la buza de 
sus până la mâini, pe care acum încerca să şi le pună pe piept. 
Joan nu i-a mai putut îndura ochii înroşiți. 

— N-a fost Arnau, a repetat monahul cu glas tremurat. Ci eu! a 
strigat. Înţelegi, femeie? Eu am fost. Eu l-am convins că trebuia să 
te mărite. Ce s-ar fi ales de-o fată siluită? Ce s-ar fi ales de tine 
când toată Barcelona ţi-ar fi aflat nenorocirea? Convins de Elionor, 
eu ţi-am pregătit răpirea şi am consimţit să fii necinstită, ca să-l 
pot îndupleca pe Arnau să te mărite. Eu port întreaga vină. Arnau 
nu te-ar fi măritat nicicând. 

Cei doi s-au privit. Joan simțea cum că sutana îi devenea mai 
uşoară. Mar n-a mai tremurat şi în ochi i s-au ivit lacrimi. 

— Te iubea, a adăugat Joan. Te iubea atunci, te iubeşte şi 
acum. Are nevoie de tine. 

Mar şi-a acoperit fața cu mâinile. Genunchii i s-au îndoit într-o 
parte, iar trupul i s-a gârbovit, până a îngenuncheat în fața 
monahului. 

Gata. O făcuse. Acum Mar avea să meargă la Barcelona să-i 
spună lui Arnau, şi... Gândind toate acestea, Joan s-a lăsat în jos 

ca s-o ajute pe Mar să se ridice. 

— Nu mă atinge! 

Joan a sărit înapoi. 

— S-a întâmplat ceva, stăpână? 

Călugărul s-a întors la uşă. Din prag, o namilă cât casa, un 
bărbat înarmat cu o coasă, îl privea amenințător; dindărătul 
picioarelor lui, se ițea capul băiețelului. Joan era la mai puţin de 
două palme de nou-sosit, iar acela era cu aproape două capete mai 
înalt decât el. 

— Nu s-a întâmplat nimic, a răspuns Joan, dar omul a înaintat 
spre Mar, împingându-l de parcă nici n-ar fi existat. Ţi-am mai zis 
că nimic, a stăruit Joan, vezi-ți de treburile tale. 

Copilul s-a pitit în dosul uşii şi de dindărătul ei şi-a ițit iar 
capul. Joan nu l-a mai privit şi, când a întors capul către odaie, a 
desluşit că omul cu coasa îngenunchease lângă Mar fără s-o 
atingă. 

— Nu m-ai auzit? l-a întrebat Joan. Bărbatul n-a răspuns. Dă- 
mi ascultare şi du-te la ale tale. 

De astă dată, bărbatul s-a întors către Joan. 

— Nu ascult decât de stăpâna mea. 

Câţi ca el, înalți, puternici şi mândri, îngenuncheaseră în fața 
lui? Pe câți dintre ei îi văzuse plângând şi implorând înainte de a 
da hotărârea? Joan a mijit din ochi, a strâns din pumni, a făcut 
doi paşi spre slugă. 

— Cutezi să nu dai ascultare Inchiziției? a strigat. 

Nici bine vorba nu-şi sfârşise, că Mar se şi ridicase. Tremura 
din nou. Bărbatul cu coasa s-a ridicat şi el, mai domol. 

— Cum îndrăzneşti tu, călugăre, să vii în casa mea şi să-mi 
ameninți sluga? Inchizitor? Ha! Nu eşti decât Necuratul travestit în 
călugăr! Tu m-ai silit! Joan a văzut cum sluga strângea mâinile pe 
mânerul coasei. Ai recunoscut! 

— Eu... a stat în cumpănă Joan. 

Sluga s-a apropiat şi i-a mângâiat pântecele cu tăişul bont al 
coasei. 

— N-are să afle nimeni, stăpână. Am venit singur. 

Joan s-a uitat la Mar. În ochii ei nu se citea frică, nici măcar 
milă, doar...; s-a întors cât de iute a putut ca să ajungă în uşă, dar 
copilul a trântit-o şi l-a înfruntat. 

Din spate, sluga i-a pus coasa în gât. De astă dată, tăişul 
ascuţit al uneltei s-a lăsat greu pe ceafa călugărului. Joan n-a 
mişcat. Copilul nu-l mai privea temător. Pe față i se citeau 

simțămintele celor dindărătul lui. 

— Ce... ce-ai de gând să faci, Mar? 

Când a vorbit, coasa l-a zgâriat pe gât. 

Mar a tăcut câteva clipe. Joan îi auzea răsuflarea. 

— Închide-l în turn a poruncit Mar. 

Tânăra nu mai intrase acolo din ziua când văzuse cum marea 
host a Barcelonei se pregătise mai întâi de atac şi apoi izbucnise în 
urale. Iar când soțul ei murise la Catalayud, l-a ferecat. 

Văduva şi cele două fiice ale ei au traversat piața Llana, până la 
hanul Estanyer, o clădire din piatră, cu două caturi, care la cel de 
jos avea vatra şi sala de oaspeţi, iar la cel de sus odăi de închiriat. 
Le-au primit hangiul şi flăcăul. Aledis i-a făcut cu ochiul, văzând 
că privea la ea cu uimire. „Ce te uiţi aşa?” i-a strigat hangiul, apoi 
i-a tras o scatoalcă după ceafă. Rândaşul a fugit cât îl ţineau 
picioarele la uşa din dos a hanului. Teresa şi Eulàlia au observat 
semnul făcut de Aledis cu ochiul şi au zâmbit odată. 

— Scatoalca trebuie să v-o dau eu vouă, le-a şoptit Aledis, când 
hangiul le-a întors spatele o clipită. Vreţi sau nu să umblaţi cum 
se cuvine, şi să nu vă mai scărpinați? Cui se mai scarpină... 

— Nu se poate merge cu fâşiile astea din spart... 

— Tăcere, le-a poruncit Aledis, când hangiul s-a întors iar la 
ele. 

Avea o odaie unde puteau să se odihnească toate trei, deşi doar 
cu două saltele. 

— Nu-ţi face griji, om bun, i-a zis Aledis. Fetele mele sunt 
deprinse să doarmă în acelaşi pat. 

— Ai văzut cum ne-a privit hangiul când i-ai zis că ne culcăm 
laolaltă? a întrebat Teresa, după ce-au ajuns în odaie. 

Două saltele de paie şi o laviţă pe care era un opaiț se chinuiau 
din greu să pară mobile. 

— Se şi vedea între noi, a sărit Eulălia, râzând. 

— Şi nici măcar nu vă vădiți farmecele. V-am zis eu, a grăit 
Aledis. 

— Am putea lucra aşa. Văzând roadele... 

— Nu merge decât o dată, i-a răspuns Aledis, ori de câteva ori 
cel mult. Le plac nevinovăția, fecioria. Dar când biruie... Ar trebui 
să mergem din loc în loc, înşelând lumea, dar n-am putea cere 
bani. 

— Nu-i în Catalonia destul aur ca să merg cu opincile astea şi 
cu... 

Teresa a început să se scarpine de la pulpe până la piept. 

— Nu te mai scărpina! 

— Acum nu ne vede nici țipenie, s-a apărat fata. 

— Dar cu cât te scarpini mai mult, cu atât te mănâncă mai 
mult. 

— Dar tu de ce i-ai făcut cu ochiul flăcăului? a iscodit-o 
Eulàlia. 

Aledis s-a uitat la ele. 

— Nu-i treaba voastră. 

— E pe parale? s-a băgat şi Teresa în vorbă. 

Aledis şi-a amintit de fața flăcăului când nici măcar n-avusese 
vreme să-şi scoată nădragii, apoi, de sălbatica şi cumplita 
neîndurare cu care o călărise. Îi plăceau nevinovăția, fecioria. 

— Ceva-ceva tot am luat eu, a răspuns zâmbind. 


Au aşteptat în odaie să vină ora cinei. Şi doar atunci au coborât 
şi s-au aşezat în jurul mesei grosolane din lemn negeluit. Nu mult 
după aceea şi-au făcut apariția Jaume de Bellera şi Genís Puig. De 
cum s-au aşezat la masă, în celălalt capăt al încăperii, nu şi-au 
mai luat ochii de pe fete. Nu era nici țipenie în sala de mese a 
hanului. Aledis le-a atras fetelor luarea-aminte, iar ele s-a închinat 
înainte de a începe să hăpăie supa din blidele aduse de hangiu. 

— Vin? Numai pentru mine, i-a poruncit Aledis. Fiicele mele nu 
beau. 

— Altă ulcică pentru mine, şi încă una... De când a răposat 
tata... s-a dezvinovăţit Teresa, adresându-i-se hangiului. 

— Ca să ni se stingă durerea... a stăruit Eulàlia. 

— Uite ce-i, fetelor, le-a şopocăit Aledis, sunt trei ulcele cu vin... 
şi, ce mai, cu mine au dat roade. Ei bine, în câteva clipe o să-mi 
cadă capul pe masă şi am să sforăi. Şi atunci... ştiţi ce aveți de 
făcut. Trebuie să aflăm de ce-au întemnițat-o pe Francesca şi ce- 
au de gând cu ea. 

După ce s-a prăvălit pe masă cu capul între mâini, Aledis s-a 
pus pe ascultat. 

— Veniţi aici, s-a auzit în toată încăperea. Tăcere. Dacă-i 
beată... s-a auzit după o vreme. 

— N-o să vă facem nimic, le-a lămurit unul din ei. Cum să vă 
facem vreun rău într-un han din Barcelona? Mai e şi hangiul. 

Aledis s-a gândit la hangiu: de l-ar fi lăsat să pună mâna pe 
ceva... 

— Nu vă faceți griji. Suntem cavaleri. 

Până la urmă, fetele s-au dat bătute, iar Aledis le-a auzit 
ridicându-se de la masă. 

— Nu ţi se-aude sforăitul, i-a şoptit Teresa. 

Aledis şi-a îngăduit un zâmbet. 

— Un castel! 

Aledis şi-a închipuit-o pe Teresa holbându-şi ochii verzi şi mari, 
ca să-l privească drept în față pe seniorul de Bellera, şi 
îngăduindu-i să se bucure de nurii ei. 

— Ai auzit, Eulàlia? Un castel. E nobil de-adevăratelea. 
Nicicând n-am stat la taifas cu un nobil. 

— Vorbiți-ne despre bătăliile la care ați fost, a auzit că-l 
îndemna Eulàlia. Îl cunoaşteţi pe regele Pedro? Aţi stat de vorbă cu 
el? 

— Pe cine mai cunoaşteţi? i-a întrebat Teresa. 

Amândouă s-au aruncat pe seniorul de Bellera. Aledis era 
ispitită să caşte ochii niţel, doar cât să-i vadă. Dar n-avea nevoie. 
Fiicele ei ştiau bine ce să facă. 

Castelul, regele, Cortesurile. Fuseseră la Cortesuri? Războiul, 
ceva țipete mici de spaimă când Genís Puig, fără castel, fără rege şi 
Cortesuri, a vrut şi el să se bage în vorbă de-adevăratelea, 
exagerând povestea bătăliilor la care luase parte. Şi vin, mult vin. 

— Ce caută un nobil ca Domnia Ta în cetate, aici în han? Poate 
că aştepţi ceva însemnat? a auzit Aledis că întreba Teresa. 

— Am adus o vrăjitoare, s-a repezit Genís Puig. 

Fetele nu-l întrebau decât pe seniorul de Bellera. Teresa a 
desluşit că nobilul îşi mustra prietenul din priviri. Ăla era 
momentul. 

— O vrăjitoare! a țipat Teresa, năpustindu-se asupra lui Jaume 
de Bellera şi luându-l de mâini. Am văzut la Tarragona cum au ars 
una pe rug. A murit urlând, pe când focul îi suia pe picioare, îi 
ardea sânii şi... 

Teresa a privit în tavan, parcă urmărind drumul vâlvătăilor; 
îndată după aceea, şi-a dus mâinile la piept, dar după câteva clipe 
şi-a venit în fire, şi s-a vădit tulburată în fața nobilului pe al cărui 
chip se citea deja pofta. 

Fără să-i dea drumul la mâini, Jaume de Bellera s-a ridicat. 

— Vino cu mine. A fost mai curând poruncă decât o rugă, iar 
Teresa s-a lăsat dusă. 

Genis Puig s-a uitat în urma lor cum plecau. 

— Şi noi? a întrebat-o pe Eulàlia, punând brusc mâna pe 
coapsa fetei. 

Eulàlia nu s-a vădit dornică să i-o dea la o parte. 

— Mai întâi poftesc să ştiu totul despre vrăjitoare. Mă ațâţă. 

Începând povestea, cavalerul a băgat mâna între coapsele fetei. 
Aledis era gata-gata să înalțe capul şi să lase totul de izbelişte. 

„Vrăjitoarea e mamă-sa”, a auzit că spunea cavalerul. Răzbunare, 
răzbunare, răzbunare. 

— Ei, ce facem, mergem? a întrebat Genis Puig, când a isprăvit 
de povestit. 

Aledis a ascultat tăcerea Eulăliei. 

— Nu ştiu, a răspuns fata. 

Genís Puig s-a ridicat mânios şi a plesnit-o pe Eulàlia. 

— Lasă-te de mofturi, şi vino! 

— Hai, a cedat ea. 


Rămasă singură în încăpere, lui Aledis i-a fost greu să se ridice. 
Şi-a dus mâinile la ceafă şi s-a frecat. Aveau să-i înfrunte pe Arnau 
şi pe Francesca, diavolul şi vrăjitoarea, cum îi numise Genis Puig. 

— Mai bine mă omor decât să afle Arnau că-s maică-sa, îi 
dezvăluise Francesca în puţinele vorbe pe care le schimbaseră 
după cuvântarea lui Arnau de pe pajiştea Montbui. El e bărbat 
respectabil, adăugase înainte ca Aledis să-i răspundă, iar eu o 
târfă ca toate celelalte; în plus, nicicând nu i-aş putea lămuri 
unele fapte, de ce nu m-am dus după el şi tatăl lui, de ce l-am 
lăsat în ghearele morții. 

Aledis lăsase ochii în jos. 

— Nu ştiu ce i-a dat taică-său în vileag despre mine, a urmat 
Francesca, dar orice-ar fi fost nimic nu se mai poate schimba. 
Timpul vine cu uitare, chiar şi dragostea de mamă se uită. Când 
mă gândesc la el, îmi place să mi-l aduc aminte acolo, pe podiu, 
sfidându-i pe nobili; nu vreau să coboare de acolo din pricina mea. 
Mai bine lăsăm totul aşa, Aledis, şi numai tu ştii pe lume; sper că 
nici când o să mor n-ai să-mi dai taina pe față. Făgăduieşte-mi! 

Dar acum, la ce-avea să mai servească făgăduiala ei? 


Când Esteve a urcat iar în turn, nu mai avea coasa la el. 

— Stăpâna zice că să pui asta la ochi, i-a poruncit lui Joan, 
aruncându-i o zdreanţă. 

— Dar cine te crezi?! a exclamat Joan, dând cu piciorul în 
cârpă. 

În turnul de strajă nu prea era loc, nu mai mult de trei paşi în 
orice direcție; dintr-unul singur, Esteve a şi fost în faţa lui, şi l-a 
plesnit de două ori, o dată peste fiecare obraz. 

— Stăpâna a dat poruncă să-ți acoperi ochii. 

— Sunt inchizitor! 

De astă dată, scatoalca l-a aruncat la perete. Joan s-a prăvălii 

la picioarele lui Esteve. 

— Pune-ţi-o! Esteve l-a ridicat cu o singură mână. Pune-ţi-o, a 
repetat când Joan era de-acum în picioare. 

— Crezi că ai să supui un inchizitor cu silnicia? Nici nu-ți 
închipui... 

Esteve nu l-a lăsat să sfârşească. Întâi l-a lovit peste față cu 
pumnul închis. Joan a zburat a doua oară şi slujitorul a început 
să-l lovească cu piciorul, sub pântece, în stomac, în piept, în față. 

Joan s-a făcut ghem de durere. Esteve l-a ridicat iar, cu o 
singură mână. 

— Stăpâna zice să ţi-o pui. 

Îi curgea sânge pe gură. Picioarele îl lăsau. Când sluga l-a lăsat, 
Joan a dat să se ţină pe picioare, dar durerea mare dintr-un 
genunchi l-a îndoit şi s-a prăvălit peste Esteve, agățându-se de el. 
Sluga l-a dat de pământ. 

— Pune-ţi-o! 

Cârpa era alături. A simţit că făcuse pe el: sutana i se lipea de 
coapse. 

A luat cârpa şi şi-a legat-o la ochi. 

A auzit cum sluga închidea uşa şi cobora scările. Tăcere. O 
veşnicie. Apoi au urcat câțiva oameni. Joan s-a ridicat, pipăind 
peretele. Uşa s-a deschis. Aduceau mobile, poate scaune? 

— Ştiu că ai păcătuit. Aşezată pe un taburet, vocea lui Mar a 
tunat în turn; de lângă ea, băiețaşul se uita la călugăr. 

Joan a stat tot mut. 

— Inchiziția nu acoperă niciodată ochii deținuților, a zis în cele 
din urmă. 

Poate că, dacă ei doi s-ar înfrunta... 

— E drept, a auzit răspunsul lui Mar. Le acoperă doar sufletul, 
bărbăţia, cinstea, onoarea. Ştiu că ai păcătuit, a repetat. 

— Nu mă învoiesc cu atari subtilități. 

Mar i-a făcut semn lui Esteve. Sluga s-a apropiat de Joan şi i-a 
dat un pumn în pântece. Călugărul s-a îndoit de la mijloc, 
încercând să răsufle cu gura deschisă. Când a izbutit să se ridice, 
domnea iar tăcerea. Gâfâitul nu-l lăsa să audă răsuflarea celorlalți. 
Îl dureau picioarele şi pieptul, faţa îi ardea. Nimeni n-a crâcnit. Un 
genunchi tras în şold l-a trântit la pământ. 

Îl durea şi mai abitir, iar Joan s-a strâns ca fătul în pântecele 
mamei. 

Şi din nou s-a lăsat tăcerea. 

O lovitură ascuţită în rărunchi l-a silit să se îndrepte de spate. 

— Ce vrei? a strigat Joan printre înțepăturile durerii. 

Nimeni nu i-a răspuns până ce durerea n-a trecut. Atunci, 
sluga l-a ridicat şi l-a pus iar în fața lui Mar. 

Cu mari strădanii a izbutit să se țină pe picioare. 

— Ce vr...? 

— Ştiu că ai păcătuit. 

Până unde avea să meargă? Oare o să-l ucidă cu lovituri de 
bâtă? Ar fi în stare să-l omoare? Păcătuise şi, totuşi, ce drept avea 
Mar să-l judece? Tot trupul i s-a cutremurat, gata să cadă iar la 
pământ. 

— M-ai osândit deja, a izbutit să zică Joan. De ce vrei să mă 
mai şi judeci? 

Tăcere. Beznă. 

— Spune, femeie! De ce vrei să mă mai şi judeci? 

— Că bine zici, a auzit Joan până la urmă. Te-am osândit, dar 
adu-ți aminte că singur ţi-ai mărturisit greşeala. Mi-a luat fecioria 
chiar aici unde stau; chiar aici m-a siluit de nu ştiu câte ori. 
Spânzură-l şi scapă de leşul lui, i-a mai poruncit Mar lui Esteve. 

Paşii ei au început să se depărteze pe scări în jos. Joan a simțit 
că Esteve îi lega mâinile la spate. Nici măcar nu se putea mişca, 
nu-i mai răspundea nici nu muşchi. Sluga l-a ridicat cu gând să-l 
pună în picioare pe taburetul lui Mar. A auzit fâşâitul funiei 
aruncate astfel încât să treacă peste grinzile de lemn ale tavanului 
din turn. Esteve n-a nimerit, a auzit cum cădea funia. Joan a făcut 
iar pişat şi scârnă pe el. Avea funia în jurul gâtului. 

— Am păcătuit! a strigat cu puţinele puteri rămase. 

Mar i-a auzit strigătul de la picioarele scării. 

În sfârşit. 

A urcat în turn, urmată de băieţel. 

— Acum te ascult, i-a vorbit lui Joan. 


La cântatul cocoşilor, Mar s-a pregătit să plece la Barcelona. 
Îmbrăcată cu cele mai bune straie, împodobită cu puţinele ei 
bijuterii, cu părul curat lăsat pe spate, s-a lăsat urcată de Esteve 
pe o catârcă, şi a îndemnat-o la drum. 

— Ai grijă de casă, i-a poruncit slugii înainte de a porni la 
drum. Şi tu, ajută-l pe tatăl tău. 

Esteve l-a înghiontit pe Joan în urma catârcei. 

— Fă ce ţi se porunceşte, călugăre, i-a zis. 

Cu capul plecat, Joan a început să-şi târâie picioarele în urma 
lui Mar. Şi acum, ce-avea să fie? Chiar în noaptea ce se sfârşise, 


456 


când îi luaseră cârpa de pe ochi, Joan o văzuse drept în față pe 
Mar, în lumina văpăilor tremurate ale torțelor care ardeau în 
spatele ei pe peretele circular al turnului. 

Îl scuipase între ochi. 

— Nu meriţi să fii iertat, dar poate că Arnau o să aibă nevoie de 
tine, i-a lămurit apoi; doar de aceea nu-ţi fac de petrecanie pe loc 
cu mâinile mele. 

Copitele mici şi ascuţite ale catârcei sunau uşor pe drum. Joan 
mergea în cadența ei, privindu-şi picioarele. I-a spus tot: de la 
discuţiile cu Elionor până la ura cu care se încredințase Inchiziției. 
Şi atunci Mar i-a scos cârpa, şi l-a scuipat. 

Supusă, catârca mergea înainte, spre Barcelona. Joan respira 
în piept mireasma mării, care din stânga lui îl însoțea în pelerinaj. 

Capitolul 51 


Soarele încălzea de-acum totul când Aledis a ieşit din hanul lui 
Estanyer, amestecându-se cu trecătorii din piața Llana. Barcelona 
se trezise. Câteva femei, cu găleți, oale şi urcioare, stăteau la coadă 
lângă ghizdul puțului Cadena, chiar lângă han, iar altele se 
îmbulzeau la parlageria din celălalt capăt al pieței. Strigau şi 
râdeau cât le ţinea gura. Voise să plece mai devreme, dar a 
întârziat fiindcă trebuise să se travestească iar în văduvă, cu 
ajutorul şovăielnic al fetelor, care o întrebau neîncetat ce-o să mai 
fie, ce-o să se aleagă de Francesca, avea sau nu să fie arsă pe rug, 
cum susțineau cavalerii. Barem nu s-a uitat nimeni la ea când a 
trecut pe ulița Bòria, în drum spre piața Blat. Aledis s-a simțit 
ciudat; întotdeauna atrăsese luarea-aminte a bărbaților şi 
disprețul femeilor, dar acum, cu vipia strâns lipită de rochia 
neagră, se uita într-o parte şi-ntr-alta, şi nu zărea nici măcar o 
privire fugară. 

Vuietul care venea din apropiere, chiar din piața Blat, i-a arătat 
că urma şi mai multă lume, sub soarele dogoritor. Asuda, sânii 
începuseră să lupte, apăsaţi de alfardas. Aledis a luat-o la dreapta 
chiar înainte să ajungă la piața mare a Barcelonei, căutând umbra 
uliței Semolers, şi urcă pe ea până în piața Oli, unde lumea se 
îmbulzea, căutând cel mai bun ulei ori cumpărând pâine din 
pităria care dădea în piață. După ce a traversat-o, a ajuns la 
fântâna Sant Joan, unde femeile care stăteau la coadă nici măcar 
n-au observat că o văduvă asudată a trecut pe lângă ele. 

De la Sant Joan, Aledis a ajuns, luând-o la stânga, drept la 
catedrală şi palatul episcopal. Ieri o goniseră de acolo, strigând-o 
„vrăjitoare”. Aveau s-o mai recunoască? Flăcăul de la han... Aledis 
a zâmbit, căutând o intrare laterală; flăcăul avusese prilejul s-o 
vadă mai bine ca soldații Inchiziției. 

— Îl caut pe alguazilul temniței. Am o solie pentru el, a 
anunțat, răspunzând întrebărilor puse de soldatul care stătea de 
strajă la uşă. 

Oşteanul a lăsat-o să intre şi i-a arătat drumul temniței. 

Pe măsură ce cobora treptele, lumina şi culorile se mistuiau în 
beznă. La capătul scărilor, Aledis a ajuns într-o antecameră 
dreptunghiulară pustie, cu pământ pe jos, luminată cu facle; la un 
capăt, alguazilul îşi odihnea cărnurile buhăite pe un taburet, cu 

spatele aciuat la perete; în fața lui, se deschidea un coridor 
întunecos. 

S-a apropiat de bărbat, iar acela a privit-o în tăcere. 

Aledis a răsuflat din răsputeri. 

— Aş vrea s-o văd pe bătrâna întemnițată ieri, a spus şi a sunat 
dintr-o pungă cu gologani. 

Fără măcar să se mişte ori să-i răspundă, alguazilul a scuipat 
chiar la picioarele ei, făcând un semn de dispreț cu mâna. Ea s-a 
dat un pas înapoi. 

— Nu, a răspuns alguazilul. 

Aledis a desfăcut băierile pungii. Ochii bărbatului au urmărit 
licărul monedelor care cădeau în palma lui Aledis. Porunca era 
aspră: nu se intra în beciuri fără învoirea extraordinară a lui 
Nicolau Eimeric, iar el nu voia să aibă de-a face cu inchizitorul 
general. Îi cunoştea furiile şi purtările cu cei care nu-i dădeau 
ascultare. Dar paralele oferite de femeie... În afară de asta, nu 
adăugase ofițerul că inchizitorul nu voia, în fapt, să se între la 
zaraf? Dar femeia nu voia să-l vadă pe zaraf, ci doar să stea de 
vorbă cu vrăjitoarea. 

— Bine, s-a învoit. 


Nicolau a bătut cu putere în masă. 

— Ce-a crezut neobrăzatul ăla? 

Tânărul călugăr, care îi dăduse de veste chiar în acea seară, s-a 
dat cu un pas înapoi. Fratele lui, neguțător de vinuri, îi povestise, 
râzând, chiar când cinau acasă la el, în larma făcută de cei cinci 
copii. 

— Cel mai bun negoţț pe care l-am făcut după atâţia ani, îi 
dezvăluise. Ce mai, fratele lui Arnau, monahul, a poruncit să i se 
vândă chiar şi în pierdere comanditele, ca să ia bani peşin, şi, pe 
legea mea, dacă merge tot aşa, o să-l ducă de râpă; slujbaşul lui 
Arnau vinde la jumătate de preț. Apoi ridicase cupa cu vin şi, tot 
zâmbind, băuse pentru Arnau. 

Aflând vestea, Nicolau a amuţit, apoi s-a roşit şi în cele din 
urmă a izbucnit. Tânărul monah a ascultat poruncile strigate de 
Nicolau ofițerului: 

— Du-te, şi cum dai de fratele Joan, adu-l aici! Dă porunci 
gărzii! 

Fratele neguțătorului de vinuri a ieşit din încăpere, iar Nicolau 
a clătinat din cap a tăgadă. Oare ce-şi închipuia călugăraşul? Avea 
de gând să ducă Inchiziția de nas, deşertând cuferele lui frate-su? 

Toată agoniseala aia o să încapă fără osebire pe mâinile Sfântului 
Oficiu! Eimeric a strâns din pumni până când sângele nu i-a mai 
ajuns la încheieturile degetelor. 

— Chiar de-ar trebui să-l pun pe rug, a bolborosit pentru sine. 


— Francesca. Aledis a îngenuncheat lângă bătrână, care şi-a 
schimonosit buzele într-un surâs. Ce ţi-au făcut? Cum te simți? 
Bătrâna nu i-a răspuns. Plânsetul celorlalți deținuți s-a auzit în 
tăcerea care domnea în temniță. Francesca, au pus mâna pe 
Arnau. De aceea te-au adus aici. 

— Ştiu. Aledis a dat din cap, dar înainte de a o mai întreba 
ceva, bătrâna a urmat: E aici. 

Aledis a întors capul spre bărbatul care le privea stând în 
picioare. 

— Cum? 

— Ascultă-mă, s-a auzit în celulă, tu, musafira bătrânei. Aledis 
şi-a întors capul spre voce. Vreau să vorbesc cu tine. Sunt Arnau 
Estanyol. 

— Ce-i, Francesca? 

— De când m-au întemnițat, m-a tot întrebat de ce i-a zis 
alguazilul că-s maică-sa şi mi-a mai spus că pe el îl cheamă Arnau 
Estanyol, şi că aici l-a băgat Inchiziția... Asta a fost pentru mine 
adevărată tortură. 

— Şi ce i-ai răspuns? 

— Nimic. 

— Ascultă-mă! 

De astă dată, Aledis nu s-a mai întors. 

— Inchiziția vrea să arate că-i fiu de vrăjitoare, i-a limpezit 
Francesca. 

— Ascultă-mă, te rog! 

Aledis a simțit că mâinile Francescăi îi strângeau brațul. 
Apăsarea bătrânei s-a unit cu sunetul rugăminților lui Arnau. 

— N-ai să...? Aledis şi-a dres glasul. N-ai să-i spui nimic? 

— Nimeni nu trebuie să afle că Arnau mi-e fiu. Mă auzi, Aledis? 
Dacă n-am recunoscut până acum, cu atât mai puţin am s-o fac 
când Inchiziția... Numai tu ştii, fato! 

Vocea bătrânei s-a limpezit. 

— Jaume de Bellera... 

— Te rog! a auzit iar. 

Aledis s-a întors către Arnau; nu-l putea vedea printre lacrimi, 
dar s-a străduit să şi le şteargă. 

— Numai tu, Aledis, a stăruit Francesca. Jură-mi-te că n-ai să 
spui nimănui niciodată. 

— Dar seniorul de Bellera... 

— Nimeni nu poate dovedi aşa ceva. Jură-mi-te, Aledis! 

— Au să te pună la cazne, ai să suferi. 

— Mai ceva decât toată viața? Mai ceva decât aici, în tăcerea cu 
care trebuie să răspund rugilor lui Arnau? Jură-mi-te! 

Ochii Francescăi au sticlit în penumbră. 

— Mă jur. 

Aledis şi-a pus brațele pe după gâtul ei. Pentru întâia oară 
după atâţia ani, a simțit slăbiciunea bătrânei. 

— Nu vreau să te las aici, i-a zis plângând. Ce-are să se aleagă 
de tine? 

— Nu-ţi face griji pentru mine, i-a şoptit bătrâna la ureche. Am 
să îndur până am să-i conving că Arnau nu mi-e fiu. Francesca a 
trebuit să tragă aer în piept înainte de a urma: un Bellera mi-a 
distrus viața; fiul lui n-are să facă aşijderea cu Arnau. 

Aledis a sărutat-o pe Francesca şi a rămas câteva clipe cu 
buzele lipite de obrazul ei. Apoi s-a ridicat. 

— Ascultă-mă! 

Aledis s-a uitat spre locul de unde venea glasul. 

— Nu te duce, a rugat-o Francesca, de pe jos. 

— Apropie-te! Te rog. 

— N-ai să poți, Aledis. Şi mi te-ai jurat. 

Arnau şi Aledis s-au privit în beznă. Doar două trupuri. 
Lacrimile lui Aledis au lucit, lunecându-i pe obraz. 

Arnau s-a prăbuşit la pământ, când a văzut că necunoscuta se 
îndrepta spre uşa temniței. 


Chiar în acea dimineaţă, o femeie călare pe o catârcă a intrat în 
cetate pe poarta San Daniel. În urma ei, un dominican, care nici 
măcar nu le-a aruncat vreo privire soldaților, mergea târându-şi 
picioarele. Au traversat Barcelona până la palatul episcopal, fără 
să-şi spună vreo vorbă, călugărul mergând tot în urma catârcei. 

— Frate Joan? l-a întrebat unul dintre soldații de strajă la uşă. 

Dominicanul a ridicat obrazul învineţit la oştean. 

— Frate Joan? a întrebat iar soldatul. 

Joan a încuviințat. 

— Inchizitorul general a poruncit să vă ducem la Înălțimea Sa. 

Ostaşul a chemat garda şi câțiva soți de-ai lui au venit după 
Joan. 

Femeia n-a descălecat de pe catârcă. 

Capitolul 52 


Sahat a intrat în goana mare în dugheana pe care bătrânul 
neguțător o ținea la Pisa, pe malurile râului Arno. Calfe şi ucenici 
au dat să-l salute, dar arapul nu le-a dat nicio atenție. „Unde-i 
stăpânul vostru?” i-a întrebat pe toți la rând, înaintând fără oprire 
prin sumedenia de mărfuri puse claie peste grămadă în toată 
prăvălia. Până la urmă, a dat de bătrânul neguțător într-un capăt 
al clădirii, aplecat peste nişte baloturi de stofă. 

— Ce se petrece, Filippo? 

Acesta şi-a îndreptat spatele cu mare greutate şi s-a întors la 
Sahat. 

— Ieri a sosit o navă care se duce la Marsilia. 

— Ştiu. Şi ce dacă? 

Filippo s-a uitat la Sahat. Câţi ani să tot fi avut? Dar nesmintit 
nu mai era tânăr. Era bine îmbrăcat, ca întotdeauna, dar fără 
paradă cum făceau mulți mai puțin bogaţi ca el. Ce fusese, oare, 
între el şi Arnau? Nu voise să-i spună nicicând. Filippo îşi amintea 
robul abia venit din Catalonia, cartea de cetățean şi ordinul de 
plată din partea lui Arnau. 

— Filippo! 

Strigătul lui Sahat l-a readus pentru câteva clipe în prezent; 
apoi s-a pierdut iar printre gânduri: tot mai părea un tânăr plin de 
visuri. Se apuca de toate cu aceeaşi hotărâre. 

— Filippo, te rog! 

— Adevărat, adevărat. Că bine zici. lartă-mă. Bătrânul s-a 
apropiat de el şi i s-a sprijinit de braţ. Că bine zici, că bine zici. 
Ajută-mă, să mergem la mine. 

În lumea pisană a negoțurilor, Filippo Tescio se sprijinea pe 
foarte puțini bărbaţi de nădejde. Iar semnul fățiş de încredere făcut 
de bătrân putea să-i deschidă mai multe uşi decât o mie de florini 
de aur. De astă dată, Sahat l-a întrerupt pe bătrânul neguţător, 
care înainta domol. 

— Filippo, te rog! 

Bătrânul a tras uşurel de el, ca să meargă mai departe. 

— Veşti, veşti proaste. Arnau, i-a dat de ştire, lăsându-i timp ca 
să-şi vină în fire. L-a arestat Inchiziția. 

Sahat a amuţit. 

— Pricinile sunt destul de încâlcite, i-a zis Filippo. Oamenii lui 

vând comandite şi, ca atare, starea lui...; dar astea-s doar zvonuri, 
îmi închipui că răuvoitoare. Stai jos, l-a îndemnat, odată ajunşi la 
ceea ce bătrânul numea „la el”: o masă simplă pe un podiu, de 
unde îi privea pe cei trei slujbaşi care, la mese aşijderea, înscriau 
operațiuni în uriaşe catastife neguțătoreşti, veghind totodată şi la 
negoțul în bani peşin din spatele dughenei. 

Când s-a pus jos, Filippo a oftat. 

— Dar nu despre asta-i vorba, a mai spus. De Paşte, 
barcelonezii s-au luat de cartierul evreiesc. I-au învinovăţit pe evrei 
că au profanat o ostie. O amendă masivă, trei bărbaţi executați. 
Filippo a observat că lui Sahat îi tremura buza de jos. Hasdai. 

Bătrânul şi-a luat ochii de pe Sahat, lăsându-i câteva clipe de 
singurătate. Când s-a întors la el, a văzut că strângea neînduplecat 
din buze. Sahat a tras aer în piept, acoperindu-şi fața cu mâinile, 
ca să se frece la ochi. 

— Ţine, a glăsuit Filippo, dându-i un răvaş. E de la Jucef. O 
coca a ridicat ancora la Barcelona ca să meargă la Alexandria şi 
cineva de pe navă i l-a lăsat omului meu din Neapole; l-a adus 
pilotul celei ce se întoarce la Marsilia. Jucef a preluat negoțul şi în 
misivă istoriseşte tot ce s-a petrecut, dar nu prea multe despre 
Arnau. 

Sahat a luat răvaşul, dar nu l-a deschis. 

— Hasdai executat, Arnau întemnițat, a rostit, iar eu aici. 

— Ţi-am oprit un loc pentru Marsilia, i-a zis Filippo. Pleci mâine 
la ivitul zorilor. De acolo nu va fi greu să ajungi la Barcelona. 

— Mulţumesc, l-a auzit pe Sahat că spunea ca pentru sine. 

Filippo a amuţit. 

— Am venit aici ca să-mi caut rădăcinile, a început să 
povestească Sahat, să-mi caut familia pe care mi-o credeam 
pierdută. Ştii de ce-am dat? Filippo s-a mărginit să-l privească. 
Când m-au vândut, eram doar un copil, iar mama şi cei cinci frați 
ai mei trăiau. Nu l-am aflat decât pe unul dintre ei, şi nici măcar 
nu te pot încredința că-i aşa. Era robul unui hamal din portul 
Genovei. Când mi l-au înfățişat, nu mi-am recunoscut fratele. Nici 
măcar nu mi-am adus aminte cum îl cheamă. Târa un picior, îi 
lipsea degetul mic de la mâna dreaptă, şi urechile îi fuseseră 
tăiate. M-am gândit că stăpânul fusese foarte crud cu el, dacă îl 
osândise aşa, dar mai încolo... Sahat s-a oprit, uitându-se la 
bătrân. N-a primit nici un răspuns. L-am slobozit, am pus să i se 
dea parale bune, dar fără să-i dezvălui că eu eram în spatele 
întregii poveşti. Paralele nu l-au ținut decât şase zile; şase zile în 

care a fost beat tot timpul, risipind pe jocuri şi muieri ceea ce 
pentru el trebuia să fie o mică avere. S-a vândut iar rob pe culcuş 
şi de-ale gurii fostului stăpân. Sahat a dat din mână a dispreț. 
Asta-i tot ce-am găsit, un frate beat turtă şi arțăgos. 

— Dar şi un prieten, s-a plâns Filippo. 

— E drept. lartă-mă. Vorbeam de... 

Cei doi bărbați au rămas cu ochii pe înscrisurile de pe masă. 
Foiala din dugheană i-a trezit. 

— Sahat, a cuvântat în cele din urmă Filippo, o groază de ani 
am conlucrat cu Hasdai, iar acum, cât o să mă mai țină Domnul în 
viață, am să muncesc cu fiul lui. Din vrerea lui Hasdai şi datorită 
sfaturilor tale, conlucrez şi cu Arnau. Estimp, fie de la neguţțători, 
fie de la năieri ori piloţi, n-am auzit decât laude despre Arnau, 
chiar mi s-a vorbit despre ce-a făcut cu şerbii legaţi de domeniile 
lui! Ce-a fost între voi? Dacă v-aţi fi supărat, nu te-ar fi răsplătit cu 
slobozia şi cu atât mai puţin nu ţi-ar fi dat un ordin de plată 
pentru o grămadă de gologani. Ce-a fost de-ai hotărât să-l 
părăseşti, iar el te-a răsplătit astfel? 

Sahat şi-a lăsat gândurile să zboare până la poalele unui 
deluşor, în apropiere de Mataró, în zvon de spade şi arbalete. 

— O codană. O fată fără pereche. 

— Ah! 

— Nu, a sărit arapul. Nu-i ce crezi. 

Şi pentru întâia oară în ultimii cinci ani, Sahat a povestit cu 
glas tare tot ce păstrase pentru sine. 


— Cum ai cutezat?! strigătul lui Nicolau Eimeric a răsunat pe 
coridoarele din palat. Nici măcar n-a adăstat ca soldaţii să iasă din 
odaia de lucru. Inchizitorul se plimba prin încăpere, dând din 
mâini. Cum îndrăzneşti să pui în primejdie avutul Sfântului 
Oficiu? Nicolau s-a întors fioros la Joan, rămas în picioare în 
mijlocul încăperii camerei. Cum cutezi să porunceşti vinderea 
comanditelor la preț mic? 

Joan n-a răspuns. Nu pusese geană pe geană întreaga noapte, 
fusese chinuit şi umilit. Tocmai mersese o groază în urma unei 
catârce şi îl durea tot trupul. Duhnea fioros, iar sutana, soioasă şi 
foarte uscată, îi zgâria pielea. De o zi întreagă nu pusese nimic în 
gură şi murea de sete. Nu. N-avea de gând să răspundă. 

Nicolau s-a apropiat de el pe la spate. 

— Ce urmăreşti, frate Joan? i-a şoptit la ureche. Poate vrei să 
vinzi avutul fratelui tău şi să fereşti paralele de Inchiziție? 

Nicolau a mai rămas câteva clipe alături de Joan. 

— Duhneşti! a strigat, depărtându-se de el, şi dând iar din 
mâini. Miroşi a țăran catalan. A bombănit foindu-se prin încăpere, 
până când s-a aşezat. Inchiziția a pus mâna pe catastifele fratelui 
tău; de-aici înainte, nu se mai face nicio vânzare. Joan nu s-a 
clintit. Am curmat vizitele la temniță, aşa că nu mai încerca să-l 
vezi. În câteva zile începe judecata. 

Joan tot nu s-a clintit. 

— M-ai auzit, frăţia ta? În câteva zile îţi voi judeca fratele. 

Nicolau a bătut cu pumnul în masă. 

— Am terminat! Du-te de-aici! 

Joan şi-a târât poalele sutanei pe dalele lucitoare din odaia de 
lucru a inchizitorului general. 


Călugărul Joan a adăstat în uşă, îngăduind ochilor să se 
deprindă cu soarele. Mar îl aştepta în picioare, ținând căpăstrul 
catârcei în mână. O luase din masía ei, şi acum să-i spună că 
inchizitorul oprise vizitele la Arnau? Cum să ia asupră-i şi această 
vină? 

— Ai de gând să pleci, frate? a auzit din spate. 

Joan s-a întors şi a zărit o văduvă înlăcrimată. 

S-au uitat unul la celălalt. 

— Joan? a întrebat femeia. 

Ochii căprui. Obrazul... 

— Joan? a stăruit ea. Joan, sunt Aledis. Îți mai aduci aminte de 
mine? 

— Fata tăbăcarului, a dat să spună Joan. 

— Ce se petrece, călugăre? 

Mar se apropiase de uşă. Aledis l-a văzut pe Joan apropiindu-se 
de nou-venită. Apoi, monahul le-a privit ba pe ea, ba pe femeia cu 
catârca. 

— O prietenă din copilărie, a zis. Aledis, ţi-o prezint pe Mar; 
Mar, ea e Aledis. 

Amândouă s-au salutat, dând din cap. 

— Ăsta nu-i loc de sporovăială. Porunca soldatului i-a silit pe 
toți trei să se întoarcă. Lăsaţi intrarea slobodă. 

— Am venit să-l vedem pe Arnau Estanyol, a glăsuit Mar, 
ridicând vocea şi trăgând catârca de căpăstru. 

Soldatul a privit-o din cap până-n picioare şi buzele i s-au 
strâmbat batjocoritor. 

— Zaraful? a întrebat. 

— Da, a stăruit Mar. 

— Inchizitorul general a curmat vizitele la el. 

— De ce le-a curmat? l-a iscodit Mar, iar ceilalți au dat să iasă. 

— Asta întreabă-l pe monah, i-a răspuns ostaşul, făcând semn 
cu degetul către Joan. 

Cei trei au dat să plece. 

— Trebuia să te fi ucis ieri, frate. 

Aledis a văzut că Joan lăsa ochii în pământ. Nici măcar n-a 
răspuns. Apoi s-a uitat la femeia cu catârca: mergea dreaptă şi 
mâna poruncitor. Ce se întâmplase, oare, cu o zi mai devreme? 
Joan nu-şi ascundea fața vineţie, iar tovarăşa lui voia să-l vadă pe 
Arnau. Cine era femeia? Arnau era însurat cu baroneasa, femeia 
care-l însoțise pe podiul castelului Montbui. Când anulase 
cutumele nedrepte. 

— În câteva zile începe judecata lui Arnau. 

Mar şi Aledis s-au oprit ca fulgerate. Joan a mai făcut câțiva 
paşi, dar a simțit că ele nu-l mai însoțeau. Când s-a întors, le-a 
văzut privindu-se în tăcere. „Cine eşti?” păreau să se întrebe din 
ochi. 

— Mă îndoiesc că monahul a fost copil şi cu atât mai puţin că a 
avut prietene, a spus Mar. 

Aledis n-a văzut-o clipind. Mar stătea în picioare, mândră; 
părea că voia s-o străpungă cu ochii ei tineri. Chiar şi catârca 
dindărătul ei stătea potolită, cu urechile ciulite. 

— Nu stai în cumpănă, a observat Aledis. 

— Aşa m-a învăţat viaţa. 

— Dacă tata se învoia acum douăzeci şi cinci de ani, m-aş fi 
măritat cu Arnau, a zis Aledis. 

— Dacă acum cinci ani mă tratau omeneşte, şi nu ca pe un 
animal, m-aş fi măritat cu Arnau, a zis Mar. 

Tăcerea plutea peste noua luptă dintre privirile celor două 
femei, iar lor le-a plăcut şi s-au cântărit una pe alta. 

— Nu l-am văzut pe Arnau de douăzeci şi cinci de ani, i-a 
dezvăluit în cele din urmă Aledis. „Nu vreau să te concurez”, a 
încercat să-i spună într-un limbaj pe care doar femeile îl pot 
pricepe. 

Mar şi-a mutat greutatea de pe un picior pe altul şi a slăbit 
căpăstrul catârcei. A mijit ochii şi n-a mai pironit-o cu privirea pe 
Aledis. 

— Trăiesc dincolo de zidurile cetăţii; ai unde să-mi dai adăpost? 
a întrebat Mar după câteva clipe. 

— Nici eu nu locuiesc în Barcelona. Am mas, laolaltă cu fetele 
mele, la hanul lui Estanyer. Dar ne putem aranja, a adăugat, când 
a văzut că şovăia. Şi...? Aledis a împuns cu capul către Joan. 

S-au uitat împreună la el, stând neclintit locului, cu fața vineție 
şi sutana murdară şi ruptă, atârnându-i de pe umerii căzuți. 

— Are multe de lămurit, a grăit Mar, şi poate avem nevoie de el. 
Să doarmă alături de catârcă. 

Joan a adăstat până ce femeile au pornit iar la drum, apoi le-a 
urmat. 


„Şi tu de ce eşti aici?” are să mă întrebe. „Ce-ai căutat în 
palatul episcopal?” Aledis s-a uitat cu coada ochiului la noua ei 
tovarăşă; pornise iar, dreaptă, şi trăgea de catârcă, nedându-se la 
o parte ori de câte ori cineva i se punea în drum. Ce se petrecuse, 
oare, între Mar şi Joan? Călugărul părea să i se supună negreşit. 
Cum putea un dominican să încuviințeze ca o femeie să-l pună să 
doarmă alături de o catârcă? Au traversat piața Blat. Recunoscuse 
că-l cunoştea pe Arnau, dar nu dăduse în vileag că-l văzuse în 
temniță, iar el o rugase să se apropie de el. „Şi Francesca? Oare ce 
trebuie să le spun despre ea? Că-i mama mea? Nu. Joan o 
cunoaşte şi ştie că n-o cheamă Francesca. Mama răposatului meu 
soț. Dar ce-au să spună când au să vadă că o amestecă în 
judecata lui Arnau? Ar trebui să ştiu. Şi când au să afle că-i femeie 
uşoară? Cum să fie soacră-mea o târfă?” Mai bine să nu afle nimic, 
dar atunci, ce căutam eu în palatul episcopal? 


— Of! a răspuns Aledis la întrebarea pusă de Mar. Aduceam un 
răvaş de la meşterul tăbăcar, răposatul meu soț. Cum ştiam că 
urma să trecem prin Barcelona... 

Eulàlia şi Teresa au privit-o pieziş, mâncând necontenit. 
Ajunseseră la han şi îl convinseseră pe hangiu să mai pună o 
saltea din paie în odaia lor. Mar îi ceruse lui Joan să doarmă în 
staul, alături de catârcă, iar acesta se învoise. 

— Orice-ați auzi, le poruncise Aledis fetelor, tăceți mâlc. 
Încercaţi să nu răspundeţi la nicio întrebare şi, mai ales, nu ştim 
nicio Francesca. 

Toţi cinci s-a pus la masă. 

— Ei bine, frate, a vorbit Mar din nou, de ce a curmat 
inchizitorul vizitele la Arnau? 

Joan nu băgase nimic în gură. 

— Avusesem nevoie de parale ca să-l plătesc pe alguazil, a 

răspuns cu glas ostenit, şi, cum la banca lui Arnau n-aveau bani 
peşin, am dat poruncă să se vândă ceva comandite. Eimeric a 
crezut că voiam să golesc cuferele lui Arnau şi că Inchiziția... 

Chiar atunci au intrat în han seniorul de Bellera şi Genis Puig. 
Feţele li s-au făcut tot un zâmbet când le-au desluşit pe cele două 
fete. 

— Joan, a zis Aledis, nobilii aceia le-au supărat ieri pe fetele 
mele şi cred că gândurile lor... I-ai putea face să nu ne mai supere? 

Joan s-a întors la cei doi bărbaţi care, în picioare, se amuzau 
privindu-le pe Teresa şi pe Eulălia, amintindu-şi de seara dinainte. 

Dar zâmbetele li s-au şters de pe obraji când au recunoscut 
sutana neagră a lui Joan. Călugărul şi-a pus ochii pe ei, iar 
cavalerii s-au aşezat în tăcere la masă, cu ochii în blidele pe care 
tocmai li le adusese hangiul. 

— Pentru ce-au să-l judece pe Arnau? a întrebat Aledis când 
Joan s-a întors la ele. 


Sahat a privit nava din Marsilia, care făcea ultimele pregătiri 
înainte de a ridica ancora: era o galeră solidă cu un singur catarg, 
o cârmă la pupa, alte două laterale, o sută douăzeci de vâslaşi la 
bord şi o capacitate de aproape trei sute de butoaie. 

— E iute şi foarte sigură, l-a lămurit Filippo; s-a întâlnit de 
câteva ori cu pirații şi de tot atâtea ori a izbutit să scape. Peste trei 
sau patru zile va fi la Marsilia. Sahat a încuviințat. De acolo nu-ți 
va fi greu să găseşti o navă de cabotaj cu care să ajungi la 
Barcelona. 

Filippo se ţinea cu o mână de brațul lui Sahat şi îi arăta nava 
cu bastonul. Slujbaşi, neguțători şi cărăuşi îl salutau cu respect, 
trecând pe lângă el; apoi îl salutau şi pe Sahat, arapul de care se 
sprijinea neguțătorul. 

— Vremea-i bună, a adăugat Filippo, împungând cerul cu 
bastonul; n-o să ai necazuri. 

Pilotul galerei s-a apropiat de bordaj şi i-a făcut lui Filippo un 
semn. Sahat a simțit că bătrânul îl strângea de braț. 

— Cred că n-am să te mai văd, a spus bătrânul. Sahat şi-a 
întors obrazul către el, dar Filippo l-a strâns şi mai tare. Sunt 
bătrân, Sahat. 

S-au îmbrățişat. 

— Ai grijă de negoțurile mele, i-a zis Sahat, desprinzându-se de 
el. 

— Fireşte, şi când n-am să mai pot, a adăugat cu glas tremurat, 

au s-o facă fiii mei. Atunci, oriunde te-ai afla, va trebui să-i ajuţi şi 
tu pe ei. 

— Aşa am să fac, a făgăduit Sahat la rândul lui. 

Filippo l-a tras la piept, l-a sărutat pe buze în fața mulțimii care 
aştepta plecarea navei, băgând de seamă şi la ultimul pasager; un 
murmur s-a ridicat în fața dovezii de iubire dată de Filippo Tescio. 

— Du-te! i-a poruncit bătrânul. 

Sahat le-a poruncit celor doi robi care îi cărau bagajele să-l 
urmeze şi a urcat la bord. Când a ajuns pe coverta galerei, Filippo 
nu se mai zărea. 

Marea era calmă. Vântul nu adia, iar galera înainta în ritmul 
celor o sută douăzeci de vâslaşi. 

„Eu n-am avut destul curaj, spunea Jucef în misivă, după ce îi 
istorisise toate cele petrecute după furtul ostiei, ca să fug din 
cartierul evreiesc şi să fiu alături de tata în ultimele lui clipe. Sper 
să mă înţeleagă oriunde ar fi acum.” 

La prova galerei, Sahat a ridicat ochii în zare. „Tu şi ai tăi 
sunteți deja foarte curajoşi, trăind într-o cetate de creştini”, şi-a 
spus în sinea lui. Citise şi răscitise răvaşul: 


Raquel nu voia să fugă, dar am convins-o. 
Sahat a trecut peste restul scrisorii şi a ajuns la sfârşit: 


Ieri Inchiziția l-a ridicat pe Arnau şi azi am izbutit să aflu printr-un 
evreu că este în palatul episcopal, că însăşi soția lui, Elionor, l-a pârât că 
era prieten cu evreii şi că Inchiziția are nevoie de doi martori ca să fie 
îndreptățită să-i dea crezare. Elionor a cerut să fie chemați în fața 
Sfântului Oficiu câţiva preoţi de la biserica Sfânta Maria a Mării, despre 
care presupune că au auzit nişte vorbe dintre cei doi soți; se pare că 
spusele lui Arnau ar putea fi luate drept hulă şi că ele susțin destul de 
bine pâra lui Elionor. 


Necazul, urma Jucef, era destul de încâlcit. Pe de-o parte, 
Arnau era foarte avut şi de agoniseala lui întreba Inchiziția, pe de 
alta, se afla în mâinile unui bărbat ca Nicolau Eimeric. Sahat şi-a 
adus aminte de inchizitorul trufaş care îşi preluase funcţia cu şase 
ani înainte de plecarea lui din principat şi pe care avusese prilejul 
să-l vadă la liturghia unde fusese silit să-l însoțească pe Arnau. 


De când te-ai dus, Eimeric e tot mai puternic şi nu se mai teme deloc 
să-l înfrunte fățiş chiar pe suveran. De câţiva ani, regele nu-i mai plăteşte 

rente papei şi de aceea Urban al IV-lea i-a oferit Sardinia ca feudă 
seniorului de Arborea, căpetenia zaverei pornite contra catalanilor. După 
lungul război împotriva Castiliei, nobilii corsicani se răzvrătesc iar. De 
toate astea a profitat Eimeric, care atârnă direct de Papă, şi l-a înfruntat 
pe rege nemaistând la gânduri. Pe de o parte, susține că Inchiziția trebuie 
să-şi lărgească toate competențele asupra evreilor şi celorlalte rituri 
necreştine. Dumnezeu să ne apere de aşa ceva! Ca proprietar al tuturor 
cartierelor evreieşti din Catalonia, regele e necondiționat împotriva 
tuturor acestor fapte. Cu toate acestea, Eimeric stăruieşte neostoit pe 
lângă Papă, care nu-i prea dispus să apere foloasele monarhului nostru. 

Dar, pe lângă că vrea să intervină în cartierele evreieşti împotriva 
foloaselor regelui, Eimeric a îndrăznit să ia drept eretice tratatele 
teologului catalan Ramon Llull. De peste jumătate de veac, biserica din 
Catalonia respectă doctrinele lui Llull, iar regele a pus la treabă notarii şi 
filosofii, ca să-l apere, căci totul e luat drept o ofensă adusă chiar de 
inchizitor. 

Aşa stând faptele, sunt convins că Eimeric va încerca să facă din 
judecarea lui Arnau, baron catalan şi Consul al Mării, o nouă înfruntare 
cu regele, ca să-şi întărească şi mai abitir postura, şi să aducă Inchiziției 
o mare avere. Am înţeles că Eimeric i-a scris deja papei Urban că va opri 
partea regelui din avutul lui Arnau, în locul rentelor cu care îi e dator 
regele Pedro; astfel, inchizitorul se răzbună pe rege printr-un nobil 
catalan şi-şi întăreşte locul în fața papei. 

Cred, pe de altă parte, că starea lui Arnau e destul de şubredă, de nu 
chiar deznădăjduită; tata s-a stins, iar noi, dat fiind că a fost învinovăţit 
că-i prieten cu evreii şi spre propriul bine, nu trebuie să vădim cât îl 
prețuim. Nu te mai are decât pe tine. 


Aşa încheia Jucef: „Nu te mai are decât pe tine”. Sahat a pus 
misiva la loc, în sipețelul unde le păstra pe cele ce şi le scria de 
cinci ani de zile cu Hasdai. „Nu te mai are decât pe tine”. Ținând 
sipețelul în mână, a scrutat iar zarea, stând în picioare la provă. 
„Trageţi la vâsle, marsiliezi, nu mă mai are decât pe mine.” 


Teresa şi Eulălia s-au retras la un semn al lui Aledis. 

Joan plecase şi el; Mar nici nu-i răspunsese când îşi luase 
rămas-bun. 

— De ce te porți aşa cu el? întrebase Aledis când rămăseseră 
singure la catul de jos al hanului. Nu se auzea decât trosnetul 
tăciunilor. Mar a amuţit. La urma urmelor, e fratele lui... 

— Monahul ăsta nu merită nimic mai bun. 

Mar n-a ridicat privirea cu care pironea tăblia mesei, încercând 
să rupă o aşchie desprinsă. „E nurlie”, a gândit Aledis. Părul, 

strălucitor şi ondulat, îi cădea pe umeri, şi avea trăsături bine 
desenate: buze frumos arcuite, pomeţi ridicați, bărbie marcată, nas 
drept. Aledis s-a mirat când i-a desluşit dinţii albi şi perfecţi, iar pe 
drumul dintre palat şi han n-a putut să nu-i observe trupul drept 
şi bine făcut. Totuşi, avea mâini de femeie care muncise pe ogoare: 
aspre şi cu bătături. 

Mar a lăsat aşchia, îndreptându-şi atenţia spre Aledis, care i-a 
înfruntat ochii în tăcere. 

— E o poveste lungă, i-a dezvăluit. 

— Dacă vrei, eu am vreme, a zis Aledis. 

Mar a răspuns strâmbându-se şi a lăsat clipele să treacă. De ce 
nu? De ani de zile nu mai sporovăise cu o femeie; de ani de zile 
trăia închisă în sine, îndeletnicindu-se doar cu truda pe nişte 
ogoare nenorocite, încercând să le lămurească spicelor şi soarelui 
nefericirea ei, şi cerându-le îndurare. De ce nu? Părea o femeie 
cumsecade. 

— Părinţii mei au răposat când cu ciuma cea mare, când eram 
doar o copiliță... 

Nu s-a zgârcit la amănunte. Aledis s-a cutremurat când Mar i-a 
vorbit de iubirea care o încercase pe pajiştea castelului Montbui. 
„Te înțeleg, a fost gata să-i spună; şi eu...” Arnau, Arnau, Arnau; 
din fiecare cinci vorbe, una era Arnau. Aledis şi-a amintit cum 
briza mării îi mângâia trupul tânăr, trădându-i curăția, 
înflăcărându-i dorul. Mar i-a istorisit cum fusese răpită şi 
măritată; dezvăluirea a făcut-o să izbucnească în lacrimi. 

— Mulţumesc, i-a grăit Mar când a putut vorbi. 

Aledis a luat-o de mână. 

— Ai copii? a întrebat-o când şi-a revenit. 

— Am avut unul. Aledis a strâns-o de mână. S-a stins acum 
patru ani când abia se născuse, în molima de ciumă care a secerat 
şi copiii. Tatăl lui n-a ajuns să-l cunoască; nici măcar n-a ştiut că 
eram grea. Şi-a pierdut viața la Catalayud, apărând un rege care, 
în loc să stea în fruntea oştilor lui, pleca pe mare de la Valencia la 
Rosellón, ca să-şi scape familia de noul val de ciumă. 

Mar şi-a însoțit vorbele de un surâs disprețuitor. 

— Şi ce au toate astea cu Joan? a iscodit-o Aledis. 

— El ştia că eu îl iubeam pe Arnau, că şi Arnau mă iubea. 

Aledis a lovit în masă când a isprăvit de ascultat istoria. 
Noaptea lunecase peste ele şi izbitura a răsunat în tot hanul. 

— Ai de gând să-l pârăşti? 

— Arnau l-a ocrotit mereu pe călugăr. Îi e frate şi-l iubeşte. 

Aledis şi i-a amintit pe cei doi puşti care moțăiau la catul de jos al 
casei lui Pere şi Mariona: Arnau căra pietre, Joan învăța. N-aş vrea 
să-i fac rău lui Arnau, iar acum, acum nu-l pot vedea, nici măcar 
nu ştie că-s aici, că încă îl mai iubesc. O să-l judece. Poate că au 
să-l osândească la... 

Pe Mar au podidit-o iar lacrimile. 


— Să nu crezi că vreau să încalc legământul săvârşit față de 
tine, dar trebuie să-i vorbesc, i-a dat pe față la sfârşit, când îşi 
luau rămas-bun. Francesca a încercat să-i vadă chipul în negură. 
Ai încredere în mine, a adăugat Aledis. 


Arnau se ridicase chiar când Aledis reintrase în temniță, dar n- 
o strigase. S-a mărginit să privească din beznă cum şopocăiau cele 
două femei. Unde era Joan? De două zile nu venise să-l vadă şi 
avea atâtea întrebări să-i pună. Voia să ştie cine era bătrâna. Ce 
căuta acolo? De ce îi spusese alguazilul că îi era mamă? Cum 
mergea judecata? Şi negoțul lui? Şi Mar? Ce era cu Mar? După ce 
se văzuse ultima oară cu Joan, alguazilul îl tratase iar cu 
nepăsare; mâncarea era iar doar un codru de pâine şi apă stătută, 
iar găleata se făcuse nevăzută. 

Arnau a zărit-o pe femeia care-şi lua rămas-bun de la bătrână. 
Cu spatele sprijinit de perete, a dat să se lase în jos, dar ea se 
îndrepta spre el. 

În beznă, a desluşit că se apropia şi s-a îndreptat. Femeia a 
adăstat la câțiva paşi de el, departe de razele rare şi lingave ale 
soarelui care lumina temnița. 

Arnau şi-a mijit pleoape, încercând s-o vadă mai limpede. 

— Ți-au curmat vizitele, a auzit că-i spunea femeia. 

— Cine eşti? a întrebat. Şi cum de-ai aflat? 

— N-avem vreme, Arn... Arnau. 

Îl chemase Arnau! Dacă vine alguazilul... 

— Cine eşti? 

De ce să nu-i spună? De ce să nu-l îmbrățişeze şi să nu-l aline? 
N-ar îndura. Spusele Francescăi i-au răsunat în urechi. Aledis s-a 
întors către ea şi l-a privit iar pe Arnau. Briza, marea, plaja, 
tinerețea, drumul lung la Figueras. 

— Cine eşti? a auzit din nou. 

— Ce însemnătate are? Vreau doar să-ți spun că Mar e la 
Barcelona şi te aşteaptă. Te iubeşte. Încă te mai iubeşte. 

Aledis a văzut că Arnau se sprijinea de perete. A stat câteva 

clipe. Zgomote pe coridor. Alguazilul îi dăduse doar câteva clipe. 
Alte zgomote. Cheia în broască. Arnau a auzit-o şi el, s-a întors 
spre uşă. 

— Vrei să-i duc vreun mesaj? 

Uşa s-a deschis şi văpaia faclei a luminat-o pe Aledis. 

— Spune-i că şi eu... 

Alguazilul a intrat în temniță. 

— ... O iubesc. Deşi nu pot... 

Aledis s-a răsucit şi a pornit spre uşă. 

— Ce vorbeai cu zaraful? a întrebat-o alguazilul obez, închizând 
uşa. 

— M-a strigat când să ies. 

— Nu-i îngăduit să se stea de vorbă cu el. 

— Nu ştiam. Nici nu ştiam că el e zaraful. Nu i-am răspuns. 
Nici măcar nu m-am apropiat. 

— Inchizitorul a oprit vizitele. 

Aledis a scos punga şi a sunat din monede. 

— Dar nu poftesc să te mai văd pe-aici, a poruncit alguazilul, 
luând paralele; încă o dată, şi nu mai ieşi din beciurile noastre. 

Între timp, Arnau tot încerca în tenebre să adâncească vorbele 
femeii: „Te iubeşte. Încă te mai iubeşte.” Totuşi, amintirea lui Mar 
era tulburată de licărul trecător al faclelor peste ochii căprui. 
Cunoştea ochii aceia. Unde îi mai văzuse oare? 


Îi făgăduise să-i ducă mesajul. 

— Nu-ţi face griji, stăruise. Arnau are să afle că eşti aici şi că-l 
aştepţi. 

— Mai spune-i şi că-l iubesc, strigase Mar, când Aledis mergea 
deja pe ulița Llana. 

Din uşa hanului, Mar o văzuse pe văduvă întorcând capul la ea, 
zâmbindu-i. Când n-o mai zărise pe Aledis, Mar plecase din han. 
Se gândise la asta tot drumul de la Mataró; se gândise şi când n-o 
lăsaseră să-l vadă pe Arnau; se gândise chiar în noaptea aceea. 
Din piaţa Llana a făcut câțiva paşi pe ulița Bòria, a trecut prin fața 
Capelei d'en Marcus, a cotit la dreapta. S-a oprit în capătul uliței 
Montcada şi câteva clipe a privit palatele nobile care o flancau. 

— Doamnă! a strigat Pere, bătrânul slujitor al lui Elionor, 
făcându-i loc să intre prin uşa uriaşă a palatului lui Arnau. Ce 
bucurie să vă văd din nou! Ce mult e de când... Pere a tăcut şi a 
poftit-o tulburat să intre într-un patio pietruit de la intrare. Ce vă 
aduce aici? 

— Am venit s-o văd pe doña Elionor. 

Pere a încuviințat şi s-a făcut nevăzut. 

Mar s-a lăsat furată de amintiri. Totul era neschimbat; acel 
patio, răcoros şi curat, dalele şlefuite, care străluceau; grajdurile, 
în față, iar la dreapta scara impresionantă care ducea la 
apartamentele nobile, pe care tocmai urcase Pere. 

S-a întors mâhnit. 

— Stăpâna nu pofteşte să vă primească. 

Mar a ridicat privirile la catul nobil. O umbră dispăru îndărătul 
unei ferestre. Când mai trăise asemenea clipe? Când? A privit iar 
ferestrele. 

— Cândva, a şoptit ferestrelor, în fața lui Pere, care nu cuteza 
s-o mângâie pentru ocară, am trăit aceeaşi scenă. Arnau a învins, 
Elionor! Îţi atrag luarea-aminte: şi-a încasat întreaga datorie. 

Capitolul 53 


Armele şi harnaşamentele oştenilor care-l însoțeau s-au auzit 
pe coridoarele nesfârşit de lungi şi înalte ale palatului episcopal. 
Suita înainta martial; ofițerul deschidea drumul, doi soldați 
mergeau înainte şi alți doi în urma lui. Ajungând la capătul scării 
ce urca din temniță, Arnau a stat în loc, încercând să se deprindă 
cu lumina care inunda palatul; o lovitură zdravănă în spate l-a silit 
să intre în cadența oştenilor. 

A trecut prin fața unor monahi, preoți şi aprozi, lipiți de perete 
ca să-i îngăduie să treacă. Nimeni nu voise să-i răspundă. 
Alguazilul intrase în celulă şi îi scosese lanțurile. „Unde mă duci?” 
Un dominican îmbrăcat în negru îşi făcuse cruce când îl văzuse 
trecând, altul ridicase un crucifix. Soldaţii înaintau nepăsători, 
dându-i la o parte pe oameni prin simpla lor apariţie. De zile în şir 
nu mai avea veşti nici de la Joan, nici de la femeia cu ochi căprui; 
unde mai văzuse ochii aceia? o întrebase pe bătrână, dar nu-i 
dăduse nici un răspuns. „Cine era femeia?” strigase la ea de patru 
ori. Unele dintre umbrele înlănțuite de pereți bombăniseră, altele 
rămăseseră nepăsătoare, aidoma bătrânei care nici măcar nu se 
clintise; şi totuşi, când alguazilul îl scosese în ghionturi din 
temniță, i se păruse că baba s-a întors neliniştită. 

Arnau a căzut în genunchi, după ce s-a izbit de unul dintre 
soldaţii care veneau în urma lui. S-au oprit în fața unei uşi 
impunătoare din lemn, cu două canaturi. Soldatul l-a împins până 
l-a făcut să dea înapoi. Ofițerul a bătut în uşă, a deschis-o, iar 
suita a intrat într-o sală imensă, cu tapiserii splendide pe pereți. 
Soldaţii l-au dus pe Arnau în mijlocul încăperii, apoi s-au pus de 
strajă lângă uşă. 

Din spatele unei mese mari din lemn, minunat sculptată, îl 
priveau şapte bărbaţi. Nicolau Eimeric, inchizitorul general, şi 
Berenguer d'Erill, episcopul Barcelonei, stăteau în mijloc, purtând 
veşminte alese brodate cu fir de aur. Arnau îi cunoştea pe 
amândoi. La stânga inchizitorului, notarul Sfântului Oficiu; Arnau 
îl întâlnise cândva, dar nu avea nicio legătură cu el. La stânga 
notarului şi la dreapta episcopului, stăteau de fiecare parte doi 
dominicani necunoscuți, care întregeau tribunalul. 

Arnau le-a înfruntat privirile în tăcere, până ce unul dintre 
călugări s-a strâmbat disprețuitor. Şi-a dus o mână la față, 

pipăindu-şi barba unsuroasă ce-i crescuse în celulă; straiele lui nu 
mai aveau nici urmă din culorile originale şi erau zdrențuite; avea 
picioarele desculțe, negre, şi unghii lungi la mâini, la fel de negre. 
Duhnea şi i se făcu silă de el însuşi. 

Eimeric a zâmbit în fața strâmbăturii de scârbă a lui Arnau. 


— Mai întâi, îl vor pune să jure pe cele patru evanghelii, le-a 
dumirit Joan pe Mar şi pe Aledis, stând toți trei în jurul mesei din 
han. Judecata poate să dureze zile şi chiar luni în şir, le-a mai 
recunoscut când ele îl îndemnaseră să meargă la porțile palatului 
episcopal; mai bine aşteptăm la han. 

— Are să-l apere cineva? a întrebat Mar. 

Joan a făcut ostenit semn cu capul că nu. 

— Au să-i numească un avocat, care n-are voie să-l apere. 

— Cum adică?! au exclamat amândouă femeile într-un glas. 

— Le interzicem avocaților şi notarilor, a lămurit Joan, să dea 
ajutor ereticilor, să le dea sfaturi ori sprijin, să-i creadă ori să-i 
apere. Mar şi Aledis l-au întrebat pe Joan din priviri. Aşa sună o 
bulă a papei Inocenţiu al III-lea. 

— Şi atunci? a întrebat Mar. 

— Avocatul trebuie să obțină mărturisirea de bunăvoie a 
ereticului; dacă l-ar apăra pe eretic, ar apăra chiar erezia. 


— N-am nimic de mărturisit, i-a răspuns Arnau preotului tânăr 
care îi fusese numit avocat. 

— E priceput în drept civil şi canonic, a subliniat Nicolau 
Eimeric, şi iubitor înflăcărat al credinței, a adăugat, cu un zâmbet. 

Preotul a deschis brațele a neputinţă, cum făcuse mai înainte şi 
în fața alguazilului din temniță, când îl îndemnase pe Arnau să-şi 
mărturisească erezia. „Trebuie s-o faci, s-a mărginit să-i dea 
povaţă; trebuie să te încrezi în bunăvoința tribunalului.” A repetat 
precis mişcarea - de câte ori o făcuse, oare, ca avocat al ereticilor? 
- şi, la un semn al lui Eimeric, a ieşit din sală. 


— Apoi, a urmat Joan, la îndemnul lui Aledis, au să-i ceară 
numele vrăjmaşilor lui. 

— La ce bun? 

— Dacă ar numi pe unul dintre martorii care l-au pârât, 
tribunalul ar putea considera că pâra e viciată de vrajbă. 

— Dar Arnau nu ştie cine l-a pârât, s-a băgat Mar în vorbă. 

— Nu. Acum, nu. Dar ar putea să afle, dacă Eimeric îi dă 

dreptul. În realitate, ar trebui să ştie, a adăugat în faţa privirii 
femeilor, fiindcă aşa a poruncit Bonifaciu al VIII-lea, dar papa e 
hăt-departe şi până la urmă fiece inchizitor îşi conduce judecata 
cum îi vine mai bine. 


— Cred că soția mă urăşte, a răspuns Arnau la întrebarea lui 
Eimeric. 

— Din ce pricină te-ar uri dona Elionor? a întrebat inchizitorul. 

— N-avem coborâtori. 

— Ai încercat? Te-ai împreunat cu ea? 

Jurase pe cele patru evanghelii. 

— Te-ai împreunat cu ea? a repetat Eimeric. 

— Nu. 

Notarul şi-a ridicat pana de pe înscrisurile din fața lui. Nicolau 
Eimeric s-a întors către episcop. 

— Şi alt vrăjmaş? a întrebat de astă dată Berenguer d'Erill. 

— Nobilii din baronia mea, cu precădere seniorul de Montbui. 
Notarul a înscris înainte. Am hotărât în multe de judecăți pe când 
eram Consul al Mării, dar cred că m-am purtat cu dreptate. 

— Ai vreun vrăjmaş printre membrii clerului? 

La ce venea, oare, întrebarea? Mereu se avusese bine cu 
Biserica. 

— Doar dacă vreunul dintre cei de față... 

— Membrii tribunalului sunt nepărtinitori, l-a repezit Eimeric. 

— Am încredere în acest fapt. 

Arnau a înfruntat privirea inchizitorului. 

— Altcineva? 

— Cum prea bine ştiţi, sunt zaraf de sumedenie de vreme; 
poate că... 

— Nu trebuie, i-a curmat iar vorba Eimeric, să faci gândire 
despre cine ţi-ar putea fi vrăjmaş şi din ce pricină. Dacă ai 
vrăjmaşi, trebuie să ne spui numele lor; altfel, să n-o faci. Ai sau 
nu? a tunat Eimeric. 

— Nu cred că am. 


— Şi apoi? a întrebat Aledis. 

— Apoi o să înceapă adevărata judecată a Inchiziției. 

Joan s-a dus cu gândul în piețele din cătune, la casele 
căpeteniilor, la nopţile de veghe, dar o lovitură dată cu putere în 
masă l-a readus la realitate. 

— Ce-i asta, fra Joan? a strigat Mar. 

Joan a oftat şi a privit-o drept în ochi. 

— Inchiziție înseamnă căutare. Inchizitorul trebuie să caute 
erezia, păcatul. Chiar când sunt pâre, judecata nu se sprijină pe 
ele, nici nu se agaţă de ele. Dacă judecatul nu mărturiseşte, 
trebuie căutat adevărul ascuns. 

— În ce fel? l-a iscodit Mar. 

Joan a închis ochii înainte de a răspunde. 

— Dacă vorbeşti despre schingiuiri, da, ele sunt una dintre căi. 

— Ce-o să-i facă? 

— S-ar putea nici să nu ajungă să-l pună la cazne. 

— Ce-o să-i facă? a stăruit Mar. 

— De ce vrei să afli? a întrebat-o Aledis, luând-o de mână. N-o 
să-ți ajute decât să te chinuieşti şi mai mult. 

— Legea opreşte ca tortura să ducă la moarte ori la tăierea 
vreunui mădular, le-a dumirit Joan, şi un om nu poate fi 
schingiuit decât o dată. 

A văzut cum, cu lacrimi în ochi, cele două femei se mângâiau 
una pe alta. Dar Eimeric ştia să calce prevederile legii. Non ad 
modum iterationis sed continuationis, obişnuia să spună cu un licăr 
în ochi; nu repetare, ci continuare, le traducea novicilor care nu 
stăpâneau încă latina. 

— Şi ce se întâmplă dacă îl schingiuiesc, dar tot nu 
mărturiseşte? l-a întrebat Mar după ce a tras aer în piept. 

— Vor ţine seama de purtarea lui când vor de sentința, a 
răspuns scurt Joan. 

— lar sentința o va da Eimeric? l-a iscodit Aledis. 

— Da, în afară de cazul în care e osândit la închisoare pe viață 
ori la ardere pe rug; atunci e nevoie şi de încuviințarea 
episcopului. Cu toate acestea, i-a dat înainte călugărul, prevăzând 
următoarea întrebare a femeilor, dacă tribunalul crede că e ceva 
încâlcit, se consultă uneori cu treizeci până la optzeci de bărbați, 
boni viri laici şi mireni, cerându-le părerea despre învinuirea adusă 
acuzatului, şi pedeapsa ce i se cuvine. Atunci judecata durează 
luni în şir... 

— ... în care Arnau va rămâne la popreală, a arătat Aledis. 

Joan a încuviințat, dând din cap, şi toți trei au amuţit; femeile 
încercau să memoreze ce auziseră, iar Joan îşi amintea alte 
maxime ale lui Eimeric: „Temniţa trebuie să fie întunecoasă, o 
subterană unde să nu poată pătrunde nicio lumină, cu precădere 
a soarelui şi lunii; trebuie să fie anevoioasă şi aspră, astfel încât să 
scurteze cât mai mult cu putință viața osânditului, până să-l facă 

să piară.” 


Cu Arnau în mijlocul sălii, în picioare, soios şi zdrențăros, 
inchizitorul şi episcopul şi-au apropiat capetele şi au început să 
şopocăiască. Notarul a profitat ca să-şi rânduiască înscrisurile, iar 
cei patru dominicani l-au pironit cu privirile pe Arnau. 

— Cum ai să-l interoghezi? l-a întrebat Berenguer d'Erill. 

— O să începem ca întotdeauna şi, pe măsură ce întrebările vor 
da roade, o să-i facem cunoscute osândele. 

— Ai să i le spui? 

— Da. Cred că pentru acest bărbat presiunea dialectică va da 
mai multe roade decât cea fizică, deşi, dacă nu-i altă cale... 

Amau a încercat să înfrunte privirile călugărilor negri. Unu, 
doi, trei, patru... Şi-a mutat greutatea de pe un picior pe altul şi s- 
a uitat iar la inchizitor şi la episcop. Tot mai şopocăiau. 
Dominicanii nu-şi luaseră privirea de la el. În sală domnea o tăcere 
deplină, numai mai-marii şuşoteau, neînțeleşi. 

— Începe să se irite, a observat episcopul, ridicând ochii la 
Arnau şi s-a pus iar la vorbă cu inchizitorul. 

— E deprins să dea porunci şi să i se dea ascultare, i-a răspuns 
Eimeric. Trebuie să-şi înțeleagă adevărata stare, să ia de bun 
tribunalul şi drepturile acestuia. Doar atunci va fi bun de întrebat. 
Umilirea e primul pas. 

Episcopul şi inchizitorul s-au sfătuit îndelung, iar în răstimp 
dominicanii l-au privit necontenit pe Arnau. El a încercat să-şi 
îndrepte gândurile spre Mar şi Joan, dar ori de câte ori cugeta la 
unul dintre ei, privirea unui călugăr negru îl zgândărea de parcă 
ştia că gândea. Şi-a schimbat poziția de nenumărate ori; şi-a dus 
mâna la barbă şi păr, şi-a amintit că era murdar. Berenguer d'Erill 
şi Nicolau Eimeric, în straie care aruncau sclipiri de aur, comod 
aşezaţi, oblăduiți de masa de judecată, îl priveau din când în când 
cu coada ochiului şi iar se sfătuiau. 

În cele din urmă, Nicolau Eimeric i-a vorbit cu glas tunător: 

— Arnau Estanyol, ştiu că ai păcătuit. 

Începuse judecata. Arnau a tras aer în piept. 

— Nu ştiu despre ce vorbeşti Domnia Ta. Cred că am fost 
întotdeauna bun creştin. Am încercat... 

— Tu însuți ai recunoscut în faţa tribunalului că nu te-ai culcat 
cu nevasta. Este aceasta, oare, purtarea unui bun creştin? 

— Nu pot s-o fac. Nu ştiu dacă aveţi cunoştinţă că am mai fost 
căsătorit, şi nici atunci n-am putut avea urmaşi. 

— Vrei să zici că trupul tău are lipsuri? s-a băgat în vorbă 
episcopul. 

— Da. 

Eimeric s-a uitat la Arnau câteva clipe; şi-a sprijinit coatele pe 
masă şi, încrucişându-şi mâinile, le-a dus la gură. Apoi s-a întors 
la notar şi i-a dat pe şoptite o poruncă. 

— Spusele lui Juli Andreu, preot la biserica Sfânta Maria a 
Mării, a citit notarul, cufundându-se într-un înscris. „Eu, Juli 
Andreu, preot la Sfânta Maria a Mării, chemat de inchizitorul 
general al Cataloniei, declar că prin luna martie din anul 1364 de 
la naşterea Domnului nostru Isus Hristos, am stat de vorbă cu 
Arnau Estanyol, baron de Catalonia, la rugămintea soției sale, 
doña Elionor, baroneasă, pupila regelui Pedro, care îmi mărturisise 
îngrijorarea în legătură cu felul cum îşi lăsa uitării Arnau 
îndatoririle de soț. Declar că Arnau Estanyol mi-a mărturisit că 
nu-l atrăgea soața, că trupul lui nu se învoia să se împreuneze cu 
doña Elionor; că era în bună stare trupească şi că nu putea să-şi 
silească trupul să poftească femeia pe care n-o dorea; că el ştia că 
trăia în păcat - Nicolau Eimeric a mijit ochii, privindu-l pe Arnau -— 
şi că din acea pricină se ruga atât de mult în biserica Sfânta 
Maria, şi făcea danii mari pentru durarea bisericii.” 

Tăcerea s-a reînstăpânit în sală. Nicolau a rămas cu ochii pe 
deținut. 

— Tot mai susții că ai o lipsă trupească? a întrebat în cele din 
urmă inchizitorul. 

Arnau îşi amintea de acele vorbe, dar nu-şi aducea aminte ce... 

— Nu-mi mai aduc aminte ce-am rostit. 

— Recunoşti, deci, că ai stat de vorbă cu părintele Juli Andreu? 

— Da. 

Arnau a auzit cum pana notarului scrijelea pergamentul. 

— Cu toate acestea, pui la îndoială spusele slujitorului lui 
Dumnezeu. Ce folos ar avea prelatul să mintă împotriva ta? 

— Ar putea greşi. Ar putea să nu-şi aducă bine aminte ce am 
rostit. 

— Vrei să zici că un preot care s-ar îndoi de ce i-ai spus ar 
declara ca părintele Juli Andreu? 

— Nu spun decât că s-ar putea înşela. 

— Părintele Juli Andreu nu ţi-e vrăjmaş, nu-i aşa? a sărit cu 
gura episcopul. 

— Nu credeam aşa ceva. 

Nicolau s-a adresat iar notarului: 

— Declaraţia lui Pere Salvete, canonicul bisericii Sfânta Maria a 
Mării. „Eu, Pere Salvete, canonic al bisericii Sfânta Maria a Mării, 
citat de inchizitorul general al Cataloniei, declar că de Paştele 
anului 1367 de la naşterea Domnului nostru Isus Hristos, pe când 
oficiam Sfânta Liturghie, au pătruns în biserică oameni care ne-au 
prevenit că ereticii furaseră o ostie. Liturghia s-a isprăvit, iar 
enoriaşii au plecat cu toţii din biserică, doar Arnau Estanyol, 
consulul Mării, şi soția lui, dona Elionor nu.” „Du-te la ţiitoarea ta 
jidoavcă!” Vocea lui Elionor i-a răsunat în urechi. Pe Arnau l-au 
trecut iar fiorii din ziua aceea. A ridicat privirile. Nicolau îl urmărea 
atent şi zâmbea. Observase? Notarul îşi urma citania: „... lar 
consulul i-a răspuns că Dumnezeu nu-l putea sili să se culce cu 
ea? 

Nicolau i-a tăiat vorba notarului şi n-a mai zâmbit. 

— Şi canonicul minte? 

„Du-te la țiitoarea ta jidoavcă!” De ce nu-l lăsase să citească 
tot? Ce voia Nicolau? iitoarea ta jidoavcă, ţiitoarea ta jidoavcă... 
flăcările care luminau trupul lui Hasdai, tăcerea, norodul care 
cerea într-o tăcere înflăcărată să se facă dreptate, strigând vorbe ce 
nu-i puteau ieşi din gură, Elionor care îl împungea cu degetul, 
Nicolau şi episcopul care se uitau la el, şi Raquel, care se ținea de 
el. 

— Şi canonicul minte? a repetat Nicolau. 

— Eu n-am învinovățit pe nimeni de minciună, s-a apărat 
Arnau. 

Avea nevoie să gândească. 

— Negi preceptele Domnului? Refuzi, oare, îndatoririle ce-ţi 
revin ca oricărui creştin? 

— Nu, nu, a şovăit Arnau. 

— Atunci? 

— Atunci, ce? 

— Refuzi preceptele Domnului? a repetat Nicolau, ridicând 
glasul. 

Vorbele şi-au găsit ecou pe zidurile din piatră ai sălii uriaşe. Îşi 
simțea picioarele amorțite, stătuse atâtea zile în temniță. 

— Tribunalul îți poate lua tăcerea drept mărturisire, a zis 
episcopul. 

— Nu. Nu le refuz. Începeau să-l doară picioarele. Sunt atât de 
însemnate pentru Sfântul Oficiu împreunările mele cu doña 
Elionor? Este, oare, un păcat...? 

— Nu greşi, Arnau, l-a atenționat inchizitorul, întrebările le 

pune tribunalul. 

— Puneţi-le, atunci. 

Nicolau a văzut că Arnau se mişca neliniştit şi-şi schimba iar 
locul. 

— Începe să simtă durerea, a şoptit la urechea lui Berenguer 
d'Erill. 

— Să-l lăsăm să se gândească la durere. 

Au început iar să şuşotească şi Arnau s-a simțit iar pironit de 
privirile celor patru perechi de ochi ai dominicanilor. Îl dureau 
picioarele, dar trebuia să se țină tare. Nu se putea pleca în fața lui 
Nicolau Eimeric. Ce-ar fi fost dacă ar fi căzut? Avea nevoie de o 
piatră, o piatră pe umeri, şi de un drum lung pe care să ducă în 
spate o piatră pentru Fecioara lui. „Unde eşti acum? Unde-s 
trimişii tăi?” Era doar un copil, şi totuşi... De ce să nu îndure 
acum? Traversase întreaga Barcelonă ducând în cârcă o piatră mai 
grea ca el, asudând, sângerând, auzind strigătele încurajatoare ale 
mulțimii. Nu-i mai rămânea nimic din toată acea putere? Avea să-l 
biruie un călugăr fanatic? Pe el? Pe copilul bastaix admirat de toți 
băieții din cetate? Pas cu pas, dându-se de ceasul morții pe 
drumul spre biserica Sfânta Maria, ca să vină apoi acasă, şi să se 
odihnească pentru ziua ce urma. Acasă la el, ochii căprui, ochii 
mari şi căprui. În clipa aceea, cutremurându-se, a recunoscut-o pe 
Aledis în vizitatoarea din temnița întunecoasă şi aproape s-a 
prăbuşit pe podea. 

Nicolau Eimeric şi Berenguer d'Erill au schimbat între ei o 
privire, văzând cum îşi îndrepta Arnau trupul. Pentru prima oară, 
unul dintre dominicani şi-a luat privirea de pe el, îndreptând-o 
spre masa judecătorilor. 

— Nu cade, a şopocăit scos din fire episcopul. 

— Unde-ţi saturi pornirile? a întrebat Nicolau, ridicând glasul. 

De aceea se numea Arnau. Vocea lui. Da. Aia era vocea pe care 
o auzise de atâtea ori la poalele muntelui Monţjuic. 

— Arnau Estanyol! strigătul inchizitorului i-a întors mintea la 
judecată. Am întrebat unde-ți saturi pornirile. 

— Nu înțeleg întrebarea. 

— Eşti bărbat. Nu te-ai culcat cu nevasta ani la rând. E foarte 
simplu: unde-ţi saturi nevoile de bărbat? 

— Chiar în anii despre care vorbeşte Domnia Ta n-am cunoscut 
nicio femeie. 

— Minţi! Arnau a  tresărit. Chiar tribunalul te-a zărit 
îmbrățişând o eretică. Nu asta se numeşte împreunare? 

— Nu cea despre care vorbeşte Domnia Ta. 

— Ce-i poate face pe un bărbat şi pe o femeie să se îmbrățişeze 
de față cu lumea dacă nu - Nicolau a dat din mâini — desfrânarea? 

— Durerea. 

— Ce durere? a sărit cu gura episcopul. 

— Ce durere? a stăruit Nicolau în fața tăcerii lui. Arnau a 
amuţit. Flăcările rugului au luminat încăperea. La execuţia unui 
eretic care a profanat sfânta ostie? a întrebat iar inchizitorul, 
împungându-l cu degetul împodobit cu inel. Asta-i durerea pe care 
o simți ca bun creştin? Durerea greutăţii cu care îl apasă justiția 
pe un bărbat fără suflet, profanator, nelegiuit, fur? 

— El n-a fost aşa! a strigat Arnau. 

Toţi membrii tribunalului, chiar şi notarul, s-au răsucit în 
jilțuri. 

— Cei trei şi-au mărturisit greşeala. De ce-i aperi pe eretici? 
Jidovii... 

— Jidovii! Jidovii! s-a răstit. Ce-are lumea cu evreii? 

— Poate că nu ştii? a întrebat inchizitorul, ridicând glasul. L-au 
răstignit pe Hristos! 

— Şi n-au plătit cu destule vieți? 

Arnau s-a trezit că tot tribunalul se uita la el. 

— Pledezi pentru iertare? a întrebat Berenguer d'Erill. 

— Nu aşa ne învață Domnul? 

— Singura cale e convertirea! Cine nu se căieşte de păcate nu 
poate fi iertat, a strigat Nicolau. 

— Domniile Voastre vorbiți despre fapte din urmă cu mai bine 
de o mie trei sute de ani. De ce trebuie să se căiască un evreu 
născut în vremea noastră? El n-are nicio vină de tot ce s-a putut 
petrece atunci. 

— Oricine îmbrăţişează credința jidovilor ia asupra lui vinovăția 
pentru ceea ce-au făcut înaintaşii lui; îşi asumă vinovăția lor. 

— Îmbrăţişează numai idei, credințe ca şi... Nicolau şi 
Berenguer au tresărit; de ce nu, oare nu era drept, oare n-o merita 
bărbatul disprețuit, care-şi jertfise viața pentru comunitatea lui? 
Ca şi noi, a afirmat Arnau, neînduplecat. 

— Pui față în față legea creştină cu erezia? a sărit în sus 
episcopul. 

— Eu n-am dreptul să pun nimic alături; asemenea lucrare v-o 
las Domniilor Voastre, slujitorii Domnului. Am zis doar că... 

— Ştim prea bine ce-ai zis! i-a curmat vorba Nicolau Eimeric, 
ridicând glasul. Ai pus într-un taler dreapta credință creştină, 

singura, cea de netăgăduit, iar în celălalt doctrinele eretice ale 
jidovilor. 

Arnau a înfruntat tribunalul. Notarul tot scrijelea pergamentul. 
Chiar şi soldații din spatele lui, solemni lângă uşi, păreau să 
asculte scârțâitul penei pe înscrisuri. Nicolau a zâmbit şi scârțâitul 
notarului l-a trecut pe Arnau ca un fior pe şira spinării. Tot trupul 
i s-a cutremurat. Inchizitorul a simţit şi a zâmbit fățiş. Da, i-a 
adeverit din priviri, tu ai spus-o. 

— Ei sunt la fel ca noi, a repetat Arnau. 

Făcând un semn cu mâna, Nicolau i-a poruncit să tacă. 

Notarul a mai înscris câteva clipe. Acolo-s vorbele tale, i-a grăit 
din nou privirea inchizitorului. Când notarul a ridicat pana, 
Nicolau a zâmbit iar. 

— Întrunirea se suspendă până mâine, a rostit, ridicându-se 
din jilt. 


Mar ostenise să-l tot asculte pe Joan. 

— Unde te duci? a iscodit-o Aledis. Mar s-a mărginit să se uite 
la ea. Din nou? Te-ai dus zi de zi şi n-ai putut... 

— Ba am izbutit ca ea să afle că-s aici şi că n-am să uit ce mi-a 
făcut. Joan şi-a ascuns privirile. Am izbutit s-o văd pe fereastră, s- 
o fac să ştie că Arnau e al meu; i-am citit asta în priviri şi am de 
gând să i-o amintesc cât va trăi. Sunt gata s-o fac să ştie în fiece 
clipă din viața ei că eu am biruit. 

Aledis a privit-o cum ieşea din han. Mar a urmat drumul pe 
care îl făcea de când sosise la Barcelona şi s-a aşezat în fața 
porților de la palatul din ulița Montcada. A bătut în ele din 
răsputeri. Elionor nu va voi s-o primească, dar trebuia să ştie că 
ea era acolo, jos. 

În ziua următoare, slujitorul cel bătrân a deschis ferestruica. 

— Doamnă, i-a zis prin ea, ştiţi doar că dona Elionor... 

— Deschide poarta. Nu vreau decât s-o văd, chiar şi prin 
fereastra în spatele căreia se ascunde. 

— Dar ea nu vrea, doamnă. 

— Ştie cine sunt? 

Mar a desluşit cum Pere se întorcea spre ferestrele palatului. 

— Da. 

Mar a bătut iar cu putere, folosindu-se de belciugul din fier. 

— Nu mai urmați, doamnă, ori doña Elionor va chema soldații, 
i-a dat povaţă bătrânul. 

— Deschide, Pere. 

— Nu vrea să vă vadă, doamnă. 

Mar a simţit că mâna lui i se punea pe umăr şi o împingea cu 
sila din poartă. 

— Poate că vrea să mă vadă pe mine, a auzit, înainte de a vedea 
că un bărbat se apropia de ferestruică. 

— Guillem! a strigat Mar, avântându-se spre el. 

— Îți aduci aminte de mine, Pere? a întrebat arapul, cu Mar 
încă atârnată de gâtul lui. 

— Cum să nu-mi aduc aminte? 

— Atunci spune-i stăpânei tale că vreau s-o văd. 

Când bătrânul a închis ferestruica, Guillem a luat-o pe Mar de 
cingătoare şi a săltat-o în aer. Râzând, Mar s-a lăsat învârtită. A 
lăsat-o jos, s-a dat un pas înapoi, a luat-o de mâini şi i le-a 
depărtat de trup, ca s-o vadă mai bine. 

— Fetița mea, a rostit cu glas întretăiat, nici nu ştii de câte ori 
am visat să te mai fac să zbori! Dar acum eşti mult mai grea. Eşti o 
adevărată... 

Mar s-a desprins şi i s-a aruncat la piept. 

— De ce m-ai părăsit? l-a întrebat, plângând. 

— Nu eram decât un rob, fetița mea. Ce putea face un simplu 
rob? 

— Dar mi-erai ca un tată. 

— Şi nu-ţi mai sunt? 

— Aşa ai să fii mereu. 

Mar l-a iîmbrățişat din răsputeri pe Guilem. „Aşa ai să fii 
mereu”, şi-a zis arapul. „Câtă vreme am irosit hăt-departe de 
aceste locuri?” S-a întors la ferestruică: 

— Doña Elionor nu pofteşte să te vadă nici pe Domnia Ta, s-a 
auzit dinăuntru. 

— Spune-i că o să aibă veşti de la mine. 


Soldaţii l-au însoțit când s-a întors în temniță. Pe când 
alguazilul îi punea lanțurile la loc, Arnau nu şi-a luat ochii de pe 
umbra ghemuită în fața lui, în celălalt capăt al temniței mizere. A 
rămas în picioare chiar şi când alguazilul a ieşit. 

— Ce ai tu de-a face cu Aledis? i-a strigat bătrânei când nu se 
mai auzeau paşi pe coridor. 

S-a părut că umbra tresărea, dar după o clipă înlemnise la loc. 

— Ce ai tu de-a face cu Aledis? a repetat. Ce căuta aici? De ce 
vine să te vadă? 

Tăcerea obținută drept răspuns i-a adus în minte licărul ochilor 

mari, căprui. 
Ce legătură au Aledis şi Mar între ele? a implorat umbra. 

A încercat barem să audă suflarea bătrânei, dar o sumedenie de 
gâfâieli şi horcăieli s-au împletit cu tăcerea de răspuns a 
Francescăi. Arnau şi-a plimbat privirile pe pereții temniței; nimeni 
nu-i dădea nici cea mai mică atenţie. 


De cum a zărit-o pe Mar însoţită de un arap cu veşminte 
fastuoase, hangiul n-a mai amestecat în oala mare de pe vatră. Şi- 
a ieşit şi mai mult din fire după ce în urma lor au intrat cei doi 
robi care cărau bagajele lui Guillem. „De ce nu s-a dus în piața de 
grâne, ca toți neguțătorii?” s-a întrebat în sinea lui, ieşindu-le în 
întâmpinare. 

— E o onoare pentru casa mea, i-a cuvântat, ploconindu-se 
peste poate. 

Guillem a adăstat până ce hangiul şi-a dovedit linguşirile. 

— Ne poţi da găzduire? 

— Da. Robii se pot odihni în... 

— Găzduire pentru toţi trei, i-a tăiat vorba Guillem. Două odăi; 
una pentru mine; cealaltă pentru ei. 

Hangiul s-a uitat la cei doi flăcăi cu ochi mari, negri, şi păr 
inelat, care aşteptau tăcuți în spatele stăpânului. 

— Da, a răspuns, dacă asta doreşti. Domnia Ta vino cu mine. 

— Ei se vor ocupa de toate. Adu-ne puțină apă. 

Guillem a însoţit-o pe Mar până la una dintre mese. Erau 
singuri în toată încăperea. 

— Spui că azi a început judecata? 

— Da, dar nu te pot încredința. Adevărul e că nu ştiu nimic. 
Nici măcar n-am putut să-l văd. 

Guillem a desluşit că Mar vorbea cu glas întretăiat. A întins 
mâna ca s-o mângâie, dar n-a atins-o. Nu mai era o fetiță, iar el nu 
era, la urma urmelor, decât un rob arap. Nimănui nu trebuia să-i 
dea prin minte... Făcuse destul în fața palatului lui Elionor. Mâna 
lui Mar a repetat gestul lăsat neterminat de Guillem. 

— Sunt aceeaşi. Pentru tine, mereu. 

Guillem a zâmbit. 

— Şi soțul tău? 

— S-a săvârşit din viață. 

Pe chipul lui Mar nu s-a citit sila. Guillem a schimbat vorba: 

— S-a făcut ceva pentru Arnau? 

Mar a mijit din pleoape şi a strâns din buze. 

— Ce vrei să zici? Nu putem să facem... 

— Şi Joan? Joan e inchizitor. Ştii ceva despre el? N-a pus o 
vorbă bună pentru Arnau? 

— Călugărul ăla? Mar a surâs în silă şi a tăcut; la ce să-i mai 
spună? Era de-ajuns ce pătimea Arnau, iar Guillem venise pentru 
el. Nu. N-a făcut nimic. Mai mult, inchizitorul general îi e vrăjmaş. 
E aici, cu noi. 

— Cu noi? 

— Da. Am cunoscut o văduvă, pe care o cheamă Aledis; ea şi 
fetele ei locuiesc laolaltă cu noi. E prietenă cu Arnau din copilărie. 
Din întâmplare, trecea prin Barcelona chiar când l-au închis. 
Doarme cu ele. E femeie bună. Ai să-i vezi pe toți la masă. 

Guillem i-a strâns mâna. 

— Şi tu ce-ai mai făcut? l-a întrebat tânăra. 


Mar şi Guillem şi-au povestit tot ce făcuseră în cei cinci ani de 
despărțire, până ce soarele a suit sus, deasupra Barcelonei; ea s-a 
ferit să-i spună ceva despre Joan. Primele s-au înfățişat Teresa şi 
Eulălia. Erau încălzite, dar zâmbitoare, deşi surâsul s-a şters de 
chipurile lor nurlii de cum au zărit-o pe Mar şi şi-au amintit că 
Francesca era întemnițată. 

Se plimbaseră prin jumătate din cetate, bucurându-se de noul 
cin oferit de straiele de fecioare orfane. Nu se mai bucuraseră 
nicicând până acum de atâta slobozie, căci legea le silea să poarte 
mătăsuri în culori, ca să le recunoască oricine. „Intrăm?” a 
întrebat Teresa, făcând pe ascuns semn către uşile bisericii San 
Jaume. A întrebat în şoaptă, de parcă i-ar fi fost teamă că numai 
gândul ar fi putut trezi ura întregii Barcelone. Dar n-a fost nimic. 
În biserică, enoriaşii nu le-au dat nicio atenţie, ca şi preotul, la 
trecerea căruia fetele au lăsat ochii în jos, strângându-se una într- 
alta. 

Pe ulița Boqueria au coborât sporovăind şi hlizindu-se, spre 
mare; de-ar fi urcat pe ulița Bisbe, până în piața Nova, ar fi dat de 
Aledis în fața palatului episcopal, ţintuind cu privirea ferestrele 
mari, încercând să-i recunoască pe Arnau ori pe Francesca în fiece 
siluetă din spatele vitraliilor. Nici măcar nu ştia în spatele căror 
geamuri îl judecau pe Arnau. Dăduse mărturie Francesca? Joan 
nu ştia nimic despre ea. Aledis îşi plimba privirile de la un vitraliu 
la altul. Sigur că da, totuşi la ce să-i mai spună dacă nu putea să 
facă nimic, neştiind. Arnau era puternic, iar Francesca... n-o 
cunoşteau pe Francesca. 

— Ce stai aici, femeie? Aledis a dat nas în nas cu unul dintre 
soldații Inchiziției. Nu-l văzuse venind. La ce te uiţi aşa? 

S-a ghemuit, apoi a luat-o la fugă, nerăspunzând. „N-o ştiţi pe 
Francesca, şi-a zis fugind. Toate schingiuirile voastre n-ar putea-o 
face să mărturisească taina pe care a tinut-o ascunsă întreaga 
viață.” 

Joan a ajuns la han înaintea lui Aledis, cu sutana curată 
primită la mănăstirea Sant Pere de les Puelles. Când l-a zărit pe 
Guillem lângă Mar şi pe cele două fiice ale lui Aledis, a încremenit 
în mijlocul sălii. 

Guillem s-a uitat la el. Zâmbise ori se strâmbase de silă? 

Nici Joan n-ar fi putut spune. Mar i-o fi povestit, oare, despre 
răpire? 

Dintr-un foc, Guillem şi-a amintit cum se purtase monahul cu 
el pe vremea când era cu Arnau, dar nu era vremea pentru 
ranchiună, şi s-a ridicat. Spre binele lui Arnau, trebuiau să fie 
uniți. 

— Ce mai faci, Joan? l-a întrebat, luându-l pe după umeri. Ce 
ai pe față? a adăugat, zărindu-i vânătăile. 

Joan s-a uitat la Mar, dar i-a desluşit doar fața dură şi lipsită 
de expresie pe care i-o arăta de când se dusese după ea. Dar nu, 
Guillem nu putea fi atât de cinic încât să-l întrebe... 

— M-a lovit cineva, a răspuns. Ni se întâmplă şi nouă, 
monahilor. 

— Presupun că l-ai şi afurisit, a zâmbit Guillem, însoțindu-l la 
masă. Nu aşa se zice în Constituţiile de Pace şi Armistiţiu? Joan şi 
Mar se uitau unul la altul. Nu-i aşa? Va fi afurisit cel care va rupe 
pacea cu prelații neînarmați. Nu erai înarmat, Joan? 

Guillem n-a simțit încordarea dintre Mar şi călugăr, deoarece 
chiar atunci a sosit Aledis. S-au cunoscut la iuțeală, fiindcă 
Guillem voia să stea de vorbă cu Joan. 

— Tu, ca inchizitor, l-a iscodit, ce crezi despre starea lui Arnau? 

— Cred că Nicolau vrea să-l osândească, dar nu poate avea mai 
nimic contra lui. Presupun că va scăpa cu un sambenito şi o 
amendă însemnată, că doar asta pofteşte Eimeric. Îl ştiu eu pe 
Arnau; n-a făcut nicicând rău nimănui. Oricât de urât l-ar fi pârât 
Elionor, n-au să poată găsi... 

— Şi dacă pâra lui Elionor a fost urmată de alta, a unor preoți? 

— Ce vrei să zici? 

— N-are nicio însemnătate, a zis Guillem, amintindu-şi răvaşul 
trimis de Jucef. Răspunde-mi! Ce s-ar întâmpla dacă ar fi şi pâra 

unor preoţi? 

Aledis n-a mai ascultat vorbele lui Joan. Trebuia, oare, să le 
spună tot ce ştia? Putea, oare, arapul să aranjeze ceva? Era avut şi 
părea... Teresa şi Eulălia s-au uitat la ea. Tăcuseră după cum le 
poruncise, dar acum păreau dornice s-o audă. N-a fost nevoie să le 
întrebe, amândouă s-au învoit. Asta însemna... dar ce mai conta! 
Cineva trebuia să aranjeze ceva, iar arapul... 

— Mai sunt şi altele, a trântit-o, punând capăt presupunerilor 
pe care încă le mai avea Joan în vedere. 

Cei doi bărbați şi Mar şi-au îndreptat atenția spre ea. 

— N-am de gând să vă spun cum am aflat şi nici nu mai vreau 
să vorbesc despre asta odată ce vă voi fi istorisit totul. Vă învoiți? 

— Ce vrei să spui? a întrebat Joan. 

— E destul de limpede, frate, a intervenit Mar. 

Guillem s-a uitat uluit la Mar; de ce se purta, oare, aşa? S-a 
întors la Joan, dar el lăsase ochii în pământ. 

— Dă-i înainte, Aledis. Ne învoim, a zis Guillem. 

— Vi-i amintiți pe cei doi nobili care au mas aici la han? 

Când a auzit numele lui Genis Puig, Guillem a oprit-o pe Aledis. 

— Are o soră pe care o cheamă Margarida, i-a zis Aledis. 

Guillem şi-a acoperit obrazul cu mâinile. 

— Mai sunt aici? a iscodit-o. 

Aledis a povestit şi ce aflaseră fetele ei; înțelegerea Eulăliei cu 
Genís Puig nu fusese zadarnică. După ce-şi revărsase asupra ei 
pasiunea trezită de beţie, cavalerul îi vorbise pe larg despre 
învinuirile pe care inchizitorul i le aducea lui Arnau. 

— Se zice că Arnau a ars leşul tătâne-său, a povestit Aledis; eu 
nu pot să cred... 

Joan şi-a înghițit un val de greață. Toţi s-au întors la el. Cu 
mâna la gură, monahul se îmbujorase tot. Întunericul, trupul lui 
Bernat care atârna în ştreang, vâlvătăile... 

— Ce mai ai de zis acum, Joan? l-a auzit întrebând pe Guillem. 

— O să-l execute, a izbutit să zică, înainte de a fugi din han cât 
îl ţineau picioarele, astupându-şi gura cu mâna. 

Cuvintele lui Joan mai pluteau încă printre ei. Toţi şi-au plecat 
privirile. 

— Ce se petrece între tine şi Joan? a întrebat-o în şoaptă 
Guillem pe Mar, după o vreme, văzând că monahul nu mai apărea. 

Era doar un rob. Ce putea face un simplu rob? Vorbele lui 
Guillem sunau în mintea lui Mar. Dacă i-ar fi mărturisit... 
Trebuiau să fie uniți! Arnau avea nevoie să lupte toți pentru el, 

chiar şi Joan. 
Mar a ocolit privirea lui Guillem. 
— Ai să-mi istoriseşti într-o zi? 
Mar a lăsat şi mai mult ochii în pământ. 

Capitolul 54 


Tribunalul se întrunise: cei patru dominicani şi notarul, aşezaţi 
la masă, soldaţii care stăteau de strajă lângă uşă, şi Arnau, la fel 
de murdar ca în ziua dinainte, în picioare, în mijlocul încăperii, 
urmărit de ei toți. 

La scurt timp au intrat Nicolau Eimeric şi Berenguer d'ETrill, 
trufaşi şi înveşmântaţi cu pompă. Soldaţii i-au salutat, ceilalți 
membri ai tribunalului s-au ridicat, aşteptându-i să ia loc. 

— Începe judecata, a anunțat Nicolau; îți amintesc, a adăugat, 
adresându-i-se lui Arnau, că te afli tot sub legământ. 

„Bărbatul, îi spusese episcopului în drum spre sală, va vorbi 
mai mult din pricină că a jurat, decât fiindcă se teme de tortură.” 

— Citeşte ultimele spuse ale vinovatului, a poruncit Nicolau 
notarului. 

„Îmbrăţişează numai idei, credințe, ca şi noi.” Propriile spuse l- 
au lovit în moalele capului. Avându-le neîntrerupt în minte pe Mar 
şi pe Aledis, se gândise toată noapte la tot ce vorbise. Nicolau nu-i 
îngăduise să-i lămurească, dar pe de altă parte cum ar fi putut-o 
face, ce să le fi lămurit acelor vânători de eretici despre prietenia 
cu Raquel şi familia ei? Notarul tot mai citea. Nu putea îndrepta 
cercetările spre Raquel; suferiseră destul din pricina morţii lui 
Hasdai, ca să le mai trimită şi Inchiziția pe cap. 

— Crezi că legea creştină se mărgineşte la gânduri ori credințe 
pe care oamenii le pot îmbrățişa? a întrebat Berenguer d'Erill. Oare 
poate un simplu muritor să pună în discuţie poruncile divine? 

„De ce nu?” Arnau l-a privit drept în față pe Nicolau. „Oare nu 
sunteți şi voi simpli muritori?” Aveau să-l ardă pe rug. Ca pe 
Hasdai şi mulți alţii. Un fior l-a străbătut prin tot trupul. 

— Am vorbit greşit, a răspuns în cele din urmă. 

— Atunci, cum ai zice? s-a repezit Nicolau. 

— Nu ştiu. N-am ştiinţa Domniilor Voastre. Nu pot zice decât că 
eu cred în Dumnezeu, sunt un bun creştin şi m-am purtat 
întotdeauna după poruncile Lui. 

— Crezi că atunci când ai ars leşul tatălui tău ai respectat 
poruncile Domnului? a strigat inchizitorul, ridicându-se în picioare 
şi bătând în masă cu amândouă mâinile. 


Ascunzându-se în beznă, Raquel s-a dus la casa fratelui său, 

aşa cum se înțeleseseră. 

— Sahat, a grăit în loc de orice alt salut, oprindu-se în uşa 
casei. 

Guillem s-a ridicat de la masa unde stătea laolaltă cu Jucef. 

— Îmi pare rău, Raquel! 

Femeia a răspuns cu o strâmbătură. Guillem era la câțiva paşi 
de ea, dar o mişcare uşoară pe care a făcut-o cu braţele a fost de 
ajuns ca el să se apropie s-o îmbrățişeze. Guillem a strâns-o la 
piept, a încercat s-o mângâie, dar glasul nu-l ajuta. „Lasă-ţi 
lacrimile să curgă, Raquel, a rugat-o în sinea lui, lasă să se stingă 
focul pe care încă îl mai ai în ochi.” 

După câteva clipe, Raquel s-a depărtat de Guillem, ştergându-şi 
lacrimile. 

— Ai venit pentru Arnau, e drept? l-a întrebat vocea care îşi 
revenise. Trebuie să-l ajuţi, a adăugat când Guilem s-a învoit; 
ajutorul nostru ar încurca şi mai mult lucrurile. 

— Îi spuneam fratelui tău că am nevoie de o scrisoare cu care 
să mă înfățişez la curte. 

Raquel şi-a întrebat fratele din priviri. 

— O s-o obținem, a spus el. Infantele don Juan şi curtea lui, 
curtenii şi căpeteniile regatului s-au adunat la Barcelona, ca să 
vorbească despre necazul cu Sardinia. Momentul e cum nu se 
poate mai bun. 

— Ce-ai de gând să faci, Sahat? a întrebat Raquel. 

— Încă nu ştiu. Mi-ai scris, a adăugat, întorcându-se la Jucef, 
că regele l-a înfruntat pe inchizitor. Jucef a încuviințat. Dar fiul 
lui? 

— Mai e ceva, a zis Jucef. Infantele e un mecena al artei şi 
culturii. Se dă în vânt după muzică şi poezie, obişnuieşte să adune 
scriitori şi filosofi la curtea lui din Gerona. Nici unul dintre ei nu se 
învoieşte cu atacurile lui Eimeric la adresa lui Ramon Llull. 
Inchiziția e prost văzută printre filosofii catalani; la începutul 
secolului, au fost socotite eretice paisprezece tratate ale medicului 
Arnau de Vilanova; Eimeric a declarat eretică şi opera lui Nicolâs 
de Calabria, iar acum e prigonit alt mare înțelept, Ramon Llull. E 
ca şi cum orice catalan ar fi suspect. Puţini mai îndrăznesc să 
scrie de teama interpretărilor pe care Eimeric le-ar putea la 
tratatelor lor; Nicolâs de Calabria a sfârşit pe rug. Pe de altă parte, 
tocmai pe infante l-ar putea afecta planurile inchizitorului de a-şi 
extinde jurisdicția asupra fiecărui cartier evreiesc din Catalonia. 
Ţine seama că infantele trăieşte din dările plătite de noi. Are să te 

asculte cu atenție, a făgăduit Jucef, dar nu-ţi face visuri; nu-i 
lesne să se înfrunte direct cu Inchiziția. 
Guillem a încuviințat în sinea lui. 


Să dea foc leşului? 

Nicolau Eimeric a rămas în picioare, sprijinindu-se cu mâinile 
pe masă şi privindu-l pe Arnau; chipul i se înroşise de tot. 

— Tatăl tău, a bolborosit, a fost un diavol care a ațâțat norodul. 
De aceea l-au executat şi de aceea i-ai pus tu foc, ca să moară cum 
a murit. 

În încheiere, Nicolau l-a împuns cu degetul pe Arnau. 

Cum de aflase? Doar un singur om ştia... Notarul scrijelea 
pergamentul cu pana. Nu putea fi. Joan nu... Arnau a simțit că-l 
lăsau picioarele. 

— Negi că ai ars leşul tatălui tău? a întrebat Berenguer d'Erill. 

Nu era cu putință ca Joan să-l fi pârât! 

— Negi? a repetat Nicolau, ridicând glasul. 

Chipurile celor din tribunal s-au descompus, iar Arnau s-a 
ținut să nu vomite. 

— Ne era foame! a strigat. V-a fost vreodată foame? Chipul 
învinețit al tatălui, cu limba scoasă, s-a amestecat cu ale celor ce-l 
priveau. Joan? De ce nu venise să-l vadă? Ne era foame! a urlat. Şi 
şi-a auzit tatăl spunând: „Eu în locul tău nu m-aş supune.” V-a 
fost, oare, foame vreodată? 

Arnau a dat să se năpustească asupra lui Nicolau, care îl tot 
întreba cu privirea, în picioare, trufaş, dar, înainte de a ajunge la 
el, soldații l-au prins şi l-au târât iar în mijlocul sălii. 

— Ţi-ai ars tatăl ca pe un demon? l-a întrebat iar Nicolau, de 
data asta urlând. 

— Tata nu era demon! a urlat şi Arnau, luptând cu ostaşii care 
îl ţineau strâns. 

— Dar i-ai ars leşul. 

„De ce, Joan? Eşti fratele meu, iar Bernat te-a iubit mereu ca pe 
propriul fiu.” A lăsat capul în podea, prins între soldați. De ce? 

— Aşa ţi-a poruncit mama ta? 

Arnau abia a izbutit să-şi înalțe capul. 

— Mama ta e o vrăjitoare care aduce răul Necuratului, a 
adăugat episcopul. 

„Ce spuneau?” 

Tatăl tău a ucis un tânăr ca să te poată elibera pe tine. 
Mărturiseşti? a strigat Nicolau. 

— Ce? a încercat să întrebe Arnau. 

— Tu, şi Nicolau l-a împuns cu degetul, şi tu ai ucis un băiat 
creştin. Ce voiai să faci cu el? 

— Aşa ți-au poruncit părinţii? a întrebat episcopul. 

— Voiai inima lui? a întrebat Nicolau. 

— Câţi băieți ai mai ucis? 

— Ce legături ai cu ereticii? 

Inchizitorul şi episcopul l-au bombardat cu un şir de întrebări. 
Tatăl tău, mama ta, băieți, asasinate, inimi, eretici, jidovi, Joan! 
Arnau şi-a lăsat din nou capul să-i cadă. Tremura. 

— Mărturiseşti? a isprăvit Nicolau. 

Arnau nu s-a clintit. Tribunalul a lăsat să curgă timpul. Între 
timp, Arnau atârna tot de brațele soldaţilor. În cele din urmă, 
Nicolau le-a făcut semn să plece din sală. Arnau a simțit că-l 
târau. 

— Staţi! a poruncit inchizitorul, când dădeau să deschidă uşa. 
Soldaţii s-au întors la el. Arnau Estanyol! a strigat. Arnau 
Estanyol! a strigat iar. 

Arnau a înălțat capul domol şi s-a uitat la Nicolau. 

— Puteţi să-l ducețţi, le-a poruncit inchizitorul soldaților, de 
cum a simțit privirea lui Arnau ațintită asupra lui. Scrie, notarule, 
l-a auzit Arnau spunând când ieşea pe uşă, vinovatul n-a tăgăduit 
nici una dintre învinuirile aduse de tribunal şi nu s-a învoit să 
mărturisească, simulând un leşin, prefăcătorie care s-a vădit când, 
după procesul Inchiziției şi înainte de a ieşi din sală, şi-a îndreptat 
iar atenția asupra judecății. 

Scârțâitul penei l-a urmărit pe Arnau până în temniță. 


Guillem le-a poruncit robilor să-i pregătească mutarea în piața 
de grâne, foarte aproape de hanul lui Estanyer, care a primit 
vestea cu neplăcere; o părăsea pe Mar, dar nu putea să rişte ca 
Genis Puig să-l recunoască. Cei doi robi au respins dând din cap 
toate încercările pe care le făcea hangiul pentru a-l împiedica pe 
acel neguțător avut să plece din casa lui. „La ce-mi trebuie nobili 
care nu plătesc?” a bombănit, numărând paralele date de robii lui 
Guillem. 

Din cartierul evreiesc, Guillem s-a dus drept la piața de grâne; 
nici unul dintre neguțţătorii în drum prin cetate, care trăseseră 
acolo, nu ştia despre vechea-i prietenie cu Arnau. 

— Am deschis o prăvălie la Pisa, i-a răspuns unui neguțător 
sicilian care, îmbucând ceva la aceeaşi masă cu el, l-a întrebat cu 

ce se ocupa. 

— Ce te-a adus la Barcelona? l-a iscodit sicilianul. 

Un prieten are necazuri, a fost gata să-i zică. Sicilianul era 
scund, chel şi cu trăsături prea marcate; i-a spus că-l chema 
Jacopo Lercardo. Vorbise mult şi pe îndelete cu Jucef, dar nu 
strica să mai audă şi o altă părere. 

— Cu ani în urmă, am avut treburi în Catalonia şi am profitat 
să fac un voiaj la Valencia, ca să cercetez niţel piața. 

— Nu prea-s multe de aflat, i-a zis sicilianul între două linguri 
duse la gură. 

Guillem l-a aşteptat să urmeze, dar pe Jacopo nu-l interesa 
decât blidul cu carne. N-avea să stea de vorbă decât cu cineva care 
se pricepea la negoț la fel de bine ca el. 

— Am aflat că treburile s-au schimbat mult de la ultimul meu 
voiaj acolo. Se simte lipsa țăranilor în piețe; tarabele lor sunt goale. 
Îmi aduc aminte, în urmă cu ani, că acela care controla piețele 
trebuia să facă rânduială printre neguțători şi țărani. 

— Acum nici că mai e de trudit, a destăinuit sicilianul, 
zâmbind; ţăranii nu mai scot rod, aşa că nu mai vând în piaţă. 
Molimele au decimat norodul, ogoarele nu mai dau roade şi chiar 
seniorii le lasă uitării, înțelenite. Ţăranii se duc în ținuturile de 
unde vii Domnia Ta: Valencia. 

— Mi-am vizitat niscai vechi cunoscuți. Sicilianul l-a privit iar 
peste lingură. Nu-şi mai pun gologanii în joc prin felurite negoțuri; 
se mărginesc să cumpere părți din datoria cetăţii. Au ajuns 
rentieri. După cum se vorbeşte, acum nouă ani datoria cetăţii era 
de o sută şaizeci şi nouă de mii de livre; azi să tot fie de două sute 
de mii de livre, şi tot creşte. Cetatea nu poate să se tot învoiască 
nici cu plata înțelegerilor, nici cu rentele viagere când gajul stabilit 
e datoria; va ajunge la sapă de lemn. 

Câteva clipe, Guillem şi-a amintit de veşnica dispută despre 
plata dobânzilor pentru parale, care era oprită printre creştini. 
Odată curmată neguțătoria şi cu ea comanditele din care se 
plăteau acei bani, ajunseseră să încalce iar opreliştea legiuită, prin 
plata înțelegerilor ori rentelor viagere, astfel încât bogătaşii dădeau 
parale grele cetăţii, iar ea se lega să plătească an de an o sumă de 
bani în care, fireşte, erau incluse şi dobânzile neîngăduite. În cazul 
rentelor viagere, dacă se dorea înapoierea capitalului împrumutat, 
trebuia plătită încă o treime din banii împrumutați. Totuşi, 
cumpărând datoria cetăţii, nu se punea totul la bătaie, ca în 
expedițiile neguțătoreşti, atâta vreme cât Barcelona putea plăti. 

— Dar, până nu se ajunge la sărăcie lucie, i-a zis sicilianul, 
aducându-l la realitate, starea e foarte favorabilă cumpărării de 
parale în principat... 

— ... Vânzării, l-a oprit Guillem. 

— Îndeosebi. Guillem a observat că sicilianul era tot mai 
încrezător. Dar se poate şi cumpăra ori de câte ori se foloseşte 
moneda potrivită. Paritatea dintre florinul de aur şi croatul de 
argint e cu totul închipuită şi foarte departe de parităţile de pe 
piețele străine. Din Catalonia pleacă foarte mult argint, iar regele 
se încăpățânează să sprijine valoarea florinului său de aur în ciuda 
pieţei; ceea ce are să-l coste mult. 

— De ce-ţi închipui că-şi ține poziţia? a întrebat, curios, 
Guillem. Regele Pedro s-a purtat mereu ca un bărbat cu minte. 

— Cu gândul la un câştig politic, a sărit Jacopo. Florinul e 
banul regal; baterea lui la monetăria din Montpellier depinde direct 
de rege. Din contră, croatul e bătut în cetăți ca Barcelona şi 
Valencia, prin concesiune regală. Monarhul vrea să sprijine 
valoarea monedei lui, măcar că greşeşte; dar pentru noi e cea mai 
bună greşeală pe care o poate face. Regele a hotărât că pe alte 
pieţe aurul să coste de treisprezece ori mai mult decât costă în 
realitate argintul! 

— Şi vistieria regelui? 

Acolo bătea Guillem. 

— Socotită de treisprezece ori mai mare! a râs sicilianul. Regele 
îşi duce înainte războiul contra Castiliei, deşi se pare că acela e pe 
sfârşite. Pedro cel Crud are necazuri cu nobilii, care s-au dat de 
partea lui Trastâmara. Lui Pedro Ceremoniosul nu-i poartă 
credință decât cetăţile şi, după cât se pare, evreii. Războiul cu 
Castilia l-a ruinat pe rege. Acum patru ani, Cortesurile din Monzón 
i-au dat un împrumut de două sute şaptezeci de mii de livre 
pentru noi concesii făcute nobililor şi cetăților. Regele aruncă 
paralele pe războaie, dar pierde privilegii pentru viitor, iar acum, o 
nouă zaveră în Corsica... Dacă ai vreun ce folos de la Casa regală, 
las-o baltă. 

Guillem nu l-a mai ascultat pe sicilian, s-a mărginit să 
încuviințeze dând din cap şi zâmbind de câte ori se cuvenea s-o 
facă. Regele era sărac lipit, iar Arnau unul dintre cei mai mari 
creditori ai lui. Când Guilem plecase din Barcelona, 
împrumuturile Casei regale erau de peste zece mii de livre; oare 
unde ajunseseră acum? Pesemne că regele nici măcar nu-şi plătise 
dobânzile împrumuturilor ieftine. „Au să-l execute.” Fraza lui Joan 

i-a revenit în minte. „Nicolau se va folosi de Arnau ca să-şi crească 
puterea, îl dumirise Jucef; regele nu-i plăteşte papei, iar Eimeric i- 
a făgăduit aceluia o parte din agoniseala lui Arnau.” Ar fi oare 
dispus regele Pedro să fie datornicul papei care tocmai stârnise 
zavera din Corsica, negându-i dreptul la Coroana Aragonului? Dar 
cum să-l faci pe rege să se ridice contra Inchiziției? 


— Sfatul Domniei Tale ne interesează. 

Vocea infantelui s-a pierdut în imensitatea salonului din Tinell. 
N-avea decât şaisprezece ani, dar tocmai prezidase, în numele 
tatălui său, întrunirea Parlamentului care trebuia să discute 
despre răzmerița sardă. Guillem l-a privit furişat pe moştenitor, 
care stătea pe tron, flancat de doi sfetnici de-ai săi, Juan 
Fernández de Heredia şi Francesc de Perell6s, amândoi în picioare. 
Zice-se că era un om slab, dar numai cu doi ani în urmă trebuise 
să-l judece şi să-l execute pe tutorele lui de la naştere: Bernat de 
Cabrera. După ce poruncise ca acela să fie decapitat în piața din 
Zaragoza, infantele trebuise să trimită regelui Pedro, tatăl său, 
capul vicontelui. 

Chiar în acea după-amiază, Guillem a vorbit cu Francesc de 
Perell6s. Sfetnicul l-a ascultat atent; apoi i-a poruncit să aştepte 
îndărătul unei uşi. Când, după o lungă aşteptare, l-au lăsat să 
treacă, Guillem a intrat în cel mai impunător salon unde păşise 
vreodată: o încăpere străvezie, lată de peste treizeci de metri, cu 
şase arcuri lungi în diafragmă, care ajungeau aproape de podea, 
cu pereţii goi, luminată de făclii. Infantele şi sfetnicii îl aşteptau în 
capătul salonului Tinell. 

La câţiva paşi de tron, a pus un genunchi în pământ. 

— Dar, zicea infantele, amintiți-vă că nu ne putem pune cu 
Inchiziția. 

Guillem a aşteptat până ce Francesc de Perell6s i-a aruncat o 
privire complice, îmbiindu-l să glăsuiască. 

— Nu trebuie s-o faceţi, seniore. 

— Fie, a hotărât infantele, apoi s-a ridicat şi a ieşit din salon, 
însoţit de Juan Fernández de Heredia. 

— Ridică-te, Domnia Ta, i-a cerut Francesc de Perellos lui 
Guillem. Pe când? 

— Mâine, dacă pot. De nu, poimâine. 

— Am să-l anunț pe veguer. 


Guillem a ieşit din marele palat la căderea serii. A privit cerul 

senin al Mediteranei şi a tras aer în piept. Avea multe de făcut. 

Chiar după-amiază, când încă nu sfârşise de vorbit cu sicilianul 
Jacopo, primise un mesaj de la Jucef: „Sfetnicul Francesc de 
Perell6s te va primi astă-seară în marele palat, de cum se va 
închide Parlamentul.” Ştia cum să ațâțe vrerea infantelui; nimic 
mai simplu: să şteargă împrumuturile însemnate oferite Coroanei, 
care figurau în catastifele lui Arnau, astfel încât să n-ajungă în 
mâinile papei. Dar cum să-l slobozească pe Arnau fără ca ducele 
de Gerona să înfrunte Inchiziția? 

Înainte de a merge la palat, Guillem făcuse o plimbare. Paşii îl 
purtaseră la banca lui Arnau. Era închisă; catastifele erau 
pesemne la Nicolau Eimeric, ca să se evite vânzări frauduloase, iar 
slujbaşii lui Arnau se topiseră. A privit la Sfânta Maria, 
înconjurată toată de schele. Cum era cu putinţă ca un bărbat care 
dăruise totul acestei biserici...? Şi-a urmat plimbarea până la 
consulatul Mării, apoi pe plajă. 

— Cum îi merge stăpânului tău? a auzit în spatele lui. 

Guillem s-a întors şi a zărit un bastaix care căra în spate un 
sac uriaş. În urmă cu ani, Arnau îi dăduse ceva parale, iar îi el 
înapoiase împrumutul ban cu ban. Guillem a dat din umeri, a 
încercat o strâmbătură. De îndată l-a înconjurat o ceată de 
bastaixos, care descărcau o navă şi veneau în urma primului. „Ce-i 
cu Arnau? a auzit. Cum îl pot învinovăți că-i eretic?” Şi altuia îi 
dăduse cu împrumut ceva gologani. Pentru nunta unei fiice? Câţi 
dintre ei ceruseră sprijinul lui Arnau? „Dacă îl vezi, l-a rugat altul, 
zi-i că o lumânare arde la picioarele Sfintei Maria. Avem noi grijă 
să ardă fără preget.” Guillem a dat să le spună că nu ştia, dar nu l- 
au lăsat: toți bastaixos şi-au dat drumul la gură, împotriva 
Inchiziției, după care şi-au văzut de drum. 

Simţindu-le înflăcărarea, Guilem s-a dus, hotărât, la marele 
palat. 

Biserica Sfânta Maria se profila în noapte şi arapul era iar în 
fața băncii lui Arnau. Avea nevoie de ordinul de plată pe care, la 
vremea lui, îl semnase evreul Abraham Levi şi pe care chiar el îl 
ascunsese în dosul unei pietre din zid. Uşa era încuiată cu cheia, 
dar la catul de jos o fereastră nu se închisese nicicând prea bine. 
Guillem a scrutat bezna; părea să nu fie nici țipenie pe-acolo. 
Amau nu ştiuse nicicând de înscris. Guillem şi Hasdai hotărâseră 
să țină ascunse câştigurile din vânzarea de robi într-o depunere 
făcută de un evreu în trecere prin Barcelona: Abraham Levi. Arnau 
n-ar fi primit gologanii. Fereastra a scârțâit, spărgând tăcerea 

nopții, iar Guillem a înlemnit. Era doar un arap, un necredincios 
care intra la vreme de noapte în casa unui bărbat pe care Inchiziția 
îl băgase la zdup. De-l prindeau, botezul n-avea să-i fie de folos la 
nimic. Dar larma nopții i-a vădit că universului nici că-i păsa de el: 
marea, trosnetul schelelor de la Sfânta Maria, copiii în lacrimi, 
bărbații care strigau la neveste... 

A deschis fereastra şi s-a strecurat înăuntru. Depozitul fictiv 
făcut de Abraham Levi îl ajutase pe Arnau să aibă câştiguri bune 
din negoțul cu acele parale, dar, ori de câte ori făcea vreo 
operațiune, el trecea a patra parte în contul lui Abraham Levi, 
titularul depozitului. Guillem a îngăduit ochilor să i se deprindă cu 
bezna, aşteptând răsăritul lunii. Înainte ca Abraham Levi să fi 
plecat din Barcelona, Hasdai îl însoţise la un notar, ca să semneze 
ordinul de plată pentru banii depuşi; gologanii erau, deci, ai lui 
Arnau, dar în catastifele zarafului tot mai apărea numele evreului, 
iar banii sporiseră de la un an la altul. 

Guillem a îngenuncheat în fața zidului. Era a doua piatră din 
colț. A început să tragă de ea din răsputeri. Niciodată nu găsise 
clipa potrivită ca să-i vorbească lui Arnau despre primul negoţ pe 
care îl făcuse pe la spatele, dar în numele lui, iar depozitul lui 
Abraham Levi sporise neîncetat. Piatra se ţinea tare. „Nu-ţi face 
griji, îşi aducea aminte că-i lămurise Hasdai odată când, în fața 
lui, Arnau vorbise despre evreu; mi-a spus să-i dau înainte. Nu-ţi 
face griji”, repetase. Când Arnau se întorsese cu spatele, Hasdai îl 
privise pe Guillem, dar el nu-i putuse răspunde decât dând din 
umeri şi oftând. Piatra se dădea învinsă. Nu. Arnau n-ar fi 
încuviințat nicicând să lucreze cu gologani veniți din vânzarea 
robilor. Piatra n-a mai ţinut şi Guillem a găsit sub ea înscrisul, 
învelit cu grijă într-o cârpă. Nu s-a îngrijit să-l citească; ştia ce 
spune. A acoperit iar borta cu piatra şi s-a dus la fereastră. N-a 
auzit nimic straniu, aşa că a plecat din bancă şi încuiat-o din nou. 

Capitolul 55 


Soldații Inchiziției au trebuit să-l scoată din celulă; doi dintre ei 
l-au luat de subsuori, dar, pe când îl târau, Arnau se tot împiedica 
şi cădea. Apoi s-a lăsat târât pe coridoarele palatului şi s-a tot izbit 
cu gleznele de treptele ce coborau la catul de jos. Nu închisese 
ochii. Nici măcar nu dăduse vreo atenție călugărilor şi prelaților 
care priveau cum îl duceau la Nicolau. Cum de putuse Joan să-l 
pârască? 

După ce îl duseseră înapoi în celulă, Arnau plânsese, strigase şi 
se izbise de pereți. De ce tocmai Joan? Şi, dacă Joan îl pârâse, ce 
legătură avea Aledis cu toate astea? Dar femeia încarcerată? Aledis 
chiar avea pricini să-l urască; o părăsise, o refuzase. Era, oare, de 
aceeaşi părere cu Joan? Se dusese cu adevărat s-o caute pe Mar? 
Dar, de era aşa, de ce nu venise Mar să-l vadă? Era atât de greu să 
cumperi un temnicer oarecare? 

Francesca l-a auzit suspinând şi oftând. Auzind strigătele fiului 
ei, trupul i s-a chircit şi mai şi. l-ar fi plăcut să-l vadă şi să-i 
răspundă, chiar şi să-l mintă şi aline. „N-ai să faci față”, îi atrăsese 
luarea-aminte Aledis. Oare şi ea? Ar putea să facă față multă 
vreme acelei stări? Arnau i-a dat înainte, văitându-se universului, 
iar Francesca s-a strâns lângă pietrele reci ale zidului. 

Uşile sălii s-au deschis şi l-au adus pe Arnau. Tribunalul era 
acolo. Soldaţii l-au târât în mijlocul sălii şi l-au lăsat; Arnau a 
căzut în genunchi, cu picioarele crăcănate şi capul plecat. L-a 
auzit pe Nicolau spărgând tăcerea, dar nu l-a priceput. Ce-i mai 
păsa de tot ce-i putea face călugărul când propriul frate îl osândise 
deja? Nu mai avea pe nimeni. Nu mai avea nimic. 

„Nu-ţi face visuri”, îi spusese alguazilul când încercase să-l 
cumpere, oferindu-i o mică avere, „nu mai ai parale”. Bani! Din 
pricina lor îl însurase regele cu Elionor; ei erau şi în spatele 
purtării de care dăduse dovadă soția lui, care făcuse să fie poprit. 
Oare tot paralele să-l fi mânat şi pe Joan? 

— Aduceţi-o pe mamă! 

Simţurile lui Arnau n-au rămas nepăsătoare la auzul poruncii. 


Mar şi Aledis, cu Joan ceva mai departe de ele, stăteau în piața 


Nova, în fața palatului episcopal. „Curtea infantelui don Juan îl va 
primi pe stăpânul meu mâine după-amiază”, se mărginise să le 

spună unul din robii lui Guillem înainte cu o zi. De cum se 
sculaseră găinile, acelaşi rob venise şi le lămurise că stăpânul lui 
voia ca ei să-l aştepte în piața Nova. 

Şi iată-i pe toţi trei acolo, încercând fără preget să afle din ce 
pricini le trimisese Guillem acea solie. 


Arnau a auzit cum se deschidea uşa sălii îndărătul lui, intrau 
soldații şi veneau la el. Apoi cum se puneau lângă uşă. 

A simțit-o acolo. I-a văzut picioarele desculțe, zbârcite, 
murdare, cu răni sângerânde. Nicolau şi episcopul au zâmbit, 
văzând că Arnau privea cu băgare de seamă picioarele mamei lui. 
A întors capul la ea. Măcar că el era în genunchi, bătrâna era mai 
înaltă ca Arnau doar cu o palmă; se chircise toată. Zilele de 
temniță nu trecuseră zadarnic pentru Francesca: părul sur îi 
stătea vâlvoi; privea drept la tribunal, iar din profil se vedea cum îi 
curg pieile, fără nicio țâră de carne. Arnau nu-i putea zări ochiul 
din orbita vânătă. 

— Francesca Esteve, a întrebat Nicolau, juri pe cele patru 
evanghelii? 

Bătrâna vorbea aspru, sus şi tare, uimindu-i pe toți. 

— Jur pe toate patru, a răspuns, dar vă înşelați; numele meu 
nu-i Francesca Esteve. 

— Dar cum? a întrebat Nicolau. 

— Mă cheamă Francesca, dar nu Esteve, ci Ribes. Francesca 
Ribes, a adăugat, ridicând vocea. 

— Trebuie să-ți aducem aminte de legământ? s-a rățoit 
episcopul. 

— Nu. Tocmai din pricina lui spun adevărul. Mă cheamă 
Francesca Ribes. 

— Nu eşti, oare, fiica lui Pere şi Francesca Esteve? a întrebat 
Nicolau. 

— Nu mi-am cunoscut nicicând părinții. 

— Te-ai căsătorit cu Bernat Estanyol pe domeniile seniorului de 
Navarcles? 

Arnau s-a îndreptat. Bernat Estanyol? 

— Nu. N-am fost niciodată pe acele meleaguri şi nu m-am 
măritat cu nimeni. 

— N-ai avut, oare, un fiu pe numele lui Arnau Estanyol? 

— Nu. Nu cunosc nici un Arnau Estanyol. 

Arnau s-a întors la Francesca. 

Nicolau Eimeric şi Berenguer d'Erill au şoptit ceva între ei. Apoi 


502 


inchizitorul i-a vorbit notarului. 

— Ascultă! i-a poruncit Francescăi. 

— Declaraţia lui Jaume de Bellera, senior de Navarcles, a 
început să citească notarul. 

Arnau şi-a mijit privirea, auzind numele lui Bellera. Tatăl său îi 
vorbise despre el. A ascultat curios presupusa poveste a vieţii lui, 
căreia tatăl îi pusese capăt odată cu moartea. Chemarea mamei lui 
la castel, să-l alăpteze pe nou-născutul lui Llorenç de Bellera. 
Vrăjitoare? A ascultat din gura notarului versiunea lui Jaume de 
Bellera despre fuga mamei lui când, abia născut, cavalerul avusese 
primele atacuri de epilepsie, boala dracului. 

— Apoi, i-a dat înainte notarul, Bernat, tatăl lui Arnau 
Estanyol, l-a furat într-o clipă de neatenţie a străjii, după ce 
ucisese un flăcău neprihănit, şi şi-a luat tălpăşița împreună cu el 
la Barcelona, lăsându-şi baltă ogoarele. Ajunşi aici, i-a primit 
familia neguțătorului Grau Puig. Autorul pârei ştie că vrăjitoarea a 
ajuns târfă. Arnau Estanyol e fiul unei vrăjitoare şi al unui ucigaş, 
a încheiat. 

— Ce-ai de mărturisit? a întrebat-o Nicolau pe Francesca. 

— Că ați greşit curva, a răspuns rece bătrâna. 

— Tu! a urlat episcopul, împungând-o cu degetul. Eşti o târfă. 
Cutezi să pui la îndoială ceea ce a descoperit Inchiziția? 

— Nu mă aflu aici ca femeie uşoară, a răspuns iar Francesca, 
nici ca să fiu judecată pentru aşa ceva. Sfântul Augustin a scris că 
numai Dumnezeu le va judeca pe târfe. 

Episcopul s-a roşit la față. 

— Cum îndrăzneşti să faci aici vorbire despre spusele Sfântului 
Augustin? Cum...? 

Berenguer striga neîncetat, dar Arnau nu-l mai asculta. Sfântul 
Augustin a scris că numai Dumnezeu le va judeca pe târfe. Sfântul 
Augustin a zis... În urmă cu ani, într-un han din Figueras, auzise 
aceleaşi vorbe de la o femeie uşoară. Oare n-o chema Francesca? 
Sfântul Augustin a scris... Cum de era cu putință? 

Arnau s-a întors cu fața la Francesca: o văzuse de două ori în 
viață, în două întâlniri hotărâtoare. Toţi membrii tribunalului i-au 
observat purtarea față de femeie. 

— Priveşte-ţi fiul! a strigat Eimeric. Nu recunoşti că-i eşti 
mamă? 

Arnau şi Francesca au auzit ecoul vorbelor răsunând în pereți; 
el, pe jos, cu fața la bătrână; ea, privind drept în față, la inchizitor. 

— Priveşte-l! a strigat iar Nicolau, împungând-o cu degetul pe 

Francesca. 

Un tremur uşor a străbătut trupul Francescăi în fața urii ce 
pleca din degetul lui arătător. Numai Arnau a observat, de lângă 
ea, cum pielea care îi curgea pe gât se retrăgea aproape pe 
nesimţite. Francesca a rămas cu ochii la inchizitor. 

— Ai să  mărturiseşti, i-a promis amenințător Nicolau, 
înghițindu-şi vorba. Îţi promit că ai să mărturiseşti. 


— Via fora! 

Strigătul a spart liniştea din piața Nova. Un flăcău a traversat-o 
în goană, repetând chemarea la arme: Via fora! Via fora! Aledis şi 
Mar s-au uitat una la alta, apoi la Joan. 

— Nu-i dangăt de clopot, le-a răspuns monahul, dând din 
umeri. 

Sfânta Maria n-avea clopote. 

Dar Via fora! străbătuse în goană cetatea, iar prostimea se 
strângea, uimită, în piața Blat, aşteptând să vină stindardul lui 
Sant Jordi lângă piatra din mijlocul ei. În locul lui, doi bastaixos 
cu arbalete îi îndreptau pe toți spre Sfânta Maria. 

În piaţa bisericii, sub prapur, pe umerii unor bastaixos, 
Fecioara Mării aştepta ca norodul să se adune în jurul ei. În fața 
Fecioarei, mai-marii breslei îi primeau sub stindard pe bărbații 
care coborau pe ulița Mar, unii dintre ei cu cheia Urnei Sfinte la 
gât. Gloata se îmbulzea tot mai mult în jurul Fecioarei. Departe de 
toți, de lângă banca lui Arnau, Guilem privea şi asculta atent. 
Inchiziția a răpit un cetățean, pe Consulul Mării din 
Barcelona, lămurea unul dintre bărbații de vază ai breslei. 

— Dar Inchiziția... a spus cineva. 

— Inchiziția nu e a cetăţii, a răspuns unul dintre notabili, nici 
măcar a regelui. Nu respectă poruncile Sfatului celor O Sută, nici 
ale domnului veguer, nici ale judelui, iar membrii ei nu sunt 
numiți de aceştia; o face papa, un papă străin care nu vrea decât 
banii cetățenilor noştri. Cum pot să-l acuze de erezie pe cel care s- 
a făcut luntre şi punte de dragul Fecioarei Mării? 

— Nu vor decât paralele din buzunarele consulului! a strigat 
cineva din mulțime. 

— Mint ca să pună mâna pe gologanii noştri! 

— Au ură pe norodul catalan, a strigat alt bărbat de frunte. 

Vorbele lor umblau din gură în gură. Strigătele începeau să 
răsune pe ulița Mar. 

Guillem a observat că mai-marii breslei dădeau lămuriri celor 

din alte confrerii ale cetăţii. Cine nu se temea pentru paralele lui? 
Măcar că şi Inchiziția era de temut. Pâra cea mai absurdă... 

— Trebuie să ne apărăm privilegiile, a cerut cineva după ce 
stătuse de vorbă cu o droaie de bastaixos. 

Norodul începea să se înflăcăreze. Spade, pumnale şi arbalete 
se ridicau deasupra capetelor, agitându-se pe măsură ce se auzea 
chemarea Via fora! 

Strigătele deveneau asurzitoare. Guillem a zărit că soseau 
niscai sfetnici ai cetăţii şi s-a apropiat de îndată de cei care 
discutau, privind trecerea Fecioarei. 

— Şi oştenii regelui? a auzit că întreba unul dintre sfetnici. 

Mai-marele a repetat aidoma spusele lui Guillem: 

— Să mergem în piața Blat, să vedem ce face domnul veguer. 

Guillem s-a îndepărtat de ei. O clipă, a privit micuța icoană din 
piatră de pe umerii cetei de bastaixos. „Ajută-l”, a rugat-o în sinea 
lui. 

Cortegiul s-a pus în mişcare. „În piața Blat!” striga norodul. 

Guillem s-a alăturat mulțimii care urca pe ulița Mar spre piață, 
unde era palatul domnului veguer. Puţini ştiau că întreaga host a 
Barcelonei voia să afle ce atitudine va lua acesta, aşa că, pe când, 
în strigătele mulțimii, Fecioara era pusă acolo unde urmau să stea 
stindardele lui Sant Jordi şi ale cetăţii, s-a apropiat cu uşurinţă de 
palat. 

Din mijlocul pieței, de lângă Fecioară şi stindardul adus de 
bastaixos, oamenii de frunte şi sfetnicii au privit la palat. Norodul 
a priceput. Au tăcut, toți s-au întors către palat. Guillem a simțit 
încordarea. Oare infantele avea să se țină de înțelegere? Soldaţii 
stăteau în linie dreaptă, între mulțime şi palat, cu spadele scoase 
din teacă. Domnul veguer şi-a făcut apariția la una dintre ferestre, 
s-a uitat la prostimea îmbulzită sub ea şi s-a făcut nevăzut. După 
câteva clipe, un ofițer de-al regelui s-a înfățişat în piață; mii de 
ochi, odată cu cei ai lui Guillem, s-au pus pe el. 

Regele nu se poate amesteca în treburile Barcelonei! a 
exclamat. Chemarea unei întregi host e treaba unei întregi cetăți. 

Imediat după, le-a dat poruncă oştenilor să se retragă. 

Oamenii priveau cum se perindau oştenii prin fața palatului, 
ocolind prin vechiul portal al cetăţii. Înainte ca ultimul să se facă 
nevăzut, un Via fora! a spart tăcerea, făcându-l pe Guillem să se 
cutremure. 


Nicolau era gata să dea o poruncă în legătură cu Francesca: să 

fie dusă în temniță şi pusă la cazne, dar dangătul clopotelor i-a 
tăiat vorba. Primul a sunat cel de la Sant Jaume, chemarea la 
host, şi lui i s-au alăturat toate celelalte din cetate. Cei mai mulți 
preoți din Barcelona erau credincioşi doctrinelor lui Ramon Llull, 
ținta urii lui Eimeric, şi mulți dintre ei au privit cu ochi buni lecţia 
pe care cetatea voia s-o dea Inchiziției. 

— La host? l-a întrebat inchizitorul pe Berenguer d'Erill. 

Episcopul a făcut semn că nu ştia. 

Fecioara Mării era în mijlocul pieței Blat, aşteptând stindardele 
feluritelor bresle care se alăturau celei alcătuite din bastaixos. Dar 
oamenii mergeau de-acum spre palatul episcopal. 

Aledis, Mar şi Joan îi auzeau cum se apropiau, până ce Via 
fora! a răsunat chiar în piața Nova. 

Nicolau Eimeric şi Berenguer d'Erill s-au apropiat de vitraliile 
uneia dintre ferestre, întărite cu plumb, le-au deschis şi au zărit 
mai bine de o sută de bărbați care strigau, amenințând palatul cu 
armele ridicate deasupra capului. Strigătele au crescut, când 
cineva i-a recunoscut pe înalții prelați. 

— Ce se întâmplă? a strigat Nicolau la un ofițer, făcând un salt 
înapoi. 

— Barcelona a venit să-l elibereze pe Consulul Mării, a strigat 
un flăcău când Joan i-a pus aceeaşi întrebare. 

Aledis şi Mar au închis ochii şi au strâns din buze. Apoi s-au 
luat de mână, privind înlăcrimate fereastra rămasă uşor deschisă. 

— Du-te să-l cauţi pe veguer! i-a poruncit Nicolau ofițerului. 

Estimp, cum nimeni nu-i dădea nicio atenţie, Arnau s-a ridicat 
şi a luat-o pe Francesca de braț. 

— De ce tremurai, femeie? a iscodit-o. 

Francesca şi-a ascuns lacrima ce stătea să-i lunece pe obraz, 
dar nu şi-a putut opri o strâmbătură de durere. 

— Uită de mine, i-a răspuns cu glas întretăiat. 

Strigătele de afară le-au acoperit vorbele şi gândurile. Întreaga 
host se apropia de piața Nova. Oastea a trecut prin vechiul portal 
al cetăţii şi pe lângă palatul domnului veguer, care o privea de la 
fereastră, a mers pe ulița Seders până la Boqueria, şi de acolo, prin 
fața bisericii Sant Jaume, al cărui clopot îi dădea curaj mai 
departe, apoi a urcat pe ulița Bisbe până la palat. 

Mar şi Aledis, care se mai țineau încă de mână, priveau din 
capătul uliței. S-au strâns atât de puternic de mâini, că li s-au 
albit încheieturile degetelor. Lumea se lipea de ziduri, ca să poată 
păşi întreaga host; întâi, stindardul breslei de bastaixos cu 

căpeteniile ei, apoi Fecioara sub prapur şi în urma ei stindardele 
felurit colorate ale tuturor breslelor din Barcelona. 


Domnul veguer nu s-a învoit să-l primească pe ofițerul 
Inchiziției. 

— Regele nu poate să se amestece în treburi care țin doar de 
host, i-a răspuns ofițerul regelui. 

Au să ia cu asalt palatul episcopal, s-a plâns solul Inchiziției, 
care încă mai gâfâia. 

Celălalt a ridicat din umeri. „Foloseşti spada la cazne?” a fost 
gata să-l iscodească. Ofițerul Inchiziției i-a desluşit privirea şi cei 
doi bărbaţi s-au înfruntat pe muteşte. 

— Mi-ar plăcea să văd cum te aperi cu o spadă castiliană ori cu 
un hanger arăpesc, a spus omul domnului veguer, arătând-o pe a 
lui, înainte de a arunca un scuipat la picioarele ofițerului trimis de 
Inchiziție. 

Între timp, Fecioara ajunsese în fața palatului episcopal, în 
ritmul strigătelor scoase de host, purtată pe umeri de ceata de 
bastaixos, care abia mai putea ţine pasul cu patima mulțimii din 
Barcelona. 

Cineva a aruncat prima piatră în cristalele întărite cu plumb. 

Prima n-a nimerit, dar a doua da, ca şi multe dintre cele ce i-au 
urmat. 

Nicolau Eimeric şi Berenguer d'Erill s-au depărtat de ferestre. 
Arnau încă mai aştepta răspunsul Francescăi. Nici unul din ei nu 
se clintise. 

O droaie de bărbaţi izbeau cu ciomegele în uşile palatului. Un 
flăcău s-a cățărat pe ziduri cu arbaleta atârnată la spate. Oamenii 
l-au aclamat, alții au luat-o pe urmele lui. 

— Ajunge! a tipat unul dintre sfetnicii cetăţii, încercând să-i dea 
la o parte pe cei care izbeau în uşă. Ajunge! a repetat, 
înghiontindu-i, nimeni nu atacă fără voia cetăţii. 

Bărbaţii din uşă au stat în loc. 

— Nimeni nu atacă fără încuviințarea sfetnicilor şi bărbaților de 
vază ai cetăţii, a repetat. 

Cei de lângă uşă au amuţit, porunca s-a vestit în toată piața. 
Fecioara n-a mai dănțuit, tăcerea s-a înstăpânit peste host, piața a 
rămas cu privirile puse pe cei şase bărbați cățăraţi pe fațadă; 
primul era de-acum la fereastra spartă a sălii de judecată. 

— Coborâţi! s-a auzit. 

Cei cinci sfetnici ai cetăţii şi căpetenia breslei de bastaixos, cu 

cheia Urnei Sfinte agățată de gât, au bătut în uşa palatului. 
— Deschideţi în fața întregii host a Barcelonei! 


— Deschideţi! Ofițerul Inchiziției a bătut cu arma în porțile 
cartierului evreiesc închise la trecerea întregii host. Deschideţi 
Inchiziției! 

Încercase să ajungă la palatul episcopal, dar toate ulițele care 
duceau acolo erau pline ochi cu cetățeni. Se putea apropia de palat 
doar trecând prin cartierul evreiesc, cu care acesta se învecina. De 
acolo, putea barem să trimită solia: domnul veguer n-avea să se 
amestece. 


Nicolau şi Berenguer au primit vestea când încă mai erau în 
sala de judecată. Oastea regelui n-avea să le sară în ajutor, iar 
sfetnicii amenințau să ia cu asalt palatul dacă nu le îngăduiau să 
intre. 

— Ce vor? 

Ofiţerul s-a uitat la Arnau. 

— Să fie slobozit Consulul Mării. 

Nicolau s-a apropiat de Arnau până ce obrajii aproape că li s-au 
atins. 

— Cum de cutează? a strigat. Apoi s-a întors şi s-a aşezat la 
masa tribunalului. Berenguer i s-a alăturat. Lasă-i să intre! a 
poruncit Nicolau. 

Să fie slobozit Consulul Mării; Arnau s-a îndreptat pe cât i-au 
îngăduit puterile rămase. De când fiul său îi pusese întrebarea, 
Francesca privea în gol. „Consulul Mării.” „Sunt Consulul Mării”, 1- 
a sfidat pe Nicolau cu privirea. 

Cei cinci sfetnici şi căpetenia breslei de bastaixos s-au avântat 
în sala tribunalului. În urma lor, încercând să nu fie zărit, era 
Guillem, căruia onorabilul bastaix îi îngăduise să-l însoțească. 

Guillem a rămas lângă uşă, pe când ceilalți şase s-au proțăpit 
în fața lui Nicolau. Unul dintre sfetnici a luat-o înaintea cetei. 

— Ce...? a dat să spună Nicolau. 

— Întreaga host din Barcelona, a sărit cel din față, acoperind 
glasul inchizitorului, îți porunceşte să i-l dai pe Arnau Estanyol, 
Consulul Mării. 

— Cutezaţi să dați porunci Inchiziției? s-a indignat Nicolau 
Eimeric. 

Sfetnicul nu şi-a luat ochii de la el. 

— A doua oară, i-a atras luarea-aminte. Întreaga host îţi 

porunceşte să i-l dai pe Consulul Mării din Barcelona. 

Nicolau a îngăimat ceva şi a căutat sprijinul episcopului. 

— Au să ia palatul cu asalt, l-a amenințat prelatul. 

— N-au să cuteze, a şoptit Nicolau. E un eretic! a urlat 
inchizitorul. 

— N-ar trebui să-l judeci mai întâi? s-a auzit un glas din ceata 
sfetnicilor. 

Nicolau i-a privit, mijind din ochi. 

— E un eretic, a stăruit. 

— A treia şi ultima oară, predați-ni-l pe Consulul Mării. 

— Ce vreți să spuneţi cu ultima oară? s-a băgat în vorbă 
Berenguer d'Erill. 

— Dacă vreți să aflați, priviți pe fereastră. 

— Luaţi-i! s-a repezit inchizitorul, dând din mâini spre soldații 
care stăteau de strajă la uşă. 

Guillem s-a tras de acolo, lângă oşteni. Nici unul dintre sfetnici 
nu s-a clintit. Unii ostaşi au pus mâna pe arme, dar ofițerul din 
fruntea lor i-a oprit la un semn. 

— Popriți-i! a stăruit Nicolau. 

— Au venit să se târguiască, s-a opus ofițerul. 

— Cum îndrăzneşti...? a dat să strige Nicolau, ridicat în 
picioare. 

Ofiţerul i-a curmat vorba: 

— Spune-mi Domnia Ta cum vrei să apăr palatul, apoi îi 
popresc; regele nu ne trimite ajutoare. 

Ofiţerul a arătat cu mâna spre strigătele gloatei de afară. Apoi l- 
a privit pe episcop, cerându-i ajutor. 

— Puteţi să-l luaţi pe Consulul Mării, a răspuns episcopul; e 
slobod. 

Nicolau s-a înroşit de furie. 

— Ce spui Domnia Ta? a exclamat, luându-l pe episcop de braț. 

Berenguer d'Erill s-a scuturat mânios de el, dând din braț. 

— Domnia Ta n-ai dreptul să ni-l dai pe Arnau Estanyol, a 
răspuns sfetnicul, adresându-se episcopului. Nicolau Eimeric, a 
urmat, întreaga host a Barcelonei ţi-a dat trei prilejuri; dă-ni-l pe 
Consulul Mării ori vei îndura roadele purtării tale. 

Însoţind spusele sfetnicului, o piatră a zburat prin odaie, 
izbindu-se de partea din față a mesei la care stăteau membrii 
tribunalului; chiar şi dominicanii au tresărit în jilțuri. Hărmălaia 
se înstăpânise în piața Nova. A urmat altă piatră; notarul s-a 
ridicat, şi-a luat înscrisurile şi s-a refugiat în celălalt capăt al sălii. 

Călugării negri, mai aproape de geam, au dat să facă deopotrivă, 
dar un semn al inchizitorului le-a curmat fuga. 

— Ţi-a sărit o doagă? i-a şoptit episcopul. 

Nicolau şi-a plimbat privirea peste toți cei de acolo, până a dat 
de Arnau; zaraful zâmbea. 

— Ereticule! a urlat Nicolau. 

— E de ajuns, a zis sfetnicul, întorcându-se. 

— Luaţi-i-l! a stăruit episcopul. 

— Am venit doar să ne târguim, a stăruit sfetnicul, oprindu-se 
şi acoperind larma pieţei cu glasul. Dacă Inchiziția nu dă ascultare 
cererii cetăţii, slobozindu-l pe deținut, o va face această host. Asta- 
i legea. 

Stând în picioare în fața tuturor, Nicolau tremura, cu ochii 
injectați şi ieşiţi din orbite. Alte două pietre s-au izbit de pereții 
sălii de judecată. 

— Vor lua cu asalt palatul, i-a atras luarea-aminte episcopul, 
nemaitemându-se că-i auzit. Ce-ţi mai pasă! Rămâi cu 
mărturisirea şi avutul lui. Declară-l eretic; e osândit să plece din 
viață. 

Sfetnicii şi căpetenia breslei de bastaixos ajunseseră la uşa 
sălii. Soldaţii, pe ale căror fețe se citea groaza, s-au dat la o parte. 
Guillem era atent doar la vorbele schimbate de episcop şi 
inchizitor. Între timp, Arnau stătea tot în mijlocul încăperii, lângă 
Francesca, sfidându-l pe Nicolau, care nu voia să se uite la el. 

— Luaţi-l! a încuviințat în cele din urmă inchizitorul. 


Întâi oamenii din piață, apoi cei care umpleau ulițele din 
apropiere; toți au început să aclame când sfetnicii l-au adus pe 
Arnau în uşa palatului. Francesca îşi târa picioarele în urma lor; 
nici țipenie nu-i dăduse atenţie, când Arnau o luase de braț şi o 
scosese din sala de judecată. În uşă, însă, îi dăduse drumul şi se 
oprise. Sfetnicii l-au îndemnat să meargă înainte. În picioare în 
dosul mesei, Nicolau îl privea, străin de ploaia pietrelor ce intrau 
pe fereastră; una l-a izbit în brațul stâng, dar el nici măcar nu s-a 
clintit. Toţi ceilalți se refugiaseră departe de peretele fațadei, prin 
care trecea furia întregii host. 

Arnau se oprise în fața soldaților, în ciuda nemulțumirii 
sfetnicilor, care îl grăbeau. 

— Guillem. 

Arapul s-a apropiat, l-a luat de umeri şi l-a sărutat pe gură. 

— Du-te cu ei, Arnau, l-a grăbit. Afară te aşteaptă Mar şi fratele 


510 


tău. Eu mai am câte ceva de făcut pe aici. Apoi am să vin să te 
văd. 

În ciuda strădaniilor depuse de sfetnici ca să-l ocrotească, 
oamenii s-au năpustit asupra lui Arnau de cum a păşit în piață; 1l- 
au îmbrățişat, l-au atins şi i-au făcut urări. Chipurile lor 
surâzătoare i s-au perindat prin fața ochilor într-o roată nesfârşită. 
Nimeni nu voia să se depărteze şi să lase cale slobodă sfetnicilor, 
toți îi vorbeau în gura mare. 

Îmbulzeala îi arunca pe cei cinci sfetnici ai cetății şi pe 
căpetenia breslei de bastaixos, când într-o parte, când într-alta cu 
Arnau la mijloc. Zarva îi mergea lui Arnau la suflet. Şirul de feţe n- 
avea sfârşit. Simţea că îl lăsau picioarele. Şi-a ridicat privirea peste 
capetele oamenilor, dar n-a văzut decât marea nesfârşită de 
arbalete, spade şi hangere înălțate la cer, care urcau şi coborau în 
sunetul strigătelor scoase neîncetat de host. A vrut să se sprijine 
de sfetnici şi, când să cadă, o mică figură din piatră i s-a ivit în 
față în nesfârşirea de arbalete, dănțuind odată cu ele. 

Guillem se întorsese, iar Fecioara îi zâmbea. A închis ochii şi s- 
a lăsat purtat pe sus de sfetnici. 


Nici Mar, nici Aledis, nici Joan n-au izbutit să se apropie de 
Arnau în ciuda ghionturilor şi coatelor cu care au încercat să-şi 
croiască drum. L-au zărit purtat pe brațe de sfetnici când Fecioara 
Mării şi stindardele au făcut cale întoarsă spre piața Blat. L-au mai 
zărit şi Jaume de Bellera şi Genis Puig, amestecați în prostime. 
Până atunci, fuseseră siliți să-şi unească spadele cu miile de arme 
ridicate contra palatului episcopal şi să se alăture strigătelor 
îndreptate contra inchizitorului, măcar că în sufletul lor se rugau 
ca Nicolau să le țină piept, iar regele să se răzgândească şi să sară 
în ajutorul Sfântului Oficiu. Cum era cu putință ca tocmai regele, 
pentru care îşi puseseră de atâtea ori viața în primejdie...? 

Văzându-l pe Arnau, Genís Puig a început să-şi învârtească 
spada în văzduh, urlând ca un posedat. Seniorul de Navarcles 
cunoştea strigătul, îl mai auzise şi cu alte prilejuri, când cavalerul 
pornea la atac, în galop întins, rotindu-şi spada deasupra capului. 
Arma lui Genis s-a izbit de arbaletele şi spadele din jur. Toţi au dat 
să fugă de el, iar Puig s-a dus spre sfetnici, care tocmai ieşeau din 
piața Nova, apucând-o pe ulița Bisbe. Cum să înfrunte singur 
întreaga host a Barcelonei? O să-l omoare mai întâi pe el, apoi... 

Jaume de Bellera s-a aruncat spre prietenul său şi l-a silit să 
coboare spada. Cei din apropiere l-au privit uluiți, dar gloata nu s- 

a oprit, îmbulzindu-se spre ulița Bisbe. Golul s-a umplut de îndată 
ce Genis n-a mai strigat şi nu şi-a mai rotit spada deasupra 
capului. Seniorul de Bellera l-a tras departe de cei care îl văzuseră 
pornind la atac. 

— Ai înnebunit? l-a întrebat. 

— L-au slobozit. E slobod! a răspuns Genís, cu ochii pe 
stindardele ce începeau să coboare pe ulița Bisbe. 

Jaume de Bellera l-a silit să-şi întoarcă obrazul la el. 

— Şi ce vrei? 

Genis Puig s-a uitat iar la stindarde şi a încercat să se 
desprindă de Jaume de Bellera. 

— Răzbunare! i-a zis. 

— Nu asta-i calea, i-a amintit seniorul de Bellera, nu asta-i 
calea. L-a scuturat din răsputeri, până ce Genis a răspuns. Găsim 
noi o cale... 

Genis l-a pironit cu privirea; îi tremurau buzele. 

— Te legi? 

— Pe cinstea mea. 


În sala de judecată s-a făcut treptat tăcere, pe măsură ce 
întreaga host părăsea piața Nova. Când strigătele victorioase ale 
ultimului cetățean au apucat-o pe ulița Bisbe, s-a auzit suflarea 
întretăiată a inchizitorului. Nimeni nu clintise. Soldaţii stăteau 
drepţi pe poziţii, atenţi să nu li se atingă armele şi curelele între 
ele. Nicolau şi-a plimbat privirea peste toți; n-a fost nevoie de nicio 
vorbă; „Trădătorule, l-a mustrat pe Berenguer d'Erill; laşilor”, pe 
ceilalți. Îndreptându-şi atenţia către soldaţi, l-a descoperit pe 
Guillem. 

— Ce caută necredinciosul aici? a strigat. E cu putință 
asemenea ocară? 

Ofiţerul n-a ştiut ce să zică; Guillem intrase odată cu sfetnicii şi 
nu-l văzuse, urmărind atent poruncile inchizitorului. Cât despre el, 
Guillem era gata să nege că era necredincios, spunându-le că se 
botezase, dar n-a izbutit: în ciuda strădaniilor inchizitorului 
general, Sfântul Oficiu nu-şi întindea jurisdicția şi asupra evreilor 
şi arapilor. Nicolau nu-l putea băga la răcoare. 

— Sunt Sahat din Pisa, a grăit, ridicând glasul, şi vreau să vă 
vorbesc, Înălțimea Voastră. 

— N-am nimic de vorbit cu un necredincios. Daţi-l afară pe 
acest... 

— Puțin îmi pasă de tot ce puteţi să credeți. 

Nicolau a făcut un semn ofițerului, care a scos spada din teacă. 

— Poate că are să vă pese să aflați că Arnau e abatut, a stăruit 
Guillem, dând înapoi din fața ofițerului amenințător. Nu puteți 
avea nici un sueldo din avutul lui. 

Nicolau a oftat şi a privit în tavan. Fără alte porunci, ofițerul a 
încetat să-l mai amenințe pe Guilem. 

— Dumireşte-mă, necredinciosule, l-a îndemnat inchizitorul. 

— Aveţi catastifele lui Arnau Estanyol; controlațţi-le. 

— Şi crezi că n-am făcut-o? 

— Ştiţi că regelui i-au fost şterse datoriile. 

Chiar Guilem semnase ordinul de plată şi i-l dăduse lui 
Francesc de Perell6s. Arnau nu-i retrăsese nicicând procurile, aşa 
cum citise arapul în cărțile judelui care se ocupa de finanţele 
cetății. 

Pe fața lui Nicolau nu s-a clintit nici un muşchi. Toată sala a 
gândit laolaltă: de aceea nu se băgase domnul veguer. 

Câteva clipe, Guillem şi Nicolau s-au înfruntat din priviri. 
Guillem ştia ce roia atunci prin mintea inchizitorului: „Ce-ai să-i 
spui papei? Cum ai să-i dai banii pe care i-ai făgăduit? I-ai trimis 
deja scrisoarea; şi n-ai tu norocul să nu-i fie înmânată. Ce-ai să-i 
spui? Ai nevoie de sprijinul papei în fața regelui cu care n-ai făcut 
decât să te pui rău.” 

— Şi ce-ai tu cu toate astea? a întrebat în cele din urmă 
Nicolau. 

— Vă pot lămuri între patru ochi, a cerut Guillem în fața 
semnului făcut de Nicolau. 

— Cetatea s-a răzvrătit contra Inchiziției, iar acum un 
necredincios oarecare îmi cere o audienţă între patru ochi! s-a 
plâns Nicolau, strigând în gura mare. Cine te crezi? 

„Ce-ai să-i spui papei? l-a întrebat Guillem din priviri. Vrei, 
oare, ca întreaga Barcelonă să-ţi afle urzelile?” 

Căutațţi-l, i-a poruncit inchizitorul ofițerului, vedeți să n-aibă 
arme şi duceţi-l în antecamera biroului meu. Aşteptaţi-mă acolo. 

Vegheat de ofițer şi doi soldați, Guillem stătea în picioare în 
antecamera inchizitorului. N-ar fi cutezat nicicând să-i dezvăluie 
lui Arnau obârşia averii lui: negoţul cu robi. Odată şterse datoriile 
regelui, dacă Inchiziția cerceta tot ce agonisise Arnau, îi afla şi 
datoriile, şi doar el, Guillem, ştia că înscrisurile făcute de hatârul 
lui Abraham Levi erau false; dacă el nu înfățişa ordinul de plată pe 
care, la vremea lui, îl semnase evreul, avutul lui Arnau era 
închipuit. 

Capitolul 56 


De cum a ieşit în piața Nova, Francesca s-a depărtat de uşă şi 
s-a ghemuit cu spatele la zidul palatului. De acolo a desluşit cum 
se năpusteau oamenii asupra lui Arnau şi cum sfetnicii încercau 
fără izbutire să nu li se rupă cordonul pe care îl formaseră în jurul 
lui. „Uite-ţi fiul!” Vorbele lui Nicolau au acoperit strigătele scoase 
de host. „Nu voiai să-l văd, inchizitorule? Iată-l, te-a biruit.” 
Francesca şi-a îndreptat spatele pe perete, l-a zărit pe Arnau 
leşinând, dar de îndată prostimea i l-a acoperit şi totul s-a făcut o 
mare de capete, arme, flamuri, iar în mijlocul acelei mări era 
micuța Fecioară, zguduită cumplit. 

Puțin câte puţin, dar tot strigând şi amenințând cu armele, 
întreaga host a luat-o pe ulița Bisbe. Francesca nu s-a clintit din 
loc. Avea nevoie de sprijinul peretelui; n-o mai ţineau picioarele. 
Când piața a început să se golească, s-au văzut. Aledis nu voise 
să-i urmeze pe Mar şi pe Joan: nu era cu putință ca Francesca să 
fie printre sfetnici. O bătrână ca ea... Dar uite-o! Când a desluşit-o 
pe Francesca, rezemată de zid, mică, gârbovită şi fără nicio 
apărare, i s-a urcat un nod în gât. 

A dat să alerge la ea chiar când soldații Inchiziției, odată duse 
strigătele scoase de host, cutezau să se ițească la uşa palatului. 
Francesca era la un pas de pragul ei. 

— Vrăjitoare! a scuipat-o primul soldat. 

Aledis s-a oprit foarte aproape de Francesca şi soldați. 

— Lăsaţi-o, le-a strigat. Niscaiva soldați ieşiseră deja din palat. 
Lăsaţi-o ori îi strig, i-a amenințat, făcând semn cu degetul către 
ultimii bărbaţi care dădeau colțul pe ulița Bisbe. 

Unii dintre ei au privit într-acolo; dar unul a scos spada din 
teacă. 

— Inchizitorul se va învoi cu moartea unei vrăjitoare, a lămurit- 
o. 

Francesca nici măcar nu s-a uitat la el. Ochii îi erau pironiți pe 
femeia care alergase la ea. Câţi ani şi câte suferințe trăiseră 
laolaltă? 

— Lăsaţi-o, câinilor! a strigat Aledis, dând câţiva paşi înapoi şi 
făcând cu mâna spre host; voia să fugă la ei, dar soldatul ridicase 
deja arma la Francesca. Tăişul spadei lui părea mai mare ca ea. 
Dațţi-i drumul, a gemut. 

Francesca a desluşit-o pe Aledis acoperindu-şi fața cu mâinile, 
apoi căzând în genunchi. O luase cu ea la Figueras, şi de atunci... 
Avea să moară fără s-o îmbrățişeze? 

Soldatul îşi încordase de-acum toți muşchii, când ochii 
Francescăi au trecut prin el. 

— Vrăjitoarele nu mor de spadă, i-a atras luarea-aminte cu glas 
potolit. Arma i-a tremurat în mâini. Ce spunea femeia? Numai 
moartea prin foc purifică o vrăjitoare. Era oare drept? Soldatul a 
căutat sprijin la soţii lui, dar au început să dea înapoi. Dacă mă 
ucizi cu spada, am să te urmăresc toată viața, am să vă urmăresc 
pe toţi! Nimeni nu şi-ar fi putut închipui că din trupul ei ar putea 
izbucni strigătul pe care tocmai îl auziseră. Aledis a ridicat ochii. O 
să vă urmăresc pe voi, a şoptit Francesca, pe muierile şi pe fiii 
voştri, ca şi pe fiii fiilor voştri, şi pe soațele lor! Şi vă blestem! 
Întâia oară de când ieşise din palat, Francesca n-a mai avut nevoie 
de sprijinul pietrelor. Soldaţii intraseră în palat; nu mai rămăsese 
decât cel cu spada ridicată. Te blestem, i-a aruncat în față, 
împungându-l cu degetul; omoară-mă şi stârvul tău nu-şi va mai 
găsi odihna. Am să mă fac mii de viermi, am să te rod bucată cu 
bucată. Şi am să-ţi iau ochii pe vecie. 

Pe când Francesca îl tot amenința pe soldat, Aledis s-a ridicat şi 
s-a apropiat de ea. A luat-o pe după un umăr şi a început să 
meargă. 

— Copiii tăi au să ia lepră. Cele două femei au trecut pe sub 
spada soldatului. Femeia ta are să fie ibovnica Necuratului. 

N-au întors capul. Soldatul a mai ținut un timp spada ridicată, 
apoi s-a întors spre cele două femei care traversau piața. 

— Să plecăm de-aici, fata mea, i-a zis Francesca de cum au 
intrat pe ulița Bisbe, acum pustie. 

Aledis s-a cutremurat. 

— Trebuie să trec pe la han. 

— Nu, nu. Să mergem. Acum. Fără să pierdem nicio clipă. 

— Dar Teresa şi Eulălia? 

— O să le dăm de veste, a răspuns Francesca, strângând-o la 
piept pe fata de la Figueras. 

După piața Sant Jaume, au trecut pe lângă cartierul evreiesc, 
îndreptându-se spre poarta Boqueria, cea mai apropiată. Păşeau 
îmbrățişate, nezicând nimic. 

— Şi Arnau? a întrebat Aledis. 

Francesca nu i-a dat nici un răspuns. 

Prima parte i-a ieşit după cum plănuise. În acele clipe, Arnau 
era pesemne înconjurat de bastaixos, în micuța navă de cabotaj 
închiriată de Guillem. Înțelegerea cu infantele don Juan fusese 
limpede; Guillem şi-a amintit vorbele lui: „Locţiitorul nu se leagă, 
le spusese dinainte Francesc de Perell6s, decât să nu înfrunte 
întreaga host a Barcelonei; în nici un caz nu va sfida Inchiziția şi 
nici nu va încerca s-o silească să întreprindă ceva ori să-i pună la 
îndoială hotărârile. În cazul în care planul tău izbândeşte şi 
Estanyol e slobozit, infantele n-are să-l apere dacă Inchiziția îl 
popreşte iar ori îl osândeşte; e clar?” Guillem se învoise, îi dăduse 
ordinul de plată a împrumuturilor ieftine oferite regelui. Acum 
urma a doua parte: să-l convingă pe Nicolau că Arnau era sărac 
lipit şi n-avea să obțină nimic urmărindu-l ori osândindu-l. Ar 
putea să fugă cu toții la Pisa şi să lase avutul lui Arnau în mâinile 
Inchiziției; în fond, îl şi avea, iar osândirea lui Arnau, chiar în 
lipsă, aducea cu sine exproprierea. De aceea încerca Guillem să-l 
inducă în eroare pe Eimeric; n-avea nimic de pierdut, dar multe de 
câştigat: liniştea lui Arnau şi faptul că Inchiziția n-avea să-l mai 
urmărească în viața lui. 

Nicolau l-a lăsat să aştepte câteva ceasuri, la capătul cărora s-a 
ivit împreună cu un evreu mititel, ce purta gherocul negru de 
rigoare, pe care lucea emblema galbenă. Evreul purta sub braț 
ceva catastife şi îl urma pe inchizitor cu paşi mici şi iuți. A ocolit 
privirea lui Guillem când, cu o singură mişcare, Nicolau le-a 
poruncit amândurora să intre în odaia lui de lucru. 

Nu i-a poftit să stea jos. Iar el, da, el s-a pus la masă. 

— Dacă-i drept ceea ce spui... a început, vorbindu-i lui Guillem, 
Estanyol este abatut. 

— Domnia Voastră ştiţi că faptul e de netăgăduit, a răspuns 
Guillem; regele nu-i datorează nici un ban lui Arnau Estanyol. 

— Îl pot chema pe judele finanțelor din cetate, a ameninţat 
inchizitorul. Ar fi o ironie a sorții ca tocmai cetatea care l-a luat de 
la Sfântul Oficiu să-l execute drept abatut. 

„În ruptul capului, a fost ispitit Guillem să-i răspundă; slobozia 
lui Arnau e la mine; şi pot înfățişa pur şi simplu ordinul de plată al 
lui Abraham Levi.” Nu. Nicolau nu-l primise pentru a-l amenința 
că-l va pâri pe Arnau judelui din cetate. Voia paralele lui, cele pe 
care le făgăduise papei, aceleaşi despre care evreul, nesmintit 
prieten al lui Jucef, îi făcuse cunoscut că putea dispune de ele. 

Guillem a amuţit. 

— Aş putea-o face, a stăruit Nicolau. 

Guillem a deschis mâinile, iar Nicolau l-a privit cu băgare de 
seamă. 

— Cine eşti? l-a întrebat în cele din urmă. 

— Numele meu este... 

— Lasă, lasă, l-a oprit Eimeric, dând din mână; eşti Sahat din 
Pisa. Dar poftesc să aflu de ce un bărbat din Pisa apără un eretic 
din Barcelona. 

— Arnau Estanyol are sumedenie de prieteni, chiar şi la Pisa. 

— Necredincioşi şi eretici! a strigat Nicolau. 

Guillem a deschis iar mâinile. Cât avea să mai dureze până va 
da înapoi în fața paralelor? Nicolau a părut că-l înțelege. Preţ de 
câteva clipe a păstrat tăcerea. 

— Şi ce oferă prietenii lui Arnau Estanyol Inchiziției? a 
încuviințat în cele din urmă. 

— În aceste catastife, a dat pe faţă Guillem, împungându-l cu 
mâna pe micul evreu, care nu-şi lua ochii de la masa lui Nicolau, 
sunt înscrisuri făcute de hatârul unui creditor al lui Arnau 
Estanyol, o avere. 

Pentru întâia oară, inchizitorul i s-a adresat evreului. 

— E drept? 

— Da, i-a zis. Încă de la început apar înscrisuri de hatârul lui 
Abraham Levi. 

— Alt eretic! s-a repezit Nicolau. 

Toţi trei au amuţit. 

— Dă-i înainte, a poruncit inchizitorul. 

— Paralele din înscrisuri au tot crescut în cursul anilor. Azi, ar 
putea fi peste cincisprezece mii de livre. 

Ochii mijiți ai inchizitorului au sclipit, iar lui Guilem şi 
evreului nu le-a scăpat acest lucru. 

— Ei bine? a întrebat, adresându-i-se lui Guillem. 

— Prietenii lui Arnau Estanyol l-ar putea face pe evreu să 
renunțe la creditul lui. 

Nicolau s-a răsturnat în jilțul din lemn. 

— Prietenul Domniei Tale e slobod. Paralele nu-s de dar. De ce- 
ar dărui cineva, oricât de bun prieten ar fi, cincisprezece mii de 
livre? 

— Arnau Estanyol a fost eliberat doar de host, spuse Guillem 
întărindu-l pe „doar”. 

Arnau putea fi luat încă drept supusul Sfântului Oficiu. Sosise 
clipa. Cântărise totul în ceasurile de aşteptare în antecameră, tot 
privind spadele ofițerilor Inchiziției. Să nu subestimeze inteligența 

lui Nicolau. Inchiziția nu-şi întindea jurisdicția asupra unui arap, 
dacă Nicolau nu dovedea că acela îl atacase de-a dreptul. Niciodată 
nu putea face târg cu un inchizitor. Eimeric trebuia să i-l ofere. Un 
necredincios nu putea încerca să cumpere Sfântul Oficiu. 

Nicolau l-a îndemnat cu privirea să urmeze. „Nu mă prinzi tu pe 
picior greşit”, s-a încurajat Guillem în sinea lui. 

— Poate că aveţi dreptate, a spus. E drept că, odată slobod 
Arnau, nu există nici un temei de bun-simt pentru cineva să dea 
atâția bani. Ochii inchizitorului s-au făcut două linii subțiri. Nu 
pricep de ce m-au trimis aici; mi-au îndrugat că Domnia Voastră 
aveaţi să înțelegeți, dar vă împărtăşesc părerea dreaptă. Îmi pare 
rău că v-am făcut să pierdeţi vremea. 

Guillem aştepta ca Nicolau să se hotărască. În fine, inchizitorul 
s-a îndreptat în jilț şi a deschis ochii; Guillem a ştiut că biruise. 

— Pleacă, i-a poruncit evreului. De cum omulețul a închis uşa, 
Nicolau a mers înainte, dar tot neinvitându-l să ia loc. Prietenul 
Domniei Tale e slobod, ce mai, dar judecata lui n-a sfârşit. Am 
mărturisirea lui. Chiar slobod, pot să-l declar eretic recăzut în 
erezie. Inchiziția, a urmat, parcă vorbind pentru sine, nu poate 
împlini hotărâri de moarte; asta trebuie s-o facă brațul secular, 
regele. Prietenii Domniei Tale, a adăugat, adresându-i-se lui 
Arnau, trebuie să ştie că vrerea regelui e schimbătoare. Poate într- 
o Zi... 

— Sunt sigur că şi Domnia Voastră şi regele veți lucra cum 
trebuie, a răspuns Guillem. 

— Regelui îi e foarte limpede ce are de făcut: să lupte contra 
necredincioşilor, să întindă creştinătatea spre toate colțurile 
regatului, dar Biserica...; uneori e greu să ştii ce alegere e mai 
bună în folosul unui popor fără granițe. Prietenul Domniei Tale, 
Arnau Estanyol, şi-a mărturisit vinovăția, şi mărturisirea lui nu 
poate să rămână neosândită. Nicolau şi-a curmat spusele şi s-a 
uitat din nou la Guillem. „Tu trebuie să fii acela”, a insistat arapul 
din priviri. Oricum, i-a dat înainte inchizitorul în fața tăcerii lui, 
Biserica şi Inchiziția trebuie să fie binevoitoare, dacă aşa izbutesc 
să acopere alte nevoi care, până la urmă, sunt spre binele tuturor. 
Oare prietenii Domniei Tale, cei care te-au trimis aici, ar încuviința 
o pedeapsă mai mică? 

„N-am să mă târguiesc cu tine, Eimeric, s-a încurajat Guillem 
în sinea lui. Doar Allah, fie-i numele binecuvântat, ştie ce-ai să 
pățeşti dacă mă opreşti, numai El ştie dacă în spatele acestor 
ziduri sunt ochi care ne văd şi urechi care ne ascultă. Tu trebuie 

să dai dezlegarea.” 

— Nimeni n-are să pună vreodată la îndoială hotărârile 
Inchiziției, i-a răspuns. 

Nicolau s-a foit în jilt. 

— Domnia Ta ai cerut să ne vedem între patru ochi, spunând 
că ai ceva ce-mi poate trezi interesul. Ai zis că nişte prieteni de-ai 
lui Arnau Estanyol l-ar putea face pe cel mai mare creditor al lui 
să renunțe la un credit de cincisprezece mii de livre. Ce vrei, 
necredinciosule? 

— Eu ştiu ce nu vreau, s-a mărginit să-i răspundă Guillem. 

— Bine, a zis Nicolau, ridicându-se. Pedeapsa cea mai mică: 
sambenito în fiece duminică a unui an, în catedrală, dacă prietenii 
tăi obțin renunțarea la credit. 

— La biserica Sfânta Maria. 

Guillem s-a mirat, auzindu-se, dar vorbele îi ieşiseră din 
adâncurile ființei. Unde, dacă nu la Sfânta Maria, putea să execute 
Arnau pedeapsa unui sambenito? 

Capitolul 57 


Mar a încercat să meargă în urma cetei care îl purta pe Arnau, 
dar norodul adunat n-o lăsa. Şi-a amintit ultimele vorbe rostite de 
Aledis: 

— Ai grijă de el, îi strigase peste aclamaţiile întregii host. 

Şi zâmbise. 

A fugit cât o ţineau picioarele, împiedicându-se, cu spatele la 
torentul oamenilor, care o târa. 

— Ai mare grijă de el, repetase Aledis, pe când Mar se tot uita la 
ea, încercând să se ferească de toți cei care îi ieşeau în cale; aşa 
am vrut să fac şi eu cu mulți ani în urmă. 

Apoi se făcuse brusc nevăzută. 

Mar a fost gata să cadă, să fie călcată în picioare. „O host nu-i 
pentru muieri”, a mustrat-o un bărbat care o împinsese fără să-i 
pese. A izbutit să se întoarcă. A căutat stindardele care tocmai 
ajungeau în piața Sant Jaume, la capătul uliței Bisbe. Pentru 
întâia oară în dimineața aceea, Mar a uitat de lacrimi şi din gât i-a 
ieşit un strigăt care i-a amuţit pe toți cei din jur. Nici măcar nu s-a 
gândit la Joan. A strigat, a împins, a izbit cu picioarele, şi-a croit 
drum cu coatele. 

Întreaga host a intrat în piața Blat. Mar era destul de aproape 
de Fecioara care, pe umerii cetei de bastaixos, dănțuia pe pietrele 
din buricul pieței, dar Arnau... Lui Mar i s-a părut că auzea 
discutând niscai bărbaţi şi sfetnici ai cetăţii. Printre ei, da, acolo 
era. Îi mai lipseau doar câţiva paşi, dar lumea se grămădise în 
piață. A zgâriat brațul unui bărbat care nu voise să se dea la o 
parte. Acela a scos din teacă un pumnal şi pentru o clipă...; dar a 
râs până la urmă cu lacrimi şi a lăsat-o să i-o ia înainte. Arnau 
trebuia să fie în urma lui, dar, când s-a întors cu spatele, n-a dat 
decât de sfetnici şi de căpetenia breslei de bastaixos. 

— Unde-i Arnav? l-a întrebat, gâfâind şi asudând. 

Impunătorul bastaix, căruia îi atârna la gât cheia Urnei Sfinte, 
a lăsat ochii în jos, ca s-o privească. Era o taină. Inchiziția... 

— Sunt Mar Estanyol, a zis grăbită. Sunt orfana unui bastaix, 
Ramon. Trebuie să-l fi cunoscut. 

Nu. Nu-l cunoscuse, dar auzise vorbindu-se de el şi de fiica lui, 
pe care Arnau o adoptase. 

— Fugi pe plajă, s-a mărginit să-i spună. 

Mar a traversat piața şi a zburat pe ulița Mar, părăsită de 
întreaga host. I-a ajuns din urmă în dreptul consulatului; şase 
bastaixos îl purtau pe sus pe Arnau, încă zăpăcit. 

Mar a vrut să se arunce asupra lor, dar mai înainte s-a băgat 
între ei un bastaix; sfaturile date de omul din Pisa fuseseră 
limpezi: nimeni nu trebuia să ştie unde îl duceau pe Arnau. 

— Dă-mi drumul! a strigat Mar, dând din picioare în văzduh. 

Tânărul bastaix o luase de cingătoare, încercând să nu-i facă 
rău. Nu cântărea nici cât jumătate din oricare piatră ori povară pe 
care o căra zilnic. 


Arnau! Arnau! 

De câte ori nu visase să audă acel strigăt? Când deschidea 
ochii, se vedea purtat pe sus de mâinile unor bărbaţi ale căror 
obraze nici măcar nu le putea zări. Îl duceau undeva, grăbiţi şi 
tăcuți. Ce se întâmpla? Unde era? Arnau! Da, era strigătul pe care 
cândva îl scoseseră ochii codanei pe care el o trădase în conacul 
lui Felip de Ponts. 

Arnau! Plaja. Amintirile i s-au topit în vuietul valurilor şi al 
brizei cu miros sărat. Ce căuta pe plajă? 

— Arnau! 

Vocea a ajuns la el de hăt-departe. 

Toţi bastaixos au intrat în apă, îndreptându-se spre bărcuța 
care trebuia să-l ducă pe Arnau la luntrea închiriată de Guillem, 
care aştepta pe la jumătatea portului. Apa mării l-a stropit pe 
Arnau. 

— Arnau. 

— Aşteptaţi, a bolborosit, dând să se ridice, vocea... Cine...? 

— O femeie, a zis unul dintre ei. N-o să ne facă necazuri. 
Trebuie... 

Arnau stătea în picioare, lângă barcă, şi bastaixos îl țineau de 
subsuori. S-a uitat spre plajă. „Mar te aşteaptă.” Vorbele lui 
Guillem i-au amuţit pe toți cei din jur. Guillem, Nicolau, Inchiziția, 
temnita; totul i s-a învârtejit în minte. 

— Dumnezeule! a exclamat. Aduceți-o! Vă rog! 

Unul dintre bastaixos s-a grăbit spre locul unde se oprise Mar. 

Arnau a văzut-o alergând la el. 

Cu ochii pe ea, ceata de bastaixos a stat în loc, iar Arnau s-a 
desprins de ei; părea că şi cel mai mic val îl putea trânti, doar 
atingându-i gleznele. 

Mar a stat în fața lui Arnau, iar el o aştepta cu brațele căzute 

de-a lungul trupului; i-a zărit lacrima care i se prelingea pe obraz. 
S-a apropiat şi i-a cules-o cu buzele. 

N-au schimbat nicio vorbă. Chiar ea i-a ajutat pe bastaixos să-l 
urce în barcă. 


Nu-i folosea la nimic să-l înfrunte pe rege atât de fățiş. 

De când plecase Guillem, Nicolau mergea dintr-un capăt într- 
altul al camerei lui de lucru. Dacă Arnau n-avea bani, n-avea nici 
un rost să-l acuze. Papa nu i-ar ierta nicicând că nu se ținuse de 
făgăduiala făcută. Bărbatul din Pisa trebuia poprit. Dacă voia să-şi 
țină făgăduiala făcută papei... 

Câteva lovituri în uşă i-au atras luarea-aminte, dar Nicolau a 
privit-o şi a mers înainte. 

Da. O osândă mai mică i-ar salva reputația de inchizitor, l-ar 
scăpa de o înfruntare cu regele, i-ar aduce o grămadă de parale 
pentru... 

Loviturile din uşă s-au întețit. 

Nicolau s-a uitat iar la ea. 

I-ar fi plăcut să se războiască cu Estanyol. Şi maică-sa? Ce se 
alesese de bătrână? Sigur că profitase de zăpăceală. 

Loviturile au sunat în odaie. Lângă uşă, Nicolau a deschis-o 
mânios. 

= CGE? 

Cu pumnul strâns, Jaume de Bellera tocmai dădea să bată din 
nou. 

— Ce vrei? l-a întrebat inchizitorul, privindu-l pe ofițerul care ar 
fi trebuit să stea de strajă în antecameră, dar care stătea într-un 
ungher, în spatele spadei lui Genís Puig. Cum îndrăzniți să 
amenințați un soldat al Sfântului Oficiu? a tunat. 

Genís şi-a tras spada, privindu-şi însoțitorul. 

— Aşteptăm de multă vreme, a răspuns seniorul de Navarcles. 

— Nu poftesc să primesc pe nimeni, i-a strigat Nicolau 
ofițerului, care scăpase de hărțuiala lui Genís; ţi-am mai dat 
această poruncă. 

Inchizitorul a dat să închidă uşa, dar Jaume de Bellera nu l-a 
lăsat. 

— Sunt baron de Catalonia, a zis lăbărțându-şi vorbele, şi merit 
respectul cuvenit cinului meu. 

Auzind spusele prietenului, Genís a încuviințat şi a stăvilit din 
nou, cu spada în mână, calea ofițerului, care încerca să-i sară în 
ajutor inchizitorului. 

Nicolau s-a uitat în ochii seniorului de Bellera. Putea să ceară 
ajutor; restul gărzii avea să vină neîntârziat, dar ochii aceia 
întărâtaţi... Cine ştie ce puteau să facă doi bărbați deprinşi să-şi 
impună vrerea? A oftat. Neîndoios, aceea nu părea să-i fie cea mai 
bună zi din viață. 

— Ei bine, baroane, a încuviințat, care ţi-e vrerea? 

— Ai făgăduit că-l vei osândi pe Arnau Estanyol şi, în schimb, l- 
ai lăsat să scape. 

— Nu-mi aduc aminte să fi făcut vreo făgăduială, iar cât despre 
faptul că eu l-aş fi lăsat să scape... De fapt, l-a lăsat să scape chiar 
regele vostru, a cărui noblețe o apăraţi sus şi tare ca şi pe a 
voastră, şi care n-a sărit în ajutorul Bisericii. Lui să-i cereți 
socoteală. 

Jaume de Bellera a bâiguit ceva vorbe nedesluşite şi a dat din 
mâini. 

— Încă îl mai puteţi osândi, a amintit în cele din urmă. 

— Şi-a luat tălpăşița, l-a dumirit Nicolau. 

— O să ţi-l aducem noi! a strigat Genís Puig, amenințându-l 
chiar şi pe ofițer, dar rămânând atent la el. 

Nicolau s-a întors la cavaler. De ce trebuia să le dea lămuriri? 

— Ţi-am adus dovezi îndestulătoare despre păcatul lui, s-a 
rățoit Jaume de Bellera. Inchiziția nu poate... 

— Ce dovezi? a lătrat Eimeric. Pedanţii ăia doi îi dădeau prilejul 
să-şi salveze onoarea. Dacă dezmințea dovezile... Ce dovezi? a 
repetat. Pâra unui posedat de Necuratul ca Domnia Ta, baroane? 
Jaume de Bellera a încercat să-i curme spusele, dar Nicolau l-a 
împiedicat, dând cu furie din mână. Am căutat înscrisurile despre 
care ziceai că le-a făcut episcopul când te-ai născut. S-au înfruntat 
din priviri. Şi nu le-am găsit, ştii asta? 

Genis Puig şi-a lăsat să cadă mâna în care ținea spada. 

— Trebuie să fie în arhivele lui, s-a apărat Jaume de Bellera. 

Nicolau s-a mărginit să tăgăduiască. 

— Şi Domnia Ta, cavalere? a strigat Eimeric, întorcându-se la 
Genis. Ce ai împotriva lui Arnau Estanyol? Inchizitorul a citit pe 
fața lui Genís spaima celui care ascunde adevărul; asta era treaba 
lui. Ştii că înfăptuieşti un delict când minţi Inchiziția? Genís a 
căutat sprijin la Jaume de Bellera, dar nobilul avea privirea 
pierdută undeva în camera de lucru a inchizitorului. Era singur. 
Ei, ce zici, cavalere? Genis s-a mişcat, căutând să-şi ascundă 
privirea. Ce v-a făcut zaraful? s-a înfuriat Nicolau. Poate că v-a dus 
la sapă de lemn? 

Genis a răspuns. A durat doar o secundă, una în care s-a uitat 
cu coada ochiului la inchizitor. Asta era. Ce altceva îi putea face 
un zaraf unui cavaler dacă nu să-l ducă la sapă de lemn? 

— Pe mine, nu, a răspuns cu nevinovăție. 

— Pe Domnia Ta, nu? Atunci pe tatăl Domniei Tale? 

Genis a pus ochii în pământ. 

— Aţi încercat să folosiți Sfântul Oficiu în slujba minciunii! Aţi 
făcut o pâră falsă cu gând de răzbunare! 

Mânat de strigătul inchizitorului, Jaume de Bellera s-a întors la 
realitate. 

— Şi-a ars tatăl, a stăruit Genis, într-o şoaptă abia auzită. 

Nicolau a tăiat aerul cu mâna deschisă. Ce se cuvenea să facă 
acum? Să-i întemnițeze şi să-i judece presupunea să continue o 
pricină pe care era mai bine s-o îngroape cât ai clipi din ochi. 

— Vă veți înfățişa notarului şi veți retrage pârele; de nu... S-a 
înțeles? a strigat în fața lâncezelii celor doi. Amândoi au acceptat. 
Inchiziția nu poate judeca pe cineva folosind pâre mincinoase. 
Duceţi-vă, a încheiat, însoțindu-şi porunca de un semn făcut 
ofițerului. 

— Te-ai juruit să-ți răzbuni onoarea, i-a amintit Genís Puig lui 
Jaume de Bellera, când s-au întors spre uşă. 

Nicolau a auzit spusele cavalerului. A auzit şi răspunsul. 

— Nici un senior de Navarcles n-a călcat vreodată un legământ, 
a replicat Jaume de Bellera. 

Inchizitorul general a închis ochii. Îi era lehamite. Slobozise un 
vinovat. Tocmai poruncise unor martori să-şi retragă pârele. Avea 
legături neguțătoreşti cu... unul din Pisa, nici măcar nu ştia bine 
cu cine! Şi dacă Jaume de Bellera îşi ținea cuvântul înainte ca el 
să pună mâna pe agoniseala rămasă de pe mâna lui Arnau? Va 
mai dura înțelegerea cu omul din Pisa? Totul trebuia trecut 
definitiv sub tăcere. 

— Ei bine, atunci, a strigat în spatele celor doi, seniorul de 
Navarcles îşi va călca legământul. 

Amândoi s-au întors la el. 

— Ce-aţi grăit?! a exclamat Jaume de Bellera. 

— Că Sfântul Oficiu nu poate îngădui ca doi... a făcut o mişcare 
dispreţuitoare cu mâna... doi mireni să-mi pună sub semnul 
îndoielii hotărârea. Asta-i justiția divină. Nu mai e nicio răzbunare! 
Ai priceput, Bellera? Nobilul a stat în cumpănă. Dacă-ți ţii 
legământul, am te judec ca pe un posedat de Necuratul. Acum m- 
ai priceput? 

— Dar cuvântul dat... 

— În numele Sfântului Oficiu, te scutesc de el. Jaume de 
Bellera a încuviințat. Şi Domnia Ta, a adăugat, adresându-se lui 
Genis Puig, ai mare grijă să nu răzbuni ceea ce Inchiziția a judecat 
deja. E limpede? 

Genis Puig a acceptat. 


Luntriţa, lungă de doar zece metri, cu o velă latină, îşi căutase 
refugiu în scobitura unui mic golf de pe țărmul de la Garraf, 
departe de trecerea navelor, unde nu se putea ajunge decât pe 
mare. 

O cocioabă care abia de se ținea pe picioare, durată de pescari 
din resturile pe care Mediterana le arunca pe uscat, spărgea 
monotonia pietrelor şi pietricelelor cenuşii care înfruntau soarele, 
ca să-i înapoieze lumina şi căldura cu care le mângâia. 

Pilotul luntrei primise, odată cu o pungă mare de galbeni, 
porunci sigure de la Guillem. „Ai să-l laşi acolo cu un năier de 
încredere, apă şi merinde destule, apoi ai să cabotezi, dar alege 
porturi din apropiere, şi întoarce-te la Barcelona barem la două 
zile, ca să primeşti porunci de la mine; ai să primeşti şi mai multe 
parale când totul se va isprăvi”, îi făgăduise, ca să-i cumpere 
credința. Nu era nevoie: Pe Arnau năierii îl iubeau, crezându-l un 
consul drept, dar bărbatul se învoise să ia paralele alea bune. Nu 
se aşteptase însă la Mar, iar tânăra nu voise să împartă îngrijirea 
lui Arnau cu un năier. 

— Numai eu am să-l îngrijesc, a stăruit de cum au debarcat în 
solfuleț şi l-au dus pe Arnau în colibă. 

— Dar omul nostru din Pisa... a încercat să spună pilotul. 

— Zi-i celui din Pisa că e Mar cu el şi, de nu-i place, întoarce-te 
din drum cu năier cu tot. 

Vorbea poruncitor, fapt puţin obişnuit la o femeie. Pilotul s-a 
uitat la ea şi a încercat iar să-i țină piept. 

— Pleacă! s-a mărginit ea să-i poruncească. 

Când luntrea s-a pierdut în spatele stâncilor care apărau 
solfulețul, Mar a răsuflat adânc, ridicându-şi fața la cer. De câte 
ori îşi refuzase, oare, acea închipuire? De câte ori, cu amintirea lui 
Arnau în suflet, încercase să se convingă că alta îi era soarta? Iar 
acum... S-a uitat la cocioabă. Arnau nu se deşteptase încă. În 
cursul călătoriei, Mar îl cercetase dacă avea fierbințeală ori dacă 
cumva nu era rănit. S-a pus pe marginea bărcii, picior peste picior, 
şi i-a sprijinit capul pe genunchi. 

El deschisese de nenumărate ori ochii, o privise şi îi închisese la 
loc, cu zâmbetul pe buze. Ea îi prindea o mână într-ale sale şi, ori 
de câte ori el o privea, i-o strângea până ce el se lăsa în voia 
somnului. Făcuse aşa de nenumărate ori, de parcă Arnau voia să 
fie sigur că ea era de-adevăratelea cu el. S-a întors în colibă şi s-a 
aşezat la picioarele lui. 


Guillem a hoinărit două zile prin Barcelona, amintindu-şi de 
locurile care făcuseră parte din viața lui atâta amar de vreme. Nu 
se schimbaseră prea multe în cei cinci ani câţi stătuse la Pisa. În 
ciuda lipsurilor, cetatea era un furnicar. Barcelona se deschidea ca 
întotdeauna spre mare, apărată doar de tasques, unde Arnau 
împotmolise baleniera, când Pedro cel Crud amenințase cu flota lui 
țărmul cetăţii; între timp, zidul de apus, poruncit de Pedro al III- 
lea, se înălța tot mai sus. Ca şi şantierul naval ale regelui. Până ce 
avea să fie isprăvit, navele se împotmoleau, se reparau ori se 
întocmeau tot în vechiul şantier, la picioarele plajei, în fața 
turnului Regomir. Acolo, Guillem s-a lăsat purtat de mirosul tare 
al gudronului cu care meşterii, după ce îl amestecau cu câlți, 
călăfătuiau navele. A privit truda dulgherilor de pe uscat, a 
marangozilor şi meşterilor frânghieri. Cu mult timp în urmă, îl 
întovărăşise pe Arnau să-i cerceteze pe cei din urmă, nu cumva să 
îmbine cânepă veche şi nouă în împletitura odgoanelor ori 
parâmelor. Se plimbau printre bărci, însoțiți solemn de dulgheri. 
După ce controla odgoanele, Arnau se îndrepta nesmintit spre 
călăfătuitori. Îşi luau rămas-bun de la însoțitori şi, pe când ceilalți 
îi priveau de departe, vorbeau singuri cu ei. 

„Truda lor e nespus de însemnată; legea nu le îngăduie să fie 
plătiți după truda lor”, îl lămurise pe Guillem întâia oară. De aceea 
şi vorbea consulul cu călăfătuitorii, ca să afle dacă vreunul dintre 
ei, împins de nevoi, nu împlinea acea normă menită să stea 
chezăşie apărării navelor. 

Guillem a văzut cum unul dintre ei cerceta minuțios, în 
genunchi, îmbinarea pe care tocmai o călăfătuise. Icoana l-a făcut 
să închidă ochii. A strâns din buze şi a dat din cap. Mult mai 
luptaseră ei doi alături, iar acum Arnau se ascundea într-un 
solfuleț, aşteptând ca inchizitorul să-i dea o pedeapsă uşoară. 
Creştini! Barem era cu el Mar, fetița lui. Guillem n-a fost uimit 
când, după ce îi lăsase pe Mar şi pe Arnau acolo, pilotul luntrii 
venise la piața de grâne şi-i istorisise toate cele întâmplate. Aşa era 
fetița lui! 

— Mult noroc, frumoaso! a şoptit. 

— Ai cuvântat ceva? 

— Nimic, nimic. Ai făcut foarte bine. Pleacă din port şi vino 
înapoi peste două zile. 

În prima zi, n-a primit veşti de la Eimeric. În a doua, a hoinărit 
prin Barcelona. Nu putea sta în piața de grâne; şi-a lăsat acolo 
slugile, cărora le poruncise să-l caute prin toată cetatea dacă 
întreba cineva de el. 

Mahalalele neguțătorilor erau neschimbate. Putea străbate 
Barcelona cu ochii închişi, călăuzit doar de mirosul fiecăreia. 
Catedrala, ca şi Sfânta Maria ori biserica Pi nu erau încă isprăvite, 
deşi Templul Mării era mult mai avansat decât celelalte două. 
Santa Clara era toată numai schele, ca şi Santa Anna. Guillem a 
stat în fața fiecărei biserici, privind la truda dulgherilor şi zidarilor. 
Şi Zidul Mării, şi portul? Ciudaţi mai erau creştinii ăştia. 

— La piaţa de grâne cineva întreabă de Înălțimea Voastră, i-a 
dat pe față în cea de-a treia zi un slujitor care venise gâfâind. 

„Ai încuviințat, Nicolau?” s-a întrebat Guilem, grăbind spre 
han. 


Nicolau Eimeric a semnat hotărârea în fața lui Guillem, stând 
în picioare în fața mesei. Apoi a pecetluit-o şi i-a înmânat-o pe 
muteşte. 

Guillem a luat înscrisul şi a început să-l citească pe loc. 

— La sfârşit, la sfârşit, l-a grăbit inchizitorul. 

Îl silise pe notar să trudească toată noaptea şi n-avea să aştepte 
toată ziua doar ca să-l citească necredinciosul. 

Guillem s-a uitat la Nicolau pe deasupra înscrisului de hotărâre 
şi a citit mai departe temeiurile inchizitorului. Carevasăzică, 
Jaume de Bellera şi Genis Puig îşi retrăseseră pâra; oare cum 
izbutise inchizitorul să-i convingă? Mărturia Margaridei Puig era 
pusă de Nicolau sub semnul îndoielii, după ce tribunalul luase la 
cunoştinţă că familia ei ajunsese la sapă de lemn din pricina 
negoțurilor făcute cu Arnau; şi cea a lui Elionor, fiindcă nu dăduse 
dovadă de dăruirea şi supunerea pe care orice femeie i le datora 
soțului! 

În plus, Elionor susținea că pârâtul îmbrăţişase în văzul lumii o 
jidoavcă cu care presupunea că el ar fi preacurvit, şi îi cita drept 
martori ai acelei purtări fățişe chiar pe Nicolau şi pe episcopul 
Berenguer d'Erill. Guillem s-a uitat iar la Nicolau pe deasupra 
înscrisului de hotărâre; inchizitorul i-a înfruntat privirea. „Nu-i 

adevărat, zicea Nicolau, că pârâtul îmbrăţişase o jidoavcă în clipa 
numită de Elionor. Nici el, nici Berenguer dErill, care semna şi el 
înscrisul de hotărâre (Guillem s-a dus la ultima foaie, ca să vadă 
semnătura şi pecetea episcopului), nu-i puteau adeveri pâra. 
Fumul, focul, zarva, patima, oricare dintre împrejurări, mai zicea 
Nicolau, putuseră pesemne s-o facă pe femeie, slabă de înger prin 
fire, să creadă că zărea aşa ceva. Dat fiind că învinuirea adusă de 
Elionor lui Arnau, cum că preacurvise cu o jidoavcă, era 
închipuită, fireşte, şi mai puţin încă puteau fi crezute celelalte fețe 
ale pârei.” 

Guillem a zâmbit. 

Singurele fapte care puteau fi pe drept cuvânt crezute ruşinoase 
erau cele pomenite de preoții de la Sfânta Maria a Mării. Vinovatul 
recunoscuse blasfemiile, măcar că se căise de ele în fața 
tribunalului, ultima vrere a unei judecăți a Inchiziției. De aceea, 
Arnau Estanyol era osândit la plata unei amenzi, care consta în 
luarea întregului avut, şi o penitență făcută în fiece duminică a 
unui an întreg, în fața Sfintei Maria a Mării, purtând sambenito 
precum toți osândijţii. 

Guillem a încheiat: a citit toate formele legiuite, apoi 
semnăturile şi peceţile inchizitorului şi episcopului. Izbândise! 

A înfăşurat înscrisul şi a căutat în caftan ordinul de plată 
semnat de Abraham Levi, ca să i-l dea lui Nicolau. A privit tăcut 
cum inchizitorul citea înscrisul ce adeverea ruina, dar şi slobozia şi 
viața lui Arnau; oricum, tot n-ar fi ştiut să-l lămurească vreodată 
de unde veneau paralele şi de ce dosise atât de mulți ani ordinul 
de plată. 


528 


Capitolul 58 


Arnau nu s-a trezit până la căderea serii. În amurg, Mar a 
aprins în colibă un focuşor de frunze uscate şi surcele strânse de 
pescari. Marea era liniştită. A ridicat privirea la cerul înstelat. Apoi 
la stâncile din jurul golfulețului; luna dansa pe muchiile stâncilor, 
luminându-le capricios ici şi colo. 

A tras adânc în piept tăcerea, a savurat liniştea. Lumea nu 
exista. Barcelona nu era nici ea, Inchiziția nici atât, şi nici măcar 
Elionor ori Joan: existau numai ea şi Arnau. 

La miezul nopţii, a auzit zgomot în colibă. S-a ridicat să meargă 
acolo, dar Arnau a ieşit în bătaia lunii. Au stat amândoi liniştiți, la 
câțiva paşi unul de altul. 

Mar era între Arnau şi lumina focului. Lumina flăcărilor îi 
desena silueta şi-i topea trupul în beznă. „Am şi ajuns în cer?” s-a 
întrebat Arnau. Pe măsură ce ochii i se deprindeau cu umbra, 
trăsăturile ce-i populaseră visurile prindeau contur; întâi ochii, 
strălucitori - oare câte nopți plânsese după ei? —, apoi nasul, 
pomețţii, fruntea, gura, buzele. Silueta şi-a deschis brațele spre el 
şi licărul vâlvătăilor i s-a strecurat printre coaste, mângâindu-i 
trupul prin veşmântul străveziu, complicele luminii şi beznei. ÎI 
chema. 

Arnau s-a supus chemării. Ce era? Unde era? Era chiar Mar? A 
găsit răspunsul în mâinile ei, în zâmbetul deschis spre el, în 
sărutul fierbinte primit pe buze. 

Apoi, Mar l-a îmbrățişat pe Arnau cu putere şi lumea s-a întors 
la viață. „la-mă în braţe”, i-a cerut. Arnau i-a îmbrățişat umerii, 
lipit de pieptul ei. A auzit-o plângând. A simțit suspinele pieptului 
lipit de al lui şi a mângâiat-o pe creştetul capului, legănând-o 
blând. Câţi ani trebuiseră să se scurgă pentru ca ei să se poată 
bucura astfel? Câte greşeli trebuiseră să facă? 

Arnau a luat capul lui Mar de pe umăr, ca să-l privească în 
ochi. 

— Îmi pare rău, a început să-i spună, îmi pare rău că te-am 
dat... 

— Taci, l-a oprit. Trecutul nu mai e. Nici nimic de iertat. Să 
începem de azi. Uite, i-a zis, depărtându-se de el şi luându-l de 
mână, uite marea. Marea nu ştie nimic despre trecut. E aici. Nu ne 
va cere nicicând lămuriri. Stelele şi luna sunt aici şi ne luminează, 

strălucind pentru noi. Ce le pasă lor de tot ce s-a întâmplat? Ne 
însoțesc şi de aceea sunt fericite; le vezi cum licăresc? Pâlpâie pe 
cer; ar face-o dacă le-ar păsa? Oare nu ne-ar bântui furtuna dacă 
Dumnezeu ar voi să ne osândească? Suntem singuri, tu şi cu 
mine, fără trecut, fără amintiri, fără vină, fără nimic ce s-ar putea 
pune în calea... iubirii noastre. 

Arnau a rămas cu ochii la cer, apoi şi i-a mutat pe mare, 
privind valurile mici care ajungeau pe îndelete în golfuleț, fără să 
se spargă. S-a uitat la peretele de stânci ocrotitoare şi s-a legănat 
în tăcere. 

S-a întors la Mar, fără să-i lase mâna. Avea ceva să-i 
povestească, ceva dureros, ceva ce-i juruise Fecioarei după 
moartea primei soții şi peste care nu putea trece. Privind-o în ochi, 
a lămurit-o şoptit. 

Când a dovedit povestea, Mar a oftat. 

— Nu ştiu decât că n-am de gând să te mai părăsesc, Arnau. 
Vreau să stau cu tine. Cum ai să vrei tu. 


În zorii celei de-a cincea zile a sosit o luntre din care n-a 
coborât decât Guillem. Toţi trei s-au întâlnit pe mal. Mar i-a lăsat 
singuri, ca să se poată îmbrățişa. 

— Dumnezeule! a oftat Arnau. 

— Care Dumnezeu? a întrebat Guillem cu un nod în gât, 
depărtându-l pe Arnau, dezvelindu-şi dantura albă într-un zâmbet. 

— Al tuturor, a răspuns Arnau, alăturându-se bucuriei lui. 

— Vino aici, fetița mea, i-a cerut Guillem, îmbrățişând-o. 

— Nu mai sunt fetița ta, i-a replicat Mar, zâmbind şăgalnic. 

— Aşa ai să fii întotdeauna, a îndreptat-o Guillem. 

— Aşa ai să fii întotdeauna, a întărit Arnau. 

Astfel, îmbrățişaţi toţi trei, s-au aşezat lângă jarul focului făcut 
cu o noapte înainte. 

— Eşti slobod, Arnau, l-a lămurit Guillem de cum s-a aşezat pe 
jos; şi i-a întins înscrisul de hotărâre. 

Spune-mi ce zice, l-a rugat Arnau, nevrând să-l atingă. N-am 
citit nicicând un înscris de la tine. 

— Spune că ţi se ia avutul. Guillem n-a desluşit nimic pe chipul 
lui Arnau. Că eşti osândit să porți sambenito în toate duminicile 
unui an întreg, în faţa uşilor de la Sfânta Maria. În rest, Inchiziția 
te lasă slobod. 

Arnau s-a închipuit desculț, îmbrăcat într-o tunică de penitent, 
lungă până la glezne, cu două cruci pictate, în fața uşilor bisericii. 

— Trebuia să bănuiesc că ai să izbândeşti de cum te-am zărit în 
fața tribunalului, dar nu am fost în stare... 

— Arnau, i-a tăiat vorba Guilem, ai auzit ce ţi-am zis? 
Inchiziția îţi ia toată agoniseala. 

Arnau a tăcut câteva clipe. 

— Eram mort, Guillem, i-a spus; Eimeric mă urmărea. Şi, pe 
drept cuvânt, aş fi dat tot ce am, adică aveam, s-a îndreptat, 
luând-o pe Mar de mână, pentru aceste ultime zile. Guillem şi-a 
întors privirea la Mar, i-a văzut surâsul larg şi ochii strălucitori. 
Fetița lui; a surâs şi el. M-am gândit... 

— Trădătorule! l-a amenințat Mar cu o strâmbătură simpatică. 

Arnau şi-a pus palma pe mâna tinerei. 

— După câte îmi amintesc, trebuie să fi costat o grămadă de 
parale faptul că regele nu s-a ridicat împotriva întregii host. 

Guillem a consimțit. 

— Mulţumesc, a răspuns Arnau. 

Cei doi bărbați s-au privit. 

— Bine, a spus Arnau, hotărând să rupă vraja, şi tu? Cum ţi-a 
mers în toți aceşti ani? 


Soarele ajunsese sus pe cer şi toți trei s-au dus spre luntre, 
după ce i-au făcut semne năierului să se apropie de golfuleț. 
Arnau şi Guillem au urcat. 

— Doar o clipă, s-a rugat Mar. 

S-a întors spre golfuleț şi a privit coliba. Ce-o aştepta acum? 
Penitența cu sambenito, Elionor... 

A pus ochii în pământ. 

— Nu-ţi face griji din pricina ei, a alinat-o Arnau, mângâindu-i 
pletele; cum n-avem nicio lețcaie, n-o să ne supere. Palatul din 
ulița Montcada e din avutul meu, aşa că acum e al Inchiziției. Nu-i 
rămâne decât Montbui. Va trebui să se ducă acolo. 

— Castelul, a şoptit Mar. O să-l ia Inchiziția? 

— Nu. Castelul şi pământurile sunt zestrea pe care i-a dat-o 
regele. Inchiziția nu le poate lua ca pe avutul meu. 

— Îmi pare rău pentru ţărani, a şoptit Mar, amintindu-și de 
ziua când Arnau anulase cutumele nedrepte. 

Nimeni n-a vorbit despre Matarâ, despre conacul lui Felip de 
Ponts. 

— O să ieşim noi la liman... a început să spună Arnau. 

— Despre ce vorbeşti? l-a iscodit Guillem. O să aveți câte parale 
vă vor trebui. Dacă vreţi, putem recumpăra palatul din ulița 

Montcada. 

— Aceia-s banii tăi, l-a refuzat Arnau. 

— Acestea-s paralele noastre. Uite ce-i, i-a lămurit pe amândoi, 
nu vă am decât pe voi. Ce-am să mă fac cu gologanii pe care îi am 
mulțumită dărniciei tale? Sunt ai voştri. 

— Nu, nu, a stăruit Arnau. 

— Voi sunteți familia mea. Fetița mea şi bărbatul care m-a 
slobozit, şi mi-a dat avere. Asta înseamnă că nu mă vreți alături de 
voi? 

Mar a întins brațul spre Guillem. Arnau a bolborosit: 

— Nu. N-am vrut să spun aşa ceva. Fireşte... 

— Deci, paralele vin cu mine, l-a oprit iar Guillem. Ori vrei să le 
dau Inchiziției? 

Întrebarea i-a furat un zâmbet lui Arnau. 

— Şi am gânduri mari, a adăugat Guillem. 

Mar încă mai privea spre golfuleț. O lacrimă i-a curs pe chip. 
Nu s-a clintit. I s-a prelins pe obraji, s-a pierdut într-un colț al 
buzelor. Se întorceau la Barcelona. La pedeapsa nedreaptă, la 
Inchiziţie, la Joan, fratele care-l trădase. Şi la soția pe care o 
disprețuia, de care nu putea să scape. 

Capitolul 59 


Guillem a închiriat o casă în mahalaua Ribera. S-a ferit de fast, 
dar casa era îndestulător de mare pentru toţi trei; o odaie pentru 
Joan, a gândit Guillem, dând poruncile cuvenite. Oamenii de pe 
plajă l-au primit cu dragoste pe Arnau, când a coborât din luntre 
în portul Barcelonei. Niscaiva neguţători, care urmăreau cum li se 
cărau mărfurile ori în trecere pe lângă bursă, l-au salutat, dând 
din cap. 

— Nu mai sunt bogat, i-a recunoscut lui Guillem, neoprindu-se 
şi nerăspunzând la saluturi. 

— Ia te uită cum umblă vestea, i-a răspuns fostul rob. 

Arnau mărturisise că îndată după debarcare voia să meargă la 
Sfânta Maria, să-i aducă mulțumire Fecioarei pentru slobozenie; 
visurile lui trecuseră de la buimăceală la limpezimea micii statui 
care dănțuise peste capetele mulțimii, când sfetnicii cetăţii îl 
purtaseră pe braţe. Dar s-a oprit din drum în colțul ulițelor Canvis 
Vells şi Canvis Nous. Uşa şi ferestrele casei, banca erau larg 
deschise. În fața lor, o ceată de curioşi s-a dat la o parte de cum l- 
au zărit sosind. N-au intrat. Toţi trei au recunoscut unele dintre 
mobilele şi calabalâcurile pe care soldaţii le îngrămădeau într-o 
căruţă de lângă poartă: masa lungă, mai lungă decât căruța, acum 
legată cu funii, fața de masă din catifea purpurie, foarfeca pentru 
tăiat monedele calpe, abacul, cuferele. 

Apariția bărbatului în negru, care făcea inventarul uneltelor i-a 
atras luarea-aminte lui Arnau. Dominicanul s-a oprit din scris şi l- 
a pironit cu privirea. Oamenii au amuţit, iar Arnau i-a recunoscut 
ochii: ei îl priviseră în timpul întrebărilor din spatele mesei, de 
lângă episcop. 

— Mâncători de stârvuri, a şoptit. 

Erau viața, trecutul, bucuriile şi păsurile lui. Niciodată n-ar fi 
crezut că avea să îi vadă cum îl jecmăneau. Nicicând nu dăduse 
prea mare atenţie averii lui şi totuşi ei îl prădau de când lumea. 

Mar a simţit sudoarea din palma lui Arnau. 

Dindărăt, cineva l-a huiduit pe monah; soldaţii au pus uneltele 
jos şi au scos armele din teacă. Alţi trei s-au ivit din casă cu 
armele în mâini. 

— N-au să îngăduie şi altă ocară a norodului, i-a atras luarea- 
aminte Guillem, trăgând de Mar şi Arnau. 

Soldaţii s-au repezit la curioşi, iar ei s-au spulberat grăbiţi în 
toate părțile. Arnau s-a lăsat tras de Guillem, privind îndărăt la 
căruţă. 

Au uitat de biserica Sfânta Maria, la portalul căreia ajunseseră 
câțiva dintre soldații care urmăreau oamenii. I-au dat ocol, grăbiţi, 
ca să ajungă în piața Blat, şi de acolo la casa lui. 


Vestea întoarcerii lui Arnau s-a răspândit în toată cetatea. 
Primii au sosit cei câțiva missatges de la consulat. Conţopistul n-a 
cutezat să-l privească pe Arnau în față. I-a vorbit cu „prea 
onorate”, dar trebuia să-i dea iînscrisul prin care Sfatul Celor o 
Sută din cetate îi lua cinul. După ce l-a citit, Arnau i-a întins mâna 
şi abia atunci acela şi-a ridicat privirea. 

— A fost o onoare pentru mine să lucrez cu Domnia Ta. 

— Onoarea a fost a mea, a răspuns Arnau. Nu vor oameni 
săraci, i-a lămurit pe Guillem şi pe Mar, când slujbaşul şi soldații 
au plecat de acolo. 

— Trebuie să vorbim despre aşa ceva, şi-a amintit Guillem. 

Dar Arnau a făcut semn cu capul că nu. Încă nu, a adăugat. 

Mulţi alții au trecut pe la noua casă a lui Arnau. Pe unii, 
precum căpetenia breslei de bastaixos, i-a primit Arnau; alții, 
oameni de rând, s-au mărginit să-i transmită cele mai bune urări 
prin slujitori. 

A doua zi, a venit Joan. De când primise vestea sosirii lui Arnau 
la Barcelona, Joan se întrebase necontenit ce-i istorisise Mar. 
Când nu mai putuse indura îndoiala, hotărâse să-şi înfrunte 
spaimele, ducându-se să-şi vadă fratele. 

Când Joan a intrat în sufragerie, Arnau şi Guillem s-au ridicat 
în picioare. Mar a rămas la masă. 

„Ai ars leşul tatălui tău!” Învinovăţirea lui Nicolau Eimeric a 
sunat în urechile lui Arnau de cum l-a văzut intrând. Încercase să 
nu se gândească la ea. 

Din uşa sufrageriei, Joan a îngăimat câteva vorbe; apoi a făcut 
cu capul plecat paşii care îl despărțeau de Arnau. 

Acela a mijit din ochi. Venise să-i ceară iertare. Cum de putuse 
fratele lui...? 

— Cum ai putut să faci aşa ceva? i-a aruncat, când Joan era în 
fața lui. 

Joan şi-a mutat privirile de la picioarele lui Arnau la Mar. Oare 
nu-l osândise ea destul? Trebuia să-i spună lui Arnau...? Dar 
tânăra părea uimită. 

— La ce-ai venit? l-a întrebat Arnau cu răceală. 

A căutat, deznădăjduit, un temei. 

— Trebuie plătite datoriile la han, s-a auzit spunând. 

Arnau a lovit aerul cu mâna şi s-a răsucit, întorcându-i spatele. 
Guillem a chemat un slujitor şi i-a dat aceluia o pungă cu bani. 

— Du-te cu monahul şi încheiați socoteala de la han, a 
poruncit. 

Joan a căutat sprijin la arap, dar Guillem nici măcar n-a clipit. 
A făcut cale întoarsă spre uşă şi s-a mistuit dincolo de ea. 

— Ce-a fost între voi? l-a iscodit Mar, când Joan s-a dus din 
sufragerie. 

Arnau a amuţit. Era nevoie ca ei să ştie? Cum să le spună că 
arsese leşul propriului tată şi că fratele lui îl pârâse Inchiziției? 
Numai el ştia tot. 

— Să uităm trecutul, a răspuns până la urmă, barem ceea ce 
putem. 

Mar a tăcut câteva clipe; apoi s-a învoit. 


Joan a ieşit din casă în urma robului lui Guillem. În drum spre 
han, băiatul a trebuit să se întoarcă de câteva ori la monah, care 
rămânea în urmă, cu privirea pierdută. Urmau calea spre piața de 
grâne, pe care o ştia băiatul. 

Totuşi, în ulița Montcada robul nu l-a putut face pe Joan să-l 
urmeze. Călugărul împietrise în fața uşilor mari ale palatului lui 
Arnau. 

— Du-te tu să plăteşti, i-a poruncit Joan, dând să scape de 
smuciturile flăcăului. Eu am altă datorie de plătit, a şoptit în sinea 
lui. 

Pere, bătrânul rob, l-a îndrumat la Elionor. De când îi trecuse 
pragul, şoptea necontenit câteva vorbe; le spunea tot mai tare, 
urcând scara de piatră alături de Pere, care îl privea uluit; apoi, de 
cum au ajuns în fața lui Elionor, i-a zis tunător în față, înainte ca 
ea să poată vorbi: 

— Ştiu că ai păcătuit! 

Stând în picioare în salon, baroneasa l-a privit trufaş şi a 
replicat. 

— Dar ce nerozii mai spui, frate? 

— Ştiu că ai păcătuit! a repetat Joan. 

Elionor a izbucnit în hohote de râs înainte de a-i întoarce 
spatele. 

Joan i-a privit rochia din brocart scump. Mar suferise. El 

suferise. Arnau, Arnau trebuie să fi suferit la fel ca ei. 

Elionor tot mai râdea, cu spatele la el. 

— Cine te crezi, frate? 

— Sunt un inchizitor al Sfântului Oficiu, a răspuns Joan. Şi în 
casa ta n-am nevoie de mărturisiri. 

Elionor s-a întors în tăcere din pricina răcelii cu care vorbise 
Joan. L-a văzut cu un opaiţ în mână. 

= ce, 

N-a lăsat-o să sfârşească şi a aruncat cu opaițul în ea. Uleiul a 
pătruns în rochia fastuoasă şi s-a aprins pe loc. 

Elionor începu să urle. 

Era toată o torță, când bătrânul Pere i-a sărit în ajutor, urlând 
şi chemându-i şi pe ceilalți robi. Joan l-a zărit cum lua de pe 
perete o tapiserie şi o arunca peste stăpână. Lovindu-l cu mâna, l- 
a dat pe rob la o parte, dar în uşa salonul se îmbulzeau deja alți 
slujitori, cu ochii ieşiţi din orbite. 

Cineva a cerut apă. 

Joan a privit-o pe Elionor, căzută în genunchi, printre flăcări. 

— lartă-mă, Doamne! a bolborosit. 

A căutat alt opaiț. A pus mâna pe el şi s-a apropiat de Elionor, 
iar poalele sutanei au luat foc. 

— Căieşte-te! a urlat înainte ca focul să-l cuprindă. 

A lăsat opaițul să cadă peste Elionor şi a îngenuncheat lângă 
ea. 

Covorul pe care stăteau a început să ardă cu vâlvătăi. Câteva 
mobile s-au aprins şi ele. 

Când robii au sosit cu apa, s-au mărginit s-o arunce peste ei 
din uşa salonului. Apoi, acoperindu-şi fața, au fugit cu toții de 
fumul cel gros. 

Capitolul 60 


15 august 1384 

Sărbătoarea Ridicării la Ceruri 
Biserica Sfânta Maria a Mării 
Barcelona 


Trecuseră şaisprezece ani. 

Din piața Sfânta Maria, Arnau şi-a ridicat privirea la cer. 
Întreaga Barcelonă răsuna de dangătul celor patru clopote din 
biserică. Muzica lor i-a umplut inima; un fior i-a străbătut trupul 
în cadența lor. Văzuse cum fuseseră durate rând pe rând toate 
patru şi dorise să tragă şi el de funii alături de tineri: Assumpta, 
cel mai mare, de opt sute şaptezeci şi cinci de kilograme; 
Conventual, cel mijlociu, de şase sute cincizeci; Andrea, de două 
sute, Vedada, cel mai mic, de o sută, în vârful turnului. 

În acea zi, se inaugura Sfânta Maria, biserica lui, şi clopotele 
păreau să sune altfel decât atunci când fuseseră ridicate, ori poate 
că el le auzea altfel? S-a uitat la turnurile octogonale care flancau 
fațada mare pe cele două laturi: înalte, zvelte, uşoare, din trei 
corpuri, fiecare mai îngust pe măsură ce urca la cer; deschise în 
cele patru vânturi prin ferestre ogivale; înconjurate cu balustrade, 
împodobite cu terase la fiecare nivel. Pe când se duraseră, Arnau 
pricepuse că aveau să fie fără fleşe şi capiteluri, fireşti ca marea, 
pe a cărei patroană o ocroteau, dar impunătoare şi fantastice, şi-a 
amintit privindu-le. 

În straie de sărbătoare, lumea se strângea în piața Sfânta 
Maria; unii intrau în biserică, alții, ca Arnau, stăteau afară, 
admirându-i frumusețea şi ascultând muzica clopotelor. Cu mâna 
dreaptă, Arnau a strâns-o la piept pe Mar; la stânga lui stătea 
drept, împărtăşind bucuria tatălui, un băietan de treisprezece ani, 
cu o aluniță lângă ochiul drept. 

Alături de toată familia, Arnau a înaintat spre Sfânta Maria a 
Mării, pe când clopotele tot mai băteau. Oamenii care intrau au 
rămas în loc şi l-au lăsat să treacă. Aceea era biserica lui Arnau 
Estanyol; ca bastaix, purtase în spate primele pietre; ca zaraf şi 
Consul al Mării, iar apoi, ca neguțător de asigurări maritime, 
dăduse danii însemnate. Dar Sfânta Maria nu scăpase de dezastre. 
Pe 28 februarie 1373, cutremurul care nimicise Barcelona îi 

dărâmase clopotnița. Arnau fusese primul care luase parte la 
refacerea ei. 

— Am nevoie de parale, îi ceruse atunci lui Guillem. 

— Ale tale-s, îi răspunsese arapul, cunoscând dezastrul şi după 
ce văzuse că de dimineață Arnau fusese vizitat de unul dintre mai- 
marii şantierului. 

Fiindcă norocul începuse să le surâdă iar. Povăţuit de Guillem, 
Arnau se ocupa de asigurări maritime. Lipsită de rânduieli, spre 
deosebire de Genova, Veneţia ori Pisa, Catalonia era paradisul 
celor care se îndeletniceau cu ele, dar numai neguţțătorii 
prevăzători precum Arnau şi Guilem se țineau pe picioare. 
Finanţele din principat se scufundau treptat, iar, odată cu ele, şi 
cei care voiau să câştige în graba mare, unii asigurând 
încărcăturile peste valoarea lor, aşa încât cu greu mai auzeai de 
ele, alții asigurând nave şi mărfuri chiar şi după ce aflau că ele 
fuseseră prădate de corsari, şi susținând că vestea putea fi 
neadevărată. Arnau şi Guillem alegeau bine navele, dar şi mai 
abitir primejdiile, şi, în vederea acestei îndeletniciri, îşi refăcuseră 
la iuțeală vasta rețea de conlucrători pe care îi avuseseră ca zarafi. 

Pe 26 decembrie 1379, Arnau nu l-a mai putut întreba pe 
Guillem dacă să facă ori nu o danie în parale bisericii Sfintei 
Maria. Arapul murise pe neaşteptate în urmă cu un an. Arnau îl 
găsise pe scaunul lui din pomet, mereu cu fața către Mecca, aşa 
cum se ruga în taină, o taină ştiută de toți. Arnau se adresase 
comunității arape şi, peste noapte, ei se ocupaseră de leşul lui 
Guillem. 

În noaptea de 26 decembrie 1379, un mare incendiu prăpădise 
biserica Sfânta Maria. Flăcările făcuseră scrum sacristia, corul, 
orgile, altarele şi tot ce se nu durase din piatră înăuntrul ei. 
Suferiseră de pe urma focului şi piatra, dar cu precădere 
sculpturile, iar bolțarul pe care apărea regele Alfonso cel Bun, tatăl 
Ceremoniosului, cel ce plătise acea parte a edificiului, fusese 
nimicit. 

Regele se înfuriase auzind că omagiul adus regescului său tată 
se dusese pe apa sâmbetei şi ceruse să fie făcut la loc, dar celor 
care locuiau în mahalaua Ribera le era lehamite să plătească 
bolțarul nou pentru a împlini vrerile monarhului. Toate strădaniile 
şi paralele norodului au fost îndreptate spre refacerea sacristiei, 
corului, orgilor şi altarelor; figura ecvestră a regelui Alfonso a fost 
refăcută meşteşugit din ipsos, lipită de cheia de boltă şi pictată în 
purpuriu şi aur. 

Pe 3 noiembrie 1383, s-a montat ultimul bolțar al navei 
centrale, cel mai apropiat de uşa cea mare, pe care se aflau 
însemnele celor din fruntea şantierului, în cinstea tuturor 
neştiuților ce dăduseră ajutor la înălțarea bisericii. 

Arnau a ridicat ochii la el. Mar şi Bernat l-au imitat, şi toţi trei 
au zâmbit, îndreptându-se spre marele altar. 

De cum fusese suit bolțarul pe schele, aşteptând ca nervurile 
arcurilor să se întindă până la el, Arnau repetase fără preget 
aceleaşi lămuriri: 

— Astea-s însemnele noastre, la fel cum şi Bernat îi limpezise 
într-o zi lui. 

Băiatul privise în sus. 

— Tată, îi răspunsese, acelea-s însemnele norodului. Oamenii 
ca tine au propriile însemne sculptate pe arcuri şi pietre, în capele 
şi... Arnau ridicase o mână, dând să-l oprească, dar băiatul 
urmase: N-ai nici măcar un loc în cor! 

— Asta-i biserica norodului, fiule. Sumedenie de bărbați şi-au 
dat viața pentru ea, şi nici numele lor nu-s nicăieri. 

Gândurile lui Arnau fugiseră spre băietanul care cărase pietre 
de la cariera regelui la biserică. 

— Tatăl tău, spusese Mar atunci, a scris cu sânge pe multe 
dintre aceste pietre. Nu există omagiu mai mare. 

Bernat se întorsese la taică-său, făcând ochii mari. 

— Ca atâţia alții, tată, ca atâția alții. 


August în bazinul Mediteranei, august în Barcelona. Soarele 
strălucea cu o măreție greu de aflat altunde în lume; fiindcă 
înainte de a se strecura prin vitraliile Sfintei Maria, ca să se joace 
cu culori şi pietre, marea îi înapoia reflexia propriei lumini, iar 
razele ajungeau în cetate învăluite într-o splendoare nepereche. La 
trecerea prin vitraliile templului, reflexiile colorate ale razelor de 
soare se topeau în pâlpâirile miilor de lumânări aprinse şi risipite 
între marele altar şi capelele laterale. Aroma tămâiei domnea peste 
tot, iar muzica orgii suna în incintă cu o acustică fără cusur. 

Arnau, Mar şi Bernat s-au îndreptat spre marele altar. Sub 
absida grandioasă, înconjurată de opt coloane zvelte, statueta 
Fecioarei stătea în fața unei catapetesme. În spatele altarului, 
împodobit cu stofe scumpe din Franța, pe care regele Pedro le 
împrumutase pentru acel prilej, nu înainte de a cere printr-un 
răvaş trimis la Vilafranca del Penedès să-i fie înapoiate îndată 
după ceremonie, episcopul Pere de Planella se pregătea să oficieze 

liturghia de sfințire a templului. 

Lumea umpluse ochi biserica Sfânta Maria a Mării, şi cei trei au 
trebuit să stea în loc. Unii l-au recunoscut pe Arnau şi le-au făcut 
loc să treacă până la marele altar, dar el le-a mulțumit şi a rămas 
în picioare printre ei: lumea şi familia lui. Nu-i lipseau decât 
Guillem şi Joan. Arnau prefera să-şi aducă aminte mai curând de 
copilul alături de care descoperise lumea decât de monahul mort 
în flăcări. 

Episcopul Pere de Planella a început liturghia. 

Arnau s-a simţit cuprins de neastâmpăr. Guillem, Joan, Maria, 
tatăl lui, bătrâna. De ce, oare, ori de câte ori se gândea la cei duşi 
îşi amintea până la urmă şi de bătrână? Îl rugase pe Guillem să le 
caute pe ea şi pe Aledis. 

— S-au topit, îi recunoscuse într-o bună zi arapul. 

— Ziceau că era mama mea, îşi amintise Arnau cu glas tare. 
Stăruieşte. 

— Nu le-am putut afla, îi repetase Guillem după o vreme. 

— Dar... 

— Uită-le, îl povățuise prietenul, cu glas destul de poruncitor. 

Pere de Planella a dus mai departe liturghia. 

Arnau avea şaizeci şi trei de ani, era ostenit, căuta sprijinul 
fiului său. 

Bernat a strâns drăgăstos brațul tatălui, iar el i-a apropiat 
urechea de buze, arătându-i marele altar. 

— Vezi că zâmbeşte, fiule? l-a întrebat. 

Nota autorului 


În desfăşurarea acestui roman, mi-am propus să urmez Cronica 
lui Pedro al III-lea, cu adaptările cuvenite, cerute de ficțiunea la 
care năzuiam. 

Alegerea domeniului Navarcles ca enclavă a castelului şi 
domeniilor seniorului cu acelaşi nume a fost cu desăvârşire fictivă, 
spre deosebire de baroniile Granollers, Sant Vicenç dels Horts şi 
Caldes de Montbui, pe care regele Pedro i le dăruieşte lui Arnau 
drept zestre la căsătoria cu pupila sa Elionor - cea din urmă fiind o 
închipuire a autorului. Aceste baronii le-a dăruit în 1380 infantele 
Martin, fiul lui Pedro Ceremoniosul, lui Guilem Ramon de 
Montcada, din ramura siciliană a familiei Montcada, pentru 
strădaniile lui în favoarea căsătoriei dintre regina Maria şi unul 
dintre fiii lui Martin, care avea să domnească mai târziu sub 
porecla de „Omenosul”. Guillem Ramon de Montcada a păstrat, 
totuşi, aceste domenii mai puțin decât protagonistul acestui 
roman. De cum le-a primit, seniorul de Montcada le-a vândut 
contelui de Urgell, pentru a arma, cu banii obținuți, o flotă de 
pirați. 

Dreptul seniorului de a-şi petrece prima noapte după nuntă cu 
soția şerbului era într-adevăr prevăzut în usatges. Existența 
cutumelor nedrepte în vechea Catalonie, dar nu şi în cea nouă, i-a 
făcut pe şerbi să se răzvrătească împotriva seniorilor, şi a dus la 
conflicte neîncetate, până ce au fost cu desăvârşire abolite prin 
sentința arbitrară de la Guadalupe, în 1486, dar după aceea 
seniorilor deposedaţi de drepturi li s-a plătit o importantă 
răscumpărare. 

Sentința regelui împotriva mamei lui Joan, prin care aceasta 
era silită să trăiască până la moarte într-o încăpere, numai cu 
pâine şi apă, a fost dictată într-adevăr în 1330 de Alfonso al III-lea 
împotriva Eulăliei, soția lui Juan Dosca. 

Autorul nu împărtăşeşte consideraţiile care se fac în roman cu 
privire la femeile şi țăranii catalani; toate, ori marea lor majoritate, 
sunt textual însuşite din cartea scrisă de călugărul Francesc 
Eiximenis, aproximativ în anul 1381, Lo crestia. 

În Catalonia medievală, spre deosebire de restul Spaniei, 

supusă legilor gotice incluse în Fuero Juzgo®2, care interziceau aşa 
ceva, siluitorii puteau într-adevăr să se căsătorească cu femeia 
violată, măcar că ea fusese forțată în cazul răpirii, prin aplicarea 
unui usatge, Si quis virginem, aşa cum se întâmplase şi cu Mar, 
când fusese măritată cu seniorul de Ponts. 

Obligaţia siluitorului era s-o înzestreze pe femeie ca să-şi poată 
găsi un soț ori să fie luată de soție. Dacă femeia era măritată, se 
aplicau osândele de preacurvie. 

Nu se ştie sigur dacă faptele petrecute când regele Jaime al 
Mallorcăi a încercat să-şi răpească propriul cumnat, Pedro al III- 
lea, şi a dat greş, fiindcă un monah din familia celui din urmă a 
descoperit faptul, auzind despre complot la o spovedanie - în 
roman cu sprijinul lui Joan —, sunt reale ori închipuite de Pedro al 
III-lea, drept justificare a procesului intentat regelui Mallorcăi, 
proces care s-a încheiat cu acapararea regatelor acestuia. Ceea ce, 
însă, pare de netăgăduit a fost porunca regelui Jaime de a se dura 
un pod acoperit între galerele lui ancorate în portul Barcelonei şi 
mănăstirea Framenors, fapt care poate că a şi ațâțat închipuirea 
regelui Pedro cu privire la complotul relatat în cronicile lui. 

Încercarea lui Pedro cel Crud, regele Castiliei, de a invada 
Barcelona este redată minuțios în Cronica lui Pedro al III-lea. După 
ce uscatul înaintase, iar porturile anterioare ajunseseră de 
nefolosit, portul Barcelonei era, într-adevăr, fără apărare în fața 
fenomenelor naturii şi atacurilor vrăjmaşe, cum nu fusese până în 
1340 când, sub domnia lui Alfonso cel Măreț, începuse ridicarea 
unui port nou, pe măsura nevoilor cetății. 

Totuşi, bătălia se dăduse, aşa cum povesteşte Pedro al III-lea, 
iar flota castiliană nu putuse să ajungă la cetate, fiindcă o navă - o 
balenieră, după Capmany®3 - se împotmolise în acele tasques 
(grinduri de nisip) care asigurau accesul la plajă, şi împiedicase 
înaintarea regelui Castiliei. Tocmai în cronica acestei bătălii se face 
una dintre primele referiri la folosirea artileriei - o brigolas4 
instalată la prova galerei regelui - în luptele navale. Puțin după 


62 Versiune castiliană a Forum iudicum, realizată cu începere din sec. 
al XIII-lea. A fost acordată ca privilegiu municipal mai multor cetăți din 
Andaluzia (Córdoba, Sevilla etc.) şi Murcia (Murcia, Cartagena, Lorca etc.) 
de către Fernando al III-lea şi Alfonso al X-lea. 

63 Este vorba, pesemne, despre Antonio Capmany de Montpalau 
(1742-1813), istoric şi om politic spaniol. (n.tr.) 

64 Maşină de război ale cărei proiectile loveau în zid. (n.tr.) 

aceea, acele corăbii care nu fuseseră decât un mijloc de transport 
pentru trupe s-au transformat în nave mari şi grele, armate cu 
tunuri, ceea ce a schimbat total conceptul de bătălie navală. În 
Cronica lui, regele Pedro al III-lea se amuză de faptul că, de pe 
plajă sau din numeroasele bărci ieşite în larg ca să apere capitala, 
întreaga host catalană a batjocorit şi a zeflemisit trupele lui Pedro 
cel Crud, şi consideră acest fapt, alături de realitatea folosirii de 
brigolas, unul dintre motivele pentru care regele Castiliei nu s-a 
mai încăpățânat să invadeze Barcelona. 

În răzmerița din piața Blat, în ceea ce s-a numit „primul an 
prost”, când barcelonezii au cerut să li se dea grâu, capii acesteia, 
judecați într-adevăr sumar, au fost osândiți la spânzurătoare, iar 
execuția a avut loc, cu titlu de exemplu, chiar în piață. Dar e 
adevărat şi că mai-marii cetății au crezut că simplul legământ 
putea sătura foamea norodului. 

Zaraful executat în 1360, prin decapitare, în fața propriei bănci, 
cum cerea legea, în apropierea actualei pieți Palacio, a fost zaraful 
Castell6, declarat abatut ori în faliment. 

Tot în 1367, în baza acuzațţiei de profanare a unei ostii şi după 
ce fuseseră încuiați în sinagogă fără apă şi hrană, trei evrei au fost 
executați din porunca infantelui don Juan, locţiitorul regelui 
Pedro. 

În timpul Paştelui creştin, evreilor li se interzicea categoric să 
iasă din case; mai mult, în acele zile trebuiau să-şi țină permanent 
uşile şi ferestrele caselor închise, pentru ca nici măcar să nu vadă 
ori să se amestece în numeroasele procesiuni ale creştinilor. Dar 
chiar şi aşa, Paştele ațâța şi mai abitir, dacă e cu putință, 
ranchiuna fanaticilor, iar acuzaţiile că evreii ar practica ritualuri 
eretice se intensificau în astfel de momente de care evreii se 
temeau pe drept cuvânt. 

Două erau acuzaţiile aduse comunității evreieşti în legătură cu 
Paştele creştin: asasinarea rituală a unor creştini, cu precădere 
copii, pentru a-i răstigni şi tortura, pentru a le bea sângele şi a le 
mânca inima, şi profanarea ostiei, ambele, după oamenii de rând, 
menite să-i facă pe catolici să retrăiască durerea şi suferința 
patimilor lui Hristos. 

Prima acuzaţie cunoscută de răstignire a unui copil creştin a 
fost adusă în Sfântul Imperiu German, la Würzburg, în anul 1147, 
aşa încât, ca întotdeauna în ceea ce îi priveşte pe evrei, delirul 
popular bolnăvicios s-a întins repede în întreaga Europă. Doar un 
an mai târziu, în 1148, evreii englezi din Norwich au fost acuzați 


543 


că ar fi răstignit alt copil creştin. Începând de atunci, acuzaţiile de 
asasinat ritualic, îndeosebi în timpul Paştelui şi prin crucificare, s- 
au generalizat: Gloucester, 1168; Fulda, 1235; Lincoln, 1255; 
München, 1286. Ura față de evrei şi credulitatea oamenilor erau 
atât de mari, că în secolul al XV-lea un franciscan italian, 
Bernardino de Feltre, a prezis răstignirea unui copil, mai întâi la 
Trento, unde profeția s-a împlinit într-adevăr, iar micuțul Simón a 
fost găsit pe cruce. Biserica l-a beatificat pe Simón, dar călugărul a 
„prezis” alte răstigniri: Reggio, Bassano ori Mantova. Abia la 
mijlocul secolului al XX-lea, Biserica a rectificat şi anulat 
beatificarea lui Simón, martir al fanatismului, şi nu al credinței. 

Unul dintre marşurile pe care cu adevărat le-a făcut întreaga 
host din Barcelona, chiar dacă ulterior datei pomenite în roman, în 
1369, s-a îndreptat spre satul Creixell, ca să împiedice 
transhumanța liberă şi păstorirea vitelor vii în drum spre 
Barcelona; oprirea lor a fost unul dintre motivele pentru care 
întreaga host de cetăţeni a ieşit să-şi apere privilegiile față de alte 
sate şi seniori. 

Sfânta Maria a Mării este, neîndoios, unul dintre cele mai 
frumoase lăcaşuri de cult din lume; nu-i monumentală ca alte 
biserici din vremea sa ori de mai târziu, dar în ea se simte spiritul 
pe care a încercat să i-l imprime Berenguer de Montagut: biserica 
poporului, construită de popor şi pentru popor, o mare masia 
catalană, austeră, ocrotită şi ocrotitoare, cu lumina mediteraneană 
ca suprem element caracteristic. 

Marea virtute a bisericii Sfânta Maria, după spusele celor ce se 
pricep, este că a fost construită fără oprire timp de cincizeci şi 
cinci de ani, sub o unică influență arhitectonică, cu puţine 
elemente adăugate, ceea ce face din ea cel mai mare exponent al 
aşa-numitului gotic catalan ori gotic amplu. După datina epocii, şi 
pentru a nu întrerupe liturghiile, Sfânta Maria a fost ridicată peste 
vechea biserică. La început, arhitectul Bassegoda Amig6 a situat 
templul primitiv pe colțul străzii Espaseria, spunând că biserica 
actuală se construise în fața celei vechi, mai la miazănoapte, 
lăsându-se între ele o stradă, astăzi Santa Maria. Dar descoperirea 
în 1966, pe şantierul unui nou prezbiteriu şi al unei noi cripte în 
templu, a necropolei romane de sub Sfânta Maria a modificat 
prima idee a lui Bassegoda, iar nepotul său, arhitect şi cercetător 
totodată, susține acum că bisericile succesive cu hramul Sfânta 
Maria s-au aflat mereu pe acelaşi loc, iar construcţiile se 
suprapuneau una peste alta. Acesta este cimitirul unde se 

presupune că au fost îngropate moaştele Sfintei Eulălia, patroana 
Barcelonei, mutate apoi de regele Pedro de la Sfânta Maria la 
catedrală. 

Imaginea Fecioarei Mării, despre care se vorbeşte în roman se 
află acum în marele altar şi a stat mai înainte în timpanul 
portalului care dădea în strada Born. 

Despre clopotele Sfintei Maria nu s-a ştiut nimic până în 1714, 
când Felipe al V-lea i-a biruit pe catalani. Regele castilian a pus o 
dare specială pe clopotele Cataloniei, drept pedeapsă pentru că 
sunau neîncetat, chemându-i pe patrioții catalani la sometent, o 
insurecție armată întru apărarea pământurilor lor. Dar nu doar 
castilienii s-au mâniat pe clopotele care-i chemau pe cetățeni la 
război. Când a înfrânt opoziția valenciană, care se ridicase cu arma 
în mână contra lui, Pedro Ceremoniosul a poruncit să fie executați 
unii dintre răsculați, obligându-i să bea bronz topit din clopotul 
Unirii, care îi chemase pe valencieni la sometent. 

Sfânta Maria era atât de însemnată, că regele Pedro alesese să-i 
înduplece pe cetățeni să ia parte la războiul contra Sardiniei din 
piața bisericii, disprețuind alte locuri din cetate, bunăoară piața 
Blat, de lângă palatul ocupat de veguer. 

Modeştii bastaixos, care strămutau pe veresie pietrele până la 
biserica Sfânta Maria, sunt cea mai bună pildă cu privire la 
atmosfera de fervoare populară în care s-a durat biserica. Parohia 
le dăduse privilegii, iar devoţiunea lor față de Sfânta Maria se 
reflectă astăzi în figurile de bronz din marele portal, în reliefurile 
din prezbiteriu ori în capitelurile din marmură, unde sunt 
reprezentate chipuri ale cărăuşilor din port. 

Evreul Hasdai Crescas a existat în realitate (după cum a existat 
şi un oarecare Bernat Estanyol, căpitan de almogavari), dar aşa 
cum primul a fost ales de autor, al doilea nume nu se datorează 
decât coincidenței. Meseria de zaraf şi viața care i se atribuie sunt 
doar o invenţie a autorului. Şapte ani după inaugurarea oficială a 
Sfintei Maria, în anul 1391, cu mai bine de un veac înainte ca 
Regii Catolici să poruncească expulzarea evreilor din regatele lor, 
cartierul evreiesc din Barcelona a fost nimicit de mulțime, 
locuitorii săi executaţi şi cei mai norocoşi, ca de pildă cei refugiați 
într-o mănăstire, s-au văzut obligați să se convertească. După ce 
au fost desființate, în sinagogi s-au amenajat biserici, iar cartierul 
evreiesc din Barcelona a fost făcut una cu pământul; atunci, regele 
Juan, îngrijorat de prejudiciile economice pe care dispariția 
evreilor le aducea vistieriei regale, a încercat să-i readucă la 

Barcelona; a promis să-i cruțe de biruri dacă în comunitate nu 
erau peste două sute de oameni şi le-a anulat anume obligații, 
cum ar fi aceea de a-şi ceda paturile şi mobilele când curtea era la 
Barcelona, şi de a hrăni leii şi celelalte fiare ale regelui. Dar evreii 
nu s-au întors, iar în anul 1397 regele a dat Barcelonei privilegiul 
de a nu avea un cartier evreiesc. 

Nicolau Eimeric, inchizitorul general, s-a refugiat în cele din 
urmă la Avignon, alături de papă, dar la moartea regelui Pedro s-a 
întors în Catalonia şi a continuat să atace operele lui Ramon Llull. 
Regele Joan l-a surghiunit din Catalonia în 1393, iar inchizitorul 
s-a refugiat din nou lângă papă; cu toate acestea, chiar în acel an 
s-a întors la Seu d'Urgell, iar regele Juan a trebuit să-i ceară 
episcopului din cetate să-l expulzeze pe loc. Nicolau a fugit încă o 
dată la Avignon şi, la moartea regelui Juan, regele Martin cel 
Omenos i-a îngăduit să-şi petreacă ultimii ani de viață la Gerona, 
cetatea lui natală, unde a şi răposat în vârstă de optzeci de ani. 
Referirile la maximele lui Eimeric cu privire la posibilitatea de a 
schingiui de mai multe ori pe cineva, ca o continuare a torturii 
anterioare, ca şi la condiţiile ce trebuie asigurate în închisoare 
până ce deținutul îşi dă duhul, sunt adevărate. 

Spre deosebire de Castilia, unde Inchiziția a fost instituită abia 
în anul 1487, măcar că amintirea ei durează de veacuri, Catalonia 
a dispus încă din 1249 de tribunale proprii cu desăvârşire diferite 
şi independente de cele episcopale. Prioritatea instituirii oficiale a 
tribunalelor Inchiziției în Catalonia şi-a găsit temeiul în țelul lor 
obiectiv: lupta cu erezia, pe care în acei ani o reprezentau catarii 
din sudul Franţei şi valdezii lui Pierre Valdes din Lyon. Ambele 
doctrine, pe care Biserica le considera eretice, şi-au dobândit 
adepți în Catalonia veche, datorită apropierii geografice; au ajuns 
să se numere printre ei, ca adepți ai catarilor, nobili catalani din 
Pirinei, ca bunăoară vicontele Arnau şi soția lui, Ermessenda; 
Ramon, senior de Cadi, şi Guillem de Niort, veguer al contelui 
Nuno Sanç, în Cerdaña şi Conflent. 

Acesta este motivul pentru care Inchiziția şi-a început trista 
istorie din ținuturile iberice chiar în Catalonia. Dar în 1286 s-a 
pus capăt mişcării catare, iar după începutul secolului al XIV-lea 
Inchiziția catalană a primit poruncă de la papa Clement al V-lea 
să-şi îndrepte strădaniile spre ordinul proscris al cavalerilor 
templieri, aşa cum se făcea şi în regatul vecin al Franței. Cu toate 
acestea, templierii erau mai puțin urâţi în Catalonia decât în 
Franța (chiar dacă ura avea cu precădere temeiuri economice), iar 

într-un conciliu provincial întrunit de mitropolitul Tarragonei 
pentru a aborda dificultățile create de templieri, toți episcopii 
prezenți au adoptat în unanimitate o hotărâre prin care erau iertați 
de vină, negăsindu-se nici un fundament în sprijinul ereziei de 
care erau acuzați. 

După templieri, Inchiziția catalană şi-a îndreptat atenţia către 
begarzi, care izbutiseră să pătrundă şi ei în Catalonia, şi a dat 
câteva condamnări la moarte, duse la bun sfârşit, după regulă, de 
braţul secular, după ce condamnatul fusese predat unui tribunal 
civil. Dar pe la mijlocul secolului al XIV-lea, în 1348, când gloatele 
s-au năpustit asupra cartierelor evreieşti din pricina ciumei şi a 
acuzațiilor generale aduse evreilor, Inchiziția catalană, lipsită de 
eretici şi alte secte ori mişcări spirituale, a început să-şi îndrepte 
acuzaţiile spre evreii convertiți care practicau în taină riturile şi 
obiceiurile mozaice. 


Aduc mulțumiri soției mele, Carmen, fără de care acest roman 
n-ar fi existat, lui Pau Perez, care l-a trăit cu aceeaşi pasiune ca şi 
mine, întregii Escola d'Escriptura de lAteneu Barcelonès pentru 
minunata activitate didactică pe care a desfăşurat-o în lumea 
literelor, ca şi agentei mele, Sandra Bruna, şi editoarei Ana Liars. 


Barcelona, noiembrie 2005 

